
Első rész 


TOBRUK 


1. 


Az utolsó teve délben rogyott össze. 

Az az ötéves fehér hím volt, amelyet még Gialóban 
vásárolt, a három állat közül a legfiatalabb, legerősebb és 
legkevésbé szeszélyes: annyira szerette, amennyire egy 
ember egyáltalán szerethet egy tevét, vagyis csak egy kicsit 
gyűlölte. 

Felkapaszkodtak egy kis domb szélárnyékos oldalán - 
ember és teve egyformán nehezen vetette meg a lábát az 
állhatatlan homokban -, és a domb tetején megálltak. 
Előrenéztek, és megint csak egy dombot láttak maguk előtt, 
és amögött még ezret, amelyet mind meg kell mászniuk, és a 
teve mintha minden reményét elvesztette volna a gondolatra. 
Mellső lábai összecsuklottak, aztán lerogyott a hátsó része is, 
és úgy feküdt ott a domb tetején, mint egy emlékmű, a 
haldoklók közönyével meredve maga elé az üres sivatagra. 

A férfi, megrángatta a kötőféket. Az állat feje előrenyúlt, a 
nyaka megfeszült, de nem volt hajlandó felállni. A férfi mögéje 
került, és háromszor vagy négyszer teljes erejéből belerúgott 
a hátsó részébe. Végül elővette borotvaéles, tűhegyes beduin 
kését, és beledöfte a teve farába. Vér spriccelt ki a sebből, de 
a teve még csak hátra sem nézett. 

A férfi tisztában volt vele, hogy mi történik. A kiéhezett állat 
testének a szövetei egyszerűen felmondták a szolgálatot, 
akárcsak egy gép, ha kifogyott belőle az üzemanyag. Látott 
már tevéket így összeroskadni egy-egy oázis szélén is, ahol 
pedig ott volt körülöttük az életadó növényzet, de nem vettek 
róla tudomást, mert már nem volt erejük enni. 

Egy-két fogással még megpróbálkozhatott volna. Például 
vizet tölthetett volna a teve orrlyukába, amíg az állat el nem 
kezd fulladozni; vagy tüzet gyújthatott volna a fara alatt. 
Csakhogy nem pazarolhatta a vizet, és nem pazarolhatta a 
tüzelőt sem, meg aztán egyik módszer sem biztatott volna 
különösebb sikerrel. 


Egyébként is ideje volt megállni. A nap delelőn állt, és 
perzselően sütött. Megkezdődött a hosszú szaharai nyár, és 
délben a hőmérséklet a negyven fokot is elérte árnyékban. 

Anélkül, hogy megszabadította volna a tevét a terhétől, 
kibontotta a rajta levő egyik iszákot, és kivette belőle a sátrát. 
Automatikusan ismét körülnézett, de nem volt a látóhatáron 
sehol árnyék, se másféle menedék - egyformán rossz volt 
mindenütt, így aztán a döglődő teve mellett ütötte fel a sátrát, 
ott fenn a dombocska tetején. 

Törökülésben ült le a sátor nyitott végében, hogy megfőzze 
a teáját. Egy kis négyszögnyi területen elsimította a homokot, 
gúla alakban összerakott néhány értékes száraz ágat, és 
meggyújtotta a tüzet. Amikor a kannában felforrt a víz, 
nomád módra készítette el a teát: beletöltötte a kannából a 
csészébe, cukrot tett hozzá, aztán visszaöntötte a kannába, és 
ismét felforralta. A műveletet többször is megismételte. Az így 
kapott főzet nagyon erős volt és meglehetősen szirupos, de a 
világ legélénkítőbb itala. 

Elmajszolt néhány datolyát, nézte, hogyan döglődik a teve, 
és várta, hogy a nap elmenjen a feje fölül. Nyugalma 
begyakorlott volt. Hosszú utat tett meg a sivatagban, több 
mint ezer mérföldet. Két hónapja hagyta el a Líbia földközi- 
tengeri partján fekvő el-Agheilát, és dél felé haladva, Gialón 
és Kufrán keresztül ötszáz mérföldet utazott, amíg a Szahara 
szívébe nem jutott. Ott keletnek fordult, és átlépte Egyiptom 
határát, anélkül hogy ember vagy állat észrevette volna. 
Átkelt a kietlen, sziklás nyugati sivatagon, Kharga mellett 
északnak fordult; és már nem volt messze a rendeltetési 
helyétől. Ismerte a sivatagot, de félt is tőle - minden értelmes 
ember félt tőle, még a nomádok is, akik egész életüket ott 
élték le. De egy pillanatra sem engedte meg magának, hogy 
ez a félelem úrrá legyen rajta, pánikba ejtse és feleméssze 
idegeit és energiáját. Katasztrófák mindig előfordultak: aki 
nem értett az iránytű használatához, több mérfölddel is 
elkerülhetett egy forrást; vizestömlők megrepedhettek, és 
kiszivároghatott a tartalmuk; látszólag egészséges tevék két 
nap alatt megbetegedhettek és kimúlhattak. Az egyetlen 
felelet mindenre csak az volt, hogy insallah: isten akarta Így. 

A nap végre kezdett alábukni nyugat felé. A férfi szemügyre 
vette a teve hátán a rakományt, és gondolkozott, vajon 


mennyit tud belőle magával cipelni. Volt a rakományban 
három kis európai bőrönd - két nehéz meg egy könnyű, de 
mind a három fontos -, egy kis batyu ruhanemű, egy 
szextáns, néhány térkép, aztán az élelem meg a vizestömlő. 
Már ez is túlságosan sok volt: kénytelen lesz itt hagyni a 
sátrat, a teáskészletet, a kannát, a térképeket meg a nyerget. 

Összekötözte a három bőröndöt, a tetejükre kötötte a 
ruhaneműt, az élelmet meg a szextánst, és az egészet 
átkötötte egy hosszú vászoncsíkkal, mint valami szíjjal. A 
vászoncsíkon átdughatta a karjait, és úgy cipelhette a hátán a 
rakományt, mint valami hátizsákot. A kecskebőr vizestömlőt a 
nyakába akasztotta, úgy, hogy a tömlő az orra előtt 
lóbálóddzon. 

A rakomány nehéz volt. 

Ekkora terhet három hónapja még képes lett volna egy 
egész napon át cipelni, és utána este még teniszezni is, mert 
erős férfi volt. De a sivatag legyöngítette. Hasmenése volt, 
csupa seb a bőre és lefogyott vagy húsz-harminc fontot. A 
teve nélkül nem juthatott messzire. 

Iránytűjével a kezében útnak indult. 

Szigorúan az iránytű mutatta irányt követte, ellenállt a 
kísértésnek, hogy megkerülje a dombokat, mert számítása 
szerint holtbiztosán az utolsó mérföldeknél tartott, és tudta, 
hogy ha csak egy kicsit is elhibázza az irányt, néhány száz 
yardot is eltérhet, és ez végzetes lehet. Lassan, de nagy 
léptekkel haladt. Nem foglalkoztatta se remény, se félelem, 
csak az iránytűre és a homokra koncentrált. Sikerült is 
elfelejtenie, hogy megviselt teste mennyire fáj, és 
automatikusan rakta egyik lábát a másik elé, gondolkodás és 
ennélfogva minden erőfeszítés nélkül. 

Lehűlt az idő, esteledett. A nyakában lógó vizestömlő egyre 
könnyebb lett, ahogy fogyasztotta a tartalmát. Nem is akart 
arra gondolni, hogy mennyi vize maradt még: számítása 
szerint naponként hat pintet ivott meg, és tudta, hogy már 
egy napra elegendő vize sincs. Madárraj szállt el a feje fölött, 
lármásán füttyögve. Tenyerével elárnyékolta a szemét, 
fölnézett, és rájuk ismert: talpas tyúkok voltak, barna 
galambokhoz hasonló sivatagi madarak, amelyek minden 
reggel és este rajokban szálltak vizet inni. Ugyanabba az 
irányba tartottak, amerre ő, és ez azt jelentette, hogy jó úton 


jár, csakhogy tudta: a madarak akár ötven mérföldet is 
képesek repülni, hogy vizet találjanak, így aztán nem sok 
bátorítást jelentettek a számára. 

Felhők gyülekeztek a láthatáron, mikor a sivatag lehűlt. 
Háta mögött a nap egyre mélyebbre süllyedt, és olyan lett, 
mint egy nagy sárga léggömb. Kis idő múlva megjelent a 
bíborszínű égbolton a fehér hold. 

Gondolkozott, hogy ne álljon-e meg. Egész éjszaka senki 
sem gyalogolhat. Csakhogy nem volt se sátra, se pokróca, se 
rizse, se teája. Es biztos volt benne, hogy közel van a 
forráshoz: számítása szerint hamarosan oda kellett érnie. 

Továbbment. Már kezdte elhagyni a nyugalma. Minden 
erejét és tudását bevetette, hogy megküzdjön a könyörtelen 
sivataggal, és most mégis kezdte úgy érezni, hogy a sivatag 
győz. Ismét eszébe jutott a hátrahagyott teve. Milyen 
nyugodtan hevert a kimerült állat a dombon, a halált várva! Ő 
nem fogja így várni a halált, gondolta: ha elkerülhetetlenné 
válik, futva fog eléje menni. Nem akar órákig haldokolni, 
miközben elhatalmasodik rajta az őrület - méltatlan lenne 
hozzá. Van kése. 

A gondolat kétségbeejtette, és már nem tudta többé 
elnyomni a félelmét. A hold lement, de a tájat megvilágította 
a csillagok fénye. Anyját látta a távolban, aki azt mondta: - 
Ne mondd, hogy soha nem figyelmeztettelek! - Vonatot 
hallott, lassan, a szívverésével azonos ütemben pöfékelt. Kis 
kövek mozogtak előtte az ösvényen, mint megannyi fürge 
patkány.  Báránysült szagát érezte.  Megküzdött egy 
emelkedővel, és egészen közel megpillantotta a vörösen izzó 
tüzet, amelyen a húst sütötték, és látott egy kisfiút is, aki a 
tűz mellett kuporogva rágta a csontokról a húst. Sátrak is 
álltak a tűz körül, a megbéklyózott tevék a tövises cserjét 
legelték, és a tevék mögött ott volt a forrás. Továbbment, 
egyenest bele a látomásba. Az álombéli emberek 
meghökkenve néztek föl rá. Egy magas férfi felállt, és 
megszólalt.  Utasunk a fejkendőjéhez kapott, és kicsit 
félrehúzta, hogy látni lehessen az arcát. 

A magas férfi megdöbbenve előbbre lépett, és azt mondta: 
- Unokatestvérem! 

Utasunk megértette, hogy ez az egész mégsem káprázat; 
halványan elmosolyodott, és összeesett. 


Amikor felébredt, egy pillanatig azt hitte, hogy még kisfiú, és 
csak álmodta, hogy felnőtt volt. 

Valaki megérintette a vállát, és a sivatag nyelvén azt 
mondta: - Ébredj, Ahmed. - Évek óta senki sem szólította 
Ahmednek. Rájött, hogy durva pokrócba burkolva a hideg 
homokon fekszik, feje köré kendő van csavarva. Kinyitotta a 
szemét, és meglátta a káprázatos napfelkeltét: olyan volt a 
lapos, fekete láthatáron, mint egy szivárvány. A jeges hajnali 
szél az arcába fújt. Ebben a pillanatban ismét érezte mindazt 
a zavart és rettegést, amelyet tizenöt éves korában érzett. 

Akkor, amikor első ízben ébredt a sivatagban, úgy érezte, 
hogy elveszett. Első gondolata az volt, hogy: Apám meghalt, 
és aztán az, hogy: Új apám van. A Korán szúráinak foszlányai 
villantak át az agyán, keveredve a Hiszekegy részleteivel, 
amelyre az anyja tanította meg titokban, németül. Eszébe 
jutott az éles fájdalom, amelyet akkor érzett, amikor 
nemrégiben körülmetélték, eszébe jutottak a férfiak utána 
következő  puskalövései és az éljenzés, amellyel azt 
üdvözölték, hogy végre ő is közéjük tartozik: igazi férfi. Aztán 
eszébe jutott a hosszú utazás a vonaton, amikor azon 
tűnődött, hogy vajon milyenek is lesznek az ő sivatagi 
unokatestvérei, nem fogják-e lenézni őt halvány bőre és városi 
szokásai miatt. Fürgén lépett ki a vasútállomásról, és meglátta 
a két arabot, aki az állomás udvarának a porában üldögélt a 
tevéje mellett, a hagyományos burnuszba burkolva, amely 
tetőtől talpig eltakarta őket, csak az arcukon volt rajta egy kis 
nyílás, amelyen kilátszott sötét, kiolvashatatlan tekintetű 
szemük. A forráshoz vitték. Ijesztő volt: senki sem szólt hozzá, 
csak mutogattak. Aztán este rájött, hogy ezeknek az 
embereknek nincsenek vécéik, és iszonyúan zavarba jött. A 
végén kénytelen volt megkérdezni, hol végezheti el a 
nagydolgát. Egy pillanatig csend volt, aztán valamennyiükből 
kitört a nevetés. Kiderült, hogy azt hitték róla, nem beszéli a 
nyelvüket, és ezért próbált mindenki jelekkel érintkezni vele, 
és az, hogy egy gyerekes kifejezést használt, amikor 
megkérdezte, hol mehetne vécére, még mulatságosabbá tette 
a dolgot. Valaki elmagyarázta neki, hogy menjen csak egy 
kicsit odébb, a körben fölállított sátrakon túl, és kuporodjon 


le a homokba. Utána már nem félt annyira, mert ezek az 
emberek kemények voltak ugyan, de nem barátságtalanok. 

Ezek az emlékek futottak át az agyán, amikor először látta 
meg a sivatagi napfelkeltét, és most, húsz év múlva ezek 
tértek vissza ismét, ugyanolyan frissen és fájdalmasan, 
mintha csak tegnapi rossz emlékek lettek volna. A két szó 
hallatára, hogy: - Ébredj, Ahmed. 

Hirtelen felült, a régi emlékek olyan gyorsan tűntek el az 
agyából, mint a hajnali felhők az égről. Életbevágóan fontos 
küldetésben kelt át a sivatagon. Megtalálta a forrást, és a 
dolog nem volt látomás: itt voltak az unokatestvérei, mint 
ahogy az évnek ebben a szakában mindig. ÖOsszeesett a 
kimerültségtől, pokrócokba csavarták, és hagyták a tűz 
mellett aludni. Hirtelen belenyilallt a félelem, mert eszébe 
jutott értékes poggyásza - vajon még mindig cipelte, amikor 
ideért? Aztán meglátta; gondosan halomba volt rakva a 
lábánál. 

Ismael kuporgott mellette. Mindig is így volt: abban az 
évben, amelyet a két fiú együtt töltött a sivatagban, mindig 
Ismael ébredt fel reggelente elsőnek. Most azt mondta: - 
Súlyos gondjaid lehetnek, testvér. 

Ahmed bólintott. - Háború van. 

Ismael eléje tartott egy ékköves kis edényt. VÍz volt benne. 
Ahmed belemártotta az ujjait, és megmosta a szemét. Ismael 
elment. Ahmed fölállt. 

Az egyik nő, némán és alázatosan, teával kínálta. Köszönet 
nélkül elvette tőle, és gyorsan megitta. Aztán evett egy kis 
hideg főtt rizst, miközben körülötte sietség nélkül folyt a 
táborban a munka. Úgy látszott, hogy a családnak ez az ága 
még mindig gazdag: sok volt a szolga, sok a gyerek és 
húsznál több a teve. A közelben legelésző juhok csak egy 
részét alkották a nyájnak - a többi valószínűleg néhány 
mérfölddel arrább legelészett. Nyilván tevéjük is több van. 
Éjszakánként el szoktak kószálni legelni való növényzetet 
keresve, és noha meg voltak béklyózva, néha bizony eltűntek 
szem elől. A fiatal fiúk most éppen úgy terelték össze őket, 
mint annak idején ő meg Ismael. Az állatoknak nem volt 
nevük, de Ismael mindegyiket külön-külön ismerte, és ismerte 
a történetüket is. Azt mondta például: - Ez az a hím, amelyet 
apám Abdel öccsének adott abban az esztendőben, amikor 


olyan sok asszony meghalt; és az állat lesántult, így aztán 
apám egy másikat adott Abdelnek, ezt meg visszavette, és 
látod, még mindig sántít. - Ahmed is jól kiismerte a tevéket, 
de sohasem bánt úgy velük, mint a nomádok. Eszébe jutott, 
hogy tegnap sem gyújtott tüzet a döglődő fehér teve alatt. 
Ismael azt tette volna. 

Ahmed befejezte a reggelijét, és a poggyászával kezdett 
foglalkozni. A bőröndök nem voltak zárva. Kinyitotta a 
legfelsőt - kicsi bőrönd volt, valódi bőrből -, és amikor 
meglátta a négyszögletes dobozba pontosan beleilleszkedő 
kis rádiókészülék kapcsolóit és tárcsáit, hirtelen - olyan 
tisztán, mintha filmet látna - megjelent az emlékezetében az 
emberektől nyüzsgő Berlin, a fasorokkal szegélyezett 
Tirpitzufer nevű utca s az utcában egy négyemeletes 
homokkő épület, a folyosók és lépcsők valóságos 
labirintusával; egy iroda két titkárnővel, aztán egy belső iroda, 
amelyben csak egy íróasztal, egy heverő, egy iratszekrény, 
egy kis ágy és a falon egy vigyorgó démont ábrázoló japán 
festmény meg Franco autogrammal ellátott fényképe volt; és 
az iroda mögött az erkély, amely a Landwehr-csatornára 
nézett, s az erkélyen két dakszli meg egy idő előtt megőszült 
admirális, aki azt mondja: - Rommel azt akarja, hogy küldjék 
egy ügynököt Kairóba. 

A bőröndben egy könyv is volt, egy angol nyelvű regény. 
Ahmed szórakozottan elolvasta az első mondatot: "Az éjszaka 
álmomban megint Manderleyben jártam." A könyv lapjai közül 
egy összehajtogatott papírlap hullott ki. Ahmed gondosan 
felvette és visszatette. A könyvet becsukta, visszarakta a 
bőröndbe, és a bőröndöt bezárta. 

Ismael állt a háta mögött. Azt kérdezte: - Hosszú utat tettél 
meg? 

Ahmed bólintott. 

- A líbiai el-Agheilából jövök. - A név nem jelentett semmit 
az unokatestvérének. Hozzátette: - A tengertől. 

- A tengertől?! 

- Igen. 

- Egyedül? 

- Volt néhány tevém, amikor elindultam. Ismael meg volt 
döbbenve: még a nomádok sem szoktak ilyen hosszú utakat 


megtenni, és ő még sohasem látta a tengert. Azt kérdezte: - 
De hát miért? 

- A háborúval van összefüggésben a dolog. 

- Egy európai banda visel háborút egy másikkal, amelyik 
Kairóban csücsül. Mi köze ehhez a sivatag fiainak? 

- Anyám népe az egyik hadviselő fél. 

- Egy férfinak az apját kell követnie. 

- És ha két apja van? 

Ismael vállat vont. Értette a dilemmát. Ahmed fölemelte a 
bezárt bőröndöt. - Megőriznéd ezt nekem? 

- Meg. - Ismael elvette a bőröndöt. - Ki nyeri meg a 
háborút? 

- Anyám népe. Olyan emberek, mint a nomádok. Büszkék, 
könyörtelenek és erősek. Ök fognak uralkodni a világon. 

Ismael elmosolyodott. - Ahmed, te mindig hittél a sivatagi 
oroszlánban. 

Ahmed emlékezett: annak idején azt tanulta az iskolában, 
hogy valamikor a sivatagban is éltek oroszlánok, és 
lehetséges, hogy még mindig van néhány belőlük, a 
hegyekben rejtőznek, szarvasokon, sivatagi rókákon és 
vadbirkákon élnek. Ismael ezt nem volt hajlandó elhinni. A 
dolog annak idején borzasztóan fontosnak látszott, és ők 
majdnem összevesztek rajta. Ahmed elvigyorodott. - Én még 
mindig hiszek a sivatagi oroszlánban - mondta. 

A két unokatestvér egymásra nézett. Ot éve már, hogy nem 
találkoztak. A világ azóta nagyot változott. Ahmed arra 
gondolt, hogy mennyi mindent tudna mesélni: mesélhetne az 
1938-as, döntő fontosságú bejrúti találkozójáról, Berlinbe tett 
kirándulásáról, isztambuli nagy vállalkozásáról... de ezek közül 
egyik sem jelentene semmit az unokatestvérének. És Ismael 
valószínűleg ugyanígy vélekedik az ő utolsó öt esztendejének 
az eseményeiről. Amióta - még fiatal fiúkként - együtt 
zarándokoltak Mekkába, szenvedélyesen szerették egymást, 
de soha nem volt semmiféle beszélnivalójuk egymással. 

Egy pillanat múlva Ismael megfordult, és bevitte a bőröndöt 
a sátrába. Ahmed egy kis vizet hozott magának egy tálkában. 
Kibontott egy másik iszákot, elővett belőle egy kis darab 
szappant, egy ecsetet, egy tükröt meg egy borotvát. A tükröt 
beállította a homokba, megigazította, és elkezdte letekerni a 
fejéről a kendőt. 


Amikor meglátta a tükörben az arcát, megdöbbent. 

Erős, normális körülmények közt tiszta homloka tele volt 
sebekkel. A szeme fakó volt a fájdalomtól, és ráncok ültek a 
sarkában. A sötét szakáll csapzottan, bozontosán nőtte be 
finom csontú arcát, és nagy, horgas orrán vörös és repedezett 
volt a bőr. Szétválasztotta felhólyagzott ajkát, és látta, hogy 
még szép, szabályos fogsora is mocskos. 

Beszappanozta az ecsetet, és borotválkozni kezdett. 

Fokozatosan előtűnt régi arca. Inkább határozott arc volt, 
mint szép, és rendes körülmények közt olyan kifejezés ült 
rajta, amelyről - tárgyilagosabb pillanataiban - elismerte, 
hogy kicsit léha, de most csak megviselt volt. A sivatagban 
megtett sok száz mérföldön keresztül magával hozott egy kis 
üvegcse illatos arcvizet is erre a pillanatra, most mégsem 
használta, mert tudta, hogy elviselhetetlenül csípné. Odaadta 
egy kislánynak, aki nézte, hogy borotválkozik, s a gyerek 
boldogan elszaladt a zsákmányával. 

Becipelte iszákját Ismael sátrába, és kihessegette a nőket. 
Levetette sivatagi öltözékét, és fehér angol inget, csíkos 
nyakkendőt, szürke zoknit és kockás barna ruhát vett fel. 
Amikor megpróbálta felhúzni a cipőjét, rájött, hogy 
megdagadt a lába: még megkísérelni is gyötrelmes volt 
beleerőltetni a kemény bőrcipőbe. Az európai öltözékhez 
azonban mégsem viselhette a sivatagban használt, 
gumiabroncsból rögtönzött szandált, így aztán végül is 
behasította görbe késével a cipőt, és nem fűzte be. 

Többre is vágyott: forró fürdőre, hajvágásra, hűvös, enyhítő 
krémre a sebeire, selyemingre, arany karkötőre, egy üveg 
pezsgőre és egy puha, meleg asszonyi testre. De ezekre még 
várnia kellett. 

Amikor kibújt a sátorból, a nomádok úgy néztek rá, mintha 
idegen volna. Fogta a kalapját, és megemelte az ott heverő 
két bőröndöt: az egyik nehéz volt, a másik könnyű. Ismael 
lépett hozzá egy kecskebőr vizestömlővel. A két unokatestvér 
összeölelkezett. 

Ahmed elővette a zakója zsebéből az irattárcáját, és 
megnézte, hogy megvannak-e a papírjai. Amikor ránézett a 
személyazonossági igazolványára, rádöbbent, hogy ő ismét 
Alexander Wolff, harmincnégy éves, lakcíme: Kairó, Garden 
City, Villa les Oliviers, foglalkozása üzletember, faja - európai. 


Feltette a kalapját, felkapta a bőröndöket, és elindult a 
reggel hűvösében, hogy gyalog tegye meg a sivatagban az 
utolsó néhány mérföldet a városig. 


A széles, ősi karavánút, amelyet Wolff oázistól oázisig haladva 
követett a hatalmas sivatagon keresztül, átvezetett a 
hegylánc egyik hágóján, és végül egy korszerűen kiépített 
országúiba torkollt. Az országút olyan volt, mint egy vonal, 
amelyet Isten rajzolt a térképre, egyik oldalán sárga, 
homokos, kopár dombokkal, a másikon meg öntözőárkokkal 
barázdált, buja gyapotmezőkkel. A termésük fölé hajló 
parasztok a nomádok nehéz, de védelmet nyújtó öltözéke 
helyett galabiját, vagyis egyszerű tarka pamutruhákat 
viseltek. Miközben észak felé gyalogolt az országúton, érezve 
a közeli Nílus felől lengedező hűvös, nyirkos szellőt, és 
érzékelve a városi civilizáció egyre szaporodó jeleit, Wolff 
kezdte ismét embernek érezni magát. A mezőkön 
szétszóródott parasztokat már nem látta tömegnek. Végül 
meghallotta egy autó motorjának a zúgását is, és tudta, hogy 
biztonságban van. 

A jármű a város, Asyut irányából közeledett. Amikor túljutott 
egy kanyaron és láthatóvá vált, Wolff felismerte, hogy egy 
katonai dzsip. Amikor a dzsip még közelebb jött, észrevette, 
hogy a benne ülő embereken a brit hadsereg egyenruhája 
van, és rájött, hogy az egyik veszélyt csak azért hagyta maga 
mögött, hogy egy másikkal találja magát szembe. 

Nyugalmat parancsolt magára. Minden jogom megvan 
ahhoz, hogy itt legyek, gondolta. Alexandriában születtem. 
Egyiptomi állampolgár vagyok. Házam van Kairóban. A 
papírjaim mind valódiak. Gazdag ember vagyok, európai, és 
ugyanakkor - német kém az ellenséges vonalak mögött... 

A dzsip fülsértőén fékezve, porfelhőt kavarva megállt. Az 
egyik katona kiugrott belőle. Egyenruhája ingének mindkét 
vállán három posztócsillag virított: százados volt. Borzasztóan 
fiatalnak látszott, és sántított. 

A százados megkérdezte: - Hát maga honnan a fenéből 
jön? 

Wolff letette bőröndjeit, és hüvelykujjával hátrabökött a 
válla fölött. 


- Lerobbant a kocsim a sivatagi karavánúton. 

A százados bólintott, azonnal elfogadta a magyarázatot: 
soha nem jutott volna eszébe se neki, se másnak, hogy egy 
európai gyalog jöhet ide Líbiából. Azt mondta: - Szeretném 
látni a papírjait. 

Wolff átadta őket. A százados megvizsgálta a papírokat, 
aztán felnézett. Valami kiszivárgott Berlinből, gondolta Wolff, 
és most Egyiptomban minden angol tiszt engem keres. Vagy 
kicserélték a papírokat, amióta utoljára itt jártam, és az én 
papírjaim már nem érvényesek. Vagy... 

- Nagyon kimerültnek látszik, Mr. Wolff - mondta a 
százados. - Mióta gyalogol? 

Wolff rájött, hogy megviselt külseje hasznos együttérzést 
kelthet egy másik európaiban. - Tegnap délután óta - mondta 
fáradtan, és fáradtsága nem is volt egészen tettetett. - 
Eltévedtem egy kicsit. 

- Egész éjszaka a szabadban volt? - A százados közelebbről 
Wolff arcába nézett. - Jóságos isten, kénytelen vagyok elhinni. 
A legokosabban teszi, ha beszáll a kocsinkba. - A dzsip felé 
fordult. - Tizedes, vegye el az úr bőröndjeit. 

Wolff már kinyitotta a száját, hogy tiltakozzon, aztán 
gyorsan ismét becsukta. Egy ember, aki egész éjszaka 
gyalogolt, csak örülhet, hogy valaki elveszi tőle a poggyászát. 
Ha ellenkezne, azzal nemcsak a meséje hitelét kockáztatná, 
hanem ráterelné a figyelmet a bőröndjeire is. Mikor a tizedes 
beemelte a bőröndöket a dzsip hátsó részébe, Wolff egészen 
elgyengült, mert eszébe jutott, hogy még csak be sem zárta 
őket. Hogy lehettem ilyen ostoba? - gondolta. Tudta a 
kérdésre a feleletet. Még mindig a sivatagra volt hangolva, 
ahol örülhet az ember, ha hetenként egyszer találkozik egy 
másik emberrel, és ahol az utolsó, amit ellopnának, egy rádió 
adóvevő, amelyet be kell dugni egy konnektorba, hogy 
működjön. Az érzékei a sivatagban mindig másra figyeltek: a 
nap járását leste, víz után szimatolt a levegőben, a 
megteendő távolságokat mérlegelte, vagy a láthatárt 
kémlelte, hogy nem lát-e valahol egy magányos fát, amelynek 
az árnyékában a nap legmelegebb részében esetleg 
megpihenhet. Ezt most mind el kell felejtenie, és csak a 
rendőrökre, a papírokra, a zárakra meg a hazugságokra kell 
gondolnia. 


Megfogadta, hogy óvatosabb lesz, és bemászott a dzsipbe. 

A százados beült melléje, és odaszólt a sofőrnek: - Vissza a 
városba. 

Wolff elhatározta, hogy még jobban alátámasztja a meséjét. 
Miközben a dzsip visszafordult a poros országúton, 
megszólalt: - Van egy kis vizük? 

- Persze. - A százados benyúlt az ülése alá, és elővett egy 
nemezzel bevont bádogkulacsot, olyan volt, mint egy jókora 
lapos whiskysüveg. Lecsavarta a kupakját, és Wolff kezébe 
nyomta a kulacsot. 

Wolff mohón ivott, egy kortyra lenyelt legalább egy pintet. 
- Köszönöm - mondta, és visszaadta a kulacsot. , 

- Maga aztán ugyancsak szomjas volt. Nem csoda. O, majd 
elfelejtettem: Newman százados vagyok. - Kezet nyújtott. 

Wolff kezet rázott vele, és jobban megnézte a századost. 
Valóban fiatal volt - becslése szerint húsz-egynéhány éves -, 
az arca üde és mosolygós, az üstöké kisfiús: ugyanakkor 
benne volt a modorában az a fáradtság és érettség, amely idő 
előtt jellemzőjévé válik a harcoló katonának. Wolff meg is 
kérdezte: - Volt már ütközetben? 

- Voltam. - Newman százados megérintette a saját térdét. - 
Kirenaikánál lőtték meg a lábam, azért küldtek ebbe a piti kis 
városba. - Elvigyorodott. - Hazudnék, ha azt mondanám, 
hogy visszavágyom a sivatagba, de azért szívesen csinálnék 
valami hasznosabb dolgot, mint itt, ahol ügyes-bajos dolgokat 
intézek, sok száz mérföldnyire a háborútól. Ebben a városban 
csak akkor látunk ütközetet, ha a keresztények meg a 
muzulmánok  összeverekednek. Honnan ered a maga 
akcentusa? 

A váratlan kérdés, amely semmilyen összefüggésben nem 
volt az előzőleg elhangzottakkal, meglepetésszerűen érte 
Wolffot. Bizonyára szándékosan csinálta, gondolta. Newman 
százados nagyon éles eszű fiatalember. Szerencsére Wolffnak 
megvolt az előre elkészített felelete a kérdésre: - A szüleim 
búrok voltak, Dél-Afrikából költöztek Egyiptomba. Én az 
afrikaans meg az arab nyelveket beszélve nőttem fel. - 
Habozott; félt, hogy túljátssza a szerepét, ha túlságosan 
buzgón magyarázkodik. - A Wolff név eredetileg holland; 
engem meg az után a város után kereszteltek Alexnek, 
amelyikben születtem. 


Newman látszólag udvariasan érdeklődött. 

- Mi járatban van itt? 

Wolff erre a kérdésre is fel volt készülve. - Üzleti 
érdekeltségeim vannak Felső-Egyiptom több városában. - 
Elmosolyodott. - Szeretem meglepetésszerűen meglátogatni 
őket. 

Beértek Asyutba. Egyiptomi mértékkel mérve nagy város 
volt, gyárakkal, kórházakkal, muzulmán egyetemmel, egy 
híres kolostorral és körülbelül hatvanezer lakossal. Wolff 
éppen meg akarta kérni, hogy tegyék le a vasútállomásnál, 
amikor Newman megmentette őt ettől a baklövéstől. - 
Magának egy garázsra van szüksége - mondta a százados. - 
Elvisszük Naszifhoz: neki van vontatója. 

Wolff kényszeredetten azt mondta: - Köszönöm. - Nagyot 
nyelt, kiszáradt a torka. Még mindig nem gondolkozik eléggé 
józanul és eléggé gyorsan. Szedd össze magad, gondolta. Az 
az átkozott sivatag, az lassította le az észjárásomat. Az 
órájára nézett. Még van annyi ideje, hogy a garázsban 
eljátssza a színjátékot és elcsípje a Kairóba naponként 
egyszer induló vonatot. Fontolóra. vette, hogy mit is 
csináljon. A garázsba feltétlenül be kell mennie, mert 
Newman figyelni fogja. Aztán a katonák nyilván elhajtanak. 
Wolffnak fel kell majd tennie néhány kocsialkatrészre 
vonatkozó kérdést, aztán el kell köszönnie, és ki kell sétálnia 
az állomásra. 

Ha szerencséje van, Naszif és Newman sohasem fogja 
kicserélni Alex Wolff-fal kapcsolatos észrevételeit. 

A dzsip végighajtott a forgalmas, szűk utcákon. Az 
egyiptomi város látványa örömet okozott Wolffnak: ismerősek 
voltak a tarka pamutruhák, a fejükön batyukat cipelő 
asszonyok, a fontoskodó rendőrök, ezek a napszemüveges, 
jellegzetes figurák, a sáros utcákra nyíló apró üzletek, az 
istállók, az ütött-kopott autók és a túlterhelt szamarak. Egy 
alacsony, agyagból épült ház előtt álltak meg. Az utcát félig 
eltorlaszolta egy ócska teherautó meg egy kibelezett Fiat. A 
bejárat előtt egy kisfiú ült a földön, és egy hengerfejen 
dolgozott egy csavarkulccsal. 

Newman megszólalt: - Sajnos itt el kell búcsúznom, hív a 
kötelesség. 

Wolff kezet rázott vele. - Igazán köszönöm a kedvességét. 


- Pedig nem szívesen hagyom magára - folytatta Newman. 
- Nehéz napja volt. - összeráncolta a homlokát, aztán 
felderült az arca. - Mondok én valamit: itt hagyom Cox 
tizedest, hogy vigyázzon magára. 

Wolff megszólalt: - Igazán kedves, de... 

Newman mintha nem is hallotta volna. - Fogja az úr 
bőröngjeit, Cox, és jól tartsa nyitva a szemét. Szeretném, ha 
vigyázna az úrra. És ne bízzon semmit a wogokra. Értette? 

- Igenis, uram! - mondta Cox. 

Wolff nagyot sóhajtott magában. Most újabb késedelmet 
jelent, amíg sikerül leráznia magáról a tizedest. Newman 
százados szívélyessége nyűg lett - vajon nem szándékosan 
lett az? 

Wolff és Cox kiszállt, a dzsip elrobogott. Wolff bement Naszif 
műhelyébe, Cox meg a bőröndökkel utána. 

Naszif mosolygós fiatalember volt, mocskos galabijában, és 
egy kocsi akkumulátorján dolgozott egy petróleumlámpa 
fényénél. Angolul szólt hozzájuk. 

- Egy szép autót óhajtanak bérelni? A bátyámnak van egy 
Bentleyje... 

Wolff egyiptomi arab nyelven gyorsan a szavába vágott. - 
Lerobbant a kocsim. Azt mondják, magának van vontatója. 

- Van. Azonnal indulhatunk is. Hol a kocsi? 

- A sivatagi karavánúton, negyven vagy ötven mérföldnyire 
innen. Egy Ford. De mi nem megyünk magával. - Elővette az 
irattárcáját, és átadott Naszifnak egy angol fontot. - Ha 
visszajön, keressen meg a vasútállomás mellett a Grand 
Hotelban. 

Naszif mohón elvette a pénzt. - Meglesz! Azonnal indulok! 

Wolff kurtán bólintott, és sarkon fordult. Miközben Coxszal a 
nyomában kifelé ment a műhelyből, azt fontolgatta, hogy 
milyen következményei lesznek a Nasziffal folytatott rövid 
párbeszédnek. A szerelő kimegy a sivatagba a vontatójával, és 
keresni fogja a karavánúton a lerobbant kocsit. Végül is 
vissza fog térni a Grand Hotelba, hogy bevallja, kudarcot 
vallott. És meg fogja tudni, hogy Wolff már elment. Azt fogja 
ugyan gondolni, hogy eléggé tisztességesen megfizették 
elvesztegetett napjáért, ez — azonban nem fogja 
megakadályozni őt abban, hogy úton-útfélen mindenkinek 
elmesélje az eltűnt Ford kocsi és eltűnt tulajdonosának a 


történetét. És valószínű, hogy ez előbb-utóbb el fog jutni 
Newman százados füléhez. Lehet, hogy Newman nem fogja 
tudni, hogy mit jelent ez az egész, de kétségtelenül úgy fogja 
érezni, hogy valamilyen rejtéllyel áll szemben, amelyet ki kell 
nyomoznia. 

Wolff ugyancsak elkomorodott, amikor rájött, hogy az a 
terve, hogy észrevétlenül oson be Egyiptomba, mégis 
kudarcot vallhat. 

De azért még nem vesztette el minden reményét. Az 
órájára nézett. Még mindig van ideje elcsípni a vonatot. Ha 
gyorsan cselekszik, a szálloda előcsarnokában 
megszabadulhat Coxtól, aztán még ehet és ihat is valamit, 
amíg a vonatra várakozik. 

Cox alacsony, napbarnított ember volt, olyan tájjellegű 
akcentussal, amelyet Wolff nem tudott azonosítani. Körülbelül 
egykorú lehetett Wolff-fal, de mivel még csak tizedességig 
vitte, valószínűleg nem volt túlságosan éles eszű. Miközben 
keresztülmentek a Midan el-Mahattán, megkérdezte: - Ismerős 
a városban, uram? 

- Már jártam itt - válaszolta Wolff. 

Beléptek a Grand Hotelba. Huszonhat szobájával ez volt a 
város két szállodája közül a nagyobbik. Wolff Cox felé fordult: 
- Köszönöm, tizedes. Azt hiszem, most már visszatérhet a 
kötelességéhez. 

- Nem sürgős, uram - mondta Cox jókedvűen. - Felviszem a 
csomagjait. 

- Biztos vagyok benne, hogy vannak itt szállodai szolgák... 

- Az ön helyében nem bíznék bennük, uram. A helyzet 
egyre inkább hasonlatossá vált a lidércnyomáshoz, vagy 
valami bohózathoz, amelyben jó szándékú emberek egyre 
nagyobb  értelmetlenségekre kényszerítik, egyetlen apró 
hazugság következtében. Wolff ismét azon kezdett tűnődni, 
vajon csakugyan teljességgel véletlen-e ez az egész, és 
keresztülvillant az agyán az ijesztően képtelen lehetőség, 
hogy talán mindent tudnak, és csak játszanak vele. 

Elhessegette magától a gondolatot, és olyan barátságosan 
szólt Coxhoz, amilyen barátságosan csak tudott. - Hát akkor 
köszönöm, hogy segít. 

A recepcióhoz lépett, és kért egy szobát. Az órájára nézett: 
már csak tizenöt perce maradt. Gyorsan kitöltötte a 


bejelentőlapot, egy kitalált kairói címet írva be. Fennállt a 
lehetősége, hogy Newman százados elfelejti a 
személyazonossági papírjain szereplő igazi címet, és Wolff 
nem akarta az eszébe juttatni. 

Egy núbiai szolga vezette fel őket az emeletre a szobájához. 
Wolff az ajtóban borravalót adott neki. Cox letette a 
bőröndöket az ágyra. 

Wolff elővette az irattárcáját: lehet, hogy Cox is borravalóra 
számít. - Nos, tizedes - kezdte -, maga igazán nagyon sokat 
segített... 

- Hadd csomagoljak is ki önnek, uram - mondta Cox. - A 
százados úr azt mondta, ne bízzak semmit a wogokra. 

- Köszönöm, de nem kell - mondta határozottan Wolff. - 
Szeretnék azonnal lefeküdni. 

- Csak menjen, és feküdjön le - makacskodott nagylelkűen 
Cox. - Nekem nem kerül... 

- Azt ne nyissa ki! 

De Cox már felemelte a bőrönd fedelét. Wolff benyúlt a 
zakójába, azt gondolva, hogy: A fene essen bele, meg hogy: 
Lelepleztek, meg azt, hogy: Be kellett volna zárnom, és hogy: 
Vajon el tudom-e csendben intézni? A kis tizedes elképedve 
bámult a kis bőröndöt megtöltő, takaros kötegekbe rakott, 
vadonatúj angol fontokra. - Jesszusom - mondta -, hiszen ez 
egy egész vagyon! 

Wolff agyán keresztülvillant, miközben előrelépett, hogy Cox 
nyilván még soha életében nem látott ennyi pénzt. Cox meg 
akart fordulni, és elkezdte: - Mit akar ön ennyi pénzzel... - 
Wolff előrántotta a veszedelmes görbe beduin kést, amely 
megcsillant a kezében, amikor a tekintete találkozott Coxéval, 
és Cox megrettent, és kinyitotta a száját, hogy kiáltson. Aztán 
a borotvaéles penge belehasított a nyakán a lágy húsba, a 
félelemkiáltás helyett vér buggyant ki a torkán, és meghalt. 
És Wolff nem érzett semmit, csak csalódottságot. 


2. 


Május volt, fújt a kaszmin, a forró, poros déli szél. William 
Vandam a zuhany alatt állt, és csüggedten gondolt arra, hogy 
valószínűleg ez az egyetlen alkalom a nap folyamán, amikor 


hűvöset érez. Elzárta a vizet, és gyorsan megtörülközött. 
Egész teste sajgott. Előző nap krikettezett, hosszú évek óta 
először. A vezérkari hírszerzés állította ki a csapatát a tábori 
kórház orvosai ellen - kémek kontra kuruzslók, ahogy 
nevezték -, és Vandam, aki szélsőt játszott, agyonszaladgálta 
magát, mert az orvosok túlütötték a hírszerzők labdáit az 
egész pályán. Most kénytelen volt bevallani, hogy nem volt jó 
kondícióban. A gin kiszívta az erejét, a sok cigarettától 
nehezen lélegzett, meg gondja is annyi volt, hogy nem tudott 
olyan erősen koncentrálni a játékra, ahogyan kellett volna. 
Cigarettára gyújtott, köhögött néhányat, és elkezdett 
borotválkozni. Mindig cigarettázott borotválkozás közben - 
tudtával ez volt az egyetlen módja annak, hogy enyhítse az 
elkerülhetetlen mindennapi feladat unalmát. Tizenöt évvel 
ezelőtt megesküdött rá, hogy mihelyt kikerül a hadseregből, 
szakállt fog növeszteni, de még mindig a hadseregben volt. 

Hétköznapi egyenruhájába öltözött: zoknit, nehéz szandált, 
bozótinget és khakisortot vett fel, amelynek leereszthető s a 
térd alatt összegombolható leffentyűi voltak, hogy megvédje a 
moszkitók ellen. A leffentyűket soha senki sem használta, és a 
fiatalabb tisztek rendszerint le is vágták őket, olyan 
komikusán néztek ki velük. 

Az ágy mellett egy üres ginesüveg állt a padlón. Vandam 
ránézett, és elundorodott önmagától: ez volt az első eset, 
hogy magával vitte az ágyba az átkozott üveget. Fölkapta, 
visszacsavarta rá a kupakot, és bedobta a szemétkosárba. 
Aztán lement a földszintre. 

Gaafar a konyhában teát főzött. Vandam háziszolgája 
kopasz, csoszogó, öregedő kopt volt, aki igyekezett úgy 
viselkedni, mint egy angol komornyik. Ez ugyan nem sikerült 
neki, mégis volt benne némi méltóság, no meg becsületes is 
volt, és ezek a tulajdonságok Vandam tapasztalata szerint 
nem voltak meg minden egyiptomi háziszolgában. 

Vandam megkérdezte: - Billy felkelt már? 

- Igenis, uram, rögtön lejön. 

Vandam bólintott. Egy kis serpenyőben víz bugyborékolt a 
tűzhelyen. Vandam beletett egy tojást, hogy lágyra főzze, és 
beállította az időzítőt. Levágott két szeletet egy angol módra 
sütött kenyérből, és pirítóst készített. A pirítóst megvajazta, és 


keskeny csíkokra vágta, aztán kivette a tojást a vízből, és 
lefejezte. 

Billy bejött a konyhába, és köszönt: - Jó reggelt, papa. 

Vandam rámosolygott tízéves fiára. - Jó reggelt. Kész a 
reggeli. 

A fiú enni kezdett. Vandam szemközt ült vele egy csésze 
teával a kezében, és nézte. Billy az utóbbi időben gyakran 
fáradtnak látszott reggelenként. Pedig volt idő, amikor szinte 
kivétel nélkül mindig frissen és kipihenten jelent meg a 
reggelinél. Talán rosszul alszik? Vagy egyszerűen csak az 
anyagcseréje lett olyan, mint egy felnőtté? Az is lehet, hogy 
csak későig fennmarad, és detektívregényeket olvas a takaró 
alatt egy zseblámpa fényénél. 

Az emberek azt mondták, hogy Billy hasonlít az apjára, de 
Vandam képtelen volt felfedezni ezt a hasonlóságot. Annál 
inkább fel tudta fedezni Billynek az anyjához való 
hasonlóságát: a szürke szemet, az érzékeny bőrt és a kicsit 
gőgös kifejezést, amely mindig megjelent a fiú arcán, ha 
valaki felbosszantotta. 

Mindig Vandam készítette el a fia reggelijét. A háziszolga 
természetesen képes volt tökéletesen ellátni a fiút, és a nap 
legnagyobb részében meg is tette, de Vandam ezt a kis 
szertartást szívesen megtartotta önmagának. Gyakran egész 
nap ez volt az egyetlen alkalom, amikor együtt lehetett 
Billyvel. Nem sokat beszélgettek ilyenkor - Billy evett, 
Vandam meg füstölt -, de ez nem számított: a fontos az volt, 
hogy minden nap elején együtt voltak egy ideig. 

A reggeli után Billy fogat mosott, Gaafar meg előállította 
Vandam motorbiciklijét. Billy az iskolai sapkával a fején tért 
vissza, és Vandam is föltette az egyensapkát. Mint minden 
reggel, most is tisztelegtek egymásnak. Billy azt mondta: - 
Indulás, uram, gyerünk, és nyerjük meg a háborút. 

Aztán elmentek. 


Vandam őrnagy irodája a Gray Pillarsban, abban a szögesdrót 
kerítéssel körülvett épületcsoportban volt, ahol a közép-keleti 
főhadiszállás rendezkedett be. Amikor megérkezett, egy 
jelentés várta az íróasztalán. Leült, cigarettára gyújtott, és 
olvasni kezdte. A jelentés a háromszáz mérföldre délre fekvő 


Asyutból jött, és Vandam először nem értette, miért küldték el 
a hírszerzésnek. Egy járőrkocsi felvett az országúton egy 
felkéredzkedő európait, aki később késsel meggyilkolt egy 
tizedest. A holtestet az éjszaka fedezték fel, szinte rögtön 
azután, hogy észrevették a tizedes eltűnését, de így is több 
órával a halála után. Egy férfi, akinek a személyleírása ráillett 
az autóstoposra, az asyuti vasútállomáson jegyet váltott 
Kairóba, de mire a holttestet megtalálták, a vonat már 
megérkezett Kairóba, és a gyilkos eltűnt a városban. 

Semmi sem mutatott arra, hogy mi a gyilkosság indítéka. 

Az egyiptomi rendőrség meg a brit katonai rendőrség már 
nyilván folytatja a vizsgálatot Asyutban, és kairói kollégáik, 
akárcsak Vandam, ma reggel értesülnek a részletekről. Mi 
indokolja, hogy a hírszerzés is bekapcsolódjon a dologba? 

Vandam összeráncolta a homlokát, és ismét gondolkozni 
kezdett. Egy európait felvesznek a sivatagban. Azt mondja, 
hogy lerobbant a kocsija. Bejelentkezik egy szállodába. 
Néhány perc múlva távozik, és felszáll a vonatra. A kocsiját 
nem találják meg. De még aznap éjjel felfedezik a szállodai 
szobában a katona holttestét. 

Mi ez? 

Vandam magához húzta a telefont, és fölhívta Asyutot. 
Eltartott egy darabig, amíg a katonai telefonközpont meg 
tudta állapítani, hol van Newman százados, de végül is 
megtalálták a lőszerraktárban, és telefonhoz hívták. 

Vandam azt mondta: - Ez a késes gyilkosság majdnem úgy 
néz ki, mintha egy álcázott ügynök műve lenne. 

- Ez nekem is eszembe jutott, uram - mondta Newman. A 
hangjából ítélve fiatal ember volt. - Ezért is küldtem el a 
jelentést a kémelhárításnak. 

- Jól tette. Mondja csak, mi volt a benyomása arról az 
emberről? 

- Megtermett fickó volt... 

- A személyleírását megkaptam - hat láb magas, 
százhetven font súlyú, sötét hajú és szemű -, de ez nekem 
semmit sem mond arról, hogy milyen volt. 

- Értem - mondta Newman. - Nos, hogy őszinte legyek, 
kezdetben a legkevésbé sem találtam gyanúsnak. Nagyon 
fáradtnak látszott, ami stimmelt is a meséjével, hogy a 
sivatagi karavánútón lerobbant a kocsija, de ettől eltekintve 


becsületes polgár benyomását keltette: tisztességesen 
öltözött fehér ember volt, és tökéletesen beszélt angolul, 
habár némi akcentussal, amelyről azt mondta, hogy holland 
vagy inkább afrikaans. A papírjait rendben találtam - még 
most is egészen biztos vagyok benne, hogy valódi papírok 
voltak. 

- Csak?... 

- , Nekem azt mondta, hogy felső-egyiptomi üzleti 
érdekeltségeit jött ellenőrizni. 

- Ez eléggé hihető. 

- Igen, csakhogy szerintem nem olyan ember benyomását 
keltette, mint aki egész életét azzal tölti, hogy vacak 
boltokba, kis gyáracskákba és gyapotültetvényekbe fekteti be 
a pénzét. Sokkal inkább az a fajta magabiztos kozmopolita 
típus volt, aki ha pénze van, valószínűleg inkább egy londoni 
tőzsdeügynökre vagy egy svájci bankra bízza. Egyáltalán nem 
volt kisstílű alak... Ez nagyon bizonytalan jellemzés, uram, de 
talán érti, mire gondolok. 

- De mennyire. - Úgy látszik, Newman értelmes fickó, 
gondolta Vandam. Vajon miért dugták el Asyutban? 

Newman folytatta: - És aztán eszembe jutott, hogy szinte 
úgy jelent meg a sivatagban, mint egy tünemény, és nem 
tudhatom, hogy valójában honnan jöhetett. Ezért aztán azt 
mondtam szegény öreg Coxnak, hogy maradjon mellette, 
azzal az ürüggyel, hogy legyen a segítségére, mert biztos 
akartam lenni benne, hogy nem lép meg, még mielőtt 
alkalmunk lenne ellenőrizni a meséjét. Persze le kellett volna 
tartóztatnom a fickót, de becsületszavamra mondom, uram, 
hogy akkor még csak nagyon halvány gyanúm volt... 

- Nem hinném, hogy bárki is magát hibáztatná, százados - 
mondta Vandam. - Jól emlékszik a papírokon levő névre és 
címre? Alex Wolff, Garden City, Villa les Oliviers? 

- Igenis, uram. 

- Rendben van. Amennyiben maguknál valami új fejlemény 
adódik, lépjen azonnal érintkezésbe velem, jó? 

- Igenis, uram. 

Vandam letette a kagylót. Newman gyanúja egyezett az ő 
ösztönös megérzésével a gyilkosságot illetően. Elhatározta, 
hogy beszél a közvetlen felettesével. Elhagyta az irodáját, 
magával vitte az incidensről szóló jelentést. 


A vezérkari hírszerzést egy Director of Military Intelligence 
(DMI) címmel felruházott dandártábornok vezette. A DMI-nek 
két helyettese volt: a DDMI(0) - a hadműveleti részleg főnöke 
- és a DDMKI) - az elhárítóé. A helyettesek ezredesi rangban 
voltak. Vandam főnöke, Bogge alezredes a DDMKI) alá 
tartozott. Bogge volt felelős a személyi biztonságért, és 
idejének legnagyobb részét a cenzori apparátus igazgatásával 
töltötte. Vandam feladata a hírek nem levelek, hanem más 
eszközök útján való kiszivárgásának a megakadályozása volt. 
Neki és embereinek több száz ügynöke dolgozott Kairóban és 
Alexandriában; a fizetési jegyzékükön szerepelt legalább egy 
pincér majdnem minden klubból és bárból, besúgójuk volt a 
fontosabb arab politikusok cselédsége közt, Vandamnek 
dolgozott Faruk király komornyikja és Kairó leggazdagabb 
tolvaja is. Elsősorban az érdekelte, hogy ki beszél és ki hallgat 
túlságosan sokat; és a hallgatók közt az arab nacionalisták 
voltak a legfőbb célpontjai. De lehetségesnek látszott, hogy az 
asyuti titokzatos férfi másfajta fenyegetést jelent. 

Vandam háborús pályafutását eddig egy látványos siker és 
egy hatalmas kudarc jellemezte. A kudarcot Törökországban 
szenvedte el. Rasid Ali oda szökött Irakból. A németek 
szerették volna kijuttatni Alit Törökországból, és 
propagandacélokra felhasználni, a britek viszont szerették 
volna megakadályozni, hogy rivaldafénybe kerüljön, a törökök 
meg, akik féltékenyen őrizték semlegességüket, senkit sem 
akartak megsérteni. Vandam feladata az volt, hogy biztosítsa, 
hogy Ali Isztambulban maradjon, Ali azonban ruhát cserélt 
egy német ügynökkel, és Vandam orra előtt meglépett az 
országból. Néhány nap múlva már a náci rádióban tartott 
propagandabeszédeket a Közép-Kelet számára. Vandam a 
kudarcért némileg Kairóban kárpótolta magát. Londonból 
közölték vele: minden okuk megvan azt hinni, hogy Kairóban 
valami hézag támadt a biztosításban, mert hírek szivárognak 
ki, és Vandam három hónapi fárasztó nyomozás után rájött, 
hogy az egyik  szenior amerikai diplomata küld 
megbízhatatlan kóddal írt jelentéseket Washingtonba. A 
kódot megváltoztatták, ezzel a hézagot betömték, és 
Vandamet előléptették őrnaggyá. 

Ha civil lett volna, vagy katona, de békeidőben, nyilván 
büszke lett volna a diadalára és beletörődött volna a 


vereségbe, mondván: "Egyszer hopp, máskor kopp." 
Háborúban azonban egy tiszt baklövései emberáldozatokat 
követelnek. A Rasid Ali-ügy utójátékaként meggyilkoltak egy 
ügynököt, méghozzá egy nőt, és Vandam ezt sohasem tudta 
megbocsátani magának. 

Bekopogott Bogge alezredes ajtaján, és belépett. Reggie 
Bogge zömök, széles vállú férfi volt, az ötvenes évei derekán, 
makulátlan volt az egyenruhája és brillantinos a fekete haja. 
Az az ideges szokása volt, hogy amikor nem tudta, mit 
mondjon, a torkát köszörülte és köhécselt, és ez bizony 
gyakran előfordult. Egy óriási, ív alakú íróasztal mögött ült - 
nagyobb volt, mint a DMI-é -, és az elintézendő ügyiratok 
kosarát nézegette. Mivel mindig szívesebben beszélgetett, 
mint dolgozott, intett Vandamnek, hogy üljön le. Felvett az 
asztalról egy élénkpiros krikettlabdát, és elkezdte egyik 
kezéből a másikba dobálni. - Jól játszott tegnap - mondta. 

- Ön sem játszott rosszul - mondta Vandam. Ez igaz is volt: 
a hírszerzők csapatában Bogge volt az egyetlen tisztességes 
labdavető, és kellemetlenül elugró labdái négyszer is 
bekerültek az ellenfél kapujába. - De vajon megnyerjük-e a 
háborút is? - kérdezte Vandam. 

- Sajnos megint átkozottul rossz híreim vannak. - A reggeli 
eligazítás még nem történt meg, de Bogge mindig már 


előzetesen értesült a hírekről. - Arra számítottunk, hogy 
Rommel elölről fogja megtámadni a Gazala-vonalat. Több 
eszünk is lehetett volna - az a fickó sohasem harcol 


tisztességesen. Megkerülte a déli szárnyunkat, elfoglalta a 
hetedik páncéloshadosztály főhadiszállását, és foglyul ejtette 
Messervy tábornokot. 

Csüggesztően ismerős történet volt, és Vandam hirtelen 
nagyon elgyöngült. - Szégyen-gyalázat - mondta. 

- Szerencsére nem sikerült a tengerpartig jutnia, Így a 
Gazala-vonalban levő hadosztályok nem szigetelődtek el. Még 
nem... 

- Még nem, de mikor fogjuk megállítani őt? 

- Már nem jut sokkal tovább. - Ez hülye megjegyzés volt, 
de Bogge egyszerűen nem óhajtotta bírálni a tábornokokat. - 
Mi van a kezében? 

Vandam átadta neki az incidensről készült jelentést. - Azt 
javaslom, hogy ennek az ügynek magam nézhessek utána. 


Bogge elolvasta a jelentést, és értetlenül fölnézett. - Nem 
érteni, miért. 
- Ugy látszik, mintha egy álcázott ügynökkel lenne 


dolgunk. 

- Ugyan! 

- Nincs semmi indíték a gyilkosságra, tehát kénytelenek 
vagyunk találgatni - magyarázta Vandam. - Az egyik 


lehetőség az, hogy az autóstopos nem az volt, akinek mondta 
magát, a tizedes erre rájött, és ezért az autóstopos megölte a 
tizedest. 

- Nem az volt, aminek mondta magát? Úgy érti, hogy kém 
volt? - Bogge hangosan nevetett. - Es maga szerint hogy 
került Asyutba? Ejtőernyővel? Vagy gyalog? 

Mindig ez a baj, amikor az ember megpróbál 
megmagyarázni valamit Bogge-nak - gondolta Vandam: 
nevetségessé teszi az ember ötletét, mintegy mentségül, 
hogy nem neki jutott az eszébe. - Nem lehetetlen, hogy egy 
kis repülőgép valahogy átjutott. A sivatagon sem lehetetlen 
átkelni. 

Bogge áthajította a jelentést hatalmas íróasztala fölött. - 
Szerintem ez nem valószínű - mondta. - Ne vesztegesse ezzel 
az idejét. 

- Igenis, uram. - Vandam fölvette a földről a jelentést, 
elnyomva a már sokszor tapasztalt kudarc miatti mérgét. A 
Bogge-gal való beszélgetésből mindig ilyen nevetséges vita 
lett, a legokosabb volt nem folytatni. - Majd megkérem a 
rendőrséget, hogy folyamatosan tájékoztasson bennünket a 
nyomozás eredményéről, és küldjön másolatot a jelentésekről 
meg egyebekről az irattár számára. 

- Helyes. - Bogge sohasem emelt kifogást az ellen, hogy 
jelentéseket küldjenek neki az irattár számára: ez tette 
lehetővé, hogy mindenbe beleüsse az orrát, anélkül hogy 
bármilyen felelősséget kellene vállalnia. - Ide figyeljen, mit 
szólna ahhoz, ha szerveznénk egy kis krikettedzést? Tegnap 
észrevettem, hogy az orvosoknak nagy gyakorlatuk van. 
Szeretném a mi csapatunkat is formába hozni, és lejátszani 
velük még néhány mérkőzést. 

- Jó ötlet. 

- Nézzen utána, meg tudná-e szervezni a dolgot, jó? 


- Igenis, uram. - Vandam távozott. Miközben visszafelé 
ment a saját irodájába, azon tűnődött, vajon mi baj lehet a brit 
hadsereg vezetésével, hogy képesek voltak alezredessé 
előléptetni egy ilyen üresfejű embert, mint Reggie Bogge. 
Vandam apja, aki tizedes volt az első világháborúban, szerette 
azt mondogatni, hogy a brit katonák "oroszlánok, akiket 
szamarak vezetnek". Vandam néha azt gondolta, hogy ez még 
ma is igaz. Bogge azonban nemcsak ostoba volt. Néha 
valóban azért hozott rossz döntéseket, mert nem volt elég 
okos ahhoz, hogy jó döntéseket hozzon, az esetek 
többségében azonban - legalábbis Vandam szerint - azért 
hozott rossz döntéseket, mert valami más játszmát játszott: 
igyekezett minél jobb színben feltüntetni magát, vagy 
megpróbált felsőbbrendűnek vagy minek látszani; Vandam 
nem tudta pontosan, hogy minek. 

Egy fehér kórházi köpenyes nő tisztelgett neki, és Vandam 
szórakozottan viszonozta a tisztelgést. A nő megszólította: - 
Nem Vandam őrnagy? 

Vandam megállt, és ránézett. A nő nézőként jelen volt a 
krikettmérkőzésen, és Vandamnek most már a neve is eszébe 
jutott. - Ó, doktor Abuthnot - mondta. - Jó reggelt. - A nő 
magas volt és hűvös, körülbelül vele egykorú. Az is eszébe 
jutott, hogy a nő sebész - ami egy nő esetében még 
háborúban is szokatlan -, és hogy századosi rangban van. 

A nő megszólalt: - Keményen megdolgozott tegnap. 

Vandam elmosolyodott: - És ma csúnyán megszenvedek 
érte. De azért élveztem. 

- Én is. - A nőnek halk, de tiszta hangja volt, és jókora adag 
önbizalma. - Látni fogjuk pénteken? 

- Hol? 

- Az Unió fogadásán. 

- Á. - Az Angol-Egyiptomi Unió, egy unatkozó európaik 
számára alakított klub néha kísérletet tett, hogy igazolja a 
nevét, és fogadást rendezett egyiptomi vendégek tiszteletére. 
- Szívesen elmennék. Hánykor? 

- Ötkor, teára. 

Vandamet foglalkozásánál fogva érdekelte a dolog: egy 
olyan alkalom, ahol az egyiptomiak elleshetnek szolgálati 
dolgokat, és az ilyen pletykák néha hasznos információkat 
tartalmazhatnak az ellenség számára. - Ott leszek - mondta. 


- Nagyszerű. Akkor az ottani viszontlátásra. - A nő elfordult. 

- Előre örülök neki - mondta Vandam, de már a nő hátának. 
Nézte, hogy sétál tovább, és azon tűnődött, vajon mit viselhet 
a kórházi köpeny alatt. A nő csinos volt, elegáns és 
magabiztos: a feleségére emlékeztette. 

Belépett az irodájába. Esze ágában sem volt krikettedzést 
szervezni, és esze ágában sem volt megfeledkezni az asyuti 
gyilkosságról. Bogge menjen a fenébe. Vandam elhatározta, 
hogy munkához lát. 

Először is még egyszer felhívta Newman századost, és 
utasította, hogy gondoskodjon Alex Wolff személyleírásának 
minél szélesebb körben való körözéséről. 

Aztán felhívta az egyiptomi rendőrséget, és kérte, hogy 
még a mai napon ellenőrizzék valamennyi kairói szállodát és 
népszállót. 

Kapcsolatba lépett a tábori biztonsági alakulattal, a háború 
előtti csatornavédelmi erők egyik egységével is, és megkérte 
őket, hogy néhány napig fokozottabban ellenőrizzék a 
személyazonossági papírokat. 

Utasította az angol főszámvivő tisztet, hogy kísérje különös 
figyelemmel, nem kerül-e forgalomba hamis pénz. 

A rádiólehallgató-szolgálatnak azt az utasítást adta, hogy 
éberen figyeljenek, nem jelentkezik-e egy új helybeli adó, és 
egy pillanatra átvillant az agyán, hogy milyen jó lenne, ha a 
tudósok végre megoldanák a problémát, hogyan kell 
megállapítani egy lehallgatott rádió helyét. 

Végül megbízta törzsének egyik  őrmesterét, hogy 
látogasson el Alsó-Egyiptom valamennyi rádióüzletébe - nem 
volt sok -, és kérje meg, hogy jelentsék, ha bárkinek olyan 
alkatrészeket adnának el, amelyekből adó-vevőt lehet 
összeállítani, vagy amelyekkel meg lehet javítani egy ilyen 
készüléket. 

Aztán elment a Villa les Oliviers-hez. 


A ház az utca másik oldalán levő kis nyilvános parkról kapta a 
nevét, ahol a kis olajfaliget fái éppen virágzottak, fehér 
szirmokkal borítva be a száraz, megbámult pázsitot. 

A háznak magas kőkerítése volt, nehéz, faragott kapuval. 
Vandam a faragott díszítményekben vetve meg a lábát 


keresztülmászott a kapun, és leugrott a másik oldalon. Egy 
hatalmas udvarban találta magát. Az épület fehérre meszelt 
falai kopottak és mocskosak voltak, a csukott ablakokon 
hámladozott a spaletta. Az udvar közepére sétált, és 
szemügyre vette a kőből faragott kutat. Világoszöld gyík 
suhant keresztül a kút kiszáradt medencéjén. 

A házban legalább egy éve nem lakott senki. 

Vandam kinyitotta az egyik spalettát, betört egy 
üvegtáblát, benyúlt, és kiakasztotta az ablakot, aztán az 
ablakpárkányon keresztül bemászott a házba. 

Nem olyan, mint egy európai ember otthona, gondolta, 
mikor végigsétált a sötét, hűvös szobákon. A falakon nem 
lógtak vadászjeleneteket ábrázoló nyomatok, a polcokon nem 
sorakoztak fényes fedelű Agatha Christie- és Denis Wathley- 
regények, nem volt sehol egyetlen Maplesstől vagy Haroldstól 
importált háromrészes garnitúra sem. Helyettük a ház 
hatalmas párnákkal, alacsony asztalkákkal, kézzel szőtt 
szőnyegekkel volt berendezve. A falakat is szőnyegek 
borították. 

Az emeleten zárva talált egy ajtót. Három vagy négy 
percébe került, amíg be tudta rúgni. Az ajtó mögött egy 
dolgozószoba volt. 

A szoba tiszta volt és csinos, de csak néhány meglehetősen 
fényűző bútordarab volt benne: egy széles, alacsony, 
bársonnyal bevont dívány, egy kézzel faragott kávézóasztalka, 
három hozzá illő antik lámpa, egy medvebőr szőnyeg, egy 
gyönyörű intarziás íróasztal és egy bőrfotel. 

Az íróasztalon telefon állt a tiszta fehér itatósmappa, az 
elefántcsont szárú toll és a kiszáradt tintatartó mellett. Az 
íróasztal fiókjában Vandam üzleti prospektusokat talált 
Svájcból, Németországból és az Egyesült Államokból. A kis 
asztalkán finom művű kovácsolt réz kávéskészlet állt. Az 
íróasztal mögötti polcon könyvek sorakoztak: tizenkilencedik 
századbeli francia regények, egy Oxford kéziszótár, egy 
gótikus  illusztrációkkal díszítet kötet, amelyben Vandam 
érzése szerint arab költemények voltak, meg egy német 
nyelvű Biblia. 

Sehol egyetlen személyes okmány. 

Sehol egyetlenegy levél. 

És sehol egy fénykép az egész házban. 


Vandam leült az íróasztal mögött álló kényelmes bőrfotelba, 
és körülnézett a szobában. Férfiszoba volt, egy kozmopolita 
entellektüel otthona, olyan emberé, aki egyfelől óvatos, precíz 
és tiszta, másfelől pedig okos és érzéki. 

Vandam zavarban volt. 

Egy európai név és egy teljességgel arab ház. Egy üzleti 
beruházásokról szóló brosúra és egy arab verseskönyv. Egy 
antik  kávéskanna és egy modern telefon. Bőséges 
tájékoztatás egy ember jelleméről, de sehol egy nyom, amely 
segítene megtalálni magát az embert. 

A szoba gondosan ki volt takarítva. 

Pedig nyilván voltak benne bankkimutatások, kereskedőktől 
kapott számlák, egy születési bizonyítvány meg egy 
végrendelet, levelek egy szeretőtől meg fényképek a szülőkről 
és gyermekekről. A ház tulajdonosa mindezt összeszedte és 
elvitte, nem hagyva semmi nyomot a kilétéről, mintha csak 
tudta volna, hogy egyszer majd idejön valaki, és keresni fogja 
őt. 

Vandam hangosan megszólalt: - Ki vagy te, Alex Wolff? 

Felállt a fotelból, és elhagyta a dolgozószobát. Végigment a 
házon, aztán keresztülsétált a forró, poros udvaron, 
átmászott a kapun, és leugrott az utcára. Az utca másik 
oldalán egy arab ült az olajfák árnyékában törökülésben a 
földön, zöld csíkos galabija volt rajta, és közömbösen nézte 
Vandamet. Vandam nem tartotta szükségesnek, hogy 
megmagyarázza, hivatalos ügyben tört be a házba: ebben a 
városban egy angol tiszti egyenruha elég tekintélyt adott az 
embernek ahhoz, hogy szinte bármit megtehessen. Vandam 
azon törte a fejét, hogy milyen egyéb forrásokból szerezhetne 
információkat ennek a háznak a tulajdonosáról. A városi 
telekkönyvekből - amennyiben vannak ilyenek -, a 
környékbeli kereskedőktől, akik esetleg szállítottak ide, amikor 
a ház még lakott volt, vagy talán a szomszédoktól? Rá fogja 
állítani két emberét az ügyre, és Bogge számára majd kitalál 
valami mesét, hogy leplezze a dolgot. Felült a motorbiciklijére, 
és beindította. A motor lelkesen felbőgött, és Vandam 
elrobogott. 


Wolff dühösen és elkeseredetten ült a háza előtt, és nézte, 
hogy robog el az angol tiszt. 

Emlékezett rá, milyen volt a ház, amikor ő még gyerek volt. 
Hangos volt a beszédtől, a nevetéstől, az élettől. A nagy, 
faragott kapu mellett mindig ott ült egy őr a földön, egy fekete 
bőrű déli óriás, aki érzéketlen volt a hőséggel szemben. 
Reggelenként egy majdnem vak és nagyon öreg szent ember 
szokott elkántálni az udvaron egy fejezetet a Koránból. A ház 
három oldalán, az árkádok hűvösében alacsony díványokon 
üldögéltek a család férfitagjai, szívták a nargiléjukat, s a 
fiúcselédek hosszú nyakú kancsókban kávét szolgáltak fel 
nekik. Egy másik fekete őr a hárem ajtajában állt, amely 
mögött a nők unatkoztak és híztak. A nappalok hosszúak 
voltak és melegek, a család gazdag volt, és a gyerekek 
elkényeztetettek. 

A sortnadrágos, motorbiciklis angol tiszt, akinek arrogáns 
arcát és kíváncsi tekintetét eltakarta az  egyensapka 
ellenzőjének az árnyéka, betört a házba, és meggyalázta Wolff 
gyermekkorát. Wolff azt kívánta, hogy bárcsak láthatta volna 
a tiszt arcát, mert szerette volna egy szép napon megölni. 

Egész hosszú utazása alatt erre a házra gondolt. Berlinben, 
Tripoliban és el-Agheilában éppúgy, mint a sivatagban való 
kínos és kimerítő utazás alatt és az Asyutból való riadt 
menekülés sietségében ez a villa jelentette számára a biztos 
kikötőt, a helyet, ahol megpihenhet, megtisztálkodhat és 
meggyógyulhat az utazás végén. Már előre örült, hogyan 
fekszik majd a kádban, hogyan szürcsöli a kávét az udvaron, 
és hogyan viszi a nőket a hatalmas ágyba. 

És most el kell mennie innen, és többé a közelébe se jöhet 
a háznak. 

Egész reggel a ház előtt tartózkodott, hol fel-alá sétált az 
utcán, hol meg csak üldögélt az olajfák alatt, arra az esetre, 
ha Newman százados esetleg emlékezne a címre, és 
ideküldene valakit, hogy átkutassa a házat. Előzőleg vásárolt a 
szuk-ban egy galabiját, mert tudta, hogyha valaki idejön, nem 
egy arabot fog keresni, hanem egy európait. 

Baklövés volt, hogy a valódi papírokat mutatta meg. Ezt 
utólag már látta. A baj az volt, hogy nem bízott az Abwehr 
hamisítványaiban. Amikor találkozott vagy együtt dolgozott 


más kémekkel, gyakran hallott valóságos rémtörténeteket a 
német felderítés által készített okmányokban előforduló 
szörnyű és könnyen észrevehető hibákról: rossz volt a 
nyomásuk, nem megfelelő minőségű volt a papírjuk, és még a 
legegyszerűbb angol szavakat is hibásan írták. A kémiskolán, 
ahová azért küldték, hogy megtanulja a rejtjeles rádióadást, 
azt beszélték, hogy Angliában minden rendőr könyv nélkül 
tudja egész sor élelmiszerjegy számát, amelynek a 
tulajdonosa német kém. 

Wolff mérlegelte a lehetőségeket, és azt választotta, 
amelyik kevésbé látszott kockázatosnak. Rosszul választott, és 
most nem volt hová mennie. 

Felállt, felemelte a bőröndjeit, és elkezdett járkálni. 

A családjára gondolt. Az anyja és a mostohaapja már 
meghalt, de még mindig volt Kairóban három mostohafivére 
és egy mostohanővére. Nehéz lenne elrejteniük őt. Hiszen 
nyilván kikérdezik őket, mihelyt az angolok rájönnek, hogy ki a 
villának a tulajdonosa, ez pedig még ma megtörténhetik; és 
bár ők valószínűleg hazudnának a kedvéért, a cselédeik 
minden bizonnyal beszélnének. Ráadásul nem is bízhatott 
meg bennük igazán, mert amikor meghalt a mostohaapja, az 
örökség rá eső részén kívül Alex kapta meg a házat is mint 
legidősebb fiú, noha ő európai volt, és nem is természetes, 
csak örökbe fogadott fiú. A testvérei elkeseredtek, és 
ügyvédekhez fordultak. Alex győzött ugyan, de a többiek 
valójában sohasem bocsátottak meg neki. 

Fontolóra vette, hogy ne szálljon-e meg a Shepheards 
Hotelban. Sajnos erre bizonyára a rendőrség is gondolt, és a 
Shepheard"5-ben már nyilván ott volt az asyuti gyilkos 
személyleírása. És hamarosan megkapja a többi nagyobb 
szálloda is. Maradnak hát a panziók. Hogy azokat is 
figyelmeztetik-e, az attól függ, hogy mennyire alapos munkát 
akar végezni a rendőrség. Mivel angolokról van szó, 
lehetséges, , hogy a rendőrség kötelességének érzi 
lelkiismeretesen — dolgozni. A legkisebb  vendégfogadók 
tulajdonosainak azonban rendszerint sokkal több a dolguk, 
mint hogy túlságosan odafigyeljenek a tolakodó rendőrökre. 

Elhagyta Garden Cityt, és a belváros felé indult. Az utcák 
még forgalmasabbak és lármásabbak voltak, mint amikor 
elhagyta Kairót. Rengeteg volt az egyenruha - nemcsak a 


brit, hanem az ausztráliai, az új-zélandi, a lengyel, a jugoszláv, 
a palesztinai, a hindu és a görög is. A karcsú, fürge, 
pamutruhás, erősen felékszerezett egyiptomi lányok sikeresen 
vették fel a versenyt piros arcú, de kedvetlen európai 
vetélytársaikkal. Az idősebb nők közül mintha többen viselték 
volna a hagyományos fekete köntöst és fátylat. A férfiak még 
mindig ugyanolyan túláradó örömmel üdvözölték egymást: a 
jobb karjukat kilendítették, aztán hangosan a másik tenyerébe 
csaptak, és legalább egy-két percig rázták egymás kezét, 
miközben, a másik kezükkel a partnerük vállát szorongatták, 
és izgatottan beszéltek. A koldusok és árusok csak úgy 
nyüzsögtek az utcán, kihasználva a gyermeteg európaiak 
áradatát. Wolff galabijában volt, őt békén hagyták, de az 
idegeneket szünet nélkül ostromolták a nyomorékok, a 
legyekkel  ellepett csecsemőket cipelő asszonyok, a 
cipőtisztító fiúk, no meg a férfiak, akik a használt 
borotvapengétől kezdve az óriási töltőtollakig - amelyekben 
garantáltan hat hónapra elegendő a tinta - mindent árultak. 

A közlekedés még rosszabb volt. A lassú, rozzant villamosok 
még zsúfoltabbak voltak, mint valaha, utasok lógtak még a 
hágcsójukra erősített rudakon is, betolakodtak a vezető 
fülkéjébe, és törökülésben ültek a tetőn. Nem voltak jobbak az 
autóbuszok és a taxik sem: szemmel láthatólag alkatrészhiány 
volt, mert rengeteg kocsinak be volt törve az ablaka, lapos 
volt a gumija és beteg a motorja, hiányoztak a reflektorai 
vagy a szélvédő törlője. Wolff látott két taxit - egy ócska 
Morrist meg egy még ócskább Packardot -, amelyek végül is 
teljesen leálltak, és most szamarak vontatták őket. 
Tisztességes kocsik csak a gazdag pasák hatalmas amerikai 
limuzinjai voltak, és itt-ott látni lehetett egy-egy háború előtti 
angol Austint is. A motoros járművekkel keveredve próbáltak 
versenyezni a ló vontatta garrik, a parasztok öszvér vontatta 
kordéi, no meg a lábasjószágok - tevék, juhok és kecskék -, 
pedig az utóbbiakat száműzte a város központjából az 
egyiptomi közlekedési szabályzat legkevésbé végrehajtható 
cikkelye. 

Es a lárma! Wolff teljesen megfeledkezett a lármáról. 

A villamosok állandóan csöngettek. Ha közlekedési dugó 
keletkezett, valamennyi kocsi egyszerre tülkök, és ha nem 
volt miért tülkölniök, akkor csak úgy szórakozásból tülköltek. 


Hogy le ne maradjanak, a kocsisok és a tevehajcsárok is 
torkuk szakadtából üvöltöztek. Sok üzletben és valamennyi 
kávéházban arab zene harsogott a teljes hangerőre állított 
olcsó rádiókból. Utcai árusok kiabáltak szünet nélkül, és a 
gyalogosok rájuk ordítottak, hogy takarodjanak az útjukból. 
Kutyák ugattak, és rikácsoló kányák köröztek az emberek feje 
fölött. És néha minden egyéb zajt elnyomott egy-egy 
repülőgép motorjának zúgása. 

Ez az én városom, gondolta Wolff; itt nem kaphatnak el. 

Körülbelül egy tucat jól ismert panzió várta a különböző 
nemzetiségű turistákat: volt köztük svájci, osztrák, német, dán 
és francia. Rájuk gondolt, de rögtön el is vetette őket: 
túlságosan kézenfekvő, hogy azokban is keresni fogják. Végül 
is eszébe jutott egy apácák által vezetett olcsó vendégfogadó 
Bulagban, a kikötőnegyedben. Abban főleg azok a matrózok 
szálltak meg, akik gőzhajókon és gyapottal, szénnel, papírral, 
kővel megrakott felukkákon jöttek fel a Níluson. Wolff biztos 
volt benne, hogy ott nem fogják kirabolni, megfertőzni vagy 
meggyilkolni, és hogy ott senki sem fogja keresni. 

Amikor kijutott a szállodai negyedből, az utcák valamivel 
kevésbé zsúfoltak lettek. A folyót ugyan nem láthatta, de az 
összezsúfolt épületek közt néha megpillantotta egy-egy 
felukka magas, háromszögű vitorláját. 

A fogadó hatalmas, düledező épület volt, valamikor egy 
pasa villája lehetett. Most egy bronzfeszület díszelgett a 
bejárat boltíve fölött. Az épület előtt fekete köntösbe öltözött 
apáca öntözgetett egy kis virágágyat. A boltív alatt Wolff 
belátott a hűvös, csöndes előcsarnokba. Sok mérföldet 
gyalogolt ma, és nehezek voltak a bőröndjei: előre örült, hogy 
megpihenhet. 

Két egyiptomi rendőr jött ki a fogadóból. 

Wolff meglátta a széles bőröveket, az elmaradhatatlan 
napszemüvegeket, a katonásra nyírt frizurákat, és elszorult a 
szíve. Gyorsan hátat fordított a rendőröknek, és franciául 
szólította meg a kertet öntözgető apácát. - Jó napot, nővér. 

Az apáca a kannával a kezében kiegyenesedett, és 
rámosolygott. - Jó napot. - Meglepően fiatal volt. - Szállást 
óhajt? 

- Nem. Nem szállást. Csak az áldását. 


A két rendőr közelebb jött, és Wolff izgatottan felkészült, 
hogy mit feleljen abban az esetben, ha kérdéseket intéznének 
hozzá, és azt is fontolóra vette, hogy melyik irányba 
meneküljön, ha menekülnie kellene, de a két rendőr elhaladt 
mellette. Valami lóversenyen vitatkoztak. 

- Isten áldja meg - mondta az apáca. 

Wolff megköszönte neki az áldását, és továbbment. A 
helyzet rosszabb volt, mint gondolta. A rendőrség tehát 
nyilván mindenütt keresi. Már sebes volt a lába, és fájt a 
karja a bőröndök cipelésétől. Csalódottságot érzett, és egy 
kicsit fel is volt háborodva, hiszen ebben a városban minden 
közismerten vaktában történik, és most mégis úgy látszott, 
hogy jól megszervezett hadműveletet indítottak a kézre 
kerítésére. Visszakanyarodott, és ismét a városközpont felé 
indult. Kezdte úgy érezni magát, ahogy a sivatagban érezte: 
mintha örökké kellene gyalogolnia, anélkül hogy eljutna 
valahová. 

A távolban megpillantott egy ismerős, magas alakot: 
Husszein Fahmi volt az, egyik régi iskolatársa. Wolff egy 
pillanatra megdermedt. Husszein bizonyára befogadná, és 
talán bízhatna is benne; csakhogy felesége van meg három 
gyereke, és azoknak hogyan lehetne megmagyarázni, hogy 
Ahmed bácsi azért jött, hogy náluk lakjon, de a dolog titok, 
nem szabad még említeniök sem a nevét a barátaiknak... Sőt 
hogyan magyarázná meg Wolff a dolgot magának 
Husszeinnak? Husszein Wolff irányába nézett, mire Wolff 
gyorsan megfordult, és keresztülvágott az úttesten egy 
villamos mögé. Mikor a szemközti járdára ért, gyorsan 
befordult egy sikátorba, anélkül hogy hátranézett volna. 
Nem, nem kereshet menedéket egykori iskolatársainál. 

A sikátorból egy másik utcába lyukadt ki, és rájött, hogy 
közel van a német iskolához. Tűnődni kezdett, vajon még 
mindig nyitva van-e: Kairóban rengeteg német nemzetiségűt 
internáltak. Elindult az épület felé, aztán észrevette, hogy az 
épület előtt a tábori biztonsági szolgálat egyik járőre papírokat 
ellenőriz. Gyorsan megfordult, és visszaindult arra, amerről 
jött. 

E kellett tűnnie az utcákról. 

Úgy érezte magát, mint egy patkány a labirintusban - 
bármerre fordult, el volt zárva az útja. Meglátott egy taxit, egy 


nagy, ócska Fordot, amelynek a motorházfedője alól sziszegve 
jött ki a gőz. Magához intette, és beleugrott. Bemondott a 
sofőrnek egy címet, és a kocsi harmadik sebességgel elindult, 
nyilván ez volt az egyetlen sebesség, amellyel menni tudott. 
Útközben kétszer is megálltak, hogy lehűtsék a felforrt hűtőt, 
és Wolff ilyenkor meglapult a hátsó ülésen, próbálta elrejteni 
az arcát. 

A taxi a kopt Kairóba vitte, az ősi keresztény gettóba. 

Kifizette a sofőrt, és lement a lépcsőn a gettó bejáratához. 
Adott néhány piasztert az öregasszonynak, aki a hatalmas 
fakulcsot őrizte, és az öregasszony beengedte. 

A gettó sötét, csendes sziget volt Kairó viharos tengerén. 
Wolff végigment a szűk utcákon, közben hallotta az ősi 
templomokból kiszűrődő egyhangú kántálást. Elhaladt az 
iskola, a zsinagóga meg a pince mellett, ahová állítólag Mária 
menekült a gyermek Jézussal. Végül is betért az öt templom 
közül a legkisebbikbe. 

Éppen akkor kezdődött az istentisztelet. Wolff letette 
értékes bőröndjeit az egyik padsor mellé. Fejet hajtott a 
szentek falakra festett képei előtt, aztán az oltárhoz lépett, 
letérdelt, és kezet csókolt a papnak. Aztán visszatért a 
padsorhoz, és leült. 

A kórus arabul kezdte kántálni a Szentírás egyik versét. 
Wolff kényelmesen elhelyezkedett az ülésen. Itt biztonságban 
van, amíg be nem sötétedik. Akkor majd megpróbálkozik az 
utolsó lehetőséggel. 


A Csa-Csa hatalmas szabadtéri éjjeli mulatóhely volt az egyik 
folyó menti parkban. Szokás szerint zsúfolásig tele volt. Wolff 
beállt a bejutásra várakozó angol tisztek és barátnőik sorába, 
mi közben a szafragik kecskelábú pótasztalokat állítottak fel a 
térség minden szabad négyzetcentiméterén. A színpadon egy 
komikus éppen azt mondta: - Várjuk csak meg, amíg Rommel 
elfoglalja a Shephaerd"s-et - ott majd feltartóztatják. 

Wolff végül is kapott egy asztalt meg egy üveg pezsgőt. 
Meleg este volt, és a rivalda lámpái még elviselhetetlenebbé 
tették a hőséget. A közönség hangoskodott: szomjasak voltak, 
és csak pezsgőt szolgáltak fel, és ettől gyorsan lerészegedtek. 


Ordítozva kezdték követelni a műsor sztárját, Szonja el- 
Aramot. 

Előbb azonban még végig kellett hallgatniuk egy túl kövér 
görög nőt, aki elénekelte az "Almaimban látlak én" és a 
"Nekem nem jutott senki" című dalokat, s az utóbbi 
megnevettette a közönséget. Aztán bejelentették Szonját. Egy 
jó darabig mégsem jelent meg. A közönség egyre hangosabb 
és egyre türelmetlenebb lett, ahogy múltak a percek. Végül, 
amikor már úgy látszott, hogy rögtön kitör a botrány, 
dobpergés hangzott fel, a rivalda lámpái kialudtak, és a 
nézőtéren csend lett. 

Amikor kigyulladt a reflektor, Szonja magasba nyújtott 
karokkal, mozdulatlanul állt a színpad közepén. Áttetsző 
nadrágot és flitteres melltartót viselt, a teste fehérre volt 
púderezve. Megszólalt a zene - dobok peregtek és egy síp 
szólt -, és a nő mozogni kezdett. 

Wolff a pezsgőjét szürcsölgette, és mosolyogva nézte. Még 
mindig Szonja volt a legkülönb. 

Lassan riszálta a csípőjét, dobbantott egyet a lábával, aztán 
a másikkal. Remegni kezdtek a karjai, aztán megmozdult a 
válla, és megrezdült a keble is. Végül delejesen mozgatni 
kezdte híres hasát is. A ritmus felgyorsult. Szonja behunyta a 
szemét. Mintha testének minden egyes része a többitől 
függetlenül mozgott volna. Wolff, mint a múltban is mindig - 
és mint minden férfi a nézőtéren -, úgy érezte, hogy egyedül 
van a nővel, hogy Szonja mutatványa csak neki szól, és hogy 
ez nem színészkedés, nem varázslatos, de mégiscsak 
üzletszerű színpadi mutatvány, hanem a nő érzéki vonaglása 
kényszerű, azért csinálja, mert kénytelen csinálni, saját buja 
teste hajszolja a szexuális őrjöngésbe. A közönség feszülten, 
némán, verítékezve, megigézve figyelte. Szonja egyre 
gyorsabban és gyorsabban mozgott, mintha transzban lett 
volna. A zene fülsiketítőén felerősödött, aztán hirtelen 
elhallgatott. A rákövetkező pillanatnyi csendben Szonja egy 
rövid, éles kiáltást hallatott, aztán hanyatt dőlt, behajlította és 
széttárta a térdét, és addig hajolt hátra, amíg a feje a színpad 
deszkájához nem ért. Egy pillanatig ebben a helyzetben 
maradt, aztán a reflektor kialudt. A közönség felugrált, és 
dörgő tapsviharban tört ki. 

A rivalda lámpái kigyulladtak, és a nő nem volt sehol. 


Szonja sohasem ismételt. 

Wolff elhagyta a helyét. Adott az egyik pincérnek egy fontot 
- a legtöbb egyiptominak ennyi a háromhavi bére-, hogy 
vezesse őt a színfalak mögé. A pincér megmutatta neki Szonja 
öltözőjének az ajtaját, aztán eltűnt. 

Wolff bekopogott az ajtón. 

- Ki az? 

Wolff belépett. 

A nő egy támlátlan széken ült, selyemköntösben, s éppen a 
sminkjét szedte le. Meglátta a férfit a tükörben, és hirtelen 
szembefordult vele. 

Wolff ráköszönt: - Hello, Szonja. 

A nő rámeredt. Egy hosszú pillanat múlva azt mondta: - Te 
csirkefogó. 


Szonja nem változott. 

Szép nő volt. Hosszú, csillogó, dús fekete haja volt, és nagy, 
kicsit kidülledt barna szeme, buja szempillákkal. Kiálló 
pofacsontja miatt nem kerek, hanem formás volt az arca. 
Kecsesen arrogáns, ívelt orra alatt telt ajkak takarták el az 
egyenletes, fehér fogsort. A teste csupa lágy domborulat volt, 
de mivel két hüvelykkel magasabb volt az átlagnál, nem 
látszott kövérnek. 

Dühösen villogott a szeme. - Mit keresel itt? Hol voltál? Mi 
történt az arcoddal? 

Wolff letette a bőröndjeit, és leült a díványra. Alulról nézett 
fel a nőre. Szonja csípőre tett kézzel állt előtte, előreszegte az 
állat, keble tisztán kirajzolódott a zöld selyem alatt. - 
Gyönyörű vagy - mondta Wolff. 

- Takarodj innen. 

Wolff gondosan szemügyre vette a nőt. Túlságosan jól 
ismerte ahhoz, hogy szeresse vagy utálja: a múltjának egy 
része volt, mint egy régi barát, aki a hibái ellenére is barát 
marad, csak mert mindig is az volt. Wolff azon tűnődött, vajon 
mi történt Szonjával, amióta ő évekkel ezelőtt elhagyta Kairót. 
Férjhez ment, házat vásárolt, szerelmes lett, menedzsert 
változtatott, gyereke született? Rengeteget törte a fejét a 
délután folyamán a hűvös, félhomályos templomban, hogy 
miképpen közelítsen hozzá, de nem jutott semmilyen 


eredményre, mert nem tudhatta biztosan, milyen magatartást 
fog tanúsítani a nő, ha meglátja. Ebben még mindig nem volt 
biztos. Szonja dühösnek és megvetőnek látszott, de vajon 
valóban az-e? Hogyan viselkedjen vele? Legyen elbűvölő és 
tréfás, vagy agresszív és erőszakos, vagy kétségbeesett és 
könyörgő? 

- Segítségre van szükségem - mondta meg őszintén. 

A nő arckifejezése nem változott. 

- Az angolok keresnek - folytatta Wolff. - Figyelik a 
házamat, és valamennyi szálloda megkapta a 
személyleírásomat. Nincs hol aludnom. Szeretnék hozzád 
költözni. 

- Menj a fenébe - mondta a nő. 

- Hadd mondjam el, hogy miért hagytalak faképnél. 

- Két év után hiába mondasz akármit. 

- Legalább egy percet adj, hogy megmagyarázzam. 
Cserébe... szóval mindenért. 

- Nem tartozom neked semmivel - mondta a nő. Egy 
pillanatig még dühösen meredt rá, aztán kinyitotta az ajtót. 
Wolff azt hitte, hogy ki akarja őt dobni. Az arcát figyelte, mikor 
a nő visszanézett rá, kezével a kilincsen. Aztán Szonja kidugta 
a fejét az ajtón, és nagyot kiáltott: - Hozzon valaki nekem egy 
italt. 

Wolff egy kicsit megkönnyebbült. 

Szonja becsukta az ajtót, és visszatért a szobába. - Egy 
percet adok - mondta Wolffnak. 

- Így akarsz állni fölöttem, mint egy börtönőr? Nem vagyok 
veszedelmes. - Elmosolyodott. 

- Ó, dehogynem - mondta a nő, de visszatért a székéhez, 
és folytatta a sminkje leszedését. 

Wolff habozott. A másik probléma, amin a hosszú délután 
folyamán a kopt templomban töprengett, az volt. hogy 
miképpen magyarázza meg, miért hagyta el Szonját annak 
idején búcsú nélkül, és miért nem lépett vele azóta soha 
érintkezésbe. Semmi sem hangozhatott kevésbé meggyőzően, 
mint az igazság. Kelletlenül ugyan, de kénytelen volt 
megosztani vele a titkát, kénytelen volt mindent elmondani 
neki, mert kétségbeejtő helyzetben volt, és a nő az egyetlen 
reménye. 

Elkezdte: - Emlékszel rá, hogy 1938-ban Bejrútba mentem? 


- Nem. 

- Még egy jade karkötőt is hoztam neked onnan. 

A nő tekintete találkozott a tükörben az övével. - Már nincs 
meg. 

Wolff tudta, hogy hazudik. Folytatta: - Azért mentem oda, 
hogy találkozzam egy Heinz nevű német katonatiszttel. Arra 
kért, hogy dolgozzam Németországnak az elkövetkező 
háborúban. Vállaltam. 

Szonja elfordult a tükrétől, szembe vele, és Wolff most már 
látott valamit a tekintetében, ami mintha reményt adott volna. 

- Azt mondták, jöjjek vissza Kairóba, és várjak, amíg újból 
hallok róluk. Két évvel ezelőtt üzentek. Azt akarták, hogy 
menjek Berlinbe. Elmentem. Elvégeztem egy tanfolyamot, 
aztán a Balkánon és a Közel-Keleten dolgoztam. Februárban 
visszatértem Berlinbe, és újabb megbízást kaptam. Ide 
küldtek... 


- Csak nem azt akarod nekem bemesélni - kérdezte 
hitetlenkedve a nő -, hogy kém vagy? 
- De igen. 


- Nem hiszek neked. 

- Hát akkor nézz ide. - Wolff felvette az egyik bőröndöt és 
kinyitotta. - Ez egy adó-vevő, hogy üzeneteket küldhessek 
Rommelnek. - Becsukta a bőröndöt, és kinyitotta a másikat. - 
Ezt meg a költségeimre kaptam. 

A nő rámeredt a bankjegykötegekre. - Úristen! - mondta. - 
Egy egész vagyon! 

Kopogtak az ajtón. Wolff becsukta a bőröndöt. Egy pincér 
jött be, pezsgőt hozott egy jegesvödörben. Amikor meglátta 
Wolffot, megkérdezte: - Hozzak még egy poharat? 

- Nem - mondta türelmetlenül Szonja. - Takarodj! 

A pincér elment. Wolff felbontotta a pezsgőt, teletöltötte a 
poharat, odaadta Szonjának, ő meg jót húzott az üvegből. 

- Ide figyelj - mondta. - A hadseregünk győzni akar a 
sivatagban. És mi segíthetünk nekik. Csak tudniok kell a britek 
erejét-a katonák számát, a hadosztályok és a parancsnokok 
nevét, a fegyvereik meg a felszerelésük minőségét és - ha 
lehetséges - a haditerveiket. Mi itt vagyunk, Kairóban; ezeket 
itt mind megtudhatjuk. Aztán, ha a németek elfoglalják Kairót, 
mi leszünk a hősök. 

- Mi? 


- Te segíthetsz nekem. És az első, amit tehetsz, az, hogy 
adsz nekem egy helyet, ahol megszállják. Te gyűlölöd a 
briteket, nem? Te is szeretnéd látni, hogy kiűzzék őket 
Egyiptomból. 

- Rajtad kívül bárkinek segítenék. - A nő megitta a 
pezsgőjét, és újratöltötte a poharát. 

Wolff kivette a kezéből a poharat, és kiitta. - Szonja, Ha 
csak egy levelezőlapot is küldtem volna neked Berlinből, a 
britek téged börtönbe dugtak volna. Nem haragudhatsz rám 
most, hogy már tudod, miért nem küldtem. - Lehalkította a 
hangját. - Visszahozhatjuk a régi szép időket. Jó ételeket 
eszünk, és a legjobb pezsgőt isszuk majd, új ruhákat veszünk, 
csodálatos partikat rendezünk, és amerikai kocsink lesz. 
Elmegyünk Berlinbe, te mindig is szerettél volna Berlinben 
táncolni, ott sztár leszel. Németország új típusú nemzet - mi 
fogunk uralkodni a világon, és te hercegnő lehetsz. Mi... - 
Elhallgatott. Mindez nem hatott a nőre. Ideje volt kijátszani az 
utolsó kártyáját. - Hogy van Favzi? 

Szonja lesütötte a szemét. - Elhagyott a szuka. 

Wolff letette a poharat, aztán két kézzel megfogta Szonja 
nyakát. A nő fölnézett rá, de nem mozdult. Wolff felnyomta a 
hüvelykujjaival az állat, és kényszerítette, hogy fölálljon. - 
Fogok én találni magunknak egy másik Favzit - mondta 
lágyan. Észrevette, hogy a nő szeme hirtelen könnyes lett. 
Wolff keze lesiklott a selyemköntösön, végig a nő testén, és 
megsimogatta a fenekét. - Egyedül csak én tudom, hogy mire 
van szükséged. - Száját a nő szájára nyomta, beleharapott az 
ajkába, és addig harapta, amíg a vér ízét nem érezte. 

Szonja behunyta a szemét. - Gyűlöllek - nyögte. 


Az este hűvösében Wolff gyalog sétált végig a Nílus mellett a 
vontatóösvényen a bárkaház felé. A sebek eltűntek az arcáról, 
és a hasmenése is elmúlt. Új fehér öltöny volt rajta, és két 
zacskót cipelt, tele a kedvenc csemegéivel. 

Zamálek, a szigeti villanegyed csöndes volt és békés. Kairó 
központjának zajait csak gyengén lehetett hallani, nagyon 
széles volt a folyó. A csendes, iszapos Nílus hullámai szelíden 
csapkodták a part mentén sorakozó bárkaházak oldalát. A 
bárkák - mindenféle alakú és nagyságú volt köztük - tarkára 


voltak festve, fényűzően voltak berendezve, és nagyon 
mutatósan hatottak a késői napsütésben. 

Szonja bárkaháza kisebb volt, mint a többi, de sokkal 
gazdagabban volt bebútorozva. Deszkapalló vezetett az 
ösvényről a fedélzetre, amely nyitott volt ugyan, hogy átfújjon 
rajta a szellő, de zöld-fehér csíkos ponyvatető védte a naptól. 
Wolff felment a hajóra, és lement létrán a belsejébe. Zsúfolva 
volt "bútorokkal: székekkel, heverőkkel, asztalkákkal és 
csecsebecsékkel teli szekrényekkel. A hajó orrában parányi 
konyha volt. Vörösesbarna, földig érő bársonyfüggönyök 
osztották két részre a helyiséget, a függönyök mögötti rész 
volt a hálószoba, és a hálószoba mögött, a hajó tatjában volt a 
fürdőszoba. 

Szonja egy párnán ült, és a lábujjai körmét festette. 
Különös, hogy milyen ápolatlan tud lenni, gondolta Wolff. 
Piszkos pamutruha volt rajta, az arca nyúzottnak látszott, és 
még nem fésülködött meg. Félóra múlva, amikor elindul a 
Csa-Csa klubba, persze úgy fog kinézni, mint egy álom. 

Wolff letette a zacskókat egy asztalkára, és elkezdte 
kirakni belőlük, amit hozott. - Francia pezsgő... angol 
narancslekvár... német kolbász... fürjtojás... skót lazac... 

Szonja csodálkozva nézett föl. - Ilyesmit manapság nem 
lehet kapni - háború van. 

Wolff elmosolyodott. - Oulaliban van egy kis görög szatócs, 
aki nem feledkezett meg egyik legjobb vevőjéről. 

- Megbízható? 

- Nem tudja, hol lakom. És különben is, az ő boltja az 
egyetlen hely Észak-Afrikában, ahol kaviárt lehet kapni. 

Szonja odalépett, és belenyúlt az egyik zacskóba. - Kaviár! 
- Levette az üvegről a tetejét, az ujjaival nyúlt bele a 
kaviárba, és mohón enni kezdte. - Nem ettem kaviárt, 
amióta... 

- Amióta elmentem - fejezte be Wolff a mondatot. Betett 
egy üveg pezsgőt a jégszekrénybe. - Ha vársz néhány percet, 
jégbe hűtött pezsgőt is ihatsz hozzá. 

- Nem tudok várni. 

- Te sohasem tudsz. - Wolff kivett az egyik zacskóból egy 
angol nyelvű újságot, és nekilátott, hogy átnézze. Gyalázatos 
papírra volt nyomva, tele kommünikékkel, a háborús hírek 
erősebben voltak cenzúrázva benne, mint a BBC adásai, 


amelyeket mindenki hallgatott; a helybeli híranyag még 
silányabb volt, tilos volt kinyomtatni az egyiptomi ellenzéki 
politikusok beszédeit. - Rólam még mindig nem írnak semmit 
- mondta Wolff. Ugyanis már elmesélte Szonjának az asyuti 
eseményeket. 

- Mindig késnek a hírekkel - mondta Szonja. Tele volt a 
szája kaviárral. 

- Nem arról van szó. Ha hírt adnának a gyilkosságról, azt is 
meg kellene írniuk, hogy mi volt az indítéka, különben az 
olvasók találgatni kezdenének. Az angolok nem szeretnék, ha 
az emberek gyanítanák, hogy a németeknek kémeik vannak 
Egyiptomban. Rossz hatást keltene. 

Szonja bement a hálószoba átöltözni. A függönyön 
keresztül kérdezte meg: - Ez azt jelenti, hogy már nem 
keresnek téged? 

- Nem azt. Találkoztam Abdullahhal a szuk-ban. Azt 
mondja, hogy az egyiptomi rendőrséget tulajdonképpen nem 
nagyon érdekli a dolog, de van egy bizonyos Vandam nevű 
őrnagy, aki állandóan zaklatja őket. - Wolff összeráncolta a 
homlokát, és letette az újságot. Nagyon szerette volna tudni, 
hogy Vandam volt-e az a tiszt, aki betört a Villa les Oliviers-be. 
Bárcsak módjában lett volna közelebbről megnézni azt az 
embert. Sajnos az utca másik oldaláról a tiszt arca, amelyet 
beárnyékolt az ellenzős sapka, csak sötét foltnak látszott. 

Szonja megkérdezte: - Abdullah ezt honnan tudja? 

- Nem tudom - vont vállat Wolff. - Ő tolvaj, sok mindent 
hall. - A jégszekrényhez lépett, és kivette belőle a 
pezsgősüveget. Még nem volt eléggé hideg, de ő nagyon 
szomjas volt. Töltött két pohárral. Szonja felöltözködve jött ki a 
hálószobából: ahogy Wolff előre sejtette, teljesen átalakult, a 
frizurája tökéletes volt, az arca halványan, de ügyesen ki volt 
festve, áttetsző cseresznyepiros ruhát viselt, és hozzá illő 
cipőt. 

Pár perc múlva léptek hangzottak fel a padlón, és valaki 
bekopogott a csapóajtón. Szonja taxija érkezett meg. A nő 
kiitta a pezsgőt, és elment. Nem köszöntek el egymástól, még 
csak egy hellót se mondtak. 

Wolff a pohárszékhez lépett, ahol a rádiót tartotta. Kivette a 
bőröndből az angol regényt és a regényből a papírlapot, amely 
a rejtjel kulcsát tartalmazta. Tanulmányozni kezdte a kulcsot. 


Ma május 28-a van. A 28-hoz hozzá kell adnia 42-t - az 
évszámot -, és megkapja a regény azon oldalának a számát, 
amelyet az üzenete kódolásához fel kel használnia. Május az 
év ötödik hónapja, tehát minden ötödik betűt figyelmen kívül 
kell hagynia. 

Elhatározta, hogy ezt fogja üzenni: MEGÉRKEZTEM. 
JELENTKEZEM. VÉTEL. A hetvenedik oldal tetején végigment 
az első soron, amíg meg nem találta az első M betűt. Az ötödik 
betűt nem számítva, a tizedik betű volt a sorban. A 
kódolásban tehát az ábécé tizedik betűjét, a J-t kell használnia. 
Aztán egy E betűre volt szüksége. A könyvben az M után a 
harmadik betű volt egy E. A MEGÉRKEZTEM E-jét tehát az 
ábécé harmadik betűjével, a C-vel kell jelölnie. Az olyan ritka 
betűk kódolására, amilyen például az X, különleges eljárások 
voltak. 

Ez a fajta kódolás a titkosírásnak egy olyan változata volt, 
amely önmagában elméletben is, gyakorlatban is teljességgel 
megfejthetetlen. Ahhoz, hogy aki az üzenetet lehallgatta, 
áttehesse azt német nyelvre, birtokában kellett lennie a 
regénynek is meg a kulcsnak is. 

Miután Wolff elkészült a sifrírozással, megnézte az óráját. Az 
adást éjfélkor kellett kezdenie. Még két órája volt, csak aztán 
kellett bemelegítenie az adó-vevőt. Töltött magának még egy 
pohár pezsgőt, és elhatározta, hogy megeszi a kaviárt. 
Keresett egy kanalat, és kezébe vette az üveget. Üres volt. 
Szonja mind megette a kaviárt. 


A leszállópálya egy széles sáv volt a sivatagban, ahonnan 
sietve eltakarították a tövises cserjét és a nagyobb köveket. 
Rommel lenézett a földre, amely egyre közelebb jött hozzá. A 
Storch, a német parancsnokok által a csatatéren való rövid 
kirándulásokra használt könnyű repülőgép úgy szállt le, mint 
egy légy, amelynek kerekei vannak hosszú mellső lábai végén. 
A repülőgép megállt, és Rommel kiugrott belőle. 

Először a hőség csapta meg, aztán a por. Odafenn a 
magasban viszonylag hűvös volt; most ügy érezte, mintha egy 
kemencébe lépett volna. Azonnal csorogni kezdett róla a 
veríték. Mikor lélegzetet vett, azonnal vékony homokréteg 


lepte be az ajkát meg a nyelve hegyét. Egy légy telepedett 
vastag orrára, dühösen elhessegette. 

Von Mellenthin, a hírszerző tisztje rohant Rommel felé a 
homokban, magas szárú csizmájával porfelhőket kavarva. 
Izgatottnak látszott. - Itt van Kesselring - lihegte. 

- Auch das noch - mondta Rommel. - Már csak ez 
hiányzott nekem. 

Kesselring, a mosolygós tábornagy képviselte mindazt, amit 
Rommel ki nem állhatott a német hadseregben. Vezérkari tiszt 
volt, és Rommel gyűlölte a vezérkart. És Kesselring volt a 
Luftwaffe egyik megalapítója, azé a Luftwafféé, amely olyan 
sokszor cserbenhagyta Rommelt a sivatagi háborúban. És ami 
mindennél rosszabb: Kesselring sznob volt. Egyik csípős 
megjegyzése visszakerült  Rommelhez. Amikor valaki 
panaszkodott, hogy Rommel gorombáskodik az alárendelt 
tisztekkel, Kesselring azt mondta: - Talán érdemes lenne 
beszélni vele a dologról, ha nem volna württembergi. - 
Rommel ugyanis Württembergben született, és Kesselring 
megjegyzése sűrítve tartalmazta mindazt az előítéletet, amely 
ellen Rommel egész pályafutása során kénytelen volt 
harcolni. 

Nehézkes léptekkel elindult a homokban a parancsnoki 
kocsi felé, von Mellenthin meg utána. - Cruewell tábornok 
fogságba esett - mondta von Mellenthin. - Kénytelen voltam 
felkérni Kesselringet, hogy vegye át a helyét. Az egész 
délutánt azzal töltötte, hogy önt próbálta megkeresni. 

- Egyre rosszabbul hangzik - mondta fanyarul Rommel. 

Beléptek a parancsnoki kocsi, egy óriási teherautó hátsó 
ajtaján. A kocsiban jóleső árnyék volt. Kesselring egy térkép 
fölé hajolt, s a bal kezével a legyeket hessegette, a jobbjával 
meg egy vonalat rajzolt a térképre.  Felnézett, és 
elmosolyodott. - Ó, kedves Rommel, hála az égnek, hogy 
visszajött - mondta mézesmázosan. 

Rommel levette a sapkáját. - Egy ütközet késleltetett - 
dörmögte. 

- Sejtettem. Mi történt? 

Rommel a térképre mutatott. - Ez itt a Gazala-vonal. - A 
Gazala-vonal egy sor megerősített bunkerból állt, amelyeket 
aknamezők kötöttek össze, s a gazalai tengerparttól ötven 


mérföldnyire nyúlt be déli irányban a sivatagba. - Megkerültük 
a vonal déli végét, és hátulról támadtuk meg őket. 

- Jó ötlet. És mi volt a baj? 

- Az, hogy kifogytunk a benzinből meg a lőszerből. - 
Rommel nehézkesen leült, hirtelen nagyon fáradtnak érezte 
magát. - Ismét - tette hozzá. Kesselring volt a felelős - mint 
déli főparancsnok - Rommel utánpótlásáért, de a tábornagy 
úgy tett, mintha nem venné észre a rá vonatkozó burkolt 
kritikát. 

Belépett egy tisztiszolga, néhány csésze teát hozott egy 
tálcán. Rommel belekortyolt az övébe. Abban is homok volt. 

Kesselring társalgási hangnemben szólalt meg: - Ma 
délután abban a szokatlan élményben volt részem, hogy 
kénytelen voltam átvenni az egyik ön alá rendelt tábornok 
szerepét. 

Rommel dünnyögött. Előre tudta, hogy valami gúnyos 
megjegyzés következik. Pedig most nem volt kedve 
Kesselringgel vitatkozni, csak az ütközetre akart gondolni. 

Kesselring folytatta: - Rendkívül nehéznek találtam a 
feladatot, mivel meg volt kötve a kezem, egy olyan 
főparancsnoknak lévén alárendelve, aki nem adott ki 
semmiféle parancsot, sőt elérni sem lehetett. 

- Az ütközet kellős közepén voltam, s ott helyben adtam ki 
a parancsokat. 

- Attól még érintkezésben maradhatott volna a parancsnoki 
kocsival. 

- Úgy csak az angolok harcolnak - csattant fel Rommel. - A 
tábornokaik mérföldekkel az arcvonalak mögött maradnak, 
hogy fenntartsák az érintkezést a parancsnokságukkal. Én 
azonban győzni akarok. Ha lett volna utánpótlásom, már 
Kairóban lennék. 

- Ön nem megy Kairóba - mondta élesen Kesselring. - Ön 
Tobrukba megy. És ott marad, amíg én el nem foglaltam 
Máltát. Ez a Führer parancsa. 

- Természetesen. - Rommelnek esze ágában sem volt újra 
kezdeni a vitát; még nem. Tobruk volt a közvetlen cél. Ha azt a 
megerősített kikötőt elfoglalták, az Európából érkező konvojok 
- akármilyen hiányosak is - egyenesen a frontvonalhoz 
juthatnak, és nem kell megtenniük a hosszú utat a sivatagon 


keresztül, amely olyan sok benzint igényel. - De ahhoz, hogy 
elérjük, át kell törnünk a Gazala-vonalat. 

- Mi lesz tehát a következő lépése? 

- Kénytelen leszek visszavonulni és átcsoportosítani az 
erőimet. - Rommel észrevette, hogy Kesselring felhúzza a 
szemöldökét: a tábornagy tudta, mennyire gyűlöl Rommel 
visszavonulni. 

- És mit fog csinálni az ellenség? - intézte Kesselring a 
kérdést von  Mellenthinhez, akinek mint  hírszerzőnek 
kötelessége volt, hogy a becslések alapján tájékozott legyen 
az ellenség helyzetéről. 

- Űzőbe vesz minket, de nem azonnal - mondta von 
Mellenthin. - Szerencsére az angolok mindig késve használják 
ki helyzeti előnyüket. De előbb-utóbb meg fognak próbálni 
kitörni. 

Rommel megszólalt: - A kérdés csak az, hogy hol és mikor? 

- Ugy van - helyeselt von Mellenthin. Látszott rajta, hogy 
habozik, aztán kimondta: - A mai jelentésekben van egy 
részlet, amely érdekelni fogja önt. Jelentkezett a kém. 

- A kém? - ráncolta össze a homlokát Rommel. - Ja, ő! - Már 
emlékezett. Annak idején ő maga repült be mélyen a líbiai 
sivatagba, a gialói oázisba, hogy végső utasításokkal lássa el 
azt az embert, mielőtt az elindult volna maratoni 
távgyaloglására. Wolff, igen, az volt a neve. Rommelre mély 
benyomást gyakorolt a bátorsága, de az esélyeit illetően 
pesszimista volt. - Honnan jelentkezett? 

- Kairóból. 

- Tehát odaért. Ha ezt meg tudta csinálni, akkor mindenre 
képes. Talán azt is előre jelezni tudja, mikor akarnak kitörni. 

Kesselring közbeszólt: - Úristen, csak nem támaszkodik a 
kémekre? 

- Én nem támaszkodom senkire! - mondta Rommel. - Én 
vagyok az, akire mindenki más támaszkodik. 

- Jó, jó. - Kesselring higgadt volt, mint mindig. - Mint 
tudja, a hírszerzés sohasem ér sokat, és a kémek útján való 
hírszerzés a legrosszabb. 

- Ezzel egyetértek - mondta Rommel nyugodtabban. - De 
az az érzésem, hogy ebben az esetben más a helyzet. 

- Nem hinném - mondta Kesselring. 


4. 


Elene Fontana megnézte az arcát a tükörben, és azt gondolta: 
huszonhárom éves vagyok, nyilván kezdek veszíteni a 
szépségemből. 

Közelebb hajolt a tükörhöz, és gondosan megvizsgálta az 
arcát, a romlás jeleit keresve rajta. De az arcbőre "tökéletes 
volt, s kerek barna szeme tiszta, akár egy hegyi tó. Ráncok 
nem voltak körülötte. Gyermekes, finom vonalú arc volt, s a 
kifejezése olyan ártatlan, mint egy szűz lányé. Ugy 
viselkedett, mint egy műgyűjtő, amikor a legértékesebb 
darabját vizsgálgatja: úgy gondolt az arcára, mint egy tárgyra, 
amely az övé, de nem önmaga. Elmosolyodott, és a tükörben 
látható arc visszamosolygott rá. Halvány, bizalmas mosoly 
volt, egy árnyalati kajánsággal: tudta, hogy egy férfin kiüt a 
hideg veríték ettől a mosolytól. 

Kezébe vette a levelet, és ismét elolvasta. 


Csütörtök 
Drága Elene, 
sajnos mindennek vége. A feleségem rájött. Kibékültünk 
ugyan, de kénytelen voltam megígérni neki, hogy többé nem 
találkozom veled. Természetesen a lakásban maradhatsz, de 
a lakbért többé nem tudom fizetni. Nagyon sajnálom, hogy 
így történt - de azt hiszem, mind a ketten tudtuk, hogy nem 
tarthat örökké. Sok szerencsét. 
Ate 
Claudod 


Szóval csak így, gondolta. 

Összetépte a levelet, a benne levő olcsó érzelmekkel 
együtt. Claud kövér, félig francia, félig görög üzletember volt, 
aki három éttermet mondhatott a magáénak Kairóban és 
egyet Alexandriában. Művelt volt, jó kedélyű és kedves, de 
mikor döntésre került a sor, fütyült Elene-re. 

Hat év alatt ő volt a harmadik férfi az életében. 

A dolog Charlesszal, a tőzsdeügynökkel kezdődött. Elene 
akkor tizenhét éves volt, nem volt pénze, nem volt állása és 
irtózott hazamenni. Charles bérelte ki neki a lakást, és minden 


kedden este meglátogatta. Elene mégis kirúgta, miután 
Charles úgy ajánlotta fel őt a bátyjának, mintha csak egy tál 
nyalánkság volna. Aztán következett Johnnie, a három közül a 
legcsinosabb, aki el akart válni a feleségétől, hogy elvegye 
Elene-t, de Elene nem volt hajlandó hozzámenni. És most 
elment Claud is. 

Kezdettől fogva tudta, hogy viszonyuknak nincs jövője. 

Legalább annyira az ő hibája volt, mint a férfiaké, hogy a 
viszonyaik abbamaradtak. A látszólagos okok - Charles 
bátyja, Johnnie házassági ajánlata, Claud felesége - csak 
ürügyek voltak, vagy talán katalizátorok. Az igazi ok mindig 
ugyanaz volt: Elene boldogtalan volt. 

Fontolóra vette, mi a kilátása egy újabb viszonynak. 
Pontosan tudta, hogyan fog sor kerülni rá. Egy darabig megél 
Sari Kaszr-el-Nilben a Barclay Bankban levő megtakarított 
pénzecskéjéből - ha barátja volt, mindig sikerült 
takarékoskodnia. Aztán látni fogja, hogy pénzügyi mérlege 
lassan lesüllyed, munkát fog vállalni egy tánccsoportban, és 
néhány napig a lábait fogja emelgetni és a fenekét fogja 
riszálni valamelyik klubban. Aztán... Belenézett a tükörbe, 
illetve keresztülnézett rajta, és elhomályosodott a tekintete, 
amikor maga elé képzelte negyedik szeretőjét. Lehet, hogy 
egy olasz lesz, egy villogó szemű, csillogó hajú, tökéletesen 
manikűrözött körmű olasz. Lehet, hogy a Metropolitan Hotel 
bárjában fog megismerkedni vele, ahol a riporterek isznak. A 
férfi megszólítja, aztán felajánl neki egy pohár italt. Ő meg 
rámosolyog, és a férfi máris elveszett. Meg fognak állapodni, 
hogy másnap este együtt vacsoráznak. És ő káprázatosán fog 
kinézni, mikor a férfi karján besétál az étterembe. Minden fej 
feléje fog fordulni, és a férfi büszke lesz. Aztán többször is 
találkoznak. A férfi ajándékokat vesz neki. Aztán ajánlatot fog 
tenni, az első után másodszor is, és a harmadik ajánlata 
eredménnyel fog járni. Elene élvezni fogja, hogy szeretkezik 
vele - a bizalmas együttlétet, simogatást, a becézgetést -, és 
mindent el fog követni, hogy a partnere úgy érezze magát, 
mint egy király. A férfi hajnalban el fog távozni, de még aznap 
este újból visszajön. Nem fognak többé éttermekbe járni - 
"túl kockázatos", fogja mondani a férfi -, viszont egyre több 
időt fognak együtt tölteni Elene lakásán, és végül a férfi fogja 
fizetni a lakbérét meg a számláit. És Elene-nek akkor ismét 


meglesz mindene, amire vágyik: otthon, pénz és szerelem. És 
ő akkor majd elkezd gondolkozni, hogy vajon miért olyan 
boldogtalan. Hisztizni fog, ha a férfi csak egy félórát is késik. 
Búskomorságba fog esni, ha a férfi csak meg is említi a 
feleségét. Panaszkodni fog, ha a férfi már nem vesz neki 
ajándékokat, és közömbösen fogja fogadni, ha vesz. A férfi 
ingerült lesz, de nem tudja elhagyni őt, mert addigra már 
mohón fog vágyni az ő kelletlen csókjaira, tökéletes testére, 
és ő még mindig azt fogja éreztetni vele az ágyban, hogy 
király. De már unalmasnak fogja találni a vele való 
beszélgetést; több szenvedélyt fog követelni tőle, mint 
amennyire az képes: következnek a veszekedések. Végül 
bekövetkezik a krízis is. A férfi felesége gyanút fog, vagy 
megbetegszik a gyereke, vagy üzleti ügyben el kell utaznia 
egy fél évre, vagy egyszerűen elfogy a pénze. És Elene ismét 
ott lesz, ahol most van: magányos lesz, talajtalan, kétes hírű 
és - egy évvel idősebb. 

Kitisztult a tekintete, és ismét az arcát látta a tükörben. Az 
arca mindennek az oka. Az arca miatt folytatja ezt az 
értelmetlen életet. Ha csúnya lett volna, bizonyára mindig így 
szeretett volna élni, és sohasem tudta volna meg, hogy 
mennyire üres ez az élet. Félrevezettél, gondolta; becsaptál, 
elhitetted velem, hogy valaki más vagyok. Nem is az arcom 
vagy, csak egy álarc. Nem szabad többé tönkretenned az 
életem. 

Nem szépséges kairói társaságbeli hölgy vagyok, csak egy 
lány az alexandriai nyomornegyedből. 

Nem vagyok anyagilag független, majdnem közönséges 
kurva vagyok. 

Nem is egyiptomi vagyok, hanem zsidó. 

A nevem nem Elene Fontana, hanem Abigail Asnani. 

És haza akarok menni. 


A fiatalember, aki a kairói Zsidó Ügynökségen az íróasztal 
mögött ült, jarmulkét viselt. Kis kecskeszakállától eltekintve 
sima volt az arca. Megkérdezte a lánytól, hogy mi a neve és a 
címe. Elene megfeledkezett az elhatározásáról, és azt 
mondta, hogy a neve Elene Fontana. 


A fiatalember zavartnak látszott. A lány ehhez már hozzá 
volt szokva: a legtöbb férfi zavarba jött egy kicsit, ha rájuk 
mosolygott. A fiatalember megszólalt: - Csak nem... azazhogy 
nem haragszik, ha megkérdem, miért akar Palesztinába 
menni? 

- Mert zsidó vagyok - vágta rá Elene. Nem magyarázhatta 
el az egész életét ennek a fiatalembernek. - Családom minden 
tagja meghalt. Itt csak az életemet fecsérelem. - Az első 
mondat nem volt igaz, de a második igen. 

- Mit akar csinálni Palesztinában? 

Elene ezen még nem gondolkozott - Bármit. - Ott főleg 
mezőgazdasági munkát kell végezni. 

- Az is megfelel. 

A fiatalember kedvesen elmosolyodott. Már visszanyerte az 
önuralmát. - Nem akarom megbántani, de nem látszik 
mezőgazdasági munkásnak. 

- Ha nem akarnék változtatni az életemen, nem akarnék 
Palesztinába menni. 

- Értem. - A fiatalember a tollával játszadozott. - Most mit 
dolgozik? 

- Énekelek, és ha nem énekelhetek, táncolok, és ha nem 
táncolhatok, pincérlány vagyok. - Ez többé-kevésbé igaz volt. 
Egyszer-másszor mind a hárommal megpróbálkozott, de csak 
a tánccal ért el sikereket, és táncosnőnek sem volt valami 
kitűnő. - Már mondtam, hogy itt csak az életemet fecsérelem. 
Mire való ez a sok kérdés? Talán már csak egyetemet 
végzetteket fogadnak be Palesztinába? 

- Szó sincs róla - mondta a fiatalember. - De azért nagyon 
nehéz oda bejutni. Az angolok bevándorlási kvótát szabtak 
meg, és jelenleg minden helyet a nácik elől menekültek 
kapnak meg. 

- Miért nem mondta meg ezt már előbb? - kérdezte 
dühösen Elene. 

- Két okból. Az egyik az, hogy egyeseket illegálisan is be 
tudunk juttatni. A másik... a másik kissé hosszabb 
magyarázatot igényel. Tudna várni egy percet? Telefonálnom 
kell valakinek. 

A lány még mindig dühös volt a fiatalemberre, amiért 
kifaggatta, és csak azután mondta meg neki, hogy nincs hely. 
- Nem hiszem, hogy értelme volna várnom. 


- De van, ígérem. Nagyon fontos a dolog. Egykét perc az 
egész. 

- Na jó. 

A fiatalember bement egy hátsó szobába telefonálni. Elene 
türelmetlenül várt. Egyre melegebb lett, és a helyiségben 
nem volt ventilátor. Kicsit ostobának érezte magát. 
Ösztönösen jött ide, anélkül hogy végiggondolta volna, hogy 
itt kérdéseket fognak feltenni, és fel kellett volna készülnie a 
feleletekre. És valamivel kevésbé elegánsan kellett volna 
felöltöznie. 

A fiatalember visszajött. - Nagyon meleg van - mondta. - 
Nem mehetnénk át az utca másik oldalára egy pohár jégbe 
hűtött italra? 

Szóval erre megy ki a játék, gondolta a lány. Elhatározta, 
hogy rendreutasítja a fiatalembert. Bíráló tekintettel 
végigmérte, aztán azt mondta: - Nem. Maga túl fiatal 
hozzám. 

A fiatalember borzasztóan zavarba jött. - Ó, kérem, ne 
értsen félre. Csak arról van szó, hogy szeretném, ha 
megismerkedne valakivel. 

A lány gondolkozott, hogy higgyen-e neki. De nem volt 
semmi vesztenivalója, és nagyon szomjas volt. - Rendben van. 

A fiatalember kitárta előtte az ajtót. A rozoga kordékat és 
lerobbant taxikat kerülgetve átvágtak az úttesten, a hirtelen 
rájuk törő hőségben. Behúzták a fejüket a csíkos ponyvatető 
alatt, és beléptek a kávéház hűvösébe. A fiatalember 
limonádét rendelt, Elene gint tonikkal. 

A lány megszólalt: - Szóval egyeseket illegálisan is be 
tudnak juttatni. 

- Néha. - A fiatalember egy hajtásra megitta a limonádé 
felét. - Elsősorban olyankor, ha az illető személyt üldözik. 
Ezért is tettem fel magának néhány kérdést. 

- Engem nem üldöz senki. 

- Aztán meg olyankor, ha valaki valamilyen formában 
szolgálatot tesz az ügynek. 

- Úgy érti, ki kell érdemelnem a jogot, hogy Palesztinába 
jussak? 

- Nézze, lehet, hogy egy szép napon minden zsidónak joga 
lesz odamenni és ott élni. De amíg kvóták vannak 
megállapítva, kell lenniök bizonyos kritériumoknak is. 


A lány kísértést érzett, hogy megkérdezze: Kivel kell 
lefeküdnöm? De eszébe jutott, hogy egyszer már félreértette 
a fiatalembert. Ennek ellenére meg volt győződve róla, hogy 
ki akarja őt használni valamire. Megkérdezte: - Mit kell 
tennem? 

A fiatalember a fejét rázta. - Én nem köthetek semmiféle 
egyezséget magával. Egyiptomi zsidók nem mehetnek 
Palesztinába, csak különleges esetekben, és a magáé nem 
különleges eset. Ez a helyzet. 

- Akkor mire célzott az előbb? 

- Palesztinába nem mehet, de az ügyért azért még 
harcolhat. 

- Pontosan mire gondol? 

- Először is meg kell vernünk a nácikat. 

A lány nevetett. - Én megteszem, ami tőlem telik! 

A fiatalember ezt mintha nem hallotta volna. - Az igaz, 
hogy nem nagyon szeretjük a briteket, de Németország 
minden ellensége a barátunk, tehát pillanatnyilag - szigorúan 
csak átmeneti alapon - együtt dolgozunk a brit 
kémelhárítással. Azt hiszem, maga segíthet nekik. 

- Az isten szerelmére, hogyan? 

Árnyék esett az asztalukra, a fiatalember felnézett. - Ó! - 
mondta. Visszanézett Elene-re. - Engedje meg, hogy 
bemutassam a barátomat, William Vandam őrnagyot. 


Az őrnagy magas, széles vállú férfi volt: ilyen vállal és izmos 
lábakkal valamikor akár atléta is lehetett, de most Elene 
szerint már közel járhatott a negyvenhez, és kezdett kissé 
elpuhulni. Kerek, nyílt arca volt, és erős szálú barna haja, 
amelyen látszott, hogy talán göndörödne is, ha egy kicsit 
hosszabbra növesztené, mint ahogy az előírás megengedi. 
Kezet rázott a lánnyal, leült, keresztbe vetette a lábát, 
cigarettára gyújtott és gint rendelt. Szigorú volt az 
arckifejezése, mintha azt gondolná, hogy az élet nagyon 
komoly dolog, és nem szeretné, ha bárkinek is más lenne a 
véleménye. 

Az a tipikusan kimért angol, gondolta Elene. 

A Zsidó Ügynökségtől való fiatalember megkérdezte: - Mi 
újság? 


- A Gazala-vonal még tartja magát, de kezd nagyon forró 
lenni ott a helyzet. 

Vandam hangja meglepte Elene-t. Az angol tisztek 
rendszerint affektáltan beszéltek, mint a felsőbb társadalmi 
osztály tagjai általában, mintegy a közönséges egyiptomiak 
iránt érzett megvetésüket szimbolizálva. Vandam rendesen, 
de halkan beszélt, tisztán kiejtett magánhangzókkal és egy 
kicsit raccsolva. Elene-nek az volt az érzése, hogy ez 
valamilyen vidéki akcentusnak a nyoma, bár fogalma se volt 
róla, hogy honnan tudja. 

Elhatározta, hogy megkérdezi. - Honnan való, őrnagy úr? 

- Dorsetből. Miért kérdi? 

- Az akcentusán lepődtem meg. 

- Délnyugat-angliai vagyok. Maga nagyon jó megfigyelő. 
Azt hittem, nem beszélek akcentussal. 

Az őrnagy újabb cigarettára gyújtott. Elene a kezeit figyelte. 
Hosszú, vékony kezek voltak, valahogy nem illettek teste 
többi részéhez. A körme ki volt manikűrözve, és az ujjain fehér 
volt a bőr, csak ott volt rajta egy barnás folt, ahol a cigarettát 
tartotta. 

A fiatalember elbúcsúzott. - Vandam őrnagyra bízom, hogy 
magyarázzon meg magának mindent. Remélem, hogy 
hajlandó lesz együtt dolgozni vele; meggyőződésem, hogy a 
dolog nagyon fontos. 

Vandam kezet fogott vele, és köszönetet mondott neki. A 
fiatalember távozott. 

Vandam felszólította Elene-t: - Meséljen magáról. 

- Nem - mondta Elene. - Maga meséljen magáról. 

Az őrnagy egy kicsit meghökkenve húzta fel a szemöldökét, 
kicsit mulatott is a dolgon, és már egyáltalán nem volt kimért. 
- Rendben van - mondta egy pillanatnyi szünet után. - Kairó 
tele van olyan tisztekkel és katonákkal, akik titkokat tudnak. 
Ismerik az erőinket, a gyönge pontjainkat és a terveinket. S az 
ellenség ezekre a titkokra kíváncsi. Biztos vagyok benne, hogy 
a németeknek mindig vannak embereik Kairóban, akik 
megpróbálnak információkat szerezni. Az én feladatom az, 
hogy megakadályozzam őket ebben. 

- Ez igazán egyszerű. 

Vandam fontolóra vette a dolgot. - Egyszerű, de nem 
könnyű. 


A lány észrevette, hogy a férfi mindent komolyan vesz, amit 
mond. Azt hitte, azért, mert nincs humorérzéke, de 
ugyanakkor tetszett is neki a dolog: a férfiak általában úgy 
fogták fel a vele való beszélgetést, mint a háttérzenét egy 
koktélbárban: eléggé kellemes ugyan, de teljesen értelmetlen 
Zaj csupán. 

A férfi várt. - Most magán a sor - mondta. 

A lánynak hirtelen kedve támadt elmondani neki az 
igazságot. - Pocsék énekesnő vagyok, és közepes táncosnő, 
de néha találok egy-egy gazdag pasast, aki kifizeti a 
számláimat. 

A férfi nem szólt semmit, de láthatólag meghökkent. 

Elene megkérdezte: - Meg van botránkozva? 

- Ne legyek? 

A lány elfordította fejét. Tudta, mit gondol a férfi. Eddig 
olyan udvariasan bánt vele, mintha tiszteletre méltó nő volna, 
az ő osztályából való. És most rájött, hogy tévedett. A 
reakciója pontosan előre látható volt, a lány mégis egy kis 
keserűséget érzett. Azt mondta: - Hát nem ezt teszi a legtöbb 
nő, amikor férjhez megy? Nem egy férfit keres, aki kifizeti a 
számláit? 

- De igen - mondta komolyan a férfi. 

, A lány ránézett. Hatalmába kerítette a kajánság ördöge. - 
En csak egy kicsit gyorsabban hajtom be a számlákat, mint az 
átlagos háziasszonyok. 

Vandamból kitört a nevetés. Hirtelen egészen más 
embernek látszott. Hátravetette a fejét, szétvetette a karját 
meg a lábát, egész testéből elmúlt a merevség. Mikor a 
nevetés alábbhagyott, kicsit lazított, de csak rövid időre. 
Egymásra mosolyogtak. A pillanat elmúlt, a férfi ismét 
keresztbe vetette a lábát. Csend volt. Elene úgy érezte magát, 
mint egy iskolás lány, aki kuncogott az órán. 

Vandam ismét komoly volt. - Az én problémám az 
információszerzés - mondta. - Egy angolnak itt senki sem 
árul el semmit. És itt lép be maga a képbe. Mivel maga 
egyiptomi, hallja azokat a híreszteléseket és pletykákat, 
amelyeket én sohasem hallok. Es mivel zsidó, továbbadja 
nekem. Legalábbis remélem. 

- Miféle pletykákat? 


- Mindenki érdekel, aki a brit hadsereg után kíváncsiskodik. 
- Szünetet tartott. Látszott rajta, hogy azon tűnődik, mennyit 
áruljon el a lánynak. - Különösen... Jelenleg például egy Alex 
Wolff nevű embert keresek. Valamikor Kairóban lakott, és 
nemrég tért ismét vissza. Alighanem lakást keres magának, és 
valószínűleg rengeteg a pénze. És minden bizonnyal a brit 
hadsereg után kíváncsiskodik. 

Elene vállat vont. - Olyan nagy feneket kerített a dolognak, 
hogy azt hittem, valami izgalmasabb vállalkozásra fog 
felkérni. 

- Például? 

- Nem tudom. Például arra, hogy keringőzzek Rommellel, és 
közben zsebeljem ki. 

Vandam ismét nevetett. Elene azt gondolta: sikerült 
megszeretnem ezt a nevetést. 

A férfi azt mondta: - Hát az nehéz volna ugyan, de 
megtenné? 

- Nem tudom. - Dehogynem tudom, gondolta Elene: csak a 
beszélgetést próbálom meghosszabítani, mert élvezem. 

Vandam előrehajolt. - Olyan emberekre van szükségem, 
mint maga, Miss Fontana. - A lány neve ostobán hangzott, 
amikor a férfi ilyen udvariasan mondta ki. - Maga jó 
megfigyelő, tökéletes álcája van és nyilvánvalóan intelligens. 
Bocsássa meg, hogy ilyen őszinte vagyok. 

- Sose mentegetőzzön, imádom, hogy őszinte - mondta a 
lány. - Folytassa. 

- A legtöbb emberem nem valami megbízható. Pénzért 
csinálják a dolgot, magának meg különb indítéka van... 

- Egy pillanat - vágott a szavába a lány. - Pénzt én is 
akarok. Mit fizet a munkáért? 

- Az információtól függ, amelyet szerez. 

- Mennyi a minimum? - Nulla. 

- Ez valamivel kevesebb, mint amennyit reméltem. 

- Mennyit akar? 

- Lehetne úriember, és kifizethetné a lakásom bérét. - Az 
ajkába harapott: ilyen nyíltan megfogalmazva nagyon 
kurvásan hangzott a dolog. 

- Mennyi az? 

- Havi hetvenöt font. 


Vandam felhúzta a szemöldökét. - Miben lakik? Csak nem 
palotában? 

- Felmentek az árak. Nem hallott róla? Meg aztán az angol 
tisztek imádják a kényelmet. 

- Touché. - Vandam a homlokát ráncolta. - Borzasztóan 
hasznosnak kell lennie, hogy havi hetvenöt fontot 
kiérdemeljen. 

Elene vállat vont. - Mért ne tehetnénk próbát? 

- Maga nagyon ügyesen tárgyal. - Vandam elmosolyodott. - 
Rendben van, a próbaidő egy hónap. 

Elene megpróbálta eltitkolni, hogy diadalittas. - Hogy 
léphetek kapcsolatba magával? 

- Küldjön egy üzenetet. - A férfi ceruzát meg egy darab 
papírt vett elő az inge zsebéből, és írni kezdett. - Megadom a 
címemet meg a telefonszámomat a főhadiszálláson is meg 
otthon is. Mihelyt hallat magáról, felkeresem a lakásán. 

- Rendben van. - Elene is fölírta a címét, s közben azon 
tűnődött, vajon mi lesz a véleménye az őrnagynak a lakásáról. 
- De mi lesz, ha meglátják? 

- Számít? 

- Megkérdezhetik tőlem, hogy ki maga. 

- Hát okosabb, ha nem mondja meg az igazat. 

A lány elmosolyodott. - Majd azt fogom mondani, hogy a 
szeretőm. 

A férfi elfordította a fejét. - Kitűnő. 

- De jól kell ám játszania a szerepét. - Elene igyekezett 
komoly maradni. - Nyalábszámra kell hoznia a virágokat meg 
a csokoládét. 

- Nem értem... 

- Hát az angol férfiak nem szoktak virágot meg csokoládét 
adni a szeretőiknek? 

A férfi hunyorgás nélkül nézett rá. Elene észrevette, hogy 
szürke a szeme. - Nem tudom - mondta Vandam őszintén. - 
Még soha nem volt szeretőm. 

Ez megrovás volt, gondolta Elene. Hangosan ezt mondta: - 
Akkor még sokat kell tanulnia. 

- Kétségtelen. Iszik még egy pohárral? 

Ezzel el vagyok bocsátva, gondolta Elene. Kicsit túlzásba 
viszed a dolgot, Vandam őrnagy: jókora adag képmutatás van 
benned, szereted te irányítani a dolgokat, és nem tűrsz 


ellentmondást. De majd a kezembe veszlek, lyukat ütök a 
hiúságodon, megsebezlek egy kicsit. 

- Köszönöm, nem - mondta. - Mennem kell. Vandam is 
felállt. - Előre is örülök, hogy hallani fogok magáról. 

A lány kezet fogott vele, és elment. Valahogy az volt az 
érzése, hogy a férfi nem néz utána. 


Vandam civilbe öltözött az Angol-Egyiptomi Unió fogadására. 
Amíg a felesége élt, soha nem járt el az Unióba: az asszony 
"póriasnak" nevezte a dolgot, ő meg azt mondta az 
asszonynak, hogy mondjon inkább "plebejusit", hogy ne 
hangozzék úgy, mintha egy vidéki sznob beszélne. Az asszony 
erre azt felelte, hogy ő igenis vidéki sznob, és Vandam 
hagyjon fel a klasszikus műveltsége fitogtatásával. 

Vandam imádta a feleségét, amíg élt, és még most is 
imádta. 

Az asszony apja eléggé gazdag ember volt, akiből azért lett 
diplomata, mert nem tudott semmi okosabbat csinálni. 
Egyáltalán nem volt elragadtatva a gondolattól, hogy a lánya 
egy postás fiához megy férjhez. Még akkor sem 
engesztelődött meg igazán, amikor megmagyarázták neki, 
hogy Vandam gimnáziumot végzett (ösztöndíjjal), sőt az 
egyetemet is elvégezte Londonban, és hogy a fiatal 
katonatisztek generációja egyik legígéretesebb tagjának 
tekintik. A lánya azonban ebben a dologban is hajthatatlan 
volt, mint mindenben, és az apa végül is kegyesen 
beletörődött a házasságba. Elég furcsa, de az egyetlen 
alkalommal, amikor az apák találkoztak, elég jól kijöttek 
egymással. Sajnos az anyák gyűlölték egymást, és nem került 
sor több családi összejövetelre. 

Mindez nem nagyon izgatta Vandamet; mint ahogy az sem 
izgatta, hogy a felesége indulatos, parancsoló modorú és 
kicsinyes. Angela kecses volt, de méltóságteljes és gyönyörű. 
Vandam számára a nőiesség megtestesülését jelentette, és 
szerencsés embernek tartotta magát. 

Az Elene Fontanával való ellentét nem is lehetett volna 
rikítóbb. 

Vandam motorbiciklin ment az Unióba. A bringa, egy 350-es 
BSA nagyon célszerűnek bizonyult Kairóban. Egész évben 


használni tudta, mert az idő majdnem mindig elég jó volt; és 
keresztül tudott vele jutni az olyan forgalmi dugókon is, ahol 
minden autó és taxi elakadt. Meglehetősen gyors masina volt, 
és titokban mindig megborzongott a láttán, mert eszébe jutott 
az ifjúkora, amikor mérhetetlenül sóvárgott egy ilyen bringa 
után, de nem volt pénze rá, hogy vásároljon egyet. Angela 
gyűlölte a motorbiciklit - akárcsak az Uniót, ezt is póriasnak 
tartotta -, de Vandam ebben a dologban elszántan dacolt 
vele. 

Az idő már hűvösödött, mikor leparkolt az Unió előtt. Amikor 
elhaladt a klubház mellett, benézett az egyik ablakon, és látta, 
hogy odabenn már nagyban biliárdoznak. De ellenállt a 
kísértésnek, és továbbment a kertbe. 

Elvett egy tálcáról egy pohár ciprusi sherryt, és bólogatva, 
mosolyogva, az ismerősökkel tréfás megjegyzéseket váltva 
elvegyült a tömegben. Antialkoholista muzulmánok számára 
rendezett tea volt, de nem sok muzulmán volt jelen. Vandam 
belekóstolt a sherrybe, és azon tűnődött, vajon meg lehetne-e 
tanítani a mixert egy martini keverésére. 

Keresztülnézett a pázsiton a szomszédos Egyiptomi Tiszti 
Klub felé, és nagyon szerette volna hallani az ott folyó 
beszélgetéseket. Valaki a nevén szólította, és mikor 
megfordult, az orvosnővel találta magát szemben. Megint 
csak gondolkoznia kellett, míg végre eszébe jutott a neve. - Ó, 
doktor Abuthnot. 

- Itt nem kell betartanunk a formaságokat - mondta a nő. - 
A nevem Joan. 

- Az enyém William. Itt van a férje is? 

- Nem vagyok férjnél. 

- Bocsánat. - Máris új megvilágításban látta dr. Abuthnotot. 
Az orvosnő hajadon, ő meg özvegy, legalább hetenként 
háromszor látják őket beszélgetni egymással: biztos, hogy a 
kairói angol kolónia gyakorlatilag már jegyeseknek tekinti 
őket. - Maga sebész? - kérdezte. 

A nő elmosolyodott. - Manapság csak embereket varrók 
meg foltozok össze, de igen, a háború előtt sebész voltam. 

- Hogy sikerült ezt elérnie? Nem lehetett könnyű egy nőnek. 

- Foggal és körömmel harcoltam. - A nő még mindig 
mosolygott, de Vandam úgy vette észre a hangjából, mintha 


neheztelne valamiért. - Ahogy hallom, maga sem éppen 
konvencionálisán él. 

Vandam mindig azt hitte magáról, hogy ugyancsak 
konvencionális. - Hogyhogy? - kérdezte meglepődve. 

- Egyedül neveli a gyerekét. 

- Nincs más választásom. Ha vissza akartam volna is 
küldeni Angliába, nem lett volna módomban: útlevelet csak a 
rokkantak meg a tábornokok kapnak. 

- De nem is akarta visszaküldeni. 

- Nem. 

- Hát azért mondtam, amit mondtam. 

- A fiú az enyém - mondta Vandam. - Nem szeretném, ha 
valaki más nevelné föl - és ő sem szeretné. 

- Értem. Csak hát vannak apák, akik az ilyesmit... férfihoz 
méltatlannak tartanák. 

Vandam felhúzta a szemöldökét, és meglepődve látta, hogy 
a nő elpirult. Azt mondta: - Azt hiszem, igaza van. Erre még 
sohasem gondoltam. 

- Restellem magam, tapintatlan voltam. Parancsol még egy 
sherryt? 

Vandam belenézett a poharába. - Azt hiszem, inkább 
bemegyek a klubba, és keresek valami igazi italt. 

- Sok szerencsét - mosolyodott el a nő, és otthagyta. 

Vandam keresztülvágott a pázsiton a klubház felé. Dr. 
Abuthnot vonzó, bátor és értelmes nő, és világosan tudtára 
adta, hogy szeretné jobban megismerni őt. Mi a fenéért 
vagyok olyan közömbös iránta? - gondolta Vandam. - Itt 
körülöttünk mindenkinek az a véleménye, hogy összeillő pár 
vagyunk - és igazuk is van. 

Bement, és odaszólt a mixernek: - Gint. Jéggel. Egy szem 
olajbogyóval. És néhány csepp nagyon száraz vermuttal. 

Amikor a martini elkészült, kiderült, hogy egészen jó, Így 
ivott még két pohárral. Ismét eszébe jutott az az Elene nevű 
lány. Ezer ilyen lány van Kairóban - görög, zsidó, szír és 
palesztinai éppúgy, mint egyiptomi. Táncosnők, amíg nem 
sikerül magukra vonniuk valami gazdag roué figyelmét. A 
legtöbb valószínűleg olyan ábrándokat dédelget, hogy férjhez 
megy, és elviszik egy nagy házba Alexandriában, Párizsban 
vagy Surreyben, és a legtöbben nyilván csalódnak. 


Valamennyinek egyformán finom barna arca, macskaszerű 
teste, karcsú lába és hetyke melle van, de Vandam kísértést 
érzett azt gondolni, hogy Elene nem olyan, mint a többi. A 
mosolya ellenállhatatlan. Az az ötlete, hogy Palesztinába 
megy dolgozni valamilyen gazdaságba, első látásra 
nevetségesnek tűnt, de ő mégis megpróbálkozott vele, és 
amikor kudarcot vallott, belement, hogy  Vandamnek 
dolgozzon. De persze az, hogy pletykákat továbbít, 
ugyanolyan könnyű módja a megélhetésnek, mint kitartott 
nőnek lenni. Valószínűleg ő is csak ugyanolyan, mint a többi 
táncosnő: Vandamét az effajta nők sem érdekelték. 

Az elfogyasztott martinik kezdték megtenni a hatásukat, és 
mivel félt, hogy esetleg nem lesz olyan udvarias a hölgyekkel, 
amilyennek lennie kellene, ha ők is bejönnek, fizetett és 
távozott. 

A főhadiszállásra robogott, hogy megtudja a legújabb 
híreket. Úgy látszott, hogy a nap végül is döntetlenül 
végződött, miután mindkét fél súlyos veszteségeket 
szenvedett - a brit fél talán valamivel súlyosabbakat. 
Mégiscsak átkozottul demoralizáló a dolog, gondolta Vandam: 
biztonságos támaszpontunk van, jó az utánpótlásunk, jobbak 
a fegyvereink, számbeli fölényben vagyunk, megfontoltan 
tervezünk és körültekintően harcolunk, mégsem győzünk 
soha, a szentségit neki! Hazament. 

Gaafar rizses báránysültet készített. Vandam még egy 
pohárral megivott a vacsorához. Billy beszélt hozzá, 
miközben ő evett. A mai földrajzórán a kanadai 
búzatermelésről volt szó. Vandam szerette volna, ha az 
iskolában arról az országról tanítják meg valamire a fiút, 
amelyikben él. 

Miután Billy lefeküdt, Vandam egyedül ült a társalgóban, 
dohányzott, és Joan Abuthnotra, Alex Wolffra és Erwin 
Rommelre gondolt. A maguk különböző módján mind a 
hárman fenyegetést jelentettek számára. Amikor odakint 
leszállt az este, kezdte szűknek találni a szobát. Megtöltötte a 
cigarettáját, és elment hazulról. 

A város este is éppen olyan élénk volt, mint a nap 
bármelyik szakában. Rengeteg volt a katona az utcákon, sok 
közülük tökrészeg. Kemény legények voltak ezek a katonák, 
sok ütközetben vettek részt a sivatagban, szenvedtek a 


homoktól, a hőségtől, a bombáktól meg a gránátoktól, és 
gyakran úgy találták, hogy a wogok nem olyan hálásak ezért, 
mint amilyeneknek lenniök kellene. Ha egy-egy boltos 
kevesebbet adott vissza, mint amennyi visszajárt, vagy egy 
étterem tulajdonosa túl magas árakat számított fel, vagy egy 
csapos nem volt hajlandó részegeket kiszolgálni, a katonáknak 
rendszerint eszükbejutott, hogy egyiptomi barátaik csődöt 
mondtak Egyiptom védelmében, és ilyenkor elkezdtek 
verekedni, ablakokat beverni vagy összetörték az egész 
berendezést. Vandam meg tudta érteni, hogy miért nem 
hálásak az egyiptomiak - teljesen mindegy volt nekik, hogy a 
britek vagy a németek nyomják-e el őket -, de még így se 
nagyon rokonszenvezett a kairói boltosokkal, akik vagyont 
szereztek maguknak a háborúból. 

Lassan ballagott, cigarettával a kezében, élvezte a hűvös 
esti levegőt, benézett a nyitott kis boltokba, és nem volt 
hajlandó megvásárolni sem egy "mérték után azonnal 
készített" pamutinget, sem egy bőr kézitáskát "a hölgy 
számára", sem egy használt példányt a Dévajságok című 
magazinból. Jól mulatott egy utcai áruson, akinek a zakójára 
baloldalt trágár képek voltak tűzve, jobboldalt meg kis 
feszületek. Észrevette, hogy egy csoport katona majd 
megpukkad a röhögéstől két egyiptomi rendőr láttán, akik kéz 
a kézben járőröztek az utcán. 

Betért egy bárba. Az angol klubokon kívül másutt nem volt 
tanácsos gint inni, ezért aztán zibib-et rendelt, azt az ánizsos 
italt, amely zavaros lett a víztől. A bár tízkor bezárt, a 
muzulmán Wafd-kormány és a tábori csendőrség ünneprontó 
felügyelőjének közös megegyezése alapján. Vandam látása 
kicsit ködös volt, mikor elhagyta a bárt. 

Az óváros felé indult. Elhaladt egy tábla mellett, amelyre 
az volt írva, hogy KATONÁKNAK TILOS A BELÉPÉS, és 
belépett a Birká-ba. A szűk utcákon és sikátorokon a nők a 
lépcsőkön ülve és az ablakokon kihajolva dohányoztak, várták 
a kuncsaftokat, és elcsevegtek a katonai rendőrökkel. Jó 
néhányan megszólították Vandamet, angolul, franciául és 
olaszul kínálva fel neki a testüket. Befordult egy kis átjáróba, 
átvágott egy üres udvaron, és belépett egy jelöletlen nyitott 
kapun. 


Felment a lépcsőn, és az első emeleten bekopogott az egyik 
ajtón. Egy középkorú egyiptomi nő nyitotta ki. Fizetett neki öt 
fontot, és bement. 

Egy nagy, homályosan megvilágított szobában, amelynek 
fényűző berendezése már kifakult, letelepedett egy párnára, 
és kigombolta az inge nyakát. Egy buggyom nadrága fiatal nő 
a kezébe nyomta a nargilét. Többször egymás után mélyen 
leszívta a hasis füstjét. Hamarosan jóleső bágyadtság kerítette 
hatalmába.  Hátradőlt, a könyökére támaszkodott, és 
körülnézett. A szoba árnyékos zugaiban még négy férfit látott. 
Kettő közülük pasa - gazdag arab földbirtokos - volt, egy 
díványon ültek, és halkan, hadarva beszélgettek. Egy 
harmadik, aki láthatólag már majdnem elaludt a hasistól, 
angolnak látszott, és valószínűleg éppúgy tiszt volt, mint 
Vandam. A negyedik férfi egy sarokban ült, és az egyik lánnyal 
beszélgetett. Vandam elcsípett néhány  foszlányt a 
beszélgetésből, kitalálta, hogy a férfi szeretné hazavinni a 
lányt, és az árról tárgyalnak. A férfi ismerősnek rémlett, de 
Vandam, aki részeg volt és már kábult is, hiába próbálta 
megerőltetni az emlékezetét, nem tudott rájönni, hogy 
kicsoda. 

Az egyik lány odajött, és megfogta Vandam kezét. 
Bevezette egy fülkébe, és behúzta a függönyt. Levetette a 
melltartóját. Apró barna melle volt. Vandam megcirógatta az 
arcát. A gyertyafényben az arca állandóan változott, hol 
öregnek, hol fiatalnak, hol ragadozónak, hol meg 
szerelmesnek látszott. Volt egy pillanat, amikor Joan 
Abuthnotra hasonlított. De mikor végül is a magáévá tette, 
pontosan olyan volt, mint Elene. 


3. 


Alex Wolff galabijában, fezzel a fején harmincyardnyira állt a 
GHO - a brit főhadiszállás kapujától, és papírlegyezőket árult, 
amelyek kétpercnyi használat után tönkrementek. 

A nagy felhajtás alábbhagyott. Már legalább egy hete nem 
látott angol katonákat, akik személyazonossági papírokat 
ellenőriztek volna. Az a Vandam nevű alak sem gyakorolhatott 
nyomást a végtelenségig a rendőrségre. 


Wolff azonnal a főhadiszállás elé állt, mihelyt eléggé 
biztonságban érezte magát. Az, hogy bejutott Kairóba, diadal 
volt; de nem ért vele semmit, ha nem tudta kihasználni a 
helyzetét arra, hogy megszerezze az információt, amelyre 
Rommelnek szüksége volt - méghozzá gyorsan. 
Viszszaemlékezett a rövid beszélgetésre, amelyet Rommellel 
folytatott Gialóban. A Sivatagi Róka egyáltalán nem látszott 
ravasznak. Alacsony, fáradhatatlan férfi volt, agresszív 
parasztpofával: vaskos orral, lebiggyedt szájjal, gödrös állal, 
a bal arcán cikcakkos heggel. A haja olyan rövidre volt 
nyírva, hogy egy szál sem látszott ki a sapkája alól. Azt 
mondta: - A katonák száma, a hadosztályok neve - a harcban 
állóké is meg a tartalékban lévőké is - és a képzettségük foka 
érdekel. Erdekel a tankok száma - a harcban állóké meg a 
tartalékban lévőké is -, és az, hogy milyen állapotban vannak. 
Erdekel a lőszer-, élelem- és benzinutánpótlás. Érdekel a 
parancsnoki beosztásban levő tisztek egyénisége és 
beállítottsága. Érdekelnek a stratégiai és taktikai terveik. Azt 
mondják, hogy maga érti a dolgát, Wolff. Remélem, igazuk 
van. 

Könnyebb volt megígérni, hogy mindezt megszerzi, mint 
végrehajtani. 

Bizonyos mennyiségű információt Wolff úgy is 
megszerezhetett, , ha csak sétálgatott a városban. 
Megfigyelhette a szabadságon levő katonák egyenruhátit, 
kihallgathatta a beszélgetésüket, s ebből megállapíthatta, 
hogy az egyes csapatok hol voltak és mikor térnek vissza. 
Néha egy-egy őrmester említést tett a halottak és a 
sebesültek számáról is, vagy az eredetileg légelhárító 
fegyvereknek szánt 88 mm-es ágyúk pusztító hatásáról, 
amelyeket a németek a tankjaikba szereltek. Hallotta, mikor 
egy katonai műszerész panaszkodott, hogy az előző ötven új 
tank közül harminckilencnél nagyobb javításokra van szükség, 
mielőtt be lehet vetni őket. Mindez hasznos információ volt, 
amit továbbíthatott Berlinbe, ahol a felderítés szakemberei 
elemezhették és egybevethették őket más adatokkal, hogy 
kialakuljon belőlük egy átfogó kép. Csakhogy Rommelnek nem 
erre volt szüksége. 

Valahol a főhadiszállás épületében kellett lenniük olyan 
papíroknak, amelyeken ilyesmik álltak: "Miután az A 


hadosztály, amelynek száz tankja és tökéletes utánpótlása 
van, kipihente magát és a szükséges javításokat elvégezték, 
holnap elhagyja Kairót, és a C oázisnál csatlakozik a B 
hadosztályhoz, hogy felkészüljenek a szombat hajnali 
ellentámadásra D oázistól nyugatra." 

Wolffnak az ilyen papírokra volt szüksége. 

Ezért árult legyezőket a főhadiszállás előtt. 

A főhadiszállás számára a britek egy csomó nagy házat 
foglaltak le - a legtöbb gazdag pasáké volt - a Garden City 
nevű peremvárosban. (Wolff hálás volt, hogy a Villa les 
Oliviers nem került bele a hálóba.) A lefoglalt házakat 
szögesdrót kerítéssel vették körül. Az egyenruhás katonák 
gyorsan bejutottak a kerítés kapuján, a civileket azonban 
megállították és hosszasan kifaggatták, miközben az őrök 
telefonáltak, és ellenőrizték, hogy valóban joguk van-e 
belépni. 

A város más részein, más épületekben is voltak 
főhadiszállások - a Semiramis Hotelban volt például az 
Egyiptomi Brit Csapatok nevű alakulat főhadiszállása -, de ez 
volt a közép-keleti főhadiszállás, a centrum. Wolff annak 
idején rengeteg időt töltött azzal az Abwehr kémiskolájában, 
hogy emlékezetébe vésse a különböző egyenruhákat, az 
ezredek azonossági jelét és a szó szoros értelmében sok száz 
magas rangú brit katonatiszt arcát. Most több egymás után 
következő reggel megfigyelte a kapu elé érkező hatalmas 
vezérkari kocsikat, és megpróbált belesni az ablakaikon, hogy 
lássa az ezredeseket, tábornokokat, tábornagyokat, repülő 
őrnagyokat és magát a főparancsnokot, Sir Claude 
Auchinlecket. Mindnyájan egy kicsit furcsán hatottak, és Wolff 
zavarban is volt, amíg rá nem jött, hogy a kép, amelyet az 
emlékezetébe vésett róluk, fekete-fehér volt, most meg - 
először - színesben látja őket. 

A vezérkar fejesei kocsin jártak, az adjutánsaik azonban 
gyalog. A századosok és őrnagyok minden reggel gyalog 
érkeztek, hónuk alatt kis aktatáskákkal. Délfelé - a szokásos 
délelőtti eligazítás után, tételezte fel Wolff - némelyikük 
eltávozott, hóna alatt megint csak az aktatáskával. 

Wolff mindennap a nyomába szegődött valamelyik 
adjutánsnak. 


A legtöbb adjutáns a főhadiszálláson dolgozott, és ezek a 
titkos iratokat a nap végzetével nyilván elzárták az irodáikban. 
De volt köztük néhány, akinek csak a délelőtti eligazításra 
kellett bejönnie a főhadiszállásra, az irodája azonban a város 
más részeiben volt. Ezek kénytelenek voltak az eligazításon 
kapott papírokat magukkal hurcolni egyik irodából a másikba. 
Az egyik például a Semiramis Hotelba ment. Kettő a Kaszr-el- 
Nilben levő laktanyába. Egy negyedik egy jelöletlen épületbe 
a Szulejmán pasa negyedben. 

Wolff az ő aktatáskájához szeretett volna hozzájutni. 

Ma akart főpróbát tartani. 

Miközben a tűző napon várta, hogy kijöjjenek az adjutánsok, 
az elmúlt éjszakára gondolt, és mosolyra húzódott az ajka az 
újonnan növesztett bajusz alatt. Megígérte Szonjának, hogy 
keres neki egy másik Favzit. Az este elment a Birká-ba, és 
kiszemelt egy lányt Madame Fahmi műintézetében. A lány 
nem volt ugyan Favzi - mert az a lány volt csak az igazi -, de 
ideiglenesen megfelelt helyettesnek. Felváltva, aztán közösen 
szórakoztak vele: aztán eljátszották Szonja bizarr, izgalmas 
játékait... Hosszú éjszaka volt. 

Mikor az adjutánsok kijöttek, Wolff annak a kettőnek 
szegődött a nyomába, akik a laktanyába mentek. 

Egy perc múlva Abdullah bukkant elő az egyik kávéházból, 
és melléje szegődött. 

- Az a kettő? - kérdezte Abdullah. 

- Az a kettő. 

Abdullah kövér férfiú volt, egy acélfog díszelgett a 
fogsorában. Kairó egyik leggazdagabb emberének hírében állt, 
de ő nem utánozta az európaiakat, mint a legtöbb gazdag 
arab. Szandált, mocskos burnuszt és fezt viselt. Zsíros haja 
göndör volt a füle körül, a körme fekete. Az ő gazdagsága nem 
földbirtokból  — származott, mint a  pasáké, nem is 
kereskedelemből, mint a görögöké, hanem bűnözésből. 

Abdullah tolvaj volt. 

Wolff kedvelte. Abdullah ravasz volt, alattomos, kegyetlen, 
bőkezű és mindig harsányan nevető: Wolff szemében ő 
testesítette meg a Közép-Kelet ősi bűneit és erényeit. 
Hadseregnyi gyermeke, unokája, unokaöccse, unokahúga és 
második unokatestvére harminc éve fosztogatta Kairóban a 
házakat és a zsebeket. Mindenhová elértek a csápjai: hasis- 


nagykereskedő volt, befolyásos politikus barátai voltak, és ő 
volt a tulajdonosa a Birká-ban a házak felének, köztük 
Madame Fahmiénak is. Az Óvárosban lakott egy hatalmas, 
omladozó házban, négy feleségével. 

Követték a két tisztet a modern városközpontba. Abdullah 
megkérdezte: - Csak az egyik aktatáska kell, vagy mind a 
kettő? 

Wolff fontolóra vette a dolgot. Ha egyet lopnak el, az csak 
alkalmi lopásnak tűnik, kettő már szervezettnek. - Csak az 
egyik - válaszolta. 

- Melyik? 

- Mindegy. 

Miután Wolff rájött, hogy a Villa les Oliviers többé már nem 
biztonságos, fontolóra vette, ne forduljon-e Abdullahhoz 
menedékért. Aztán úgy döntött, hogy nem fordul hozzá. 
Kétségtelen, hogy Abdullah el tudta volna rejteni valahol 
Wolffot - valószínűleg valamelyik bordélyban - úgyszólván a 
végtelenségig. De mihelyt elrejtette Wolffot, nyilván azonnal 
tárgyalásokba bocsátkozott volna a britekkel, hogy eladja őt 
nekik. Abdullah szemében két részre oszlott a világ: a 
családjára meg a többiekre. A családjához a végsőkig hűséges 
volt, és teljesen megbízott bennük; de mindenki mást 
hajlandó volt becsapni, és számított rá, hogy azok is 
megpróbálják becsapni őt. Minden üzlete a kölcsönös 
gyanakváson alapult. Wolff úgy vette észre, hogy az üzletei 
meglepően jól mennek. 

Elérkeztek egy forgalmas sarokhoz. A két tiszt a járműveket 
kerülgetve átvágott az úttesten. Wolff utánuk akart menni, de 
Abdullah a karjára tette a kezét, és megállította. 

- Itt fogjuk megcsinálni - mondta Abdullah. 

Wolff körülnézett, szemügyre vette az épületeket, a járdát, 
az — útkereszteződést és az utcai árusokat. Lassan 
elmosolyodott és bólintott. - Tökéletes hely - mondta. 


Másnap csinálták meg. Abdullah valóban tökéletes helyet 
szemelt ki a táskalopásra. Egy forgalmas mellékutca torkollott 
itt egy főútvonalba. A sarkon egy kávéház asztalai ki voltak 
rakva a járdára, felére csökkentve annak a szélességét. A 
főútvonalon autóbusz-megálló volt a kávéház előtt. Az, hogy 


az emberek sorba állva várakozzanak az autóbuszra, Kairóban 
a hatvanéves brit uralom ellenére sem vált szokássá, az 
utazni kívánók összevissza nyüzsögtek az amúgy is zsúfolt 
járdán. A mellékutca valamivel kevésbé volt zsúfolt, mert a 
kávéházaknak ott is voltak ugyan asztalai a járdán, de 
buszmegálló nem volt. Abdullah ezt a kis hiányosságot azzal 
tette jóvá, hogy kirendelt oda két akrobatát, akik 
mutatványokat végeztek az utcán. 

Wolff a sarokasztalnál ült, ahonnan láthatta mind a 
főútvonalat, mind a mellékutcát, és nyugtalankodott, hogy a 
dolog esetleg nem sikerül. 

Lehet, hogy a tisztek ma nem mennek a laktanyába. 

Lehet, hogy más útvonalon mennek. 

Lehet, hogy nem hozzák magukkal az aktatáskájukat. 

Lehet, hogy a rendőrség túl korán érkezik, és mindenkit 
letartóztat a helyszínen. 

Lehet, hogy a tisztek Wolffot is elkapják, és kikérdezik. 

Az is lehet, hogy Abdullah úgy gondolta, könnyebben is 
megkeresheti a pénzét, érintkezésbe lépett Vandam 
őrnaggyal, és megmondta neki, hogy ma déli tizenkét órakor 
letartóztathatja Alex Wolffot a Naszif kávéházban. 

Wolff félt a börtöntől. Az nem is kifejezés, hogy félt: 
rettegett tőle. Még a gondolatára is kiverte a hideg veríték a 
déli napsütésben. Meg tudott lenni jó étel, pezsgő és nők 
nélkül, ha szabadon mozoghatott a végtelen, üres sivatagban, 
mint ahogy nélkülözni tudta a sivatag szabadságát is, ha egy 
zsúfolt városban, fényűző körülmények között élhetett. De 
mind a kettőt képtelen volna nélkülözni. Erről soha nem 
beszélt senkinek: ez a lidércnyomás csak titokban gyötörte. 
Páni félelem kerítette hatalmába a gondolatra, hogy egy szűk, 
sötét cellában kell élnie a társadalom söpredéke (méghozzá 
csupa férfi) közt, silány ételt kell ennie, és sohasem láthatja a 
kék eget, a végtelen Nílust, a nyílt síkságokat... Gyorsan 
elhessegette magától a gondolatot. Ilyesmire soha nem 
kerülhet sor. 

Háromnegyed tizenkettőkor Abdullah hatalmas, mocskos 
figurája kacsázott el a kávéház előtt. Kifejezéstelen volt az 
arca, de apró fekete szemével éles pillantást vetett maga 
köré, ellenőrizve, hogy minden előkészület megtörtént-e. 
Átvágott az úttesten, és eltűnt Wolff szeme elől. 


Tizenkettő után öt perccel Wolff megpillantott a távolban 
két katonai sapkát a tömegben. 

Kiült a szék szélére. 

A tisztek egyre közeledtek. Mind a kettőnek a hóna alatt ott 
volt az aktatáska. 

Az utca másik oldalán egy parkoló kocsi túráztatni kezdte 
üresen járó motorját. 

Egy busz érkezett a megállóba, és Wolff azt gondolta: 
Lehetetlen, hogy ezt is Abdullah intézte volna így, ez a 
szerencse külön ajándéka. 

A tisztek már csak öt yardnyira voltak Wolfftól. 

Az utca szemközti oldalán parkoló kocsi hirtelen elindult. 
Hatalmas fekete Packard volt, erős motorral, puha amerikai 
rugózással. Úgy vágott keresztül az úttesten, mint egy támadó 
elefánt, a motorja első sebességgel bömbölt, és tekintet 
nélkül a főútvonal forgalmára, egyenesen a mellékutca felé 
tartott, a dudája egyfolytában bőgött. A sarkon, néhány lábra 
onnan, ahol Wolff ült, belerohant egy ócska Fiat taxi 
motorházába. 

A két tiszt megállt Wolff asztala mellett, és bámulni kezdte 
a karambolt. 

A taxi sofőrje, a fiatalabb arab, akin európai ing és fez volt, 
kiugrott a kocsijából. 

A Packardból egy mohairöltönyös fiatal görög ugrott ki. 

Az arab közölte a göröggel, hogy mocskos disznó. 

A görög közölte az arabbal, hogy ő meg egy beteg teve 
segge. 

Az arab pofon ütötte a görögöt, a görög meg orrba vágta az 
arabot. 

Azok, akik leszálltak az autóbuszról, meg azok, akik fel 
akartak szállni rá, közelebb jöttek. 

A sarkon túl az akrobata, aki a partnere fején állt, 
megfordult, hogy lássa a verekedést, aztán mintha elvesztette 
volna az egyensúlyát, a nézők közé zuhant. 

Egy kisfiú rohant el Wolff asztala mellett. Wolff felugrott, a 
fiú után mutatott, és torkaszakadtából elkiáltotta magát: - 
Fogják meg, tolvaj! 

A fiú csak rohant. Wolff utánavetette magát, és négy 
ember, aki Wolff közelében ült, szintén felugrott, hogy 
megpróbálja elkapni a fiút. A gyerek elrohant a két tiszt 


között, akik az úttesten folyó verekedést bámulták: Wolff és 
akik felugráltak, hogy segítsenek neki, belerohantak a 
tisztekbe, és mind a kettőt leverték a lábáról. Többen is 
elkezdtek kiabálni, hogy: - Fogják meg, tolvaj! -, noha 
jóformán egyikük sem tudta, hogy ki az állítólagos tolvaj. Az 
újonnan érkezettek közül néhányan azt gondolták, hogy 
nyilván a verekedő sofőrök valamelyike. A buszmegállónál 
csellengő tömeg, az akrobaták nézőközönsége meg a 
kávéházban ülők többsége odarohant, és rátámadt az egyik 
sofőrre - az arabok a görögöt tartották tolvajnak, mindenki 
más meg az arabot. Többeknél bot volt - majdnem mindenki 
bottal járt-, belerohantak a tömegbe, és elkezdték vaktában 
ütlegelni a fejeket, hogy megpróbálják megszüntetni a 
verekedést, de éppen az ellenkező hatást érték el. Valaki 
felkapott egy széket a kávéház elől, és belehajította a 
tömegbe. A szék szerencsére túlrepült a célon, és a Packard 
szélvédőjét törte be. Ugyanakkor kirohantak a kávéházból a 
pincérek, a konyhai személyzet meg a tulajdonos, és 
nekiestek mindenkinek, aki a székek közt tántorgott, 
botladozott vagy éppen rajtuk ült. Öt nyelven ordítozott 
mindenki mindenkire. Az arra haladó kocsik megálltak, hogy 
utasaik megnézzék a verekedést, a forgalom három irányban 
is elakadt, és valamennyi megálló kocsi hangosan bőgette a 
dudáját. Egy kutya elszabadult a pórázról, és az izgalomtól 
őrülten elkezdte harapdálni az emberek lábikráját. Az 
autóbuszról mindenki leszállt. A verekedő tömeg minden 
másodperccel nagyobb lett. Azok a sofőrök, akik megálltak, 
hogy lássák a cirkuszt, megbánták, hogy megálltak, mert 
amikor a verekedés elért a kocsijukhoz, kénytelenek voltak 
bezárni az ajtókat és felhúzni az ablakokat, miközben férfiak, 
nők és gyermekek, arabok, görögök, szírek, zsidók, 
ausztráliaiak és skótok ugráltak fel a kocsik tetejére, 
verekedtek a motorház fedelén és zuhantak a hágcsókra, 
összevérezve az egész kocsit. Valaki belezuhant a kávéházzal 
szomszédos szabóüzlet kirakatába, egy megriadt kecske meg 
berohant a kávéház másik oldalán levő souvenirüzletbe, és 
felborította a porcelánokkal, kerámiákkal és üvegárukkal 
megrakott asztalokat. Valahonnan előkerült egy pávián - 
valószínűleg a kecske hátán lovagolt, ez mindennapi formája 
volt az utcai népszórakoztatásnak -, fürgén végigszökellt az 


emberek fején, és eltűnt Alexandria irányában. Egy ló kitört a 
hámból, és végigvágtatott az utcán a kocsisorok közt. A 
kávéház fölötti ablakból egy asszony egy vödör mocskos vizet 
öntött a verekedőkre. Senki sem vette észre. 

Végre megérkezett a rendőrség. 

Amikor az emberek meghallották a rendőrök sípjait, hirtelen 
nem találták többé fontosnak a lökdösődést, az ütlegelést és a 
sértegetéseket, amelyeket addig kötelességüknek tartottak, 
és kétségbeesetten menekülni kezdtek, mielőtt még a 
letartóztatások megkezdődtek volna. A tömeg gyorsan 
szétoszlott. Wolff, aki idejében rájött, hogy mi következik, 
fogta magát és átment az utca másik oldalára, hogy onnan 
figyelje, mi lesz az eredmény. Miután hat embert 
megbilincseltek, mindennek vége lett, s már csak egy fekete 
ruhás öregasszony meg egy féllábú koldus lökdösődött a 
kocsiút szélén a kanálisban. A kávéház tulajdonosa, a szabó 
meg a souvenirüzlet gazdája a kezét tördelve próbálta 
megmagyarázni a rendőröknek, hogy korábban kellett volna 
jönniök, s közben gondolatban megkétszerezték vagy - 
háromszorozták az elszenvedett károkat, a biztosítási díjra 
számítva. 

A busz vezetőjének eltört a karja, de a többi sebesülés csak 
vágás meg horzsolás volt. 

Haláleset csak egy történt: a kecskét megharapta a kutya, 
következésképpen el kellett pusztítani. 

Amikor a rendőrök megpróbálták elmozdítani a két 
egymásba rohant kocsit, felfedezték, hogy a verekedés során 
az utcagyerekek felfeszítették mindkét jármű csomagtartóját, 
és ellopták belőle a pótgumikat. 

Az autóbuszból eltűnt minden egyes villanykörte. 

És eltűnt a brit hadsereg egyik tisztjének az aktatáskája is. 


Alex Wolff önmagával elégedetten, fürgén sietett végig az 
Óváros sikátorain. Egy héttel ezelőtt még szinte lehetetlennek 
tűnt a feladat, hogy ellopja a főhadiszállás értékes titkait. Most 
viszont úgy látszott, hogy sikerült. Az ötlet, hogy Abdullah 
szervezzen utcai verekedést, kitűnőnek bizonyult. 

Kíváncsi volt, vajon mi lehet az aktatáskában. 


Abdullah háza kívülről nézve olyan volt, mint a többi 
nyomornegyedben ház. Repedezett, hámladozó vakolatú 
homlokzatán szabálytalanul helyezkedtek el az apró, 
formátlan ablakok. A bejárat alacsony, ajtó nélküli boltív volt, 
mögötte sötét folyosóval. Wolff behúzta a fejét a boltív alatt, 
végigment a folyosón, és elindult fölfelé a kőből faragott 
csigalépcsőn. A tetejére érve félrehúzott egy függönyt, és 
belépett Abdullah nappalijába. 

A szoba olyan volt, mint a tulajdonosa - mocskos, 
kényelmes és gazdag, vagyis gazdagon berendezett. Három 
kisgyerek meg egy kölyökkutya kergetőzött a drága szófák és 
intarziás — asztalok körül. Az egyik ablak melletti 
bemélyedésben egy öregasszony egy faliszőnyegen dolgozott. 
Egy másik nő akkor tűnt el a szobából, amikor Wolff belépett: 
itt nem különítették el egymástól a két nemet muzulmán 
szokás szerint olyan szigorúan, mint Wolff gyerekkorában az ő 
otthonában. Abdullah a szoba közepén ült a padlón egy 
hímzett párnán, maga alá húzott lábbal, egy csecsemővel az 
ölében. Felnézett Wolffra, és szélesen elmosolyodott. - O, 
barátom, micsoda sikerünk volt! 

Wolff is leült a padlóra, Abdullahhal szemközt. - Csodálatos 
voltál - mondta. - Valóságos varázsló vagy. 

- Azt a verekedést! És a busz éppen a kellő pillanatban 
érkezett... meg az a megszökött pávián... 

Wolff jobban megnézte, hogy Abdullah mit csinál. Az arab 
mellett egész halom irattárca, retikül, erszény és óra hevert a 
padlón. Beszéd közben kezébe vett egy szépen megmunkált 
bőr irattárcát, kivett belőle egy köteg egyiptomi bankjegyet, 
néhány bélyeget meg egy vékony aranyceruzát, és bedugta 
őket valahová a burnusza alá. Aztán félretette a tárcát, kezébe 
vett egy retikült, és elkezdett kutatni benne. Wolff rájött, hogy 
honnan származik a holmi. 

- Te vén gazember - mondta. - A fiaid kizsebelték a 
tömeget. 

Abdullah elvigyorodott, kimutatva acélfogát. 

- , Csak nem csinálok ekkora cirkuszt egyetlen 
aktatáskáért... 

- De az aktatáska nálad van. 

- Persze. 


Wolff megnyugodott. De Abdullah egy mozdulatot sem tett, 
hogy előadja a táskát. Wolff megkérdezte: - Miért nem adod 
már ide? 

- Rögtön - mondta Abdullah. De még mindig nem mozdult. 
Egy pillanat múlva megszólalt. - Arról volt szó, hogy 
szállításkor fizetsz még ötven fontot. 

Wolff leszámolta a bankjegyeket, és azok is eltűntek a 
mocskos burnusz alatt. Abdullah előrehajolt, fél kezével 
mellére szorította a csecsemőt, a másikkal meg benyúlt a 
párnája alá, amelyen ült, és előhúzta az aktatáskát. 

Wolff átvette tőle, és megvizsgálta. A zárja fel volt feszítve. 
Dühös lett: hát nincs határa a kétkulacsosságnak? De 
kényszerítette magát, hogy nyugodtan beszéljen. - Te már ki 
is nyitottad. 

Abdullah vállat vont, és azt mondta: - Maaleesh. - Az 
alkalomhoz illő kétértelmű szó volt, azt jelentette, hogy 
"Bocsánat", meg azt is, hogy "Na és?". 

Wolff sóhajtott egyet. Túlságosan sokáig volt Európában: 
elfelejtette, hogy mennek itthon a dolgok. 

Felemelte az aktatáska fedelét. A táskában tíz-tizenkét 
sűrűn gépelt, angol nyelvű szöveggel teli papírlap volt. 
Miközben olvasni kezdte az egyiket, valaki egy kis 
kávéscsészét tett melléje a padlóra. Felnézett, és egy 
gyönyörű fiatal lányt látott maga előtt. Odaszólt Abdullahnak: 
- A lányod? 

Abdullah nevetett. - A feleségem. 

Wolff még egy pillantást vetett a lányra. Körülbelül 
tizennégy éves lehetett. Aztán újból a papírokra fordította a 
figyelmét. 

Végigolvasta az elsőt, aztán egyre növekvő hitetlenséggel 
átlapozta a többit. 

Letette a papírokat. - Te jóságos isten - mondta halkan, és 
elkezdett nevetni. 

A laktanya kantinjának június havi étlapjait lopták el. 


Vandam azt mondta Bogge ezredesnek: - Utasítást adtam ki, 
amelyben emlékeztettem a tiszteket, hogy a főhadiszállásról 
iratokat csak kivételesen indokolt esetben vihetnek magukkal 
a városba. 


Bogge az óriási, ív alakú íróasztala mögött ült, és a piros 
krikettlabdát fényesítette a zsebkendőjével. - Nagyon helyes - 
mondta. - Az elővigyázatosság sosem árt. 

Vandam folytatta: - Az egyik informátorom, az az új lány 
akiről már beszéltem... 

- A kurva. 

- Az. - Vandam leküzdötte ösztönét, hogy megmondja 
Bogge-nak: a kurva jelző nem illik Elene-re. - Úgy hallotta, 
hogy a verekedést állítólag Abdullah szervezte... 

- Ki az az Abdullah? 

- Afféle egyiptomi Fagin, és ugyanakkor a besúgóm is, bár 
az, hogy információkat ad el nekem, sok jövedelmező 
vállalkozása közül a legjelentéktelenebb. 

- És mit beszélnek, mi volt a célja a verekedés 
megszervezésének? 

- Lopni akartak. 

- Értem. - De Bogge arcán látszott, hogy kételkedik. 

- Rengeteg holmit elloptak, de számításba kell vennünk azt 
a lehetőséget, hogy az egész akciónak a fő célja az aktatáska 
volt. 

- Valóságos összeesküvés! - mondta Bogge mulatva, de 
szkeptikusan. - De minek kellettek annak az Abdullahnak a 
kantinunk étlapjai, he? - Nevetett. 

- Nem tudhatta, mit tartalmaz az aktatáska. Lehet, hogy 
azt hitte, titkos iratokat. 

- Akkor úgy ismétlem meg a kérdést - mondta Bogge olyan 
arckifejezéssel, mint a gyermekét türelmesen leckéztető apa 
-, hogy minek kellhettek neki a titkos iratok? 

- Lehet, hogy felbérelték, hogy lopja el őket. 

- Kicsoda? 

- Alex Wolff. 

- Az meg ki? 

- Az asyuti késes gyilkos. 

- Ugyan már, őrnagy, azt hittem, hogy azzal már nem 
foglalkozunk. 

Megszólalt a telefon, és Bogge fölvette a kagylót. Vandam 
arra használta fel az alkalmat, hogy lecsillapodjon egy kicsit. 
Az igazság valószínűleg az, gondolta Vandam, hogy Bogge 
nem hisz önmagában, nem bízik a saját ítélőképességében, és 
mivel hiányzik az önbizalma ahhoz, hogy komoly döntéseket 


hozzon, megjátssza a felsőbbrendű embert, és a maga 
beképzelt módján lenézi a többit, azzal áltatva magát, hogy 
egyedül csak ő okos. Bogge-nak persze fogalma sincs róla, 
hogy az aktatáska ellopásának van-e jelentősége. 
Valószínűleg meghallgatja, amit Vandam mondani akar neki, 
aztán a saját feje szerint dönt, s ugyanakkor fél a döntéstől. 
Nem tud gyümölcsöző vitába bocsátkozni egy alárendeltjével, 
mert minden energiáját arra fordítja, hogy 
beszélgetőpartnerét rajtakapja, hogy ellentmondásba 
keveredett vagy valamiben tévedett, és mire sikerül 
felsőbbrendűnek éreznie magát és meghozni a döntését, ez a 
döntés többé-kevésbé véletlenül születik meg a szóváltás 
hevében. 

Bogge az mondta a telefonba: - Természetesen, uram, 
azonnal intézkedem. - Vandam azon tűnődött, hogy Bogge 
vajon hogy jön ki a feletteseivel. Az alezredes letette a 
kagylót. - Nos, hol is tartottunk? 

- Az asyuti gyilkos még mindig szabadlábon van - mondta 
Vandam. - Nem lehet véletlen, hogy röviddel a Kairóba 
érkezése után egy vezérkari tiszttől ellopták az aktatáskáját. 

- Amelyben a kantin étlapjai voltak. 

Szóval ismét itt tartunk, gondolta Vandam. 

Olyan nyájasan, amilyen nyájasan csak tudta, azt mondta: - 
A hírszerzésben nem hiszünk a véletlenekben, igaz? 

- Engem ne oktasson ki, pajtás. Még ha igaza van is - és 
meggyőződésem, hogy nincs igaza -, mi egyebet tehetünk, 
mint hogy kiadjuk a figyelmeztetést, amelyet maga már 
kiadott? 

- Nos, beszéltem Abdullahhal. Tagadja, hogy ismeri Alex 
Wolffot, de szerintem hazudik. 

- Ha Abdullah tolvaj, miért nem hívja fel rá az egyiptomi 
rendőrség figyelmét? 

És annak ugyan mi értelme lenne? - gondolta Vandam. 
Hangosan azt mondta: - Mindent tudnak róla. De nem 
tartóztathatják le, mert túl sok magas rangú rendőrtiszt 
rengeteg pénzt keres rajta. Abdullah megvesztegeti őket. De 
ha mi csípjük nyakon, kikérdezhetjük és megizzaszthatjuk egy 
kicsit. Nem ismer olyat, hogy lojalitás, a legelső keményebb 
szóra... 


- A vezérkari hírszerzés nem csíphet nyakon senkit, és nem 
izzaszthat meg senkit, őrnagy... 

- De a tábori biztonsági szolgálat megteheti, meg a katonai 
rendőrség is. 

Bogge mosolygott. - Ha azzal a mesével fordulnék a tábori 
biztonsági szolgálathoz, hogy egy arab Fagin étlapokat lopott, 
kiröhögnének. 

- De hát... 

- Már éppen eleget tárgyaltunk a dologról, őrnagy, sőt 
túlságosan is sokat. 

- De az isten szerelmére... 

Bogge felemelte a hangját. - Nem hiszem, hogy a 
verekedést megszervezték, nem hiszem, hogy Abdullah az 
aktatáskát akarta ellopni, és nem hiszem, hogy Wolff náci 
kém. Világos? 

- Nézze, én csak azt szeretném... 

- Világos? 

- Igenis, uram. 

- Akkor jó. Leléphet. 

Vandam kiment. 


6. 


Kisfiú vagyok. Az apám megmondta, hogy hány éves vagyok, 
de elfelejtettem. Ha legközelebb hazajön, megkérdezem tőle. 
Az apám katona. Az országnak, ahol katonáskodik, Szudán a 
neve. Szudán messze van. 

Iskolába járok. A Koránt tanulom. A Korán egy szent könyv, 
írni és olvasni is tanulok. Olvasni könnyű, de írni nehéz 
anélkül, hogy ne ejtenék pacát. Néha gyapotot szedek, vagy 
elviszem a jószágot itatni. 

Az anyám és a nagyanyám viseli a gondomat. A 
nagyanyám messze földön híres. Ugyszólván mindenki a 
világon hozzá jár, ha megbetegszik. Füvekből főzött 
orvosságokat ad nekik. 

Nekem melaszt ad. Aludttejjel keverve szeretem. A 
konyhában fekszem, a kemence tetején, a nagyanyám 
meséket mond nekem. Kedvenc mesém a Zahránról, Densvaj 
hőséről szóló történet. Amikor meséli, mindig azt mondja, 


hogy Densvaj közel van. Valószínűleg már öreg és feledékeny, 
mert Densvaj messze van. Egyszer jártam ott Abdellel, és az 
egész délelőtt ráment. 

Densvaj az a falu, ahol a britek galamblövészetet 
rendeztek, és az egyik golyójuk lángba borított egy csűrt. A 
faluból valamennyi férfi odaszaladt, hogy lássa, ki okozta a 
tüzet. Az egyik katona megijedt a feléjük szaladó erős falusi 
férfiak láttán, és rájuk lőtt. A katonák és a falusiak 
összeverekedtek. A verekedésből egyik fél sem került ki 
győztesen, de azt a katonát, aki felgyújtotta a csűrt, 
megölték. Hamarosan még több katona jött, és minden férfit 
letartóztattak a faluban. 

A katonák építettek valami faalkotmányt, amelyet 
vesztőhelynek neveztek. Nem tudom, mi az a vesztőhely, csak 
azt, hogy arra használják, hogy embereket akasszanak fel 
rajta. Nem tudom, mi történik az emberekkel, amikor 
felakasztják őket. Néhány falusit felakasztottak, a többit meg 
megkorbácsolták. A korbácsolásról tudom, hogy mi. Az a 
legrosszabb dolog a világon, azt hiszem, még az akasztásnál 
is rosszabb. 

Zahrant akasztották fel elsőnek, mert ő harcolt a 
legkeményebben a katonák ellen. Emelt fővel ment a 
vesztőhelyre, büszke volt rá, hogy ő ölte meg a katonát, aki 
felgyújtotta a csűrt. 

Bárcsak én lettem volna Zahran. 

Még sohasem láttam brit katonákat, de azt tudom, hogy 
gyűlölöm őket. 

A nevem Anvar el-Szadat, és ha felnövök, hős leszek. 


Szadat megtapogatta a bajuszát. Meglehetősen elégedett volt 
vele. Még csak huszonegy éves volt, és századosi 
egyenruhájában majdnem úgy festett, mint egy katonásdit 
játszó gyerek. A bajuszától valamivel idősebbnek látszott. 
Minden tekintélyére szüksége volt, mert amit javasolni 
készült, szokás szerint kicsit nevetséges volt. Ezeken a kis 
összejöveteleken nagyon nehéz volt úgy beszélni és úgy 
viselkedni, mintha a szobában összegyűlt maroknyi forrófejű 
ember most már bármelyik napon valóban ki tudná kergetni a 
briteket Egyiptomból. 


Szándékosan kicsit mélyebbre fogta a hangját, mikor 
beszélni kezdett. - Minden reményünk megvan rá, hogy 
Rommel legyőzi a sivatagban a briteket, és ezzel felszabadítja 
hazánkat. - Körülnézett a szobában: ez jó trükk volt mind a 
nagy, mind a kis gyűléseken, mert mindenkiben azt a hitet 
keltette, hogy Szadat személyesen hozzá beszél. - Most 
nagyon rossz hírt kaptunk. Hitler beleegyezett, hogy 
Egyiptomot átadja az olaszoknak. 

Szadat túlzott: ez nem hír volt, csak pletyka. Ráadásul a 
hallgatóság legnagyobb része tudta, hogy csak pletyka. De 
mostanság színpadiasan illett viselkedni, így aztán dühös 
moraj volt a válasz az elhangzottakra. 

Szadat folytatta: - Javaslom, hogy a Szabad Tisztek 
Mozgalma kezdjen tárgyalásokat Németországgal egy 
egyezményről, amelynek értelmében mi felkelést szervezünk 
Kairóban a britek ellen, és viszonzásul a németek garantálják 
Egyiptom függetlenségét és szuverenitását a britek veresége 
után. - Beszéd közben ismét eszébe jutott, milyen nevetséges 
a helyzet: itt áll ő, a parasztfiú, aki csak nemrég került fel a 
tanyáról, és a Német Birodalommal folytatandó tárgyalásokról 
beszél egy fél tucat elégedetlen, alacsony rangú tisztnek. De 
hát ki más képviselhetné az egyiptomi népet? A britek 
hódítók, a parlament bábparlament és a király idegen. 

Volt még egy másik oka is a javaslatnak, egy olyan, amelyet 
itt nem lehetett megtárgyalni, és amelyet Szadat még 
önmagának sem szívesen ismert be az éjszaka kellős közepén: 
Abdel Nasszer Szudánban állomásozott az alakulatával, és az 
ő távolléte alkalmat adott Szadatnak arra, hogy önmagának 
szerezze meg a felkelőmozgalom vezetőjének a tisztét. 

El is hessegette magától a "nemtelen" gondolatot. Rá kell 
vennie a többieket, hogy fogadják el a javaslatot, aztán 
fogadják el a javaslat kivitelezésének a módszereit is. 

Kemel szólalt fel elsőnek. - De vajon komolyan vesznek-e 
majd bennünket a németek? - kérdezte. Szadat bólintott, 
mintha az ő véleménye is az volna, hogy ez valóban 
megfontolandó dolog. Az igazság az volt, hogy ő meg Kemel 
előre megállapodtak abban, hogy Kemel fölteszi ezt a kérdést, 
mert elterelte a figyelmet az igazi problémáról. Az igazi 
probléma az volt, hogy lehet-e bízni a németekben, hogy 
tartani fogják magukat egy olyan egyezményhez, amelyet a 


lázadók egy nem hivatalos csoportjával kötöttek, és Szadat 
nem akarta, hogy a gyűlés erről a problémáról tárgyaljon. 
Nem volt valószínű, hogy a németek betartják az egyezmény 
rájuk vonatkozó részét, de ha az egyiptomiak fölkelnek a 
britek ellen, és utána elárulják őket a németek, az 
egyiptomiak be fogják látni, hogy semmi sem ér annyit, mint a 
függetlenség - és talán ők is azt az embert fogják 
vezetőjüknek kívánni, aki a felkelést megszervezte. Az ilyen 
kemény politikai realitások nem az ilyen gyűlésekre valók: 
túlságosan bonyolultak, túlságosan ridegek. Kemel volt az 
egyetlen, akivel Szadat a taktikáról tárgyalhatott. Kemel 
rendőr volt, nyomozó a kairói rendőrségnél; okos és óvatos 
ember: talán a rendőri munka tette cinikussá. 

A többiek arról kezdtek beszélni, hogy vajon sikerülni fog-e 
tárgyalásokat kezdeni a németekkel. Szadat nem vett részt a 
vitában. Beszéljenek csak, gondolta, igazában úgyis csak 
beszélni szeretnek. Ha cselekvésre kerül a sor, rendszerint 
cserbenhagyják. 

Miközben a többiek vitatkoztak, Szadat az előző nyáron 
kudarcba fulladt forradalomra gondolt. A forradalom Al Azhar 
sejkkel kezdődött, aki azt prédikálta: - Semmi közünk a 
háborúhoz. - Aztán az egyik egyiptomi parlament a 
függetlenség melletti egyik ritka kiállás alkalmával elfogadta 
az irányelvet: "Mentsük meg Egyiptomot a háború 
korbácsától." Addig az egyiptomi hadsereg a brit hadsereggel 
együtt harcolt a sivatagban, de a parlament határozata után a 
britek megparancsolták az egyiptomiaknak, hogy tegyék le a 
fegyvereiket, és vonuljanak vissza. Az egyiptomiak boldogan 
visszavonultak, de a fegyvereikről nem akartak lemondani. 
Szadat úgy érezte, itt a gondviselés nyújtotta alkalom, hogy 
lázadást szítson. Ő meg egy csomó fiatal tiszt nem volt 
hajlandó beszolgáltatni a fegyvereit. Azt tervezték, hogy 
Kairó ellen vonulnak. De Szadat legnagyobb csalódására a 
britek azonnal engedtek, és hagyták, hogy tartsák meg a 
fegyvereiket. Szadat továbbra is próbálta a lázadás szikráját 
forradalmi lángra lobbantani, de a britek keresztülhúzták a 
számításait: mindig engedtek. A Kairó ellen vonulás kudarcba 
fulladt: Szadat alakulata megérkezett ugyan a 
gyülekezőhelyre, de senki más. Lemosták a járműveket, 
leültek, vártak egy darabig, aztán visszatértek a táborukba. 


Hat hónappal később Szadat újabb kudarcot szenvedett. Az 
esemény középpontjában ezúttal Egyiptom kövér, erkölcstelen 
török királya állt. A britek ultimátumot adtak át Faruk 
királynak: vagy utasítja a miniszterelnökét, hogy alakítson új, 
angol kormányt, vagy lemond. A kényszer hatására a király 
magához rendelte Musztafa el-Nahasz pasát, és utasította, 
hogy alakítson új kormányt. Szadat nem volt királypárti, de 
opportunista volt: kijelentette, hogy ez az egyiptomi 
szuverenitás megsértése, és a fiatal tisztek a palotához 
vonulnak, hogy tiltakozásuk jeléül tisztelegjenek a királynál. 
Szadat megint csak megpróbálta kiügyeskedni a lázadást. Az 
volt a terve, hogy a király védelmének ürügye alatt 
körülveszik a palotát. És megint csak ő volt az egyetlen, aki 
megjelent a helyszínen. 

Mindkét alkalommal keserűen csalódott. A legszívesebben 
hagyta volna a fenébe az egész lázadást: menjenek csak az 
egyiptomiak a pokolba a maguk választotta úton, gondolta 
legsötétebb pillanataiban, mikor erőt vett rajta a 
kétségbeesés. Ezek a pillanatok azonban elmúltak, mert 
tudta, hogy az ügy igazságos, és tudta, hogy ő elég agyafúrt 
ahhoz, hogy az ügyet jól szolgálja. 

- De hát nincs módunkban kapcsolatba lépni a németekkel. 
- Ezt Inám mondta, az egyik pilóta. Szadat örült, hogy már a 
hogyan-ról tárgyalnak, és nem arról, hogy egyáltalán 
megpróbálkozzanak-e a tárgyalásokkal. 

Kemelnek erre is megvolt a válasza. - Repülőgéppel 
eljuttathatunk hozzájuk egy üzenetet. 

Úgy van! - Imám fiatal volt és lelkes. - Egyikünk 
fölszállhat, mintha rutinőrjáratra menne, aztán letérhet az 
útvonalról, és leszállhat a német vonalak mögött. 

Az egyik idősebb pilóta közbeszólt: - Ha visszatér, 
felelősségre vonhatják az eltérésért... 

- Az is lehet, hogy egyáltalán nem jön vissza - mondta 
Imám, és hirtelen ugyanolyan reménytelen lett az 
arckifejezése, amilyen lelkes volt az előbb. 

Szadat csendesen megszólalt: - De visszajöhet Rommellel 
is. 

Imám szeme ismét felcsillant, és Szadat tudta, hogy a fiatal 
pilóta már látja is önmagát Rommel oldalán, amint a 


felszabadító hadsereg élén bemasírozik Kairóba. Szadat el is 
határozta, hogy Imám lesz az, aki elviszi az üzenetet. 

- Akkor hát állapodjunk meg az üzenet szövegében - 
mondta Szadat demokratikusan. Senki sem vette észre, hogy 
egy ilyen döntést meg kellett volna előznie ama kérdés 
megvitatásának, hogy egyáltalán küldjenek-e üzenetet. - 
Szerintem négy pontba kellene foglalnunk. Egy: becsületes 
egyiptomiak vagyunk, és önálló szervezetünk van a 
hadseregen belül. Kettő: mi is a britek ellen harcolunk, mint 
önök. Három: képesek vagyunk felállítani egy felkelő 
hadsereget, hogy az önök oldalán harcoljon. Négy: felkelést 
szervezünk a britek ellen Kairóban, ha önök viszonzásul 
garantálják, hogy a britek veresége után Egyiptom független 
és szuverén állam lesz. - Egy kis szünetet tartott. Aztán 
homlokát ráncolva hozzátette: - Azt hiszem, talán 
felajánlhatnánk nekik jóhiszeműségünk valamilyen zálogát. 

Csend volt. Kemelnek erre a problémára is megvolt a 
megoldási javaslata, de sokkal jobban festett volna a dolog, 
ha valaki más áll elő vele. 

Ezúttal Imám emelkedett szólásra: - Az üzenettel együtt 
eljuttathatnánk hozzájuk valamilyen hasznos katonai 
információt is. 

Kemel most úgy tett, mintha ellenezné az ötletet. - Ugyan 
miféle információhoz juthatnánk mi hozzá? El sem tudom 
képzelni. 

- Készíthetnénk légi felvételeket a britek állásairól. 

- Az meg hogyan volna lehetséges? 

- Például egy rutinőrjárat alkalmával, egy közönséges 
fényképezőgéppel. 

Kemel kétkedő arcot vágott. - És hogyan hívjuk elő a filmet? 

- Nem szükséges előhívni - mondta izgatottan Imám. - 
Elküdhetjük egyszerűen csak a filmet. 

- Csak egy filmet? 

- Ahányat akarunk. 

Szadat megszólalt: - Azt hiszem, Imámnak igaza van. - 
Megint máris egy ötlet gyakorlati kivételezésén vitatkoztak, 
ahelyett hogy a vele járó kockázatokat vitatták volna meg. 
Már csak egy akadályon kellett átjutni. Szadat tapasztalatból 
tudta - keserű tapasztalatai voltak -, hogy ezek a lázadó 
tisztecskék borzasztó hősök, amíg el nem jön a pillanat, 


amikor valóban kockára kell tenniök a nyakukat. Azt mondta: - 
Most már csak az a kérdés, hogy melyikünk száll fel a géppel. 
- Szavai közben körülhordozta tekintetét a szobában, és 
végül is Inámon pihentette meg. 

Egy pillanatnyi habozás után Imám füől is állt. 

szadat szeme diadalmasan megcsillant. 


Két nap múlva Kemel gyalog tette meg központjából a három 
mérföldnyi utat a  peremvárosig, ahol Szadat lakott. 
Detektívfelügyelő lévén, Kemel akkor használhatott hivatalos 
kocsit, amikor csak akart, de a lázadók gyűléseire biztonsági 
okokból csak ritkán járt hivatalos kocsival. Rendőrségi kollégái 
minden valószínűség szerint rokonszenveztek volna a Szabad 
Tisztek Mozgalmával; ennek ellenére nem tartotta sürgősnek 
próbára tenni őket. 

Kemel tizenöt évvel idősebb volt, mint Szadat, mégis olyan 
tisztelettel viseltetett a fiatalabb férfi iránt, hogy az szinte már 
a hősimádattal ért fel. Kemel ugyanolyan cinikus volt, mint 
Szadat, és ugyanolyan reálisan ítélte meg a politika 
mozgatórugóit is, de Szadatban valami több is volt: az a 
lángoló idealizmus, amely határtalan energiát és feltétlen 
bizakodást kölcsönzött neki. 

Kemel azon töprengett, hogyan mondja el neki a hírt. 

A Rommelnek szóló üzenetet legépelték, aláírta Szadat és a 
Szabad Tisztek Mozgalmának valamennyi vezetője, kivéve a 
távol levő Nasszert, aztán beletették egy nagy, barna 
borítékba, és leragasztották. A brit állásokról elkészítették a 
légi felvételeket. Inám felszállt a Gladiátorával, Baghdadi egy 
másik gépen követte. A sivatagban leszállt Kemelért, aki 
átadta a barna borítékot Inámnak, ő maga meg bemászott 
Baghdadi mögé. Imám arca ragyogott a fiatalos idealizmustól. 

Hogyan fogom megmondani Szadatnak? - töprengett 
Kemel. 

Kemel akkor ült először repülőgépen. A sivatag, amely a 
földről nézve olyan lapos, a magasból a formák és minták 
végtelen  mozaikjának látszott: kavicsos foltok, itt-ott 
növényzet és mindenütt hullámos dombok. Baghdadi azt 
mondta: - Fázni fogsz-, és Kemel azt hitte, csak tréfál - a 
sivatag forró volt, mint a kemence -, de ahogy a kis gép egyre 


magasabbra emelkedett, a hőmérséklet állandóan csökkent, 
és — Kemel — hamarosan — borzongani kezdett vékony 
pamutingében. 

Egy idő múlva mind a két gép keletnek fordult, és Baghdadi 
beleszólt a mikrofonjába. Közölte a támaszponttal, hogy Imám 
letért az előírt pályáról, és nem válaszol a rádióhívásaikra. 
Miként várta is, a támaszpont utasította Baghdadit, hogy 
kövesse Imámot. Erre a kis színjátékra azért volt szükség, 
hogy Baghdadi, aki vissza szándékozott térni, ne legyen 
gyanús. 

Átrepültek egy katonai tábor fölött. Kemel tankokat, 
teherautókat, tábori ágyúkat és dzsipeket látott. Egy csoport 
katona integetett nekik: nyilván britek, gondolta Kemel. Mind 
a két gép magasabbra emelkedett. Közvetlenül maguk előtt 
ütközet jeleit látták: nagy porfelhőket, robbanásokat és 
ágyútüzet. — Megfordultak, hogy délről  megkerüljék a 
csatateret. 

Kemel azt gondolta: Átrepültünk egy brit támaszpont, 
aztán egy csatatér fölött - most már csakis egy német 
támaszpont következhetik. 

Előttük Imám repülőgépe csökkentette a magasságot... 
Ahelyett hogy követte volna, Baghdadi egy kicsit magasabbra 
emelkedett - Kemelnek az volt az érzése, hogy a Gladiátor 
majdnem elérte a legnagyobb magasságát -, és elkanyarodott 
délre. Amikor Kemel jobb kéz felé kinézett a repülőgépből, 
látta, amit a pilóták is láttak: egy kis tábort meg egy 
megtisztított földsávot, amely leszállópálya volt. 

Miközben Szadat házához közeledett, Kemelnek eszébe 
jutott, milyen ujjongó érzés töltötte el ott fenn a magasban a 
sivatag fölött, amikor rájött, hogy már a német vonalak 
mögött vannak, és hogy az üzenetük már majdnem Rommel 
kezében van. 

Bekopogott az ajtón. Még mindig nem tudta, hogyan 
mondja meg Szadatnak, mi történt. 

Közönséges családi ház előtt állt, valamivel szegényesebb 
volt, mint Kemel háza. Egy pillanat múlva maga Szadat nyitott 
ajtót. Galabija volt rajta, a szájában pipa. Ránézett Kemel 
arcára, és rögtön azt mondta: - Nem sikerült. 

- Nem. - Kemel belépett. Bementek a kis helyiségbe, 
amelyet Szadat dolgozószobának használt. Volt benne egy 


íróasztal, egy könyvespolc meg a csupasz padlón néhány 
párna. Az íróasztalon egy csomó papír tetején egy katonai 
pisztoly, hevert. 

Leültek. Kemel elkezdte: - Találtunk egy német tábort és 
egy leszállópályát. Imám lejjebb ereszkedett. Erre a németek 
tüzelni kezdtek a gépére. Ugyanis angol gép volt - ezt nem 
vettük figyelembe. 

Szadat azt mondta: - De hát láthatták, hogy nincs 
ellenséges szándéka - Imám nem tüzelt, nem dobott le 
bombát... 

- Imám csak tovább ereszkedett lefelé - folytatta Kemel -, 
megbillegtette a gép szárnyait, és azt hiszem, megpróbálta 
rádión is felhívni őket, de a németek tovább tüzeltek. A gép 
farokrésze találatot kapott. 

- Úristen! 

- Látszott, hogy nagyon gyorsan fog leszállni. A németek 
abbahagyták a tüzelést. Valahogy sikerült a kerekein 
landolnia, de a gép mintha megugrott volna. Azt hiszem, 
Imám elvesztette fölötte az uralmat. Az tény, hogy nem tudott 
lassítani. Lefutott a pálya kemény felületéről, bele a homokba; 
bal oldali szárnya a talajba ütközött és eltört, az orra 
belefúródott a homokba; aztán a törzse rázuhant a letört 
szárnyra. 

Szadat kifejezéstelen arccal, teljesen mozdulatlanul meredt 
Kemelre, a pipája kezdett kihűlni a kezében. Kemel ismét 
maga előtt látta a gépet, amint összetörve hever a homokban, 
és egy német tűzoltókocsi meg egy mentőautó nagy 
sebességgel száguld feléje a leszállópályán, a nyomukban tíz 
vagy tizenöt katonával. Soha többé nem fogja elfelejteni: 
olyan volt, mint amikor egy virág kibontja a szirmait. A 
repülőgép hasa vörös és sárga lángok színpompájában 
szétnyílt, s a lángok az ég felé szöktek. 

- A gép felrobbant - mondta Szadatnak. 

- És Inám? 

- Nem élhetett túl egy ilyen tüzet. 

- Még egyszer meg kell próbálnunk - mondta Szadat. - 
Valami más módot kell találnunk rá, hogy eljuttassuk 
hozzájuk az üzenetet. 

Kemel rábámult, és rájött, hogy Szadat hangjának élénk 
csengése hamis. Szadat megpróbálta meggyújtani a pipáját, 


de túlságosan remegett a kezében a gyufa. Kemel jobban 
megnézte, és látta, hogy Szadatnak könnyes a szeme. 
- Szegény fiú - suttogta Szadat. 


7. 


Wolff ugyanott volt, ahol pár nappal ezelőtt, tudta, hogy hol 
vannak a titkok, de nem juthatott hozzájuk. 

Ellopathatott volna egy másik aktatáskát is ugyanúgy, 
ahogyan ellopatta az elsőt, csakhogy ez a britek szemében 
kezdte volna az összeesküvés látszatát kelteni. Kigondolhatta 
volna valamilyen más módját is egy aktatáska ellopásának, de 
ezzel csak a biztonságát veszélyeztette volna. Különben is 
egyetlen aktatáska egy bizonyos napon nem volt neki elég: ő 
rendszeresen, akadályoztatás nélkül akart hozzájutni a titkos 
iratokhoz. 

Ezért borotválja le most Szonja fanszőrét. 

Szonja ágyékán fekete és durva volt a szőr, és nagyon 
gyorsan nőtt. Ugyanis rendszeresen borotválta, mert csak így 
viselhette az áttetsző nadrágot a szokásos nehéz, flitteres 
fügefalevél nélkül. Testének ez a teljes szabadsága, no meg a 
kitartó - és az igazságnak teljesen megfelelő - híresztelés, 
hogy semmi sincs rajta a nadrág alatt, tette lehetővé, hogy 
korának legelső hastáncosnője legyen. 

Wolff bemártotta az ecsetet a tálkába, és elkezdte 
beszappanozni Szonját. 

Szonja az ágyon feküdt, egy csomó párnával feltámasztva, 
és gyanakodva figyelte Wolffot. Egyáltalán nem rajongott a 
férfi legújabb perverziójáért. Úgy érezte, hogy nem fog 
tetszeni neki, ami készül. 

Wolff jobban ismerte Szonját. 

Pontosan tudta, hogyan jár az agya, és jobban ismerte a 
testét is, mint a nő maga. És akart valamit tőle. 

Még egyszer végighúzta az ágyékán a puha borotvaecsetet, 
és azt mondta: - Kitaláltam egy másik módját, hogyan 
nézhessek bele azokba az aktatáskákba. 

- Mi az a mód? 

Wolff nem felelt azonnal. Letette az ecsetet, és kezébe 
vette a borotvát. A hüvelykujjával ellenőrizte, elég éles-e, 


aztán lenézett a nőre. A nő irtózva, de megigézve figyelte. 
Wolff közelebb hajolt hozzá, kicsit jobban szétfeszítette a 
lábait, a borotvát rátette a bőrére, és könnyed, óvatos 
mozdulattal alulról fölfelé végighúzta rajta. 

Közben beszélt: - Össze fogok barátkozni egy angol tiszttel. 

A nő nem válaszolt: jóformán nem is hallotta a szavait. 
Wolff beletörölte a borotvát egy törülközőbe. Bal keze egy 
ujjával megérintette a leborotvált felületet, megnyomta, hogy 
megfeszüljön rajta a bőr, aztán közelebb tartotta hozzá a 
borotvát. 

- Aztán ide fogom hozni a tisztet - mondta. 

- Jaj, ne - mondta Szonja. 

Wolff , hozzáérintette a borotva élét, és gyöngéden 
végighúzta a bőrén. 

A nő nehezebben kezdett lélegezni. 

Wolff megtörölte a borotvát, aztán egymás után még 
háromszor végighúzta a nő bőrén. 

- Valahogyan rá fogom venni, hogy hozza magával az 
aktatáskáját. 

Rátette az ujját a nő legérzékenyebb pontjára, és 
körülborotválta. Szonja behunyta a szemét. 

Wolff egy kannából meleg vizet öntött a padlón mellette 
heverő tálkába. Belemártott a vízbe egy flaneldarabot, és 
kicsavarta. 

- Aztán átnézem az aktatáskáját, amíg a tiszt ágyban lesz 
veled. 

Rányomta a meleg flaneldarabot Szonja leborotvált bőrére. 

Szonja élesen felvisított, mint egy sarokba szorított állat. 

Wolff kibújt a fürdőköpenyéből, és meztelenül állt az ágy 
mellett. Aztán felkapott egy üveg illatos olajat, öntött belőle 
egy kicsit a jobb tenyerébe, letérdelt Szonja mellé az ágyra, és 
bedörzsölte az olajjal az ágyéka mellett a bőrt. 

- Nem fogok lefeküdni vele - mondta a nő, s közben 
vonaglani kezdett. 

Wolff még egy kis olajat öntött a tenyerébe, és bedörzsölte 
vele Szonja szemérmének minden ráncát és rését. Bal kezével 
átfogta a nő nyakát, és leszorította az ágyra. - Igenis 
lefekszel. 

Közben az ujja szakértelemmel, egyre kevésbé szelíden 
birizgálta Szonja ágyékát. 


- Nem - nyögte Szonja. 

- De igen - mondta Wolff. 

Szonja a fejét rázta. A teste tehetetlenül vergődött a 
mérhetetlen gyönyör markában. Borzongani kezdett, és végül 

Wolff azonban még nem akarta hagyni, hogy elernyedjen. 
Tovább simogatta sima, szőrtelen ágyékát, s közben a bal 
kezével csipkedni kezdte barna mellbimbóit. Szonja képtelen 
volt ellenállni neki, ismét vonaglani kezdett. 

Kinyitotta a szemét, és látta, hogy a férfi is felizgult. 
Megszólalt: - Döfd már belém, te csirkefogó. 

Wolff elvigyorodott. A hatalom érzése olyan volt, mint a 
kábítószer. Szonja fölé hajolt, de még nem feküdt rá. 

- Gyorsan! - mondta Szonja. 

- Megteszed? 

- Gyorsan! 

Wolff hozzáérintette a testét a nő testéhez, aztán ismét 
visszahúzódott. - Megteszed? 

- Meg! Könyörgök, siess már! 

- Akkor jó - lélegzett fel Wolff, és ránehezedett. 


Utána persze a nő megpróbált visszakozni. - Az így kicsikart 
ígéret nem számít - mondta. 

Wolff kijött a fürdőszobából, hatalmas törülköző volt a 
dereka köré csavarva. Ránézett a nőre. Szonja az ágyon 
feküdt, még mindig meztelenül, és csokoládét majszolt egy 
dobozból. Voltak pillanatok, amikor Wolff majdnem szerette 
Szonját. 

Azt mondta: - Az ígéret, az ígéret. 

- Te is megígérted, hogy találsz nekünk egy másik Favzit. - 
Szonja duzzogott. Mint szex után mindig. 

- Idehoztam azt a lányt Madame Fahmitól - mondta Wolff. 

- Az nem volt olyan, mint Favzi. Favzi nem kért minden 
alkalommal tíz fontot, és nem ment haza reggel. 

- Rendben van. Majd keresek egy másikat. 

- Nem azt ígérted, hogy keresel, hanem azt, hogy találsz. 

Wolff átment a másik helyiségbe, és kivett a jégszekrényből 
egy üveg pezsgőt. Fogott két poharat, és visszament velük a 
hálószobába. - Kérsz egy kis pezsgőt? 


- Nem - mondta Szonja. - De igen. 

Wolff töltött, és kezébe adta a poharat. Szonja ivott egy 
kicsit, és megevett még egy csokoládét. Wolff azt mondta: - 
Ezt a poharat arra az ismeretlen angol tisztre, akit élete 
legkellemesebb meglepetése fog érni. 

- Nem fekszem le semmiféle angollal - mondta Szonja. - Az 
angolok rossz szagúak, olyan a bőrük, mint a csigáé, és én 
gyűlölöm őket. 

- Éppen azért fogod megtenni, mert gyűlölöd őket. Gondold 
csak el: miközben veled kefél, és azt hiszi magáról, hogy 
szerencsés, én elolvasom a titkos iratait. 

Wolff öltözködni kezdett. Felvette az inget, amelyet az 
óváros egyik kis szabóműhelyében készítettek neki - brit 
katonaing volt, századosi csillagokkal a vállán. 

Szonja megkérdezte: - Mi van rajtad? 

- Brit tiszti egyenruha. Tudod, hogy nem állnak szóba 
idegenekkel. 

- Angolnak fogod kiadni magad? 

- Azt hiszem, dél-afrikai angolnak. 

- De mi lesz, ha nem sikerül? 

Wolff ránézett. - Valószínűleg agyonlőnek mint kémet. 

Szonja elfordította a fejét. 

Wolff folytatta: - Ha találok egy megfelelő tisztet, elviszem 
a Csa-csába. - Benyúlt az inge alá, és előhúzta a kését a hóna 
alatt levő hüvelyből. Szonjához lépett, és a kés hegyével 
megérintette a nő meztelen vállát. - Ha cserbenhagysz, 
levágom az ajkad. 

Szonja az arcába nézett. Nem szólt semmit, de félelem volt 
a tekintetében. 

Wolff kiment. 


A Shepheards zsúfolva volt, mint mindig. 

Wolff kifizette a taxisofőrt, keresztülnyomakodott a szálloda 
előtt nyüzsgő utcai árusok és tolmácsok tömegén, fölment a 
lépcsőn, és belépett az előcsarnokba. Tele volt emberrel: üzleti 
tárgyalásokat tartó hangos levantei kereskedőkkel, a postai és 
bankkirendeltség előtt tolongó európaiakkal, olcsó köntösökbe 
öltözött egyiptomi lányokkal és brit tisztekkel - alacsonyabb 
rangú katona nem tehette be a lábát a szállodába. Wolff 


elhaladt két életnagyságúnál nagyobb, lámpát tartó nőt 
ábrázoló bronzszobor között, és belépett a bárba. Egy kis 
zenekar valamilyen meghatározatlan jellegű zenét játszott, s 
közben a vendégek - itt főleg európaiak voltak - állandóan a 
pincéreket szólongatták. Wolff a díványok és márványlapú 
asztalok közt utat tört magának a hosszú bárpult túlsó 
végéhez. 

Itt nem volt akkora a lárma. A nők a bárból száműzve 
voltak, itt komoly ivászat folyt. Ide magányosan szoktak járni 
a tisztek. 

Wolff letelepedett a bárpulthoz. Már éppen pezsgőt akart 
rendelni, amikor eszébe jutott, hogy minek álcázta magát, és 
whiskyt kért vízzel. 

Nagy gonddal válogatta össze a ruhadarabjait. Barna tiszti 
félcipő volt a lábán, ragyogóra fényesítve. A khakiszínű 
harisnya pontosan a kellő helyen volt letűrve. A buggyos 
barna nadrágnak éle volt, a bozótinget, amelyen a századosi 
csillagok voltak, nem gyűrte be a nadrágba, hanem a 
nadrágon kívül hordta. Lapos sapkája csak egy kicsit volt 
félrecsapva. 

Csak az akcentusa nyugtalanította egy kissé. Ennek a 
megmagyarázására is megvolt ugyan a meséje - ugyanaz, 
amelyet Newman századosnak adott le Asyutban arról, hogy 
hollandul beszélő szülők mellett nevelkedett Dél-Afrikában -, 
de mi lesz, ha a tiszt, akit felcsíp, szintén dél-afrikai? Wolff 
nem tudta olyan pontosan megkülönböztetni az angol 
akcentusokat, hogy megállapíthassa, melyik a dél-afrikai. 

De még jobban nyugtalanította az, hogy keveset tudott a 
hadseregről. Ő egy főhadiszállásról való tisztet keresett, tehát 
azt kellett mondania, hogy ő maga a BTE-nél - az Egyiptomi 
Brit Csapatoknál - szolgál, amely egy teljesen különálló, 
független alakulat volt. Csak sajnos ennél többet nem nagyon 
tudott róla. Fogalma sem volt arról, hogy mit csinál a BTE, 
hogy van megszervezve, és nem tudta egyetlen tisztjének a 
nevét sem. Már el is képzelte, hogyan folyik majd le egy 
társalgás: 

- Hogy van az öreg Buffy Jenkins? 

- Az öreg Buffy? Ritkán látom. 

- Ritkán látja? Hiszen ő a góré! Ugyanarról az alakulatról 
beszélünk? 


Aztán meg: 

- Mi van Simon Frobiserrel? 

- Ó, Simon még mindig a régi. 

- Egy pillanat. Valaki azt mondta, hogy már hazament. 
Igen, biztos vagyok benne, hogy hazament. Hogy lehet, hogy 
maga nem tudja? 

Aztán jön a gyanúsítgatás, hívják a katonai rendőrséget, 
következik a hiábavaló ellenállás és végül a börtön. 

A börtön volt az egyetlen, amitől Wolff komolyan félt. El is 
hessegette magától a gondolatot és rendelt még egy whiskyt. 

Egy izzadó ezredes lépett be, és megállt a bárpultnál Wolff 
széke mellett. Odaszólt a mixernek: - Ezma! - Ez azt 
jelentette, hogy "ide figyelj", de valamennyi brit azt hitte, 
hogy "pincért" jelent. Az ezredes Wolffra nézett. 

Wolff udvariasan bólintott, és azt mondta: - Uram. 

- Sapkát le a bárban, százados - mondta az ezredes. - Mi 
nem jut az eszébe? 

Wolff lekapta a sapkáját, és titokban elátkozta magát a 
baklövésért. Az ezredes sört rendelt. Wolff elfordította a fejét. 

Tizenöt-húsz tiszt lehetett a bárban, de egyiküket sem 
ismerte. A nyolc adjutáns közül keresett valakit, akik minden 
délben el szoktak távozni a főhadiszállásról, aktatáskájukkal a 
hónuk alatt. Valamennyiüknek az arcát az emlékezetébe 
véste, és azonnal felismerte volna őket. Már volt a 
Metropolitan . Hotelban és a  Turf Klubban is, de 
eredménytelenül, és úgy tervezte, hogy miután eltöltött egy 
félórát a Snhepheard"sben, megpróbálkozik a Tiszti Klubban, a 
Gezira Sportklubban, sőt még az Angol-Egyiptomi Unióban is. 
Ha ma este kudarcot vall, holnap ismét megpróbálkozik. 
Bizonyos volt benne, hogy előbb-utóbb belebotlik legalább az 
egyikbe. 

Aztán már minden csak az ügyességétől függ. 

Feltétlenül sikerülnie kell a tervének. Az egyenruha 
pontosan olyanná teszi őt, amilyenek ők, közülük való, 
megbízható bajtárssá. És ők, mint a legtöbb katona, 
valószínűleg magányosak és szexre éhesek az idegen 
országban. Szonja pedig tagadhatatlanul nagyon kívánatos nő 
- legalábbis ránézésre -, és egy átlagos angol tiszt nincs 
kellőképpen felfegyverezve egy keleti nő fortélyos csábjai 
ellen. 


És különben is, ha pechje van és egy olyan adjutánst fog ki, 
aki elég erős ahhoz, hogy ellenálljon a kísértésnek, 
egyszerűen ejti az illetőt, és keres egy másikat. 

Remélte, hogy nem fog sok időbe kerülni. 

Valóban, alig kellett öt percnél tovább várnia. 

Az őrnagy, aki besétált a bárba, alacsony volt, sovány, és 
körülbelül tíz évvel idősebb, mint Wolff. Véreres arca arra 
vallott, hogy iszákos. Kidülledt kék szeme volt, homokszínű 
gyér haja a fejére tapadt. 

Minden délben elhagyta a főhadiszállást, és gyalog ment 
egy megjelöletlen épületbe a Szulejmán pasa negyedben, 
aktatáskájával a hóna alatt. 

Wolffnak egy pillanatra kihagyott a szívverése. 

Az őrnagy a bárpulthoz lépett, levette a sapkáját, és 
megszólalt: - Ezma! Egy scotchot. Jég nélkül. De gyorsan. - 
Aztán Wolff felé fordult. - Rohadt meleg van - mondta, 
mintha társalogni akarna. 

- Csak olyan, mint mindig, uram - mondta Wolff. 

- Az igaz, a szentségit. Smith vagyok, a főhadiszállásról. 

- örvendek a szerencsének, uram - mondta Wolff. Mivel 
Smith mindennap egy másik épületbe ment a főhadiszállásról, 
tudta, hogy az őrnagy valójában nem a főhadiszálláson 
dolgozik, és egy pillanatig el is tűnődött rajta, hogy vajon 
miért hazudik. De egyelőre elhessegette magától a 
gondolatot: - Én Slavenburg vagyok, a BTE-től - felelte. 

- Nagyszerű. Iszik még egyet? 

Könnyebbnek bizonyult beszélgetésbe elegyedni a tiszttel, 
mint gondolta. - Nagyon köszönöm uram - mondta Wolff. 

- Hagyja abba az uramozást. A bárban magunk közt 
vagyunk, igaz? 

- Hát persze. - Megint egy baklövés. 

- Mi legyen? 

- Whisky vízzel. 

- Én a maga helyében nem kérnék vizet. Állítólag 
egyenesen a Nílusból hozzák. 

Wolff elmosolyodott. - Úgy látszik, már hozzászoktam. 

- Nincs hasmenése? Akkor maga az egyetlen fehér 
Egyiptomban, akinek nincs. 


- Afrikában születtem. Tíz éve Kairóban élek. - Wolff 
átvette Smith katonás beszédmodorát. Színésznek kellett 
volna mennem, gondolta. 

Smith elcsodálkozott: - Afrikában? Úgy vettem észre, 
mintha egy kis akcentussal beszélne. 

- Holland volt az apám, angol az anyám. Ranchunk volt 
Dél-Afrikában. 

Smith részvétteljes arcot vágott. - Nehéz lehet az apjának, 
hogy Hollandiát megszállták a németek. 

Wolff erre nem gondolt. - Meghalt, amikor még kisfiú 
voltam. 

- Sajnálatos. - Smith kiitta a poharát. 

- Még egyet? - ajánlotta fel Wolff. 

- Köszönöm, jöhet. 

Wolff rendelt még egy-egy italt. Smith cigarettával kínálta. 
Wolff nem kért. 

Smith panaszkodni kezdett, hogy rossz a koszt, a bárokban 
állandóan kifogy az ital, magas a lakbér és az arab pincérek 
gorombák. Wolff a legszívesebben megmagyarázta volna, 
hogy a koszt azért rossz, mert Smithnek inkább az angol 
ételek kellenek, mint az egyiptomiak, az ital azért kevés, mert 
Európában háború van, a lakbérek azért magasak, mert a 
Smithhez hasonló külföldiek ezrei özönlöttek el a várost, és a 
pincérek azért gorombák vele, mert túlságosan lusta vagy 
gőgös ahhoz, hogy legalább néhány udvarias mondatot 
megtanuljon a nyelvükön. De magyarázkodás helyett 
beleharapott a nyelvébe, és bólogatott, mintha együtt erezne 
vele. 

Még tartott a panaszáradat, amikor Wolff elnézett Smith 
mellett, és látta, hogy hat katonai rendőr lép be a bárba. 

Smith észrevette, hogy Wolff arckifejezése megváltozik, és 
megkérdezte: - Mi baj? Kísérletet lát? 

Egy tábori csendőr, egy fehér lábszárvédős 
haditengerészeti csendőr, egy ausztráliai, egy újzélandi, egy 
dél-afrikai meg egy turbános gurkha katonai rendőr volt. 
Wolffot őrült vágy fogta el, hogy elmeneküljön. Mit fognak 
kérdezni tőle? És ő mit fog mondani? 

Smith körülnézett, meglátta a tábori csendőröket, és azt 
mondta: - A szokásos éjszakai őrjárat, részeg katonákat meg 


német kémeket keresnek. Ez tiszti bár, minket nem fognak 
zavarni. Mi baj, van valami a rovásán? 

- Nem, dehogy. - Wolff gyorsan kitalált valamit. - Csak az a 
tengerész nagyon hasonlít egy ismerősömre, aki Halfajánál 
elesett. - Tovább bámult az őrjáratra. Nagyon félelmetesnek 
látszottak az acélsisakkal a fejükön és a pisztolytáskával a 
derekukon. Kérni fogják vajon a papírjait? 

Smith már el is feledkezett róluk. Tovább panaszkodott: - 
Ami a szolgákat illeti! Átkozott népség. Egészen biztos 
vagyok benne, hogy a szolgám vizezi a gint. De rajtakapom 
ám. Megtöltöttem egy üres ginesüveget zibib-bel - tudja, 
azzal az itallal, amelyik zavaros lesz, ha vizet töltenek hozzá. 
Próbálja csak meg azt felhígítani! Kénytelen lesz egy új 
üveggel venni, és úgy tenni, mintha semmi sem történt volna. 
Haha! Úgy kell neki. 

Az őrjárat parancsnoka odalépett az ezredeshez, aki rászólt 
Wolffra, hogy vegye le a sapkáját. - Minden rendben"uram? - 
kérdezte a tábori csendőr. 

- Semmi probléma - válaszolta az ezredes. 

- Mi a baja? - kérdezte Smith Wolfftól. - Remélem, joga van 
azokat a csillagokat viselni. Vagy nem? 

- Dehogynem - mondta Wolff. Egy verítékcsöpp a szemébe 
folyt, és túlságosan gyors mozdulattal törölte ki. 

- Nem akartam megsérteni - mondta Smith. - Csak tudja, a 
Shepheard"s-ból ki vannak tiltva az altisztek, és bizony 
nemegyszer előfordul, hogy fölvarrnak néhány csillagot az 
ingükre, hogy bejussanak ide. 

Wolff összeszedte magát. - Nézze, uram, ha ellenőrizni 
akarja... 

- Ugyan, dehogy - mondta gyorsan Smith. 

- Csak a hasonlóság döbbentett meg. Igyunk még egyet. 
Ezma! 

A tábori csendőr, aki megszólította az ezredest, hosszasan 
körülnézett a helyiségben. A karszalagjáról kiderült, hogy a 
tábori csendőrség felügyelőjének a helyettese. Wolffra nézett. 
Wolff azon tűnődött, vajon emlékszik-e a csendőr az asyuti 
késes gyilkos személyleírására. Bizonyára nem. Különben is, 
nyilván nem egy angol tisztet keresnek, akire ráillik a 
személyleírás. És Wolff még bajuszt is növesztett, hogy még 
nehezebben lehessen felismerni. Kényszerítette, magát, hogy 


a szemébe nézzen a tábori csendőrnek, aztán tettetett 
közönnyel elfordította a fejét. Kezébe vette a poharát, de 
biztos volt benne, hogy a csendőr még mindig őt bámulja. 

Aztán csizmadobogás hangzott fel, és az őrjárat kiment. 

Wolff , vigyázott, hogy ne remegjen a keze a 
megkönnyebbüléstől. Határozott mozdulattal felemelte a 
poharát, és azt mondta: - Csirió! 

Ittak. Smith megszólalt: - Maga ismerős ebben a városban. 
Mit csinálhat itt esténként az ember azonkívül, hogy iszik 
egyet a Shepheards bárjában? 

Wolff úgy tett, mintha fontolóra venné a kérdést. - Látott 
már hastáncosnőt? 

Smith undorodva felhorkant. - Egyszer. Valami kövér wog 
riszálta a csípőjét. 

- ÓO, akkor látnia kellene egy igazit. 

- Azt mondja? 

- Egy igazi hastáncosnő a legromantikusabb jelenség, amit 
életében látott. 

Különös fény gyulladt ki Smith szemében. - Komolyan? 

Wolff azt gondolta: Smith őrnagy, éppen terád van 
szükségem. Hangosan azt mondta: - Szonja a legkülönb. Az ő 
produkcióját kellene megnéznie. 

Smith bólintott. - Lehet, hogy meg is nézem. 

- Az igazság az, hogy éppen azzal a gondolattal 
játszadoztam, hogy magam is elmegyek a Csa-Csa klubba. 
Nem csatlakozna hozzám? 

- Előbb igyunk még egyet - mondta Smith. Miközben Wolff 
elnézte, hogyan tünteti el 

Smith az italt, arra gondolt, hogy az őrnagy, legalábbis 
külsőre, rendkívül könnyen rászedhető ember. Szemmel 
láthatólag unatkozik, gyönge jellem és alkoholista. Föltéve, 
hogy normális férfi és nem homoszexuális, Szonjának könnyű 
lesz őt elcsábítani. (A szentségit, gondolta, csak ügyesen 
csinálja a dolgát.) Aztán talán kideríthetik, van-e az 
aktatáskájában valami hasznosabb is, mint az étlapok. És 
végül talán annak is meg fogják találni a módját, hogy 
kiszedjék belőle a titkokat. Csakhogy túl sok volt a talán és túl 
kevés az idő. 

Wolff csak lépésről lépésre mehetett, és az első lépés az 
volt, hogy a hatalmába kerítse az őrnagyot. 


Megitták az italukat, és elindultak a Csa-Csába. Taxit nem 
találtak, így aztán garriba, vagyis ló vontatta nyitott kocsiba 
ültek. A kocsis kíméletlenül ostorozta az öreg gebét. 

Smith megjegyezte. - A fickó kicsit durván bánik azzal az 
állattal. 

- Dehogy - mondta Wolff, és azt gondolta: Azt kellene 
látnod, mit művelünk a tevékkel. 

A mulató most is zsúfolt volt, és nagy volt a forróság. Wolff 
kény telén volt megvesztegetni az egyik pincért, hogy asztalt 
kapjanak. 

Szonja száma pár pillanattal azután kezdődött, hogy leültek. 
Smith Szonját figyelte, Wolff meg Smitht. Az őrnagynak 
néhány perc múlva már csurgóit a nyála. 

Wolff megkérdezte: - Jó nő, mi? 

- Fantasztikus - felelte Smith, anélkül hogy ránézett volna. 

- Az igazság az, hogy elég jól ismerem - mondta Wolff. - 
Megkérjem, hogy üljön az asztalunkhoz a száma után? 

Smith ezúttal ránézett. - Jóságos isten! - mondta. - 
Megtenné? 


A ritmus felgyorsult. Szonja végignézett a zsúfolt nézőtéren. 
Férfiak százai legeltették mohón a szemüket káprázatos 
testén. Behunyta a szemét. 

Mozdulatai gépiesek lettek: hatalmába kerítette az 
érzékiség. Lelki szemeivel még mindig maga előtt látta a 
mohón rábámuló arcok tengerét. Érezte, hogy a keble 
rázkódik, a hasa hullámzik, a csípője rángatózik, és ez olyan 
volt, mintha valaki más mozgatná, mintha a hallgatóság 
soraiban ülő éhes férfiak manipulálnának a testével. Egyre 
gyorsabban és gyorsabban mozgott. A táncában nem volt 
semmi mesterkéltség. Már nem: már önmagának táncolt. Még 
csak nem is a zenét követte - az követte őt. Elárasztották az 
izgalom hullámai. Tánc közben ezt az izgalmat lovagolta meg, 
amíg úgy nem érezte, hogy az eksztázis határán áll, hogy csak 
fel kellene ugrani, és már röpülne is. Habozott egy pillanatig, 
aztán szétvetette a karjait. A zene fülsiketítően felerősödött, 
aztán hirtelen elhallgatott. Szonja éles, csalódott kiáltást 
hallatott, és hanyatt dőlt, a lába összecsuklott alatta, combjait 


széttárta a közönség felé, és addig hajolt hátra, amíg feje a 
deszkához nem ért. Aztán a reflektor kialudt. 

Mindig így történt. 

A tapsvihar közben fölállt, és keresztülsietett a sötét 
színpadon a kulisszák mögé, egyenesen be az öltözőjébe. 
Lehajtott fejjel ment, nem nézett senkire. Nem akarta, hogy 
szóljanak hozzá vagy rámosolyogjanak. Úgysem értették meg 
őt. Senki sem tudja, mit jelent neki ez a tánc, senki sem tudja, 
min megy ő keresztül minden este tánc közben. 

Levetette a cipőjét, áttetsző nadrágját és flitteres 
melltartóját, és semelyköntösbe bújt. Leült a tükre elé, hogy 
eltávolítsa arcáról a sminket. Ennek mindig azonnal nekilátott, 
mert a smink árt a bőrnek. És neki vigyáznia kellett a testére. 
Észrevette, hogy az arca és a nyaka ismét kezd túlságosan 
telt lenni. Abba kell hagynia a csokoládéevést. Már jóval túl 
van azon a koron, amikor a nők hízni kezdenek. Az életkora 
volt az a másik titok, amelyet a közönségnek sohasem volt 
szabad megtudnia. Szonja majdnem olyan idős volt, mint az 
apja, amikor meghalt. Az apja... 

Nagydarab, gőgös férfi volt, akinek soha nem sikerült 
semmi, amiben reménykedett. Szonja és a szülei együtt 
aludtak egy keskeny, kemény ágyon egy kairói lakásban. 
Azóta se érezte magát soha biztonságban és olyan melegben. 
Apja széles hátának támaszkodva szokott összegömbölyödni. 
Még mindig az orrában volt apja ismerős szaga. Aztán, amikor 
már majdnem elaludt, jött az a másik szag, amely 
érthetetlenül felizgatta. Anyja és apja mozogni kezdtek a 
sötétben, ahogy ott feküdtek egymás mellett, és Szonja velük 
együtt szokott mozogni. Az anyja néhányszor rájött, hogy mi 
történik, és olyankor az apja megverte. A harmadik eset után 
lefektették a padlóra, hogy aludjon ott. Onnan is hallotta őket, 
de nem osztozhatott a gyönyörükben: kegyetlenségnek 
tartotta. Az anyját hibáztatta érte. Az apja hajlandó lett volna 
osztozni vele, abban biztos volt, mindvégig tisztában volt vele, 
hogy ő mit művel. Ahogy ott feküdt a padlón, fázva, 
kiközösítve, hallgatózva, megpróbálta távolról élvezni a 
dolgot, de nem sikerült. Aztán se sikerült soha, amíg meg 
nem jelent Alex Wolff... 

Szonja sohasem beszélt Wolffnak arról a keskeny ágyról 
abban a kairói lakásban, de a férfi valahogyan értette a 


dolgot. Ösztönösen érezte, mire van szükségük egyeseknek, 
noha sohasem ismerik be. Wolff és a Favzi nevű lány 
újrateremtette Szonja számára azt a gyermekkori élményt, és 
ez hatott. 

Szonja tudta, hogy Wolff nem kedvességből csinálta a 
dolgot. Ő mindent azért csinált, hogy felhasználhassa az 
embereket. Most például arra akarja felhasználni őt, hogy 
kémkedjen az angolok után. Szonja majdnem mindent 
hajlandó lett volna megtenni az angolok ellen - csak lefeküdni 
ne kelljen velük... 

Kopogtak az öltöző ajtaján. Szonja kiszólt: - Tessék. 

Az egyik pincér hozott egy levelet. Szonja intett a fiúnak, 
hogy elmehet, és széthajtogatta a levélpapírt. Csak ennyi állt 
rajta: 41-es asztal. Alex. 

Összegyűrte a papírt, és ledobta a padlóra. Tehát Wolff 
máris talált egy angolt. Ez gyorsan ment. Ismét jól működött 
az emberek gyengéi iránti ösztöne. . 

Szonja értette Wolffot, mert ő is olyan volt, mint Wolff. Ő is 
fel szokta használni az embereket - bár korántsem olyan 
ügyesen, mint Wolff. Még Wolffot is felhasználja. Wolffnak 
stílusa van, ízlése, egy csomó előkelő barátja és pénze. És egy 
szép napon elviszi őt Berlinbe. Más dolog sztárnak lenni 
Egyiptomban, és megint más Európában. Szonja az öreg, 
arisztokratikus tábornokoknak és a csinos, fiatal 
rohamcsapatosoknak akart táncolni; el akarta csábítani a 
hatalommal rendelkező férfiakat és a gyönyörű fehér nőket; a 
kabaré királynője akart lenni a világ  legdekadensebb 
városában. Wolff volt az ő útlevele. Igen, föl fogja őt használni. 

Bizonyára szokatlan dolog, gondolta, hogy két ember ilyen 
közel legyen egymáshoz, és mégis ilyen kevéssé szeresse 
egymást. 

Wolff képes lenne levágni az ajkát. 

Megborzongott, nem gondolt többet a dologra, és 
öltözködni kezdett. Bő ujjú, mélyen kivágott fehér ruhát vett 
fel. A dekoltázsból kilátszott a keble, a szoknya karcsúsította a 
csípőjét. Magas sarkú fehér szandálba bújt. Nehéz arany 
karperecet húzott mind a két csuklójára, s a nyakába 
aranyláncot akasztott, amelynek briliánsfüggője csábítóan 
belógott a keble közé. Az angolnak ez tetszeni fog. Az 
angoloknak van a legközönségesebb ízlésük a világon. 


Még egy utolsó pillantást vetett magára a tükörben, aztán 
kiment a mulatóba. 

A mulató elcsöndesedett, ahogy végigment a nézőtéren. Az 
emberek elhallgattak, amikor közeledett hozzájuk, aztán mikor 
elhaladt mellettük, ismét beszélgetni kezdtek, de most már 
róla. Úgy érezte, mintha az egész tömeg meg akarná 
erőszakolni. A színpadon más volt: ott mintha láthatatlan fal 
választotta volna el tőlük. Lent a nézőtéren megérinthették, 
és valamennyien szerették volna megérinteni. Sohasem tették 
meg, de a lehetőség megborzongatta. 

Elért a 41-es asztalhoz, és a két férfi felállt. 

Wolff azt mondta: - Szonja drágám, csodálatos voltál, mint 
mindig. 

Szonja egy bólintással nyugtázta a bókot. 

- Engedd meg, hogy bemutassam Smith őrnagyot. 

Szonja kezet fogott az őrnaggyal. Sovány, csapott állú férfi 
volt, gyér bajusszal és csúnya, csontos kezekkel. Ugy nézett 
Szonjára, mintha valami különleges csemegét tettek volna 
elébe. 

Smith megszólalt: - Teljességgel el vagyok bűvölve. 

Leültek. Wolff pezsgőt töltött. Smith azt mondta: - Ragyogó 
volt a tánca, mademoiselle, egyszerűen ragyogó. Igazán... 
művészi. 

- Köszönöm. 

Smith átnyúlt az asztal fölött, és megpaskolta a kezét. - 
Maga nagyon csinos. 

Te meg bolond vagy, gondolta Szonja. De elkapta Wolff 
figyelmeztető tekintetét: a férfi pontosan tudta, mit gondol. 

- Maga meg nagyon kedves, őrnagy - mondta. Meg tudta 
állapítani, hogy Wolff ideges. Nem volt biztos benne, hogy 
Szonja megteszi-e, amit akar tőle. Az igazság az, hogy Szonja 
még nem döntött. 

Wolff azt mondta Smithnek: - Már Szonja apját is 
ismertem. 

Ez hazugság volt, de Szonja tudta, hogy a férfi miért 
mondta. Emlékeztetni akarta őt. 

Szonja apja alkalmi tolvaj volt. Ha volt munka, dolgozott, ha 
nem, lopott. Egyszer megpróbálta ellopni egy európai nő 
retiküljét az el-Kubri negyedben, de a nő kísérői elkapták 
Szonja apját, és a dulakodás közben a nőnek kificamodott a 


csuklója. A nő fontos személyiség volt, és Szonja apját 
büntetésből megkorbácsolták. A korbácsolás közben halt meg. 

Persze nem akarták megölni. Nyilván gyenge volt a szíve, 
vagy valami. Az angolokat, akik "igazságot szolgáltattak", 
nem izgatta a dolog. Egy ember bűnt követett el, megkapta az 
érte járó büntetést, és a büntetés közben meghalt: egy 
woggal kevesebb. A tizenkét éves  Szonjának majd 
megszakadt a szíve. Azóta gyűlölte teljes szívéből az 
angolokat. 

Meg volt győződve róla, hogy Hitlernek igaza van, csak a 
célpontját választotta ki helytelenül. Nem a zsidók faji 
gyarlósága fertőzi meg a világot - hanem az angoloké. Az 
egyiptomi zsidók többé-kevésbé olyanok, mint bárki más: van 
köztük gazdag, és van köztük szegény, van rossz, és van jó. 
Az angolok azonban mind egyformák: gőgösek, kapzsiak és 
gonoszak. Keserűen nevetett azon az emelkedett szellemen, 
amellyel az angolok Lengyelországot próbálták megmenteni a 
német elnyomástól, s közben ők maguk továbbra is elnyomták 
Egyiptomot. 

Most azonban - mindegy, hogy miért - a németek az 
angolok ellen harcoltak, és Szonjának ez elég volt ahhoz, 
hogy németbarát legyen. 

Azt akarta, hogy Hitler győzze le, alázza meg és pusztítsa 
el Britanniát. 

Hajlandó volt bármit megtenni, amivel ebben segíteni tud 
nekik. 

Még egy angolt is hajlandó volt elcsábítani. 

Előrehajolt. - Smith őrnagy - mondta -, maga nagyon vonzó 
férfi. 

Wolff szemmel láthatóan megkönnyebbült. 

Smith zavarba jött. A szeme majd kiugrott az üregéből. - 
Jóságos isten! - mondta. - Komolyan gondolja? 

- Igen, őrnagy, komolyan. 

- Szeretném, ha Sandynek szólítana. Wolff felállt. - Sajnos, 
nekem mennem kell. 

Hazakísérhetlek, Szonja? 

Smith gyorsan megszólalt: - Azt nyugodtan bízza csak rám, 
százados. 

- Igenis, uram. 

- Persze csak ha Szonjának nincs kifogása ellene... 


Szonja megrebegtette a szemhéjait. - Természetesen nincs, 
Sandy. 

Wolff azt mondta: - Sajnálom, hogy itt kell hagynom a 
társaságukat, de holnap korán kell kezdenem. 

- Nagyon helyes - mondta Smith. - Szaladjon csak. 

Miután Wolff elment, egy pincér vacsorát hozott. Európai 
étel volt-marhasült krumplival-, és Szonja majszolgatta, 
miközben Smith egyfolytában beszélt hozzá. Beszámolt neki 
az iskolai krikettcsapatban aratott sikereiről. Láthatólag azóta 
sem csinált semmi figyelemre méltó dolgot. Unalmas fickó 
volt. 

Szonja állandóan a korbácsolásra gondolt. 

Vacsora közben Smith szorgalmasan ivott. Amikor 
elhagyták a mulatót, kicsit tántorgott. Szonja a karját 
nyújtotta neki, inkább a férfi, mint önmaga érdekében. Gyalog 
sétáltak a bárkaházig a hűvös éjszakában. Smith fölnézett az 
égre, és azt mondta: - Azok a csillagok... gyönyörűek. - Kicsit 
nehezen forgott a nyelve. 

A bárkaháznál megálltak. - Nagyon csinos - mondta Smith. 

- Tényleg csinos - mondta Szonja. - Nem volna kedve 
megnézni belül is? 

- De még mennyire hogy van. 

Szonja végigvezette a pallón, a fedélzeten, aztán levezette 
a létrán. 

Smith tágra nyílt szemmel nézett körül. - Meg kell 
mondanom, hogy igazán pazar. 

- Volna kedve egy italhoz? 

- De még mennyire. 

Szonja ki nem állhatta, ahogy azt mondta, hogy "de még 
mennyire". Elnyelte az r-et, és a "mennyiré"-t "mennyié"-nek 
ejtette. Szonja megkérdezte: - Pezsgőt kér vagy valami 
erősebbet? 

- Egy kis whisky jó lenne. 

- Üljön le. 

Odaadta Smithnek az italát, és leült melléje, jó közel hozzá. 
A férfi megérintette a vállát, megcsókolta az arcát, és 
gorombán megmarkolta a mellét. Szonja megborzongott. A 
férfi ezt a szenvedély jelének tekintette, és még erősebben 
megszorította. 


Szonja magára húzta a férfit. Smith nagyon ügyetlen volt: a 
könyöke meg a térde minduntalan belenyomódott Szonjába. A 
férfi Szonja szoknyája alatt tapogatózott ügyetlenül. 

Szonja megszólalt: - Ó, Sandy, milyen erős vagy! 

Átnézett az őrnagy válla fölött, és meglátta Wolff arcát, 
Wolff a fedélzeten térdepelt a csapóajtó mellett, őket nézte, és 
hangtalanul nevetett. 


8. 


William Vandam kezdte elveszteni a reményt, hogy valaha is 
megtalálja Alex Wolffot. Az asyuti gyilkosság óta már 
majdnem három hét telt el, és Vandam semmivel sem jutott 
közelebb az üldözött vadhoz. És ahogy múlt az idő, egyre 
jobban kihűlt a vad nyoma. Már majdnem azt kívánta, hogy 
bárcsak lopnának el még egy aktatáskát, akkor legalább 
tudná, hogy Wolff még működik. 

Tudta, hogy valóságos megszállottja lett ennek az 
embernek. Hajnali háromtól, amikor az alkohol hatása elmúlt, 
reggelig emésztette magát miatta. Ami a-legjobban izgatta, 
az Wolff stílusa volt: az az agyafúrt mód, ahogyan belopózott 
Egyiptomba, az a váratlan vakmerőség, ahogyan Cox tizedest 
meggyilkolta, s az a játszi könnyedség, ahogyan eltűnt a 
városban. Miközben Vandam mindezt újra meg újra 
végiggondolta, állandóan azon tűnődött, hogy vajon miért 
találja olyan lenyűgözőnek az ügyet. 

Valóságos előrelépést nem tett, de birtokába jutott 
bizonyos információknak, és ezek az információk csak a 
megszállottságát táplálták nem úgy, mint az étel az embert, 
hogy jóllakatja, hanem ahogy a benzin táplálja a tüzet: még 
jobban lángra lobbantja. 

A Villa les Oliviers bizonyos Ahmed Ramha nevű férfié volt. 
A Ramhák gazdag kairói család voltak. Ahmed a házat az 
apjától, egy Gamal Ramha nevű ügyvédtől örökölte. Vandam 
egyik hadnagya kinyomozta Gamal Ramha és bizonyos Eva 
Wolff - egy Hans Wolff nevű német özvegye - házasságlevelét. 
Eva Wolff is német állampolgár volt, akárcsak első férje. Aztán 
előkerült az örökbefogadási okmány is, amely szerint Hans és 
Eva fia, Alex, Gamal Ramha törvényes gyermeke lett. 


Ezért volt Ahmed Ramha német is, és ez magyarázta meg, 
hogyan jutott Alex Wolff névre szóló érvényes egyiptomi 
okmányokhoz. 

Az előkerült iratok közt volt egy végrendelet is, amely 
szerint Ahmed - vagyis Alex - örökölte Gamal vagyonának egy 
részét meg a házat. 

A még életben levő Ramhákkal folytatott beszélgetések 
nem vezettek semmi eredményre. Ahmed két évvel ezelőtt 
eltűnt, és azóta nem hallottak róla. Vandamnek az az embere, 
aki kihallgatta őket, azzal a benyomással tért vissza, hogy az 
örökbe fogadott fiú nem nagyon hiányzik a családnak. 

Vandam meg volt győződve róla, hogy amikor Ahmed 
eltűnt, Németországba ment. 

A Ramha családnak volt egy másik ága is, de azok nomádok 
voltak, és senki sem tudta, hol találhatók. Semmi kétség, 
gondolta Vandam, hogy ők segítettek valahogyan Wolffnak 
abban, hogy újból visszatérjen Egyiptomba. 

Vandam most már értette a dolgot. Wolff nem jöhetett be 
az országba Alexandrián keresztül. A kikötővárosban szigorú 
volt az ellenőrzés, észrevették volna, hogyha beteszi oda a 
lábát, vizsgálatot indítottak volna, és a vizsgálat során előbb- 
utóbb kiderült volna, hogy német származású, mire minden 
valószínűség szerint internálták volna. Azért jött dél felől, mert 
azt remélte, hogy ott észrevétlenül bejuthat az országba, és 
mint tisztavérű egyiptomi foglalhatja el újból korábbi státusát. 
Szerencséjük volt az angoloknak, hogy Wolff Asyutban bajba 
keveredett. 

Vandam úgy érezte, hogy akkor volt utoljára szerencséje 
Wolff-fal kapcsolatban. 

Ült az irodájában, egyik cigarettát a másik után szívta, és 
Wolffon töprengett. 

Ez az ember nem közönséges  pletyka- és 
mendemondagyűjtő: Nem elégszik meg annyival, mint a többi 
ügynök, hogy az utcán látott katonák számán és az 
autóalkatrészek  hiányán alapuló jelentéseket küld. Az 
aktatáska ellopása bizonyítja, hogy szigorúan titkos anyagokra 
vadászik, és leleményes módokat képes kitalálni, hogy meg is 
szerezze őket. Ha sikerül elég sokáig szabadlábon maradnia, 
előbb-utóbb eléri, amit akar. 


Vandam járkálni kezdett a szobában - a ruhafogastól az 
íróasztalig, az asztalt megkerülve az ablakig, s miután vetett 
egy pillantást az utcára az ablakon át, az íróasztal másik 
oldalán vissza ismét a ruhafogasig. 

Egy kémnek is megvannak a maga problémái. Valami 
magyarázatot kell adnia kilétéről a kíváncsi szomszédoknak, 
el kell rejtenie valahol a rádióját, járkálnia kell a városban, 
informátorokat kell találnia. És előbb-utóbb elfogyhat a pénze, 
tönkremehet a rádiója, elárulhatják az informátorai, vagy 
valaki teljesen véletlenül felfedezheti a titkát. Vagy Így, vagy 
úgy, de előbb-utóbb fel kell bukkannia valahol a nyomának. 

Minél ügyesebb a kém, annál később kerül erre sor. 

Vandam meg volt győződve róla, hogy Abdullah, a tolvaj, 
kapcsolatban áll Wolff-fal. Miután Bogge nem volt hajlandó 
letartóztatni Abdullahot, Vandam felajánlott a tolvajnak egy 
elég nagy összeget, ha elárulja Wolff tartózkodási helyét. 
Abdullah még akkor is azt állította, hogy nem ismer semmiféle 
Wolff nevű embert, de a kapzsiság fénye megcsillant a 
szemében. 

Lehetséges, hogy Abdullah valóban nem ismeri Wolff 
tartózkodási helyét - Wolff bizonyára volt olyan okos, hogy 
ezt óvatosságból nem árulta el egy hírhedten becstelen 
embernek -, de talán rá tud jönni. Vandamnek csak meg 
kellene értetnie vele, hogy a felajánlott pénzt akkor is 
megkapja. Igen ám, de ha Abdullah megtudja Wolff címét, 
képes egyszerűen elmenni Wolffhoz, és közölni vele Vandam 
ajánlatát, hogy magasabb összeget zsaroljon ki tőle. 

Vandam még mindig fel-alá járkált a szobában. 

Wolff stílusában van valami. Titokban oson be az országba, 
késsel gyilkol, eltűnik, és... És még valami, ami ismerős. 
Valami, amiről Vandam tud, amiről olvasott egy jelentésben, 
vagy amiről hallott egy eligazításon. Wolff mintha ismerőse 
lett volna Vandamnek, régi ismerőse, csak sehogy sem tudta 
az emlékezetébe idézni. A stílusa... 

Megszólalt a telefon. 

Felvette a kagylót. - Vandam őrnagy. 

- Ó, hello, itt Calder őrnagy beszél a számvevőségről. 

Vandam izgatott lett. - Tessék! 


- Maga küldött nekünk két héttel ezelőtt egy feljegyzést, 
hogy keressünk hamis angol bankjegyeket. Nos, találtunk 
néhány fontsterlinget. 

Megvan! Itt a nyom. - Nagyszerű! - mondta Vandam. 

- Tulajdonképpen elég sokat - folytatta a hang. 

Vandam azt mondta: - Látnom kell őket, mihelyt 
lehetséges. 

- Már úton vannak. Elküldtem magának egy futárral. 
Hamarosan ott lesz. 

- Tudják, hogy ki fizetett velük? 

- Tulajdonképpen rengeteg hamis pénz van, de néhány 
nevet azért meg tudunk adni. 

- Remek. Visszahívom, ha már láttam a bankjegyeket. Azt 
mondta, Calder a neve? 

- Igen. - Az őrnagy megadta a telefonszámát. - Akkor a 
viszonthallásra. 

Vandam letette a kagylót. Hamisított font sterling - 
stimmel: alighanem ez lesz az áttörés. A font sterling már nem 
volt törvényes fizetési eszköz Egyiptomban, lévén Egyiptom 
állítólag szuverén ország. De még mindig be lehetett váltani 
egyiptomi — pénzre a brit  számvevőség . irodájában. 
Következésképpen azok, akik külföldiekkel kötöttek üzletet, 
rendszerint a font sterlinget is elfogadták fizetési eszközül. 

Vandam kinyitotta az ajtót, és kirontott a folyosóra. - Jakes! 

- Tessék! - ordított vissza Jakes ugyanolyan hangosan. 

- Hozza be nekem a hamisított bankjegyek dossziéját! 

- Igenis, uram! 

Vandam átment a szomszéd szobába, és odaszólt a 
titkárának: - Csomagot várok a számvevőségtől. Azonnal 
hozza be, ha megérkezik. 

- Igenis, uram. 

Vandam visszatért az irodájába. A következő pillanatban 
már meg is jelent Jakes, egy dossziéval a kezében. Jakes, 
Vandam csoportjának legmagasabb rangú tagja, buzgó, 
komoly fiatalember volt, aki betű szerint hajlandó volt követni 
a kapott utasításokat, de a saját kezdeményezőképességét is 
tudta használni. A sovány, fekete hajú, kicsit gyászos képű 
fiatalember még Vandamnél is magasabb volt. Sem ő, sem 
Vandam nem sokat adott a formaságokra: Jakes ugyan mindig 
aggályosán tisztelgett és uramozott, de ha a munkáról volt 


szó, egyenrangú  partnerekként tárgyaltak, és  Jakes 
gátlástalanul trágárkodott. Jakesnek kitűnő összeköttetései 
voltak, és majdnem biztos volt, hogy többre fogja vinni a 
hadseregben, mint Vandam. 

Vandam bekapcsolta az íróasztali lámpát, és azt mondta: - 
Nos, mutasson nekem fényképet egy nácik által hamisított 
font sterlingről. 

Jakes letette a dossziét, és kibontotta. Kivett belőle egy 
köteg fényes fényképet, és szétteregette őket az íróasztalon. 
Mindegyik fényképen egy-egy bankjegy két oldala volt látható, 
a valóságnál valamivel nagyobb méretben. 

Jakes szétválogatta őket. - Egyfontosok, ötfontosok, tízesek 
és húszasok. 

A fényképeken fekete nyilak mutatták a hibákat, amelyek 
alapján a hamisítványokat fel lehetett ismerni. 

Az információ forrása az a hamis pénz volt, amelyet az 
Angliában foglyul ejtett német kémektől szedtek el. Jakes 
megjegyezte: - Az ember azt hinné, hogy több eszük van, és 
nem adnak hamis pénzt a kémeiknek. 

Vandam nem nézett föl a fényképekről, úgy válaszolt: - A 
kémkedés költséges üzlet, és a pénz legnagyobb része kárba 
vész. Miért vásárolnának angol pénzt Svájcban, amikor maguk 
is elő tudják állítani? Ha egy kémnek hamis papírjai vannak, 
miért ne lehetne hamis pénze is? Meg aztán a brit 
közgazdaságra nézve is eléggé káros, ha a hamis pénz 
forgalomba kerül: inflációt okoz, ugyanúgy, mintha a kormány 
nyomatná a pénzt, hogy kifizesse az adósságait. 

- Mégis gondolniok kellene már arra, hogy el szoktuk kapni 
a szarháziakat. 

- Igen ám, csakhogy ha elkapjuk őket, gondoskodunk róla, 
hogy a németek ne tudják meg, hogy elkaptuk őket. 

- Én azért mégis remélem, hogy a mi kémeink nem hamis 
birodalmi márkákkal kénytelenek fizetni Németországban. 

- Nem valószínű. Ugyanis sokkal komolyabban vesszük a 
felderítést, mint ők. Bárcsak ugyanazt mondhatnám el a 
tanktaktikánkról is. 

Kopogtak, és Vandam titkára lépett be. Szemüveges, húsz 
év körüli tizedes volt. - Csomag a számvevőségről, uram. 

- Nagyszerű! - mondta Vandam. 

- Ha lenne szíves aláírni az elismervényt, uram. 


Vandam aláírta a szelvényt, és feltépte a borítékot. Egy 
csomó százfontos bankjegy volt benne. 

Jakes felkiáltott: - Beszarok! 

- Azt mondták, hogy sok van belőlük - mondta Vandam. - 
Kerítsen egy nagyítóüveget, tizedes, de futólépésben. 

- Igenis, uram. 

Vandam kivett a borítékból egy bankjegyet, és letette az 
egyik fénykép mellé, hogy megkeresse rajta a hibát, amelyről 
fel lehetett ismerni. 

Nem kellett hozzá nagyítóüveg. 

- Nézze csak, Jakes. Jakes megnézte. 

A bankjegyen ugyanaz a hiba volt, mint a fényképen 
láthatón. 

- Látom, uram - mondta Jakes. 

- Németországban készült, nácik által gyártott pénz - 
mondta Vandam. - Most már nyomon vagyunk. 


Reggie Bogge alezredes tudta, hogy Vandam őrnagy ügyes és 
afféle minden hájjal megkent fickó, amilyen akad néha a 
munkásosztály tagjai közt, de meg volt győződve róla, hogy az 
őrnagy még így sem veheti fel a versenyt a hozzá, azaz 
Bogge-hoz hasonlókkal. 

Aznap este Bogge Povey dandártábornokkal, a vezérkari 
hírszerzés főnökével biliárdozott a Gezira Sportklubban. A 
dandártábornok okos ember volt, és nem túlságosan rajongott 
Boggeért, de Bogge úgy gondolta, hogy tud bánni vele. 

Egyshillinges alapon játszottak, és a dandártábornok 
csinálta az első lökést. 

Játék közben Bogge megszólalt: - Remélem, nem 
haragszik, uram, ha hivatalos ügyeket hozok szóba a klubban. 

- Egyáltalán nem - mondta a dandártábornok. 

- Csak arról van szó, hogy szinte egész nap nem 
szabadultam az íróasztalom mellől. 

- . Milyen ügy foglalkoztatja? - A dandártábornok 
megkrétázta a dákóját. 

Bogge lyukba lökött egy piros golyót, és megcélozta a 
rózsaszínűt. - Majdnem biztos vagyok benne, hogy egy eléggé 
komoly kém dolgozik Kairóban. - Elhibázta a golyót. 

A dandártábornok az asztal fölé hajolt. - Folytassa. 


Bogge a dandártábornok széles hátát nézte. Adott esetben 
bizonyos  — tapintatra volt szükség. Egy ügyosztály 
eredményeiért természetesen az ügyosztály vezetője a 
felelős, és mint mindenki tudja, sikereket csak egy jól vezetett 
ügyosztály érhet el; vigyáznia kell hát, hogy ne tulajdonítson 
mindent a maga érdemének. Elkezdte: - Emlékszik rá, hogy 
néhány héttel ezelőtt Asyutban leszúrtak egy tizedest? 

- Homályosan. 

- Gyanút fogtam, és azóta éber figyelemmel kísérem az 
eseményeket. Nos, a múlt héten egy vezérkari adjutánstól 
egy utcai verekedés során ellopták az aktatáskáját. Ebben 
persze önmagában nincs semmi figyelemre méltó, de én 
bizonyos következtetésre jutottam. 

A dandártábornok lyukba lökte a fehér golyót. - Az áldóját 
- mondta. - Maga következik. 

- Megkértem a főszámvivőt, hogy figyelje, nem kerül-e a 
kezükbe hamis angol pénz. És lám, került, nem is egy. 
Megvizsgáltattam őket az embereimmel. Kiderült, hogy 
Németországban készültek. 

- Ejha! 

Bogge lyukba lökött egy piros golyót, egy kéket, aztán 
megint egy pirosat, de a rózsaszínűt megint elhibázta. 

- Azt hiszem, meglehetős előnyre tett szert - mondta a 
dandártábornok, összehúzott szemmel fürkészve az asztalt. - 
Van valami esély rá, hogy a fickót a pénz révén meg lehet 
találni? 

- Elképzelhető. Már dolgozunk rajta. 

- Passzolja csak ide azt a dákótámasztót. 

- Kérem. 

A dandártábornok a posztóra fektette a támasztót, és 
célzott. 

Bogge folytatta: - Felvetődött a javaslat, hogy esetleg 
utasítani kellene a számvivőt, hogy továbbra is fogadja el a 
hamisítványokat, hátha esetleg további nyomokra bukkanunk. 
- A javaslat Vandamtól származott, és Bogge elutasította. 
Vandam vitatkozott- ez olyasmi volt, ami már kezdett 
idegesítően mindennapossá válni -, és Bogge kénytelen volt 
durván leinteni. A dolog mégis megfontolandó volt, és 
szükség esetén Bogge szerette volna, ha azt mondhatja, hogy 
megtanácskozta a dolgot a felettesével. 


A dandártábornok kiegyenesedett, és fontolóra vette a 
dolgot: - Attól függ, hogy mennyi pénzről van szó, nem? " 

- Eddig több hamis százfontos került elő. 

- Az sok. 

- Én is úgy érzem, hogy nem feltétlenül szükséges 
továbbra is elfogadni a hamisítványokat, uram. 

- Ugy van. - A dandártábornok lyukba lökte az utolsó piros 
golyót, és nekilátott a többi színnek. 

Bogge jegyezte a pontokat. A dandártábornok előnyre tett 
szert, de Bogge már elérte, amit akart. 

- Ki dolgozik magával ezen a kémügyön? - kérdezte a 
dandártábornok. 

- Hát tulajdonképpen magam vettem kezembe a dolgot... 

- Ertem, de melyik őrnagya segít? 

- Hát... jelenleg Vandam. 

- Aha, Vandam. Az ügyes fickó. Bogge-nak nem tetszett a 
fordulat, amelyet a társalgás vett. A dandártábornok nem 
érti, hogy milyen óvatosan kell bánni a Vandamhez hasonló 
alakokkal: az ember odaadja nekik a kisujját, és mindjárt az 
egész keze kellene nekik. És a hadsereg hajlamos az ilyen 
embereket társadalmi helyzetükre való tekintet nélkül 
előléptetni. Bogge lidérces álma az volt, hogy egy szép napon 
azon veszi észre magát, hogy egy dorseti akcentussal beszélő 
postás fiától kap utasításokat. Azt mondta: - Sajnos Vandam 
egy kicsit elfogult a wogok javára, de gürcölni, azt - ahogy ön 
is mondja - tud. 

- Tud. - A dandártábornok hosszabb szériát csinált, egyik 
színt a másik után lökte be a lyukba. - Ugyanabba a 
középiskolába járt, amelyikbe én. Persze húsz évvel később. 

Bogge elmosolyodott. - Csakhogy, ő alapítványi ösztöndíjas 
volt, nem, uram? 

- De igen - mondta a dandártábornok. - Én is az voltam. - 
Lyukba lökte a fekete golyót is. 

- Ugy látszik, ön nyert, uram - mondta Bogge. 


A Csa-Csa klub üzletvezetője kijelentette, hogy vendégeinek 
több mint a fele font sterlinggel egyenlíti ki a számláját, és 
nem tudná pontosan megmondani, hogy ki milyen pénzzel 


fizet, de még ha tudná is, legfeljebb a törzsvendégeiről lehet 
szó. 

A Shepheards Hotel főpénztárosa is valami hasonlót 
mondott. 

Ugyanígy jártak két taxisofőrrel, egy katonai bár 
tulajdonosával és Madame Fahmival, a kuplerájosnővel. 

Vandam nagyjából ugyanerre számított a listáján szereplő 
következő helyen is, egy boltban, amelynek bizonyos Mikisz 
Arisztopulosz volt a tulajdonosa. 

Arisztopulosz nagy mennyiségű font sterlinget váltott be, 
amelynek a többsége hamis volt, és Vandam azt hitte, hogy a 
boltja . ugyancsak jókora üzlet lesz, de tévedett. 
Arisztopulosznak , csak egy kis szatócsüzlete volt. A 
helyiségben fűszer- és kávéillat terjengett, de sok áru nem 
volt a polcokon. Maga Arisztopulosz alacsony, körülbelül 
huszonöt éves görög volt, aki fehér fogsorát kivillantva 
szélesen mosolygott. Csíkos kötényt viselt kartonnadrágja és 
fehér inge fölött. 

Azt mondta: - Jó reggelt, uram. Mivel szolgálhatok? 

- Ugy látom, nem sok áruja van - mondta Vandam. 

Arisztopulosz mosolygott. - Ha valami különlegességet 
keres, lehet, hogy van a raktárban. Vásárolt már nálam, 
uram? 

Szóval ez volt a titka: a ritka finomságokat a hátsó 
helyiségben tartotta, s csak az állandó kuncsaftok kaphattak 
belőlük. Ez azt jelentette, hogy valószínűleg ismeri a vevőit. 
Meg aztán olyan nagy mennyiségű hamis pénzt váltott be, 
hogy valószínűleg nagyobb rendelést kapott, és erre nyilván 
emlékezni fog. 

Vandam azt mondta: - Nem vásárolni jöttem. Maga két 
nappal ezelőtt szágznegyvenhét angol fontot váltott be a brit 
számvevőségen egyiptomi pénzre. 

Arisztopulosz összeráncolta a homlokát, és zavart képet 
vágott. - Igen... 

- Ebből százhuszonhét font hamisítvány volt. Nem valódi 
pénz. 

Arisztopulosz elmosolyodott, és tehetetlenül tárta szét a 
karját. - Elnézést kérek a számvivőtől. A pénzt angoltól 
kaptam, angolnak adtam vissza... Tehetek én róla? 

- Börtönbe kerülhet hamis bankjegyek továbbadásáért. 


Arisztopulosz már nem mosolygott. - De kérem, ez nem 
igazság. Honnan tudhattam volna, hogy a pénz hamis? 

- Ezt az egész összeget egyvalaki fizette ki magának? 

- Nem tudom... 

- . Gondolkozzék! - mondta erélyesen  Vandam. - 
Egyvalakitől kapott százhuszonhét fontot? 

- Hát... igen! Igen! - Arisztopulosz hirtelen sértődöttnek 
látszott. , - — Egy nagyon tiszteletreméltó — vevőmtől. 
Százhuszonhat fontot és tíz shillinget. 

- A neve? - Vandam visszafojtotta a lélegzetét. 

- Mr. Wolff... - Ó! 

- Egészen meg vagyok döbbenve. Mr. Wolff hosszú évekig 
nagyon jó vevőm volt, és soha semmi baj nem volt a 
pénzével. 

- Ide figyeljen - mondta Vandam. - Maga szállította le az 
árut? 

- Nem. 

- A szentségit! 

- Felajánlottam, hogy szokás szerint leszállítom, de Mr. 
Wolff ez alkalommal... 

- A lakására szokta szállítani Mr. Wolffnak az árut? 

- Igen, de ez alkalommal... 

- Mi a címe? 

- Várjon csak. Villa les Oliviers, Garden City. Vandam 
csalódottságában a pultra vágott az öklével. Arisztopulosz 
kicsit ijedt arcot vágott. Vandam azt mondta: - Tehát az utóbbi 
időben nem szállított oda. 

- Amióta Mr. Wolff visszatért, nem. Nagyon sajnálom, 
uram, hogy az a hamis pénz az én ártatlan kezeimen ment 
keresztül. Talán el lehetne intézni valahogy... 

- Talán - mondta elgondolkozva Vandam. 

- Igyunk meg egy kávét. 

Vandam bólintott. Arisztopulosz bevezette a hátsó 
helyiségbe. A polcok ott meg voltak rakva üvegekkel és 
konzervdobozokkal, a legtöbbjük importált áru volt. Vandam 
látott orosz kaviárt, amerikai dobozos sonkát és angol 
dzsemet. Arisztopulosz sűrű, erős kávét töltött két kis 
csészébe. Már ismét mosolygott. 

Arisztopulosz azt mondta: - Az ilyen kis problémákat 
barátok között mindig el lehet intézni. 


Megitták a kávét. 

Arisztopulosz folytatta: - Baráti gesztusként talán 
felajánlhatnék önnek valamit a raktáramból. Van egy kis 
készlet francia pezsgőm... 

- Szó sincs róla... 

- És nálam mindig akad egy kis skót whisky is, amikor 
Kairóban már mindenki másnál elfogyott... 

- Az elintézésnek ez a módja nem érdekel - mondta 
türelmetlenül Vandam. 

- Ó! - mondta Arisztopulosz. Szentül meg volt győződve 
róla, hogy Vandam azt akarja, hogy megvesztegessék. 

- Én Wolffot szeretném megtalálni - folytatta Vandam. - 
Meg kell tudnom, hol lakik most. Azt mondja, hogy állandó 
vevője? 

- Igen. 

- Miket szokott vásárolni? 

- Rengeteg pezsgőt. Meg kaviárt is. Kávét, ugyancsak nagy 
mennyiségben. Külföldi italokat. Pácolt diót, fokhagymás 
kolbászt, konyakos sárgabarackot... 

- Hm... - Vandam mohón hallgatta ezt a váratlan 
információt. Miféle kém az, aki importált finomságokra költi a 
pénzét? A felelet: olyan, akit nem kell komolyan venni. 
Csakhogy Wolffot komolyan kell venni. Ez ismét stílus 
Kérdése. Vandam azt mondta: - Szeretném tudni, mikor jön 
be legközelebb. 

- Mihelyt kifogy a pezsgőből. 

- Rendben van. Ha bejön, meg kell tudnom, hogy hol lakik. 

- De uram, ha ismét nem engedi, hogy hazaszállítsam az 
árut... 

- Éppen ezen gondolkozom. Kap tőlem egy segédet. 

Arisztopulosznak nem tetszett az ötlet. - Én szeretnék 
segíteni önnek, uram, de az üzlet az enyém, és... 

- Nincs választása - mondta Vandam. - Vagy segít, vagy 
megy a dutyiba. 

- De hát el sem tudom képzelni, hogy egy angol tiszt 
dolgozzon az üzletemben... 

- Ó, nem angol tiszt lesz. - Egy angol tiszt ugyancsak 
szemet szúrna, gondolta Vandam, és valószínűleg elijesztené 
Wolffot. Vandam elmosolyodott. - Azt hiszem, ismerem is az 
illetőt, aki ideális segéd lesz. 


Aznap este vacsora után Vandam elment Elene lakására, 
hatalmas  virágcsokorral a kezében, és egy kicsit 
nevetségesnek érezte magát. 

A lány egy tetszetős, tágas öreg bérházban lakott a Piacé 
de I!Opéra mellett. A núbiai házmesternő a harmadik emeletre 
irányította Vandamét. Felmászott a kanyargós 
márványlépcsőn, amely az épület közepét foglalta el, és 
bekopogott a 3/a számú ajtón. 

A lány nem várta őt, és Vandamnek hirtelen eszébe is 
jutott, hogy talán éppen egy férfival szórakozik. 

Türelmetlenül várt a folyosón, s közben azon tűnődött, vajon 
milyen lesz a lány a saját otthonában. Most járt itt először. 
Lehet, hogy nincs is itthon. Bizonyára bőven akad tennivalója 
esténként... 

Az ajtó kinyílt. 

A lányon bő szoknyájú sárga kartonruha volt, eléggé 
egyszerű, de olyan vékony, hogy majdnem átlátszó. A színe 
nagyon jól illett világosbarna bőréhez. Egy pillanatig értetlenül 
bámult Vandamre, de aztán ráismert, és hamiskásan 
rámosolygott. Azt mondta: - Nicsak! Hello! 

- Jó estét. 

A lány előrelépett, és arcon csókolta. - Jöjjön be. Vandam 
bement, és a lány becsukta az ajtót. 

- A csókra nem számítottam - mondta Vandam. 

- Hozzátartozik a színjátékhoz. Hadd szabadítsam meg az 


álcájától. 

Vandam odaadta neki a virágcsokrot. Az volt az érzése, 
hogy ugratják. 

- Menjen be oda, amíg vízbe teszem a virágokat - mondta a 
lány. 


Vandam arra ment, amerre, a lány mutatott. Belépett a 
nappaliba, és körülnézett. A szoba az  érzékiségig 
kényelmesen volt berendezve. Arany mintás rózsaszínű fala 
volt, mély, puha fotelok álltak a világos színű tölgyfa asztal 
körül. Sarokszoba volt, két utcára néző ablakkal, s most, hogy 
az esti nap besütött, minden felizzott egy kicsit. Szőnyegként 
vastag barna prém hevert a padlón, medvebőrnek látszott. 
Vandam lehajolt, és megtapogatta. Valódi volt. Hirtelen 


élénken maga előtt látta Elene-t, amint a medvebőrön fekszik, 
és meztelenül vonaglik rajta. Pislogni kezdett, és másfelé 
nézett. A mellette levő fotelban egy könyv hevert, a lány 
valószínűleg azt olvasta, amikor ő bekopogott. Felvette a 
könyvet, és beleült a fotelba. Még meleg volt a lány testétől. A 
könyvnek Orient expressz volt a címe, és kalandregénynek 
látszott. A szemközti falon egy előkelő bált ábrázoló, 
meglehetősen modern festmény lógott: a képen valamennyi 
hölgy pompás estélyi ruhában volt, és valamennyi férfi 
anyaszült meztelen. Vandam átült a festmény alatti díványra, 
hogy ne kelljen a képre néznie. Kicsit különösnek találta. 

A lány bejött a vázába tett virágokkal, és a glicínia illata 
elárasztotta a szobát. - Iszik valamit? 

- Tud martinit készíteni? 

- Tudok. Gyújtson rá, ha akar. 

- Köszönöm. - A lány tudja, hogyan kell vendéget fogadni, 
gondolta Vandam. Tudnia is kell, hiszen abból tartja fenn 
magát. Elővette a cigarettáját. - Féltem, hogy nem találom 
itthon. 

- Ma este nem megyek sehová. - Volt valami furcsa a 
hangjában, amikor ezt mondta, de Vandam nem tudott 
rájönni, hogy micsoda. Figyelte a lányt, miközben az a 
koktélkeverőt rázta. Ugy tervezte, hogy a beszélgetést 
szigorúan hivatalos hangnemben folytatja le, de képtelen volt 
rá, mert a lány kezdeményezett. Ugy érezte magát, mint egy 
titkos szerető. 

- Maga szereti az ilyesmit? - mutatott Vandam a könyvre. 

- Az utóbbi időben csakis kalandregényeket olvasok. 

- Miért? 

- Nem hinném, hogy... - Látta, hogy a lány elmosolyodik, és 
rájött, hogy megint ugratják. 

- Sose tudom, mikor beszél komolyan. 

- Ritkán. - A lány a kezébe adott egy poharat, és leült a 
dívány másik végére. A pohara pereme fölött ránézett. - A 
kémkedésre! 

Vandam belekortyolt a martiniba. Tökéletes volt. Az volt a 
lány is. A mézszínű napfényben barnának tűnt a bőre. A karja 
meg a lába selymesnek és puhának látszott. Nyilván 
ugyanolyan lehet az ágyban is, gondolta Vandam, mint most: 


kedves, szórakoztató és mindenre kapható. A fene enné meg. 
A lány ugyanilyen hatást gyakorolt rá legutóbb is, és az lett a 
vége, hogy elment leinni magát - amit ritkán tett meg -, és 
végül is egy nyavalyás bordélyházban kötött ki. 

- Mire gondol? - kérdezte a lány. 

- A kémkedésre. 

A lány nevetett: úgy látszott, mintha tudná, hogy a férfi 
hazudik. - Maga bizonyára imádja csinálni - mondta. 

Vandam azt gondolta: Vajon hogy csinálja ezt velem? 
Folyton kihozza őt a sodrából a csipkelődésével, a 
megérzéseivel, ártatlan arcával és hosszú, barna karjával és 
lábával - Kémeket elcsípni lehet, hogy kielégítő munka, de 
imádni azért nem imádom. 

- Mi történik velük, ha elcsípte őket? 

- Rendszerint felakasztják őket. - Ó. 

Ezúttal Vandamnek sikerült a lányt kihozni a sodrából. 
Elene megborzongott. Vandam azt mondta: - A vesztesek 
általában meghalnak a háborúban. 

- Azért nem imádja a munkáját, mert... felakasztják őket? 

- Nem. Azért nem imádom, mert nem mindig csípem el 
őket. 

- Mondja, maga büszke rá, hogy olyan szívtelen? 

- Nem hinném, hogy szívtelen lennék. Csak igyekszem 
többet megölni közülük, mint amennyit ők megölnek közülünk. 
- Azt gondolta: Most meg védekezem? 

A lány felállt, és töltött neki még egy pohárral. Vandam 
nézte, ahogy a lány keresztülmegy a szobán. Olyan kecsesen 
mozog, mint egy macska, gondolta. Nem, mint egy cica. Nézte 
a hátát, mikor a lány lehajolt a koktélkeverőért, és azon 
tűnődött, vajon mi lehet rajta a sárga ruha alatt. Miközben a 
lány töltött, észrevette, hogy keze karcsú és erős. Elene 
önmagának is töltött még egy martinit. 

Vandam tűnődött, vajon milyen családból való lehet a lány. 
Megkérdezte: - Élnek a szülei? 

- Nem - vágta rá azonnal a lány. 

- Bocsánat - mondta Vandam. Tudta, hogy a lány hazudik. 

- Miért kérdezi? 

- Puszta kíváncsiságból. Ne haragudjon. 

A lány föléje hajolt, és könnyedén megérintette a karját. Az 
ujja hegyét húzta végig a bőrén; Vandam úgy érezte, mintha 


szellő cirógatná. - Maga túlságosan sokat mentegetőzik - 
mondta a lány, és elfordította a fejét, mintha habozna. Aztán, 
mintha valamilyen ösztönnek engedne, mesélni kezdett a 
múltjáról. 

A legidősebb volt öt gyerek közül egy kétségbeejtően 
szegény családban. A szülei művelt és szerető szívű emberek 
voltak. - Az apám tanított meg angolul, és az anyám tanított 
meg arra, hogy mindig tiszta ruhát viseljek - mondta. De az 
apja csak egy szélsőségesen ortodox zsidó szabó volt, aki 
elidegenedett az alexandriai zsidó közösség többi tagjától, 
miután elvi vitába keveredett velük a rituális vágással 
kapcsolatban. Amikor Elene tizenöt éves volt, apja kezdett 
megvakulni. Nem tudott többé szabóként dolgozni - de nem 
volt hajlandó sem kérni, sem elfogadni semmiféle segítséget a 
"bűnös" alexandriai zsidóktól. Elene bennlakó cselédlány lett 
egy angol háznál, és rendszeresen elküldte a fizetését a 
családjának. Aztán vele is megtörtént az, ami Vandam 
tudtával nagyon sokszor megismétlődött az utóbbi száz év 
folyamán az angol uralkodó osztály otthonaiban: a lány 
beleszeretett a család fiába, és az elcsábította. Még 
szerencse, hogy a szülők rájöttek a dologra, mielőtt teherbe 
esett volna. A fiút elküldték az egyetemre, Elene-t meg 
elbocsátották. A lány félt hazamenni és megmondani az 
apjának, hogy azért bocsátották el, mert paráználkodott - 
méghozzá egy gojjal. A végkielégítésből élt, továbbra is 
minden héten hazaküldte ugyanazt az összeget, amíg el nem 
fogyott a pénze. Aztán egy kéjsóvár üzletember, akivel annál 
a családnál ismerkedett meg, ahol szolgált, lakást bérelt neki, 
és Elene elkezdte azt az életmódot, amelyet azóta is folytat. 
Az apjának hamarosan megmondták, hogyan él, és az apa 
süvét ületett miatta a családdal. 

- Mi az a süve? - kérdezte Vandam. 

- Gyász. 

Azóta se hallott a szüleiről, csak az egyik barátnőjétől 
kapott egy üzenetet, hogy meghalt az anyja. 

Vandam megkérdezte: - Gyűlöli az édesapját? 

A lány vállat vont. - Azt hiszem, elég jóra fordult a sorsom. 
- A lakásra utalva széttárta a karját. 

- De boldog? 


A lány ránézett. Kétszer is úgy látszott, mintha beszélni 
akarna, aztán mégse szólt semmit. Végül is elfordította a fejét. 
Vandam úgy érezte, a lány már sajnálja, hogy ösztöne arra 
késztette, mesélje el neki az élete történetét. Elene témát is 
változtatott. - Mi hozta ide ma este, őrnagy úr? 

Vandam összeszedte a gondolatait. Annyira érdekelte a lány 
- miközben a kezét még a szemét nézte, ahogy a múltjáról 
beszélt -, hogy egy időre meg is feledkezett jövetele céljáról. - 
Még mindig Alex Wolffot keresem - mondta. - Őt még nem 
találtam meg, de megtaláltam a szatócsát. 

- Azt meg hogy csinálta? 

Vandam úgy döntött, hogy nem meséli el neki. Jobb, ha a 
hírszerzésen kívül senki sem tudja, hogy egy német kémet a 
hamis pénze árult el. - Az hosszú történet volna mondta. - A 
lényeg az, hogy szeretnék elhelyezni valakit az üzletben, arra 
az esetre, ha ismét betérne oda. 

- Engem. 

- Erre gondoltam. 

- Aztán ha bejön, verjem fejbe egy cukorral teli zsákkal, és 
őrködjem az eszméletlen ember fölött, amíg maga odaér. 


Vandam nevetett. - Azt hiszem, maga képes lenne 
megtenni - mondta. - Szinte magam előtt látom, hogy ugrik 
fel a pultra. - Rájött, hogy mennyire felengedett, és 


elhatározta, hogy összeszedi magát, még mielőtt teljesen 
bolondot csinál magából. 

- De komolyan, mit kell csinálnom? - kérdezte a lány. 

- Komolyan? Ki kell derítenie, hogy hol lakik. 

- Hogyan? 

- Azt nem tudom - Vandam habozott. - Gondoltam, talán 
összebarátkozhatna vele. Maga nagyon vonzó nő, azt hiszem, 
nem volna nehéz, 

- Mit ért azon, hogy "összebarátkozni"? 

- Az már a maga dolga. Csak addig, amíg sikerül 
megszereznie a címét. 

- Értem. - A lány hangulata hirtelen megváltozott, és 
keserűség volt a hangjában. A változás meglepte Vandamét: 
nem tudta követni a lány gondolatmenetét. Egy ilyen nőt, 
mint Elene, csak nem sértett meg a javaslata? A lány 
megkérdezte: - Miért nem valamelyik katonájával kísérteti őt 
hazáig? 


- Lehet, hogy arra is rákényszerülök, ha magának nem 
sikerül megnyernie a bizalmát. A baj csak az, hogy könnyen 
rájöhet, hogy követik, lerázhatja a kullancsot, aztán soha 
többé nem tér vissza a szatócshoz, és mi elveszítjük az 
előnyünket. De ha maga rá tudja venni őt mondjuk arra, hogy 
hívja meg magát a házába vacsorára, akkor hozzájuthatunk a 
szükséges információhoz anélkül, hogy  észrevétetnénk 
magunkat. Persze lehet, hogy nem fog sikerülni. Mindkét 
lehetőség nagyon kockázatos. De mindenesetre szeretném a 
kevésbé kockázatosat alkalmazni. 

- Értem. 

Persze hogy érti, gondolta Vandam; világos az egész, mint a 
nap. Mi a fene baja van hát? Különös nő ez az Elene: az egyik 
pillanatban teljesen elbűvöli, a másikban meg feldühíti. Most 
először villant az agyába a gondolat, hogy a lány esetleg nem 
lesz hajlandó megtenni, amire kéri. Idegesen megkérdezte: - 
Akar nekem segíteni? 

A lány felállt, ismét megtöltötte Vandam poharát, és 
önmagának is töltött. Nagyon feszült lelkiállapotban volt, de 
nyilvánvalónak látszott, hogy nem fogja elárulni Vandamnek, 
hogy miért. Vandamét mindig bosszantották a nők, ha ilyen 
hangulatban voltak. Átkozottul dühítő lenne, ha a lány nem 
volna hajlandó együttműködni vele. 

Elene végül is azt mondta: - Azt hiszem, ez sem rosszabb, 
mint amit eddigi életemben csináltam. 

- így gondoltam én is - mondta — Vandam 
megkönnyebbülten. 

A lány sötét pillantást vetett rá. ; 

- Holnap be is állhat - mondta Vandam. Átadott a lánynak 
egy cédulát az üzlet címével. Elene elvette, de nem nézett a 
papírra. - Az üzlet Mikisz Arisztopuloszé - tette hozzá 
Vandam. 

- Maga szerint meddig fog tartani a dolog? - kérdezte a 
lány. 

- Nem tudom. - Felállt. - Két-három naponként 
érintkezésbe fogok lépni magával, hogy lássam, minden 
rendben van-e, de maga azonnal lépjen érintkezésbe velem, 
ha Wolff megjelenik. Jó? 


- Jó. 


Vandamnek eszébe jutott valami. - Igaz is, az üzlet 
tulajdonosa azt hiszi, hogy Wolffot pénzhamisításért keressük. 
Ne beszéljen neki a kémkedésről. 

- Nem fogok. 

A lány hangulata maradt, amilyen volt. Már nem élvezték 
egymás társaságát. Vandam azt mondta: - Magára hagyom a 
kalandregényével. 

A lány felállt. - Kikísérem. 

Az ajtóhoz mentek. Amikor Vandam kilépett rajta, éppen a 
szomszédos lakás bérlője közeledett a folyosón. Vandam tudat 
alatt egész este erre a lehetőségre gondolt, és most 
megcsinálta azt, amit pedig nem akart megtenni. Megfogta 
Elene karját, hozzáhajolt, és szájon csókolta. 

A lány viszonozta a csókot. Vandam kiegyenesedett. A 
szomszéd elhaladt mellettük. Vandam Elene-re nézett. A 
szomszéd kulccsal kinyitotta az ajtaját, belépett a lakásba, és 
bezárta maga mögött az ajtót. Vandam elengedte Elene-t. 

A lány azt mondta: - Maga aztán jó színész. 

- Igen - mondta Vandam. - Isten áldja. - Megfordult, és 
gyorsan végigment a folyosón. Elégedettnek kellett volna 
lennie munkája eredményével, ő azonban úgy érezte, hogy 
valami gyalázatosságot művelt. Hallotta, hogy a lány 
lakásának az ajtaja hangosan becsapódik. 


Elene nekitámaszkodott a csukott ajtónak, és elátkozta 
William Vandamet. 

A férfi belépett az életébe, maga volt a megtestesült angol 
udvariasság, felkérte, hogy végezzen egy másfajta munkát, és 
segítsen megnyerni a háborút; aztán közölte vele, hogy ismét 
csak kurválkodnia kell. 

A lány valóban azt hitte, hogy Vandam meg fogja 
változtatni az életét. Nem lesznek többé gazdag 
üzletemberek, nem lesznek titkos viszonyok, nem lesz többé 
tánc meg kiszolgálás. Érdemleges munkát fog végezni, 
olyasmit, amiben hisz, olyasmit, aminek értelme van. És most 
kiderült, hogy folytatódik tovább a régi nóta. 

Hét éve élt az arcából meg a testéből, és ezt szerette volna 
már abbahagyni. 


Bement a nappaliba, inni akart. A férfi pohara ott állt az 
asztalon, félig tele. Elene az ajkához emelte. Az ital meleg volt 
és keserű. 

Eleinte nem tetszett neki Vandam: merev, ünnepélyes, 
unalmas férfinak látszott. Aztán megváltozott róla a 
véleménye. Mikor is gondolt rá először, hogy a merev külső 
mögött egy másik, egy más férfi is rejtőzhet? Eszébe jutott: 
akkor, amikor Vandam először nevetett. Az a nevetés kavarta 
fel öt. És ma este ismét ugyanúgy nevetett, amikor ő azt 
mondta, hogy majd fejbe veri Wolffot egy cukorral teli zsákkal. 
A férfiban valahol mélyen belül csak úgy buzog a jókedv, és 
ha megcsapolják, bugyborékolva tör ki belőle a nevetés, és 
egy pillanatra átalakítja egész lényét. Elene sejtette, hogy 
Vandam olyan férfi, akiben óriási az életvágy, de ezt a vágyat 
szigorúan féken tartja, túlságosan is szigorúan. Ez késztette 
arra Elene-t, hogy megcsiklandozza, hogy igazi önmagává 
tegye. Ezért ugratta, és ezért próbálta ismét megnevettetni. 

És ezért csókolta meg. 

Furcsamód boldog volt, hogy a férfi ott van nála, ott ül a 
díványon, dohányzik és beszélget. Még az is megfordult a 
fejében, hogy milyen jó lenne ezt az erős, gyermeteg férfit 
ágyba vinni, és olyan dolgokat mutatni neki, amilyenekről 
még soha nem is álmodott. Miért tetszett neki a férfi? Talán 
azért, mert úgy bánt vele, mint egy emberrel, és nem úgy, 
mint egy utcalánnyal. Tudta, hogy Vandam sohasem paskolná 
meg a fenekét, és nem mondaná azt, hogy: - Sose fájjon az a 
szép kis fejed... 

És tessék, Vandam mindent elrontott. Miért is bosszant 
annyira ez a dolog Wolff-fal? - gondolta Elene. - Hogy kétszínű 
módon eggyel több férfit csábítok el, igazán nem fog nekem 
megártani. Vandam is körülbelül ezt mondta. És amikor ezt 
mondta, elárulta, hogy Elene-t csak kurvának tartja. Ez volt 
az, ami annyira dühítette a lányt. Ő arra vágyott, hogy a férfi 
becsülje őt, és amikor az arra kérte, hogy "barátkozzék össze" 
Wolff-fal, ő már tudta, hogy Vandam sohase fogja őt becsülni, 
legalábbis igazán nem. Egyébként az egész dolog hülyeség 
volt: egy angol tiszt meg egy olyan nő kapcsolata, amilyen ő, 
eleve arra volt ítélve, hogy úgy végződjék, mint eddig minden 
kapcsolata - az egyik részről manipulációval, a másikról 
alárendeltséggel, megbecsüléssel egyik fél részéről sem. 


Vandam nyilván mindig kurvának fogja tartani. Elene egy 
darabig azt hitte, hogy Vandam talán más, mint a többi férfi, 
de tévedett. 

És azt gondolta: De hát mért izgat ez annyira? 

Vandam sötétben ült a hálószobája ablakánál az éjszaka 
közepén, cigarettázott, és kinézett a holdsütötte Nílusra, 
amikor hirtelen és egészen tisztán eszébe jutott egy emlék a 
gyermekkorából. 

Tizenegy éves volt, szexuálisan ártatlan, testileg még 
gyerek. Abban a teraszos, szürke téglaházban történt, ahol 
mindig is élt. A háznak még fürdőszobája is volt, az alatta levő 
konyhában felmelegített és onnan felvezetett meleg vízzel. 
Azt mondták neki, hogy emiatt nagyon szerencsés a családja, 
de hencegnie nem szabad vele: sőt amikor az új iskolába 
került, abba a flancos bournemouthi iskolába, úgy kellett 
viselkednie, mint aki szerint teljesen természetes dolog, hogy 
az embernek fürdőszobája van és meleg víz folyik a csapból. A 
fürdőszobában vécé is volt. Oda ment pisilni. A fürdőszobában 
az anyja éppen a húgát fürdette, aki hétéves volt, de nem 
törődtek vele, hogy mégis bement pisilni, máskor is megtette 
már, és a másik vécé nagyon messze volt, kint a hideg 
kertben. Amiről megfeledkezett, az volt, hogy az unokahúgát 
is fürösztik. Az nyolcéves volt. Ő besétált a fürdőszobába. A 
húga ült a kádban. Az unokahúga azon bán állt, mert éppen ki 
akart szállni a kádból. Az anyja egy törülközőt tartott a 
kezében. Ő ránézett az unokahúgára. 

Az persze meztelen volt. Ekkor látott életében először 
meztelen lányt a húgán kívül. Unokahúgának a teste egy kicsit 
kövérkés volt, és a bőre kipirult a meleg víztől. Még soha nem 
látott olyan szépet. Csak állt a fürdőszoba ajtajában, és 
leplezetlen kíváncsisággal és csodálattal nézte a lányt. 

Nem vette észre, hogy jön a pofon. Anyja nagy tenyere 
mintha a semmiből tűnt volna elő, és nagyot csattant az 
arcán. Anyja nagyon értette, hogyan kell pofozni, és ebbe a 
pofonba minden erejét beleadta. Pokolian fájt, de a döbbenet 
még rosszabb volt, mint a fájdalom. És a legrosszabb az volt, 
hogy a jóleső érzés, amely egész testét elárasztotta, széttört, 
akár az ablaküveg. 

- Mars ki! - kiáltotta az anyja, és ő sértve és megalázva 
kiment. 


Vandamnek ez jutott az eszébe, amikor ott ült egyedül, 
nézte az egyiptomi éjszakát, és ugyanazt gondolta, amit 
akkor gondolt, amikor a dolog történt: Vajon miért csinálta 
ezt anyám? 


9. 


A mecset mozaikpadlója a kora hajnali órában hideg volt Alex 
Wolff meztelen talpa alatt. A hajnali istentisztelet maroknyi 
résztvevője szinte elveszett a hatalmas oszlopcsarnokban. 
Csend volt és békesség a halványszürke világosságban. Az 
egyik magas, keskeny résen besütött egy napsugár, és 
ugyanabban a pillanatban kántálni kezdett a müezzin: 

- Allahu akbar! Allahu akbar! Allahu akbar! 

Wolff arccal Mekka felé fordult. 

Hosszú burnusz volt rajta, turbán a fején, s a kezében 
tartott lábbeli egyszerű arab szandál volt. Sohase tudta 
biztosan, hogy miért is csinálja ezt. Csak elméletben volt 
igazhívő. Az iszlám doktrínáinak megfelelően körülmetélték 
ugyan, és elzarándokolt Mekkába is; mégis ivott alkoholt és 
evett disznóhúst, sohasem fizetett zakatot - alamizsnaadót -, 
nem tartotta meg a Ramadán böjtöt, és nem imádkozott 
mindennap, és pláne nem napjában ötször. De néha szükségét 
érezte, hogy - ha csak néhány percre is - elmerüljön 
mostohaapja vallásának ismerős, gépies szertartásában. 
Ilyenkor, mint ahogyan ma is, még sötét volt, amikor felkelt, 
felöltözött a hagyományos ruhákba, és elsétált a város hideg, 
csendes utcáin a mecsethez, amelyikbe apja járt, elvégezte az 
előudvarban a rituális tisztálkodást, és még idejében belépett 
a csarnokba, hogy elmondja az új nap első imáit. 

Megérintette mindkét fülét, aztán összekulcsolta a kezét 
maga előtt, úgy, hogy a bal keze legyen fölül, meghajolt, 
aztán letérdelt, a kellő pillanatban megérintette a homlokával 
a padlót, és elrecitálta az el/-fatihá-t: 

Az irgalmas és könyörületes Isten nevében. Dicsérjük 
Istent, a világok urát, az irgalmast és könyörületest, a 
végítélet napjának fejedelmét. Téged szolgálunk, és Hozzád 
könyörgünk segítségért: vezess bennünket a helyes úton, 


azoknak az útján, akikhez könyörületes vagy, akiket sújt a 
haragod, és akik nem tévelyegnek. 

Átnézett először a jobb, aztán a bal válla fölött, hogy 
üdvözölje a két őrangyalt, aki feljegyzi a jó és rossz 
cselekedeteit. 

Amikor átnézett a bal válla fölött, megpillantotta 
Abdullahot. 

A tolvaj, anélkül hogy félbeszakította volna imádságát, 
szélesen elmosolyodott, kimutatva acélfogát. 

Wolff felállt és kiment. Odakint megállt, hogy belebújjon a 
szandáljába. Abdullah kacsázva utánajött. Kezet ráztak. 

- Istenfélő ember vagy, akárcsak jómagam - mondta 
Abdullah. - Tudtam, hogy előbb-utóbb el fogsz jönni apád 
mecsetjébe. 

- Kerestél? 

- Sokan keresnek. 

Együtt indultak el a mecsettől. Abdullah elkezdte: - Mivel 
tudom, hogy igazhívő vagy, nem  árulhattalak el az 
angoloknak, akármilyen nagy összeget kínáltak is. Így hát azt 
mondtam Vandam őrnagynak, hogy nem ismerek senkit, 
akinek Alex Wolff vagy Ahmed Ramha a neve. 

Wolff hirtelen megállt. Tehát még mindig vadásznak rá. 
Túlságosan korán kezdte biztonságban érezni magát. 
Karonfogta Abdullahot, és bement vele egy arab kávéházba. 
Leültek. 

Wolff azt mondta: - Tehát tudja az arab nevemet. 

- Mindent tud rólad, csak azt nem, hogy hol talál meg. 

Wolff szorongást érzett, de ugyanakkor rendkívül kíváncsi is 
lett. - Milyen ember az az őrnagy? - kérdezte. 

Abdullah vállat vont. - Angol. Nincs benne semmi 
finomság. Nincs modora. Khakisortban jár, és piros az arca, 
mint a paradicsom. 

- Tudsz te ennél többet is mondani róla. Abdullah bólintott. 
- Az az ember türelmes és elszánt. Én a te helyedben félnék 
tőle. Wolff hirtelen félni kezdett. Megkérdezte: - Mit csinált? 

- , Megkereste valamennyi  családtagodat. Beszélt 
valamennyi fivéreddel. Azt mondták, hogy semmit se tudnak 
rólad. 

A kávéház tulajdonosa mindkettőjüknek hozott egy tál tört 
lóbabot meg egy lapos korpakenyeret. Wolff tört egy darabot 


a kenyérből, és belemártotta a babba. Máris legyek gyűltek a 
tálak köré. Egyikük sem vett róluk tudomást. 

Abdullahnak tele volt a szája, de azért beszélt. - Vandam 
száz fontot ajánlott fel a címedért. Haha! Mintha mi pénzért 
elárulnánk bárkit is, aki közülünk való. 

Wolff nagyot nyelt. - Nem is tudod a címemet. 

Abdullah vállat vont. - Semmiség lenne rájönni. 

- Tudom - mondta Wolff. - Ezért meg is mondom neked, 
annak jeléül, hogy bízom a barátságodban. A Shepheard"s 
Hotelban lakom. 

Abdullah sértődött arcot vágott. - Barátom, én tudom, hogy 
ez nem igaz. Az a legelső hely, ahol az angolok keresnének... 

- Félreértettél - mosolyodott el Wolff. - Nem vendég 
vagyok a szállodában. A konyhán dolgozom, mosogatok, és a 
nap végeztével a padlóra fekszem, és ott alszom körülbelül 
tucatnyi szolgával együtt. 

- Ezt a ravaszságot! - Abdullah vigyorgott: tetszett neki az 
ötlet, és örült, hogy birtokában van a keresett adatnak. - Az 
orruk előtt bujkálsz! 

- Tudom, hogy te megőrződ ezt a titkot - mondta Wolff. - És 
annak jeléül, hogy hálás vagyok a barátságodért, hadd adjak 
neked száz fontot. Remélem, elfogadod. 

- De hát erre semmi szükség... 

- Ragaszkodom hozzá. 

Abdullah sóhajtott egyet, és kelletlenül ráhagyta. - 
Rendben van. 

- A házadba fogom küldeni a pénzt. 

Abdullah a kenyere utolsó darabjával kitörölte az üres 
tálat. - Most mennem kell - mondta. - Engedd meg, hogy 
kifizessem a reggelidet. 

- Köszönöm. 

- Ó! Hiszen nincs is nálam pénz. Ezer bocsánat... 

- Semmiség az egész - mondta Wolff. - Alallah - Isten 
legyen veled. 

Abdullah a hagyományoknak megfelelően válaszolt: - Allah 
Jjisallimak - Isten oltalmazzon. - Azzal kiment. 

Wolff kávét rendelt, és elgondolkozott a tolvajon. Abdullah 
természetesen száz fontnál kevesebbért is elárulná őt. Eddig 
csak az akadályozta meg benne, hogy nem tudta a címét. 
Buzgón próbált rájönni - ezért ment el a mecsetbe is. Most 


nyilván "megpróbálja majd ellenőrizni, hogy valóban a 
Shepheard"s konyhájában lakik-e. Nem lesz könnyű, mert 
természetesen senki sem fogja bevallani, hogy a személyzet a 
konyha padlóján alszik - Wolff nem is volt benne biztos, hogy 
ez igaz -, ennek ellenére számolnia kell azzal, hogy Abdullah 
előbb-utóbb rájön, hogy hazudott neki. A mese csak késleltető 
taktikai lépés volt, éppúgy, mint a megvesztegetés. De ha 
Abdullahnak végül mégis sikerülne rájönnie, hogy Szonja 
bárkaházában lakik, valószínű, hogy inkább hozzá fog fordulni, 
mint Vandamhez, hogy még több pénzt kapjon. 

Egyelőre ura a helyzetnek - de csak egyelőre. 

Wolff az asztalon hagyott néhány piasztert, és kiment. 

A város kezdett éledezni. Az utcákon máris elakadt a 
forgalom, a járdákon nyüzsögtek az utcai árusok meg a 
koldusok, jó illatok és rossz szagok keveredtek a levegőben. 
Wolff egyenesen a főpostára ment, hogy telefonáljon. Felhívta 
a főhadiszállást, és Smith őrnagyot kérte a telefonhoz. 

- Tizenhét van belőle - mondta a telefonkezelő. - Nem tudja 
a keresztnevét? 

- Sandy. 

- Az csakis Alexander Smith őrnagy lehet. Pillanatnyilag 
nincs benn. Átadjak neki valamilyen üzenetet? 

Wolff , tudta, hogy az őrnagy nem lesz benn a 
főhadiszálláson, még túlságosan korán van. - Csak a 
következőt: Ma délben tizenkettőkor Zamálekben. Az aláírás: 
egy nagy Sz. Megvan? 

- Meg, de nem kaphatnám meg a teljes... 

Wolff letette a kagylót. Elhagyta a postahivatalt, és elindult 
Zamálekbe. 

Amióta Szonja elcsábította Smitht, az őrnagy küldött neki 
egy tucat rózsát, egy doboz csokoládét, egy szerelmes levelet 
és két küldönc által kézbesített üzenetet, mind a kettőben 
újabb találkát kért. Wolff megtiltotta Szonjának, hogy 
válaszoljon. Smith most már ott tart, hogy nem tudja, vajon 
viszontláthatja-e valaha Szonját. Wolff egészen biztos volt 
benne, hogy Szonja az első igazán szép nő, akivel Smith 
valaha is együtt hált. Néhány napi bizonytalanság után Smith 
nyilván már kétségbeesetten vágyik rá, hogy újra láthassa a 
nőt, és kapva kap az alkalmon. 


Hazafelé menet Wolff vett egy újságot, de az csak a 
szokásos sületlenségekkel volt tele. 

A bárkaházban Szonja még aludt. Wolff összetekerte és 
hozzávágta az újságot, hogy fölébressze. De Szonja csak 
nyögött egyet, és a másik oldalára fordult. 

Wolff otthagyta, és a függönyön keresztül bement a 
nappaliba. A nappali mögött, a hajó orrában volt egy nyitott 
kis konyha, s a konyhában egy elég nagy szekrény a seprűk 
és egyéb takarítóeszközök számára. Wolff kinyitotta a 
szekrény ajtaját. Ha behajlította a térdét és behúzta a fejét, 
éppen belefért. Az ajtót csak kívülről lehetett bereteszelni. 
Addig keresgélt a fiókokban, amíg talált egy hajlékony 
pengéjű kést. Úgy gondolta, hogy valószínűleg sikerülni fog 
belülről is bezárnia a reteszt, ha a kés pengéjét kidugja az ajtó 
résén, és megpiszkálja a rugót, amely működésbe hozza. 
Bemászott a szekrénybe, magára húzta az ajtót, és 
megpróbálta. Sikerült. 

Csakhogy nem látott keresztül az ajtón. 

Fogott egy szeget meg egy vasalót, és a szeget 
szemmagasságban beleverte a szekrényajtó vékony fájába. 
Aztán kihúzta a szeget, és egy villával kiszélesítette a lyukat. 
Utána ismét bezárkózott a szekrénybe, és a lyukhoz nyomta a 
szemét. 

Látta, hogy szétválik a függöny, és Szonja belép a 
nappaliba. Körülnézett, és meglepődött, hogy Wolff nincs ott. 
vállat vont, aztán felhúzta a hálóingét, és megvakarta a hasát. 
Wolff alig tudta elfojtani a nevetését. Szonja továbbjött a 
konyhába, fogott egy kannát, és megeresztette a csapot. 

Wolff bedugta a kést az ajtó résébe, és visszatolta a reteszt. 
Aztán kinyitotta a szekrény ajtaját, kilépett és megszólalt: - Jó 
reggelt. 

Szonja felsikoltott. 

Wolff nevetett. 

Szonja hozzávágta a kannát, de Wolff kitért előle. Azt 
mondta: - Jó rejtekhely, nem? 

- Megijesztettél, te csirkefogó - mondta Szonja. Wolff 
fölvette a földről a kannát, és odaadta 

Szonjának. - Főzd meg a kávét - mondta. Betette a kést a 
szekrénybe, becsukta az ajtaját, aztán leült. 

Szonja megkérdezte: - Minek neked rejtekhely? 


- Hogy meglesselek téged és Smith őrnagyot. Muris lesz - 
olyan, mint egy szenvedélyes teknősbéka. 

- Mikor jön? 

- Ma délben tizenkettőkor. 

- Jaj, ne! Miért olyan korán? 

- Ide figyelj. Ha van valami értékes abban az aktatáskában, 
akkor egészen biztos, hogy nem kószálhat a táskával a hóna 
alatt a városban, hanem egyenesen el kell vinnie az irodájába 
és bezárnia a széfjébe. Mi erre nem engedhetünk időt neki - 
az egésszel nem érünk semmit, ha nem hozza magával a 
táskáját. Azt kell elérnünk, hogy futva jöjjön ide, egyenesen a 
főhadiszállásról. Sőt ha késik, vagy az aktatáskája nélkül jön, 
bezárkózunk, és úgy teszünk, mintha nem lennél itthon - 
aztán majd legközelebb tudni fogja, hogy sietnie kell. 

- Ezt jól kiagyaltad. 

Wolff , nevetett. - Okosabb, ha készülődni kezdesz. 
Szeretném, ha ellenállhatatlan lennél. 

- Én mindig ellenállhatatlan vagyok. - Szonja átment a 
hálószobába. 

Wolff utánaszólt: - Mosd meg a hajad. - Nem kapott 
választ. 

Megnézte az óráját. Gyorsan múlt az idő. Végigjárta a 
bárkaházat, hogy eltüntesse ittléte nyomait, eldugta a cipőjét, 
a borotváját, a fogkeféjét és a fezét. Szonja köntösbe bújt, és 
felment a fedélzetre, hogy a napon szárítsa meg a haját. Wolff 
megfőzte a kávét, és felvitt neki egy csészével. Ő is ivott, 
aztán elmosta a csészéjét és azt is eltette. Elővett egy üveg 
pezsgőt, betette egy vödör jégbe, és a vödröt két pohárral 
együtt az ágy mellé állította. Arra gondolt, hogy lepedőt is 
cserél, aztán úgy döntött, hogy csak Smith látogatása után 
fog cserélni, nem előtte. Szonja lejött a fedélzetről. Bekölnizte 
magát a combja és a keble közt. Wolff még egyszer 
körülnézett. Minden készenlétben állt. Leült a díványra az 
egyik hajóablak mellett, és figyelni kezdte a vontatóösvényt. 

Smith őrnagy néhány perccel tizenkettő után jelent meg. 
Sietett, mintha attól félne, hogy elkésik. Egyenruhaingben 
volt, khakinadrágban, zokniban és szandálban, de a tiszti 
sapkát levette a fejéről. Csurgóit róla a veríték a déli 
napsütésben. 

Hóna alatt ott volt az aktatáska. 


Wolff elégedetten vigyorgott. 

- Jön - szólt oda Szonjának Wolff. - Készen vagy? 

- Nem. 

Csak idegesíteni akar, gondolta Wolff. Persze hogy készen 
van. Bebújt a szekrénybe, magára zárta az ajtót, és kinézett a 
kémlelőlyukon. 

Hallotta Smith lépteit a pallón, aztán a fedélzeten. Az 
őrnagy leszólt; - Hello! 

Szonja nem válaszolt. 

Wolff a kémlelőlyukon át látta, hogy Smith lejön a létrán a 
hajó belsejébe. 

- Van itt valaki? 

Smith a függönyre nézett, amely elválasztotta a nappalit a 
hálószobától. A hangja tele volt várakozással és 
csalódottsággal. - Szonja? 

A függöny szétvált. Szonja állt ott, a karjait felemelve 
tartotta, szétválasztva a függönyt. A haját olyan tornyos 
frizurába fésülte, mint a fellépései alkalmával. Buggyos, 
áttetsző fátyolszövet nadrág volt rajta, még ilyen távolságból 
is látni lehetett a testét az anyagon keresztül. Deréktól fölfelé 
meztelen volt, csak a nyakában lógott egy gyémántokbáól álló 
gyöngysor. Barna keble telt volt és gömbölyű. Ajakrúzzsal 
kente be a mellbimbóit. 

Derék lány, gondolta Wolff. 

Smith őrnagy csak bámult Szonjára. Teljesen meg volt 
zavarodva. Azt mondta: - Ó, drágám! Ó, te jóságos isten! Ó, 
de gyönyörű vagy. 

Wolff igyekezett nem nevetni. 

Smith ledobta az aktatáskáját, és Szonjához lépett. Amikor 
megölelte, a nő visszalépett, és Smith háta mögött behúzta a 
függönyt. 

Wolff kinyitotta a szekrényajtót, és kilépett a szekrényből. 

Az aktatáska a padlón hevert, a függöny innenső oldalán. 
Wolff letérdelt, feljebb húzta a galabijáját, és megfordította a 
táskát. Megpróbálta kinyitni. A táska zárva volt. 

- Lieber Gott! - suttogta Wolff. 

Körülnézett. . Szüksége volt egy  gombostűre, egy 
gemkapocsra, egy varrótűre, akármire, amivel kipiszkálhatja a 
zárat. Nesztelenül felállt, visszament a konyhába, és óvatosan 
kihúzott egy fiókot. Talált egy kis nyársat, de túlságosan 


vastag volt. A kezébe akadt egy szál egy drótkeféből, az meg 
túl vékony volt. Egy zöldségaprító kés meg túl széles... A 
mosogató mellett egy kis tányéron megtalálta Szonja egyik 
hajtűjét. 

Visszatért a táskához, és a hajtű végét beledugta az egyik 
zárba. Próbaképpen csavart egyet rajta, érezte, hogy a rugó 
ellenáll, erre erősebben megcsavarta. 

A hajtű eltört. 

Wolff káromkodott egyet magában. 

Elgondolkozva pillantott a karórájára. Az első alkalommal 
Smithnek öt perc kellett, hogy kielégüljön. Figyelmeztetnem 
kellett volna Szonját, vigyázzon, hogy tovább tartson, 
gondolta Wolff. 

Kezébe vette a hajlékony pengéjű kést, amelyet a 
szekrényajtó belülről való bezárásához és kinyitásához 
használt. Óvatosan belecsúsztatta a hegyét az aktatáska 
egyik zárjába. Amikor megnyomta a kést, az csak meghajlott. 

Néhány másodperc alatt feltörhette volna a zárakat, de 
nem akarta. feltörni, hiszen akkor Smith rájött volna, hogy 
kinyitották az aktatáskáját. Wolff nem félt Smithtől, de azt 
akarta, hogy az őrnagy továbbra se tudja, hogy miért 
csábították el: ha valami értékes anyag volt a táskában, Wolff 
szeretett volna rendszeresen belenézni. 

De ha nem tudja kinyitni a táskát, nem ér semmit 
Smithszel. 

Mi történne, ha feltörné a zárakat? Smith befejezné a 
dolgot Szonjával, belebújna a nadrágjába, felkapná a táskáját, 
és észrevenné, hogy kinyitották. Vádolni kezdené Szonját. A 
bárkaház veszélyessé válna, hacsak Wolff meg nem ölné 
Smitht. Még egy brit katonát meggyilkoltak, ezúttal Kairóban. 
Iszonyú hajtóvadászat kezdődne. Összefüggésbe hoznák vajon 
a gyilkosságot Wolff személyével? Beszélt vajon Smith 
valakinek Szonjáról? Látta őket valaki együtt a Csa-Csa 
bárban? Elvezetné az angolokat a bárkaházhoz a nyomozás? 

Kockázatos volna a dolog - de az egészben az lenne a 
legrosszabb, hogy Wolff információforrás nélkül maradna, 
vagyis megint csak ott lenne, ahol volt. 

Közben a népe háborút visel odakinn a sivatagban, és 
információkra van szüksége. 


Wolff csendben állt a nappali közepén, és törte a fejét. Az 
előbb mintha eszébe jutott volna valami, hogy mit csináljon, 
de már kiment a fejéből. A függöny másik oldalán Smith 
suttogott és nyögdécselt. Wolff kíváncsi volt, vajon levette-e 
már a nadrágját... 

A nadrágja! Ez az! 

Az aktatáska kulcsa nyilván a nadrágja zsebében van. 

Wolff belesett a függönyök közt. Smith és Szonja az ágyon 
feküdt. Szonja a hátán, behunyt szemmel. Smith mellette 
feküdt, és félkönyékre támaszkodva simogatta. Szonja ívben 
görbítette a hátát, mintha élvezné. Miközben Wolff nézte őket, 
Smith félig ráfeküdt Szonjára, és az arcát a keblébe rejtette. 

Smith még mindig nadrágban volt. 

Wolff keresztüldugta a fejét a függönyön, és integetni 
kezdett egyik karjával, hogy magára vonja Szonja figyelmét. 
Nézz rám, te nő! - gondolta. Smith csókolgatni kezdte Szonja 
keblét. Szonja kinyitotta a szemét, és Smith brillantinozott 
haját simogatva átnézett a feje fölött. A tekintete találkozott 
Wolff tekintetével. 

Wolff szájmozgással jelezte: Húzd le róla a nadrágot. 

Szonja a homlokát ráncolta, nem értette, mit akar Wolff. 

Wolff átlépett a függönyök közt, és úgy tett, mintha levetné 
a nadrágját. 

Szonja arca felderült. Most már értette, mit akar. 

Wolff visszalépett a függöny mögé, és csöndben 
összehúzta, csak egy kis rést hagyva rajta, amelyen 
keresztülleshetett. 

Látta, hogy Szonja keze Smith sortjához nyúl, és babrálni 
kezd a sliccén a gombokkal. Smith nyögdécselt. Szonja a 
szemét forgatta, annak jeléül, hogy megveti a naiv, 
szenvedélyes őrnagyot. Wolff azt gondolta: Remélem, 
Szonjának van annyi esze, hogy erre dobja a nadrágot. 

Égy perc múlva Smith türelmetlen lett, elunta Szonja 
ügyetlenkedését, legurult róla, felült, és ő maga vetette le a 
nadrágját.  Keresztülhajította az ágy vége fölött, és 
visszafordult Szonjához. 

Az ágy vége körülbelül ötlábnyira volt a függönytől. 

Wolff hasra feküdt a padlón, szétválasztotta a kezével a 
függönyt, és indián módra átaraszolt közte. 


Hallotta, hogy Smith azt mondja: - Úristen, de gyönyörű 
vagy! 

Wolff elérte a nadrágot. Az egyik kezével óvatosan addig 
forgatta, amíg nem látta rajta az egyik zsebet. Beledugta a 
kezét, és a kulcs után tapogatózott. 

A zseb üres volt. 

Mozgolódás hallatszott az ágy felől. Smith morgott. Szonja 
azt mondta: - Ne! Maradj fekve. 

Derék lány, gondolta Wolff. 

Megfordította a nadrágot, és megtalálta a másik zsebet. 
Belenyúlt. Az is üres volt. 

Lehetett a nadrágon még több zseb is. Wolff vakmerő lett. 
Tapogatni kezdte a ruhadarabot, valami keményet keresett, 
ami fém lehet. Nem talált semmit. Felemelte a nadrágot. 

Egy kulcscsomó feküdt alatta. 

Wolff hangtalanul, megkönnyebbülten fellélegzett. 

A kulcsok nyilván akkor csúsztak ki a zsebből, amikor Smith 
a padlóra hajította a nadrágot. 

Wolff fogta a kulcsokat meg a nadrágot, és elkezdett 
hátrafelé araszolni a függönyökön keresztül. 

Aztán lépteket hallott a fedélzetről. 

Smith éles hangon felkiáltott: - Szent isten, ki az? 

- Sss! - suttogott Szonja. - Csak a postás. Mondd meg, ha 
ez jólesik... 

- Ó, nagyon jól. 

Wolff túljutott a függönyökön, és fölnézett. A postás éppen 
egy levelet helyezett a létra legfelső fokára a csapóajtó 
mellett. Wolff legnagyobb rémületére a postás meglátta őt, és 
leköszönt: - Sabah el-kheir - jó reggelt! 

Wolff az ajkára tette az ujját, hogy hallgasson, aztán a 
tenyerébe fektette az arcát, alvást mímelve, és a hálószoba 
felé mutatott. 

- Bocsánat! - suttogta a postás. Wolff intett neki, hogy 
tűnjön el. 

A hálószobából nem hallatszott semmi. 

Fölkeltette volna a postás köszönése Smith gyanúját? 
Valószínű, hogy nem, gondolta Wolff: a postás akkor is 
köszönhet jó reggelt, ha nem lát senkit, hiszen az, hogy a 
csapóajtó nyitva van, arra mutat, hogy van otthon valaki. 


A szomszéd helyiségben újrakezdődtek a szeretkezés 
neszei, és Wolff könnyebben lélegzett. 

Átnézte a kulcsokat, megkereste a legkisebbet, és 
belepróbálta az aktatáska zárjába. 

Nyitotta. 

Kinyitotta a másik zárat is, és felemelte az aktatáska 
fedelét. A táskában egy kemény fedelű irattartóban egy köteg 
papír volt. Csak nehogy megint étlapok legyenek, gondolta 
Wolff. Kinyitotta az irattartót, és ránézett a legfelső lapra. 

Ezt olvasta: 


ABERDEEN HADMŰVELET 


1. A szövetséges erők június 5-én hajnalban nagyarányú 
ellentámadást indítanak. 
2. A támadás kétirányú lesz... 


Wolff fölnézett a papírokból. - Úristen - suttogta. - Ez az! 

Fülelt. A hálószobában már hangosabbak voltak a neszek. 
Hallotta, hogy nyikorognak az ágy rugói, és úgy érezte, 
mintha még a hajó is himbálózni kezdene egy kicsit. Nem volt 
sok ideje. 

A Smithnél levő jelentés részletes volt. Wolff nem tudta 
pontosan, hogyan működik a brit parancsnoki láncolat, de 
feltételezte, hogy az ütközeteket Ritchie tábornok tervezi meg 
a sivatagi főhadiszálláson, aztán elküldi a kairói 
főhadiszállásra, hogy Auchinleck jóváhagyja. A délelőtti 
értekezleteken, amelyeken valamilyen minőségben nyitván 
Smith is részt vesz, megtárgyalják a fontosabb ütközetek 
terveit. Wolff ismét tűnődni kezdett, hogy vajon milyen 
ügyosztály lehet abban a jelöletlen épületben a Szulejmán 
pasa negyedben, ahová Smith minden délután visszatér; 
aztán elhessegette magától a gondolatot. Jegyzeteket kellett 
készítenie. 

Elkezdett ceruzát és papírt keresni. Ezt már előzőleg meg 
kellett volna tennem, gondolta. Az egyik fiókban talált egy 
írótömböt meg egy piros ceruzát. Leült az aktatáska mellé, és 
olvasni kezdett. 

A szövetséges lőerőket a katlannak nevezett térségben 
ostromolták. A június 5-i ellentámadást kitörésnek szánták. 


Hajnali két óra ötven perckor kellett kezdődnie: négy tüzérségi 
ezrednek bombázás alá kellett vennie az Aslaghgerincet, ahol 
Rommel keleti szárnya volt. A tüzérségi tűznek az volt a 
feladata, hogy megpuhítsa az ellenséget, és előkészítse a 10. 
hindu dandár támadását. Miután a hinduk áttörték a vonalat 
az Aslagh-gerincen, a 22. páncélosbrigád tankjainak át kellett 
törnie a résen, és elfoglalnia Sidi Muftaht, nyomában a 9. 
hindu dandárral, amely megerősíti az elfoglalt állást. 

Közben a 32. páncélosbrigád tankjainak gyalogsági 
támogatással Rommel északi szárnyát kellett megtámadnia a 
Sidra-gerincnél. 

Amikor Wolff a feljegyzés végére ért, rájött, hogy annyira 
elmerült az olvasásban, hogy hallotta ugyan, hogy Smith 
őrnagy eljutott a beteljesüléshez, de nem vett tudomást róla. 
Most reccsent az ágy, és két láb lépett le a padlóra. 

Wolff megfeszült. 

Szonja megszólalt: - Drágám, tölts egy kis pezsgőt. 

- Egy pillanat... 

- Nekem most kell. 

- Kicsit ostobán érzem magam nadrág nélkül, szívem. 

Jesszusom, a nadrágját akarja! - gondolta Wolff. De Szonja 
azt mondta: - Nekem így tetszel, meztelenül. Igyál velem egy 
pohárral, mielőtt felöltözöl. 

- Az óhajod számomra parancs. 

Wolff megkönnyebbült. Lehet, hogy a lány nyűgösködik, 
gondolta, de azért megteszi, amit akarok! 

Gyorsan átnézte a többi papírt, elhatározva, hogy most már 
csak azért sem hagyja magát rajtakapni: Smith csodálatos 
fogás, és tragédia volna megölni az aranytojást tojó tyúkot, 
miután az első tojást megtojta. Feljegyezte, hogy a 
támadásban négyszáz tank fog részt venni, ebből 
háromszázharminc a keleti ágon, és csak hetven az északin: 
hogy Messervy és Briggs tábornokok közös főhadiszállást 
készülnek felállítani; és hogy Auchinleck - észrevehetőleg 
kicsit zsémbesen - alaposabb felderítést és szorosabb 
együttműködést követel a gyalogság és a tankok között. 

Odabenn dugó pukkant, miközben írt. Megnyalta az ajkát, 
és azt gondolta: Nekem is jólesne egy kicsi. Tűnődött, vajon 
milyen gyorsan tud meginni Smith egy pohár pezsgőt. 
Elhatározta, hogy nem kockáztat. 


Visszatette a papírokat az irattartóba, és az irattartót a 
táskába. Becsukta a táska fedelét, és a kulccsal bezárta rajta 
a zárakat. A kulcscsomót bedugta a sortnadrág zsebébe. 
Felállt, és belesett a függönyök közt. 

Smith az ágyban ült katonai alsóneműjében, egyik kezében 
pohárral, a másikban cigarettával, és nagyon elégedettnek 
látszott önmagával. A cigaretta nyilván az inge zsebében 
lehetett: kellemetlen lett volna, ha a nadrágja zsebében 
tartja. 

Wolff pillanatnyilag Smith látókörén belül volt. Elhúzta az 
arcát a függönyök közti keskeny réstől, és várt. Hallotta, hogy 
Szonja azt mondja: - Tölts még egy pohárral. - Wolff ismét 
belesett. Smith elvette Szonjától a poharát, és az üveg felé 
fordult. Most háttal volt Wolffnak. Wolff bedugta a 
sortnadrágot a függönyön keresztül, és letette a padlóra. 
Szonja meglátta, és rémülten felhúzta a szemöldökét. Wolff 
gyorsan visszahúzta a karját. Smith átadta Szonjának a 
poharát. 

Wolff bebújt a szekrénybe, magára zárta az ajtót, és 
kényelmesen elhelyezkedett. Azon tűnődött, vajon meddig kell 
várnia, hogy Smith elmenjen. De igazában nem izgatta: 
ujjongani tudott volna. Aranybányára lelt. 

Félóra is beletelt, mire a kukucskálólyukon keresztül 
meglátta Smitht, aki teljesen felöltözve jött át a nappaliba. 
Addigra Wolffba már teljesen beleállt a görcs. Szonja követte 
Smitht, és azt kérdezte: - Muszáj ilyen hamar elmenned? 

- Sajnos muszáj - mondta Smith. - Nagyon veszélyes itt 
lennem. -  Habozott. - Hogy teljesen őszinte legyek, 
tulajdonképpen nem lett volna szabad az aktatáskámat 
magammal hoznom. Pokolian nehéz volt délben idejönnöm. 
Ugyanis a főhadiszállásról egyenesen az irodámba kellett 
volna mennem. Hát ma nem mentem - iszonyúan féltem, 
hogy esetleg elszalasztalak, ha késem. Az irodámban azt 
mondtam, hogy ma a főhadiszálláson ebédelek, a 
főhadiszálláson meg azt, hogy az irodámban. Legközelebb 
azonban előbb elmegyek az irodámba, lerakom az 
aktatáskám, és úgy jövök ide - ha ez megfelel neked, bébi. 

Wolff azt gondolta: Az isten szerelmére, Szonja, mondj 
valamit! 


Szonja azt mondta: - Csak az a baj, Sandy, hogy a 
takarítónőm minden délután idejön, nem lehetünk egyedül. 

Smith a homlokát ráncolta. - A mindenit neki! Hát akkor 
esténként kell találkoznunk. 

- Csakhogy nekem este dolgoznom kell, és a számom után 
a  mulatóban kell maradnom, és  elbeszélgetnem a 
vendégekkel. Es nem ülhetek minden este a te asztalodhoz: 
pletykálni kezdenének rólunk. 

A szekrényben nagyon meleg volt, és fullasztó a levegő. 
Wolff kegyetlenül izzadt. 

Smith azt kérdezte: - Nem mondhatnád meg a 
takarítónődnek, hogy ne jöjjön? 

- De drágám, csak nem takaríthatok magam? Nem is 
tudnám, hogy csináljam. 

Wolff látta, hogy Szonja elmosolyodik, aztán megfogja 
Smith kezét, és a lába közé dugja. - O, Sandy, ígérd meg, 
hogy délben jössz. 

Ez már több volt, mint amennyinek Smith ellent tudott 
volna állni. - Persze, hogy megígérem, drágám - mondta. 

Megcsókolták egymást, és Smith végre elment. Wolff 
hallgatta a lépteit, amint végigment a fedélzeten és a pallón, 
aztán kibújt a szekrényből. 

Szonja kajánul csillogó szemmel nézte, — mikor 
kinyújtóztatta fájó tagjait. - Rossz volt? - kérdezte színlelt 
együttérzéssel. 

- De megérte - mondta Wolff. - Csodálatos Voltál. 

- Megkaptad, amit akartál? 

- Többet, mint amennyiről álmodni mertem volna. 

Wolff kenyeret és kolbászt vágott fel ebédre, miközben 
Szonja megfürdött. Ebéd után elővette az angol regényt meg 
a kód kulcsát, és megfogalmazta a Rommelnek szánt 
jelentést. Szonja a lóversenyre ment egy csomó egyiptomi 
barátjával: Wolff ötven fontot adott neki, hogy fogadhasson. 

Este Szonja elment a Csa-Csa klubba, Wolff meg otthon ült, 
whiskyt ivott és arab verseket olvasott. Mikor közeledett az 
éjfél, bekapcsolta az adó-vevőt. 

Pontosan huszonnégy órakor lekopogta a hívójelét, a 
Szfinxet. Néhány másodperc múlva Rommel sivatagi 
lehallgatóállomása már válaszolt is. Wolff leadott egy sor V-t, 
hogy pontosan ráhangolhassanak, aztán megkérdezte, elég 


erős-e az adása. A mondat közepén hibásan ütött le egy 
betűt, leadott egy sor T-t, ami azt jelentette, hogy "tévedtem", 
aztán újra kezdte. Azt a választ kapta, hogy az adása 
maximális erősségű, és leadták az F betűt, hogy "folytassa". 
Leadott egy KÜ-t, jelezve, hogy kezdődik az üzenet, aztán 
sifrírozva elkezdte: "Aberdeen hadművelet..." 

A végén leadott még egy BU-t, ami azt jelentette, hogy az 
üzenetet befejezte, meg egy V-t, hogy az adásnak is vége. Egy 
sor VÉ-vel válaszoltak, ami azt jelentette, hogy "Az üzenetet 
vettük és értettük". 

Wolff eltette az adó-vevőt, a regényt és a kulcsot, aztán 
töltött magának még egy pohárral. 

Mindent összevéve, gondolta, hihetetlenül jó munkát 
végzett. 


10. 


Június 4-én reggel hét órakor a kém jelentése csak egy volt a 
von Mellenthin - Rommel felderítőtisztje - íróasztalán heverő 
húsz-harminc jelentés között. Volt ott még néhány jelentés a 
lehallgatóállomásoktól a gyalogság és a tankhadosztályok 
sifrírozatlan üzenetváltásairól; ott voltak a főhadiszállások 
primitíven sifrírozott utasításai, amelyeket már reggel meg 
lehetett fejteni; és ott volt még egypár ellenséges 
rádióközlemény, amely megfejthetetlen volt ugyan, mégis 
következtetni lehetett belőlük az ellenség szándékaira 
egyszerűen csak az adás helyéből és frekvenciájából. A 
rádiójelentéseken kívül az asztalon hevertek a terepen 
működő felderítők jelentései is: a zsákmányolt fegyverekről, 
az elesett ellenséges katonák egyenruháiról és a foglyok 
kihallgatásáról adtak számot, vagy egyszerűen csak arról, 
hogy végignéztek a sivatagon, és látták az ellenséget. Aztán 
még ott volt a légi felderítés jelentése, egy szakértő 
helyzetjelentése és egy - használhatatlan - összegezés arról, 
hogy Berlin jelenleg mekkorára becsüli a szövetségesek 
erejét, és milyen szándékokat tételez fel a részükről. 

Mint valamennyi tábori felderítőtiszt, von Mellenthin is 
lefitymálta a kémek jelentéseit. A diplomáciai pletykákon, 
újsághíreken és puszta találgatáson alapultak, és legalább 


olyan gyakran voltak tévesek, mint helyesek, ami azt 
jelentette, hogy lényegében használhatatlanok voltak. 

De kénytelenek voltak beismerni, hogy ez a kémjelentés 
másnak látszik. 

Egy átlagos titkosügynök valószínűleg ilyesmit jelentett 
volna: "A 9. hindu dandárral közölték, hogy a közeljövőben 
alighanem — nagyobb ütközetbe kerülnek", vagy: "A 
szövetségesek június elején valószínűleg kitörést terveznek a 
katlanból", vagy: "Az a hír járja, hogy Auchinlecket leváltják a 
főparancsnokságról." Ebben a jelentésben azonban nem volt 
semmi határozatlan. 

A kém, akinek a hívójele Szfinx volt, így kezdte az üzenetét: 
"Aberdeen hadművelet." Megadta a támadás időpontját, a 
benne részt vevő dandárok számát és szerepét, megjelölte a 
helyeket, ahol támadni fognak, és elárulta a tervezők taktikai 
elgondolásait. 

Von Mellenthin nem volt meggyőzve, de érdekelte a 
jelentés. 

Amikor sátrában a hőmérő meghaladta a harminc fokot, 
elkezdte rutinszerű reggeli tárgyalássorozatát.  Tárgyalt 
személyesen, tábori telefonon és - ritkán - rádión, beszélt a 
hadosztályoknál működő felderítőkkel, a Luftwaffe összekötő 
tisztjével, aki a légi  felderítésről tájékoztatta, a 
lehallgatóállomások összekötőjével és néhány dandároknál 
működő felderítővel. Valamennyiüknek megemlítette a 9. és 
10. hindu dandárt, meg a 22. és 32. páncélosbrigádot. 
Utasította őket, hogy keressék meg az említett brigádokat. 
Arra is utasította őket, hogy figyeljék meg, folynak-e harci 
előkészületek azokban a térségekben, ahonnan a kém szerint 
az ellentámadás majd kiindul. De tartsák szemmel az ellenség 
felderítését is: ha a kémnek igaza van, akkor a szövetségesek 
nyilván fokozott légi felderítést fognak folytatni azok fölött az 
állások fölött, amelyeket meg akarnak támadni, éspedig az 
Aslagh-gerinc, a Sidra-gerinc és Sidi Muftah fölött. Lehetséges, 
hogy fokozott mértékben fogják bombázni is ezeket az 
állásokat, hogy megpuhítsák őket, bár ez annyira elárulná a 
szándékaikat, hogy a legtöbb parancsnok nyilván ellen fog 
állni a kísértésnek. Lehetséges, hogy megtévesztésül éppen 
csökkenteni fogják a bombázást, és ez is lehet a közeli 
támadás jele. 


Ezek a beszélgetések tették lehetővé, hogy a tábori 
felderítőtisztek kiegészítsék előző esti jelentéseiket. Miután 
befejezte a beszélgetéseket, von Mellenthin is megírta a 
jelentését Rommelnek, és elvitte a parancsnoki kocsihoz. 
Megtárgyalta a vezérkari főnökkel, aki aztán Rommel elé 
terjesztette. 

A reggeli tárgyalás rövid volt, mert Rommel nagyobb 
döntéseit és a másnapra vonatkozó parancsait rendszerint 
előző este szokta meghozni és kiadni. Rommel különben sem 
volt elmélkedő hangulatban reggelenként: ő cselekedni akart. 
Bejárta a sivatagot, a frontvonal egyik állásából a másikba 
száguldott a vezérkari kocsin, vagy repült a Storch-hal, 
parancsokat adott ki, tréfálkozott a katonákkal, vagy átvette 
a vezetést a kisebb csetepatékban - annak ellenére, hogy 
állandóan kitette magát az ellenség tüzének, 1914 óta 
egyetlenegyszer sem sebesült meg. Ma von Mellenthin is vele 
ment, és kihasználta az alkalmat, hogy vázolja saját 
helyzetképét a frontvonalról és saját becslését a felderítők 
hozzá beküldött nyersanyaga alapján: azok némelyike ugyanis 
túlságosan óvatos volt, mellőzött minden bizonytalan 
dátumot, némelyikük meg túlzásokba esett, hogy külön 
ellátmányt és erősítést kapjon az alakulatának. 

Kora este, amikor a hőmérő higanyszála végre lejjebb szállt, 
újabb jelentések és tárgyalások következtek. Von Mellenthin 
megszűrte a Szfinx által megjósolt  ellentámadással 
kapcsolatos részletek tömegét. 

Az Ariete páncéloshadosztály - az az olasz hadosztály, 


amely az Aslagh-gerincet tartotta megszállva - növekvő 
ellenséges légi tevékenységet jelentett. Von  Mellenthin 
megkérdezte tőlük, " hogy ez vajon bombázást vagy 


felderítést jelent-e, és azt válaszolták, hogy csak felderítést, a 
bombázás lényegében megszűnt. 

A Luftwaffe a senki földjéről jelentett tevékenységet, ami 
azt is jelenthette, hogy egy előretolt járőr gyülekezőhelyet 
jelöl ki valahol. 

Akad foszlányokban lehallgatott, primitíven sifrírozott 
rádióüzenet, amelyben valamelyik hindu dandár sürgős 
tisztázását kérte a reggeli valaminek (utasításnak?), különös 
tekintettel a tüzérségi tűznek vagy minek az időpontjára. Von 


Mellenthin tudta, hogy az angoloknál a tüzérségi tűz mindig 
támadást előz meg. 

A kém jelentése egyre hihetőbbnek látszott. 

Von  " Mellenthin megkereste  kartotékjában a 32. 
páncélosbrigádot, és rájött, hogy nemrég látták őket a Rigel- 
gerincen - vagyis olyan pozícióban, ahonnan logikusan 
megtámadhatták a Sidra-gerincet. 

Egy felderítőtiszt feladata szinte lehetetlen: ki nem elégítő 
adatok alapján meg kell jósolnia az ellenség várható 
mozdulatait. Megnézi a jelentéseket, felhasználja intuícióját, 
és hazardírozik. 

Von Mellenthin elhatározta, hogy ő a Szfinx jelentése 
alapján fog hazardírozni. 

Este 18.30-kor vitte el a jelentését a parancsnoki kocsihoz. 
Rommel a vezérkari főnökével, Bayerlein ezredessel és 
Kesselringgel volt együtt. Egy tábori asztal körül álltak, és a 
hadműveleti térképet nézegették. Az asztal egyik oldalán egy 
hadnagy ült, jegyzetelésre készen. 

Rommel levette a sapkáját. Hatalmas, kopaszodó feje 
túlságosan nagynak tűnt alacsony termetéhez képest. 
Fáradtnak és soványnak látszott. Von Mellenthin tudta, hogy 
visszatérő gyomorbántalmakban szenved, és néha napokig 
képtelen enni. Normális körülmények közt kövérkés arca 
beesett, és a füle mintha még jobban elállt volna, mint 
máskor. Ferde vágású szeme azonban lelkesen csillogott a 
győzelem reményében. 

Von Mellenthin összecsapta a sarkát, szertartásosan átadta 
a jelentését, aztán a térképet mutogatva előadta 
következtetéseit. Amikor befejezte, Kesselring megszólalt: - És 
azt mondja, hogy mindez egy kém jelentésén alapul? 

- Nem, tábornagy úr - mondta határozottan von Mellenthin. 
- . Vannak bizonyos jelek, amelyek megerősítik a 
következtetéseimet. 

- Efféle jeleket mindenre találhat az ember - mondta 
Kesselring. 

Von Mellenthin a szeme sarkából látta, hogy Rommel kezd 
bosszús lenni. 

Kesselring folytatta: - Nem tervezhetünk komolyan 
ütközetet egy vacak kis kairói titkosügynök jelentése alapján. 


Rommel azt mondta: - Én hajlamos vagyok hinni ennek a 


jelentésnek. 
Von Mellenthin elnézte a két férfit. Valahogy furcsamód 
egyforma volt a hatalmuk - mármint a hadseregben 


furcsamód, hiszen a hadseregben az alá- és fölérendeltség 
rendszerint pontosan körül volt határolva.  Kesselring 
főparancsnok volt délen, így rangban Rommel fölött állt, de 
Rommel - Hitlernek valamilyen szeszélye folytán - mégsem 
fogadott el utasításokat tőle. Mindkét férfinak volt patrónusa 
Berlinben: Kesselring a Luftwaffe embere, Göring kedvence 
volt, Rommel meg olyan jó hírnévnek örvendett a 
közvélemény szemében, hogy mindig számíthatott Göbbels 
támogatására. Kesselring népszerű volt az olaszok közt, 
Rommel meg mindig sértegette őket. Végső fokon Kesselring 
volt az erősebb, mert tábornagyként közvetlen bejárása volt 
Hitlerhez, míg Rommel csak Jodlon keresztüljuthatott hozzá; 
de Kesselring nem engedhette meg magának, hogy ezt a 
kártyát túlságosan gyakran kijátssza. Ezért aztán a két ember 
gyakran összeveszett; és noha a sivatagban mindig Rommelé 
volt az utolsó szó, otthon Európában - ezt von Mellenthin 
tudta - Kesselring úgy manőverezett, hogy lerázza Rommelt a 
nyakáról. 

Rommel a térkép felé fordult. - Akkor tehát készüljünk fel 
egy kétirányú támadásra. Nézzük először a gyengébb, északi 
ágat. A Sidra-gerincet a 21. páncéloshadosztály tartja 
megszállva tankelhárító ágyúkkal. Itt, a brit előnyomulás 
útvonalában aknamező van. A páncélosok becsalogatják a 
briteket az aknamezőre, és a tankelhárítók tüzével elpusztítják 
őket. Ha a kémnek igaza van, és a britek csak hetven tankot 
vetnek be ebbe a támadásba, a 21. Páncéloshadosztály 
gyorsan el fog bánni velük, és akadálytalanul vállalkozhat 
további akciókra később a nap folyamán. 

Végighúzta vastag mutatóujját a térképen. - Most nézzük a 
másik ágat, a főtámadást, a keleti szárnyunkon. Ezen a 
szárnyon az olasz hadsereg áll. A támadást egy hindu dandár 
fogja vezetni. Ismerve a hindukat, és ismerve a mi 
olaszainkat, feltételezem, hogy a támadás sikerülni fog. Épp 
ezért erélyes visszavágást rendelek el. 

Először is: az olaszok nyugatról ellentámadásba lendülnek. 
Másodszor: a páncélosok, miután a  Sidra-gerincnél 


visszaverték a támadás másik ágát, megfordulnak, és északról 
megtámadják a hindukat. Harmadszor: ma éjjel az utászaink 
Bir el-Harmatnál rést nyitnak az aknamezőn, hogy a 15. 
páncéloshadosztály dél felé tudjon fordulni, keresztülvonuljon 
a résen, és hátulról támadja meg a brit erőket. 

Von Mellenthin, aki hallgatott és figyelt, elismerően 
bólogatott. Tipikus Rommel-féle terv volt, az erők gyors 
átcsoportosításán alapult, hogy hatásfokuk minél nagyobb 
legyen, és a bekerítő hadmozdulat lehetővé tegye egy 
hatalmas hadosztály meglepetésszerű megjelenését ott, ahol 
a legkevésbé várják: az ellenség hátában. Ha minden sikerül, 
a támadó szövetséges dandárokat bekerítik, elvágják és 
megsemmisítik. 

Ha minden sikerül. 

Ha a kémnek igaza van. 

Kesselring azt mondta Rommelnek: - Azt hiszem, hogy 
nagy baklövést követ el. 

- Jogában áll azt hinni - mondta nyugodtan Rommel. 

Von Mellenthin nem volt nyugodt. Ha rosszul sül el a dolog, 
Berlinben hamarosan azt fogják beszélni, hogy Rommel 
indokolatlanul bízott gyönge felderítésében, és a felderítés 
gyengeségéért von Mellenthint fogják hibáztatni. Rommel 
könyörtelen tudott lenni azokkal az alárendeltjeivel szemben, 


akik cserbenhagyták. 
Rommel ránézett a jegyzetelő hadnagyra. - Tehát ezek a 
holnapi napra vonatkozó parancsaim. - Kihívóan nézett 


Kesselringre. 
Von Mellenthin zsebre dugta a kezét és keresztbe tette az 
ujját. 


Von Mellenthinnek ez a pillanat jutott az eszébe, amikor 
tizenhat nappal később Rommel társaságában a naplementét 
figyelte Tobruk fölött. 

Egymás mellett álltak az el-Adem meredek északkeleti 
lejtőjén, és várták az ütközet kezdetét. Rommelen 
autószemüveg volt, az az autószemüveg, amelyet a foglyul 
ejtett Oconnor tábornoktól vett el, és úgyszólván a védjegye 
lett. Kitűnő formában volt: csillogott a szeme, élénk volt és 
bizakodó. Az ember szinte hallotta, hogyan kattog az agya, 


miközben szemügyre veszi a tájat, és azon tűnődik, hogyan 
fog lefolyni az ütközet. 

Von Mellenthin azt mondta: - A kémnek igaza volt. 

Rommel elmosolyodott. - Én is éppen erre gondoltam. 

A június 5-i szövetséges ellentámadás pontosan úgy 
következett be, ahogy a kém megjósolta, és Rommel védelmi 
terve olyan kitűnőnek bizonyult, hogy a támadásból ellen- 
ellentámadás lett. A támadásban részt vevő négy szövetséges 
dandár közül hármat megsemmisítettek, négy tüzérezredet 
pedig foglyul ejtettek. Rommel könyörtelenül kihasználta az 
előnyét. Június 14-én áttörte a Gazala-vonalat, és ma, június 
20-án itt áll, hogy megkezdjék az életbevágóan fontos parti 
helyőrség, Tobruk ostromát. 

Von Mellenthin megborzongott. Elképesztő volt, hogy 
milyen hideg tud lenni a sivatag hajnali ötkor. 

Az eget figyelte. 

Öt óra húsz perckor megkezdődött a támadás. 

Először mintha távoli mennydörgés hallatszott volna, amely 
fülsiketítő robajjá erősödött, ahogy a Stukák közeledtek. Az 
első alakzat átrepült a fejük fölött, alábukott a brit állások felé, 
és ledobta bombáit. Hatalmas por- és füstfelhő szállt fel, és 
ugyanakkor Rommel egész tüzérsége ugyancsak fülsiketítő 
robajjal tüzet nyitott. A Stukák újabb hulláma repült át a fejük 
fölött, aztán még egy: százával voltak a bombázók. 

Von Mellenthin azt mondta: - Fantasztikus. Ezt jól csinálta 
Kesselring. 

Oktalanság volt ilyet mondania. Rommel felcsattant: - Nem 
Kesselring érdeme: ma mnii irányítjuk a repülőgépeket. 

A Luftwaffe akkor is jó munkát végez, gondolta von 
Mellenthin, de nem mondta ki. 

Tobruk koncentrikus erődítmény volt. Maga a helyőrség a 
város szívében feküdt, a város meg egy nagyobb, britek által 
megszállva tartott terület szívében. A területet 35 mérföld 
hosszúságban kiserődökkel tarkított drótkerítés vette körül. A 
németeknek át kellett jutniuk a drótkerítésen, aztán be kellett 
hatolniuk a városba, aztán meg kellett ostromolniuk a 
helyőrséget. 

Narancsszínű füstfelhő szállt fel a csatatér közepén. Von 
Mellenthin megjegyezte: - A rohamutászok jelzik, hogy kérik a 
tüzérség hatáskörének a kiterjesztését. 


Rommel bólintott. - Nagyszerű. Haladunk. 

Von  Mellenthint hirtelen hatalmába kerítette az 
optimizmus. Tobrukban rengeteg zsákmányra számíthattak: 
benzinre, lőszerre, sátrakra, teherautókra - Rommel motoros 
szállítóeszközeinek már több mint a fele britektől zsákmányolt 
járművekből állt - és élelemre. Von Mellenthin elmosolyodott, 
és megkérdezte: - Friss hal legyen vacsorára? 

Rommel értette a gondolatmenetét. - Máj - mondta -, 
rósejbni és friss kenyér. 

- És igazi ágy, tollas párnával. 

- Egy olyan házban, amelynek kőfalai vannak, és a falak 
távol tartják a hőséget meg a bogarakat. 

Futár érkezett, jelentést hozott. Von Mellenthin átvette és 
elolvasta. Alig bírta fékezni az izgalmat a hangjában, amikor 
megszólalt: - A 69. kísérődnél átvágtunk a drótkerítésen. 
Menny csoportja támad az Afrika Korps gyalogságával. 

- Helyes - mondta Rommel. - Rést nyitottunk. Gyerünk! 


Délelőtt fél tizenegy volt, amikor Reggie Bogge alezredes 
bedugta a fejét Vandam irodájának az ajtaján, és azt mondta: 
- Tobruk ostrom alatt áll. 

Utána már értelmetlennek látszott dolgozni. Vandam ugyan 
gépiesen tovább dolgozott - elolvasta az informátorok 
jelentéseit, fontolóra vette egy lusta hadnagy esetét, akit már 
ideje lett volna előléptetni, de nem érdemelte meg, és 
megpróbálta valamilyen új módon megközelíteni az Alex 
Wolff-ügyet -, de mindez reménytelenül jelentéktelennek tűnt. 
Es ahogy telt a nap, egyre nyomasztóbbak lettek a hírek. A 
németek áttörtek a drótkerítésen; hidat vertek a tankelhárító 
árok fölött, átkeltek a belső aknamezőn, és elérték a Kings 
Cross nevű stratégiailag fontos útkereszteződést. 

Vandam hét órakor ment haza, hogy együtt vacsorázzon 
Billyvel. Torbukról nem mesélhetett a fiúnak: a hírt még nem 
volt szabad közzétenni. Miközben a báránybordát ették, Billy 
elmesélte, hogy az angoltanára, egy tüdőbajos fiatalember, 
akiből nem lehetett katona, folyton arról beszél, hogy milyen 
nagyon szeretne eljutni a sivatagba, hogy jól odavágjon a 
"hunoknak". - De én ezt nem hiszem el neki - mondta Billy. - 
Te elhiszed? 


- Szerintem komolyan gondolja - mondta Vandam. - 
Bűntudatot érez. 

Billy vitatkozó korban volt. - Bűntudatot? Bűntudatot nem 
érezhet, nem az ő hibája, hogy nem katona. 

- Tudat alatt érezhet. 

- Mi a különbség? 

Ebbe aztán besétáltam, gondolta Vandam. Gondolkodott 
egy pillanatig, aztán magyarázni kezdett: - Ha valaki valami 
rosszat követett el, és tudja, hogy amit elkövetett, rossz, és 
rosszul érzi magát miatta, és tudja, hogy miért érzi rosszul 
magát, akkor az tudatos bűntudat. Mr. Simkisson nem 
követett el semmi rosszat, mégis rosszul érzi magát, és nem 
tudja, miért érzi magát rosszul. Ez a tudat alatti bűntudat. 
Sokkal jobban érzi magát, ha arról beszélhet, hogy milyen 
nagyon szeretne harcolni. 

- Aha - mondta Billy. 

Vandam nem tudta, hogy a fiú megértette-e a magyarázatát 
vagy nem. 

Billy egy új könyvvel feküdt le. Azt mondta, hogy "dekcsi", 
vagyis detektívregény. A könyv címe ez volt: Halál a Níluson. 

Vandam visszatért a főhadiszállásra. A hírek továbbra is 
rosszak voltak. A 21. páncéloshadosztály benyomult Tobruk 
városába, és a rakpartról tűz alá vette a brit hajókat, amelyek 
későn próbáltak kimenekülni a nyílt tengerre. Sok hajó 
elsüllyedt. Vandam azokra az emberekre gondolt, akik a 
hajókat készítették, a millió tonna értékes acélra, amelyet 
beléjük építettek, a matrózok fáradságos kiképzésére meg a 
legénység egységessé kovácsolására. Lám, ezek az emberek 
most mind halottak, a hajók elsüllyedtek, a rengeteg 
erőfeszítés kárba veszett. 

Az éjszakát a tiszti kantinban töltötte, várta az újabb 
híreket. Szünet nélkül ivott, és annyit dohányzóit, hogy 
megfájdult a feje. A közleményeket rendszeresen küldték le a 
hadműveleti teremből. Az éjszaka folyamán Ritchie, a 8. 
hadsereg parancsnoka úgy döntött, hogy elhagyja a 
frontvonalat, és visszavonul Mersa Matruhba. Azt beszélték, 
hogy amikor Auchinleck, a főparancsnok meghallotta ezt a 
hírt, vészjóslóan sötét arccal vonult ki a szobából. 

Hajnal felé Vandam azon vette észre magát, hogy a szüleire 
gondol. Anglia déli partvidékének némelyik kikötővárosa 


éppen annyit szenvedett a bombázástól, mint London, de az ő 
szülei valamivel beljebb laktak a szárazföldön, egy Dorset 
környéki faluban. Az apja postamester volt egy kis 
postahivatalban. Vandam az órájára pillantott. Európában 
most hajnali négy óra van, az öreg most teszi fel a nadrágjára 
a csipeszeket, felül a biciklijére, és a sötétben munkába indul. 
Hatvanéves korára is olyan a testalkata, mint egy tizenéves 
kisbéresé. Vandam templombújó anyja megtiltotta a férjének 
a dohányzást, az ivást és minden egyéb léhaságot, beleértve 
ebbe mindent, a célba dobó játéktól kezdve a 
rádióhallgatásig. A férjének, úgy látszik, megfelelt a 
nőuralom, de ő maga folyton betegeskedett. 

Vandam végül is elszunnyadt az italtól, a fáradtságtól és az 
unalomtól. Azt álmodta, hogy a tobruki helyőrségben van 
Billyvel, Elene-nel és az anyjával. Körberohangált, hogy 
becsukjon minden ablakot. Odakint a németek - akik 
tűzoltókká változtak - létrákat támasztottak a falhoz, és 
kezdtek fölmászni rajtuk. Vandam anyja hirtelen abbahagyta a 
hamis bankjegyek számlálását, kinyitotta az egyik ablakot, 
Elene-re mutatott, és ezt ordította: - Itt a parázna nőszemély! 
- Rommel ugrott be az ablakon tűzoltósisakban, és Billyre 
irányított egy fecskendőt. A vízsugár ereje keresztüllökte a fiút 
egy mellvéden, és Billy beleesett a tengerbe. Vandam tudta, 
hogy az ő hibája, de nem tudott rájönni, hogy mit csinált 
rosszul. Keservesen sírni kezdett. Felébredt. 

Megkönnyebbülten állapította meg, hogy igazában nem sírt. 
De az álma után továbbra is kétségbeejtően nyomott 
hangulatban maradt. Cigarettára gyújtott. Nem ízlett. 

Felkelt a nap. Vandam körbejárt a kantinban, és eloltotta a 
villanyokat, csak hogy csináljon valamit. Bejött az egyik 
reggeli szakács egy kondér kávéval. Miközben Vandam a 
kávéját itta, lejött az emeletről egy százados egy újabb 
közleménnyel. Megállt a kantin közepén, és csendet kért. 

Azt mondta: - Klopper tábornok és a tobruki helyőrség ma 
hajnalban megadta magát Rommelnek. 

Vandam elhagyta a kantint, és gyalog indult a város utcáin 
a Nílus közelében levő háza felé. Tehetetlennek és 
haszontalannak érezte magát. Itt ül Kairóban, és kémekre 
vadászik, s közben odakint a sivatagban a hazája elveszti a 
háborút. Keresztülvillant az agyán, hogy talán Alex Wolffnak is 


van valami köze Rommel legutóbbi győzelemsorozatához, de 
elhessegette magától a gondolatot, mert ezt azért túlzásnak 
tartotta. Annyira csüggedt volt, hogy azon kezdett tűnődni, 
vajon fordulhatnak-e még ennél is rosszabbra a dolgok. És 
rájött, hogy igenis fordulhatnak. 

Amikor hazaért, lefeküdt. 


Második rész 
MERSA MATRUH 
11. 


A görög nagy tapenoló volt. 

Elene ki nem állhatta a tapenolókat. A nyílt bujálkodás 
ellen nem volt semmi kifogása, még egy kicsit hajlamos is volt 
rá. Amit nem szeretett, az a sunyi, bűntudatos, kéretlen 
tapenolás volt. 

Két órát töltött a boltban, és máris utálta Mikisz 
Arisztopuloszt. Két hét múlva pedig már meg tudta volna 
fojtani. 

Az üzlet egyébként kellemes volt. Szerette a fűszerek illatát, 
és szerette a hátsó helyiség polcain sorakozó színes, vidám 
dobozokat és konzerveket. A munka könnyű volt és mindig 
ugyanaz, de az idő elég gyorsan telt. Bámulatba ejtette a 
vevőket, hogy milyen gyorsan össze tudja adni fejben is a 
számlájukat. Néha vett magának valamilyen külföldről 
importált finomságot, és hazavitte, hogy megkóstolja: például 
egy doboz májkrémet, egy tábla Hershey csokoládét, egy 
üveg Bovrilt, egy babfőzelékkonzervet. És újdonság volt 
számára az, hogy mindennap rendszeresen nyolc órát 
dolgozik. 

De a főnök gyötrelem volt. Minden alkalmat kihasznált, 
hogy hozzáérjen a karjához, a vállához vagy a derekához, 
valahányszor elhaladt mellette a pult mögött vagy a hátsó 
helyiségben, mindig hozzádörzsölődött a melléhez vagy a 
fenekéhez. A lány eleinte azt hitte, hogy csak véletlen a dolog, 
mert a görög nem olyan fajtának látszott: a húszas éveiben 
járt, nagyon jóképű volt, és mindig olyan szélesen mosolygott, 
hogy kilátszott hófehér fogsora. A lány hallgatását nyilván 
beleegyezésnek tekintette. Elene rájött, hogy jó lesz egy 
kicsit vigyáznia vele. 

Semmi szüksége nem volt az ilyesmire. Az érzelmei már 
amúgy is túlságosan zavarosak voltak. Egyszerre szerette is 
meg gyűlölte is William Vandamét, aki úgy beszélt vele, mint 
egyenrangú féllel, aztán meg úgy kezelte, mint egy kurvát; el 
kellett csábítania Alex  Wolffot, akivel még sohasem 


találkozott; és közben állandóan  tapenolta  Mikisz 
Arisztopulosz, aki iránt csak mélységes megvetést érzett. 

Mind csak kihasználnak, gondolta, ez az én életem. 

Azon tűnődött, vajon milyen lesz Wolff. Könnyű volt 
Vandamnek azt mondania, hogy barátkozzon össze vele. 
Mintha csak meg kellene nyomnia egy gombot, és ő rögtön 
ellenállhatatlanná válna. A valóságban rengeteg függött a 
férfitól. Némelyik férfinak azonnal megtetszett. Némelyikkel 
nehezebben ment a dolog. Némelyiknél meg egyszerűen 
lehetetlen volt. Énjének egyik fele azt remélte, hogy Wolff-fal 
is lehetetlen lesz. A másik fele viszont arra gondolt, hogy Wolff 
a németeknek kémkedik, és Rommel mindennap közelebb 
jön, és ha egyszer a nácik eljutnak Kairóba... 

Arisztopulosz kihozott egy láda száraztésztát a hátsó 
helyiségből. Elene az órájára nézett: majdnem ideje volt már, 
hogy hazainduljon. Arisztopulosz letette a ládát, és kinyitotta. 
Visszafelé menet, amikor átpréselte magát Elene mellett, 
átdugta a kezét a lány hóna alatt, és megérintette a mellét. A 
lány arrébb ment. Hallotta, hogy valaki belép az üzletbe. Azt 
gondolta: most megleckéztetem a görögöt. Amikor az bement 
a hátsó helyiségbe, Elene arabul hangosan utánakiabált: - Ha 
még egyszer hozzám nyúlsz, levágom a farkad! 

A vevőből kitört a röhögés. Elene megfordult, és ránézett. 
Európai volt. De nyilván ért arabul, gondolta Elene. Köszönt. - 
Jó napot. 

A vevő a hátsó helyiség felé nézett, és odaszólt: - Mit 
művelsz Arisztopulosz, te bakkecske? 

Arisztopulosz kidugta a fejét az ajtón. - Jó napot, uram. Ez a 
lány az unokahúgom, Elene. - Zavar tükröződött az arcán, és 
még valami, amit Elene nem értett. A görög gyorsan 
visszahúzódott a hátsó helyiségbe. 

- Unokahúgod! - mondta a vevő, és Elene-re nézett. - - 
Hiszi a piszi. 

A harmincas éveiben járó, sötét hajú, sötét bőrű, sötét 
szemű, magas férfi volt. Nagy, horgas orra lehetett tipikusan 
arab is, meg tipikusan európai, arisztokrata orr is. Keskeny 
volt az ajka, és amikor mosolygott, kivillant egyenletes 
fogsora. Olyan a foga, mint egy macskáé, gondolta Elene. 
Ismerte jól a gazdagság jeleit, és ezek mind ott voltak a 
férfin: selyeming, arany karóra, szabónál varratott nadrág, 


krokodilbőr öv, mérték után készült cipő és gyönge, férfias 
kölni. 

Elene megkérdezte: - Mivel szolgálhatok? 

A férfi úgy nézett rá, mintha azon tűnődne, hogy mit 
válaszoljon, aztán azt mondta: - Kezdjük egy kis angol 
narancslekvárral. 

- Kérem. - A narancslekvár a hátsó helyiségben volt. Elene 
hátrament. 

- Ő az! - sziszegte Arisztopulosz. - Miről beszél? - kérdezte 
Elene normális hangon. Még mindig dühös volt a görögre. 

- A hamis pénzes ember... Mr. Wolff... Ő az! 

- Jaj istenem! - A lány egy pillanatra elfelejtette, hogy miért 
is van itt. Arisztopulosz félelme őrá is átragadt, üres lett az 
agya. - Mit mondjak neki? Mit csináljak? 

- Nem tudom... Add oda neki a naracslekvárt... Add oda 
neki a narancslekvárt... Nem tudom... 

- Persze, a narancslekvár... igen... - Elene levett az egyik 
polcról egy üveg Cooper"s Oxfordot, és visszament vele az 
üzletbe. — Kényszerítette — magát, hogy barátságosan 
rámosolyogjon Wolffra, amikor letette az üveget a pultra. - 
Mit parancsol még? 

- Két font pörkölt kávét, finomra darálva. Figyelte a lányt, 
miközben az kimérte a kávét, aztán megdarálta. A lány 
hirtelen félni kezdett tőle. Nem olyan volt, mint Charles, 
Johnnie vagy Claud, azok a férfiak, akik kitartották. Azok 
puhák voltak, könnyen kezelhetők,  bűntudatosak és 
alkalmazkodók. Wolff kiegyensúlyozottnak és magabiztosnak 
látszott: őt nehéz lesz becsapni, és lehetetlen lesz bármiben 
megakadályozni, ezt már sejtette. 

- Még valamit? 

- Egy doboz sonkát. 

A lány átment az üzlet másik végébe, megtalálta, amit 
keresett, és letette a pultra. A férfi tekintete mindenhová 
követte. Elene azt gondolta, muszáj beszélgetnem vele, nem 
kérdezhetem folyton csak azt, hogy "még valamit?" Össze kell 
barátkoznom vele. - Még valamit? - kérdezte mégis. 

- Egy láda pezsgőt. 

A hat üveg pezsgőt tartalmazó kartondoboz nehéz volt. 
Elene kivonszolta a hátsó helyiségből. - Gondolom, haza 
kívánja szállíttatni az árut - mondta. Megpróbált teljesen 


természetesen beszélni. Miközben a kartondobozt vonszolta, 
kicsit kifulladt az erőlködéstől, és remélte, hogy ez leplezi az 
idegességet. 

A férfi sötét szeme mintha átlátott volna rajta. - 
Hazaszállíttatni? - mondta. - Köszönöm, nem. 

A lány a nehéz dobozra nézett. - Remélem, a közelben 
lakik. 

- Eléggé közel. 

- És bizonyára nagyon erős. 

- Eléggé erős vagyok. 

- Van egy feltétlenül megbízható szállítónk. .. 

- Nem kell szállítás - mondta határozottan a férfi. 

Elene bólintott. - Ahogy parancsolja. - Igazában nem 
remélte, hogy sikerülni fog a dolog, mégis csalódottságot 
érzett. - Még valamit? 

- Azt hiszem, más nem kell. 

A lány elkezdte összeadni a számlát. Wolff azt mondta: - 
Úgy látszik, jól megy Arisztopulosznak, hogy még segédet is 
alkalmazhat. 

Elene azt mondta: - Öt font tizenkettő, meg hat, nem 
mondaná, ha tudná, mit fizet, öt font tizenhárom meg hat, 
meg hat font... 

- Nem szereti az állását? 

A lány egyenesen ránézett. - Bármit megtennék, csak 
elkerüljek innen. 

- Mire gondol? - A férfi gyors felfogású lehet. A lány vállat 
vont, és folytatta az összeadást. Végül is azt mondta: - 
Tizenhárom font, tíz shilling és négy penny. 

- Honnan tudta, hogy font sterlingben fizetek? 

Tényleg gyors felfogású volt. A lány megijedt, hogy elárulta 
magát. Érezte, hogy elpirul. Hirtelen sugallata támadt, és azt 
mondta: - Ön angol tiszt, nem? 

A férfi erre hangosan elnevette magát. Elővett egy tekercs 
egyfontos bankjegyet, és leszámolt belőle tizennégyet a 
lánynak. A lány egyiptomi pénzben adta vissza, ami visszajárt. 
Mi egyebet tehetnék még? - gondolta. - Mi mást mondhatnék 
még? Elkezdte berakni az árut egy barna papírzacskóba. 

Megkérdezte: - Partit rendez? Imádom a partikat. 

- Miből gondolja? 

- A pezsgőből. 


- Ó. Hát... az élet egy hosszú parti. 

A lány azt gondolta: kudarcot vallottam. Elmegy, és lehet, 
hogy hetekig nem jön vissza; talán soha; itt volt előttem, 
beszéltem is vele, és most kénytelen vagyok hagyni, hogy 
elmenjen és eltűnjön a városban. 

Megkönnyebbülést kellett volna éreznie, de csak azt 
érezte, hogy szánalmas kudarcot vallott. 

A férfi a bal vállára emelte a pezsgősdobozt, és a jobb 
kezével felkapta a zacskót. - Isten vele - mondta. 

- Isten önnel! 

A férfi az ajtóban visszafordult: - Találkozzunk szerdán este 
fél nyolckor az Oázis étteremben. 

- Nagyszerű! - mondta szinte ujjongva a lány. De a férfi már 
el is tűnt. 


Majdnem az egész délelőttjük ráment, mire felértek a Jézus- 
dombra. Jakes elöl ült a sofőr mellett; Vandam és Bogge hátul. 
Vandam ujjongani tudott volna. A dombot az éjszaka foglalta 
el egy ausztráliai század, és zsákmányul ejtett - majdnem 
sértetlenül - egy német lehallgatóállomást. Hónapok óta ez 
volt az első jó hír, amit Vandam hallott. , 

Jakes hátrafordult, és túlordította a motor lármáját. - Ugy 
látszik, az ausztrálok zokniban támadtak, hogy meglepték 
őket - mondta. - A legtöbb olasz pizsamában esett foglyul. 

Vandam már hallotta ezt a történetet. - De a németek nem 
aludtak - mondta. - Kemény küzdelem volt. 

Rátértek az Alexandriába vezető főútra, aztán az el- 
Alameinbe vezető tengerparti útra, és onnan egy 
hordóösvényre - vagyis egy olyan sivatagi útra, amelyet 
hordókkal jelöltek ki. Az úton úgyszólván csak ellenkező irányú 
forgalom volt; visszavonultak. Senki sem tudta, mi történik. 
Megálltak egy anyagraktárnál, hogy benzint vegyenek fel, és 
Bogge-nak be kellett vetnie a rangját, hogy a szolgálatvezető 
tiszt továbbengedje őket. 

A sofőrjük megkérdezte, merre kell menni a domb felé. - Az 
Üveg ösvényen - mondta kurtán a tiszt. Az ösvényeket, 
amelyeket a hadsereg létesített a hadsereg számára, Uveg, 
Bakancs, Hold és Csillag ösvénynek nevezték, azokról a 
figurákról, amelyeket az ösvényeket szegélyező üres hordókba 


és benzineskannákba vágtak. Éjszakánként kis lámpákat 
helyeztek a hordókba, hogy a figurák világítsanak. 

Bogge megkérdezte a tiszttől: - Mi történik itt? Ugy látszik, 
mintha mindenki visszavonulna kelet felé. 

- Nekem senki nem mond semmit - mondta a tiszt. 

A kantinkocsinál kaptak egy csésze teát meg egy 
marhahúskonzerves szendvicset. Amikor továbbindultak, egy 
szétlőtt és kiégett tankokkal teli síkságon mentek keresztül, 
amely nemrég még csatatér volt, és egy sírásóosztag éppen a 
hullákat szedte össze. A hordók innen eltűntek, de a kavicsos 
síkság túlsó oldalán a sofőr ismét megtalálta őket. 

A dombot délben találták meg. Nem messze onnan, nyugat 
felé ütközet folyt: hallották az ágyúzást, látták a felszálló 
porfelhőket. Vandam rájött, hogy még soha nem volt ilyen 
közel egy ütközethez. A benyomása az volt, hogy az egész 
csak mocsok, pánik és zűrzavar. Jelentkeztek a parancsnoki 
kocsinál, és a zsákmányolt német rádióskocsikhoz irányították 
őket. 

A tábori felderítés emberei még munkában voltak. 
Foglyokat hallgattak ki egy kis sátorban, egyszerre mindig 
csak egyet, a többiek addig kint várakoztak az égető napon. 
Hadianyagszakértők vizsgálgatták a fegyvereket meg a 
járműveket és jegyezték fel a gyártási sorozatszámukat. Az Y- 
szolgálat hullámhosszokat és kódokat keresett. Bogge kis 
csoportjának az volt a feladata, hogy megállapítsák, mennyit 
tudhattak előre a németek a szövetségesek hadmozdulatairól. 

Mindegyiküknek egy kocsi jutott. Mint a hírszerzésnél a 
legtöbben, Vandam is rosszul tudott németül. Csak néhány 
száz szót ismert, többnyire katonai szakkifejezéseket, vagyis 
képtelen lett volna megmondani, hogy egy szerelmes levelet 
vagy egy mosodai számlát tart-e a kezében, de 
hadseregparancsokat és jelentéseket el tudott olvasni. 

Rengeteg volt az átvizsgálandó anyag: a zsákmányul ejtett 
lehallgatóállomás nagy kincset jelentett a felderítés számára. 
Az anyag legnagyobb részét ládákba kellett rakni és Kairóba 
szállítani, hogy ott alaposan áttanulmányozzák. Itt csak 
előzetesen kellett átnézniük az anyagot. 

A Vandamnek jutott kocsiban éktelen volt a felfordulás. 
Amikor a németek látták, hogy elvesztették az ütközetet, 
nekiálltak, hogy elpusztítsák az iratokat. A ládákat 


kiürítették, és tüzet gyújtottak, de az ausztrálok hamar 
elfojtották, alig keletkezett valami kár. Az egyik kemény 
fedelű irattartón vér volt: valaki a titkait védelmezve halt 
meg. 

Vandam munkához látott. Először nyilván a fontos iratokat 
próbálták elpusztítani, tehát a félig elégett papírokkal kezdte. 
Sok lehallgatott szövetséges rádiójelentést talált, némelyik 
már meg is volt fejtve. A többségük rutinjelentés volt - 
majdnem mind az volt -, de munka közben Vandam kezdett 
rájönni, hogy a német rádiósok rengeteg, számukra hasznos 
információt is lehallgattak. Jobban dolgoztak, mint képzelte- 
és a szövetségesek rádióbiztosítása nagyon rossz volt. 

A félig elégett kupac alján volt egy könyv, egy angol nyelvű 
regény. Vandam a homlokát ráncolta. Kinyitotta a könyvet, és 
elolvasta az első mondatot: "Az éjszaka álmomban megint 
Manderley-ban jártam." A könyv címe A Manderley-ház 
asszonya volt, és Daphne du Mavurier írta. Rémlett neki, hogy a 
cím ismerős. Valószínűleg a feleségem olvasta, gondolta. 
Mintha egy angliai vidéki házban élő fiatalasszonyról szólna. 

Vandam megvakarta a fejét. Enyhén szólva különösnek 
találta, hogy az Afrika Korpsban ilyesmit olvasnak. 

Es mért olvassák angolul? 

Lehetségesnek látszott, hogy egy foglyul esett angol 
katonától vették el. Csakhogy Vandam ezt nem tartotta 
valószínűnek. Az ő tapasztalatai szerint a katonák pornográf 
regényeket és kemény öklű magándetektívekről szóló 
históriákat olvastak. No meg a Bibliát. Valahogy nem tudta 
elképzelni a sivatagi patkányokról, hogy Manderley úrnőjének 
a problémái érdekelnék őket. 

Nem, ez a könyv valamilyen más célból volt itt. De 
milyenből? Vandam csak egyetlen magyarázatot tudott 
elképzelni: ez a könyv egy kódnak az alapja. 

Egy könyvet úgy használtak kódolásra, mint a perforált 
lapokból álló - naponként letéphető lapu falinaptárra 
emlékeztető - kódtömböket. Az ilyen tömbök mindegyik 
lapjára másképpen összeválogatott betű- és számcsoportokat 
nyomtattak, és mindegyik tömbből csak két példány készült: 
egyik az üzenetek leadója, a másik az üzenetek felvevője 
számára. A tömb minden egyes lapját csak egy üzenetre 
használták fel, aztán letépték és megsemmisítették. Mivel 


minden lapot csak egyszer használtak fel, az ilyen kódot nem 
lehetett megfejteni. Egy kinyomtatott könyv oldalait ugyanígy 
használtak fel, azzal a különbséggel, hogy nem feltétlenül 
sorrendben, és a felhasznált lapokat nem feltétlenül 
semmisítették meg. 

A könyvnek volt egy nagy előnye a kódtömbbel szemben. A 
kódtömb  félreérthetetlenül sifrírozás céljára készült, egy 
könyv viszont teljesen ártalmatlannak látszik. A csatatéren az 
ilyesminek nincs jelentősége, de egy ellenséges vonalak 
mögött működő ügynök esetében bizony van. 

Ez lehetett a magyarázata annak is, hogy a könyv miért 
angol nyelvű. A csak egymásnak üzenő német katonák német 
nyelvű könyvet használtak volna, ha egyáltalán könyvet 
használnak, egy brit területen dolgozó kémnek viszont 
feltétlenül angol nyelvű könyvét kell magánál tartania. 

Vandam alaposabban szemügyre vette a könyvet. Az árát 
ceruzával ráírták az előzéklapjára, aztán kiradírozták. Ez azt 
jelentette, hogy a könyvet használtan vásárolták. Vandam a 
világosság felé tartotta a könyvet, és megpróbálta kibetűzni a 
nyomot, amelyet a belevésődött ceruza hagyott maga után a 
papíron. Ki tudta venni az 50-es számot és utána három betűt. 
Mi volt az? Eic? De lehetett erc vagy esc is. Rájött, hogy esc, 
vagyis ötven escudo. A könyvet tehát Portugáliában vették. 
Portugália semleges ország volt, ahol működött német és brit 
követség is, és csak úgy nyüzsgött a kémektől. 

Mihelyt visszaér Kairóba, azonnal üzenetet kell küldenie a 
titkosszolgálat lisszaboni állomásának: ellenőrizzék a 
Portugáliában levő, angol nyelvű könyveket áruló boltokat - 
nagyon sok nem lehet belőlük -, és próbálják kideríteni, hol 
vették a könyvet, és ha lehetséges, azt is, hogy ki vette. 

Legalább két példányt kellett vennie az illetőnek a 
könyvből, és egy könyvkereskedő talán visszaemlékezik egy 
ilyen vevőre. A fontos kérdés persze az volt, hogy hol van a 
másik példány. Vandam majdnem biztos volt benne, hogy 
Kairóban, és úgy gondolta, azt is tudja, hogy ki használja. 

Úgy érezte, nem árt, ha megmutatja Bogge alezredesnek, 
hogy mit talált. Fogta a könyvet, és kilépett a kocsiból. 

Bogge már éppen jött, és őt kereste. 

Vandam csodálkozva nézett rá. Bogge falfehér volt, és 
olyan dühös, hogy már a hisztéria határán állt. Egy 


papírlappal a kezében botladozott feléje a homokban. Mi az 
ördög üthetett bele? - gondolta Vandam. 

Bogge ordított: - Tulajdonképpen mit csinál maga 
naphosszat? 

Vandam nem szólt semmit. Bogge a kezébe nyomta a 
papírlapot. Vandam ránézett. 

Sifrírozott rádióüzenet volt, a megfejtett szöveg a 
sifrírozott sorok közé volt írva. Június 3-án éjfélkor adták le. A 
leadó a Szfinx hívójelet használta. Az üzenetnek - az adás 
erőssége iránt érdeklődő bevezetés után - ez volt a címe: 
ABERDEEN HADMÜVELET. 

Vandam elképedt. Az Aberdeen hadműveletre június 5-én 
került sor, és a németek már június 3-án jelentést kaptak róla. 

Vandam azt mondta: - Mindenható atyaúristen, ez 
katasztrófa! 

- Persze hogy katasztrófa! - ordított Bogge. - Azt jelenti, 
hogy Rommel részletes tájékoztatást kap a támadásainkról, 
mielőtt még megkezdődnének! 

Vandam végigolvasta az üzenetet. Csakugyan részletes 
volt. Tartalmazta a támadásban részt vevő dandárok nevét, a 
támadás különböző szakaszainak időpontját és az egész 
stratégiát. 

- Nem csoda, hogy Rommel győz - dünnyögte Vandam. 

- Hagyja a hülye vicceit! - ordította Bogge. Vandam mellett 
megjelent Jakes, annak az ausztráliai dandárnak az egyik 
alezredesével, amelyik elfoglalta a dombot, és odaszólt 
Vandamnek: - Bocsánat, uram... 

Vandam gyorsan a szavába vágott: - Később, Jakes. 

- Maradjon itt, Jakes - adta ki az ellenkező parancsot Bogge. 
- A dolog magára is tartozik. 

Vandam átadta a papírlapot Jakesnek. Ugy érezte magát, 
mintha gyomron vágták volna. A információ olyan pontos volt, 
hogy akár a főhadiszállásról is származhatott. 

Jakes halkan megszólalt: - A szentségit! 

Bogge azt mondta: - Tisztában vannak vele, hogy ez az 
anyag csakis egy angol tiszttől származhat? 

- Igen - mondta Vandam. 

- Mi az, hogy igen? A maga feladata a személyi biztosítás! 
Ezért maga a felelős, a szentségit neki! 

- Tisztában vagyok vele, uram. 


- Azzal is tisztában van, hogy egy ekkora mulasztást 
jelenteni kell a főparancsnoknak? 

Az ausztráliai ezredes, aki nem érzékelte a katasztrófa 
nagyságát, zavarba esett, látva, hogy egy tisztet nyilvánosan 
letolnak. Megszólalt: - Hagyjuk a vádaskodást későbbre, 
Bogge. Nem hinném, hogy a dolog egyetlen személy hibája. 
Az önök legelső feladata az, hogy" felmérjék, mekkora a kár, 
és készítsenek előzetes jelentést a feletteseiknek. 

Világos volt, hogy Bogge még nem dühöngte ki magát; de 
hát ő volt az alacsonyabb rangú. Szemmel látható 
erőfeszítéssel fékezte a dühét, és azt mondta: - Rendben van, 
azonnal kezdjen hozzá, Vandam. - Azzal elbotorkált, az 
ezredes meg elment a másik irányba. 

Vandam leült a kocsi hágcsójára. Remegő kézzel gyújtott 
cigarettára. A dolog annál rosszabbnak látszott, minél jobban 
belegondolt. Alex Wolff nemcsak hogy bejutott Kairóba, és 
elkerülte Vandam hálóját, hanem sikerült szigorúan titkos 
anyaghoz is hozzájutnia. 

Ki ez az ember? - gondolta Vandam. 

Csak néhány nap kellett neki ahhoz, hogy kiszemelje a 
megfelelő embert, a hálójába csalja, aztán vesztegetéssel 
vagy zsarolással rávegye az árulásra. 

De ki lehet az illető? Kitől kaphatta Wolff az információt? Az 
információ a szó betű szerinti értelmében sok száz embernek 
volt a birtokában: tábornokoknak, adjutánsoknak, titkároknak, 
akik legépelték az anyagokat, katonáknak, akik sifrírozták 
őket, a tiszteknek, akik szóbeli üzeneteket szállítottak, a 
hírszerzés egész állományának, valamennyi fegyvernem 
összekötőjének... 

Lám, gondolta Vandam, Wolff e sok száz ember közül 
valahogyan talált egyet, aki hajlandó volt pénzért, politikai 
meggyőződésből vagy zsarolás kényszere alatt elárulni a 
hazáját. Persze az is lehetséges volt, hogy Wolffnak semmi 
köze a dologhoz - de Vandam ezt nem tartotta valószínűnek, 
mert egy árulónak kommunikációs csatornára van szüksége, 
hogy kapcsolatba léphessen az ellenséggel, és ilyen 
csatornája Wolffnak volt. Nehéz volt elképzelni, hogy két 
olyan kém is működik Kairóban, mint Wolff. 

Jakes még mindig ott állt Vandam mellett, és elképedten 
bámult. Vandam azt mondta: - Ez az információ nemcsak 


átjutott, hanem Rommel fel is használta. Ha emlékszik a 
június 5-i ütközetre... 

- Emlékszem - mondta Jakes. - Valóságos mészárlás volt. 

És ez az én hibám, gondolta Vandam. Boggenak igaza volt: 
Vandamnek kellett megakadályoznia, hogy a titkok 
kiszivárogjanak, és ha kiszivárogtak, azért Vandam volt a 
felelős. 

Egy ember nem nyerheti meg a háborút, de elveszteni egy 
ember is elveszítheti. Vandam nem akarta, hogy ő legyen ez 
az ember. 

Felállt. - Nos, Jakes, hallotta, mit mondott Bogge. Lássunk 
munkához. 

Jakes pattintott egyet az ujjával: - Ejnye, el is felejtettem, 
miért jöttem ide: önt keresik a tábori telefonon. A 
főhadiszállásról. Állítólag egy egyiptomi nő van az irodájában, 
önt keresi, és nem hajlandó távozni. Azt mondja, hogy sürgős 
üzenetet hozott, és nem hajlandó elmenni anélkül, hogy önnel 
beszélne. 

Elene - gondolta Vandam. 

Talán máris kapcsolatba lépett Wolff-fal. Csakis erről lehet 
szó - különben miért akarna olyan kétségbeesetten beszélni 
Vandammel? Vandam a parancsnoki kocsihoz rohant, 
Jakesszel a sarkában. 

A híradós osztag őrnagya a kezébe nyomta a kagylót. - Ne 
sokáig használja, Vandam, szükségük van a telefonra. 

Vandam úgy érezte, egy napra elegendő sértést lenyelt 
már. Megragadta a kagylót, az arcába hajolt az őrnagynak, és 
jó hangosan azt mondta: - Addig használom, ameddig kell! - 
Hátat fordított az őrnagynak, és beleszólt a kagylóba: - 
Tessék. 

- William? 

- Elene! - Szívesen megmondta volna a lánynak, mennyire 
örül, hogy hallja a hangját, ehelyett azonban azt kérdezte: - 
Mi történt? 

- Bejött az üzletbe! 

- Szóval látta őt! Megszerezte a címét? 

- Nem - de találkát adott nekem. 

- Nagyszerű! - Vandam ádáz gyönyörűséget érzett: most 
elkapja a csirkefogót. - Mikor és hol? 

- Holnap este fél nyolckor, az Oázis étteremben. 


Vandam felkapott egy ceruzát és egy darab papírt. - Oázis 
étterem, este nyolc - ismételte meg. - Ott leszek. 

- Akkor jó. 

- Elene... 

- Tessék. 

- El se tudom mondani, milyen hálás vagyok magának. 
Köszönöm. 

- Viszlát holnap. 

- Isten áldja. - Vandam letette a kagylót. Bogge állt a háta 
mögött a híradós osztag őrnagyával. Bogge azt mondta: - 
Hogy az ördögbe jut eszébe a tábori telefonon randevút 
megbeszélni a barátnőjével? 

Vandam jókedvűen rámosolygott. - Ez nem a barátnőm volt, 
hanem az egyik informátorom. Kapcsolatot létesített a 
kémmel. Holnap este valószínűleg letartóztatom. 


12. 


Wolff elnézte Szonját, hogyan eszik. A máj félig sült volt, 
rózsaszínű és puha, pontosan olyan, ahogyan Szonja szerette. 
Jó étvággyal evett, mint mindig. Wolff arra gondolt, hogy 
mennyire hasonlítanak egymáshoz ők ketten. Mind a ketten 
értik a dolgukat, profik és rendkívül eredményesek. Mind a 
kettőjük életére gyermekkorukban átélt megrázkódtatások 
vetnek árnyékot: Szonjáéra az apja halála, az övére meg 
anyjának egy arab férfival kötött házassága. Egyikük sem 
gondolt még soha házasságra, mert mind a ketten túlságosan 
szeretik önmagukat ahhoz, hogy egy másik személyt is 
szeressenek. Őket nem a szerelem hozta össze, még csak 
nem is a szeretet, hanem a kéjben való osztozás. A 
legfontosabb dolog az életben mindkettőjük számára az 
étvágyaik kielégítése volt. Mind a ketten tudták, hogy Wolff 
felesleges kockázatot vállal azzal - bármilyen kicsi is a 
kockázat -, hogy étteremben eszik, de mind a ketten úgy 
érezték, hogy megéri a kockázatot, mert az élet jóformán 
semmit sem ér, ha nem eszik jó ételeket az ember. Szonja 
végzett a májjal, és a pincér fagylaltot hozott neki. A nő 
mindig nagyon éhes volt a fellépése után. Ez nem volt 
meglepő: rendkívül sok energiát használt el a száma során. De 


ha majd végül is abbahagyja a táncolást, nyilván el fog hízni. 
Wolff elképzelte, milyen lesz húsz év múlva. Tripla tokája lesz, 
hatalmas keble, a haja törékeny és őszes, kacsázva fog járni, 
és kifullad a lépcsőmászástól. 

- Min mosolyogsz? - kérdezte Szonja. 

-  Elképzeltelek mint öregasszonyt, formátlan fekete 
burnuszban és fátyollal. 

- Én nem olyan öregasszony leszek. Nagyon gazdag leszek, 
palotában fogok lakni, meztelen fiatal férfiakkal és nőkkel 
körülvéve, akik lesni fogják, hogy a legkisebb szeszélyemet is 
kielégíthessék. De belőled mi lesz? 

Wolff elmosolyodott. - Azt hiszem, én leszek Hitler 
egyiptomi nagykövete, és SS-egyenruhában fogok járni a 
mecsetbe. 

- A csizmádat akkor is le kell vetned. 

- Meglátogathatlak a palotádban? 

- Sőt kérlek is rá. Egyenruhában. 

- Nálad is le kell vetnem a csizmámat? 

- Nem. Minden mást igen, csak a csizmát nem. Wolff 
nevetett. Szonja jó hangulatban volt, ami ritkán fordult elő 
nála. Wolff odahívta a pincért, kávét és brandyt rendelt, és 
kérte a számlát. Azt mondta Szonjának: - Jó hírem van. 
Mostanáig tartogattam. Azt hiszem, megtaláltam az új Favzit. 

Szonja hirtelen mozdulatlanná dermedt, és feszülten nézett 
Wolffra. - Ki az? - kérdezte csöndesen. 

- Voltam tegnap a szatócsomnál. Arisztopulosznál dolgozik 
az unokahúga. 

- Egy bolti lány! 

- De igazi szépség. Gyönyörű, ártatlan arca van, és egy 
kicsit kaján mosolya. 

- Hány éves? 

- Nem tudnám megmondani. Azt hiszem, húsz körül lehet. 
Nagyon kislányos teste van. 

Szonja megnyalta az ajkát. - És gondolod, hogy hajlandó 
lesz?... 

- . Gondolom. Majd megdöglik, hogy megszabaduljon 
Arisztopulosztól, és úgyszólván rám tukmálta magát. 

- Mikor találkozol vele? 

- Holnap este vele vacsorázom. 

- És utána hazahozod? 


- Talán. Előbb ki kell puhatolnom, hogy hazavihetem-e. 
Túlságosan tökéletes, nem szeretnék mindent elrontani a 
sietséggel. 

- Ugy érted, hogy magadnak akarod először? 

- Ha szükséges. 

- Gondolod, hogy szűz? 

- Lehetséges. - Ha az... 

- Akkor meghagyom neked. Olyan ügyesen bántál Smith 
őrnaggyal, hogy ennyit megérdemelsz. - Wolff hátradőlt a 
széken, úgy tanulmányozta Szonját. A nő arcára kiült a 
szexuális éhség: előre élvezte, hogyan ront meg egy ártatlan 
szépséget. Wolff belekortyolt a brandyjébe. Jóleső meleg áradt 
szét a gyomrában. Jól érezte magát: jól evett és ivott, a 
küldetése remekül sikerült, és egy új szexuális élmény volt 
kilátásban. 

Megjött a számla. Wolff angol font sterlinggel fizetett. 


Az étterem kicsi volt, de jól ment. Ibrahim igazgatta, és a 
fivére volt a szakács. A szakmát hazájukban, Tunéziában 
tanulták ki; és amikor meghalt az apjuk, eladták a juhokat, és 
Kairóba jöttek szerencsét próbálni. Ibrahim filozófiája egyszerű 
volt: csak a francia és arab konyhát ismerték, így aztán csak 
ilyen ételeket kínáltak fel a vendégeiknek. Talán több 
vendéget is magukhoz csábíthattak volna, ha a kirakatban 
levő étlapon bolognai spagetti, marhasült és yorkshire-i 
puding is szerepel, csakhogy ezek a vendégek sohasem tértek 
volna vissza, és Ibrahim valahogy gőgös is volt. 

A filozófiája bevált. Jól éltek, több pénzt kerestek, mint 
amennyit az apjuk valaha is látott. A háború csak még jobban 
fellendítette az üzletet De a gazdagság nem tette 
könnyelművé Ibrahimot. 

Két nappal korábban együtt kávézott egyik barátjával, aki 
pénztáros volt a Metropolitan Hotelban. A barátja elmesélte, 
hogy a brit főszámvivő nem volt hajlandó beváltani négy 
angol bankjegyet, amellyel a hotel bárjában fizettek. A 
bankjegyek a brit számvivő szerint hamisítványok voltak. És a 
legnagyobb disznóság az volt, hogy még el is kobozták a 
pénzt. 

Ilyesminek nem volt szabad megtörténnie Ibrahimmal. 


Vendégeinek körülbelül a fele angol volt, és ezek közül 
sokan fizettek font sterlinggel. Amióta meghallotta az említett 
dolgot, gondosan megvizsgált minden egyes bankjegyet, 
mielőtt betette volna a kassza fiókjába. A Metropolitanben 
dolgozó barátja megmagyarázta, miről lehet felismerni a 
hamisítványokat. 

Az eljárás jellemző volt az angolokra. Nem tették közhírré a 
dolgot, pedig segíthettek volna a kairói üzletembereknek, 
hogy ne csaphassák be őket. Csak ülnek ölbe tett kézzel, és 
elkobozzák a bankjegyeket. A kairói üzletemberek már hozzá 
voltak szokva az effajta bánásmódhoz, és összetartottak. A 
pletykatávíró jól működött. 

Amikor Ibrahim megkapta a hamis bankjegyeket, 
amelyekkel a magas európai fizetett, aki a híres 
hastáncosnővel vacsorázott, nem tudta, hogy mit csináljon. A 
bankjegyek újak és ropogósak voltak, és mindegyiken 
ugyanaz a hiba volt. Ibrahim összehasonlította őket a kassza 
fiókjában levő jó bankjegyekkel, és nem maradt semmi 
kétsége. Magyarázza meg talán a dolgot csendesen a 
vendégnek? Valószínűleg megsértődne, vagy legalábbis úgy 
tenne, mint aki megsértődött, aztán fizetés nélkül távozna. 
Márpedig jó nagy volt a számlája: a legdrágább ételeket 
rendelte, és hozzá importált bort. Ibrahim nem akarta 
megkockáztatni, hogy ennyit veszítsen. 

Talán fel kellene hívnia a rendőrséget, gondolta. Azok 
megakadályoznák, hogy a vendég fizetés nélkül elmenjen, és 
talán segítenének rávenni, hogy fizessen csekkel, vagy 
legalább adjon egy kötelezvényt. 

De melyik rendőrséget hívja fel? Az egyiptomi rendőrség 
valószínűleg arra fog hivatkozni, hogy a dolog nem rájuk 
tartozik, s különben is egy óráig fog tartani, amíg ideérnek, 
aztán majd azt akarják, hogy vesztegesse meg őket. A vendég 
valószínűleg angol - különben honnan lenne font sterlingje? -, 
és valószínűleg tiszt, és a hamis pénz is angol pénz. Ibrahim 
úgy döntött, hogy az angol-katonai rendőrséget hívja fel. 

Odament az asztalukhoz egy üveg brandyvel. Rájuk 
mosolygott. - Monsieur és Madame, remélem, meg voltak 
elégedve a vacsorával. 

- Kitűnő volt - mondta a férfi. Úgy beszélt, mint egy angol 
tiszt. 


Ibrahim a nőhöz fordult. - Megtiszteltetés számomra, hogy 
vendégül láthattam a világ legnagyobb hastáncosnőjét. 

A nő királynői mozdulattal bólintott. 

Ibrahim folytatta: - Remélem, elfogadnak tőlem egy pohár 
brandyt, cégünk jókívánságai kíséretében. 

- Igazán kedves - mondta a férfi. 

Ibrahim töltött nekik a brandyből, és hajlongva távozott, így 
legalább egy darabig még ülve maradnak, gondolta. A hátsó 
ajtón osont ki, és átment a szomszéd házba, ahol telefon volt. 


Ha nekem volna éttermem, gondolta Wolff, én is ilyesmiket 
csinálnék. A két pohár brandy nagyon jelentéktelen összegbe 
kerül a tulajdonosnak Wolff számlájának összegéhez 
viszonyítva, de a gesztus nagyon hatásos annak érdekében, 
hogy a vendég jól érezze magát. Wolff gyakran eljátszadozott 
a gondolattal, hogy éttermet nyit, de ez csak afféle ábránd 
volt: tudta, hogy túlságosan sok munka jár vele. 

Szonja is élvezte a kitüntető figyelmességet. Határozottan 
felizzott a hízelgés és az ital együttes hatása alatt. Ma este 
úgy fog aludni, mint egy jóllakott malac. 

A tulajdonos eltűnt, azután néhány perc múlva újból 
megjelent. Wolff a szeme sarkából látta, hogy odasúg valamit 
a pincérnek. Sejtette, hogy Szonjáról beszélnek. Wolffba 
belenyilallt a gyanakvás. Voltak éttermek Kairóban, ahol a jó 
szokása miatt, hogy bőséges borravalót adott, névről 
ismerték, és úgy üdvözölték, mint valami királyi fenséget; de 
nem tartotta okos dolognak, hogy olyan helyekre járjon, ahol 
ismerik, legalábbis addig nem, amíg az angolok vadásznak rá. 
Most azon tűnődött, vajon megengedhette-e magának, hogy 
egy kicsit engedjen az éberségből. 

Szonja ásított. Ideje volt ágyba vinni. Wolff odaintette az 
egyik pincért, és azt mondta: - Legyen szíves, hozza ide a 
hölgy köpenyét. - A pincér elment, de megállt, és súgott 
valamit a tulajdonosnak, csak aztán ment tovább a ruhatár 
felé. 

Wolff , agyának valamelyik zugában megszólalt a 
vészcsengő, egyelőre halkan, alig hallhatóan. 

Egy kanállal játszadozott, miközben Szonja köpenyére 
vártak. Szonja megevett még egy süteményt. A tulajdonos 


végigsétált az éttermen, kiment a bejárati ajtón, aztán ismét 
visszajött. Az asztalukhoz lépett, és megkérdezte: - Szerezzek 
önöknek taxit? 

Wolff Szonjára nézett. A nő azt mondta: - Ahogy akarod. 

Wolff azt mondta: - Szeretnék levegőzni egy kicsit. Menjünk 
egy darabon gyalog, aztán majd elcsípünk egyet. 

- Rendben van. 

Wolff a tulajdonosra nézett. - Nem kell taxi. 

- Kérem, uram. 

A pincér hozta Szonja köpenyét. A tulajdonos folyton az 
ajtót nézte. Wolff ismét hallotta a vészcsengőt, de ezúttal már 
hangosabban. Odaszólt a tulajdonosnak: - Valami baj van? 

A férfi nagyon nyugtalannak látszott. - Egy rendkívül 
kényes problémát vagyok kénytelen megemlíteni, uram. 

Wolff kezdett ingerült lenni. - Mi az, ember? Szeretnénk 
hazamenni. 

Hallani lehetett, hogy az étterem előtt nagy zajjal megáll 
egy kocsi. 

Wolff megragadta a tulajdonos kabátjának a hajtókáját. - 
Mi történik itt? 

- Nem jó a pénz, amellyel kifizette a számláját, uram. 

- Nem fogadja el a font sterlinget? Akkor miért nem... 

- Nem arról van szó, uram. A pénz hamis. Az étterem ajtaja 
kivágódott, és három tábori csendőr masírozott be rajta. 

Wolff szájtátva bámult rájuk. A dolog olyan váratlanul 
történt, hogy egy pillanatig nem jutott lélegzethez... Tábori 
csendőrök. Hamis pénz. Hirtelen megijedt. Még börtönbe 
kerülhet. Azok a hülyék ott Berlinben hamis bankjegyeket 
adtak neki. Olyan ostoba volt a dolog, hogy szerette volna 
elkapni Canaris nyakát, és jól megszorítani... 

Megrázta a fejét. Most nem szabad dühösnek lennie. Meg 
kell őriznie a nyugalmát, és meg kell próbálnia kimászni ebből 
a slamasztikából... 

A tábori csendőrök az asztalukhoz masíroztak. Kettő angol 
volt, a harmadik ausztráliai. Nehéz csizmában és acélsisakban 
voltak, és mind a háromnak kis revolvertáska lógott a 
derékszíján. Az egyik angol megkérdezte: - Ez az az ember? 

- Egy pillanat - mondta Wolff, és maga is csodálkozott, 
milyen nyugodt és nyájas a hangja. - A tulajdonos ebben a 
pillanatban szólt nekem, hogy a pénzem nem jó. Én ezt nem 


hiszem ugyan, de kész vagyok a kedvére tenni, és egészen 
biztosan találunk valami megoldást, amely ki fogja elégíteni. - 
Szemrehányó pillantást vetett a tulajdonosra. - Igazán 
felesleges volt kihívnia a rendőrséget. 

A rangidős tábori csendőr megszólalt: - Hamis pénzt tovább 
adni kihágás. 

- Csak akkor, ha az ember tudja, hogy hamis - mondta 
Wolff. - Akkor valóban kihágás. - Amikor meghallotta saját 
nyugodt és meggyőző hangját, megnőtt az önbizalma. - Nos, 
a javaslatom a következő. Nálam van a csekk-könyvem, és 
van egy kevés egyiptomi pénzem is. Írok egy csekket a 
számlám fedezetéül, az egyiptomi pénzt meg odaadom 
borravalónak. Holnap pedig elviszem az állítólag hamis 
bankjegyeket az angol főszámvivőnek, hogy vizsgálja meg 
őket. És ha valóban hamisítványok, beszolgáltatom őket. - 


Rámosolygott a körülötte álló csoportra. - Gondolom, ez 
mindnyájukat kielégíti. 
A tulajdonos azt mondta: - Jobban szeretném, ha 


készpénzben fizetne, uram. 

Wolff a legszívesebben pofon vágta volna. 

Szonja megszólalt: - Azt hiszem, nálam van elég egyiptomi 
pénz. 

Wolff azt gondolta: Hál!" istennek. 

Szonja kinyitotta a retiküljét. 

A rangidős tábori csendőr azt mondta: - Mégis kénytelen 
vagyok megkérni, uram, hogy jöjjön velük. 

Wolffnak ismét összeszorult a szíve. - Miért? 

- Fel kell tennünk önnek néhány kérdést. 

- Rendben. De miért ne mehetnék el magukhoz holnap 
reggel? A címem... 

- Velünk kell jönnie. Ezt az utasítást kaptuk, 

- Kitől? 

- A tábori csendőrség helyettes felügyelőjétől. 

- Hát akkor legyen - mondta Wolff. Felállt. Érezte, hogy a 
félelem kétségbeesett erőt kölcsönöz a karjának. - De maga is 
meg a főnöke is nagy bajba kerül holnap. - Azzal felkapta az 
asztalt, és hozzávágta a tábori csendőrhöz. 

A mozdulatot két másodperc alatt tervezte és számította ki. 
Keményfából készült, kerek asztalka volt. Az éle éppen 


orrcsonton találta a tábori csendőrt, aki hanyatt vágódott, és 
az asztal ráesett. 

Az asztal és a tábori csendőr Wolfftól balra volt. A jobbján 
állt a tulajdonos. Szonja vele szemközt még mindig ült, és a 
másik két tábori csendőr a két oldalán, kicsit mögötte állt. 

Wolff megragadta a tulajdonost, és nekilökte az egyik tábori 
csendőrnek, aztán nekiesett a másiknak, az ausztráliainak, és 
az öklével az arcába vágott. Remélte, hogy sikerül 
keresztüljutnia köztük, és elszaladnia. Nem sikerült. A tábori 
csendőröket a termetük, a harciasságuk és a brutalitásuk 
alapján válogatták ki, és hozzá voltak szokva, hogy a 
sivatagban edzett katonákkal és részeg verekedőkkel van 
dolguk. Az ausztráliai az arcába kapta ugyan az ütést, és egy 
lépést hátra is tántorodott, de nem esett el. Wolff a térdébe 
rúgott, és ismét az arcába öklözött; aztán a másik tábori 
csendőr, a második angol félrelökte az útból a tulajdonost, és 
belerúgott Wolff lábába, valósággal kirúgta alóla. 

Wolff nagyot puffanva terült el a földön. A mellét és az 
arcát verte bele a mozaikpadlóba. Az arca fájt, elakadt a 
lélegzete, és csillagokat látott. Ismét belerúgtak, ezúttal az 
oldalába. Görcsösen összerándult a fájdalomtól, és odébb 
gurult a rúgások elől. Erre a tábori csendőr rávetette magát, 
és a fejét kezdte ütni. Wolff kétségbeesetten próbálta lerázni 
magáról a csendőrt. Valaki más ráült Wolff lábára. Aztán Wolff 
egyszerre csak meglátta maga fölött és a mellén ülő tábori 
csendőr háta mögött Szonja dühtől eltorzult arcát. Wolffnak az 
agyába villant, hogy Szonjának valószínűleg eszébe jutott egy 
másik verés, amikor a brit katonák az apját korbácsolták. 
Aztán látta, hogy Szonja a levegőbe emeli a széket, amelyen 
ült. A Wolff mellén ülő tábori csendőr észrevette a tekintetét, 
megfordult, fölnézett, és fölemelte a karját, hogy kivédje az 
ütést. Szonja teljes erejéből sújtott le a nehéz székkel. Az ülés 
sarka szájon találta a tábori csendőrt, aki felordított 
fájdalmában és dühében, amikor kiserkent az ajkából a vér. 

Az ausztráliai felugrott Wolff lábáról, hátulról elkapta 
Szonját, és leszorította a karjait. Wolff begörbítette a testét, 
ledobta magáról a sebesült angolt, és nagy nehezen talpra 
állt. 

Benyúlt az inge alá, és előrántotta kését. 


Az ausztráliai félrelökte Szonját, lépett egyet előre, 
meglátta a kést, és megtorpant. Ő meg Wolff egy pillanatig 
mereven egymás szemébe néztek. Wolff látta, hogy a másik 
férfi szeme hol jobbra, hol balra villan, és látja, hogy két társa 
a padlón fekszik. Az ausztráliai a pisztolytáskájához nyúlt. 

Wolff megfordult, és az ajtó felé rohant. Az egyik szeme be 
volt dagadva, nem látott jól. Az ajtó csukva volt. A kilincs 
után kapott, de elhibázta. Sikítani szeretett volna. De aztán 
megtalálta a kilincset, és szélesre kivágta az ajtót, amely 
csattanva ütközött a falnak. Lövés dördült. 


Vandam nyaktörő sebességgel robogott végig az utcákon a 
motorbiciklivel. A reflektorról letépte az elsötétítőt - Kairóban 
különben senki sem vette komolyan az elsötétítést -, és az 
ujját állandóan a kürt gombján tartotta. Az utcákon még 
mindig nyüzsögtek a taxik, garrik, katonai teherautók, 
szamarak és tevék. Zsúfoltak voltak a járdák is, a boltokban 
égett a villany, a petróleumlámpa vagy a gyertya. Vandam 
vakmerőén cikázott a járművek közt, nem vett tudomást az 
autók dühös dudálásáról, a garrik kocsisainak felemelt ökléről 
és az egyiptomi rendőrök éles sípszaváról. 

A tábori csendőrség felügyelőjének a helyettese a lakásán 
hívta fel. - Hello, Vandam, nem maga figyelmeztetett 
bennünket a hamis pénzre? Ugyanis éppen most kaptunk 
telefont egy étteremből, hogy egy európai hamis pénzzel 
próbált fizetni. 

- Hol? 

A tábori csendőrség felügyelőjének a helyettese megadta 
neki a címet, és Vandam már rohant is ki a házból. 

Az egyik sarkon megfarolt, és belevágta a sarkát a porba, 
hogy fékezzen. Az jutott az eszébe, hogy ha olyan sok hamis 
pénz van forgalomban, néhány közülük nyilván más 
európaiak kezébe is került, és lehet, hogy az az ember ott az 
étteremben csak egy ártatlan áldozat. De remélte, hogy nem 
az. Kétségbeesetten szerette volna kézre keríteni Alex Wolffot. 
Wolff már kijátszotta és megalázta őt, és most, hogy 
hozzájutott a titokhoz és közvetlen kapcsolatban van 
Rommellel, az a veszély fenyeget, hogy Egyiptom elesik 
miatta. De nemcsak erről volt szó. Vandamét emésztette a 


kíváncsiság, hogy milyen lehet Wolff. Látni akarta azt az 
embert, meg akarta érinteni, tudni akarta, hogyan mozog és 
beszél. Vajon csakugyan ügyes, vagy csak mázlista? Bátor, 
vagy csak vakmerő? Elszánt, vagy csak makacs? Szép arca és 
meleg mosolya van-e, vagy kidülledt szeme és kenetes 
vigyora? Vajon küzdeni fog-e, vagy szó nélkül megadja magát? 
Vandam minderre kíváncsi volt. De legfőképpen torkon 
szerette volna ragadni Wolffot, hogy a börtönbe hurcolja, a 
falhoz láncolja, rázárja az ajtót és eldobja a kulcsot. 

Kanyarodott egyet, hogy kikerüljön egy kátyút, aztán teljes 
gázt adott, és végigrobogott egy csöndes utcán. A cím egy 
kicsit távol esett a város központjából, az Ováros felé. 
Vandam ismerte az utcát, de nem ismerte az éttermet. 
Befordult még két sarkon, és majdnem elütött egy 
szamárháton ülő öregembert, aki mellett gyalog baktatott a 
felesége. Megtalálta a keresett utcát. 

Az utca keskeny volt és sötét, mindkét oldalán magas 
épületekkel. A földszintjükön üzletek voltak és kapuk. 
Vandam megállt két kisfiú mellett, akik a csatornában 
játszadoztak, és megmondta nekik az étterem nevét. 
Bizonytalanul az utca vége felé mutattak. 

Vandam továbbrobogott, és valahányszor észrevett egy 
kivilágított kirakatot, megállt. Az utca közepén járhatott, 
amikor meghallotta egy kis tűzfegyver durranását, aztán 
üvegcsörömpölést hallott. Önkéntelenül a zaj forrása felé 
fordult. Egy betört kirakat fénye csillant meg a lezúduló 
üvegcserepeken, és éppen amikor odanézett, egy magas férfi 
rohant ki egy ajtón. 

Csakis Wolff lehetett. Wolff az ellenkező irányba futott. 

Vandamét hirtelen vad düh fogta el. Teljes gázt adott, és a 
szaladó térti után robogott. Amikor elhaladt az étterem előtt, 
egy tábori csendőr rohant ki az utcára, és leadott három 
lövést. A szökevény nem tantorodon meg. 

Vandam ráirányította a reflektor sugarát. A férfi erős, 
egyenletes tempóban futott, a karja meg a lába ütemesen 
mozgott. Amikor a fénysugár ráesett, anélkül hogy lassított 
volna, hátrapillantott a válla fölött, és Vandam meglátott egy 
horgas orrot, egy erős állat meg egy bajuszt a nyitott, ziháló 
száj fölött. 


Vandam lelőhette volna, csakhogy a főhadiszállás tisztjei 
nem viseltek fegyvert. 

A motorbicikli gyorsan megközelítette a férfit. Amikor már 
majdnem utolérte, Wolff hirtelen befordult egy sarkon. 
Vandam fékezett, a hátsó kereke megfarolt, és kénytelen volt 
a motorbiciklit az ellenkező irányba dönteni, hogy el ne 
veszítse az egyensúlyát. Megállt, egyenesre állította a 
motorkerékpárt, aztán továbbrobogott. 

Látta, hogy Wolff eltűnik egy keskeny sikátorban. Vandam 
lassítás nélkül befordult a sarkon, és behajtott a sikátorba. A 
motorkerékpár a semmibe lőtt ki. Vandamnek összeszorult a 
gyomra. A reflektor fénykúpja a semmibe világított. Azt hitte, 
valami szakadékba zuhan. lIjedtében önkéntelenül felkiáltott. 
Aztán a hátsó kerék nekiütődött valaminek. Az első kerék 
lebukott, aztán még lejjebb, aztán az is nekiütődött 
valaminek. A reflektor egy lépcsősort világított meg. A 
motorkerékpár ugrott egyet, aztán ismét lépcsőt ért. Vandam 
kétségbeesetten küzdött, hogy egyenesben tartsa az első 
kereket. A kerékpár gerincet hasító zökkenésekkel rohant 
lefelé a lépcsőn, Vandam minden egyes zökkenésnél biztos 
volt benne, hogy elveszti az uralmat a kerékpár fölött, és 
összetöri magát. Látta, hogy Wolff már leért a lépcsőn, és 
továbbszaladt. 

Vandam is lejutott a lépcsőn, és úgy érezte, hogy hihetetlen 
mázlija volt. Látta, hogy Wolff megint befordul egy sarkon, és 
követte. A sikátorok valóságos útvesztőjébe kerültek. Wolff 
felfelé kezdett rohanni egy rövid lépcsősoron. 

Jesszusom, ezt nem lehet, gondolta Vandam. 

De nem volt más választása. Gyorsított, és egyenesen 
nekirohant a lépcsőnek. Abban a pillanatban, amikor a legalsó 
lépcsőfokhoz ért, teljes erejéből felrántotta a kormányt. Az 
első kerék fölemelkedett. A motorbicikli rohanni kezdett felfelé 
a lépcsőn, de folyton akadozott, és megpróbálta levetni a 
hátáról . Vandamét. . Vandam — makacsul kitartott. A 
motorkerékpár vadul felugrott. Vandam visszanyomta. Aztán 
felért a lépcső tetejére. 

Egy hosszú sikátorban találta magát, mindkét oldalon 
magas, üres falakkal. Wolff még mindig előtte volt, és még 
mindig szaladt. Vandam azt hitte, hogy el tudja csípni, még 
mielőtt Wolff elérné a sikátor végét. Dühösen kilőtt. 


Wolff hátranézett, tovább futott, aztán ismét hátranézett. 
Vandam tisztán látta, hogy gyengül az irama. A futása már 
nem volt egyenletes és ritmikus: a karját kétoldalt vetette, és 
le-lelassulva futott. Vandamnek sikerült egy pillantást vetnie 
Wolff arcára, amikor az hátranézett, és észrevette, hogy a férfi 
megfeszül az erőlködéstől. 

Wolff teljes erőbedobással újra gyorsított, de ez már nem 
volt elég. Vandam egy vonalba került vele, aztán eléje, aztán 
hirtelen fékezett, és fordított egyet a kormányon. A hátsó 
kerék megfarolt, s az első nekiütközött a falnak. Vandam 
leugrott a motorbicikliről, éppen akkor, mikor az elterült a 
földön. Vandam talppal ért földet, szemközt Wolff-fal. A törött 
reflektor halvány fénysugarat vetett a sikátor sötétjébe. Nem 
volt semmi értelme, hogy Wolff megforduljon és az ellenkező 
irányba szaladjon, mert Vandam nem volt fáradt, és könnyen 
utolérhette. Wolff tehát lassítás nélkül átugrott a 
motorbiciklin, a teste úgy suhant át a reflektor fénycsóváján, 
mint egy kés a lángon, és belerohant Vandambe. Vandam, aki 
még nem állt biztosan a lábán, hátratántorodott és elesett. 
Wolff is megtántorodott, de azért tett még egy lépést előre. 
Vandam vaktában kinyújtotta a kezét a sötétben, elérte Wolff 
bokáját, megragadta, és rántott egyet rajta. Wolff elvágódott. 

A törött reflektor gyér világosságot vetett a sikátorba. A 
kerékpár motorja elnémult, és a beállt csöndben Vandam 
tisztán hallotta Wolff szaggatott, rekedt lélegzését. A szagát 
is érezte: alkohol-, veríték- és félelemszaga volt. De az arcát 
nem látta. 

Egy másodperc töredékéig mind a ketten a földön 
feküdtek, az egyik teljesen kimerültén, a másik pillanatnyilag 
kábultan. Aztán mind a ketten feltápászkodtak, Vandam 
rávetette magát Wolffra, és dulakodni kezdtek. 

Wolff erős volt. Vandam megpróbálta leszorítani a karjait, 
de nem sikerült. Erre hirtelen elengedte, és előresújtott az 
öklével. Valami puhát ért, és Wolff felordított. Vandam ismét 
ütött, ezúttal Wolff arcát célozta meg, de Wolff kitért az ütés 
elől, és Vandam ökle csak levegőt ért. A félhomályban hirtelen 
megcsillant valami Wolff kezében. 

Egy kés! - gondolta Vandam. 

A penge megvillant, egyenesen a torka felé. Egy 
reflexmozdulattal félrekapta a fejét. Égető fájdalom hasított az 


arcába. Odakapott a kezével. Érezte, hogy forró vér ömlik a 
sebből. A fájdalom hirtelen elviselhetetlenné vált. A sebre 
nyomta a tenyerét, és az ujjai valami keményhez értek. 
Rájött, hogy a saját fogát érintette meg, mert a kés teljesen 
átvágta az arcán a húst. Aztán érezte, hogy elesik, és hallotta, 
hogy Wolff elrohan. Aztán minden elsötétült. 


13. 


Wolff elővett a nadrágzsebéből egy zsebkendőt, és letörölte a 
vért a kés pengéjéről. A félhomályban szemügyre vette a 
pengét, aztán ismét letörölte. Továbbment, erélyesen tovább 
tisztogatva a vékony pengét. Eldobta a zsebkendőt, és a kést 
visszadugta a hóna alatt levő hüvelybe. A sikátorból kijutott 
egy utcára, gyorsan tájékozódott, és elindult az Óváros felé. 

Maga elé képzelt egy börtöncellát. Hat láb hosszú és négy 
láb széles volt, és egy priccs foglalta el a felét. A priccs alatt 
éjjeli állt. A falak sima, szürke kőből voltak. Egy szál zsinóron 
kis villanykörte lógott le a mennyezetről. A cella egyik 
végében ajtó volt. A másik végében, — pontosan 
szemmagasságban kis négyzet alakú ablak: azon keresztül 
láthatta a ragyogó kék eget. Elképzelte, hogy reggel felébred, 
ezt látja, és eszébe jut, hogy már egy éve itt van, és még 
kilenc évig itt lesz. Használja az éjjeliedényt, aztán megmossa 
a kezét a sarokban álló kis bádoglavórban. Szappan nincs. Egy 
tál hideg zabkását löknek be az ajtón levő nyíláson. Fogja a 
kanalat, és a szájába vesz egy falásnyi zabkását, de képtelen 
lenyelni, mert sír. 

Megrázta a fejét, hogy szabaduljon a lidércnyomásszerű 
látomástól. Azt gondolta: Megmenekültem vagy nem? Igenis, 
megmenekültem. Rájött, hogy az utcán néhányan 
rábámulnak, mikor elhaladnak mellette. Egy üzlet 
kirakatában meglátott egy tükröt, és megnézte magát benne. 
A haja csapzott volt, az arca az egyik oldalon horzsolt és 
dagadt, a zakója ujja leszakadt, és véres volt a gallérja. Még 
mindig lihegett a megerőltető futástól és verekedéstől. Azt 
gondolta: lIjesztően nézek ki. Továbbment, és a legközelebbi 
sarkon befordult, hogy kerülő úton menjen haza, vagyis 
elkerülje a főutcákat. 


Azok a hülyék ott Berlinben hamis pénzt adtak neki! Nem 
csoda, hogy olyan bőkezűek voltak - ők maguk nyomtatták a 
pénzt. A dolog olyan ostobának tűnt, hogy Wolff azon 
tűnődött, vajon nem volt-e több egyszerű ostobaságnál. Az 
Abwehr nem a náci párt, hanem a katonaság vezetése alatt 
áll, és az Abwehr főnöke, Canaris nem mondható Hitler 
legodaadóbb hívének. 

Ha visszajutok Berlinbe, ott nagy tisztogatás lesz... 

Hogyan juthattak a nyomára itt Kairóban? Túlságosan 
nagyvonalúan költötte a pénzt. A hamisítványok forgalomba 
kerültek, és a bankok kiszúrták a hamis bankjegyeket - nem, 
nem a bankok, hanem a főszámvivő. Mindenesetre valaki 
rájött, hogy nem szabad elfogadni a pénzt, és Kairóban 
gyorsan elterjedt a híre. Az étterem tulajdonosa észrevette, 
hogy Wolff pénze hamis, és felhívta a katonai rendőrséget. 
Wolff gyászosan vigyorgott magában, amikor eszébe jutott, 
mennyire hízelgett neki az étterem tulajdonosától ajándékba 
kapott brandy - pedig az csak csel volt, hogy ott maradjon, 
amíg megérkeznek a tábori csendőrök. 

A motorbiciklis férfira gondolt. Elszánt csirkefogó lehet, 
hogy képes volt utánarobogni a sikátorokon és föl meg le a 
lépcsőkön. Wolff sejtette, hogy fegyvere nem volt: ha lett 
volna, minden bizonnyal használta volna. Acélsisak sem volt 
rajta, tehát valószínűleg nem tábori csendőr. Talán a 
hírszerzéstől valaki? Talán éppen Vandam őrnagy? 

Wolff remélte, hogy ő volt. 

Belevágtam a pasasba, gondolta. Valószínűleg csúnyán. 
Csak azt szeretném tudni, hogy hol? Az arcán? 

Remélem, hogy Vandam volt. 

Aztán ismét a közvetlen problémáján kezdett gondolkozni. 
Szonját elkapták. Bizonyára azt fogja mondani nekik, hogy 
alig ismerte Wolffot - bizonyára kitalál valami mesét, hogy 
csak nemrég ismerkedtek meg a Csa-Csa klubban. Nem 
tarthatják őt sokáig fogva, mert Szonja híres sztár, afféle hős 
az egyiptomiak szemében, és ha bebörtönöznék, az 
valószínűleg nagy felháborodást idézne elő. Tehát kénytelenek 
lesznek hamarosan elengedni. De meg kell adnia nekik a 
címét; és ez azt jelenti, hogy Wolff nem mehet vissza a 
bárkaházba; egyelőre nem. Pedig kimerült, sebesült és a 


ruházata rendetlen: meg kell mosakodnia, és néhány órát 
pihennie is kell valahol. 

Azt gondolta: voltam már így máskor is - fáradtan és 
hajszoltan kóboroltam a városban, nem volt hová mennem. 

Ezúttal kénytelen lesz Abdullahra fanyalodni. 

Előzőleg önkéntelenül is az Óváros felé vette útját, mert 
agya egyik zugában mindvégig a tudatában volt, hogy már 
nem maradt senkije, csak Abdullah. És most ott találta magát 
néhány lépésre az öreg tolvaj házától. Behúzott fejjel haladt át 
a boltív alatt, végigment a rövid, sötét folyosón, és felmászott 
a köböl faragott csigalépcsőn Abdullah lakásához. 

Abdullah most is a padlón ült, de egy másik férfi is volt 
vele. Egy nargilé állt köztük, és a levegőben hasisillat 
terjengett. Abdullah fölnézett Wolffra, és lassan, álmosan 
rámosolygott. Arabul szólalt meg. - Itt az én Ahmed barátom, 
akit Alexnek is hívnak. Légy üdvöz, Alex. 

Wolff leült a padlóra, és ő is arabul üdvözölte őket. 

Abdullah azt mondta: - Jaszef fivérem szeretne feltenni 
neked egy találós kérdést, valamit, amin ő is meg én is már 
órák óta törjük a fejünket, amióta csak elkezdtünk pipázni... - 
Átadta a pipát, és Wolff teleszívta a tüdejét a hasis füstjével. 

Jaszef azt mondta: - Légy üdvöz, Ahmed - Alex, testvérem 
barátja. A következőt mondd meg nekem: miért neveznek 
bennünket az angolok wogoknak? 

Jaszef és Abdullah kuncogni kezdtek. Wolff rájött, hogy már 
mind a ketten erősen a hasis befolyása alatt állnak: nyilván 
egész este füstöltek. Még egyet szívott a pipán, aztán 
továbbadta Jaszefnak. A hasis erős volt. Abdullah mindig és 
mindenből a legjobbat szerette. Wolff azt mondta: - Véletlenül 
tudom a választ. A Szuezi-csatorna építésén dolgozó 
egyiptomiaknak különleges kincstári ingeket adtak, annak 
jeléül, hogy az angolok megbízásából dolgoznak. Az ingek 
hátára nagy betűkkel rá volt nyomtatva, hogy: W. O. G. S., 
azaz Working On Government Service: a kormány 
szolgálatában dolgozom. 

Jaszef és Abdullah ismét kuncogott. Abdullah azt mondta: - 
Az én Ahmed-Alex barátom okos. Majdnem olyan okos, mint 
egy arab, mert majdnem arab. Ő az egyetlen európai, aki 
valaha is túljárt az eszemen, Abdullah eszén. 


- Én azt hiszem, ez nem igaz - mondta Wolff, aki 
önkéntelenül átvette ősi beszédstílusukat. - Én sohasem 
próbáltam meg túljárni az én Abdullah barátom eszén. Mert ki 
az, aki be tudja csapni a sátánt? 

Jaszef elmosolyodott, és bólintott, annak jeléül, hogy 
méltányolja a szellemes választ. 

Abdullah azt mondta: - Ide figyelj, öcsém, elmesélem 
neked, hogy történt. - Összeráncolt homlokkal igyekezett 
összeszedni a gondolatait. - Ahmed-Alex megkért, hogy lopjak 
el neki valamit. Nekem kellett volna vállalnom a kockázatot, 
és ő kapta volna a jutalmat. Persze nem tudott olyan könnyen 
túljárni az eszemen. Én elloptam azt a valamit - egy táska 
volt -, és természetesen az volt a szándékom, hogy tartalmát 
megtartom magamnak, mivel a tolvajnak isten törvényei 
szerint joga van tolvajlása hasznára. Tehát túljártam az eszén, 
igaz? 

- Csakugyan - mondta Jaszef -, bár nem emlékszem rá, 
hogy volna olyan passzusa a Szentírásnak, amelyik azt 
mondaná, hogy a tolvajnak joga van tolvajlása hasznára. 
Azonban... 

- Lehet, hogy nincs ilyen passzus - mondta Abdullah. - 
Miről is beszéltem? 

Wolff, aki még többé-kevésbé józan volt, megmondta neki: 
- Állítólag túljártál az eszemen, mert te magad nyitottad ki a 
táskát. 

- Csakugyan! De várjunk csak. A táskában nem volt semmi 
értékes, tehát Ahmed-Alex járt túl az én eszemen. De várjunk 
csak! Én megfizettettem vele a szolgálatomért: tehát én 
kaptam száz fontot, ő meg nem kapott semmit. 

Jaszef a homlokát ráncolta. - Akkor mégis te jártál túl az ő 
eszén. 

- Nem - rázta meg Abdullah szomorúan a fejét. - Hamis 
bankjegyekkel fizetett nekem. 

Jaszef Abdullahra bámult, Abdullah meg visszabámult rá. 
Mindketten hangos nevetésben törtek ki. Egymás vállát 
csapkodták, a lábukkal dobogtak a padlón, ide-oda gurultak a 
párnákon, és úgy nevettek, hogy könnyes lett a szemük. 

Wolff kényszeredetten mosolygott. Ez pontosan az a fajta 
tréfás történet volt, amelyet csavaros fordulatai miatt annyira 
szerettek az arab üzletemberek. Abdullah nyilván évekig 


fogja mesélni. De a történet egy kicsit meg is borzongatta 
Wolffot. Tehát Abdullah is tud a hamis bankjegyekről. Vajon 
hányan tudnak még? Wolff úgy érezte, mintha egy falka 
vadász formált volna kört körülötte, s akármerre fordul, 
mindenütt beleütközik valamelyik vadászba, és a kör napról 
napra szorosabbra húzódik körülötte. 

Abdullah mintha csak most figyelt volna fel Wolff külsejére. 
Hirtelen nagyon aggodalmas képet vágott. - Mi történt veled? 
Kiraboltak? - Felvett egy kis ezüstcsengőt, és megrázta. Szinte 
azonnal egy álmos nő jött be a szomszéd szobából. - Hozz egy 
kis meleg vizet - parancsolta Abdullah. - Mosd le a barátom 
sebeit. Add neki oda az európai ingemet. Hozz egy fésűt. 
Hozzál kávét is. De gyorsan! 

Egy európai házban Wolff nyilván tiltakozott volna az ellen, 
hogy éjfél után felkeltsenek egy nőt csak azért, hogy őt 
kiszolgálja; ebben a házban azonban az ilyen tiltakozás 
udvariatlanság lett volna. Itt a nők arra valók voltak, hogy 
kiszolgálják a férfiakat, és nem lepődtek meg, és bosszúsak 
sem lettek Abdullah ellentmondást nem tűrő utasításai miatt. 

Wolff megmagyarázta a dolgot: - Az angolok le akartak 
tartóztatni, és én kénytelen voltam összeverekedni velük, 
hogy megszabadulhassak. Sajnos, azt hiszem, már 
valószínűleg tudják, hogy hol lakom, és ez most a gondom. 

- Értem. - Abdullah szívott egyet a nargilén, és ismét 
továbbadta. Wolff már kezdte érezni a hasis hatását: 
elernyedt, lassan forgott az agya, és kicsit álmos is volt. Az idő 
lelassult. Abdullah két felesége is sürgött-forgott körülötte, 
megmosták az arcát és megfésülték a haját. Nagyon jólesőnek 
találta a szolgálataikat. 

Abdullah mintha egy kicsit elszunyókált volna, aztán 
kinyitotta a szemét, és azt mondta: - Maradj itt. Az én házam 
a tiéd is. El foglak rejteni az angolok elől. 

- Igaz barát vagy - mondta Wolff. Furcsa, gondolta. Azt 
tervezte, hogy pénzt ajánl fel Abdullahnak, hogy rejtse őt el. 
Aztán Abdullah elárulta, hogy tudja: a pénze nem jó, és Wolff 
már azon töprengett, hogy mi mást ajánlhatna fel. És lám, 
Abdullah hajlandó őt elrejteni ingyen. Igaz barát. A furcsa az 
volt, hogy Abdullah nem volt igaz barát. Abdullah világában 
nem léteztek barátok; az ő világában csak a család volt, 
amelyért megtett volna mindent, és a többiek, akikért nem 


tett volna meg semmit. Mivel érdemeltem ki ezt a különleges 
bánásmódot? - tűnődött álmosan Wolff. 

Ismét megszólalt az agyában a vészcsengő. Kényszerítette 
magát, hogy gondolkozzon: a hasis után ez nem volt könnyű. 
Csak lépésről lépésre! - parancsolt magára. - Abdullah azt 
mondja, hogy maradjak itt. Miért? Mert bajban vagyok. Mert a 
barátja vagyok. Mert túljártam az eszén. 

Mert túljártam az eszén? A történetnek még nincs vége. 
Abdullah szeretné még egy csavaros fordulattal megtoldani. 
Hogyan? Úgy, hogy elárulja Wolffot az angoloknak. Úgy van! 
Mihelyt Wolff elalszik, Abdullah nyilván azonnal üzen Vandam 
őrnagynak. És Wolffot el fogják kapni. Az angolok pénzt fognak 
adni Abdullahnak az értékes információért, és a történet 
mégiscsak úgy végződik, hogy Abdullah járt jól. 

A szentségit! 

Az egyik feleség behozott egy európai inget. Wolff felállt, 
és levetette szakadt, véres ingét. A feleség elfordította a 
tekintetét a férfi meztelen felsőtestéről. 

Abdullah azt mondta: - Még nincs rá szüksége. Majd 
reggel add oda neki. 

Wolff azonban elvette az inget az asszonytól, és belebújt. 

Abdullah megszólalt: - Talán méltóságodon alulinak tartod 
egy arab házában aludni, Ahmed barátom? 

Wolff azt felelte: - Az angoloknak van egy közmondásuk: 
Aki a sátánnal eszik egy tálból, hosszú kanalat használjon. 

Abdullah elvigyorodott, kimutatta acélfogát. Tudta, hogy 
Wolff kitalálta, mit tervez. - Arab közmondás is lehetne - 
mondta. 

- Isten veletek, barátaim - mondta Wolff. 

- A mielőbbi viszontlátásra - válaszolta Abdullah. 

Wolff kiment a hideg éjszakába, és azon tűnődött, hogy 
ezek után hová menjen. 


A kórházban egy ápolónő helyi érzéstelenítőszerrel félig 
megfagyasztotta Vandam arcát, aztán dr. Abuthnot hosszú, 
érzékeny orvos kezeivel összevarrta. Védőkötést is tett rá, és 
hosszú csík gézt tekert a feje köré, hogy a kötés le ne essen. 

- Úgy nézhetek ki, mint egy fogfájósról készült karikatúra - 
mondta Vandam. 


Az orvosnő arca komoly maradt. Szinte egyáltalán nem volt 
humorérzéke. Azt mondta: - Majd nem lesz ilyen jókedvű, ha 
elmúlik az érzéstelenítő hatása. Átkozottul fog fájni az arca. 
Adok egy fájdalomcsillapítót. 

- Köszönöm, nem kérek - mondta Vandam. 

- Ne legénykedjen, őrnagy - mondta az orvosnő. - 
Megbánja. 

Vandam ránézett, szemügyre vette a fehér orvosi köpenyt, 
a kényelmes, lapos sarkú cipőt, és azon tűnődött, hogyan 
találhatta a doktornőt valaha is kívánatosnak. Elég kedves, 
még csinos is, de ugyanakkor hűvös, fölényes és 
antiszeptikus. Nem olyan, mint... 

Nem olyan, mint Elene. 

- A fájdalomcsillapítótól elaludnék - mondta Vandam. 

- Es az jó is volna - mondta az orvosnő. - Ha alszik, 
legalább biztosak lehetünk benne, hogy néhány óra hosszat 
nem nyúl a varrásokhoz. 

- Szívesen aludnék, csakhogy fontos dolgom van, ami nem 
várhat. 

- Nem szabad dolgoznia. Tulajdonképpen még járkálnia sem 
volna szabad. Beszélni is csak a lehető legkevesebbet 
beszéljen. Nagyon legyengült a vérveszteségtől, és egy ilyen 
seb nemcsak fizikai, hanem lelki traumát is okoz. Néhány óra 
múlva érezni fogja a következményeit: szédülni fog, 
hányingere lesz, fáradt lesz és zavart. 

- Még rosszabbul lennék, ha a németek elfoglalnák Kairót - 
mondta Vandam. Felállt. 

Doktor Abuthnot bosszúsnak látszott. Vandam arra gondolt, 
milyen jól áll neki, hogy olyan helyzetben van, ahol 
parancsolgathat az embereknek. Az orvosnő azonban nem 
tudta, hogyan bánjon azzal, aki nyíltan ellenszegül. - Maga 
ostoba kölyök - mondta. 

- Nem vitás. Enni ehetek? 

- Nem. Vegyen be meleg vízben feloldott glukózt. 

Jó lesz az meleg ginben is - gondolta Vandam. Kezet rázott 
a nővel. Dr. Abuthnot keze hideg volt és száraz. 

Jakes a kórház előtt várta egy kocsival. - Tudtam, hogy nem 
lesznek képesek sokáig benn tartani, uram - mondta. - 
Hazavigyem? 

- Nem. - Vandamnek megállt az órája. - Mennyi az idő? 


- Öt perccel múlt kettő. 

- Gondolom, Wolff nem egyedül vacsorázott. 

- Nem, uram. A vacsorapartnere letartóztatásban van a 
főhadiszálláson. 

- Vigyen oda. 

- Ha biztos benne, hogy... 

- Biztos vagyok. 

Jakes indított. Vandam megkérdezte: - Értesítette a 
feletteseinket? 

- A ma esti eseményekről? Még nem, uram. 

- Nagyszerű. Ráér holnap is. - Vandam nem mondta ki, amit 
mind a ketten tudtak: az ügyosztályon, ahol már amúgy is 
dühösek Wolff sikeres tevékenysége miatt, mindenki 
személyes sérelemnek fogja tekinteni, hogy Vandam engedte 
kicsúszni a kezük közül. 

Vandam azt mondta: - Feltételezem, hogy Wolff 
vacsorapartnere egy nő volt. 

- De még milyen bomba nő, ha szabad így mondanom, 
uram. Valódi csemege. A neve Szonja. 

- A hastáncosnő? 

- Az bizony. 

Többet nem beszéltek. Wolff ugyancsak hidegvérű pasas, 
gondolta Vandam, ha képes a leghíresebb egyiptomi 
táncosnővel randevúzni, miközben angol katonai titkokat lop 
el. Nos, ezentúl nem lesz ilyen nyugodt. A sajnálatos csak az, 
hogy az incidens figyelmeztette Wolffot: az angoloknak 
tudomásuk van róla, tehát ezentúl még óvatosabbnak kell 
lennie. Nem lett volna szabad megijeszteni, hanem el kellett 
volna csípni. 

Megérkeztek a főhadiszállásra, és kiszálltak a kocsiból. 
Vandam megkérdezte: - Mi történt a nővel, amióta 
letartóztatták? 

- Úgy bántak vele, hogy nem bántak sehogy - mondta 
Jakes. - Egy kopár cellában ül, nem kapott se enni, se inni, és 
kérdéseket sem tettek föl neki. 

- Helyes. - Ugyanakkor hiba is volt időt adni a nőnek, hogy 
összeszedje a gondolatait. Vandam sok hadifoglyot hallgatott 
már ki, és tapasztalatból tudta, hogy a legjobb eredményeket 
közvetlenül az elfogatásuk után lehet elérni, amikor a foglyok 
még attól félnek, hogy megölik őket. Később, amikor már ide- 


oda terelték őket, és adtak nekik enni meg inni, már kezdenek 
úgy gondolni magukra mint hadifoglyokra, és nem úgy, mint 
ellenséges katonákra, és eszükbe jut, hogy mint 
hadifoglyoknak jogaik is vannak, nemcsak kötelességeik, és 
utána már inkább képesek rá, hogy ne nyissák ki a szájukat. 
Vandam szívesen elbeszélgetett volna Szonjával rögtön az 
étteremben lefolyt verekedés után. De mivel ez nem volt 
lehetséges, a legokosabb mégiscsak az volt, hogy mindenkitől 
elszigetelve tartották, és nem tájékoztatták semmiről, amíg ő 
meg nem érkezik. 

Jakes végigvezette a folyosón a kihallgatószobához. 
Vandam benézett a júdásablakon. Négyszögletes helyiség 
volt, ablak nélkül, de vakítóan kivilágítva. Volt benne egy 
asztal, két egyenes hátú szék meg egy hamutartó. Az egyik 
oldalon volt egy ajtó nélküli tülke, benne vécével. 

Szonja az egyik széken ült, arccal az ajtó felé fordulva. 
Jakesnek igaza volt, gondolta Vandam, a nő tényleg bomba jó. 
De valahogy mégsem szép. Érett, buja testével és erős, 
szabályos vonásaival inkább olyan, mint egy amazon. 
Egyiptomban a fiatal nők rendszerint karcsúak, hosszú a 
lábuk, kecsesek, mint a fiatal őzek: Szonja inkább olyan, 
mint... Vandam összeráncolta a homlokát, aztán eszébe jutott: 
olyan, mint egy nőstény tigris. Hosszú, rikító sárga köntös volt 
rajta, amelyet Vandam ízléstelennek talált, de a Csa-Csa 
klubban nyilván á Ja mode volt. Figyelte egy-két percig. A nő 
teljesen — mozdulatlanul ült, nem fészkelődött, nem 
pillantgatott idegesen körbe a kopár cellában, nem 
dohányzott és nem rágta a körmét. Vandam azt gondolta: 
nehéz dió lesz. Aztán Szonja szép arcán hirtelen megváltozott 
a kifejezés, felállt, és elkezdett fel-alá járkálni. Vandam azt 
gondolta: Nem is lesz olyan nehéz. 

Kinyitotta az ajtót, és bement. 

Szó nélkül leült az asztalhoz. A nő így állva maradt, ami egy 
nő esetében pszichológiai hátrányt jelent. Az első menetet én 
nyertem meg, gondolta Vandam. Hallotta, hogy Jakes is bejön 
utána, és becsukja az ajtót. Felnézett Szonjára. - Üljön le. 

A nő csak állt, és bámulta, aztán lassan, szélesen 
elmosolyodott. Rámutatott a kötésre Vandam arcán. - Ezt ő 
csinálta magával? - .kérdezte. 

A második menetet ő nyerte meg. 


- Üljön le. 

- Köszönöm. - Szonja leült. 

- Ki az az "Ő"? 

- Alex Wolff. Az az ember, akit megpróbált ma este elfogni. 

- És ki az az Alex Wolff? 

- A Csa-Csa klub egyik gazdag törzsvendége. 

- Mióta ismeri? 1 

A nő az órájára nézett. - Ot órája. 

- Milyen kapcsolatban van vele? 

A nő vállat vont. - Randevút adott. 

- Hogyan ismerkedtek meg? 

- A szokásos módon. A számom után egy pincér üzenetet 
hozott, hogy üljek Mr. Wolff asztalához. 

- Melyik? 

- Hogy melyik asztalhoz? 

- Melyik pincér vitte az üzenetet? 

- Arra nem emlékszem. 

- Folytassa. 

- Mr. Wolff megkínált egy pohár pezsgővel, aztán 
meghívott, hogy vacsorázzam vele. A meghívást elfogadtam, 
elmentünk az étterembe, és a többit már tudja. 

- Máskor is le szokott ülni a száma után egy-egy vendég 
asztalához? 

- Igen. 

- Vacsorázni is el szokott menni velük? 

- Néha. 

- Ezúttal miért fogadta el a meghívást? 

- Mr. Wolff nem mindennapi férfinak látszott. - Ismét 
ránézett Vandam kötésére, és elvigyorodott. - Csakugyan 
nem mindennapi férfi volt. 

- Magának mi a teljes neve? 

- Szonja el-Aram. 

- Címe? 

- Zamálek, Jihan. Ez egy bárkaház. 

- Kora? 

- Maga udvariatlan. 

- Kora? 

- Erre nem vagyok hajlandó felelni. 

- Veszedelmes talajon áll... 


- Nem. Maga áll veszedelmes talajon. - Vandam 
meghökkent, hogy a nő ilyen váratlanul kimutatta érzelmeit. 
Rájött, hogy a nő eddig csak visszafojtotta a dühét. Szonja 
megfenyegette Vandamét az ujjával. - Legalább tízen látták, 
hogy a maga egyenruhás pribékjei letartóztattak az 
étteremben. Holnap délre fél Kairó tudni fogja, hogy az 
angolok börtönbe vetették Szonját. És ha holnap este nem 
lépek fel a Csa-Csában, kitör a lázadás. A népem fel fogja 
gyújtani a várost. Csapatokat kell majd visszarendelniük a 
sivatagból, hogy elfojtsák a lázadást. És ha csak egyetlen 
horzsolás vagy karcolás is lesz rajtam, amikor elmegyek 
innen, holnap este a színpadon megmutatom mindenkinek, és 
az eredmény ugyanaz lesz. Nem, uram, nem én állok 
veszedelmes talajon. 

Vandam kifejezéstelen arccal nézett rá az egész tiráda alatt, 
aztán olyan hangon szólalt meg, mintha a nő nem mondott 
volna semmi rendkívülit. Kénytelen volt figyelmen kívül 
hagyni, amit a nő mondott, mert igaza volt, és ezt Vandam 
sem tagadhatta. - Menjünk végig még egyszer a dolgon - 
mondta nyájasan. - Azt mondja, hogy a Csa-Csában 
ismerkedett meg Wolff-fal... 

- Nem - vágott a szavába a nő. - Nem vagyok hajlandó még 
egyszer végigmenni semmin. Együttműködök magával, felelek 
a kérdéseire, de vallatni nem hagyom magam. - Felállt, 
megfordította a székét, és Vandamnek hátat fordítva ült le. 

Vandam egy pillanatig a nő tarkójára bámult. Bizony, annak 
rendje és módja szerint túljárt az eszén. Vandam dühös volt 
önmagára, hogy idáig hagyta fajulni a dolgot, de a dühébe 
némi csodálat is keveredett, olyan ügyesen csinálta a nő, amit 
csinált. Vandam hirtelen felállt, és elhagyta a helyiséget. Jakes 
követte. 

A folyosón Jakes megkérdezte: - Mi a véleménye, uram? 

- El kell engednünk. 

Jakes elment, hogy kiadja az utasításokat. Várakozás 
közben Vandam Szonján gondolkozott. Azon tűnődött, vajon 
milyen forrásból meríti az erőt, hogy dacoljon vele. Akár igaz a 
meséje, akár nem, ijedtnek, zavarodottnak, megfélemlítettnek 
és végső fokon engedékenynek kellett volna lennie. Igaz, hogy 
a hírneve bizonyos védelmet ad neki; de amikor 
megfenyegette őt a hírnevével, az nyilván csak hencegés volt, 


amellyel azt a bizonytalanságot akarta leplezni, amelyet egy 
elszigetelt cella kelt rendszerint mindenkiben - főleg a 
hírességekben, akiket az ismerős, csillogó világból való 
hirtelen kiközösítés még jobban elgondolkoztat, mint máskor, 
hogy vajon az a csillogó világ tényleg valóságos-e. 

Mi ad erőt Szonjának? Vandam gondolatban végigment a 
beszélgetésükön. A kérdés, amelyiknél a nő megmakacsolta 
magát, az életkorára vonatkozó kérdés volt. Nyilvánvaló, hogy 
a tehetsége képessé teszi rá, hogy azon a koron túl is 
színpadon  " maradjon, amikor az átlagos táncosnők 
visszavonulnak, de lehet, hogy azért az évek múlásától mégis 
fél. Ez azonban nem magyarázat. Egyébként nyugodt volt, 
érzéketlen és kifejezéstelen, kivéve, amikor az ő sebén 
nevetett. Aztán a végén megengedte ugyan magának, hogy 
kirobbanjon, de még akkor is ura volt a dühének, nem 
vesztette el a fejét. Vandam maga elé idézte az arcát, amikor 
úgy kikelt ellene. Mit látott rajta? Nemcsak dühöt. Nem is 
félelmet. 

Aztán rájött. Gyűlöletet látott rajta. 

Szonja gyűlöli őt. Pedig ő semmi Szonja szemében, semmi, 
csak egy angol tiszt. Tehát az angolokat gyűlöli. És ez a 
gyűlölet ad erőt neki. 

Vandam hirtelen nagyon fáradtnak érezte magát. 
Nehézkesen leült a folyosón egy padra. Honnan merítsen ő 
erőt? Könnyű erősnek lenni, ha az ember őrült, és Szonja 
gyűlöletében mintha tényleg volna egy árnyalatnyi őrültség. 
De neki nincs ilyen erőforrása. Nyugodtan, racionálisan 
fontolóra vette, mi forog kockán. Elképzelte, hogy a nácik 
bevonulnak Kairóba; elképzelte a Gestapót az utcákon; 
elképzelte a koncentrációs táborokba terelt zsidókat; a 
rádióban a fasiszta propagandát... 

Az olyan emberek, mint Szonja, rágondolnak a brit uralom 
alatt álló Egyiptomra, és úgy érzik, mintha a nácik máris 
megérkeztek volna. Ez ugyan nem igaz, de ha az ember csak 
egy pillanatig is megpróbálja Szonja szemével nézni a 
briteket, van benne bizonyos ésszerűség: a nácik azt mondják, 
hogy a zsidók nem emberek, a britek meg azt, hogy a feketék 
olyanok, mint a gyerekek; Németországban nincs 
sajtószabadság, de Egyiptomban sincs; és a briteknek éppúgy 
megvan a politikai rendőrségük, mint a németeknek. A háború 


előtt Vandam nemegyszer hallotta, hogy a tiszti kantinban 
őszintén helyeslik Hitler politikáját; szeretni ugyan nem 
szerették Hitlert, de nem azért, mert fasiszta, hanem azért, 
mert csak káplár volt a hadseregben és szobafestő a civil 
életben. Vadállatok mindenütt akadnak, és néha ők jutnak 
hatalomra, és olyankor harcolni kell ellenük. 

Racionálisabb filozófia, mint Szonjáé, de semmit sem ér 
vele. 

Kezdett elmúlni az érzéstelenítő hatása. Éles, átható 
fájdalom hasított az arcába, égető, mint a tűz. Rájött, hogy a 
feje is fáj. Remélte, hogy eltart egy ideig, amíg Jakes elintézi 
Szonja szabadon bocsátását, és ő még egy kicsit tovább ülhet 
itt a padon. 

Billyre gondolt. Nem szerette volna, hogy a fiú hiába várja 
őt a reggelinél. Talán már nem is fekszem le reggelig, 
elviszem Billyt az iskolába, aztán hazamegyek, és alszom 
egyet, gondolta. Milyen lenne Billy élete a nácik alatt? Arra 
tanítanák, hogy nézze le az arabokat. Jelenlegi tanárai sem 
túlságosan nagy bámulói az afrikai kultúrának, de legalább 
Vandam tehet valamit annak érdekében, hogy ráébressze a 
fiát: azok az emberek, akik mások, nem feltétlenül ostobák. 
Mi történnék a náci tanár óráján, ha a gyerek feltartaná a 
kezét, és azt mondaná: - Tanár úr, kérem, az én papám azt 
mondja, hogy egy buta angol semmivel sem okosabb egy buta 
arabnál. 

Elene-re gondolt. Most kitartott nő, de legalább maga 
választja meg a szeretőit, és ha nem tetszik neki az, amit 
kívánnak tőle az ágyban, kirúghatja őket. Egy koncentrációs 
tábor bordélyában erre nem lenne lehetősége... Vandam 
megborzongott. 

Igen. Nem vagyunk csodálatra méltók, különösen a 
gyarmatainkon nem, de a nácik még rosszabbak, akár tudják 
ezt az egyiptomiak, akár nem. Érdemes harcolni. Anglia csak 
lassan halad előre az emberiesség útján, de Németország 
rohamlépésben halad rajta hátrafelé. Gondolj azokra, akiket 
szeretsz, és a célok mindjárt világosabbak lesznek. 

Ebből meríts erőt. Maradj ébren még egy kicsit. Állj fel. 

Felállt. 

Jakes visszajött. 

Vandam azt mondta: - Ez a nő anglofóbiában szenved. 


- Nem értem, uram. 

- Szonja. Gyűlöli az angolokat. Nem hiszem, hogy Wolff csak 
alkalmi ismerőse. Gyerünk. 

Együtt léptek ki az épületből. Odakint még mindig sötét 
volt. Jakes azt mondta: - Uram, ön nagyon fáradt... 

- Igen. Nagyon fáradt vagyok. De még mindig világosan 
gondolkozom. Vigyen a rendőrfőkapitányságra, Jakes. 

- Igenis, uram. 

A kocsi elindult. Vandam odaadta a cigarettatárcáját meg 
az öngyújtóját Jakesnek, aki fél kézzel vezetett, amíg 
rágyújtott Vandam helyett a cigarettára. Vandam bajosan 
tudott volna rágyújtani: a cigarettát meg tudta ugyan tartani 
az ajka közt, és le tudta szívni a füstöt, de annyira nem tudta 
volna megszívni, hogy meggyulladjon. Jakes átadta neki a 
meggyújtott cigarettát. Vandam azt gondolta: Bárcsak egy 
martinit is kaphatnék hozzá. 

Jakes megállt a kocsival a rendőr-főkapitányság előtt. 
Vandam azt mondta: - Megkeressük a detektívfőnököt, vagy 
minek hívják. 

- Nem hinném, hogy ilyenkor bent van... 

- Én sem. Tudja meg a címét. Majd felébresztjük. 

Jakes bement az épületbe. Vandam maga elé bámult a 
szélvédőn keresztül. Már hajnalodott. A csillagok lassan 
kialudtak, az égbolt már inkább szürke volt, mint fekete. Csak 
kevesen voltak az utcán. Látott egy embert, aki két, 
zöldségfélével megrakott szamarat vezetett, valószínűleg a 
piacra igyekezett. A müezzinek még nem kántálták el a nap 
első imáját. 

Jakes visszajött. - Gezirában lakik - mondta, mikor 
sebességbe tette a kocsit és indított. 

Vandam elgondolkozott Jakesen. Valaki egyszer azt mondta 
Vandamnek, hogy Jakesnek félelmetes humorérzéke van. 
Vandam mindig kedvesnek és jókedvűnek találta, de soha 
semmi jelét nem vette észre, hogy humorérzéke lenne. Olyan 
zsarnok volnék, gondolta Vandam, hogy a csoportom tagjai 
nem mernek egy viccet elsütni a jelenlétemben? Még soha 
senki sem nevettetett meg. 

Csak Elene. 

- Nekem maga sohase mesél vicceket, Jakes. - Tessék? 


- Azt mondják, hogy félelmetes humorérzéke van, nekem 
mégse mesél soha vicceket. 

- Tényleg nem, uram. 

- Tudna őszinte lenni egy pillanatra, és megmondaná, hogy 
miért nem? 

Egy kis szünet után Jakes azt mondta: - Ön nem ösztönzi 
bizalmaskodásra az embert, uram. 

Vandam bólintott. Honnan is tudhatnák, hogy mennyire 
szereti hátravetni a fejét, és harsogva hahotázni? Azt mondta: 
- Nagyon tapintatosan fogalmazott, Jakes. A téma le van 
zárva. 

Kezd az idegeimre menni a Wolff-ügy, gondolta. Egyszer 
azon tűnődöm, hogy vajon tényleg nem értek-e a munkámhoz, 
máskor meg azon, hogy értek-e egyáltalán valamihez. És fáj 
az arcom. 

Átrobogtak a szigetre vezető hídon. Az égbolt palaszürkéből 
gyöngyházszínűvé változott. Jakes megszólalt: - Szeretném 
megmondani, uram, ha nem haragszik meg érte, hogy eddigi 
feletteseim közül önt tartom a legkülönbnek. 

- 0! - Vandam meghökkent. - Jóságos isten. Köszönöm, 
Jakes. Nagyon köszönöm. 

- Nincs mit, uram. Megérkeztünk. Csinos, földszintes kis ház 
előtt álltak meg a kocsival, gondosan öntözött kert vette körül. 
Vandam sejtette, hogy a detektívfőnök elég jól megél a 
megvesztegetésekből, de nem túlságosan jól. Talán 
elővigyázatos ember. Ez jó jel. 

Végigmentek az ösvényen, és megdöngették az ajtót. 
Néhány perc múlva egy fej jelent meg az egyik ablakban, és 
arabul mondott valamit. 

Jakes elővette a volt törzsőrmesteri hangját. - Katonai 
felderítés! Nyissa már ki ezt az átkozott ajtót! 

Egy perc múlva egy alacsony, jóképű arab nyitott ajtót, még 
mindig a nadrágszíját igazgatva. Angolul szólalt meg: - Mi 
van? 

Vandam vette át a szót: - Szükségállapot. Bemehetnénk? 

- Természetesen. - A detektív félreállt, Vandamék beléptek. 
Egy kis nappaliba vezette be őket. - Mi történt? - lIjedtnek 
látszott. Ki nem ijedne meg, gondolta Vandam, ha az éjszaka 
kellős közepén megdöngetik az ajtaját?... 


Vandam azt mondta: - Nincs miért pánikba esni, csak azt 
szeretnénk, ha megfigyelés alá vennének valakit, méghozzá 
azonnal. 

- Kérem. Üljenek le. - A detektív noteszt meg ceruzát vett 
elő. - Ki az illető? 

- Szonja el-Aram. 

- A táncosnő? 

- Igen. Azt szeretném, ha napi huszonnégy órán át 
figyelnék a lakását. Egy Jihan nevű bárkaházban lakik 
Zamálekben. 

Miközben a detektív felírta az adatokat, Vandam azt 
kívánta, bárcsak ne az egyiptomi rendőrséget lenne kénytelen 
felhasználni erre a feladatra. De nem volt más választása: egy 
afrikai országban lehetetlen volt eleve gyanús, fehér bőrű, 
angolul beszélő emberekkel figyeltetni valakit. 

A detektív megkérdezte: - És mi a bűne? 

Neked nem árulom el, gondolta Vandam. Hangosan azt 
mondta: - Szerintünk bűntársa valakinek, aki hamis font 
sterlinget hoz forgalomba Kairóban. 

- Vagyis azt szeretnék tudni, hogy kik járnak hozzá, 
visznek-e hozzá valamit, és egyáltalán összejön-e valakivel a 
hajón. 

- Igen. És különösen egy bizonyos férfi érdekel bennünket. 
A neve Alex Wolff, az az ember, akit az asyuti késes 
gyilkossággal gyanúsítunk. Nyilván önök is megkapták már a 
személyleírását. 

- Természetesen. Naponként kívánnak jelentést? 

- Igen. De ha meglátják Wolffot, azonnal tudni akarom. 
Napközben a főhadiszálláson elérheti Jakes századost vagy 
engem. Adja meg az otthoni telefonszámunkat is, Jakes. 

- Ismerem azokat a bárkaházakat - mondta a detektív. - A 
vontatóösvény esténként kedvelt sétahely, különösen a 
szerelmespárok szeretik. 

- Úgy van - mondta, Jakes. 

Vandam felhúzott szemöldökkel nézett Jakesre. 

A detektív folytatta: - Alkalmas hely talán arra is, hogy egy 
koldus elüldögéljen ott. Egy koldus nem tűnik fel senkinek. 
Éjszaka meg... Nos, ott vannak a bokrok. Azokat is kedvelik a 
szerelmespárok. 

Vandam megkérdezte: - Igaz ez, Jakes? 


- Igazán nem tudom, uram. - Aztán rájött, hogy ugratják, 
és elmosolyodott. Odaadta a detektívnek a cédulát, melyre 
felírta a telefonszámokat. 

Egy kisfiú sétált be a szobába pizsamában, a szemét 
dörzsölgetve. Ot- vagy hatéves lehetett. Álmosan nézett 
körül, aztán odabújt a detektívhez. 

- A fiam - mondta büszkén a detektív. 

- Azt hiszem, mi már mehetünk - mondta Vandam. - 
Hacsak nem akarja, hogy elvigyük valahová a városban. 

- Nem, köszönöm, van kocsim. És szeretném felvenni a 
zakómat meg a nyakkendőmet, és szeretnék megfésülködni 
is. 

- Rendben van, de siessen. - Vandam felállt. Hirtelen 
elhomályosodott előtte a világ. Mintha szemhéjai önkéntelenül 
lecsukódtak volna, pedig tudta, hogy nyitva a szeme. Ugy 
érezte, elveszti az egyensúlyát. Jakes hozzálépett, és 
megfogta a karját. 

Vadamnek lassan kitisztult a látása. - Már jól vagyok - 
mondta. 

- Csúnyán megsebesült - mondta egvüttérzően a detektív. 

Az ajtóhoz mentek. A detektív azt mondta: - Uraim, 
legyenek nyugodtak, magam veszem a kezembe az ügyet. Egy 
egér sem fog feljutni annak a bárkaháznak a fedélzetére a 
tudtunk nélkül. - Még mindig a kisfiú vállát fogta, de most 
áttette a gyereket a bal oldalára, és kinyújtotta a jobb kezét. 

- Isten önnel - mondta Vandam. Kezet ráztak. - Igaz is: 
Vandam őrnagy vagyok. 

A detektív kicsit meghajolt. - Én meg Kemel főfelügyelő, a 
szolgálatára, uram. 


14. 


Szonja töprengett. Titokban arra számított, hogy Wolffot a 
bárkaházban találja, amikor hajnalfelé hazaért, de a bárkaház 
hideg volt és üres. Nem volt tisztában vele, hogy 
tulajdonképpen mit is érez miatta. Eleinte, amikor 
letartóztatták, csak dühös volt Wolffra, amiért elszaladt és ott 
hagyta őt a brit banditák kénye-kedvére. Mivel egyedül volt, 
nő volt és bizonyos mértékig bűntársa Wolffnak a 


kémkedésben, rettegett, hogy vajon mit fognak csinálni vele. 
Azt gondolta, Wolffnak ott kellett volna maradnia, hogy 
vigyázzon rá. Aztán rájött, hogy ez nem lett volna okos dolog. 
Azzal, hogy ott hagyta őt, elterelte róla a gyanút. Ezt nehéz 
volt tudomásul venni, de okosabbat nem tehetett. Miközben 
egyedül üldögélt a főhadiszálláson a kopár kis szobában, már 
nem Wolffra volt dühös, hanem az angolokra. 

De dacolt velük, és ők meghátráltak. 

Akkor nem volt benne biztos, csak sejtette, hogy a férfi, aki 
kihallgatja, Vandam őrnagy, de később, amikor szabadon 
bocsátották, az írnok száján kicsúszott az őrnagy neve. Orült, 
hogy igazolódott a sejtelme. Ismét elmosolyodott, amikor a 
groteszk kötésre gondolt Vandam arcán. Nyilván Wolff vágott 
bele a késével. Meg kellett volna ölnie! Mégis: micsoda 
éjszaka volt, milyen dicsőséges éjszaka! 

Azon tűnődött, hogy hol lehet most Wolff. Nyilván elbújt 
valahol a városban. Majd előkerül, ha úgy gondolja, hogy 
tiszta a levegő. Ő, Szonja, pillanatnyilag semmit sem tehet. De 
nagyon szerette volna, ha Wolff itt lenne vele, és együtt 
örülnének a diadalnak. 

Felvette a hálóingét. Tudta, hogy le kellene feküdnie, de 
nem érezte magát álmosnak. Talán egy pohár ital segít. 
Keresett egy üveg skót whiskyt, töltött belőle egy pohárba, és 
vizet öntött hozzá. Amikor belekóstolt, lépteket hallott a 
deszkapallón. Gondolkodás nélkül kiszólt: - Ahmed?... - Aztán 
rájött, hogy a léptek nem az övéi: túlságosan könnyűek és 
fürgék. Úgy, ahogy volt, hálóingben megállt a létra aljában, 
kezében a pohárral. Felemelkedett a csapóajtó, és egy arab 
arc nézett le. 

- Szonja? 

- Igen... 

- Azt hiszem, valaki mást várt. - A férfi lemászott a létrán. 
Szonja nézte, és azt gondolta: Most mi lesz? A férfi lelépett a 
létráról, és megállt előtte. Alacsony, jóképű, fürge mozgású 
férfi volt. Európai öltözéket viselt: fekete nadrágot, 
kifényesített fekete cipőt és rövid ujjú fehér inget. - Kemel 
detektív-főfelügyelő vagyok, és megtiszteltetésnek tartom, 
hogy megismerhetem. - Kezet nyújtott. 

Szonja elfordult, a díványhoz sétált és leült. Gondolta, hogy 
a történtek után dolga lesz a rendőrséggel. Lám, már az 


egyiptomiak is bekapcsolódtak az ügybe. Megnyugtatta 
magát: a végén majd valószínűleg megvesztegetésre kerül 
sor. Beleszürcsölt az italába., és Kemelre bámult. Végül 
megkérdezte: - Mit akar? 

Kemel kéretlenül leült. - A barátja érdekel, Alex Wolff. 

- Nem barátom. 

Kemel mintha nem is hallotta volna. - Az angolok két 
dolgot mondtak nekem Mr. Wolffról. Az egyik az, hogy 
Asyutban késsel megölt egy katonát. A másik, hogy egy kairói 
étteremben megpróbált hamis angol bankjegyekkel fizetni. A 
történet egy kicsit már így is különös. Miért volt Asyutban? 
Miért ölte meg a katonát? És honnan szerezte a hamis pénzt? 

- Nem tudok semmit róla - mondta Szonja, remélve, hogy 
Wolff nem éppen most jön haza. 

- De én tudok - mondta Kemel. - Vannak bizonyos 
információim, amelyeknek lehet, hogy az angolok is 
birtokában vannak, de az is lehet, hogy nem. Tudom, hogy 
kicsoda Alex Wolff. A mostohaapja ügyvéd volt itt, Kairóban. 
Az anyja meg német. Azt is tudom, hogy Wolff nacionalista. 
Tudom, hogy magának a szeretője. És tudom, hogy maga is 
nacionalista. 

Szonja fagyos lett. Mozdulatlanul ült, nem nyúlt az 
italához, csak nézte, hogy a ravasz detektív hogyan sorolja fel 
az ellene szóló bizonyítékokat. Nem szólt semmit. 

Kemel folytatta: - Hol szerezte Wolff a hamis pénzt? Nem 
Egyiptomban. Nem hinném, hogy Egyiptomban egyetlen 
nyomdász is képes volna hamis pénzt gyártani, és ha képes 
volna is, szerintem egyiptomi pénzt hamisítana. A pénz tehát 
Európából került ide. Mármost Wolff, akit Ahmed Ramhának is 
ismernek, két évvel ezelőtt diszkréten eltűnt Kairóból. Hová 
ment? Európába? Aztán visszajött - Asyuton keresztül. Miért? 
Észrevétlenül akart besurranni az országba. Talán összeállt 
valamilyen angol pénzhamisító bandával, és most visszatért 
ide a ráeső nyereséggel. De nem hinném, hogy így van, mert 
Wolff nem szegény ember, és nem is bűnöző. Szóval rejtélyes 
dolog. 

Tudja, gondolta Szonja. Jóságos isten, tudja! 

- Mármost a britek megkértek, hogy figyeltessem ezt a 
bárkaházat, és mondjam meg nekik, kijár ide. Remélik, hogy 
Wolff ide fog jönni. Ha idejön, letartóztatják, és mindenre 


megkapják a feleletet. Hacsak nem oldom meg előbb én a 
rejtélyt. 

Figyelik a bárkát! Wolff soha többé nem jöhet ide. De hát - 
de hát miért meséli ezt el nekem Kemel? - gondolta Szonja. 

- A rejtély kulcsa szerintem Wolff mivoltában rejlik: ő német 
is meg egyiptomi is. - Kemel felállt, keresztülment a szobán, 
leült Szonja mellé, és az arcába nézett. - Szerintem 6 is harcol 
ebben a háborúban. Szerintem  Németországért és 
Egyiptomért harcol. Szerintem a hamis pénz Németországból 
került ide. Szerintem Wolff kém. 

Szonja azt gondolta: De azt nem tudod, hogy hol találod 
meg. Ezért vagy itt. Kemel mereven nézte. Szonja elfordította 
a fejét, félt, hogy a detektív esetleg leolvassa a gondolatait az 
arcáról. 

Kemel azt mondta: - Ha Wolff kém, elcsíphetem. Vagy: 
megmenthetem. 

Szonja gyorsan visszanézett rá. - Mit akar ezzel mondani? 

- Szeretnék találkozni vele. Titokban. 

- De miért? 

Kemel elmosolyodott a maga ravaszkás, mindentudó 
mosolyával. - Szonja, nem maga az egyetlen, aki szeretné, ha 
Egyiptom felszabadulna. Sokan vagyunk. Szeretnénk látni, 
hogy az angolokat megverik, és nem vagyunk válogatósak, 
nekünk mindegy, hogy ki veri meg őket. Szeretnénk 
együttműködni a németekkel. Szeretnénk fölvenni velük a 
kapcsolatot. Szeretnénk beszélni Rommellel. 

- És gondolja, hogy Ahmed tud ebben segíteni maguknak? 

- Ha kém, akkor nyilván megvan a módja, hogyan juttasson 
el üzeneteket a németekhez. 

Szonja agyában kavarogtak a gondolatok. Kemel vádlóból 
összeesküvő társsá lett - hacsak nem csapda a dolog. Szonja 
nem tudta, hogy bízhat-e benne vagy sem. És nem volt rá 
ideje, hogy gondolkozzon rajta. Nem tudta, mit mondjon, Így 
aztán inkább nem mondott semmit. 

Kemel szelíden makacskodott. - össze tud hozni vele? 

Ilyen dologban Szonja nem dönthetett a pillanat hatása 
alatt. - Nem - mondta. 

- Ne felejtse el, hogy figyelik a bárkaházat - mondta Kemel. 
- A megfigyelők jelentései előbb hozzám kerülnek, csak 
azután Vandam őrnagyhoz. Ha van rá esély, csak halvány 


esély is, hogy össze tud hozni Wolff-fal, viszonzásul én 
gondoskodom róla, hogy a Vandamhez kerülő jelentések 
gondosan cenzúrázva legyenek, vagyis ne tartalmazzanak 
semmi... kényelmetlent. 

Szonja megfeledkezett róla, hogy a bárkaházat figyelik. Ha 
Wolff visszajön - és nyilván előbb-utóbb visszajön -, a 
megfigyelők jelenteni fogják, és Vandam megtudja, hacsak 
Kemel el nem intézi, hogy ne tudja meg. E?, mindent más 
színben tüntetett fel. Nem volt választása. - összehozom a 
találkozót - mondta. 

- Helyes. - Kemel felállt. - Hívja fel a rendőrkapitányságot, 
és hagyjon nekem egy üzenetet, hogy Szirhan találkozni 
szeretne velem. Ha az üzenetet megkapom, kapcsolatba lépek 
magával, hogy megállapodjunk a dátumban és az időpontban. 

- Rendben van, 

Kemel a létrához ment. aztán visszajött. - Majdnem 
elfelejtettem. - Előhúzta a nadrágzsebéből az irattárcáját, és 
kivett belőle egy kis fényképet. Átnyújtotta Szonjának. Szonja 
fényképe volt. - Nem dedikálná ezt a feleségemnek? Nagy 
rajongója önnek, - Átadott neki egy töltőtollal is. - A 
feleségemnek Hester a neve. 

Szonja ráírta a fényképre: "Hesternek, minden jót kívánva, 
Szonja." Aztán visszaadta a fényképet Kemelnek, és azt 
gondolta: Ez hihetetlen. 

- Nagyon szépen köszönöm. A feleségem odalesz az 
örömtől. 

Hihetetlen. 

Szonja azt mondta: - Mihelyt tudok, érintkezésbe lépek 
magával. 

- Köszönöm. - Kezet nyújtott. Szonja ezúttal megszorította 
a kezét. Kemel fölment a létrán, kilépett a fedélzetre, és 
becsukta maga után a csapóajtót. 

Szonja megnyugodott. Valahogy el kell intéznie a dolgot. 
Még mindig nem volt teljesen meggyőződve  Kemel 
őszinteségéről; de ha csapda volt a dolog, nem értette, hogy 
hol van benne a csapda. 

Fáradt volt. Kiitta a whiskyt a poharából, aztán a 
függönyön keresztül bement a hálószobájába. Még mindig a 
hálóing volt rajta, és fázott. Az ágyhoz lépett, és 
visszahajtotta rajta a takarókat. Kopogtatást hallott. Egy 


pillanatra elállt a szívverése. Gyorsan megfordult, és a hajó 
másik, a folyó felé eső oldalán lévő kerek ablakra nézett. Egy 
fejet látott az üveg mögött. 

Szonja sikított egyet. 

A fej eltűnt. 

Szonja rájött, hogy Wolff az. 

Felrohant a létrán, ki a fedélzetre. Lenézett a hajó oldalán, 
és meglátta Wolffot a vízben. Úgy látszott, hogy teljesen 
meztelen. Felmászott a hajó oldalán, a kerek ablakot 
használva kapaszkodónak. Szonja lenyúlt, megfogta a karját, 
és felhúzta a fedélzetre. Wolff egy pillanatig négykézláb 
maradt, és mindkét irányban végigpillantott a folyóparton, 
mint egy éber vízipatkány. Aztán gyorsan lemászott a 
csapóajtón keresztül a hajó belsejébe. Szonja követte. 

Wolff ott állt a szőnyegen, csöpögött róla a víz, és didergett. 
Tényleg meztelen volt. Szonja megkérdezte: - Mi történt? 

- Eressz nekem fürdővizet - mondta a férfi. 

Szonja a hálószobán keresztül bement a fürdőszobába. Ott 
volt egy kis kád meg egy elektromos vízmelegítő. Kinyitotta a 
csapot, és egy marok illatos kristályt szórt a vízbe. Wolff beült 
a kádba, és hagyta, hogy a víz egyre magasabbra emelkedjék 
körülötte. 

- Mi történt? - ismételte meg a kérdést Szonja. 

A férfi már nem didergett. - Nem akartam kockáztatni, hogy 
végigjöjjek a vontatóösvényen, ezért levetkőztem a túlsó 
parton, és átúsztam. Benéztem, és láttam, hogy itt van nálad 
az a férfi. Gondolom, ez is rendőr volt. 

- Igen. 

- Tehát meg kellett várnom a vízben, amíg elmegy. 

Szonja nevetett. - Ó, te szegény. 

- Ez nem vicc. Úristen, de fáztam! Az a rohadt Abwehr 
hamis pénzt sózott rám. Ezért megfojtok valakit, ha 
legközelebb Németországba megyek. 

- Miért csinálták? 

- Nem tudom, hogy hülyeségből-e vagy álnokságból. 
Canaris sohasem rajongott Hitlerért. Zárd el a vizet, jó? - 
Elkezdte lemosni a lábáról a folyó iszapját. 

- Akkor ezentúl a saját pénzedet kell használnod - mondta 
Szonja. 


- Csakhogy nem jutok hozzá. Egészen biztos lehetsz benne, 
hogy a bankot már utasították, hogy abban a pillanatban hívja 
fel a rendőrséget, mihelyt megjelenek. Alkalomadtán ugyan 
csekkel is fizethetek, de az is nyomra vezethet. Eladhatnám a 
részvényeimet, vagy akár a villát is, csakhogy a pénzt megint 
csak egy bankon keresztül kapnám meg... 

Szóval az én pénzemet akarod használni, gondolta Szonja. 
De nem fogod elkérni: egyszerűen elveszed. De egyelőre nem 
foglalkozott tovább a gondolattal. Majd később. - Az a detektív 
figyelteti a bárkaházat. Vandam utasítására. 

Wolff elvigyorodott. - Szóval Vandam volt. 

- Te vágtál bele? 

- Igen, csak nem tudom biztosan, hogy hol. Sötét volt. 

- Az arcán. Óriási kötés van rajta. 

Wolff hangosan felnevetett. - Bárcsak láthattam volna. - 
Aztán kijózanodott, és megkérdezte: - Kikérdezett? 

- Igen. 

- Mit mondtál neki? 

- Azt, hogy alig ismerlek. 

- Derék lány vagy. - Elismerően nézett Szonjára, és Szonja 
tudta, hogy elégedett, és egy kicsit meg is van lepve, hogy ő 
nem vesztette el a fejét. Wolff megkérdezte: - Hitt neked? 

- Valószínűleg nem, hiszen ő adott utasítást a hajó 
megfigyelésére. 

Wolff a homlokát ráncolta. - Ez kényelmetlen lesz. Nem 
úszhatom át a folyót minden egyes alkalommal, amikor haza 
akarok jönni... 

- Ne aggódj - mondta Szonja. - Már elintéztem. 

- Elintézted? 

Szonja tudta, hogy nem egészen így van, de azért jól 
hangzott a dolog. - A detektív közülünk való - magyarázta. 

- Nacionalista? 

- Igen. Használni szeretné a rádiódat. 

- Honnan tudja, hogy rádióm van? - Wolff hangjában egy 
árnyalatnyi fenyegetés volt. 

- Tudni nem tudja - mondta nyugodtan Szonja. - De abból, 
amit az angolok mondtak neki, arra következtet, hogy kém 
vagy; és feltételezi, hogy egy kémnek megvan a módja rá, 
hogy érintkezésbe lépjen a németekkel. A nacionalisták 
üzenetet szeretnének küldeni Rommelnek. 


Wolff megrázta a fejét. - Ebbe inkább nem keveredem bele. 

Szonja nem hagyhatta, hogy Wolff visszacsinálja az 
egyezséget, amelyet ő már megkötött. - Már benne vagy - 
mondta élesen. 

- Valószínűleg igazad van - mondta fáradtan Wolff. 

Szonja valami különös hatalmat érzett magában. Mintha ő 
vette volna a kezébe a dolgok irányítását. Jóleső érzés volt. 

Wolff azt mondta: - - Egyre jobban szűkül körülöttem a 
gyűrű. Nem szeretnék még egy olyan meglepetést, amilyen az 
esti volt. A legszívesebben elhagynám ezt a bárkát, csak nem 
tudok hová menni. Abdullah tudja, hogy a pénzem nem jó, és 
szeretne kiszolgáltatni az angoloknak. A szentségit neki. 

- Itt biztonságban vagy, ha együttműködsz a detektívvel. 

- Nincs más választásom. 

Szonja leült a kád szélére, és nézte a férfi meztelen testét. 
Wolff nem látszott legyőzöttnek, csak kissé sarokba 
szorítottnak. Az arca barázdás volt a feszültségtől, és a 
hangjában is érződött egy árnyalatnyi félelem. Szonja sejtette, 
hogy Wolff most először töpreng azon, hogy ki tud-e tartani, 
amíg Rommel megérkezik. És - ugyancsak most először - tőle, 
Szonjától függ. Szüksége van a pénzére, szüksége van a 
lakására. Az éjszaka is tőle függött, az ő hallgatásától a 
kihallgatás során, és most - Wolff legalábbis azt hiszi - az 
menti meg, hogy ő üzletet kötött a nacionalista detektívvel. A 
hatalmába került Szonjának. A gondolat felizgatta a nőt. Kicsit 
szívtelennek érezte magát. 

Wolff azt mondta: - Nem tudom, elmenjek-e ma este a 
randevúra azzal a lánnyal, Elene-nel. 

- Miért ne mennél? Neki semmi köze az angolokhoz. Egy 
üzletben csípted fel. 

- Lehetséges, Csak biztonságosabbnak erezném, ha 
lapítanék. Nem tudom. 

- Elmész - mondta határozottan Szonja. - Nekem kell a 
lány. 

A férfi összeszűkült szemmel nézett fel rá. Szonja azon 
tűnődött, hogy Wolff vajon a dolog kimenetelét fontolgatja-e, 
vagy az ő eddig nem tapasztalt határozottságán csodálkozik. - 
Rendben van - mondta végül a férfi. - Csak tennem kell 
néhány óvintézkedést. 


Tehát megadta magát. Szonja ismét kipróbálta az erejét 
vele szemben, és győzött. A. gondolat újult izgalommal 
töltötte el. Megborzongott. 

- Még mindig fázom - mondta Wolff. - Eressz még egy kis 
forró vizet. 

- Nem. - Anélkül hogy levetette volna a hálóingét, Szonja 
bemászott a kádba. Lovaglóütésben rátelepedett a férfira, 
szemben vele, a térde nekiszorult a szűk kád oldalának. 
Felhúzta a köldökéig a hálóing nedves alját. Azt mondta: - 
Csókolj meg. 

A férfi megcsókolta. 


Vandam igen jó hangulatban üldögélt az Oázis étteremben 
Jakes társaságában, a hideg martinit szürcsölgetve. Egész nap 
aludt, és azzal az érzéssel ébredt fel, hogy törődött ugyan, de 
ismét harcra kész. Elment a kórházba, ahol dr. Abuthnot azt 
mondta neki, hogy bolond, amiért fölkelt és mászkál, de 
szerencsés bolond, mert a sebe gyógyul. Az orvosnő kisebbre 
és csinosabbra cserélte a kötést az arcán, nem kellett egy 
méter, feje köré csavart gézzel biztosítani. Most negyed nyolc 
volt, és néhány perc múlva el fogja kapni Alex Wolffot. 

Vandam és Jakes az étterem hátsó részében ült, ahonnan 
beláthatták az egész helyiséget. A bejárathoz legközelebb eső 
asztal mellett két tagbaszakadt őrmester ült, és sült csirkét 
evett - természetesen a hírszerzés költségére. Odakint, az 
úttest másik oldalán egy jelöletlen kocsi parkolt, benne két 
civil ruhás tábori csendőrrel, akinek revolver volt a zakója 
zsebében. A csapda fel volt állítva: már csak a csali hiányzott. 
Elene minden pillanatban megérkezhetett. 

A reggelinél Billy megdöbbent a kötés láttán. Vandam 
titoktartást fogadtatott a fiúval, aztán elmesélte neki az 
igazat. - Kénytelen voltam összeverekedni egy német 
kémmel. Kés volt nála. Elmenekült, de azt hiszem, ma este el 
fogom kapni. - Ez a biztonsági szabályzat megszegése volt, 
de egye meg a fene, a fiúnak tudnia kell, miért sebesült meg 
az apja. Miután meghallgatta a történteket, Billy nem 
nyugtalankodott többé, csak izgult. Gaafar meg volt illetődve, 
és a legszívesebben lábujjhegyen járt és suttogva beszélt 
volna, mintha halott lenne a házban. 


Ami Jakest illeti, Vandam látta, hogy előző esti önkéntelenül 
bizalmas beszélgetésüknek nem lett semmi következménye. A 
köztük levő kapcsolat ismét formális volt: Jakes tudomásul 
vette az utasításait, uramnak szólította, és nem nyilvánított 
kéretlenül véleményt. Ez így is van rendjén, gondolta Vandam: 
jó kis együttest alkotnak úgy, ahogy vannak, miért kellene 
bármin is változtatni? 

Megnézte a karóráját. Fél nyolc volt. Újabb cigarettára 
gyújtott. Alex Wolff most már bármelyik pillanatban 
besétálhatott az ajtón. Vandam biztosra vette, hogy fel fogja 
ismerni Wolffot - magas, horgas orrú, barna hajú és barna 
szemű európai, erős, jókötésű férfi -, de nem mozdulhatott 
addig, amíg be nem jött Elene, és le nem ült Wolff mellé. 
Aztán Vandam és Jakes már akcióba léphetett. Ha Wolff 
menekülni próbál, a két őrmester elállja az ajtót, és abban a 
valószínűtlen esetben, ha sikerülne áttörnie köztük, odakint 
lelövik a tábori csendőrök. 

Fél nyolc múlt öt perccel. Vandam előre örült Wolff 
kihallgatásának. Az akaratok micsoda párviadala lesz! De 
Vandam fog győzni, mert minden előny az ő oldalán lesz. Ki 
fogja tapasztalni Wolffot, megkeresi a gyönge pontjait, és 
aztán nyomást alkalmaz, amíg a fogoly meg nem törik. 

Fél nyolc múlt kilenc perccel. Wolff késett. Persze az is 
lehetséges, hogy egyáltalán nem jön el. Isten ments! Vandam 
megborzongott, mikor eszébe jutott, milyen önhitten mondta 
Bogge-nak: - Azt hiszem, holnap este letartóztatom. - Vandam 
csoportja pillanatnyilag nagyon rossz hírben állt, és csak Wolff 
azonnali letartóztatása hozhatta volna jobb hírbe őket. De mi 
van, ha az előző esti ijedelem után Wolff úgy döntött, hogy 
lapít egy darabig, akárhol lapít is? De Vandam valahogy 
érezte, hogy a lapítás nem Wolff stílusa. Remélte, hogy nem 
az. 

Háromnegyed nyolckor kinyílt az étterem ajtaja, és 
besétált rajta Elene. Vandam hallotta, hogy Jakes halkan 
füttyein egyet. A lány káprázatosán festett. Tejfölszínű 
selyemruhát viselt. A ruha egyszerű vonalai karcsú alakjára 
terelték a figyelmet, a színe meg az anyaga bámulatosán jól 
illett barna bőréhez. Vandamet hirtelen elfogta a vágy, hogy 
megsimogassa. 


A lány körülnézett az étteremben, nyilván Wolffot kereste, 
de nem találta. A tekintete találkozott Vandaméval, de 
habozás nélkül elfordította róla. Hozzálépett a főpincér, és 
Elene mondott neki valamit. A főpincér az ajtóhoz közel, egy 
kétszemélyes asztalhoz, ültet e le, 

Vandam elkapta az egyik őrmester tekintetét, és a fejével 
Elene irányába intett. Az őrmester alig észrevehető bólintással 
jelezte, hogy "tudomásul vette", és megnézte az óráját. 

Hol van Wolff? 

Vandam cigarettái a gyújtott, és nyugtalankodni kezdett. 
Tulajdonképpen azt hitte, hogy - úriember lévén - Wolff fog 
egy kicsit korábban jönni, és Elene fog egy kicsit késni. E 
szerint a forgatókönyv szerint Wolffot abban a pillanatban 
kellett volna letartóztatni, amikor Elene leül az asztalához. 
Nem sikerült, gondolta Vandam, a fene enné meg. 

Egy pincér italt vitt Elene-nek. Háromnegyed nyolc volt. 
Elene Vandam felé nézett, és kecsesen felhúzta egy kicsit a 
vállát. 

Kinyílt az étterem ajtaja. Vandam keze megállt, amikor 
éppen a szájához akarta emelni a cigarettát, aztán 
csalódottan folytatta a mozdulatot: csak egy kisfiú jött be. A 
fiú átadott az egyik pincérnek egy cédulát, aztán kiment. 

Vandam elhatározta, hogy rendel még egy italt. 

Aztán látta, hogy a pincér odamegy Elene asztalához, és 
átadja neki a cédulát. 

Vandam a homlokát ráncolta. Mi ez? Talán Wolff kér 
bocsánatot, hogy nem tud eljönni a randevúra? Elene arcára 
zavart kifejezés ült ki. Vandamre nézett, és ismét felhúzta egy 
kicsit a vállát. 

Vandam fontolóra vette, hogy ne menjen-e oda hozzá, és ne 
kérdezze-e meg, hogy mi történt. Csakhogy ez tönkretehette 
volna az egész tervüket, mert mi van, ha Wolff éppen akkor 
sétál be, amikor Elene Vandammel beszélget? Wolff még az 
ajtóban sarkon fordulhat és elszaladhat, s csak a két tábori 
csendőrtől kell megszabadulnia, vagyis hat helyett két 
embertől. 

Vandam odasúgta Jakesnek: - Várjunk. 

Elene felvette a retiküljét a mellette levő székről, és felállt. 
Ismét Vandamre nézett, aztán sarkon fordult. Vandam azt 


hitte, talán a női vécébe megy. De nem: az ajtóhoz ment, és 
kinyitotta. 

Vandam és Jakes egyszerre ugrott talpra. Az egyik őrmester 
is félig felemelkedett, és Vandamre nézett, de Vandam 
leintette: semmi értelme feltartóztatni Elene-t. Vandam és 
Jakes keresztülsiettek az éttermen, az ajtó felé. 

Amikor elhaladtak az őrmesterek mellett, Vandam odaszólt 
nekik: - Kövessenek. 

Kiléptek az ajtón az utcára. Vandam körülnézett. A fal 
mellett egy vak koldus ült a földön, repedezett tálkát tartva 
maga elé, benne néhány piaszterrel. A járdán három részeg 
katona tántorgott, egyenruhában, egymás vállát átkarolva és 
valami trágár nótát énekelve. Egy csomó egyiptomi éppen az 
étterem előtt találkozott össze, és szenvedélyesen rázták 
egymás kezét. Egy utcai árus olcsó borotvapengét kínált 
Vandamnek. Néhány yardnyira tőlük Elene éppen beült egy 
taxiba. 

Vandam szaladni kezdett. 

A taxi ajtaja becsapódott, és a kocsi elindult. 

Az utca másik oldalán a tábori csendőrök kocsija is 
felbőgött, kilőtt, és - összeütközött egy busszal. 

Vandam utolérte a taxit, és felugrott a hágcsójára. A kocsi 
hirtelen megfarolt. Vandam elvesztette az egyensúlyát, 
leesett a hágcsóról, és elterült a földön. 

Talpra ugrott. Az arca égett a fájdalomtól: nyilván ismét 
vérezni kezdett, érezte a kötés alatt a ragadós melegséget. 
Jakes és a két őrmester köréje gyűlt. Az utca másik oldalán a 
csendőrök a busz sofőrjével vitatkoztak. 

A taxi eltűnt. 


15. 


Elene meg volt ijedve. A tervük nem sikerült. Úgy volt, hogy 
Wolffot letartóztatják az étteremben, és most itt ül vele egy 
taxiban, és elszántan mosolyog. Elene mozdulatlanul ült, az 
agya teljesen üres volt. 
- Ki volt az? - kérdezte Wolff még mindig mosolyogva. 
Elene nem tudott gondolkozni. Wolffra nézett, aztán 
elfordította fejét, és megkérdezte: - Kicsoda? 


- Az a férfi, aki utánunk szaladt. Felugrott a hágcsóra. Nem 
tudtam jól megnézni, de azt hiszem, európai volt. Ki volt az? 

Elene leküzdötte a félelmét. Az William Vandam volt, és le 
akart téged tartóztatni. Gyorsan ki kellett találnia valami 
mesét. Miért követhette valaki öt egy étteremből, és miért 
próbált bejutni a taxijába? - Az... nem ismerem. Ott volt az 
étteremben. - Hirtelen sugallatot kapott. -  Molesztált. 
Egyedül voltam. A maga hibája, mert késett. 

- Nagyon sajnálom - vágta rá a férfi. Elene önbizalma 
megnövekedett, miután a férfi ilyen könnyen bevette a 
meséjét. - És mi miért ültünk taxiba? - kérdezte. - Mit jelent 
ez? Miért nem vacsoráztunk meg? - Hallotta, hogy nyöszörgő 
a hangja, és dühös volt miatta. 

- Csodálatos ötletem támadt. - A férfi ismét mosolygott, és 
Elene alig tudta elnyomni a borzongását. -  Pikniket 
rendezünk. Van egy egész kosár élelem a csomagtartóban. 

Elene nem tudta, hogy higgyen-e neki. Miért csinálta azt a 
trükköt az étteremben, miért küld te be azt a fiút az 
üzenettel, hogy "Jöjjön ki. A. W.", ha nem gyanította a 
csapdát? Vajon mit fog most csinálni? Elviszi őt a sivatagba, és 
elvágja a nyakát? Hirtelen erős vágyat érzett, hogy kiugorjon 
a gyorsuló kocsiból. Behunyta a szemét, és kényszerítette 
magát, hogy gondolkozzék nyugodtan. Ha a férfi csapdát 
gyanított, miért jött el egyáltalán? Nem, ennél valami 
bonyolultabb dologról lehet szó. Úgy látszott, mintha elhitte 
volna Elene meséjét a hágcsóra ugró férfiról - de Elene nem 
tudhatta biztosan, hogy mi rejlik a mosolya mögött. 

Megkérdezte: - Hová megyünk? 

- Néhány mérfölddé! messzebb a várostól, egy olyan helyre 
a folyóparton, ahonnan láthatjuk a naplementét. Gyönyörű 
esténk lesz. 

- Nem akarok magával menni. 

- Mi a baj? 

- Alig ismerem. 

- Ne butáskodjon. A sofőr egész idő alatt velünk lesz, és én 
úriember vagyok. 

- A legszívesebben kiszállnék a kocsiból. 

- Nagyon kérem, ne tegye. - Könnyedén megérintette Elene 
karját. - Van egy kis füstölt lazacom, hideg csirkém és egy 
üveg pezsgőm is. Nagyon unom már az éttermeket. 


Elene fontolóra vette a dolgot. Most még szabadulhatna a 
férfitól, és biztonságban lenne - és soha többé nem látná 
viszont. Ez volt az, amire vágyott: hogy örökre 
megszabaduljon tőle, Csakhogy én vagyok Vandam egyetlen 
reménysége, gondolta. De mit törődöm én Vandammel? Akkor 
lennék boldog, ha őt se látnám viszont többé soha, és 
visszatérne a régi, békés életem... 

A régi élete. 

Rájött, hogy igenis törődik Vandammel; annyira legalábbis 
törődik, hogy még a gondolatot is gyűlöli, hogy 
cserbenhagyja. Wolff mellett kell maradnia, barátkoznia kell 
vele, el kell érnie, hogy újabb randevút adjon neki, meg kell 
próbálnia rájönni, hogy hol lakik. 

Ösztönösen megszólalt: - Menjünk a lakására. 

Wolff felhúzta a szemöldökét. - Nagyon hirtelen 
megváltozott a hangulata. 

Elene rájött, hogy baklövést követeti el. - Zavarban vagyok 
- mondta, - Nagyon meglepett. Mért nem kérdezte meg előbb 
a véleményemet? 

- Csak egy órával ezelőtt támadt az ötletem. Arra nem is 
gondoltam, hogy megjijesztheti magát. 

Elene rájött, hogy akarata ellenére sikerült megjátszania a 
zavart lány szerepét. Elhatározta, hogy nem játssza túl. - Na 
jó - mondta. Igyekezett megnyugodni, 

Wolff figyelmesen tanulmányozta a lányt, Azt mondta: - 
Maga nem is olyan sebezhető, mini amilyennek látszik, igaz? 

- Nem tudom. 

- Emlékszem, mit mondott Arisztopulosznak aznap, amikor 
először láttam magát az üzletben. 

Elene is emlékezett: megfenyegette Mikiszt, hogy levágja a 
farkát, ha még egyszer hozzányúl. E! kellett volna pirulnia, de 
készakarva nem tudott elpirulni. - Nagyon mérges voltam - 
mondta. 

Wolff kuncogott. - Hallottam a hangján - mondta. - 
Próbálja meg nem elfelejteni, hogy én nem Arisztopulosz 
vagyok. 

A lány erőtlenül rámosolygott. - Oké. 

Wolff a sofőrre fordította a figyelmét. Már kijutottak a 
városból, és Wolff irányítgatni kezdte a sofőrt. Elene azon 
csodálkozott, honnan keríthette elő ezt a taxit: egyiptomi 


mértékkel mérve fényűző volt. Valamilyen amerikai kocsi volt, 
nagy, puha ülésekkel, tágas volt belül, és csak néhány 
évesnek látszott. 

Keresztülhaladtak egy egész sor falun, aztán rátértek egy 
félig kész útra. Aztán a kocsi egy kanyargós ösvényen 
felkapaszkodott egy kis dombra, és odafenn megállt egy kis 
sziklás platón. Közvetlenül alattuk hömpölygött a folyó, a túlsó 
partján Elene láthatta a gondosan megművelt földeket, 
amelyek a messzeségbe nyúltak, amíg a barnás sivatag 
peremének éles vonalával nem találkoztak. 

Wolff megkérdezte: - Hát nem gyönyörű hely? 

Elene kénytelen volt elismerni. Fecskeraj röppent fel a 
folyó túlsó partjáról, önkéntelenül követte a tekintetével, és 
látta, hogy az esti felhők széle már kezd rózsaszínű lenni. Egy 
fiatal lány sétált el a folyótól, óriási vizeskorsóval a fején. Egy 
magányos felukka vitorlázott ár ellen, a könnyű szellő 
hajtotta. 

A sofőr kiszállt a kocsiból, és elsétált vagy ötvenyardnyira. 
Leült, tüntetőleg hátat fordított nekik, cigarettára gyújtott, 
újságot vett elő, és olvasni kezdett. 

Wolff kivette a csomagtartóból a piknikkosarat, és letette 
kettejük közé a kocsi padlójára. Miközben elkezdte kiszedni 
belőle az elemózsiát, Elene megkérdezte: - Hogyan fedezte 
fel ezt a helyet? 

- Az anyám szokott idehozni, amikor még gyerek voltam. - 
Átnyújtott Elene-nek egy pohár pezsgőt. - Miután az apám 
meghalt, anyám férjhez ment egy egyiptomihoz. Néha 
nyomasztónak találta a muzulmán háztartást, és olyankor 
kihozott ide egy garrin, és mesélt nekem... Európáról meg 
mindenféléről. 

- És maga ilyenkor jól érezte magát? 

A férfi tétovázott. - Sajnos anyámnak megvolt az a szokása, 
hogy mindig mindent elrontott. Mindig elrontotta valamivel 
az örömömet. Olyanokat szokott mondani, hogy: "Nagyon 
önző vagy, éppen olyan, mint az apád." Akkoriban én jobban 
szerettem az arab családomat. A mostohafivéreim rosszak 
voltak, és senki se próbálta megfékezni őket. Narancsot 
loptunk mások kertjéből, kővel dobáltuk meg a lovakat, hogy 
megbokrosodjanak, és kilyukasztottuk a biciklik gumiját... 
Csak anyám törődött velünk, de ő is csak annyit tehetett, 


hogy figyelmeztetett: egyszer majd megkapjuk a csínyeinkért 
a büntetésünket. Folyton azt mondta: "Egy szép napon úgyis 
elkapnak, Alex!" 

Az asszonynak igaza volt, gondolta Elene, Alexet egy szép 
napon el fogják kapni. 

Kezdett megnyugodni. Azon tűnődött, vajon Wolffnál van-e 
a kés, amelyet Asyutban használt, és ettől ismét izgatott lett. 
A helyzet azonban olyan hétköznapi volt - egy jóképű férfi 
kirándult a folyópartra egy lánnyal -, hogy egy pillanatra el is 
felejtette, mit akar a férfitól. 

Megszólalt: - Most hol lakik? 

- A házam a... A házamat kisajátították az angolok. A 
barátaimnál lakom. -  Porcelántányéron a lány kezébe 
nyomott egy darab füstölt lazacot, aztán konyhakéssel kettőbe 
vágott egy citromot. Elene elnézte a férfi ügyes kezét. 
Kíváncsi volt, vajon mit akarhat tőle, hogy ilyen nagyon 
igyekszik kedveskedni neki. 


Vandam le volt sújtva. Fájt az arca, és sértve érezte a 
büszkeségét. A nagy letartóztatásból nem lett semmi. Hiába 
volt profi, kudarcot vallott, hagyta, hogy Alex Wolff túljárjon 
az eszén, és veszedelmes helyzetbe juttatta Elene-t. 

Otthon ült, új kötéssel az arcán, és gint ivott, hogy enyhítse 
fájdalmát. Wolff átkozottul egyszerűen járt túl az eszén. 
Vandam egészen biztos volt benne, hogy a kémnek sejtelme 
sem volt a csapdáról - különben egyáltalán nem jelent volna 
meg. Nem, Wolff csak óvintézkedéseket tett; és az 
óvintézkedések remekül beváltak. 

Jó leírásuk volt a taxiról. Különleges kocsi volt, egészen új, 
és Jakes leolvasta a rendszámtábláját. A városban már minden 
rendőr és tábori csendőr ezt a taxit kereste, és parancsot 
kaptak, hogy állítsák meg, mihelyt meglátják, és tartóztassák 
le a benne ülőket. Előbb-utóbb nyilván meg is fogják találni, 
de Vandam biztosra vette, hogy akkor már késő lesz. 
Mindenesetre a telefon mellett ült. 

Vajon mit csinál most Elene? Lehet, hogy egy gyertyafénye 
étteremben ül, pezsgőt iszik, és nagyokat nevet Wolff viccein. 
Vandam maga elé képzete a lányt a tejfölszínű ruhában, 
pohárral a kezében, arcán különös, kaján mosolyával, azzal az 


ígéretes mosollyal. Vandam megnézte az óráját. Talán már be 
is fejezték a vacsorát. Vajon mit fognak csinálni vacsora után? 
Lehet, hogy amit ilyenkor szokás: elmennek, és megnézik 
holdfénynél a piramisokat, a fekete égboltot, a csillagokat, a 
végtelen, lapos sivatagot és a fáraók sírjainak tisztán 
kirajzolódó háromszögeit. A környék nyilván elhagyatott lesz, 
legfeljebb még néhány szerelmespár sétál arrafelé. Lehet, 
hogy meg is másznak néhány szintet, a férfi ugrik fel elsőnek, 
aztán lenyúl, maga után húzza a lányt; de a lány hamarosan 
kifárad, a haja és a ruhája kicsit zilált lesz, és azt fogja 
mondani, hogy a cipője nem hegymászásra való; ezért aztán 
szépen letelepszenek a nagy kövekre, amelyek még melegek 
a naptól, és miközben a csillagokat nézik, élvezik az enyhe 
éjszakai levegőt. Amikor majd visszasétálnak a taxihoz, a lány 
nyilván borzongani fog ujjatlan estélyi ruhájában, és a férfi 
valószínűleg átkarolja a vállát, hogy felmelegítse. Vajon meg 
is fogja csókolni a lányt a taxiban? Nem, ahhoz már túl idős. 
Ha ő udvarol egyáltalán, nyilván valamilyen mesterkéltebb 
módon csinálja. Vajon mit fog javasolni, kinek a lakására 
menjenek, az övére vagy a lányéra? Vandam nem tudta, hogy 
melyikben reménykedjen. Ha a férfi lakására mennek, Elene 
reggel nyilván jelenteni fogja, és Vandamnek módjában lesz 
letartóztatni Wolffot a lakásán, a rádiójával és a kódkönyvével 
együtt. Talán még egyebet is talál a lakáson. A feladata 
szempontjából ez volna a jobbik eset - csakhogy ez azt 
jelentené, hogy Elene Wolff-fal tölt egy éjszakát, és ez a 
gondolat a kelleténél jobban dühítette Vandamet. Ha viszont a 
lány lakására mennek, ahol Jakes tíz rendőrrel és három 
kocsival várakozik, elkapják Wolffot, mielőtt még alkalma 
lenne... 

Vandam felállt, és járkálni kezdett a szobában. 
Szórakozottan kezébe vette A Manderley-ház asszonya című 
könyvet, azt, amelyikről azt hitte, hogy Wolff a kódja alapjának 
használja. Elolvasta az első mondatot: "Az éjszaka álmomban 
megint Manderleyben jártam." Letette a könyvet, aztán ismét 
a kezébe vette, kinyitotta, és olvasni kezdte. A sebezhető, 
elnyomott lány története jólesően elterelte a figyelmét a saját 
gondjairól. Amikor rájött, hogy a lány férjhez fog menni az 
elbűvölő, nála idősebb özvegy férfihoz, és hogy a házasságot 
meg fogja rontani a férfi első feleségének kísérlete, becsukta 


a könyvet, és ismét letette. Mekkora a korkülönbség közte és 
Elene közt? Őt vajon meddig kísértené Angela? Angela is 
dermesztőén tökéletes volt; Elene fiatal, impulzív, és 
szabadulni szeretne abból az életből, amelyet folytat. Az ilyen 
gondolatok csak dühítették Vandamot, mert ő nem akarta 
feleségül venni Elene-t. Cigarettára gyújtott. Mért múlik ilyen 
lassan az idő? Mért nem cseng már a telefon? Hogy 
engedhette meg, hogy Wolff két nap alatt kétszer is 
kicsússzon a kezéből? Hol van Elene? 

Hol van Elene? 

Vandam egyszer már veszedelmes helyzetbe juttatott egy 
nőt. A másik nagy kudarca után történt, az után, hogy Rasid 
Ali úgyszólván az orra előtt szökött ki Törökországból. Vandam 
egy női ügynököt bízott meg, hogy csípje el a német 
ügynököt, aki ruhát cserélt Alival, és ezzel lehetővé tette, 
hogy Ali megszökjön. Vandam abban reménykedett, hogy 
legalább azzal sikerül kárpótolnia magát, hogy elcsípi a 
németet. De a nőt másnap holtan találták egy szállodai 
ágyon. Hátborzongató volt a párhuzam. 

Semmi értelme nem volt otthon maradnia. Aludni nem 
tudott, és otthon semmi egyebet sem csinálhatott. 
Elhatározta, hogy dr. Abuthnot szigorú parancsa ellenére 
elmegy, és csatlakozik Jakeshez meg a többiekhez. Felvette a 
köpenyét, feltette az egyensapkáját, kiment a házból, és 
előhozta a motorbiciklijét a garázsból. 


Elene és Wolff egymás mellett álltak, majdnem a szikla 
peremén, és nézték Kairó távoli lámpáit meg a sötét 
falvakban a parasztok házainak közelebbi pislákoló fényeit. 
Elene maga elé képzelt egy keményen dolgozó, szegény és 
babonás parasztot, aki szalmazsákot fektet a földes padlóra, 
durva pokrócot csavar maga köré, és a felesége karjában 
keres vigasztalást. Elene maga mögött hagyta a szegénységet 
- remélhetőleg örökre -, de néha úgy érezte, hogy a 
szegénységgel együtt valami mást is maga mögött hagyott, 
valamit, ami hiányzik neki. Amikor még gyerek volt, 
Alexandriában sokan kék tenyérlenyomatokat festettek a 
vörös vályogfalakra, az ilyen tenyérlenyomatok állítólag távol 
tartották a Gonoszt. Elene nem hitt a tenyérlenyomatok 


hatásosságában; de a patkányok ellenére, az éjszakai sikolyok 
ellenére - amikor az uzsorás verte mind a két feleségét -, a 
kullancsok ellenére, amelyek mindent elleptek, és a sok 
csecsemő korai halála ellenére is hitte, hogy van valami, ami 
távol tartja a Gonoszt. Ezt a valamit kereste, amikor hazavitte 
a férfiakat, ágyba bújt velük, elfogadta az ajándékaikat, a 
simogatásaikat és a pénzüket, kereste, de sohasem találta 
meg. 

Nem akarta továbbra is ezt csinálni. Túlságosan sok időt 
pazarolt el az életéből azzal, hogy nem a megfelelő helyen 
kereste a szerelmet. Különösen Alex Wolff-fal nem akarta 
csinálni. De többször is elismételte magában: - Ugyan miért 
ne csinálhatnám meg még egyetlenegyszer? - Ez volt Vandam 
ridegen tárgyilagos nézőpontja is. De valahányszor arra 
gondolt, hogy Wolff-fal szeretkezik, mindig maga előtt látta azt 
az ábrándot, amely az utóbbi néhány héten kísértette, azt az 
ábrándot, hogy William Vandamet csábítja el. Pontosan tudta, 
hogy Vandam milyen lenne: ártatlan csodálkozással nézne rá, 
és tágra nyílt szemmel, gyöngéden érne hozzá; amikor erre 
gondolt, Elene egy pillanatig szinte tehetetlennek érezte 
magát a vágytól. Azt is tudta, hogy Wolff milyen lenne. 
Mindentudó, önző, durva és meglephetetlen. 

Szó nélkül elfordult az eléje táruló látványtól, és 
visszaindult a kocsi felé. Ideje volt, hogy Wolff elkezdje az 
udvarlást. Befejezték a vacsorát: megitták az üveg pezsgőt és 
a termosz kávét, megették a csirkét és a szőlőt. A férfi most 
nyilván megérdemelt jutalmát várja. Elene a kocsi hátsó 
üléséről figyelte a férfit. Wolff még egy pillanatig ott maradt a 
szikla peremén, aztán a kocsi felé indult, és odaszólt a 
sofőrnek. Azzal a magabiztos kecsességgel mozgott, amelyet 
gyakran mintha a magasságuk kölcsönözne a férfiaknak. 
Vonzó férfi volt, sokkal vonzóbb, mint Elene bármelyik korábbi 
szeretője, csakhogy Elene félt tőle, és nemcsak amiatt félt, 
amit tudott róla, nemcsak a múltja, a titkai meg a kése miatt, 
hanem ösztönösen ismerte a természetét is: valahogy tudta, 
hogy a férfi kedvessége nem őszinte, hanem mesterkélt, és ha 
kedves hozzá, csak azért kedves, mert valamire fel akarja 
használni őt. 

Elene-t már éppen elegen felhasználták. 

Wolff beült melléje. - Élvezte a pikniket? 


Elene nagy erőfeszítéssel próbált derűs lenni. - Igen, 
nagyon kedves volt Köszönöm. 

A kocsi elindult. Wolff most meghívja őt a lakására, vagy 
hazaviszi az ő, Elene lakására, és kér tőle még egy 
"búcsúpohár" italt. Találnia kell valamit, valami magától 
értetődő — dolgot, amivel  visszautasíthatja. Nevetséges, 
gondolta Elene: úgy viselkedem, mint egy begyulladt szűz 
lány. Mit akarok tulajdonképpen? Mr. Ki-nek tartogatom 
magam? 

Túlságosan sokáig hallgatott. Pedig —— vidámnak, 
szellemesnek és elbájolónak kellene lennie. Beszélgetnie 
kellene Wolff-fal. - Hallotta a legújabb háborús híreket? - 
kérdezte, és rögtön, rájött, hogy ez nem éppen a legvidámabb 
téma. 

- Természetesen még mindig a németek győznek - mondta 
a férfi. 

- Miért "természetesen"? 

A férfi leereszkedően rámosolygott. - A világ urakra és 
szolgákra oszlik, Elene. - Úgy beszélt mintha egy iskolás 
gyereknek magyarázna egyszerű, nyilvánvaló tényeket. Az 
angolok túlságosan sokáig voltak urak. Elpuhultak, és most 
másokon a sor. 

- És az egyiptomiak - ők urak vagy szolgák? - Elene tudta, 
hogy be kellene fognia a száját, hogy veszedelmes a talaj a 
lába alatt, de dühítette a férfi önteltsége. 

- A beduinok urak - válaszolta Wolff. - de az átlagos 
egyiptomi született rabszolga. 

Elene azt gondolta: Minden szavát komolyan gondolja. 
Megborzongott. 

Elérték a város peremét. Már elmúlt éjfél, a külvárosok 
csendesek voltak, de a belvárosban még mindig nagy volt a 
forgalom. Wolff megkérdezte: - Hol lakik? 

Elene megmondta neki. Szóval az ő lakására mennek. 

Wolff azt mondta: - A mai estét meg kell ismételnünk. 

- Én is szeretném. 

Beértek az Abbász negyedbe, és a férfi odaszólt a sofőrnek, 
hogy álljon meg. Elene kíváncsi volt, hogy mi fog most 


történni. Wolff feléje fordult, és azt mondta: - Köszönöm 
magának a szép estét. A viszontlátásra. - Es kiszállt a 


kocsiból. 


Elene elképedve bámult. A férfi a sofőr ablakához hajolt, 
adott neki valamennyi pénzt, és bemondta neki Elene címét. A 
sofőr bólintott. Wolff rávert a kocsi tetejére, és a sofőr 
elhajtott. Elene visszanézett, és látta, hogy Wolff integet. 
Amikor a kocsi kezdett befordulni egy sarkon, Wolff elindult a 
folyó felé. 

Elene azt gondolta: Hát ez meg mi? 

Semmi udvarlás, semmi meghívás a lakásai a, semmi 
búcsúpohár, még csak egy jó éjszakát kívánó csók sem - mire 
megy ki ez a játék? 

Miközben a taxi hazafelé vitte, egész úton ezen 
gondolkodott. Lehet, hogy Wolff módszere az, hogy 
megpróbálja kíváncsivá tenni a nőket. De az is lehet, hogy 
csak különc. De akármi volt is az oka, Elene hálás volt, hogy 
békén hagyta. Hátradőlt az ülésen, és elengedte magát. Nem 
volt kénytelen választani, hogy elverje magától a férfit, vagy 
lefeküdjön-e vele. Hála istennek. 

A taxi megállt a ház előtt, ahol lakott. Hirtelen három kocsi 
robogott elő a semmiből. Az egyik megállt közvetlenül a taxi 
előtt, a másik szorosan követte, a harmadik meg mellette. 
Férfialakok bontakoztak ki az árnyékból. A taxi mind a négy 
ajtaját felrántották, és négy pisztoly csöve szegeződött Elene- 
re. Felsikoltott. 

Aztán valaki bedugta a fejét a kocsiba, és Elene ráismert: 
Vandam volt az. 

- Eltűnt? - kérdezte Vandam. 

Elene csak most jött rá, hogy mi történik. - Azt hittem, 
agyon akarnak lőni - mondta. 

- Hol szállt ki? 

- Az Abbász negyedben. 

- Mikor? 

- Öt vagy tíz perce. Kiszállhatok? 

Vandam a kezét nyújtotta neki, és a lány kilépett a járdára. 
Vandam azt mondta: - Sajnálom, hogy megjijesztettük. 

- Ez az, amit úgy neveznek, hogy eső után köpönyeg. 

- Tényleg. - Vandam rendkívül levertnek látszott. 

Elene-ben hirtelen feltámadt iránta a rokonszenv. 
Megérintette a férfi karját. - El sem tudja képzelni, mennyire 
örülök, hogy látom - mondta. 


Vandam furcsa pillantást vetett rá, mintha nem volna 
biztos benne, hogy higgyen-e neki. 

Elene azt mondta: - Miért nem küldi haza az embereit, és 
jön be hozzám, hogy elbeszélgessünk? 

A férfi habozott. - Na jó. - Odafordult egyik emberéhez, egy 
századoshoz. - Jakes, szeretném, ha kihallgatná a taxisofőrt, 
hadd lássuk, mit tud kiszedni belőle. Az embereket küldje 
haza. Körülbelül egy óra múlva találkozunk a főhadiszálláson. 

- Igenis, uram. 

Elene ment előre. Nagyon jó volt belépni a saját lakjába, len 
akadni a díványra és lerúgni a cipőjét. A megpróbáltatásnak 
vége, Wolff elment, és Vandam itt van. Elene azt mondta: - 
Készítsen magának egy italt. 

- Köszönöm, nem kérek. 

- Tulajdonképpen mi nem sikerült? 

Vandam leült a lánnyal szemközt, és elővette a 
cigarettatárcáját.  - Arra számítottunk, hogy teljesen 
gyanútlanul besétál a csapdába - csakhogy ő gyanakodott 
vagy legalábbis óvatos volt, és nem sikerült elkapnunk. Mi 
történt aztán? 

Elene a dívány hátának támasztotta a fejét, behunyta a 
szemét és néhány szóval beszámolt a piknikről. Kihagyta az 
azzal kapcsolatos gondolatait, hogy esetleg le kell feküdnie 
Wolff-fal, és azt sem mondta még Vandamnek, hogy Wolff 
egész este jóformán alig ért hozzá. Gyorsan beszélt; felejteni 
akart, nem emlékezni. Miután elmesélte a történteket, azt 
mondta: - Készítsen nekem egy italt, még akkor is. ha 
magának nem kell. 

Vandam a pohárszékhez lépett. Elene látta rajta, hogy 
dühös. A kötésre nézett az arcán. Látta az étteremben is, és 
néhány perccel ezelőtt, amikor megérkezett, szintén látta, de 
csak most volt alkalma elgondolkozni azon, hogy mi lehet az. 
Megkérdezte: - Mi történt az arcával? 

- Tegnap éjjel majdnem elcsíptük Wolffot. 

- Jaj, nem! - Tehát Vandam huszonnégy óra alatt kétszer 
vallóit kudarcot: nem csoda, hogy olyan levertnek látszik. 
Szerette volna megvigasztalni, szerette volna átölelni, 
szerette volna az ölébe fektetni a férfi fejét, és megsimogatni 
a haját; annyira szerette volna, hogy szinte fájt. Elhatározta - 


ösztönösen, ahogy mindig is határozni szokott -, hogy még 
ma este lefekszik vele. 

Vandam odaadta neki az italt. Mégiscsak készített egyet 
önmagának is. Amikor lehajolt, hogy odaadja a lánynak a 
poharat, Elene felnyúlt, az ujjai hegyével megérintette az 
állat, és úgy fordította a férfi fejét, hogy megnézhesse az 
arcát. Vandam engedte, hogy megnézze, de csak egy 
pillanatra, aztán elfordította a fejét. 

Elene még soha nem látta a férfit ilyen feszültnek. Vandam 
megint leült a lánnyal szemközt, de csak a szék szélére, 
egyenes derékkal. Tele volt fojtott indulattal, valami 
olyasmivel, mint a düh, de mikor Elene a szemébe nézett, 
nem dühöt látott benne, csak fájdalmat. 

Vandam megkérdezte: - Milyennek találta Wolffot? 

Elene nem tudta biztosan, hogy a férfi mire gondol. - 
Vonzónak. Intelligensnek. Veszedelmesnek. 

- A külsejét! 

- Tiszta a keze, selyem az inge, és a bajusza nem jól áll 
neki. Tulajdonképpen mire kíváncsi? 

Vandam ingerülten megrázta a fejét. - Semmire. Mindenre. 
- Újabb cigarettára gyújtott. ; 

Elene nem értette a férfi hangulatát. Ő szerette volna, ha 
Vandam odajön, leül melléje, és azt mondja neki, hogy szép és 
bátor, és hogy jól csinálta a dolgát; de Elene tudta, hogy 
semmi értelme ilyesmire kérni. Mégis megkérdezte: - Hogy 
csináltam? 

- Nem tudom - mondta a férfi. - Mit? 

- Tudja azt maga. 

- Tudom. Rendkívül hálás vagyok. 

Mosolygott, de a lány tudta, hogy a mosoly nem őszinte. Mi 
lehet a baja? Volt valami ismerős a férfi dühében, valami, amit 
rögtön megértett, mikor rájött, hogy mi az. Nem arról volt szó, 
hogy a férfi úgy érezte, kudarcot vallott. Hanem az iránta 
tanúsított viselkedéséről, arról, ahogyan beszélt hozzá, arról, 
ahogy leült vele szemközt, és főleg arról, ahogyan ránézett. 
Olyan volt az arckifejezése, mintha... mintha utálkozna. 

- Azt mondta, hogy újból akar találkozni magával? - 
kérdezte Vandam. 

- Azt. 


- Remélem, hogy igaz. - Vandam a tenyerébe fektette az 
állat. Feszült volt az arca. Kis füstgomolyok szálltak fel a 
cigarettájából. - Istenemre mondom, nagyon remélem. 

- Azt mondta: "A mai estét meg kell ismételnünk." Vagy 
valami hasonlót - magyarázta Elene. 

- Értem. "A mai estét meg kell ismételnünk", mi? 

- Valami ilyesmit mondott. 

- Maga szerint mit érthetett ezen? 

A lány vállat vont. - Egy másik pikniket, egy másik 
randevút... Az áldóját, William, mi ütött magába? 

- Csak kíváncsi vagyok - mondta Vandam. Torz grimasz ült 
ki az arcára, amilyet Elene még sohasem látott rajta. - Csak 
tudni szeretném, mit csináltak kettesben azon kívül, hogy 
ettek és ittak, mit csináltak ott a nagy taxi hátsó ülésén és a 
folyóparton, hogy mit csinált egész idő alatt a sötétben egy 
férfi meg egy nő... 

- Hallgasson. - Elene behunyta a szemét. Most már 
mindent értett, mindent tudott. Anélkül, hogy kinyitotta volna 
a szemét, azt mondta: - Lefekszem. Remélem, egyedül is 
kitalál. 

Néhány másodperc múlva becsapódott a bejárati ajtó. 

Elene az ablakhoz lépett, és lenézett az utcára. Látta, hogy 
Vandam kilép az épületből és felül a motorbiciklijére. Berúgta 
a motort, nyaktörő sebességgel végigrobogott az utcán, és az 
utca végén úgy fordult be a sarkon, mintha versenyezne. 
Elene nagyon fáradt volt, meg egy kicsit szomorú is, hogy 
mégiscsak egyedül kell töltenie az éjszakát, de azért nem volt 
boldogtalan, mert értette a férfi dühét, tudta az okát, és ez 
reménységgel töltötte el. Amikor Vandam eltűnt a szeme elől, 
Elene halványan elmosolyodott, és halkan azt mondta: - Azt 
hiszem, William Vandam, hogy te féltékeny vagy. 


16. 


Mire Smith őrnagy harmadszor látogatott ebédidőben a 
bárkaházba, Wolff és Szonja már simán, rutinszerűen végezte 
a dolgát. Amikor az őrnagy közeledett, Wolff elrejtőzött a 
szekrényben. Szonja a nappaliban várta az őrnagyot, kezében 
a pohár itallal, amelyet már előkészített neki. A nappaliban 


ültette le, hogy biztosan letegye az aktatáskáját, mielőtt 
bemenne a hálószobába. Egy-két perc múlva elkezdte 
csókolgatni a férfit. Akkor már azt tehetett vele, amit csak 
akart, mert az őrnagyot valósággal megbénította a kéjvágy. 
Rávette, hogy vesse le a nadrágját, aztán hamarosan bevitte 
a hálószobába. 

Wolff tisztában volt vele, hogy az őrnaggyal még soha 
életében nem történt ilyesmi, s a rabszolgája marad 
Szonjának mindaddig, amíg a nő megengedi neki, hogy 
szeretkezzen vele. Wolff örült: egy kicsit erősebb akaratú 
férfival nem ment volna ilyen könnyen a dolog. 

Mihelyt Wolff meghallotta, hogy az ágy megreccsen, kibújt 
a szekrényből. Kivette a kulcsot a sortnadrág zsebéből, és 
kinyitotta a táskát. A notesze meg a ceruzája már ott volt 
mellette készenlétben. 

Smith második látogatása csalódást okozott, és arra 
késztette Wolffot, hogy eltűnődjön rajta, vajon Smith nem csak 
egyetlenegyszer jutott-e,  haditervek birtokába. Ezúttal 
azonban ismét aranyat lelt. 

Sir Claude Auchinleck tábornok, a közép-keleti főparancsnok 
átvette Neil Ritchie tábornoktól a 8. hadsereg közvetlen 
irányítását. Ez, mint a szövetségesek pánikjának a jele, 
egymagában is jó hírt jelentett Rommelnek. Meg biztató volt 
Wolff számára is, mert azt jelentette, hogy ezentúl nem a 
sivatagban készítik el a haditerveket, hanem Kairóban, tehát 
valószínűbb, hogy Smith hozzájut a másolatokhoz. 

A szövetségesek új védelmi vonalba vonultak vissza Mersa 
Matruhnál, és a Smith aktatáskájában levő legfontosabb papír 
új állásaik áttekintése volt. 

Az új védelmi vonal a tengerparti Matruh falunál kezdődött, 
és déli irányban benyúlt a sivatagba a Szidi Hamza nevű 
szakadékig. Matruhban állomásozott a 10. hadtest; aztán 
következett egy tizenöt mérföld hosszú nehéz aknamező, 
aztán egy tíz mérföld hosszú könnyebb aknamező, aztán a 
szakadék, aztán a szakadéktól délre a 13. hadtest. 

Fél füllel a hálószobából kiszűrődő zajokat figyelve, Wolff 
fontolóra vette a felállást. Az ábra eléggé világos volt: a 
szövetségesek védelmi vonala a két végén erős, a közepén 
meg gyenge. Rommelnek a szövetségesek szerinti 
legvalószínűbb hadmozdulatát, amely az lett volna, hogy 


megkerüli a vonal déli végét - vagyis egy klasszikus Rommel- 
féle átkaroló manőver-, még valószínűbbé tette az, hogy 
Tobrukban a becslések szerint ötszáz tonna üzemanyagot 
zsákmányolt. Ezt a hadmozdulatot könnyen visszaverhette a 
13. hadtest, amely az 1. páncéloshadosztályból és a 2. új- 
zélandi hadosztályból állt, az utóbbiaz áttekintés erről is 
beszámolt - kipihenten érkezett Szíriából. 

A Wolff által szerzett információ birtokában azonban 
Rommel az átkaroló manőver helyett megtámadhatta a 
védelmi vonal gyenge középső részét, aztán az így keletkezett 
résen úgy zúdulhatott át a hadseregbe, mint a folyó, ha áttöri 
a gát leggyengébb pontját. ; 

Wolff mosolygott magában. Ugy érezte, főszerepet játszik 
Németországnak Észak-Afrika meghódításáért folytatott 
küzdelmében, és ez rendkívüli megelégedésére szolgált. 

A hálószobában dugó pukkant. 

Wolffot mindig meglepte, hogy Smith milyen gyorsan 
befejezi a szeretkezést. A dugó pukkanása annak a jele volt, 
hogy már túl van rajta, és Wolffnak csak néhány perc áll a 
rendelkezésére, hogy eltüntesse a nyomait, mielőtt Smith 
kijön a nadrágjáért. 

Visszatette a papírokat a táskába, a táskát bezárta, és a 
kulcsot visszadugta a sortnadrág zsebébe. De utána nem bújt 
be a szekrénybe - ebből már elege volt. Bedugta a cipőit a 
nadrágja zsebeibe, és zokniban, lábujjhegyen, nesztelenül 
fölment a létrán, végigment a fedélzeten, aztán ki a pallón a 
vontatóösvényre. Ott felhúzta a cipőjét, és elment ebédelni. 


Kemel udvariasan kezet rázott, és azt mondta: - Remélem, 
őrnagy, gyorsan gyógyul a sebe. 

- Uljön le - mondta Vandam. - A kötés kellemetlenebb, 
mint maga a seb. Mi újság? 

Kemel leült, keresztbe vetette a lábát, és megigazította 
fekete nadrágja élét. - Gondoltam, legokosabb, ha magam 
hozom el a megfigyelésről szóló jelentést, bár tartok tőle, 
hogy nincs benne semmi érdekes. 

Vandam átvette a feléje nyújtott borítékot, és kinyitotta. 
Egyetlen géppel írt papírlapot tartalmazott. Olvasni kezdte. 


Szonja előző este tizenegykor ért haza, feltételezhetőleg a 
Csa-Csa klubból. Egyedül volt. Másnap délelőtt tíz körül jelent 
meg a fedélzeten, köntösben. Egy órakor jött a postás. Szonja 
négykor elment hazulról, és hatkor tért vissza, egy zacskóval a 
kezében. A zacskón az egyik legdrágább kairói ruhaüzlet neve 
állt. Ekkor váltotta fel az őrt az éjszakai megfigyelő. 

Előző nap egy küldönc hasonló tartalmú jelentést hozott 
Vandamnek Kemeltől, az első huszonnégy órai megfigyelésről. 
Ezek szerint Szonja viselkedése két napig teljesen rutinszerű 
és teljességgel érdektelen volt, és sem Wolff, sem más nem 
tett látogatást a bárkaházban. 

Vandam keserű csalódást érzett. 

Kemel azt mondta: - Az embereim teljességgel 
megbízhatók, és közvetlenül nekem tesznek jelentést. 

Vandam morgott egyet, aztán udvariasságból felállt. - Igen, 
ebben biztos vagyok - mondta. - Köszönöm, hogy idefáradt. 

Kemel is felállt. - Nem került fáradságomba - mondta. - 
Isten önnel. - És elment. 

Vandam meg ült, és töprengett. Még egyszer elolvasta 
Kemel jelentését, mintha a sorok közt esetleg valami nyomot 
találhatna. Ha Szonja kapcsolatban van Wolff-fal - és Vandam 
még mindig meg volt győződve róla, hogy kapcsolatban van -, 
ez a kapcsolat nyilván nem közeli. És ha találkozik valakivel, a 
találkozókra valahol másutt kerül sor, nem a bárkaházban. 

Vandam az ajtóhoz lépett, és kiszólt: - Jakes! 

- Igenis, uram! 

Vandam ismét leült, Jakes meg bejött. Vandam azt mondta: 
- Szeretném, ha mától fogva a Csa-Csa klubban töltené az 
estéit. Tartsa szemmel Szonját, és figyelje meg, kinek az. 
asztalához ül le a száma után. És vesztegessen meg egy 
pincért, hogy súgja meg magának, ha valaki bemegy az 
öltözőjébe. 

- Parancsára, utam. 

Vandam egy fejbólintással jelezte, hogy leléphet, de 
mosolyogva hozzátette: - Engedélyezem, hogy szórakozzon is. 

A mosoly hiba volt: fájt. De legalább már nem volt 
kénytelen meleg vízben feloldott glukózon élni: Gaafar 
krumplipürét és mártást készített neki, amelyet ki tudott 
szopni a kanálból, és rágás nélkül le tudott nyelni. Ezen élt, 
meg ginen. Dr. Abuthnot azt mondta neki, hogy túl sokat iszik 


és túl sokat dohányzik, és ő megígérte, hogy mind a kettőt 
csökkenteni fogja - a háború után. Magában hozzátette: - 
Miután elkaptam Wolffot. 

Ha Szonja nem vezeti őt Wolff nyomára, akkor csakis Elene 
teheti meg? Vandam restellte, hogy úgy kitört Elene lakásán. 
De hát dühös volt, hogy kudarcot vallott, és a gondolat, hogy 
a lány együtt volt Wolff-fal, majd megőrjítette. A viselkedését 
csakis úgy lehetett jellemezni, hogy gorombaság. Pedig Elene 
kedves lány, aki az életét kockáztatja, hogy segítsen neki, és 
az udvariasság a legkevesebb, amivel tartozik neki. 

Wolff azt mondta, hogy ismét találkozni akar Elene-nel. 
Vandam remélte, hogy Wolff hamarosan érintkezésbe lép a 
lánnyal. Még mindig éktelenül dühítette a gondolat, hogy 
Elene meg Wolff ismét kettesben lesznek, de most, miután 
kiderült, hogy a bárkaházzal zsákutcába jutott, Elene maradt 
az egyetlen reménye. Ült az íróasztalánál, várta, hogy 
megszólaljon a telefon, és rettegett attól, amit a legjobban 
kívánt. 


Elene késő délután vásárolni indult. A lakását már börtönnek 
érezte, miután szinte egész nap fel-alá járkált benne, és 
képtelen volt bármire koncentrálni, hol szerencsétlennek, hol 
meg boldognak érezve magát, így aztán felvett egy vidám, 
csíkos ruhát, és kilépett a napsütésbe. 

Szerette a zöldségpiacot. Élénken nyüzsgött, különösen 
ilyenkor, a nap végén, amikor az árusok igyekeztek 
megszabadulni — megmaradt 6 áruiktól. Megállt, — hogy 
paradicsomot vásároljon. A férfi, aki kiszolgálta, felkapott egy 
sérült paradicsomot, és színpadias módon félredobta, mielőtt 
megtöltötte volna a papírzacskót a sértetlen paradicsomokkal. 
Elene nevetett, mert tudta, hogy mihelyt ő eltűnik a 
láthatárról, az árus a sérült paradicsomot vissza fogja hozni, 
és visszateszi a helyére, hogy a legközelebbi vevőnek újból 
végigjátszhassa az egész cirkuszt. Egy kicsit alkudozott, de az 
árus nagyon jól látta, hogy nem szívvel-lélekkel csinálja, és 
Elene végül is majdnem annyit fizetett, amennyit az árus 
eredetileg kért. 

Tojást is vásárolt, mert elhatározta, hogy omlettet készít 
vacsorára. Jó dolog volt egy olyan kosarat cipelni, amely tele 


van élelemmel, méghozzá többel, mint amennyit egyszerre 
meg tud enni: a biztonság érzését keltette. Még emlékezett 
azokra az időkre, amikor nem volt mit vacsoráznia. 

Elhagyta a piacot, és elindult ruhakirakatokat nézni. A 
legtöbb ruháját ösztönszerűen vásárolta. Mindig kigondolta 
ugyan, hogy milyet szeretne, de ha elindult, hogy 
megvásárolja, a keresett ruhát sohasem találta meg. Nagyon 
vágyott rá, hogy egyszer saját varrónője legyen. 

Kíváncsi vagyok, gondolta, hogy William  Vandam 
megengedheti-e ezt a feleségének? 

Amikor Vandamre gondolt, boldog volt, amíg eszébe nem 
jutott Wolff. 

Tudta, hogy ha akarna, szabadulhatna tőle, egyszerűen úgy, 
hogy visszautasítja a Wolff-fal való találkozást, nem hajlandó 
randevúzni vele, nem válaszol az üzeneteire. Nem volt 
köteles a csali szerepét játszani egy késes gyilkos számára 
felállított csapdában. Folyton visszatért erre a gondolatra, 
úgy nyugtalanította, mint egy meglazult fog: Nem vagyok 
köteles. 

Hirtelen elvesztette az érdeklődését a ruhák iránt, és 
hazaindult. Szerette volna, ha két személy számára 
készíthetne omlettet, de az egy személy számára készült 
omlett is olyasmi volt, amiért csak hálás lehetett. Még nem 
felejtette el, hogy fájt a gyomra, valahányszor vacsora nélkül 
feküdt le, és reggel arra ébredt, hogy reggelije sincs. A tízéves 
Elene titokban sokszor eltűnődött azon, hogy vajon meddig 
tart, amíg éhen hal az ember. Biztos volt benne, hogy 
Vandamet gyermekkorában nem gyötörték ilyen gondok. 

Amikor befordult a kapun, megszólalt egy hang: - Abigail. 

Megdermedt a döbbenettől. Egy kísértet hangja volt. Nem 
mert arra nézni. A hang ismét megszólalt: 

- Abigail. 

Kényszerítette magát, hogy megforduljon. Egy alak 
bontakozott ki az árnyékból: egy nyomorúságosán öltözött, 
csapzott szakállú öreg zsidó, akinek eres lábán abroncsgumi 
szandál volt... 

Elene megszólalt: - Apám. 

Apja úgy állt előtte, mintha félne őt megérinteni, csak 
nézte. Azt mondta: - Még mindig milyen gyönyörű, de már 
nem szegény... 


Elene ösztönösen előrelépett, megcsókolta az arcát, aztán 
ismét hátralépett. Nem tudta, mit mondjon. 

Az apja megszólalt: - Meghalt az apám, a te nagyapád. 

Elene megfogta a karját, és fölvezette a lépcsőn. A dolog 
irreális volt, valószínűtlen, akár egy álom. 

A lakásban azt mondta: - Enned kell -, és bevitte az apját a 
konyhába. Feltett melegedni egy serpenyőt, és nekilátott 
felütni a tojásokat. Az apjának háttal fordulva kérdezte 
meg:Hogy találtál meg? 

- Mindig tudtam, hogy hol vagy - mondta az apja. - A 
barátnőd, Esme írni szokott az apjának, akivel néha 
találkozom. 

Esme inkább csak ismerőse volt, nem a barátnője, de Elene 
két-három havonként valóban összefutott vele. Esme sohasem 
árulta el neki, hogy írni szokott a családjának. - Nem akartam, 
hogy arra kérj, hogy menjek haza - mondta Elene. 

- Ugyan mit mondhattam volna neked? "Gyere haza, mert 
kötelességed, hogy éhen halj a családoddal együtt." Ezt nem 
mondhattam. De mindig tudtam, hogy hol vagy. 

A lány paradicsomot vágott az omlettbe. - Azt mondtad 
volna, hogy még mindig jobb éhen halni, mint erkölcstelenül 
élni. 

- Igen, azt mondtam volna. És nem lett volna igazam? 

Elene megfordult, és ránézett. A glaukóma, amelynek 
következtében apja a bal szemére már évekkel ezelőtt 
elvesztette a látását, már kezdett átterjedni a jobb szemére 
is. Elene számítása szerint az apja ötvenöt éves volt, de 
hetvennek látszott. - Nem. Nem lett volna igazad - mondta. - 
Még mindig jobb élni. 


- Lehetséges. 
Ugy látszik, észrevette a lány arcán a meglepődést, mert 
megmagyarázta: - Már nem vagyok olyan biztos az 


ilyesmiben, mint voltam. Kezdek öregedni. 

Elene kettőbe vágta az omlettet, és rátette két tányérra. 
Kenyeret is tett az asztalra. Apja megmosta a kezét, aztán 
megáldotta a kenyeret: - Áldd meg, ó, Urunk és Istenünk, a 
világmindenség . királya... - Elene meglepődött, hogy az 
imádság nem hozza őt dühbe. Magányos életének legsötétebb 
pillanataiban gyakran szidta és átkozta az apját meg a 
vallását, amely ide juttatta. Annak idején megpróbált 


közömbös s talán egy kicsit megvető magatartást tanúsítani 
apja iránt, de igazában sohasem sikerült neki. Most, mikor 
elnézte, hogyan imádkozik, azt gondolta: Mit csináljak, ha az 
az ember, akit gyűlölök, megjelenik a  küszöbömön? 
Megcsókolom az arcát, beinvitálom, és vacsorát adok neki. 

Elkezdtek enni. Az apja nagyon éhes lehetett, mert csak 
úgy falta az ételt. Elene kíváncsi volt, hogy vajon miért jött. 
Csak azért, hogy elmondja neki, hogy meghalt a nagyapja? 
Nem. Lehet, hogy azért is, de nyilván valami másról is szó 
van. 

Kérdezősködni kezdett a nővérei felől. Anyjuk halála után 
mind a négyen szakítottak az apjukkal, ki-ki a maga módján. 
Ketten Amerikába mentek, egy férjhez ment apja legnagyobb 
ellenségének a fiához, és a legfiatalabbik, Naomi a menekülés 
legbiztosabb módját választotta: meghalt. Elene rádöbbent, 
hogy az apja teljesen magára maradt. 

Az apja megkérdezte tőle, hogy mit csinál. Elene 
elhatározta, hogy megmondja az igazat. - Az angolok 
megpróbálnak elkapni egy embert, egy németet, akiről azt 
hiszik, hogy kém. Nekem az a feladatom, hogy 
összebarátkozzam vele... Én vagyok a csali a csapdában... 
De... azt hiszem, nem segíthetek nekik többé. 

Az apja abbahagyta az evést. - Félsz? 

Elene bólintott. - Az illető nagyon veszedelmes. Egy katonát 
késsel meggyilkolt. Az este... találkoznom kellett volna vele 
egy étteremben, és az angolok is ott voltak, hogy 
letartóztassák, de valami nem sikerült, és én az egész estét 
kettesben töltöttem vele. Nagyon féltem, és amikor vége volt, 
az angol... - Abbahagyta, és mély lélegzetet vett. - 
Mindenesetre nem segíthetek nekik többet. 

Az apja folytatta az evést. - Szerelmes vagy az angolba? 

- Nem zsidó - mondta kihívóan Elene. 

- Már rég nincsenek előítéleteim - mondta az apja. 

Elene ezt egyszerűen nem tudta elhinni. Hát semmi sem 
maradt volna meg a régi apjából? 

Befejezték a vacsorát, és Elene fölállt, hogy főzzön az 
apjának egy csésze teát. Az apja azt mondta: - Jönnek a 
németek. Nagyon rossz lesz a zsidóknak. Kivándorlók. 

Elene a homlokát- ráncolta. - Hová akarsz menni? 

- Jeruzsálembe. 


- Hogy akarsz odajutni? A vonatok zsúfolva vannak, kvótát 
szabtak a zsidók bevándorlásának... 

- Gyalog megyek. - Elene rábámult, nem hitte, hogy 
komolyan gondolja a dolgot, és dühös lett rá. - Ha jól 
emlékszem, Mózes sohasem ért oda. 

- Talán sikerül egy darabon autóstoppal mennem. 

- De hát ez őrültség! 

- Nem voltam egy kicsit mindig őrült? 

- De igen! - kiáltotta Elene. Aztán hirtelen elmúlt a mérge. - 
Igen, egy kicsit mindig őrült voltál, és én okosabb is lehetnék, 
mint "hogy  megpróbáljalak rávenni az  elhatározásod 
megváltoztatására. 

- Imádkozni fogok Istenhez, hogy őrizzen meg téged. Neked 
itt van esélyed - fiatal vagy és szép, és talán nem fogják 
megtudni, hogy zsidó vagy. De engem, egy haszontalan 
öregembert, aki héber imákat dünnyög... engem táborba 
küldenének, ahol egészen biztosan meghalnék. Még mindig 
jobb élni. Te mondtad az előbb. 

Elene megpróbálta rávenni, hogy maradjon nála legalább 
egy éjszakára, de az apja nem volt hajlandó. Adott neki egy 
szvettert, egy sálat, neki adta minden készpénzét, ami otthon 
volt, és megmagyarázta neki, hogy ha vár még egy napot, 
több pénzt is kivehet a bankból, és vásárolhat neki egy jó 
kabátot. De az öreg sietett. Elene sírt, felszárította a 
könnyeit, aztán megint sírt. Amikor az apja elment, kinézett 
utána az ablakon, és elnézte, hogy megy végig az utcán az 
öregember, hogyan indul Egyiptomból a vadonba, Izrael 
gyermekeinek a lábnyomait követve. Azért mégis maradt 
valami a régi apjából: már nem volt olyan vaskalapos, de 
vasakarata még mindig a régi volt. Apja eltűnt a tömegben, és 
Elene otthagyta az ablakot. Amikor arra gondolt, hogy az apja 
milyen bátor, tudta, hogy ő sem hagyhatja cserben Vandamet. 


- Nagyon érdekes lány - mondta Wolff. - Nem tudom 
egészen kiismerni. - Az ágyon ült, Szonját nézte, hogyan 
öltözik. - Egy kicsit félős. 

Amikor közöltem vele, hogy piknikezni megyünk, nagyon 
megijedt, azt mondta, hogy alig ismer, mintha gardedám 
kellett volna neki. 


- A te társaságodban kellett is - mondta Szonja. 
- És mégis nagyon őszinte és egyenes tud lenni. 
- Hozd csak haza. En majd kiismerem. 


- Nem tetszik a dolog. - Wolff a homlokát ráncolta. 
Hangosan gondolkodott. - Valaki megpróbált beugrani 
mellénk a taxiba. 

- Egy koldus. 


- Nem. Európai volt. 

- Akkor egy európai koldus. - Szonja abbahagyta a haja 
kefélését, és Wolffra nézett a tükörben. - Tudod, hogy ez a 
város tele van őrültekkel. Ide figyelj, ha esetleg meggondoltad 
volna magad, csak képzeld el, hogyan vonaglik ott azon az 
ágyon kettőnk között. 

Wolff elvigyorodott. Vonzó volt elképzelni, de nem 
ellenállhatatlanul az: a dolog Szonja ábrándja volt, nem az 
övé. Neki azt súgta az ösztöne, hogy lapítson, és ne 
randevúzzon senkivel. Csakhogy Szonja ragaszkodni fog 
hozzá, és neki még szüksége van Szonjára. 

Szonja megszólalt: - És mikor lépjek kapcsolatba Kemellel? 
Ő már nyilván tudja, hogy itt laksz. 

Wolff sóhajtott. Még egy találkozó, amelyen neki kell 
megjelennie: újabb veszély. Még egy személy, akinek a 
védelmére szüksége van. - Hívd fel ma este a klubból. Nekem 
nem sürgős ez a találkozó, de igyekeznünk kell a kedvében 
járni. 

- Oké. - Szonja elkészült, és a taxi már várta. - Te meg 
randevúzzál Elene-nel. - Kiment. 

Wolff rájött, hogy Szonja nincs már annyira a hatalmában, 
mint volt. A falak, amelyeket azért emelt maga köré, hogy 
megvédelmezzék, körül is zárják. Megengedheti magának, 
hogy dacoljon Szonjával? Ha világos és közvetlen volna a 
veszély, akkor igen. De hát őbenne csak valami bizonytalan 
idegesség volt, valami ösztönös hajlam arra, hogy lapítson. És 
Szonja képes olyan őrült lenni, hogy elárulja őt, ha valóban 
dühbe jön. Kötelessége a kisebb veszélyt választani. 

Felállt az ágyról, papírt és ceruzát keresett, aztán nekiült 
levelet írni Elene-nek. 


17. 


Az üzenet az azt követő napon érkezett meg, hogy Elene apja 
elindult Jeruzsálembe. Egy kisfiú kopogtatott az ajtón, egy 
borítékkal a kezében. Elene borravalót adott neki, és elolvasta 
a levelet. Rövid volt. "Drága Elene, találkozzunk csütörtökön 
este nyolckor az Oázis étteremben. Előre örülök neki. 
Szeretettel: Alex Wolff." Az írásában - nem úgy, mint a 
beszédében - volt bizonyos németes merevség, de lehet, 
hogy ezt Elene csak képzelte. Csütörtökön - vagyis 
holnapután. Nem tudta, hogy ujjongjon-e vagy rettegjen. Az 
első gondolata az volt, hogy telefonál Vandamnek; aztán 
habozni kezdett. 

Mérhetetlenül kíváncsi volt Vandamre. Nagyon keveset 
tudott róla. Mit csinál, amikor nem kémekre vadászik? Szokott- 
e zenét hallgatni, bélyeget gyűjteni, vadkacsára vadászni? 
Érdekli-e a költészet, az építészet vagy az antik szőnyegek? 
Milyen az otthona? Kivel él? Milyen színű a pizsamája? 

Szerette volna feledtetni a veszekedésüket, és szerette 
volna látni Vandam lakását. Most ürügye van rá, hogy 
kapcsolatba lépjen vele, de nem telefonál neki, hanem elmegy 
a lakására. 

Elhatározta, hogy átöltözik, aztán elhatározta, hogy előbb 
megfürdik, aztán elhatározta, hogy a haját is megmossa. A 
fürdőkádban ülve azon töprengett, hogy melyik ruháját vegye 
fel. Visszagondolt azokra az alkalmakra, amikor találkozott 
Vandammel, és megpróbálta emlékezetébe idézni, hogy 
milyen ruha volt rajta. Vandam a puffos ujjú, elöl végig 
gombos halvány rózsaszínű ruhát még nem látta: az jó lesz. 

Kicsit beparfümözte magát, aztán felvette a selyem 
alsóneműjét, amelyet még Johnnie ajándékozott neki, és 
amelyben nagyon nőiesnek érezte magát. Rövid haja már meg 
is száradt, mire leült a tükör elé, hogy megfésülködjön. A 
sötét, finom fürtök csillogtak a mosás után. Elbűvölően nézek 
ki, gondolta, és csábítóan mosolygott önmagára. 

Elhagyta a lakást, magával vitte Wolff levelét. Vandamet 
bizonyára érdekelni fogja Wolff kézírása. Minden apró részlet 
érdekli, ami Wolff-fal kapcsolatos, talán mert szemtől szembe 
még egyszer sem találkozott vele, csak sötétben, vagy csak 
messziről látta. Wolff kézírása nagyon szép volt, könnyen 


olvasható, szinte művészi: Vandam bizonyára levon belőle 
valamilyen következtetést. 

Elindult Garden City felé. Este hét óra volt, Vandam későig 
dolgozott, tehát nem kellett sietnie. A nap még erősen sütött, 
és Elene élvezte a melegét a karján meg a lábszárán, 
miközben ballagott. Egy csoport katona ráfüttyentett, és Elene 
olyan jó kedvében volt, hogy rájuk mosolygott, mire azok 
néhány háztömbön keresztül követték, mielőtt betértek volna 
egy bárba. 

Vidámnak és vakmerőnek érezte magát. Milyen jó ötlet volt, 
hogy elmegy Vandam házába - sokkal jobb, mint egyedül ülni 
otthon. Elene túlságosan sokat volt egyedül. Az eddigi férfiak 
számára csak olyankor létezett, amikor idejük volt rá, hogy 
meglátogassák; és ő ugyanígy érzett velük kapcsolatban. 
Amikor nem voltak nála, nem volt semmi tennivalója, nem 
kellett szerepet játszania, nem kellett egyéniségnek lennie. 
Most ennek vége, a múlttal szakított. Amikor most hívatlanul 
elment Vandamhez, úgy érezte, mintha álomban járna. 
Valósággal megszédült tőle. 

A házat könnyen megtalálta. Francia gyarmati stílusban 
épült kis villa volt, csupa oszlop meg magas ablak, a fehér kő 
szinte vakítóan verte vissza az esti napfényt. Végigsétált a 
rövid kocsifeljárón, megnyomta a csengőt, és várt az oszlopos 
előcsarnok árnyékában. 

Egy öregedő, kopasz egyiptomi nyitott ajtót. 

- Jó estét, madam - mondta. Úgy beszélt, mint egy angol 
komornyik. 

Elene azt mondta: - Vandam őrnaggyal szeretnék beszélni. 
A nevem Elene Fontana. 

- Az őrnagy úr még nem jött haza, madam. 

- A szolga habozott. 

- Talán megvárhatnám - mondta Elene. - Természetesen, 
madam. - Félreállt, hogy beengedje. Elene átlépte a küszöböt. 
Ideges mohósággal nézett körül. Egy hűvös, magas 
mennyezetű, mozaikpadlós hallban találta magát. 

Még mielőtt az egészet megnézhette volna, a szolga 
megszólalt: - Erre parancsoljon, madam. 

- Bevezette a szalonba. - A nevem Gaafar. Kérem, csak 
hívjon, ha szüksége van valamire. 

- Köszönöm, Gaafar. 


A szolga kiment. Elene-t elfogta az izgalom, hogy Vandam 
házában van, egyedül maradt és körülnézhet. A szalonban 
nagy márványkandalló állt, és rengeteg nagyon angol bútor. 
Elene valahogy sejtette, hogy a szobát nem maga Vandam 
rendezte be. Minden nagyon takaros és tiszta volt, és 
egyáltalán nem volt lelakott. Mit árul el ez a szoba Vandam 
jelleméről? Alighanem semmit. 

Kinyílt az ajtó, és bejött egy kisfiú. Nagyon jóképű volt, 
barna haja göndör, a bőre sima és gyerekes. Körülbelül tízéves 
lehetett. Ismerősnek látszott. 

A fiú megszólalt: - Hello! A nevem Billy Vandam. 

Elene rémülten bámult rá. Egy fiú - Vandamnek fia van! 
Most már tudta, miért látszott olyan ismerősnek: az apjára 
hasonlított. Miért nem jutott soha az eszébe, hogy Vandam 
nős is lehet? Hiszen valószínűtlen volt, hogy egy ilyen bájos, 
kedves, jóképű, okos férfi ne akadt volna horogra, mikor pedig 
már a harmincas évei vége felé járt. Milyen bolond is volt, 
hogy azt hitte magáról, talán ő az első, aki megkívánta 
Vandamet! Olyan ostobának érezte magát, hogy belepirult. 

Kezet fogott Billyvel. - Hogy vagy? - mondta. 

- Az én nevem Elene Fontana. 

- Sohasem tudjuk, hogy mikor jön haza papa - mondta 
Billy. - Remélem, nem kell sokáig várakoznia. 

Elene még mindig nem nyerte vissza az önuralmát. - Nem 
baj, ha késik is. Nem érdekes, egy cseppet sem számít... 

- Parancsol esetleg egy italt? 

A fiú udvarias, akárcsak az apja, és lefegyverzően 
szertartásos. - Köszönöm, nem kérek - mondta Elene. 

- Nekem be kell fejeznem a vacsorámat. Elnézést kérek, 
hogy magára hagyom. 

- Semmi baj... 

- Ha szüksége van valamire, csak hívja Gaafart. 

- Köszönöm. 

A fiú kiment, és Elene lerogyott egy székre. Olyan zavart 
volt, mintha a saját otthonában talált volna egy ajtót, amely 
egy olyan szobába vezet, amelyről még nem is tudta, hogy 
létezik. A  márványkandalló párkányán meglátott egy 
fényképet, és felállt, hogy megnézze. Egy húsz év körüli, 
hűvös, arisztokratikus külsejű, gyönyörű nő fényképe volt, egy 
nőé, aki kicsit gőgösen mosolygott. Elene megcsodálta rajta a 


ruhát: valami puha, selymes anyag volt, elegáns redőkben 
omlott le a karcsú alakon. A nő sminkje és frizurája tökéletes 
volt, szeme meghökkentően ismerős, tiszta, értelmes és 
világos színű: Elene rájött, hogy Billynek van ilyen szeme. 
Tehát ez a nő Billy anyja - Vandam felesége. Persze, pontosan 
az a fajta nő, aki Vandam felesége lehet: gőgös arckifejezésű, 
klasszikus angol szépség. 

Elene úgy érezte, ostoba volt. Hiszen a nők sorba állnak, 
hogy férjhez mehessenek egy Vandam-féle férfihoz. Vandam 
meg nem az a fajta férfi, aki egyszerűen elmegy mellettük, 
csak azért, hogy beleszeressen egy egyiptomi kurtizánba! 
Elene felsorolta magában mindazt, ami elválasztja őt 
Vandamtól: a férfi tiszteletre méltó, ő meg rossz hírű; a férfi 
angol, ő meg egyiptomi; a férfi - valószínűleg - keresztény, ő 
meg zsidó; a férfi jó családból való, ő meg Alexandria 
nyomornegyedéből került ki; a férfi majdnem negyvenéves, ő 
meg huszonhárom... A lista hosszú volt. 

A fénykép keretének hátába dugva egy képes újságból 
kitépett lapot talált. A papír régi volt és elsárgult. Es ugyanaz 
a fénykép volt rajta. Elene látta, hogy a 7The Tatler című 
magazinból tépték ki. Erről a magazinról már hallott: ezt 
olvasták Kairóban az ezredesek feleségei, mert közölte a 
londoni előkelő társaság minden jelentéktelen eseményét: hírt 
adott a partikról, a bálokról, a jótékony célú ebédekről, a 
tárlatok megnyitásáról és az angol királyi család 
cselekedeteiről. Mrs. Vandam fényképe majdnem az egész 
oldalt elfoglalta, és a kép alatt az állt, hogy Sir Peter és Lady 
Beresford lánya, Angela eljegyezte magát William 
Vandammel, a dorseti Gatelyból való Mr. és Mrs. John 
Vandam fiával. Elene összehajtogatta a kitépett lapot, és 
visszadugta a keretbe. 

Most már teljes képe volt a családról. Csinos angol 
katonatiszt, hűvös, magabiztos angol feleség, értelmes, bájos 
fiú, gyönyörű otthon, pénz, rang és boldogság. Minden egyéb 
csak álom volt. 

Körüljárt a szobában, és azon tűnődött, vajon nem tartogat- 
e még valami meglepetést. A szobát persze Mrs. Vandam 
rendezte be, tökéletes, bár eléggé verteién ízléssel. A 
függönyök mintájának a színe összhangban volt a bútorok 
huzatának a színével és az elegáns, csíkos tapétával. Elene 


kíváncsi volt, vajon milyen lehet a hálószobájuk. Sejtette, 
hogy az is hűvösen ízléses. Az uralkodó szín valószínűleg a 
kékeszöld, az az árnyalat, amelyet eau de Nil-nek neveznek, 
bár egy cseppet sem hasonlít a Nílus iszapos vizére. Vajon 
dupla ágyuk van? Valószínűleg. Sohasem fogja megtudni. 

Az egyik fal mellett pianínó állt. Kíváncsi volt, vajon ki 
játszik rajta. Talán Mrs. Vandam ül le eléje esténként, hogy 
Chopin-dallamokkal töltse meg a szobát, miközben Vandam a 
szoba másik végében ül a karosszékben, és szeretettel nézi a 
feleségét. De az is lehet, hogy Vandam kíséri önmagát, 
miközben erős tenorján romantikus dalokat énekel a 
feleségének. Vagy talán Billynek van zongoratanára, és a 
gyerek szokott bizonytalanul skálázni délutánonként a 
pianínón, miután hazaért az iskolából. Elene átnézte a 
zongoraszéken felhalmozott kottákat. Chopinnel kapcsolatban 
igaza volt: valamennyi keringője ott volt a kották közt. 

A pianínó tetejéről felvett egy regényt, és kinyitotta. 
Elolvasta az első mondatot: "Az éjszaka álmomban megint 
Manderleyben jártam." Az első mondatok kíváncsivá tették, és 
azon tűnődött, vajon Vandam olvassa-e a könyvet. Talán 
kölcsönkérhetné tőle: jó volna valami ilyesmit olvasni. 
Ugyanakkor az volt az érzése, hogy a férfi nem nagyon olvas 
regényeket. A feleségétől meg nem akarta kölcsönkérni. 

Bejött Billy. Elene gyorsan letette a könyvet, és indokolatlan 
bűntudatot érzett, mintha kíváncsiskodott volna. Billy 
észrevette a mozdulatát. - Az nem jó könyv - mondta. - 
Valami buta nőről szól, aki fél a férje házvezetőnőjétől. Nem 
történik benne semmi. 

Elene leült, és Billy is leült szemközt vele. Nyilvánvalóan 
szórakoztatni akarta Elene-t. Pontosan olyan volt, mint az 
apja, csak kicsiben, kivéve világosszürke szemét. Elene azt 
mondta: - Szóval te olvastad? 

- A Manderley-ház asszonyát? Igen. De nem nagyon 
tetszett. De azért mindig végigolvasom a könyveket. 

- Miket szeretsz olvasni? 

- Legjobban a dekcsiket szeretem. 

- Dekcsiket? 

- A detektívregényeket. Agatha Christie meg Dorothy 
Sayers minden könyvét elolvastam. De legjobban az 


amerikaiakat szeretem: S. S. Van Dine-t és Raymond 
Chandlert. 

- Igazán? - mosolygott Elene. - Én is szeretem a 
detektívregényeket. Én is mindig azt olvasok. 

- Ó! És ki a kedvenc detektívje? Elene elgondolkozott. 

- Maigret. 

- Róla még sohasem hallottam. Mi az írójának a neve? 

- Georges Simenon. Franciául ír, de néhány könyvét már 
lefordították angolra. Többnyire Párizsban játszódnak. 
Nagyon... nagyon bonyolultak. 

- . Kölcsönadna nekem egyet? Itt nagyon nehéz új 
könyvekhez jutni, az itthon meg az iskolában levő könyveket 
meg már mind elolvastam. Meg cserélni szoktam a 
barátaimmal is, de azok, tudja, a gyerekek iskolai szünidőben 
való kalandjairól szóló könyveket szeretik. 

- Rendben van - mondta Elene. - Cseréljünk. Te mit tudsz 
nekem kölcsönadni? Azt hiszem, amerikai detektívregényt 
még egyet sem olvastam. 

- Majd kölcsönadok egy Chandlert. Tudja, az amerikai 
detektívregények a legéletszerűbbek. Leszoktam az angol 
falusi házakról meg az olyan emberekről szóló regényekről, 
akik valószínűleg egy legyet sem tudnának agyonütni. 

Furcsa, gondolta Elene, hogy egy fiú, aki számára egy angol 
falusi ház a mindennapi élet része lehet, az amerikai 
magándetektívekről szóló regényeket találja "életszerű"-nek. 
Habozott egy kicsit, aztán megkérdezte: - A mamád is szokott 
detektívregényeket olvasni? 

Billy azonnal rávágta: - A mamám tavaly meghalt Kréta 
szigetén. 

- Ó! - Elene a szájához kapta a kezét; érezte, hogy a vér 
kiszalad az arcából. Vandam tehát nem nős! 

A következő pillanatban már szégyellte, hogy az első 
gondolata ez volt, és a gyerek iránt érzett részvét csak a 
második. Azt mondta: - Ó, Billy, milyen szörnyű lehet neked. 
Bocsáss meg. - A bűnügyi történetekről való könnyed 
társalgásukba hirtelen betört a halál realitása, és Elene 
zavarba jött. 

- Nem történt semmi - mondta Billy. - Ugyanis háború van. 

És már megint olyan volt, mint az apja. Egy darabig, amíg a 
könyvekről beszélgettek, tele volt kisfiús lelkesedéssel, de 


most ismét rajta volt az álarc, annak az álarcnak egy kisebb 
változata, amelyet az apja viselt: az udvarias, szertartásos, 
figyelmes házigazda álarca. Ugyanis háború van: ezt valaki 
mástól hallhatta, és mintegy önvédelmül úgy használta, 
mintha a saját szavai lennének. Elene azon tűnődött, vajon az, 
hogy a fiú jobban szereti az életszerűbb gyilkosságokat, mint 
a vidéki házakban történt valószínűtlen gyilkosságokat, nem 
anyja halálának a következménye-e. A fiú most éppen 
körülnézett, keresett valamit, talán sugallatot. Egy pillanat, és 
cigarettával, whiskyvel vagy teával fogja őt kínálni. Elene azt 
se nagyon tudta, hogy mit lehet mondani egy gyászoló 
felnőttnek, Billyvel pedig teljesen tehetetlennek érezte magát. 
Elhatározta, hogy valami másról fog beszélni. 

Félszegen megszólalt: - Gondolom, mivel édesapád a 
főhadiszálláson dolgozik, te több háborús hírt hallasz, mint mi, 
többiek. 

- Én is azt hiszem, de igazában rendszerint nem nagyon 
értem őket. Ha papa rosszkedvűen jön haza, tudom, hogy 
megint elvesztettünk egy ütközetet. - Elkezdte rágni a körmét, 
aztán bedugta mind a két kezét a sortja zsebébe. - Bárcsak 
már idősebb lennék. 

- Harcolni szeretnél? 

A fiú dühösen nézett rá, mintha azt hinné, hogy Elene 
gúnyolódik vele. - Én nem az a fajta gyerek vagyok, aki azt 
hiszi, hogy a háború csak móka, mint a cowboyfilmek. 

- Ebben biztos vagyok - dünnyögte Elene. 

- Csak arról van szó, hogy félek, hogy a németek győzni 
fognak. 

Elene azt gondolta: Ó, Billy, ha tíz évvel idősebb lennél, 
beléd is szerelmes tudnék lenni. - Talán nem is lenne olyan 
rossz - mondta. - Ők se szörnyetegek. 

A fiú szkeptikus pillantást vetett rá. Okosabb is lehetett 
volna, mint hogy ilyet mondjon neki, gondolta Elene. A fiú azt 
mondta: - Csak azt csinálnák velünk, amit mi csináltunk 
ötven éven keresztül az egyiptomiakkal. 

Elene biztos volt benne, hogy ezt is az apjától hallotta. 

Billy folytatta: - Csakhogy akkor az egész semmiért történt 
volna. - Ismét a körmét kezdte rágni, és ezúttal nem is hagyta 
abba. Elene nagyon szerette volna tudni, hogy mi az, ami 
semmiért történt volna: anyjának a halála? Az ő egyéni 


küzdelme, hogy bátor legyen? A sivatagi háború két éve tartó 
libikókája? Az európai civilizáció? 

- Mindenesetre még nem győztek - mondta erőtlenül. 

Billy a kandallópárkányon álló órára nézett. - Kilenckor le 
kell feküdnöm. - Hirtelen megint gyermek volt. 

- Akkor, azt hiszem, okosabb, ha mész is. 

- Igen. - A gyerek felállt. 

- Benézhetek hozzád néhány perc múlva, hogy jó éjszakát 
kívánjak? 

- Ha tetszik. - A fiú kiment. 

Milyen életet élnek ebben a házban? - tűnődött Elene. - A 
férfi, a fiú meg az öreg szolga él itt együtt, és mindegyiknek 
megvan a maga gondja. Szoktak-e itt nevetni, kedveskedni, 
szeretik-e egymást? Szoktak-e néha játszani, énekelgetni és 
piknikekre járni? A sajátjával összehasonlítva Billy 
gyermekkora mérhetetlenül szerencsésebb, gondolta Elene, 
mégis úgy érezte, hogy ez borzasztóan felnőttes ház lehet egy 
alig serdülő kisfiú számára. Billy felnőttes bölcsessége 
elbájoló, de látszik, hogy nincs sok vidámságban része az 
életben. Hirtelen mérhetetlen részvét fogta el az anyátlan 
gyermek iránt, aki egy idegen seregek által ostromolt idegen 
országban él. 

Elene elhagyta a szalont, és felment az emeletre. Három 
vagy négy hálószoba lehetett ott, és egy keskeny lépcső 
vezetett föl a második emeletre, ahol valószínűleg Gaafar 
szobája volt. Az egyik hálószobának nyitva volt az ajtaja. 
Elene belépett rajta. 

A szoba egyáltalán nem olyan volt, amilyennek egy kisfiú 
hálószobáját képzelte. Elene nem sokat tudott a kisfiúkról - 
neki négy nővére volt -, de arra számított, hogy 
repülőgépmodelleket, összerakós játékokat, játék vasutat, 
sportfelszereléseket és esetleg egy ócska, kopott Teddy- 
mackót fog látni. Akkor se lett volna meglepve, ha ruhák 
hevertek volna a padlón, egy építőkészlet az ágyon és egy pár 
piszkos futballcipő az íróasztal fényesre dörzsölt lapján. De a 
szoba majdnem olyan volt, mint egy felnőtt hálószobája. A 
ruhák gondosan összehajtogatva egy széken hevertek, a 
sublót teteje üres volt, az iskolakönyvek gondosan egymásra 
rakva hevertek az íróasztalon, és csak egyetlen játékot 
lehetett látni: egy kartonból készült tankmodellt. Billy már 


ágyban volt, csíkos pizsamája nyakig be volt gombolva, s egy 
könyv hevert előtte a takarón. 

- Tetszik a szobád - mondta kétszínűén Elene. Billy azt 
mondta: - Szép is. 

- Mit olvasol? 

- A görög koporsó rejtélyé-t. 

Elene leült az ágy szélére. - Ne maradj fenn nagyon sokáig. 

- Fél tízkor el kell oltanom a villanyt. 

Elene hirtelen előrehajolt, és megcsókolta az arcát. 

Abban a pillanatban nyílt az ajtó, és lépett be Vandam. 


A jelenet családiassága volt olyan meghökkentő: a fiú az 
ágyban a könyvével, az éjjeliszekrény lámpájának a fénye 
éppen rá esik, és a nő föléje hajol, hogy jó éjszakát kívánva 
megcsókolja. Vandam csak állt és bámult, úgy érezte magát, 
mint aki tudja, hogy álmodik, mégsem képes felébredni. Elene 
felállt, és azt mondta: - Hello, William. 

- Hello, Elene. 

- Jó éjszakát, Billy. 

- Jó éjszakát, Miss Fontana. 

Elene elhaladt Vandam mellett, és elhagyta a szobát. 
Vandam leült az ágy szélére, abba a mélyedésbe a takarón, 
ahonnan Elene fölállt. Megkérdezte: - Szórakoztattad a 
vendégünket? 

- Igen. 

- Derék fiú vagy. 

- Tetszik nekem a néni, detektívregényeket olvas. 
Könyveket fogunk cserélni. 

- Nagyszerű. Elkészültél a leckéddel? 

- Igen. Francia szavakat kellett tanulni. 

- Akarod, hogy kikérdezzelek? 

- Nem kell, Gaafar már kikérdezett. Nagyon szép a néni, 
ugye? 

- Igen. Nekem dolgozik - de ez szigorúan titok, úgyhogy... 

- Lakat van a számon. Vandam elmosolyodott. - Helyes. 

Billy lehalkította a hangját. - Akkor a néni titkosügynök? 

Vandam az ajkára tette az ujját. - A falaknak is fülük van. 

A fiú gyanakvó képet vágott. - Ugratsz. 

Vandam szó nélkül megrázta a fejét. 


Billy az mondta: - A kutyafáját! 

Vandam felállt. - Fél tízkor villanyt oltani. 

- Igenis. Jó éjszakát. 

- Jó éjszakát, Billy. - Vandam kiment. Amikor becsukta az 
ajtót, eszébe jutott, hogy Elene jó éjszakát kívánó csókja 
valószínűleg sokkal jobban esett Billynek, mint az apjával való 
férfias társalgás. 

Elene-t a szalonban találta, éppen martinit kevert. Vandam 
úgy érezte, jobban kellene neheztelnie, mint ahogy neheztel, 
amiért a lány ennyire otthon érzi magát a házában, de 
túlságosan fáradt volt ahhoz, hogy pózoljon. Hálásan 
belesüppedt egy fotelba, és elfogadta az italt. 

Elene megkérdezte: - Nehéz napja volt? 

Vandam egész csoportja azokon az új rádióbiztosítási 
módszereken dolgozott, amelyeket azután vezettek be, 
miután zsákmányul ejtették a német lehallgatóberendezést a 
Jézus-dombon, de Vandamnek esze ágában sem volt ezt 
elárulni Elene-nek. Meg aztán úgy érezte, hogy Elenenek 
nincs joga a háziasszony szerepét játszani. Megkérdezte: - Mi 
késztette rá, hogy idejöjjön? 

- Randevút kaptam Wolfftól. 

- Csodálatos! - Vandam azonnal elfelejtette minden kisebb 
gondját. - Mikorra? 

- Csütörtökre. - Átnyújtotta a férfinak a papírlapot. 

Vandam szemügyre vette az üzenetet. Ellentmondást nem 
tűrő meghívás volt, az írás kiírt és jól olvasható. - Hogy kapta 
ezt? 

- Egy boy hozta a lakásomra. 

- Kikérdezte a boy t? Hogy hol és kitől kapta az üzenetet s a 
többi? 

Elene elszontyolodott. - Eszembe sem jutott. 

- Nem baj. - Wolff úgyis nyilván óvintézkedéseket tett, a 
boy nem mondhatott volna semmi értékeset. 

- Mit fogunk csinálni? - kérdezte Elene. 

- Ugyanazt, amit a múltkor, csak jobban. - Vandam 
igyekezett, hogy bizakodóbb legyen a hangja, mint amilyen 
bizakodó ő maga volt. A dolog egyszerű is lehetett volna. A 
férfi randevút adott a lánynak, tehát csak el kell menni a 
találkozó helyére, és letartóztatni a férfit, amikor megjelenik. 
Csakhogy Wolff kiszámíthatatlan. De ezúttal nem fogja 


megúszni a taxitrükkel: Vandam körülvéteti az éttermet 
húszharminc emberrel és egy csomó kocsival, úttorlaszokat 
állíttat fel, és így tovább. Csakhogy Wolff más trükkel is 
megpróbálkozhat. Vandam el sem tudta képzelni, hogy mivel 
- és ez volt a probléma. 

Elene mintha csak a gondolataiban olvasott volna, azt 
mondta: - Nem szeretnék még egy estét kettesben tölteni 
vele. 

- Miért nem? 


- Félek tőle. 
Vandam bűntudatot érzett - gondolj Isztambulra! -, de nem 
adott kifejezést együttérzésének. - De hát legutóbb nem 


bántotta magát. 

- Nem próbált elcsábítani, így hát nem kellett nemet 
mondanom. De ha megpróbál, félek, hogy nem fogadja el 
válaszul a "nem"-et. 

- Már megtanultuk a leckét - mondta Vandam színlelt 
magabiztossággal. - Ezúttal nem követünk el semmilyen 
baklövést. - Titokban meg volt lepődve a lány elhatározásán, 
hogy nem fekszik le Wolff-fal. Azt hitte, hogy az ilyesmi 
semmilyen vonatkozásban sem számít sokat Elene-nek. Tehát 
rosszul ítélte meg. Az, hogy új megvilágításban látta a lányt, 
jobb kedvre derítette. Elhatározta, hogy őszinte lesz a 
lányhoz. - Hadd fogalmazzam meg másképp a dolgot - 
mondta. - Minden tőlem telhetőt meg fogok tenni annak a 
biztosítására, hogy ezúttal ne kövessünk el baklövést. 

Bejött Gaafar, és jelentette: - A vacsora tálalva van, uram. - 
Vandam elmosolyodott: a hölgyvendég tiszteletére Gaafar 
megint megjátszotta az angol komornyikot. 

Vandam megkérdezte Elene-től: - Vacsorázott már? 

- Nem. 

- Mit kapunk, Gaafar? 

- Ön, uram, húslevest, rántottat és joghurtot. De vettem a 
bátorságot magamnak, hogy Miss Fontana számára 
disznóhúst süssek. 

Elene megkérdezte Vandamtól: - Maga mindig ilyesmiket 
eszik? 

- Nem. Csak mostanában, az arcom miatt. Nem tudok 
rágni. - Felállt. 


Mikor bementek az ebédlőbe, Elene megkérdezte: - Még 
mindig fáj? 

- Csak ha nevetek. De igazán: nem szabad, hogy 
megfeszüljenek az izmok azon az oldalon, így aztán 
rászoktam, hogy csak féloldalasán mosolyogjak. 

Leültek, és Gaafar felszolgálta a levest. 

Elene azt mondta: - Nagyon tetszik a fia. 

- Nekem is - mondta Vandam. 

- Idősebbnek látszik a koránál. 

- Gondolja, hogy az baj? 

Elene vállat vont. - Ki tudja? 

- Keresztülment néhány dolgon, amin csak felnőtteknek 
lenne szabad keresztülmenniük. 

- Hát igen. - Elene habozott. - Mikor halt meg a felesége? 

- . Ezerkilencszáznegyvenegy május huszonnyolcadikán 
este. 

- Billy azt mondta, hogy Kréta szigetén történt a dolog. 

- Igen. A feleségem a légierőnél dolgozott, titkosírásokat 
fejtett meg. Átmenetileg éppen Kréta szigetén állomásozott, 
amikor a németek megszállták a szigetet. Május 
huszonnyolcadika volt az a nap, amikor az angolok rájöttek, 
hogy elvesztették az ütközetet, és elhatározták, hogy kiürítik a 
szigetet. A feleségemet egy eltévedt gránát találta el, és 
azonnal megölte. Persze mi akkor csak élő embereket 
próbáltunk kimenteni onnan, nem halottakat, így aztán... 
Szóval nincs sírja. Se sírköve. Nem maradt utána semmi. 

Elene csöndesen megkérdezte: - Még mindig szereti? 

- Azt hiszem, örökké szeretni fogom. Azt hiszem, így van ez 
azokkal, akiket igazán szeret az ember. Akár elmennek, akár 
meghalnak. Még ha egyszer újból megházasodnék is, Angelát 
akkor is örökké szeretni fogom. 

- Bódogok voltak? 

- Hát... - A férfi habozott, nem akaródzott neki válaszolni, 
aztán rájött, hogy a habozás is válasz. - A házasságunk nem 
volt úgynevezett idilli házasság. Én voltam az, aki rajongtam 
érte... Angela csak szeretett. 

- Gondolja, hogy megnősül még egyszer? 

- Hát, nem tudom. A kairói angolok folyton ajánlgatnak 
nekem nőket, akik állítólag pontosan olyanok, mint Angela. - 


Vállat vont. Nem tudott felelni a kérdésre. Úgy látszott, hogy 
Elene megértette, mert elnémult, és enni kezdte a desszertjét. 

Később Gaafar kávét vitt be nekik a szalonba. Vandam 
rendszerint a napnak ebben a szakában szokta elkezdeni 
komolyan leinni magát, de ma este nem akart berúgni. Ágyba 
küldte Gaafart, és megitták a kávéjukat. Vandam elszívott egy 
cigarettát. 

Zenére vágyott. Valamikor imádta a muzsikát, de az utóbbi 
időben kimaradt az életéből. Most, mikor enyhe éjszakai 
levegő áramlott be a nyitott ablakokon és füst szállt fel a 
cigarettájából, — szeretett volna tiszta, gyönyörködtető 
hangokat, édes harmóniákat, csodálatos ritmusokat hallani. A 
pianínóhoz lépett, és ránézett a kottára. Elene némán 
figyelte. Vandam játszani kezdte a Für Elise-t. Felhangzottak 
a Beethovenre jellemző egyszerű első hangok, aztán a tétova 
s végül a hömpölygő dallam. Azonnal úgy tudott ismét 
játszani, mintha sohasem hagyta volna abba. A kezei 
maguktól tudták, mi a dolguk, és ezt ő mindig csodálatosnak 
találta. 

Amikor a dalnak vége volt, visszatért Elenehez, leült 
melléje, és megcsókolta az arcát. A lány arca nedves volt a 
könnyektől. Megszólalt: - William, én tiszta szívből szeretlek. 


suttogtak. 
Elene azt mondta: - Szeretem a füledet. 
Vandam meg azt: - Még soha senki se csókolta meg. 
Elene kuncogott. - Jólesik? 
- Igen, igen. - A férfi sóhajtott. - Megengeded? ... 
- Gombold ki... Itt. Úgy... Óóóó... 
- Eloltom a villanyt. 
- Ne, látni akarlak... 
- Süt a hold. - Kattanás. - Látod? Elég a holdfény. 
- Gyere gyorsan vissza... 
- Itt vagyok. 
- Csókolj meg még egyszer, William. 
Egy darabig nem beszéltek. Aztán: 
- Ezt az izét levehetem? - kérdezte a férfi. 
- Hadd segítsek... tessék. 
- Ó! Ó, de szép. 


- Örülök, hogy tetszik... Kicsit erősebben... Szopd meg egy 
kicsit... Ó, istenem... 

És valamivel később a lány: 

- Most hadd tapogassam meg én a te melled. A fene ezekbe 
a gombokba... Elszakítottam az inged... 

- Annyi baj legyen. 

- Ó, tudtam, hogy ilyen lesz... Nézd csak. 

- Mit nézzek? 

- A bőrünket a holdfényben... A tied egészen fehér, én meg 
majdnem fekete vagyok, nézd... 

- Látom. 

- Érj hozzám. Simogass meg. Szoríts meg, csípj meg, és 
kutass végig. Az egész testemen érezni szeretném a 
kezedet... 

- Igen. 

- Mindenütt, a kezeddel, ott, igen, különösen ott, ó, tudod 
te, pontosan tudod te, hogy hol... 

- Milyen puha vagy... 

- Ez olyan, mint egy álom. 

- Nem, ez valóság. 

- Sohasem akarok felébredni belőle. 

- Milyen puha vagy... 

- És te milyen erős... Megcsókolhatom? 

- Igen, kérlek... Ó... Úristen, de jó érzés... Úristen... 

- William? 

- Tessék? 

- Most, William? 

- Ó, igen. 

- Vesd le ezt. 

- Selyem. 

- Tudom. Siess. 

- Sietek. 

- Oly régóta vágytam erre... 

A lány lihegett, a férfi meg olyan hangot adott ki, mintha 
zokogna, aztán néhány percig csak a lélegzetük hallatszott, de 
a férfi végül is elkezdett hangosan kiabálni, és a lány a 
csókjaival fojtotta el a kiáltásait, aztán ő is ugyanazt érezte, a 
párnába fúrta az arcát, kinyitotta a száját, és belesikoltott a 
párnába, és a férfi azt hitte, hogy valami baj van, és azt 
mondta: 


- Semmi baj, semmi... 

Végül a lány elernyedt, s hunyt szemmel feküdt és 
verítékezett egy darabig, amíg a légzése ismét normálissá 
nem vált, aztán fölnézett a férfira, és azt mondta: 

- Szóval így kellett történnie! 

A férfi nevetett, látta, hogy a lány értetlenül ránéz, mire 
megmagyarázta: 

- Én is éppen erre gondoltam. 

Erre mind a ketten nevettek, és a férfi azt mondta: 

- Sok mindent csináltam azóta, hogy... tudod, mióta... de 
azt hiszem, nevetni egyszer sem nevettem. 

- Úgy örülök, William - mondta a lány. - Ó, milyen nagyon 
örülök. És milyen boldog vagyok. 


18. 


Rommel tisztán érezte a tenger illatát. Tobrukban a hőség, a 
por meg a rengeteg légy éppen olyan rossz volt, mini a 
sivatagban, de mindezt elviselhetőbbé tette a gyönge szellő, 
amely időnként magával hozott egy-egy fuvallatnyi sós 
nedvességet. 

Von Mellenthin lépett be a parancsnoki kocsiba a 
jelentésével. - Jó estét, tábornagy. 

Rommel elmosolyodott. A tobruki győzelem után léptették 
elő, és még nem szokott hozzá új címéhez. - Valami újság 
van? 

- Jelentés érkezett a Kairóban levő kémtől. Azt mondja, 
hogy a Mersa Matruh-vonal a közepén gyenge. 

Rommel átvette a jelentést, és elkezdte olvasni. Amikor azt 
olvasta, hogy a szövetségesek sejtik, hogy ő a vonal déli 
végén fog támadással próbálkozni, elmosolyodott: úgy látszik, 
már kezdik érteni a gondolkodásmódját. Azt mondta: - Szóval 
az aknamezők ezen a ponton gyengébbek... Csakhogy itt a 
vonalat két hadoszlop védelmezi. Mi az a hadoszlop? 

- Egy új kifejezés, amelyet csak mostanában használnak. 
Az egyik hadifogoly szerint a hadoszlop egy dandárcsoport, 
amelyben kétszer annyi a páncélos. 

- Akkor nem jelentős erő. 

- Nem. 


Rommel megveregette a jelentést a mutatóujjával. - Ha ez 
igaz, akkor áttörhetjük a Mersa Matruh-vonalat, mihelyt 
odaérünk. 

- Természetesen minden tőlem telhetőt megteszek, hogy az 
elkövetkező egy-két nap folyamán ellenőrizzem a kém 
jelentését - mondta von Mellenthin. - De legutóbb igaza volt. 

A kocsi ajtaja kicsapódott, és Kesselring lépett be. 

Rommel meglepődött. - Tábornagy! - kiáltotta. - Azt hittem, 
ön Szicíliában van. 

- Ott voltam - mondta Kesselring. Topogott, hogy leverje 
mértékre készült csizmájáról a port. - Csak azért repültem 
ide, hogy beszéljünk. A szentségit neki, Rommel, az 
előnyomulást abba kell hagynia. A parancs, amelyet kapott, 
eléggé világos: Tobrukig és nem tovább. 

Rommel hátradőlt a vitorlavászon széken. Ezúttal azt 
remélte előzőleg, hogy nem kell majd vitatkoznia 
Kesselringgel. - A körülmények megváltoztak - mondta. 

- De hát az eredeti parancsot megerősítette az olasz 
legfelsőbb parancsnokság is - mondta Kesselring -, és mi volt 
erre az ön reakciója? Megköszönte a "jó tanácsot", és 
meghívta Basticót, hogy ebédeljen önnel Kairóban! 

Semmi sem dühítette jobban Rommelt, mint az olaszoktól 
kapott parancsok. - Az olaszok még semmit sem csináltak 
ebben a háborúban - mondta dühösen. 

- Az most lényegtelen. Az ön által kért légi és tengeri 
támogatásra most a Málta elleni támadásnál van szükségünk. 
Miután elfoglaltuk Máltát, a kért támogatás biztosítva lesz, 
hogy előrenyomulhasson Egyiptomban. 

- Egyesek soha semmit nem tanulnak! - mondta Rommel. 
Nagy erőfeszítéssel halkabbra fogta a hangját. - Ha 
benyomulhatunk az ellenség állásaiba, akkor be is nyomulunk. 
Nem vagyok hajlandó tovább csinálni a régi játékot, hogy 
előrenyomulok, megerősítem az állásaimat, aztán ismét 
előrenyomulok. Ha támadnak, kitérek a támadás elöl; ha 
védekező állást foglalnak el, én megkerülöm azt az állást; és 
ha visszavonulnak, űzőbe veszem őket. Most éppen hanyatt- 
homlok visszafelé vonulnak, most van alkalom elfoglalni 
Egyiptomot. 

Kesselring nyugodt maradt. - Birtokomban van az ön 
Mussolinihoz küldött táviratának a másolata. - Elővett a 


zsebéből egy papírlapot, és felolvasta. - "A katonák hangulata 
és morálja, az utánpótlás jelenlegi helyzete, ami annak 
köszönhető, hogy hadianyagraktárakat foglaltunk el, valamint 
az ellenség jelenlegi gyengesége megengedi nekünk, hogy 
tovább üldözzük az ellenséget az egyiptomi térségben." - 
Összehajtogatta a papírlapot, és von Mellenthinhez fordult. - 
Hány német tankunk és katonánk van a támadási sávban? 

Rommel visszafojtotta a kényszert, hogy ráparancsoljon 
von Mellenthinre, hogy ne válaszoljon: tudta, hogy ez gyönge 
pontjuk. 

- Hatvan tankunk, tábornagy, és kétezerötszáz katonánk. 

- És az olaszoknak? 

- Hatezer katonájuk és tizennégy tankjuk. 

Kesselring  Rommelhez fordult. - És ön összesen 
hetvennégy tankkal akarja elfoglalni Egyiptomot? Von 
Mellenthin, a maga becslése szerint milyen erős az ellenség? 

- A szövetséges erők számbelileg körülbelül háromszoros 
fölényben vannak, de... 

- Na lám. 

Von Mellenthin folytatta: - ...de mi jól el vagyunk látva 
élelemmel, ruházattal, teher- és páncélautókkal, valamint 
üzemanyaggal. És a katonák hangulata jobb nem is lehetne. 

Rommel megszólalt: - Von Mellenthin, menjen át a 
híradókocsihoz, és nézze meg, nem érkezett-e valami. 

Von Mellenthin a homlokát ráncolta, de Rommel nem adott 
magyarázatot, így aztán kiment. 

Rommel azt mondta: - A szövetségesek Mersa Matruhnál 
csoportosítják újra erőiket. Arra számítanak, hogy délről 
kerüljük meg a vonalukat. Csakhogy mi középen fogunk 
támadni, ahol a leggyöngébbek... 

- Ezt meg honnan tudja? - vágott a szavába Kesselring. 

- A hírszerzésünk becsléséből. 

- Es min alapul ez a becslés? 

- Elsősorban egy kém jelentésén... 

- Úristen! - Kesselring első ízben emelte fel a hangját. - 
Tankjai nincsenek, de kémje, az van! 

- A kémnek legutóbb igaza volt. 

Von Mellenthin visszajött. 

Kesselring azt mondta: - Nem érdekes. Azért vagyok itt, 
hogy megerősítsem a Führer parancsát: ne nyomuljon tovább. 


Rommel elmosolyodott. - Már elküldtem személyes 
üzenetemet a Führernek. - On?... 

- Már én is tábornagy vagyok, közvetlenül fordulhatok 
Hitlerhez. 

- Természetesen. 

- Azt hiszem, von Mellenthin már el is hozta a Führer 
válaszát. 

- Igen - mondta von Mellenthin, és felolvasta a papírlapról: 
- "Az emberre az életben csak egyszer mosolyog a Győzelem 
Istennője. Előre Kairó felé. Adolf Hitler." 

Csend lett. 

Kesselring kiment. 


19. 


Amikor Vandam az irodájába ért, megtudta, hogy Rommel 
annyira előrenyomult, hogy előző este már csak hatvan 
mérföldre állt Alexandriától. 

Úgy látszott, hogy Rommelt nem lehet megállítani. A 
Mersa Matruh-vonal úgy tört ketté, mint egy gyufaszál. Délen 
a 13. hadtest pánikszerűen visszavonult, és északon Mersa 
Matruh erődje kapitulált. A szövetséges erők ismét 
visszavonultak - de nyilván most utoljára. Az új védelmi vonal 
körülbelül harminc mérföldes hosszúságban nyúlt végig a 
tenger és az áthághatatlan Ouattara-szakadék között, és ha 
ez a védelmi vonal is elesik, a szövetségeseknek nem lesz 
többé erejük védekezni, Egyiptom Rommelé lesz. 

Még ezek a hírek sem lohaszthatták le Vandam jó kedvét. 
Több mint huszonnégy órája volt már, hogy hajnalban arra 
ébredt, hogy a szalonja díványán fekszik, Elene-nel a 
karjában. Azóta is valósággal elárasztotta a szinte kamaszos 
vidámság. Minden apró kis részletre emlékezett: hogy milyen 
kicsi és barna volt a lány mellbimbója, milyen volt a bőrének 
az íze, milyen éles volt a körme, amikor a combjába vájta. 
Tudta, hogy az irodájában sem egészen a tőle megszokott 
módon viselkedett. Például mikor visszaadott egy levelet a 
gépírónőnek, mondván, hogy: - Ebben hét helyesírási hiba 
van, jó lesz, ha még egyszer legépeli -, jókedvűen 
rámosolygott a lányra. A lány majdnem leesett a székről. 


Vandam Elene-re gondolt, és azt mondta magában: Miért ne? 
Mi a fenéért ne? És nem volt rá válasz. j 

Kora délelőtt meglátogatta egy tiszt a Különleges Összekötő 
Alakulattól. A főhadiszálláson mindenki tudta már, akinek füle 
volt a hallásra, hogy a Különleges Összekötő Alakulatnak egy 
tényleg különleges, szupertitkos  hírforrása van. Arra 
vonatkozólag eltértek a vélemények, hogy mennyire jó ez a 
hírforrás, és az értékelés már csak azért is nehéz volt, mert 
magával a forrással sohasem beszélhettek. Brown, akinek 
századosi rangja volt, de nyilvánvalóan nem volt katona, 
rátámaszkodott az asztal szélére, és a szájában tartott pipa 
mellől megkérdezte: - Maga még nem kezdte meg az 
evakuálást, Vandam? 

Ezek a fickók a maguk külön világában éltek, tehát semmi 
értelme sem volt figyelmeztetni Brownt, hogy egy 
századosnak egy őrnagyot "uramnak" kell szólítani. Vandam 
megkérdezte: - Micsodát? Az evakuálást? Miért? 

- Mi megyünk Jeruzsálembe. Vagyis mindenki megy, aki túl 
sokat tud. Nem kerülhet senki az ellenség kezébe. 

- Szóval kezdenek idegeskedni a fejesek. - A dolog valóban 
logikus volt: Rommel képes volt megtenni napi hatvan 
mérföldet. 

- Óriási zűrzavar lesz a vasútállomáson, majd meglátja. Fél 
Kairó menekülni próbál, a másik fele meg készülődik a 
felszabadulásra. Haha! 

- Ne mondja el sok embernek, hogy elmennek... 

- Nem, nem, dehogy. Csak a tudomására akartam hozni egy 
apróságot. Mindnyájan tudjuk, hogy Rommelnek kémje van 
Kairóban. 

- Honnan tudják? - kérdezte Vandam. 

- Az anyag Londonon keresztül jön, öreg fiú. Tény, hogy a 
fickót azonosították, mégpedig úgy mint - idézem - a Rasid 
Ali-ügy hősét. Jelent ez magának valamit? 

Vandam megdöbbent. - De még mennyire! - mondta. 

- Hát csak ezt akartam mondani. - Brown elhagyta az 
asztalt. 

- Egy pillanat - mondta Vandam. - Ez minden? 

- Sajnos igen. 

- És mi a forrás? Megfejtett sifre vagy ügynöki jelentés? 

- Elégedjék meg annyival, hogy a forrás megbízható. 


- Maguk mindig ezt mondják. 

- Igen. Nos, lehet, hogy nem látjuk egymást egy darabig. 
Sok szerencsét. 

- Köszönöm - dünnyögte dühösen Vandam. 

- Agyő! - Brown pöfékelve kiment. 

A Rasid Ali-ügy hőse. Hihetetlen volt, hogy Wolff ugyanaz 
az ember, aki Isztambulban túljárt Vandam eszén. Mégsem 
volt lehetetlen. Vandamnek eszébe jutott az a furcsa érzés 
Wolff stílusával kapcsolatban: mintha ismerős lett volna. A 
nőnek, akit Vandam a titokzatos német ügynök után küldött, 
elvágták a nyakát. 

És Vandam most Elene-t küldi ugyanez ellen az ember 
ellen. 

Egy tizedes lépett be, egy paranccsal a kezében. Vandam 
egyre növekvő hitetlenkedéssel olvasta végig. Valamennyi 
alakulatnak ki kell szednie az irattárból azokat a papírokat, 
amelyek veszedelmet jelenthetnek, ha az ellenség kezébe 
kerülnek, és el kell égetnie őket. Egy hírszerző alakulatnak 
úgyszólván a teljes irattára veszedelmet jelenthetett, ha az 
ellenség kezébe kerül. Tehát elégethetjük akár az egész 
irattárat, a szentségit neki, gondolta Vandam. És hogy fog 
utána működni az alakulat? Nyilvánvaló, hogy a fejesek 
szerint az alakulat már nem sokáig fog működni. A dolog 
persze csak elővigyázatossági intézkedés, de annak nagyon 
drasztikus. Csak nem pusztítják el sokévi munka eredményeit, 
hacsak nem gondolják komolyan, hogy a németek valóban 
elfoglalhatják Egyiptomot? 

Ez az összeomlás, gondolta Vandam. Minden összeomlik. 

A dolog szinte elképzelhetetlen volt. Vandam három évet 
áldozott az életéből Egyiptom védelmére. Emberek ezrei 
haltak meg a sivatagban. És ezek után lehetséges volna, hogy 
veszítünk? Hogy végül is mindent feladunk, sarkon fordulunk 
és elszaladunk? Elviselhetetlen volt a gondolat. 

Beszólította Jakest, és figyelte, miközben az elolvasta a 
parancsot. Jakes csak bólintott, mintha számított volna rá. 
Vandam megkérdezte: - Kicsit drasztikus, nem? 

- Majdnem olyan, mint az, ami a sivatagban történik, uram 
- válaszolta Jakes. - Óriási anyagraktárakat építünk óriási 
költségen, aztán mikor visszavonulunk, felrobbantjuk őket, 
hogy ne kerüljenek az ellenség kezére. 


Vandam bólintott. - Hát akkor lásson munkához. Próbálja 
meg, és ne tulajdonítson túl nagy jelentőséget a dolognak, 
már csak az embereink morálja miatt sem, ugyanis 
lehetséges, hogy a fejesek feleslegesen gyulladtak be. 

- Értem, uram. A hátsó udvaron gyújtsunk máglyát? 

- Ott. Keressen egy ócska szemetesvödröt, és lyuggassa ki 
a fenekét. Biztosítsa, hogy az anyag tisztességesen elégjen. 

- Mi legyen az ön irattárával? 

- Előbb átnézem. 

- Igenis, uram. - Jakes kiment. 

Vandam kihúzta az iratszekrénye fiókját, és elkezdte 
kiválogatni a papírjait. Hányszor gondolta az utóbbi három 
évben: ezt nem szükséges az emlékezetembe vésnem, 
bármikor utánanézhetek. Voltak a fiókban nevek és címek, 
személyekről szóló biztonsági jelentések, részletes kódok, 
sifrírozva közvetített parancsok, mindenféle feljegyzések és 
egy külön kis dosszié az Alex Wolffról készült jegyzetekkel. 
Jakes behozott egy hatalmas kartondobozt, amelynek az volt 
az oldalára nyomtatva, hogy "Lipton tea", és Vandam elkezdte 
beledobálni a papírokat, így van ez, ha az ember veszít, 
gondolta. 

A doboz már félig megtelt, amikor Vandam tizedese 
benyitott, és jelentette: - Smith őrnagy keresi önt, uram. 

- Küldje be. - Vandam nem ismert semmiféle Smith 
őrnagyot. 

Az őrnagy alacsony, sovány, negyven év körüli férfi volt, 
kidülledt kék szemmel és meglehetősen önelégült ábrázattal. 
Kezet rázott Vandammel: - Sandy Smith vagyok, a 
titkosszolgálattól. 

Vandam megkérdezte: - Mit tehetek a titkosszolgálatért? 

- Én afféle összekötő vagyok a titkosszolgálat és a vezérkar 
között - magyarázta Smith. - ön érdeklődött egy könyv felől, 
melynek A Manderley-ház asszonya a címe... 

- Igen. 

- A válasz rajtunk keresztül érkezett meg. - Smith elővett 
egy papírlapot, és meglebegtette Vandam előtt. 

Vandam elolvasta az üzenetet. A Titkos Szolgálat portugáliai 
állomásának a főnöke eleget tett A Manderley-ház asszonnyá- 
val kapcsolatos kérésnek: kiküldte egyik emberét, hogy járjon 
végig minden könyvesboltot az országban, ahol angol nyelvű 


könyveket árulnak. Az illető Estoril környékén talált is egy 
könyvkereskedőt, aki emlékezett rá, hogy A Manderley-ház 
asszonyá-ból az egész készletét - hat példányt - egy nőnek 
adta el. A további nyomozás során kiderült, hogy a nő a 
lisszaboni német katonai attasénak a felesége. 

Vandam azt mondta: - Ez megerősíti a gyanúmat. 
Köszönöm, hogy vette a fáradságot, és személyesen hozta át. 

- Nem került különösebb fáradságomba - mondta Smith -, 
úgyis minden délelőtt átjövök, örülök, hogy segíthettem. - 
Azzal kiment. 

Vandam eltöprengett a dolgon, miközben folytatta a 
munkáját. Csak egyetlen elfogadható magyarázatot talált 
arra, hogy a könyv Estorilból a  Szaharába került: 
kétségtelenül egy kódnak az alapja, és ezt a kódot - hacsak 
nincs két sikeresen működő német kém Kairóban - Alex Wolff 
használja. 

Az információnak előbb-utóbb nyilván hasznát fogja venni. 
Csak azt sajnálta, hogy a könyvvel és a megfejtett üzenettel 
együtt nem találták meg a kód kulcsát is. Erről eszébe jutott, 
milyen fontos, hogy elégesse a titkos iratait, és elhatározta, 
hogy a továbbiakban még könyörtelenebbül fogja kiválogatni 
az elpusztítandó papírokat. 

A végén kezébe kerültek alárendeltjeinek a fizetési és 
előléptetési listái, és elhatározta, hogy ezeket is elégeti, mert 
az ellenséges felderítés megállapíthatja a segítségükkel a 
rangjukat. A kartondoboz megtelt. A vállára vette, és kiment 
vele. 

Jakes egy téglákra felállított rozsdás vizeshordóban rakott 
tüzet, s egy tizedes dobálta bele a papírokat. Vandam letette 
a kartondobozt, és egy darabig a tüzet bámulta. Guy Fawkes 
éjszakája jutott az eszébe: Anglia, a  tűzijátékok, a 
krumplisütés meg a XVII. századbeli áruló képmásának az 
elégetése. Elszenesedett papírfoszlányok lebegtek a forró 
levegőben. Vandam elfordult. 

Gondolkozni akart, s elhatározta, hogy sétál egyet. Elhagyta 
a főhadiszállást, és elindult a belváros felé. Fájt az arca. Arra 
gondolt, hogy örülnie kellene a fájdalomnak, mert ez állítólag 
a gyógyulás jele. Szakállt kezdett növeszteni, amely eltakarja 
a sebet, hogy ne legyen visszatetsző, ha lekerül róla a kötés. 
Minden reggel örült, hogy nem kell megborotválkoznia. 


Eszébe jutott Elene, és visszaemlékezett rá, hogyan görbült 
meg ívben a háta, és hogy csillogott a veríték meztelen 
keblén.  Megdöbbentette, ami azután történt, hogy 
megcsókolta a lányt - megdöbbentette, de izgalomba is hozta. 
Ezen az éjszakán sok minden történt először az életében: 
először szeretkezett nem ágyban, hanem díványon, először 
tapasztalta, hogy egy nő éppúgy eljuthat a gyönyör 
tetőfokára, mint egy férfi, először alapult a szex inkább a 
kölcsönös engedékenységen, mint azon, hogy rákényszeríti az 
akaratát egy többé-kevésbé ellenkező nőre. Persze 
tulajdonképpen "katasztrófa", hogy ő meg Elene egymásba 
szerettek. Vandam szülei, barátai meg a hadsereg el lesznek 
képedve, hogy egy Wwogot vesz feleségül. Az anyja 
kötelességének érzi majd, hogy elmagyarázza neki, mekkorát 
hibáztak a zsidók, amikor elutasították Jézust. Vandam 
elhatározta, hogy mindezzel nem törődik. Lehet, hogy ő is 
meg Elene is néhány nap múlva halott lesz. Addig 
sütkérezzünk a napon, amíg süt, gondolta, pokolba a jövővel. 

Gondolatai minduntalan visszatértek arra a nőre, akinek 
Isztambulban elvágták a torkát, és nyitván Wolff vágta el. 
Megrémült a gondolatra, hogy csütörtökön megint nem 
sikerül valami, és Elene ismét egyedül találja magát Wolff-fal. 

Amikor körülnézett, rájött, hogy ünnepi hangulat van a 
levegőben. Elhaladt egy fodrászszalon előtt, és észrevette, 
hogy zsúfolva van, s az utcán hosszú sorban állnak és 
várakoznak előtte a nők. Láthatólag jól ment a 
ruhaüzleteknek. Egy élelmiszerüzletből konzervekkel teli 
kosárral jött ki egy asszony, és Vandam látta, hogy itt is 
hosszú sor áll az üzlet előtt a járdán. A szomszéd üzletnek a 
kirakatában egy tábla volt, amelyre ez volt firkantva: "Sajnos 
nincs kiszolgálás." Vandam rájött, hogy az egyiptomiak a 
felszabadulásra készülnek, és előre örülnek neki. 

Nem tudott szabadulni az érzéstől, hogy katasztrófa 
fenyeget. Még az égbolt is sötétnek látszott. Felnézett: az 
égbolt valóban sötét volt. Mintha szürke köd telepedett volna 
a városra, s a ködben apró részecskék lebegtek. Rájött, hogy 
ez az elszenesedett papírfoszlányokkal keveredett füst. Az 
angolok egész Kairóban égették az irattáraikat, és a kormos 
füst elhomályosította a napot. 


Vandam hirtelen dühös lett önmagára és a szövetséges 
hadsereg többi részére, hogy ilyen egykedvűen készülnek fel a 
vereségre. Hová lett az angliai csata harci szelleme? Mi 
történt a makacssággal és leleményességgel párosult 
bátorsággal, amely állítólag jellemzi a nemzetet? Mit 
tervezünk tulajdonképpen, kérdezte önmagától Vandam. 

Megfordult, és visszaindult Garden City felé, ahol a 
főhadiszállás rekvirált villákban szállásolta el magát. Maga elé 
képzelte az el-Alamein-vonal térképét, ahol a szövetségesek 
utoljára próbálnak helytállni. Ez az egyetlen vonal, amelyet 
Rommel nem tud megkerülni, mert a déli végén ott van az 
áthághatatlan Ouattara-szakadék. Rommelnek át kell törnie a 
vonalat. 

Vajon hol fogja megpróbálni az áttörést? Ha a vonal északi 
végén, akkor választania kell, hogy egyenesen Alexandria felé 
tör-e előre, vagy bekanyarodik, és hátulról támadja meg a 
szövetséges erőket. Ha a déli végén tör át, akkor Kairó felé 
kell mennie, vagy ismét bekanyarodnia, és elpusztítania a 
szövetséges erők maradványait. 

Közvetlenül a vonal mögött volt az Alam Halfa-gerinc, 
amelyről Vandam tudta, hogy nagyon meg van erősítve. 
Nyilvánvaló, hogy a szövetségeseknek jobb volna, ha Rommel 
bekanyarodna, miután áttört a vonalon, mert akkor az Alam 
Halfa megtámadására kellene pazarolnia az erejét. 

Es van még egy tényező. Az Alam Halfát délről csak az 
alattomos — futóhomokon keresztül lehet megközelíteni. 
Valószínűtlen volt, hogy Rommel tud a futóhomokról, mert 
még sohasem hatolt be ilyen mélyen keletre a sivatagba, és a 
sivatagról csak a szövetségeseknek voltak jó térképeik. 

Tehát, — gondolta — Vandam, az én kötelességem 
megakadályozni Alex Wolffot, hogy közölje Rommellel: az 
Alam Halfát erősen védik, és délről nem lehet megtámadni. 

Csüggesztően negatív terv volt. 

Vandam, anélkül hogy tudatosan csinálta volna, elért Wolff 
házához, a Villa les Oliviers-hez. Leült a szemközti kis 
parkban az olajfák alá, és úgy meredt az épületre, mintha az 
meg tudná neki mondani, hol van Wolff. Szórakozottan azt 
gondolta: Bárcsak Wolff baklövést követne el, és arra 
bátorítaná Rommelt, hogy délről támadja meg az Alam Halfát. 

Aztán rádöbbent, hogy mit kell csinálnia. 


Tegyük fel, hogy elkapom Wolffot. Tegyük fel, hogy kézre 
kerítem a rádióját is. Tegyük fel, hogy még a kód kulcsát is 
megtalálom. 

Akkor én játszhatnám el Wolff szerepét, rádión 
összeköttetésbe léphetnék Rommellel, és azt tanácsolhatnám 
neki, hogy támadja meg délről az Alam Halfát. 

Az ötlet gyorsan kibontakozott az agyában, és mámoros 
érzés kezdte eltölteni. Rommel a történtek után meg van 
győződve róla - és teljes joggal -, hogy Wolff információi jók. 
Mi lenne, ha kapna Wolfftól egy üzenetet, hogy az el-Alamein- 
vonal a déli végén gyenge, s ha délről közelítené meg az Alam 
Halfát, kiépített úton tehetné, és hogy magát az Alam Halfát 
csak gyengén védelmezik? 

A kísértés túl nagy lenne, Rommel nem tudna ellenállni 
neki. 

Áttörné a vonalat a déli végén, arra számítva, hogy az Alam 
Halfa nem okoz majd sok gondot. Aztán elakadna a 
futóhomokban. És miközben keresztülvergődne rajta, a 
tüzérségünk megtizedelné az erőit. És amikor az Alam 
Halfához érne, rájönne, hogy erősen védelmezik. De addigra 
mi már újabb erőket vethetnénk be a frontvonalról, és 
harapófogóba szoríthatnánk az ellenséget. 

Ha a csel sikerülne, nemcsak Egyiptomot lehetne 
megmenteni, hanem az Afrika Korpsot is meg lehetne 
semmisíteni. 

Azt gondolta: A fejesek elé kell terjesztenem az ötletet. 

Nyilván nem lesz könnyű dolga. A helyzete most nem 
különösebben kedvező, sőt a reputációja szinte semmivé vált 
Alex Wolff miatt. De azért bizonyára látni fogják, hogy az ötlet 
érdemes a megfontolásra. 

Fölállt a padról, és elindult az irodája felé. Hirtelen egészen 
másnak látta a jövőt. A mecsetek mozaikpadlóján talán 
mégsem fognak német csizmák dobogni. Az egyiptomi 
műzeum kincseit talán mégsem fogják Berlinbe szállítani. 
Billynek talán mégsem kell beállnia a Hitlerjugendbe. Es 
Elene-t talán mégsem küldik Dachauba. 

Mindnyájan megmenekülnénk, gondolta. 

Ha elkapom Wolffot. 


Harmadik rész 
ALAM HALFA 
20. 


Egy szép napon úgyis orrba vágom Bogge-ot, gondolta 
Vandam. 

Bogge alezredes ma a legrosszabb formájában volt: 
határozatlan, gunyoros és sértődékeny. Idegesen köhécselt, 
mint mindig, amikor félt megszólalni, és most rengeteget 
köhécselt. Fészkelődött is: a papírokat rendezgette az 
íróasztalán, keresztbe vetette, majd letette a lábát, meg azt 
az átkozott krikettlabdát fényesítgette. 

Vandam mozdulatlanul, csendben ült, várta, hogy Bogge 
lehetetlen helyzetbe hozza magát. 

- Hát ide figyeljen, Vandam, a stratégia Auchinleck dolga. 
A maga dolga a személyi biztosítás - és nem csinálja valami 
jól. 

- Auchinleck sem csinálja jól az övét - mondta Vandam. 

Bogge úgy tett, mintha nem hallotta volna. Kezébe vette 
Vandam előterjesztését. Vandam részletesen leírta átejtési 
tervét, és szabályszerűen Bogge elé terjesztette, de egy 
másolatot küldött belőle a dandártábornoknak is. - Először is, 
ez a terv tele van lyukakkal - mondta Bogge. 

Vandam nem szólt rá semmit. 

- Tele van lyukakkal. - Bogge köhécselt. - Először is azt 
jelenti, hogy a jó öreg Rommelt átengedjük a vonalunkon, 
nem? 

Vandam azt mondta: - A terv talán elég jó ahhoz, hogy 
átengedhessük. 

- Hát igen. Úgy látszik, nem érti, miről van szó. Majd 
elmagyarázom. Ha egy ilyen lyukkal teli tervet felterjeszt, 
tekintve, hogy a reputációja jelenleg nem valami jó, úgy ki 
fogják nevetni, hogy el kell tűnnie Kairóból. - Köhécselt. - 
Maga arra akarja biztatni Rommelt, hogy támadja meg a 
vonalunkat a leggyengébb pontján - vagyis alkalmat akar adni 
neki arra, hogy átjusson rajta! Így van? 


- Igen. A vonal egyes részei gyöngébbek, mint a többi, és 
mivel Rommelnek is van légi felderítése, lehetséges, hogy 
úgyis tudja, melyik részek a gyöngék. 

- De maga a lehetőséget bizonyossággá akarja változtatni. 

- Igen. Az utána következő csapda miatt. 

- Nos, én úgy látom, hogy mi azt szeretnénk, ha a jó öreg 
Rommel a vonal legerősebb pontját támadná meg, hogy ne 
tudjon áttörni. 

- Igen ám, de ha visszaverjük, újracsoportosítja az erőit, és 
ismét megtámad bennünket. Ha viszont csapdába ejtjük, 
egyszer s mindenkorra végezhetünk vele. 

- Nem, nem és nem. Kockázatos. Nagyon kockázatos. Ez az 
utolsó védelmi vonalunk, pajtás. - Bogge nevetett. - Ez után a 
védelmi vonal után már csak egy kis csatorna van Rommel és 
Kairó között. Úgy látszik, hogy maga nincs tisztában ezzel... 

- Nagyon is tisztában vagyok vele, uram. Hadd fejtsem ki a 
tervet. Egy: ha Rommel átjut a vonalon, el kell térítenünk az 
Alam Halfa felé, abban a téves reményben, hogy ott könnyű 
győzelmet arat. Kettő: kívánatos, hogy az Alam Halfát dél felől 
támadja meg, a futóhomok miatt. Három: vagy megvárjuk, 
hogy lássuk, melyik végén támadja meg a vonalat, és 
megkockáztatjuk, hogy észak felé menjen; vagy arra biztatjuk, 
hogy dél felé menjen, és vállaljuk a kockázatot, hogy ezáltal 
növeljük az esélyét, hogy először áttör a vonalon. 

- Nos - mondta Bogge -, most, hogy újrafogalmazta a 
dolgot, a terv kezd valamivel értelmesebbnek látszani. Nos, 
ide figyeljen: hagyja itt a tervet, hadd gondolkozzam rajta egy 
darabig. Ha lesz egy kis időm, sűrűfésűvel átmegyek az 
egészen, és meglátom, elfogadható formába tudom-e önteni. 
Akkor talán felterjeszthetjük a fejeseknek. 

Értem, gondolta Vandam, a halogatás célja az, hogy a 
tervet Bogge a maga tervének tüntesse fel. Na és akkor mi 
van? Ha Bogge még a dolgok jelenlegi szakaszában is képes 
így taktikázni, sok szerencsét neki hozzá. A győzelem a 
fontos, nem a dicsőség. 

Vandam azt mondta: - Rendben van, uram. De ha szabad 
hagsúlyoznom az időtényezőt... Ha a terv kivihető, gyorsan 
kell cselekedni. 

- Azt hiszem, a dolog sürgősségét én tudom a legjobban 
megítélni, őrnagy. Nem gondolja? 


- De igen, uram. 

- És különben is minden attól függ, hogy azt a nyavalyás 
kémet el tudjuk-e csípni, márpedig ez eddig magának nem 
nagyon sikerült, igaz? 

- Igaz, uram. 

- A ma esti akció irányítását én magam veszem a kezembe, 
hogy ne történjék újabb baklövés. Terjessze a délután 
folyamán elém az elképzeléseit, és majd együtt megbeszéljük 
őket... 

Kopogtak az ajtón, és a dandártábornok lépett be. Vandam 
és Bogge felugrott. 

Bogge köszönt: - Jó reggelt, uram. 


- Pihenj, uraim - mondta a dandártábornok. - Magát 
keresem, Vandam. ; 

Bogge megszólalt: - Eppen egy dátejtési tervvel 
foglalkozunk... 


- Igen, láttam a feljegyzést. 

- O, tehát Vandam önnek is küldött belőle egy példányt - 
mondta Bogge. Vandam nem nézett Bogge-ra, de tudta, hogy 
az alezredes nagyon dühös rá. 

- Küldött - mondta a dandártábornok. Vandamhez fordult. - 
Magának kémeket kell fognia, őrnagy, nem stratégiai 
tanácsokat adnia a tábornokoknak. Talán ha kevesebb időt 
töltene azzal, hogy megmagyarázza nekünk, hogyan nyerjük 
meg a háborút, jobb biztosítótiszt lehetne. 

Vandamnek összeszorult a szíve. 

Bogge azt mondta: - En is éppen azt mondtam neki... 

A dandártábornok a szavába vágott. - Mivel azonban már 
elkészítette ezt a tervet, és mivel a terv ragyogó, szeretném, 
ha velem jönne, és előadná Auchinlecknek. Tudja nélkülözni az 
őrnagyot, Bogge? 

- Természetesen, uram - mondta Bogge összeszorított 
foggal. 

- Akkor oké, Vandam. Az értekezlet bármelyik pillanatban 
megkezdődhet. Jöjjön. 

Vandam követte a dandártábornokot, és nagyon halkan 
csukta rá Bogge-ra az ajtót. 


Aznap, amikor Wolffnak ismét találkoznia kellett Elene-nel, 
Smith őrnagy ebédidőben ismét megérkezett a bárkaházba. 

Az információ, amelyet az aktatáskájában magával hozott, 
az eddigi legértékesebb információ volt. 

Wolff és Szonja rutinszerűen végigjátszottak már ismerős 
szerepüket. Wolff úgy érezte magát, mint egy színész egy 
francia bohózatban, aki estéről estére mindig ugyanabban a 
színpadi szekrényben kénytelen elbújni. Szonja és Smith a 
forgatókönyv szerint a nappaliban kezdték a kereveten, aztán 
átmentek a hálószobába. Mire Wolff kibújt a szekrényből, a 
függöny már össze volt húzva, és a padlón ott hevert Smith 
aktatáskája, cipője meg a sortja, a kulcskarikával a zsebében. 

Wolff kinyitotta az aktatáskát, és olvasni kezdett. 

Smith ezúttal is egyenesen a főhadiszálláson tartott 
délelőtti értekezletről jött a bárkaházba. Auchinleck meg a 
törzskara ezeken az értekezleteken tárgyalta meg a 
szövetségesek stratégiáját, és határozott a tennivalókról. 

Wolff már néhány percnyi olvasás után látta, hogy amit a 
kezében tart, nem más, mint a szövetségesek utolsó védelmi 
vonalának, az el-Alamein-vonalnak a teljes leírása. 

A vonal a gerinceken levő tüzérségből, a síkságon levő 
"tankokból és a köztük levő aknamezőkből állt. Az Alam Halfa- 
gerinc, öt mérfölddel a vonal közepe mögött, máris szilárdan 
meg volt erősítve. Wolff megjegyezte magának, hogy a vonal 
déli vége a gyengébb, mind a katonák számát, mind az 
aknákat tekintve. 

Smith aktatáskájában volt egy papírlap, amely az ellenség 
helyzetét is vázolta. A szövetségesek hírszerzésének az volt a 
véleménye, hogy Rommel valószínűleg a déli végén fog 
áttörni, de megjegyezte, hogy az északi vég is lehetséges. 

Ez alá ceruzával írva ott volt - valószínűleg Smith keze 
írásával - néhány sor, amelyet Wolff izgalmasabbnak talált, 
mint a többi anyagot együttvéve. Ez a néhány sor így 
hangzott: "Vandam őrnagy átejtési tervet javasol. Bátorítsuk 
Rommelt, hogy törjön át a déli végen, csaljuk az Alam Halfa 
feléé, hogy akadjon el a futóhomokban, aztán fogjuk 
harapófogóba. A tervet Auk elfogadta." 

Semmi kétség, hogy az "Auk" Auchinlecket jelentette. 
Micsoda felfedezés volt ez! Wolff nemcsak a szövetségesek 
védelmi vonalának a részleteit tartotta a kezében - azt is 


tudta, milyen lépést várnak Rommeltől, és ismerte az átejtési 
tervüket is. 

És ez az átejtési terv Vandamtól származott! 

Úgy fogják emlegetni a dolgot, mint a század legnagyobb 
kémteljesítményét! Wolff lesz az, aki biztosítja Rommel 
győzelmét Észak-Afrikában! 

Ezért ki fognak nevezni Egyiptom királyává, gondolta, és 
elmosolyodott. 

Fölnézett, és meglátta, hogy Smith áll a függönyök között, 
és rábámul. 

- Hát maga meg ki a fene? - bömbölte Smith. 

Wolff dühös lett, mert rájött, hogy nem figyelt eléggé a 
hálószobából kiszűrődő hangokra. Valami nem sikerült, nem a 
forgatókönyv szerint történt, nem pukkant figyelmeztetésül a 
pezsgősüveg dugója! Ő meg teljesen elmerült a stratégiai 
gondolatokban. A hadosztályok és dandárok vég nélküli 
névsora, a katonák és a tankok száma, az üzemanyag és az 
utánpótlás mennyisége, a hidak, szakadékok és a futóhomok 
minden figyelmét igénybe vették, nem ügyelt az itteni 
hangokra. Hirtelen borzasztóan megijedt, hogy a diadal 
pillanatában elgáncsolhatják. 

Smith ordított: - Az az én aktatáskám, az úristenit! 

És előrelépett. 

Wolff kinyújtotta a karját, elkapta Smith bokáját, és oldalt 
rántotta. Az őrnagy hangos puffanással elvágódott a padlón. 

Szonja sikított. 

Wolff és Smith feltápászkodott. 

Smith alacsony, sovány ember volt, tíz évvel idősebb 
Wolffnál, és nem is volt jó kondícióban. Hátralépett, félelem 
tükröződött az arcán. Beleütközött egy  polcba, oldalt 
pillantott, , meglátott a polcon egy metszett üveg 
gyümölcsöstálat, felkapta, és hozzávágta Wolffhoz. 

Nem talált, a tál beleesett a mosogatóba, és éktelen zajjal 
darabokra tört. 

A lárma, gondolta Wolff: ha még nagyobb lármát csap, az 
emberek kíváncsian idecsődülnek. Smith felé indult. 

Smith, aki a falnak támaszkodott, ordított: - Segítség! 

Wolff csak egyszer ütötte meg, az álla hegyén. Smith 
lecsúszott a fal mellett, és eszméletlenül ülő helyzetbe rogyott 
a padlóra. 


Szonja előjött a függöny mögül, és rábámult. 

Wolff az ujjait dörzsölte. - Ez az első eset, hogy ilyesmit 
csináltam - mondta. 

- Micsodát? 

- Hogy állón vágtam valakit, és rögtön kiütöttem. Azt 
hittem, ilyesmire csak a bokszolok képesek. 

- Most ne azzal törődj, hanem azzal, hogy mit fogunk vele 
csinálni! 

- Nem tudom. - Wolff fontolóra vette a lehetőségeket. 
Megölni Smitht veszedelmes volna, mert egy tiszt halála - és 
az aktatáskájának az eltűnése - iszonyú hajtóvadászatot 
idézne elő a városban. Aztán ott volna még az a kérdés is, 
hogy mit csináljanak a hullával. És Smith nem hozna többé 
titkokat. 

Smith nyögött egyet, és megmozdult. 

Wolff azon tűnődött, vajon nem engedhetné-e el Smitht. 

Hiszen ha Smith elárulná, hogy mi történt a bárkaházban, 
végül is önmagát keverné bajba. Nemcsak a karrierjét tenné 
tönkre, hanem valószínűleg börtönbe is vetnék. Nem olyan 
embernek látszott, aki feláldozza magát egy magasabb 
ügyért. 

Engedjem szabadon? Nem, túlságosan nagy a kockázat. 
Tudni, hogy van a városban egy angol tiszt, aki birtokában 
van Wolff minden titkának... Lehetetlen. 

Smith kinyitotta a szemét. - Maga... - mondta - maga 
Slavenburg. - Szonjára nézett, aztán ismét Wolffra. - Maga 
mutatta be őt a Csa-Csában... Előre ki volt tervelve minden... 

- Pofa be - mondta halkan Wolff. Megölni vagy elengedni: 
milyen egyéb lehetőség van még? Csak egy: itt tartani, 
összekötözve, betömött szájjal, amíg Rommel Kairóba nem ér. 

- Rohadt kémek mind a ketten - mondta Smith. Falfehér 
volt az arca. 

Szonja kajánul azt mondta: - És te még azt hitted, hogy a 
szánalmas testedért vagyok oda. 

- Igen. - Smith már teljesen magához tért. - Okosabb is 
lehettem volna, mint hogy egy wog kurvában bízzak. 

Szonja előrelépett, és meztelen lábával Smith arcába 
rúgott. 


- Elég! - mondta Wolff. - Inkább azon gondolkozzunk, hogy 
mit csináljunk vele. Van itt valami kötél, amivel 
megkötözhetnénk? 

Szonja gondolkozott egy pillanatig. - Van a fedélzeten, a 
hajó orrában levő ládában. 

Wolff kivette a  konyhaszekrény fiókjából a nehéz 
acéldarabot, amellyel a húsvágó kést szokta élesíteni. A 
kezébe nyomta Szonjának: - Ha megmozdul, üsd le vele - 
mondta. Nem hitte, hogy Smith megmozdulna. 

Éppen fel akart menni a létrán a fedélzetre, amikor 
lépteket hallott a pallón. 

Szonja felkiáltott: - A postás! 

Wolff letérdelt Smith elé, és előhúzta a kését. 

- Nyisd ki a szád. 

Smith mondani akart valamit, mire Wolff a foga közé 
csúsztatta a kést, és azt mondta: - Ha megmozdulsz, vagy 
csak egy hangot is adsz, kivágom a nyelved. 

Smith mozdulatlanul ült, és rémült tekintettel meredt 
Wolffra. 

Wolff rájött, hogy Szonja anyaszült meztelen. 

- Gyorsan kapj magadra valamit! 

Szonja lerántotta a lepedőt az ágyról, és beleburkolózott, 
miközben a létra aljához ment. Kinyílt a csapóajtó. Szonja egy 
kicsit leengedte magán a lepedőt, mikor felnyúlt, hogy 
elvegye a levelet. 

- Jó napot - mondta a postás. A tekintetét magára vonta 
Szonja félig meztelen keble. 

Szonja felment a létrán a postásig - úgy, hogy az kénytelen 
volt hátrálni -, és még lejjebb eresztette magán a lepedőt. - 
Köszönöm - mosolygott negédesen. A csapóajtó után nyúlt, és 
becsukta. 

Wolff fellélegzett. 

Hallani lehetett, ahogy a postás végigmegy a fedélzeten, 
aztán a pallón. 

Wolff odaszólt Szonjának: - Add csak ide azt a lepedőt. 

Szonja levette magáról a lepedőt, és ismét meztelenül állt. 

Wolff kivette a kést Smith szájából, és levágott vele vagy 
kétlábnyit a lepedőből. Golyóvá gyűrte a vásznat, és 
beletömte Smith szájába. Smith nem tanúsított ellenállást. 
Wolff bedugta a kést a hóna alatt levő hüvelybe. Felállt. Smith 


behunyta a szemét. Látszott rajta, hogy elernyedt és 
legyőzött. 

Szonja - kezében a fenőacéllal - készen állt, hogy fejbe 
verje Smitht, miközben Wolff fölment a létrán a fedélzetre. A 
láda, amelyet Szonja említett, a hajó orrában volt egy lépcső 
alatt. Wolff kinyitotta. Hevert benne egy tekercs kötél. Talán 
ezzel kötötték ki a hajót, amikor még nem volt bárkaház. Wolff 
kivette a kötelet. Erős, de nem túlságosan vastag kötél volt: 
tökéletesen megfelelt a célnak, hogy összekötözzék vele 
valakinek a kezét meg a lábát. 

Egyszer csak meghallotta a fedélzet alól Szonja hangját: 
hangosan kiáltott. Aztán lábak csattogtak a létrán. 

Wolff eldobta a kötelet, és megperdült. 

Smith, akin csak alsónadrág volt, mászott ki sietve a 
csapóajtón. 

Mégsem volt olyan legyőzött, amilyennek látszott, és Szonja 
nyilván nem találta el a fenőacéllal. 

Wolff gyorsan keresztülrohant a fedélzeten a pallóhoz, 
hogy elállja az útját. 

Smith megfordult, a hajó másik oldalára rohant, és 
beleugrott a vízbe. 

- A szentségit! - káromkodott Wolff. 

Gyorsan körülnézett. A többi bárkaház fedélzetén egy árva 
lelket sem lehetett látni: az ebéd utáni szieszta ideje volt. A 
vontatóösvény üres volt, kivéve a "koldust" - akit nyilván 
Kemel állított oda - meg egy embert, aki elég távol, az 
ellenkező irányba ment. A folyón csak két felukka volt látható, 
legalább . negyed mérföldnyire, mögöttük meg egy 
vontatógőzös úszott lassan. 

Wolff a hajó széléhez rohant. Smith felmerült, levegő után 
kapkodott. Megtörölte a szemét, és körülnézett, hogy 
tájékozódjon. — Ugyetlenül lubickolt a vízben. Aztán 
gyakorlatlanul úszni kezdett, el a bárkahajótól. 

Wolff néhány lépést hátrált, aztán futva beleugrott a 
folyóba. 

Lábbal előre, pontosan Smith fején landolt. 

Néhány másodpercig zavaros volt minden. Wolff a víz alá 
merült, s a karok és lábak - az ő meg Smith karjai és lábai - 
gomolyagában küszködött, hogy felszínre jusson, és 
ugyanakkor víz alá nyomja Smitht. Amikor nem tudta tovább 


visszatartani a lélegzetét, ellökte magát Smithtől, és 
felmerült. 

Levegőt szippantott, és megtörölte a szemét. Smith feje 
bukkant fel előtte, az őrnagy prüszkölt és köpködött, Wolff 
mindkét kezével utánanyúlt, elkapta Smith fejét, maga felé 
húzta és lenyomta. Smith ficánkolt, mint egy hal. Wolff a 
nyakába kapaszkodott, és még lejjebb nyomta. Ő maga is a 
víz alá került, aztán egy pillanat múlva ismét felmerült. Smith 
még mindig a víz alatt volt, és még mindig ficánkolt. 

Meddig tart, amíg megfullad egy ember? - gondolta Wolff. 

Smith görcsösen rándult egyet, és kiszabadította magát. 
Kidugta a vízből a fejét, és teleszívta a tüdejét levegővel. Wolff 
megpróbálta megütni. Az ütés talált, de nem volt benne erő. 
Smith prüszkölt és öklendezett, s közben borzongva zihált. 
Wolff maga is rengeteg vizet nyelt. Ismét Smith után nyúlt. 
Ezúttal sikerült az őrnagy mögé kerülnie, és egyik karját Smith 
nyaka köré fonta, a másikkal meg a fejét nyomta lefelé. 

Úristen, gondolta, remélem, senki sem látja. 

Smith alámerült. Most arccal lefelé volt a vízben, Wolff 
térdével a hátában és a feje Wolff karjának a szorításában. 
Tovább dobálta magát a víz alatt, forgolódott, rángatózott, a 
karjával csépelt, a lábaival rugdalózott, és megpróbálta 
kiszabadítani magát. Wolff megszorította a nyakát, és még 
jobban lenyomta. 

Fulladj meg, csirkefogó, fulladj már meg! 

Érezte, hogy Smith szája kinyílik, és tudta, hogy az őrnagy 
már csak vizet nyel. Még görcsösebben kezdett rángatózni. 
Wolff úgy érezte, kénytelen lesz elengedni. A vergődő Smith őt 
is a víz alá húzta. Wolff behunyta a szemét és visszafojtotta a 
lélegzetét. Érezte, hogy Smith gyöngül. A tüdeje már félig tele 
lehet vízzel, gondolta Wolff. Néhány másodperc múlva 
Wolffnak magának is levegőre lett volna szüksége. 

Smith mozdulatai egyre erőtlenebbek lettek. Wolff - 
kevésbé szorosan tartva az őrnagyot - fölfelé rúgta magát, 
hogy levegőt kapjon. Egy másodpercig csak lélegzett. Smith 
már holtsúly volt. Wolff a lábát használva úszott a bárkaház 
felé, maga után húzva Smitht. Smith feje kinn volt ugyan a 
vízből, de úgy látszott, már nem él. 

Wolff elért a bárka oldalához. Szonja a fedélzeten állt, 
köntös volt rajta, és lefelé bámult. 


Wolff felszólt: - Látott valaki? 

- Nem hiszem. Meghalt? 

- Meg. 

Most mi a fenét csináljak? - gondolta Wolff. 

A hajó oldalának támasztotta Smitht. Ha elengedem, a víz 
színén fog lebegni, gondolta. A holttestet meg fogják találni 
valahol a közelben, és akkor minden bárkaházat átkutatnak. 
De fél Kairón sem cipelhetem keresztül a hullát, hogy 
megszabaduljak tőle. 

Smith hirtelen megrándult, és vizet okádott. 

- Úristen, ez még él! - mondta Wolff. Ismét víz alá nyomta 
Smitht. Ez így nem jó, túlságosan sokáig tart. Elengedte 
Smitht, előhúzta a kését, és döfött. Smith a víz alatt volt, s 
csak gyengén mozgott. Wolff a víz alatt nem tudta irányítani a 
kést, vaktában döfködött vele. Smith kapálózott. A tajtékzó víz 
rózsaszínű lett. Wolffnak végre sikerült elkapnia Smitht a 
hajánál fogva, és egyenesen tartania a fejét, amíg elvágta a 
torkát. 

Most már tényleg meghalt. 

Wolff elengedte Smitht, amíg visszadugta a hüvelyébe a 
kést. A folyó vize sárosból vörös lett körülöttük. Vérben 
úszom, gondolta Wolff, és hirtelen elfogta az undor. 

A hulla elsodródott. Wolff visszahúzta. Rájött, de már későn, 
hogy egy vízbe fúlt őrnagy valószínűleg csak azt jelenthette 
volna, hogy beleesett a folyóba, de egy elvágott torkú 
őrnagyot kétségtelenül meggyilkoltak. Most már kénytelen 
volt elrejteni a holttestet. Felnézett. - Szonja! 

- Rosszul vagyok. 

- Az most nem érdekes. Le kell süllyesztenünk a hullát a 
víz fenekére. 

- Jaj, istenem, a víz csupa vér! 

- Figyelj rám! - A legszívesebben ráordított volna a nőre, 
hogy hagyja abba a siránkozást, de kénytelen volt halkan 
beszélni. - Kerítsd elő... kerítsd elő azt a kötelet. Gyorsan! 

Szonja eltűnt egy pillanatra a szeme elől, aztán visszatért, a 
kötéllel a kezében. Teljesen gyámoltalan, gondolta Wolff, neki 
kell megmondania, hogy mit csináljon. 

- Most pedig keresd meg Smith aktatáskáját, és tegyél bele 
valami nehezet. 

- Valami nehezet... De mit? 


- Jézus Mária... Hát mi van a hajón, ami nehéz? Ami igazán 
nehéz? Izé... a könyvek, a könyvek nehezek. Nem, az nem 
lesz elég... Már tudom, üvegek kellenek. Teli pezsgősüvegek. 
Rakd tele az aktatáskáját pezsgősüvegekkel. 

- Miért? 

- Úristen, hagyd abba a kérdezősködést, és csináld, amit 
mondok! 

Szonja ismét eltűnt. A kerek hajóablakon át Wolff látta, 
hogy lemegy a létrán a nappaliba. Nagyon lassan mozgott, 
mint az alvajáró. 

Siess, te kövér szuka, siess! 

Szonja kábán körülnézett. Még mindig lassan mozogva 
fölvette a padlóról az aktatáskát, bevitte a konyhába, és 
kinyitotta a jégszekrényt. Belenézett, mintha azon tűnődne, 
mit vegyen elő vacsorára. 

Gyerünk már! 

Szonja kivett egy pezsgősüveget. Aztán ott állt, egyik 
kezében az üveggel, a másikban az aktatáskával, és a 
homlokát ráncolta, mintha nem emlékezne rá, hogy mit is kell 
csinálnia velük. Végre felderült az arca, és betette az üveget a 
táskába, vízszintesen. És kivett a jégszekrényből még egy 
üveget. 

Wolff azt gondolta: Állítsd fel őket, te hülye, úgy több 
belefér. 

Szonja betette a táskába a másik üveget is, ránézett, aztán 
kivette, és mind a kettőt felállította. 

Ragyogó, gondolta Wolff. 

Szonjának négy üveget sikerült beleraknia a táskába. 
Becsukta a jégszekrényt, és körülnézett, milyen nehéz tárgyat 
tehetne még bele. Felkapta a fenőacélt meg egy Üveg 
papírnehezéket, azokat is beletette az aktatáskába, és bezárta 
a táskát. Aztán felmászott a fedélzetre. 

- Most mi legyen? - kérdezte. 

- Kösd a kötél végét az aktatáska fogójára. 

Szonja már magához tért a kábultból. Ujjai fürgén 
mozogtak. 

- Jó szorosra kösd - mondta Wolff. 

- Oké. 

- Nincs valaki a környéken? 

Szonja gyorsan körülpillantott. - Nincs. 


- Siess. 

Szonja megkötötte a csomót. 

- Dobd le nekem a kötél másik végét - mondta Wolff. 

Szonja ledobta, Wolff elkapta. Egyre jobban kifáradt az 
erőlködéstől, hogy a víz színén tartsa magát, és ugyanakkor a 
hullát se engedje el. De egy pillanatra mégis kénytelen volt 
elengedni, mert mind a két kezére szüksége volt a kötélhez, 
és kénytelen volt dühösen taposni a vizet, hogy állva tudjon 
maradni benne. A kötelet áthúzta a halott ember hóna alatt, 
kétszer körülcsavarta a törzsén, aztán csomóra kötötte. E 
művelet során többször is azon vette észre magát, hogy 
süllyed, és egyszer az egész szája tele lett az undorító véres 
vízzel. Végre elkészült. 

- Próbáld ki a csomót - parancsolt Szonjára. 

- Jó szoros. 

- Most dobd az aktatáskát a vízbe, amilyen messzire csak 
tudod. 

Szonja átdobta az aktatáskát a hajó pereme fölött. A 
bárkaháztól néhány yardnyira csapódott a vízbe - túlságosan 
nehéz volt, Szonja nem tudta messzebbre dobni -, aztán 
lesüllyedt. A kötél lassan követte a táskát, Smith és a táska 
között megfeszült, aztán a holttest is alámerült. Wolff a víz 
felszínét figyelte. A csomók jól tartottak. Rugdalózni kezdett 
a lábával a víz alatt, ahol a holttest lesüllyedt: nem érzett 
semmit. A hulla jó mélyre süllyedt. 

- Liebe Gott, milyen undorító - suttogta Wolff. 

Felmászott a fedélzetre. Amikor lenézett, látta, hogy a 
rózsaszínű árnyalat gyorsan szétoszlik a vízen. 

Megszólalt egy hang: - Jó napot. 

Wolff és Szonja gyorsan a vontatóösvény felé fordult. 

- Jó napot! - válaszolta Szonja. És halkan odasúgta 
Wolffnak: - Egy szomszéd. 

A szomszéd egy középkorú félvér nő volt, bevásárlókosarat 
cipelt. Azt mondta: - Valami loccsanást hallottam, csak nem 
történt valami baj? 

- Izé... semmi - mondta Szonja. - Csak a kiskutyám esett a 
vízbe, és szegény Mr. Robinsonnak kellett kimentenie. 

- Derék dolog volt tőle! - mondta az asszony. - Nem is 
tudtam, hogy kutyája van. 

- Kölyökkutya, ajándékba kaptam. 


- Milyen fajta? 

Wolff ordítani szeretett volna: Menj már innen, te ostoba 
vénasszony! 

- Puli - válaszolta Szonja. 

- Szeretném megnézni. 

- Talán majd holnap. Most büntetésül bezártuk. 

- Szegény jószág. 

- Azt hiszem, okosabb, ha átöltözöm - mondta Wolff. 

Szonja meg odaszólt a 6 szomszédasszonynak: — - 
Viszontlátásra holnap. 

- Örvendek, hogy megismerhettem, Mr. Robinson - mondta 
a szomszédasszony. 

Wolff és Szonja lement a fedélzet alá. 

Szonja lerogyott a díványra, és behunyta a szemét. Wolff 
levetette vizes ruháit. 

Szonja azt mondta: - Ez a legrosszabb, ami eddig történt 
velem. 

- Túl fogod élni - mondta Wolff. 

- Legalább angol volt. 

- Az. Ugrándoznod kellene örömödben. 

- Fogok is, ha agyomrom már nem forog. 

Wolff bement a fürdőszobába, és megeresztette a kád 
csapját. Amikor visszajött, Szonja megkérdezte: - Megérte? 

- Meg. - Wolff a katonai iratokra mutatott, amelyek még 
mindig a padlón hevertek, ahová ejtette őket, amikor Smith 
meglepte. - Ez az anyag aranyat ér - ennél értékesebbet még 
egyszer sem hozott nekünk. Ezzel Rommel megnyerheti a 
háborút. 

- Mikor akarod leadni? 

- Ma éjfélkor. 

- Ma este Elene-t fogod idehozni. 

Wolff rábámult. - Hogy tudsz ilyesmire gondolni, mikor 
csak most öltünk meg egy embert és süllyesztettük el a 
hulláját? 

Szonja kihívóan nézett vissza rá. - Nem tudom, csak azt 
tudom, hogy nagyon szexis érzést keltett bennem. 

- Úristen! 

- Ma este igenis ide fogod hozni azt a lányt. Tartozol vele 
nekem. 


Wolff tétovázott. - De hát akkor kell leadnom a 
rádióüzenetet, amikor éppen itt lesz. 

- Én majd lefoglalom addig, amíg te a rádióval vacakolsz. 

- Hát nem tudom... 

- A szentségit, Alex, ezzel tartozol nekem! 

- Rendben van. 

- Köszönöm. 

Wolff , bement a fürdőszobába. Szonja egyszerűen 
hihetetlen, gondolta. Elképesztő, hogy milyen perverz tud 
lenni. Wolff beült a forró vízbe. 

Szonja beszólt a hálószobából: - De hát ezentúl Smith már 
nem fog többé titkokat hozni neked. 

- Azt hiszem, nem is lesz szükségünk rájuk az utolsó 
ütközet után - válaszolta Wolff. - Smith megtette, amire 
rendeltetett. 

Fogta a szappant, és nekilátott lemosni magáról a vért. 


21. 


Vandam egy órával Elene és Alex Wolff találkozója előtt 
kopogtatott a lány lakásának ajtaján. 

Elene fekete estélyi ruhában és magas sarkú fekete cipőben 
nyitott ajtót. Selyemharisnyában volt, és vékony aranylánc 
lógott a nyakában. Az arca ki volt készítve, a haja csillogott. 
Várta Vandamet. 

Vandam rámosolygott: a lány ismerős volt, és mégis 
elképesztően gyönyörű. - Hello. 8 

- Gyere be. - Bevezette a férfit a nappaliba. - Ulj le. 

Vandam meg akarta csókolni, de a lány nem adott rá 
alkalmat. Vandam leült a díványra. - A ma estére vonatkozó 
részleteket szeretném elmondani neked. 

- Oké. - A lány a szemközti székre ült le. - Akarsz egy italt? 

- Persze. 

- Akkor szolgáld ki magad. Vandam rábámult. - Valami baj 
van? 

- Nincs semmi baj. Tölts magadnak egy pohárral, aztán 
tájékoztass. 

Vandam a homlokát ráncolta. - Mi ez? 


- Semmi. Dolgunk van, lássunk hát neki. Vandam felállt, 
hozzálépett, és letérdelt a széke elé. - Mi van veled, Elene? 

A lány dühösen nézett rá. Látszott rajta, hogy közel van a 
síráshoz. Rákiáltott: - Hol voltál két napig? 

Vandam elfordította a fejét, és gondolkozott. - Dolgoztam. 

- És mit gondolsz, én hol voltam? 

- Gondolom, itt. - Pontosan! 

Vandam nem értette, hogy ez mit jelent. Keresztülvillant az 
agyán, hogy egy olyan nőbe szeretett bele, akit alig ismer. Azt 
mondta: - En dolgozom, te meg itt voltál, azért vagy dühös 
rám? 

- Igen! - kiáltotta a lány. 

Vandam azt mondta: - Csillapodj. Nem értem, miért vagy 
ilyen dühös, és szeretném, ha megmagyaráznád. 

- Nem! 

- Akkor nem tudom, mit mondjak. - Vandam leült a 
padlóra, háttal a lánynak, és cigarettára gyújtott. Valóban 
nem tudta, hogy mi dúlta fel a lányt, de az ő viselkedésében 
kétségtelenül engedékenység volt: kész volt megalázkodni, 
bocsánatot kérni, akármit követett is el, és amit elkövetett, 
jóvátenni - de kitalálósdit játszani nem volt kedve. 

Némán ültek egy percig, nem is néztek egymásra. 

Elene szipogott. Vandam nem láthatta az arcát, de tudta, 
hogy ezt a szipogást csakis a sírás okozhatja. A lány 
megszólalt: - Küldhettél volna egy levelet, vagy legalább egy 
csokor nyavalyás virágot! 

- Levelet? Minek? Tudtad, hogy ma este találkozunk. 

- O, istenem. 

- És virágot? Minek kellenének virágok? Már nem kell 
többe játszanunk. 

- Igazán? 

- Mit akarsz ezzel mondani? 

- Ide figyelj. Tegnapelőtt este szeretkeztünk, ha már 
elfelejtetted volna... 

- Ugyan, ne butáskodj... 

- Aztán hazahoztál, és búcsúzásul megcsókoltál. Aztán - 
semmi. 

Vandam szívott egyet a cigarettáján. - Arra az esetre, ha te 
felejtetted volna el, bizonyos Erwin Rommel Kairó kapuin 


dörömböl egy csomó nácival a sarkában, és én egyike vagyok 
azoknak, akik megpróbálják megakadályozni, hogy bejusson. 

- Csak öt percedbe került volna, hogy megírj egy levelet. 

- Minek? , 

- Hát persze, minek? Züllött nő vagyok, ugye? Ugy adom 
oda magam egy férfinak, ahogy más megiszik egy pohár 
vizet. Egy óra múlva elfelejtettél - vagy talán nem így van? 
Mert én így látom! Az isten verjen meg, William Vandam, azt 
az érzést kelted bennem, hogy olcsó kurva vagyok! 

Ennek se volt több értelme, mint az elején, de most 
Vandam tisztán kihallotta a fájdalmat a lány hangjából. 
Szembefordult vele. - Te vagy a legcsodálatosabb hosszú idő 
vagy talán egy örökkévalóság óta az életemben. Nagyon 
kérlek, bocsásd meg, hogy ostoba vagyok. - Kezébe vette a 
lány kezét. 

A lány az ablak felé nézett, az ajkába harapott, 
visszafojtotta a könnyeit. - Igen, ostoba vagy - mondta. 
Lenézett a férfira, és megsimogatta a haját. - Te ostoba, 
ostoba bolond - suttogta a férfi fejét simogatva. A szeméből 
potyogtak a könnyek. 

- Még sok mindent kell megtanulnom rólad - mondta a 
férfi. 

- Nekem is rólad. 

A férfi elfordította a fejét, és hangosan gondolkozott: - Az 
emberek neheztelnek rám az egykedvűségemért, mindig is 
nehezteltek. De azok, akik nekem dolgoznak, nem 
neheztelnek érte, nekik tetszik. Tudják, hogy amikor pánikba 
esnek, ha úgy érzik, hogy nem tudnak megbirkózni a 
feladatukkal, hozzám  eljöhetnek, és elmondhatják a 
problémáikat. És én, ha nem látok is megoldást, megmondom 
nekik, mit a legokosabb tenniük, mi a kevésbé helytelen, és 
mivel ezt nyugodt hangon mondom el, mert értem, hogy a 
problémájuk tényleg probléma, és mégsem esem pánikba, 
megnyugodva hagynak el, és teszik, amit tenniük kell. Pedig 
csak megvilágítom a problémát, és nem vagyok hajlandó 
megijedni tőle; de nekik éppen erre van szükségük. 
Csakhogy... pontosan ez a magatartásom gyakran dühít 
másokat - a feletteseimet, a barátaimat, Angélát, téged... 
Sohase értettem, hogy miért. 


- Mert néha neked is pánikba kellene esned, te bolond - 
mondta a lány halkan. - Néha neked is meg kellene 
mutatnod, hogy félsz, vagy nyugtalanít valami, vagy 
haragszol valamiért. Ez emberi dolog, és annak a jele, hogy 
másokkal is törődsz. Amikor mindig ilyen nyugodt vagy, mi 
többiek azt hisszük, ez csak azért van, mert fütyülsz ránk. 

Vandam azt mondta: - Nos, az embereknek több eszük is 
lehetne. A szerelmeseknek is, meg a barátoknak is, meg a 
feletteseknek is, ha valóban azok, aminek tartják magukat. - 
Vandam ezt őszintén mondta, de az agya egyik zugában 
tudta, hogy az ő híres egykedvűségében van egy adag 
könyörtelenség és szívtelenség. 

- És ha nincs több eszük? - A lány már nem sírt. 

- Nekem kellene másnak lennem? Nem. - Vandam őszinte 
akart lenni a lányhoz. Hazudhatott volna is neki, hogy 
boldoggá tegye, mondhatta volna: Igen, igazad van, 
megpróbálok más lenni. De mi értelme lett volna? Ha a lány 
mellett nem tud önmaga lenni, nem ér az egész semmit, akkor 
ugyanúgy manipulálja ő is a lányt, ahogy a többi férfi 
manipulálta, ugyanúgy, ahogy azok az emberek manipulálnak, 
akiket Vandam nem szeretett. Ezért aztán megmondta a 
lánynak az igazat: - Ugyanis ez az a mód, ahogyan nyerni 
tudok. Megnyerni mindent; hogy úgy mondjam, az élet 
játszmáját. - Fanyar grimaszt vágott. - Igenis közömbös 
vagyok. Távolról nézek mindent. Törődöm az emberekkel, de 
nem vagyok hajlandó értelmetlen dolgokat művelni, nem 
vagyok hajlandó jelképes gesztusokra, üres dühkitörésekre. 
Vagy szeretjük egymást, vagy nem, a világ minden virága se 
számít. De az a munka, amelyet ma végeztem, kihatással 
lehet arra, hogy életben maradunk-e vagy meghalunk. En 
igenis egész nap rád gondoltam; de valahányszor rád 
gondoltam, azonnal sürgősebb tennivalókra terelődött a 
figyelmem. Én azért dolgozom, hogy eredményt érjek el, 
fontossági sorrendet állítok fel, és nem aggódom miattad, 
amikor tudom, hogy jól vagy. Gondolod, hogy hozzá tudsz 
ehhez szokni? 

A lány könnyesen rámosolygott. - Megpróbálok. 

És Vadam agyának egyik zugában egész idő alatt ez a 
gondolat zakatolt: De meddig? Örökre akarom magamnak ezt 
a lányt? Mi van, ha nem? 


Elhessegette magától a gondolatot. Most nem elsőrendű 
fontosságú. - Amit a legszívesebben mondani szeretnék 
neked, a következő: felejtsd el a ma estét, ne menj el a 
randevúra, majd csak megleszünk nélküled is. De nem 
mondhatom. Szükségünk van rád, és a dolog borzasztóan 
fontos. 

- Rendben van, értem. 

- De mindenekelőtt - megcsókolhatnálak? 

- Igen, kérlek rá. 

Vandam a lány székének karja mellé térdelt, tenyerébe 
fogta a lány arcát, és megcsókolta a száját. A lány ajka puha 
volt, engedékeny és egy kicsit nedves. Vandam élvezte a 
tapintását és az ízét. Ilyen érzése még sohasem volt, és egész 
éjszaka tudta volna csókolni a lányt, ahogy most csókolta, és 
nem fáradt volna bele. 

A lány végül is elhúzódott tőle, mély lélegzetet vett, és azt 
mondta: - Jó, jó, elhiszem, hogy komolyan szeretsz. 

- Biztosnak kell lenned benne. 

A lány nevetett. - Amikor ezt mondtad, egy pillanatra ismét 
a régi Vandam őrnagy voltál, az, aki akkor voltál, amikor még 
nem ismertelek. 7 

- És a te , jó, jó"-d is, amelyet olyan provokatív hangon 
mondtál ki, a régi Elene hangja volt. 

- Tájékoztasson, őrnagy úr. 

- Előbb olyan távolságba kell kerülnöm tőled, hogy ne 
csókolhassalak meg. 

- Ülj vissza a székre, és vesd keresztbe a lábad. 
Tulajdonképpen mit csináltál ma? 

Vandam keresztülment a szobán a pohárszékhez, és 
megkereste a ginesüveget. - Egy őrnagy eltűnt a Titkos 
Szolgálattól - égy titkokkal teli aktatáskával együtt. 

- Wolff keze van a dologban? 

- Lehetséges. Kiderült, hogy ez az őrnagy hetenként kétszer 
el szokott tűnni ebédidőben, és senki se tudja, hogy hová 
ment ilyenkor. A szimatom azt súgja, hogy alighanem Wolff-fal 
találkozott. 

- De miért tűnt volna el végleg? 

Vandam vállat vont. - Talán nem sikerült valami. 

- Mi volt ma az aktatáskájában? Vandam gondolkozott, 
hogy mennyit áruljon el a lánynak. - A mi védelmük leírása, a 


védelemé, amely hitünk szerint  megváltoztathatja a 
legközelebbi ütközet kimenetelét. - Smith aktatáskájában ott 
volt Vandam átejtési tervének javaslata is, de Vandam ezt 
nem akarta elárulni Elene-nek: a végsőkig bízott ugyan benne, 
de a hivatásával járó ösztöne is működött, így fejezte be a 
szavait: - Vagyis okosabb, ha ma este elcsípjük Wolffot. 

- De hiszen lehet, hogy akkor már túl késő lesz! 

- Nem. Nemrég megtaláltuk Wolff egyik megfejtett 
üzenetét. Éjfélkor adta le. A kémeknek elő van írva, hogy 
meghatározott időben adjanak, rendszerint mindennap 
ugyanakkor. Más időpontban a gazdáik nem hallgatnák - vagy 
legalábbis nem állnának a megfelelő hullámhosszon -, így 
aztán még ha leadnák is a jelentéseiket, senki se fogná őket. 
Ezért gondolom azt, hogy Wolff ma éjfélkor akarja leadni az 
információt, hacsak előbb el nem csípem. - Habozott egy 
darabig, aztán megváltoztatta a véleményét a biztonságról, 
mert úgy gondolta, hogy a lánynak tudnia kell, milyen 
végtelenül fontos az, amit csinál. - Van még valami egyéb is. 
Wolff kódja egy regényen alapul, amelynek az a címe, hogy A 
Manderley-ház asszonya. A regény egy példánya a 
birtokomban van. Ha sikerülne megszereznem a kód kulcsát 
is... 

- Az mi? 

- Csak egy darab papír. Arról tudja meg, hogyan használja 
könyvet, aki kódolja az üzenetet. 

- Folytasd. 

- Ha sikerülne megszereznem a kulcsot A Manderley-ház 
asszonyához, — megjátszhatnám  Wolffot a rádión, és 
megtévesztő információt küldhetnek Rommelnek. Ez mindent 
tökéletesen a visszájára fordíthatna -  megmenthetné 
Egyiptomot. Csakhogy ehhez meg kell szereznem a kulcsot. 

- Értem. Mi a terv ma estére? 

- Ugyanaz, ami a múltkor, csak jobban biztosítva. Én az 
étteremben leszek Jakesszel, és mind a kettőnknél pisztoly 
lesz. 

A lánynak kerekre nyílt a szeme: - Nálad fegyver van? 

- Jelenleg nincs. Jakes hozza magával az étterembe. 
Rajtunk kívül még két ember lesz az étteremben és hat 
odakint az utcán. Igyekezni fognak, hogy ne keltsenek 
feltűnést. Civil kocsik is készenlétben fognak állni, hogy 


egyetlen füttyszóra  eltorlaszolják az utca valamennyi 
kijáratát. Teljesen mindegy, hogy mit csinál Wolff ma este; ha 
találkozni akar veled, elkapjuk. Kopogtak az ajtón. 

- Mi ez? - kérdezte Vandam. - Kopognak... 

- Igen, azt hallom. Vársz valakit vagy valamit? 

- Természetesen nem, hiszen már majdnem ideje, hogy 
induljak. 

Vandam a homlokát ráncolta. Agyában megint megszólalt a 
vészcsengő. - Nekem ez nem tetszik. Ne nyiss ajtót. 

- Rendben van - mondta Elene. Aztán az eszébe jutott 
valami. - Muszáj ajtót nyitnom. Lehet, hogy az apám. Vagy 
valami hír róla. 

- Oké, akkor nyiss ajtót. 

Elene kiment a nappaliból. Vandam ült és fülelt. A kopogás 
ismét felhangzott, aztán a lány kinyitotta az ajtót. 

Vandam hallotta, hogy a lány azt mondja: - Alex! 

- Jesszusom! - suttogta Vandam. 

Már hallotta is Wolff hangját. - Már készen is vagy? 
Nagyszerű! - Mély, magabiztos hang volt, amolyan vontatott 
angol beszéd, csak egy árnyalati akcentussal, amelyről 
Vandam nem tudta, hogy milyen. 

Elene azt mondta: - De hiszen úgy volt, hogy az 
étteremben találkozunk... 

- Tudom. Bemehetek? 

Vandam átugrott a dívány támláján, és lefeküdt mögötte a 


padlóra. 
Elene azt mondta: - Természetesen... 
Wolff hangja már közelebbről hallatszott. - Drágám, 


gyönyörű vagy ma. 

Sima modorú csirkefogó, gondolta Vandam. 

A bejárati ajtó becsapódott. 

- Erre? - kérdezte Wolff. - I...igen... 

Vandam hallotta, hogy mind a ketten belépnek a szobába. 
Wolff azt mondta: - Milyen szép lakás. Nyilván jó fizetést 
kapsz Mikisz Arisztopulosztól. 

- Ó, nem rendszeresen dolgozom nála. Távoli rokonom, 
csak kisegítek mint családtag. 

- A nagybácsid. Nyilván a nagybácsid. 


- — Hát... az apai nagybátyám, vagy 5 második 
unokatestvérem, vagy mi. Csak az egyszerűség kedvéért 
nevez az unokahúgának. 

- Tessék, ezt neked hoztam. 

- Ó, virágok! Köszönöm. 

Vandam azt gondolta: A fene enne meg. 

Wolff megkérdezte: - Leülhetek? 

- Persze. 

Vandam érezte, hogy a dívány megmozdul, mikor Wolff 
teljes súlyával ránehezedik. Wolff nagydarab ember volt. 
Vandamnak eszébe jutott, hogyan dulakodtak a sikátorban. 
Eszébe jutott a kés is, és a keze önkéntelenül az arcán levő 
sebre tévedt. Azt gondolta: Most mitévő legyek? 

Megtámadhatná Wolffot. A kém itt van, gyakorlatilag a 
kezében! Körülbelül azonos súlycsoportba tartoznak, és 
különben is egyenlők - kivéve a kést. Wolffnál azon az estén is 
ott volt a kés, amikor Szonjával vacsorázott, tehát 
valószínűleg mindenhová magával viszi, most is nála van. 

Ha dulakodásra kerül köztük a sor, és Wolffnál kés van, 
nyilván Wolff fog győzni. Ez egyszer már megtörtént ott a 
sikátorban. Vandam ismét megtapogatta az arcát. 

Azt gondolta: Miért nem hoztam már ide is magammal a 
pisztolyt? 

Ha dulakodásra kerül a sor, és Wolff győz, mi történik 
utána? Ha Wolff meglátja Vandamet Elene lakásán, rögtön 
rájön, hogy a lány csapdába akarta csalni. Mit fog csinálni 
vele? Isztambulban, hasonló helyzetben, elvágta a nő torkát. 

Vandam hunyorgott, hogy ne lássa maga előtt az iszonyú 
képet. 

Wolff azt mondta: - Úgy látom, éppen ittál, amikor 
megérkeztem. Ihatnék veled együtt? 

- Persze - mondta ismét Elene. - Mit szeretnél inni? 

- Ez micsoda? - Wolff szimatolt. - Ó, egy kis gin éppen jó 
lesz. 

Az az én italom, gondolta Vandam. Hála istennek, hogy nem 
ivott Elene is - két pohár elárulta volna őket. Hallotta, hogy 
jég csörren. 

- Csirió! - mondta Wolff. 

- Csirió. 

- Úgy látom, neked nem ízlik. 


- Megolvadt a jég. 

Vandam tudta, miért vágott grimaszt a lány, amikor 
beleszürcsölt az ő italába: tiszta gin volt. A lány eddig jól 
megbirkózott a helyzettel, gondolta. Vajon mit gondol, hogy ő, 
Vandam mit tervez? Bizonyára kitalálta már, hogy hol 
rejtőzöm. És nyilván kétségbeesetten igyekszik nem nézni 
erre. Szegény Elene! Megint többre kényszerül, mint 
amennyiben megegyeztek. 

Vandam remélte, hogy a lány passzív marad, a legkisebb 
ellenállást választja, és bízik benne. 

Vajon Wolff még mindig azt tervezi, hogy elmennek az 
Oázis étterembe? Lehetséges. Bárcsak bizonyos volnék 
benne, gondolta Vandam. Rábízhatnám a dolgot Jakesre. 

Wolff megszólalt: - Idegesnek látszol, Elene. Csak nem 
zavartalak meg valamiben azzal, hogy idejöttem? Ha be 
akarod fejezni a készülődést vagy valami - nem mintha csak 
egy kicsivel is tökéletesebb lehetnél, mint amilyen most vagy 
-, hagyj csak nyugodtan magamra a ginesüveggel. 

- Nem, dehogy... Csak hát arról volt szó, hogy az 
étteremben találkozunk. 

- És én mégis itt vagyok. Megint meggondoltam magam, és 
megint az utolsó pillanatban. Hogy őszinte legyek, unom az 
éttermeket, és mégis az éttermek, hogy úgy mondjam, a 
hagyományos találkozóhelyek, így aztán mivel olyankor is 
kénytelen vagyok együtt vacsorázni másokkal, amikor pedig 
nincs kedvem látni őket, kitaláltam valami mást. 

Tehát nem az Oázisba mennek, gondolta Vandam. A 
szentségit! Elene megkérdezte: - Mit akarsz csinálni? 

- Meglephetlek ma este is? 

Vandam azt gondolta: Csak beszéltesd! 

Elene válaszolt: - Persze. 

Vandam nagyot sóhajtott magában. Ha Wolff elárulta volna, 
hová mennek, Vandam még kapcsolatba léphetett volna 
Jakesszel, és az egész csapdát áttehették volna az új 
találkozóhelyre. 


Elene-nek ez nem jutott az eszébe. Érthető: iszonyúan meg 
van ijedve. 
Wolff megkérdezte: - Mehetünk? 


- Mehetünk. 

A dívány megreccsent, mikor Wolff felállt. Vandam azt 
gondolta: Most megtámadhatnám! 

Túlságosan kockázatos volna. 

Hallotta, hogy elhagyják a szobát. Vandam egy pillanatig 
még ott maradt a dívány mögött. Hallotta, hogy Wolff az 
előszobában azt mondja: - Csak teutánad. - Aztán hangosan 
becsapódott a bejárati ajtó. 

Vandam fölállt. Követnie kellene őket, és megragadnia az 
első adandó alkalmat, hogy felhívja a főhadiszállást, és 
beszéljen Jakesszel. Elene-nek nem volt telefonja. Nem sok 
embernek volt Kairóban. De még ha lett volna is, most nem 
ért volna rá telefonálni. Kiment a bejárati ajtóhoz, és 
hallgatózott. Nem hallott semmit. Résnyire kinyitotta. Nem 
voltak sehol. Kilépett az ajtón, végigsietett a folyosón és le a 
lépcsőn. 

Amikor kilépett az épületből, meglátta őket az utca másik 
oldalán. Wolff éppen egy kocsi ajtaját nyitotta ki Elene-nek, 
hogy a lány beszálljon. Nem taxi volt: Wolff nyilván bérelte, 
kölcsönvette, vagy éppenséggel lopott egy kocsit ma estére. 
Wolff becsukta az ajtót Elene után, megkerülte a kocsit, és 
beszállt a vezetőülésre. Elene kinézett az ablakon, és elkapta 
Vandam tekintetét. Rámeredt, de Vandam gyorsan elfordult. 
Nem mert semmiféle mozdulatot tenni, félt, hogy Wolff 
meglátja. 

Vandam a motorbiciklijéhez lépett, felült rá, és beindította 
a motort. 

Wolff kocsija elindult, és Vandam követte. 

A városban még mindig nagy volt a forgalom. Vandamnek 
sikerült úgy hajtania, hogy öt-hat kocsi legyen közte és Wolff 
között, anélkül hogy kockáztatta volna, hogy szem elől 
téveszti Wolffot. Már alkonyodott, de csak néhány kocsinak 
égtek a lámpái. 

Vandam nagyon szerette volna tudni, hová megy Wolff. 
Bizonyára megállnak majd valahol, hacsak Wolff nem akar 
egész éjszaka vezetni. Bárcsak olyan helyen állnának meg, 
ahol van telefon... 

Kifelé hajtottak a városból, Gizeh felé. Leszállt a sötétség. 
Wolff meggyújtotta a kocsi reflektorait. Vandam nem 


gyújtotta meg a motorbicikliét, nehogy Wolff észrevegye, 
hogy követik. 

Lidércnyomásszerű út volt. Még nappal, a városban is kicsit 
hajmeresztő volt motorbiciklizni: az utcák tele voltak 
hepehupákkal, kátyúkkal és alattomos olajfoltokkal. Vandam 
rájött, hogy legalább annyira kell figyelnie az úttestet, mint a 
forgalmat. A sivatagi út még rosszabb volt, neki most mégis 
reflektor nélkül kellett hajtania, fél szemmel az előtte haladó 
kocsit figyelve. Háromszor vagy négyszer majdnem leesett a 
motorbicikliről. 

Fázott. Mivel nem számított erre az utazásra, csak rövid 
ujjú egyenruhaing volt rajta, és az ilyen sebességnél 
egyáltalán nem védett a szél ellen. Vajon milyen messze akar 
menni Wolff? 

Megjelentek előttük a piramisok. 

Ott nincs telefon, gondolta Vandam. 

Wolff kocsija lassított. Tehát a piramisokhoz mennek 
piknikezni. Vandam leállította a motorját, megállt. Még mielőtt 
Wolffnak alkalma lett volna kiszállni a kocsiból, Vandam 
legurította a motorbiciklit az országútról a homokba. A sivatag 
nem volt sík, csak távolról nézve, és Vandam talált is egy kis 
sziklás dombot, amely mögött lefektethette a motorbiciklit. Ő 
is lefeküdt a homokba a dombocska mellé, és a kocsit figyelte. 

Nem történt semmi. 

A kocsi mozdulatlanul állt, a motorja nem működött, a 
belseje sötét volt. Vajon mit csinálnak a kocsiban? Vandamet 
hatalmába kerítette a féltékenység. Magára parancsolt, hogy 
ne legyen ostoba - csak esznek. Elene mindent elmesélt neki 
a múltkori piknikről, elmesélte a füstölt lazacot, a hideg 
csirkét, a pezsgőt. Nem lehet megcsókolni egy lányt, ha az 
embernek hallal van tele a pofája. De az ujjai hozzáérhetnek a 
lányhoz, amikor átadja neki a pezsgőspoharat... 

Ebből elég. 

Elhatározta, hogy megkockáztat egy cigarettát. Behúzódott 
a dombocska mögé, rágyújtott, aztán a tenyerével tölcsért 
formált, ahogy a katonák szoktak, hogy elrejtse az izzó 
parazsat, és visszatért eredeti helyére. 

Az ötödik cigarettánál nyílt ki a kocsi ajtaja. 

Az égbolt közben kitisztult, kisütött a hold. Az egész táj 
sötétkék és ezüst színben ragyogott, a csillogó homokon 


kirajzolódott a piramisok árnyéka. Két sötét figura szállt ki a 
kocsiból, és indult el a legközelebbi piramis felé. Vandam 
látta, hogy Elene összefonta a mellén a karját, mintha fázna, 
vagy talán csak nem akarta, hogy Wolff megfogja a kezét. 
Wolff egyik karjával könnyedén átkarolta a lány vállát, és a 
lány egyetlen mozdulattal sem ellenkezett. 

Megálltak a piramis tövében, és beszélgetni kezdtek. Wolff 
fölfelé mutatott, és Elene mintha megrázta volna a fejét: 
Vandam sejtette, hogy a lány nem akar felmászni. Elindultak a 
piramis mellett, és eltűntek mögötte. 

Vandam várta, mikor bukkannak ki a másik oldalon. Nagyon 
sokáig nem bukkantak elő. Mit csinálhatnak a piramis mögött? 
Szinte ellenállhatatlan ösztönt érzett, hogy odamenjen és 
megnézze. 

Most odalopózhatott volna a kocsihoz. E! is játszadozott a 
gondolattal, hogy használhatatlanná teszi, visszarobog a 
városba, és az embereivel együtt tér vissza. Csakhogy Wolff 
valószínűleg nem lenné már itt, mire Vandam visszaér; 
éjszaka lehetetlen a sivatagot átkutatni; reggelre meg Wolff 
már mérföldekre járna. 

Szinte elviselhetetlen volt csak nézni, várni, és nem 
csinálni semmit, de Vandam tudta, hogy ez a legokosabb, 
amit tehet. 

Végre Wolff és Elene mégiscsak megjelent. A férfi még 
mindig átkarolva tartotta a lány vállát. Visszatértek a 
kocsihoz, és megálltak az ajtaja mellett. Wolff Elene vállára 
tette mind a két kezét, mondott neki valamit, és előrehajolt, 
hogy megcsókolja. 

Vandam felállt. 

Elene odanyújtotta Wolffnak az arcát, aztán elfordult, 
kisiklott a kezéből, és beszállt a kocsiba. 

Vandam ismét lefeküdt a homokba. 

A sivatag csendjét megtörte Wolff kocsijának a zúgása. 
Vandam nézte, hogy fordul meg széles körben, és tér rá az 
országútra. A reflektorai kigyulladtak, és Vandam önkéntelenül 
behúzta a fejét, noha jól elrejtőzött. A kocsi elhaladt mellette 
Kairó irányába. 

Vandam felugrott, kitolta a motorbiciklit az országútra, és 
beletaposott az indítóba. A motor nem akart begyulladni. 
Vandam káromkodott: megijedt, hogy esetleg homok került a 


karburátorba. Ismét megpróbálkozott, és ezúttal begyulladt a 
motor. Felült rá, és a nyomába eredt a kocsinak. 

A holdfényben jobban látta maga előtt az országúton levő 
gödröket és hepehupákat, csakhogy őt is könnyebben 
észrevehettek. Jó messzire lemaradt Wolff kocsija mögött, 
hiszen tudta, hogy Wolff erre nem mehet máshová, csak 
Kairóba. Azon tűnődött, vajon mit tervez Wolff. Elene-t akarja 
hazavinni? Ha igen, hová megy utána? Lehetséges, hogy a 
rejtekhelyére vezeti Vandamet? 

Bárcsak nálam volna a fegyver, gondolta Vandam. 

Vagy Wolff a saját lakására viszi Elene-t? Hiszen neki is 
laknia kell valahol, kell lennie egy ágyának a város valamelyik 
épületének valamelyik szobájában. Vandam biztos volt benne, 
hogy Wolff el akarja csábítani Elene-t. A férfi eddig eléggé 
türelmes és udvarias volt a lánnyal, de Vandam tudta, hogy 
valójában olyan ember, aki szereti gyorsan elintézni a 
dolgokat. Az elcsábítás a legkisebb veszély, ami Elene-re 
várhat. Mit nem adnék egy telefonért! - gondolta Vadam. 

Elérték a város peremét, és Vandam kénytelen volt 
közelebb hajtani a kocsihoz, de szerencsére még mindig elég 
nagy volt a forgalom. Azon gondolkozott, hogy megáll, és átad 
egy üzenetet egy rendőrnek vagy egy katonatisztnek. 
Csakhogy Wolff nagyon gyorsan hajtott, és különben is, mi 
lehetne az az üzenet? Vandam még mindig nem tudta, hogy 
Wolff hová megy. 

Akkor kezdte sejteni, amikor áthaladtak a Zamálekbe 
vezető hídon. Itt van Szonjának, a táncosnőnek a bárkaháza. 
De nem valószínű, hogy Wolff ott lakik, gondolta Vandam, 
hiszen az a bárkaház már napok óta megfigyelés alatt áll. De 
lehet, hogy nem meri Elene-t hazavinni az igazi otthonába, 
ezért kölcsönkérte a bárkaházat. 

Wolff leparkolt az egyik utcán, és kiszállt a kocsiból. 
Vandam nekitámasztotta a motorbiciklijét egy falnak, és 
gyorsan leláncolta a kerekét, hogy ne lophassák el - a 
biciklire még szüksége lehet ma éjszaka. 

Követte Wolffot és Elene-t, akik az utcáról kiértek a 
vontatóösvényre. Egy bokor mögül figyelte őket, amikor 
elindultak az ösvényen. Azon tűnődött, vajon mit gondolhat 
most Elene. Nem arra számított vajon, hogy még ez előtt 


megmenti? Vajon még mindig bízik Vandamben, hogy vigyáz 
rá? Vagy már elvesztette minden reményét? 

Wolff meg Elene megálltak az egyik bárkaház előtt - 
Vandam gondosan megjegyezte magának, hogy melyik előtt 
-, és Wolff rásegítette Elene-t a pallóra. Vandam nem értette. 
Hát nem jutott eszébe Wolffnak, hogy a bárkaház esetleg 
megfigyelés alatt áll? Nyilvánvalóan nem. Wolff felment Elene 
után a fedélzetre, és ott felnyitott egy csapóajtót. Mind a 
ketten eltűntek a fedélzet alatt. 

Most mi legyen? - tűnődött Vandam. Kétségtelenül most 
van a legjobb alkalma rá, hogy segítséget szerezzen. Wolff 
minden bizonnyal némi időt szándékozik eltölteni a 
bárkaházban. De mi van, ha nem? Mi lesz, ha addig, amíg 
Vandam telefont keres, valami rosszul sül el - például Elene 
ragaszkodik hozzá, hogy Wolff vigye őt haza, vagy Wolff 
megváltoztatja a tervét, vagy elhatározzák, hogy elmennek 
egy éjszakai mulatóba? 

Még mindig szem elől veszíthetem a csirkefogót, gondolta 
Vandam. 

De hát kell lennie itt valahol egy rendőrnek. 

- Hé! - mondta súgva. - Van itt valaki a rendőrségtől? 
Vandam őrnagy vagyok. Hé, hol van a... 

Egy sötét alak bontakozott ki egy fa mögül. A hangján 
érezni lehetett, hogy arab. - Itt vagyok. 

- Hello. Vandam őrnagy vagyok. Maga az a rendőr, aki 
megfigyelés alatt tartja a bárkaházat? 

- Igenis, uram. 

- Akkor ide hallgasson. Az ember, akit keresünk, most a 
hajón van. Van fegyvere? 

- Nincs, uram. 

- A szentségit! - Vandam azon tűnődött, hogy vajon ő meg 
az arab rajtaüthetnek-e saját szakállukra a bárkaházon, és 
úgy döntött, hogy nem: nem biztos, hogy az arab túlságosan 
lelkesen verekedne, és a szűk térségben Wolff kése iszonyú 
pusztítást okozhatna. - Na jó, akkor szeretném, ha 
megkeresné a legközelebbi telefont, felhívná a brit 
főhadiszállást, és eljuttatna egy üzenetet Jakes századoshoz 
vagy Bogge alezredeshez, de feltétlenül valami magasabb 
rangú tiszthez: azonnal jöjjenek ide nagy létszámmal, és 
üssenek rajta a bárkaházon. Világos? 


- . Jakes százados vagy Bogge alezredes, a brit 
főhadiszálláson. Azonnal üssenek rajta a bárkaházon. Igenis, 
uram. 

- Helyes. Siessen! Az arab elügetett. 

Vandam egy olyan helyet keresett magának, ahol őt nem 
láthatta senki, de ő szemmel tarthatta a bárkaházat is meg a 
vontatóösvényt is. Néhány perc múlva egy női alak jelent meg 
az ösvényen. Vandam valahogy ismerősnek találta. A nő is 
felment a bárkaházba, és Vandam rájött, hogy Szonja az. 

Megkönnyebbült: Wolff legalább nem molesztálhatja Elene- 
t, amíg egy másik nő is van a bárkaházban. 

Leült és várt. 


22. 


Az arab tele volt szorongással. Keresse meg a legközelebbi 
telefont, mondta az angol. Nos, a közeli házak némelyikében 
bizonyára van telefon. Csakhogy az olyan házakban, ahol 
telefon van, európaiak laknak, és azok nem szívesen veszik, 
ha egy egyiptomi - még akkor is, ha rendőr - este tizenegykor 
azzal döngeti meg az ajtójukat, hogy használni szeretné a 
telefonjukat. . Majdnem biztos, hogy szitkozódva és 
káromkodva  elutasítanák. Megalázó lenne. Nem volt 
egyenruhában, még csak nem is a szokott civil szerelése - a 
fehér ing meg a fekete nadrág - volt rajta, hanem úgy volt 
öltözve, mint egy fellah. Még azt se hinnék el neki, hogy 
rendőr. Zamálekben nem tudott egyetlen nyilvános telefonról 
sem. Tehát csak egyetlen lehetősége maradt: az őrszobáról 
telefonálni. Még mindig ügetve arra indult... 

Az is szorongással töltötte el, hogy a brit főhadiszállást kell 
felhívnia, íratlan szabály volt, hogy az egyiptomi tisztviselők 
Kairóban önként sohasem léptek telefonon érintkezésbe az 
angolokkal, mert az mindig csak problémát jelentett. A 
főhadiszálláson a központ nyilván őt sem lesz hajlandó 
kapcsolni ahhoz, akit kér, vagy reggelre halasztják az üzenete 
átadását - aztán letagadják, hogy egyáltalán megkapták -, 
vagy azt fogják mondani, hogy telefonáljon újból később. Es 
ha valami nem sikerül, arra csúnyán ráfizet. Honnan tudhatja 
egyáltalán, hogy az az ember ott a vontatóösvényen igazi 


őrnagy volt? Ő nem ismeri személyesen Vandam őrnagyot, és 
egy őrnagyi egyenruha ingét akárki felveheti. Hátha csak 
ugratás az egész? Vannak fiatal egyiptomi tisztek, akik 
szeretnek rossz tréfákat űzni a jó szándékú egyiptomiakkal. 

Az arabnak az ilyen helyzetekben mindig ugyanaz volt a 
reakciója: másra hárítani a felelősséget. Különben is, ebben az 
esetben azt az utasítást kapta, hogy csakis a felettesének 
tegyen jelentést, senki másnak. Elhatározta hát, hogy elmegy 
az őrszobára, és onnan felhívja Kemel főfelügyelőt a lakásán. 

Kemel majd tudni fogja, hogy mi a teendő. 


Elene lelépett a létráról, és idegesen nézett körül a bárkaház 
belsejében. Arra számított, hogy a berendezés szegényes lesz, 
mint általában a hajókon. Ezzel szemben fényűző volt, egy 
kicsit túlságosan is fényűző. Vastag szőnyegeket látott, 
alacsony díványokat, két elegáns kiegészítő asztalkát és dús, 
a  mennyezettől a padlóig érő függönyöket, amelyek 
elválasztották a térséget a másik részétől, amely valószínűleg 
a hálószoba volt. A függönyökkel szemközt, ahol a hajó 
összeszűkült, vagyis a tatja volt, egy kicsi, de modernül 
felszerelt konyhát látott. 

- A magáé ez a hajó? - kérdezte Wolfftól. 

- Egyik barátomé - mondta Wolff. - ULj le. 

Elene úgy érezte, csapdába esett. Hol a fenében van 
William Vandam? Az este folyamán többször is azt hitte, hogy 
egy motorbicikli követi a kocsit, de még óvatosan se mert 
hátranézni, mert félt, hogy felkelti Wolff figyelmét. Minden 
pillanatban azt várta, hogy katonák veszik körül a kocsit, 
letartóztatják Wolffot, és őt megszabadítják; de ahogy a 
másodpercekből órák lettek, kezdte azt hinni, hogy a dolog 
csak álom volt, William Vandam egyáltalán nem is létezik. 

Wolff a jégszekrényhez lépett, kivett belőle egy Üveg 
pezsgőt, az egyik asztalkára tett két poharat, leszedte az üveg 
nyakáról a sztaniolt, lecsavarta a drótot, hangos pukkanással 
kihúzta a dugót, megtöltötte pezsgővel a poharakat, és - hol a 
fenében van William? 

Elene rettegett Wolfftól. Sok férfival volt viszonya, ha 
némelyikükkel csak futó is, de ő mindig bízott a férfiban, 
mindig tudta, hogy az illető kedves lesz, vagy ha nem is 


kedves, legalább figyelmes. A testét féltette: ha megengedi 
Wolffnak, hogy játsszon a testével, vajon milyen játékokat fog 
kitalálni? Érzékeny volt a bőre, és érzékeny volt belül is, 
könnyen sebezhető, túlságosan könnyen sebezhető, amikor 
szétvetett lábbal feküdt a hátán. Olyan férfival együtt lenni, 
akit szeret, olyannal, aki ugyanolyan óvatosan bánik a 
testével, mint ő maga, élvezet volna - de Wolffal, aki csak 
használni akarja a testét... Megborzongott. 

- Fázol? - kérdezte Wolff, mikor átnyújtotta neki az egyik 
poharat. 

- Nem. Nem, dideregtem... 

Wolff felemelte a poharát. - Egészségedre. 

Elene-nek száraz volt a szája. Beleszürcsölt a hideg 
pezsgőbe, aztán nagyot kortyolt belőle. Mindjárt valamivel 
jobban érezte magát. 

Wolff leült melléje a díványra, és úgy fordult, hogy a 
szemébe nézhessen. - Milyen csodálatos este - mondta. - 
Nagyon élvezem a társaságodat. Igézően szép vagy. 

Kezdődik, gondolta Elene. 

Wolff a lány térdére tette a kezét. 

Elene megdermedt. 

- Titokzatos vagy - mondta Wolff. - Kívánatos, kicsit 
zárkózott, nagyon szép, néha naiv, néha meg nagyon is 
mindentudó... Elárulnál nekem valamit? 

- Azt hiszem. - Elene nem nézett rá. Wolff végighúzta a 
mutatóujja hegyét a lány sziluettjén: a homlokán, az orrán, az 
ajkán, az állán. Azt kérdezte: - Miért randevúzol velem? 

Vajon mire gondol? Lehetséges volna, hogy gyanítja, mit 
csinál valójában Elene? Vagy ez csak a következő lépés a 
játékban? 

Ránézett Wolffra, és azt mondta: - Mert maga nagyon 
vonzó férfi. 

- Örülök, hogy annak tartasz. - Ismét a lány térdére tette a 
kezét, és előrehajolt, hogy megcsókolja. Elene odatartotta 
neki az arcát, ahogyan már egyszer megtette az este. A férfi 
ajka a bőrét súrolta, aztán azt suttogta: - Miért félsz tőlem? 

Zaj hallatszott a fedélzetről - gyors, könnyű léptek -, aztán 
kinyílt a csapóajtó. 

William! - gondolta Elene. 


Egy magas sarkú cipő és egy női láb jelent meg a 
csapóajtóban. A nő lejött, becsukta a feje fölött a csapóajtót, 
és lelépett a létráról. Elene meglátta az arcát, és ráismert, 
hogy Szonja az, a hastáncosnő. 

Mi a csuda történik itt? - gondolta. 


- Rendben van, őrmester - mondta Kemel a telefonba. - 
Nagyon helyesen tette, hogy velem lépett kapcsolatba. Majd 
én magam intézek el mindent. Maga haza is mehet, vegye 
úgy, hogy lejárt a szolgálata. 

- Köszönöm, uram - mondta az őrmester. - Jó éjt. 

- Jó éjt. - Kemel letette a kagylót. Ez katasztrófa. Az angolok 
követték Alex Wolffot a bárkaházhoz, és Vandam rajtaütést 
próbál szervezni. Ennek kettős következménye is lehet. Az 
egyik: füstbe megy annak a reménye, hogy a Szabad Tisztek 
Mozgalma használhatja Wolff rádióját, és aztán már nem lesz 
többé lehetőség a Német Birodalommal való tárgyalásra, még 
mielőtt Rommel elfoglalja Egyiptomot. A másik: ha egyszer az 
angolok rájöttek, hogy a bárkaház egy kémnek szolgált 
menedékül, nyilván hamar rá fognak jönni arra is, hogy 
Kemel eltitkolta a valóságot, és falazott az üldözöttnek. Kemel 
már megbánta, hogy nem lépett fel Szonjával szemben 
keményebben, és nem kényszerítette arra, hogy napok 
helyett órákon belül szervezze meg a találkozót. De már késő 
volt a bánat. Mit fog most csinálni? 

Visszament a hálószobába, és gyorsan felöltözött. Az 
ágyból halkan odaszólt a felesége: - Hová mész? 

- Munkába - suttogta. 

- Jaj, ne. - Az asszony a másik oldalára fordult. 

Kemel kivette a pisztolyát az íróasztala kulcsra zárt 
fiókjából, betette a zakója zsebébe, aztán megcsókolta a 
feleségét, és csendesen elhagyta a házat. Beült a kocsijába, 
és beindította a motort. Egy percig csak ült és gondolkozott. 
Tanácskozni kellene Szadattal, csakhogy az időbe kerülne. 
Vandamet  elfoghatja a türelmetlenség, miközben a 
bárkaháznál várakozik, és elhamarkodottan elkövethet 
valamit. Előbb Vandamet kell gyorsan elintézni. Szadathoz 
majd utána is elmehet. 


Kemel elindult Zamálek felé. Nem bánta volna, ha lenne 
ideje lassan és világosan gondolkozni, de nem volt. Ölje meg 
Vandamét? Még soha nem ölt embert, és azt sem tudta, hogy 
képes volna-e rá. Évek óta még csak meg sem ütött senkit. És 
hogyan leplezi majd el, hogy ő is benne volt ebben a 
dologban? Még napok telhetnek bele, amíg a németek Kairóba 
érnek - sőt ahogy a dolgok jelenleg állnak, még vissza is 
verhetik őket. Akkor aztán nyilván vizsgálat kezdődik majd, 
hogy mi történt ma este a vontatóösvényen, és előbb-utóbb 
Kemelre terelődik a gyanú. És akkor valószínűleg agyonlövik. 

- Bátorság - mondta hangosan, mert eszébe jutott, hogyan 
borult lángba lImám repülőgépe, amikor lezuhant a 
sivatagban. 

Leparkolt a  vontatóösvény közelében. A kocsi 
csomagtartójából kivett egy hosszú kötelet. A kötelet 
begyömöszölte a zakója zsebébe, és a jobb kezébe vette a 
pisztolyát. 

A csövénél fogta a pisztolyt, mint valami buzogányt. Mikor 
is használta utoljára? Hat éve, gondolta, nem számítva az 
alkalmi céllövő gyakorlatokat. 

Elért a folyópartra. Ránézett az ezüstös Nílusra, a 
bárkaházak fekete foltjaira, a homályos vontatóösvényre és a 
sötét bokrokra. Vandam nyilván a bokrok közt van valahol. 
Kemel halkan elindult. 


Vandam megnézte a cigarettája parazsánál a karóráját. Fél 
tizenkettő volt. Valami nyilván nem sikerült. Vagy az arab 
rendőr adta át rosszul az üzenetet, vagy a főhadiszállás volt 
képtelen megtalálni Jakest, vagy Bogge rontott el valahogy 
mindent. Vandam nem vállalhatta a kockázatot: nem 
engedhette meg Wolffnak, hogy leadja a rádióján a birtokában 
levő információt. Nem volt más választás, mint hogy ő maga 
megy fel a bárkaház fedélzetére, mindent kockára téve. 

Eloltotta a cigarettáját, aztán lépteket hallott valahol a 
bokrok közt. - Ki az? - sziszegte Jakes? ; 

Egy sötét figura jelent meg, és azt suttogta. - En vagyok. 

Vandam nem ismert rá a suttogó hangra, és az arcot sem 
láthatta. - Kicsoda? 


Az alak közelebb lépett, és felemelte az egyik karját. 
Vandam megismételte: - Kicsoda... - Aztán rájött, hogy a kar 
le akar sújtani. Gyorsan félreugrott, és valami megütötte 
oldalt a fejét, aztán lecsapott a vállára. Vandam felordított 
fájdalmában, a jobb karja megbénult. A kar ismét 
felemelkedett. Vandam előrelépett, és ügyetlenül a támadója 
után nyúlt a bal kezével. Az alak hátralépett, és ismét 
lesújtott. Az ütés ezúttal pontosan a feje tetején találta 
Vandamét. Egy pillanatig mérhetetlen fájdalmat érzett, aztán 
elvesztette az eszméletét. 


Kemel zsebre vágta a pisztolyt, és letérdelt Vandam mellé, aki 
hason feküdt a földön. Hanyatt fordította, megtapogatta a 
mellét, és megkönnyebbülve érezte, hogy erősen dobog a 
szíve. Gyorsan dolgozott: levette Vandam lábáról a szandált, 
lehúzta róla a zoknit, golyóvá gyűrte, és beletömte az 
eszméletlen ember szájába, hogy ne tudjon kiabálni. Aztán 
ismét hasra fordította Vandamét, keresztbe tette a kezét a 
hátán, és összekötötte a csuklóját. A kötél másik végével 
Vandam bokáját kötötte össze, aztán egy fához kötötte a 
kötelet. 

Vandam néhány perc múlva nyilván magához tér, de 
képtelen lesz mozdulni. És kiabálni se tud. Kénytelen lesz ott 
maradni, ahol van, amíg valaki bele nem botlik. Vajon mikor 
fog ez megtörténni? Rendes körülmények között lehettek 
volna emberek a bokrok közt: fiatalok a szerelmükkel meg 
katonák a barátnőikkel, de ma este minden bizonnyal 
elriasztotta őket innen a sok jövés-menés. De még így is 
fennállt a lehetősége, hogy egy később erre tévedő pár 
meglátja Vandamet, vagy meghallja, hogy nyöszörög... Kemel 
kénytelen volt vállalni ezt a kockázatot, semmi értelme sem 
volt ott álldogálnia és aggódnia. 

Elhatározta, hogy vet egy gyors pillantást a bárkahajóra. 
Könnyű léptekkel végigment a vontatóösvényen a J/ihan-ig. A 
hajóban égett a villany, de a függönyök be voltak húzva a 
kerek ablakokon. Kísértést érzett, hogy felmenjen a hajóra, de 
előbb tanácskozni szeretett volna Szadattal, mert nem tudta 
biztosan, hogy mitévő legyen. 

Sarkon fordult, és visszaindult a kocsija felé. 


Szonja azt mondta: - Alex már mindent elmesélt rólad, Elene. 
- És mosolygott. 

Elene visszamosolygott rá. Ez a nő Wolff barátnője? És az 
övé a bárkaház? És Wolff itt lakik nála? Vajon nem várta haza 
Szonját ilyen korán? Miért nem dühös, tanácstalan vagy 
zavart egy cseppet sem? Csak hogy mondjon valamit, Elene 
megkérdezte Szonjától: - Egyenesen a Csa-Csa klubból jött? 

- Igen. 

- Milyen volt? 

- Amilyen mindig: fárasztó, izgalmas, sikeres. Nyilvánvaló 
volt, hogy Szonja nem szerény nő. Wolff adott Szonjának egy 
pohár pezsgőt. 

Szonja elvette, anélkül hogy ránézett volna, és 
megkérdezte Elene-től: - Szóval te Mikisz boltjában dolgozol? 

- Nem, nem dolgozom ott - mondta Elene, és közben azt 
gondolta: Vajon valóban érdekel? - Csak kisegítettem néhány 
napig. Rokonok vagyunk. 

- Tehát görög vagy? 

- Igen. - A terefere egy kis önbizalmat adott Elene-nek. 
Félelme alábbhagyott. Akármi történik is, nem valószínű, hogy 
Wolff Egyiptom egyik leghíresebb nőjének a szeme láttára 
akarja megerőszakolni őt. Szonja legalább egy kis lélegzethez 
juttatta Elene-t. William elhatározta, hogy Wolffot még éjfél 
előtt elkapja... 

Éjfél! 

Majdnem elfeledkezett róla. Wolff leült Elene mellé. A lány 
valahogy fenyegetve érezte magát, ahogy ez a pár ott ült a 
két oldalán. Wolff azt mondta: - Milyen szerencsés ember is 
vagyok én, hogy itt ülök Kairó két legszebb nőjével. 

Elene egyenesen maga elé nézett, nem tudta, mit mondjon. 

Wolff megkérdezte: - Hát nem szép lány, Szonja? 

- De igen. - Szonja megérintette Elene arcát, aztán 
megfogta az állat, és maga felé fordította a fejét. - Engem 
szépnek tartasz, Elene? 

- Persze. - Elene a homlokát ráncolta. A dolog kezdett 
bizarr lenni. Majdnem olyan volt, mintha... 

- Akkor örülök - mondta Szonja, és Elene térdére tette a 
kezét. 


És Elene már mindent értett. 

Minden egyszerre a helyére került: Wolff türelme, színlelt 
udvariassága, a bárkaház, Szonja váratlan megjelenése... 
Elene rájött, hogy egyáltalán nincs biztonságban. Wolfftól való 
rettegése még erősebben visszatért. Ezek mind a ketten 
használni akarják őt, és neki nincs más választása, kénytelen 
lesz némán és ellenállás nélkül itt feküdni, miközben ezek azt 
csinálnak vele, amit akarnak, Wolff késsel a kezében... 

Elég. 

Nem fogok félni. Kibírom, ha összefogdos is két perverz 
őrült. Ennél sokkal több forog kockán. Feledkezz meg értékes 
testedről, gondolj a rádióra, és gondolj arra, hogyan 
akadályozhatnád meg, hogy Wolff használja. 

Ezt a hármasban való együttlétet még hasznára is 
fordíthatja 

Titokban a karórájára pillantott. Már csak negyedóra volt 
éjfélig. Már túl késő volt ahhoz, hogy Williamre számítson. Ő, 
Elene az egyedüli, aki még megakadályozhatja Wolffot. 

És azt hitte, már tudja is, hogyan. 

Szonja és Wolff váltott egy pillantást, mintha jelt adna 
egymásnak. Egyik kezükkel Elene combján keresztülhajoltak 
fölötte, és az arca előtt megcsókolták egymást. 

Elene csak nézte őket. Hosszú, buja csók volt. Hát tőlem mit 
várnak, mit csináljak? - gondolta Elene. 

A pár szétvált. 

Wolff most Elene-t csókolta meg ugyanúgy. Elene nem 
ellenkezett. Aztán érezte, hogy Szonja keze van az állán. 
Szonja maga felé fordította Elene arcát, és szájon csókolta. 

Elene behunyta a szemét, és azt gondolta: Nem fog fájni, 
nem is fáj. 

Fájni nem fájt, de azért különös volt, hogy egy női száj 
csókolja meg ilyen gyengéden. 

Elene azt gondolta: - Valahogy nekem kell irányítanom ezt 
a jelenetet. 

Szonja feltépte magán a blúzt. Nagy, barna melle volt. 
Wolff lehajtotta a fejét, és a szájába vette Szonja egyik 
mellbimbóját. Elene érezte, hogy Szonja lenyomja a fejét. 
Rájött, hogy azt akarja tőle, hogy kövesse Wolff példáját. 
Követte. Szonja nyögni kezdett. 


Mindez Szonja kedvéért történt: világos volt, hogy a dolog 
az ő ötlete, az ő szeszélye; csak ő volt, aki zihált és nyögött, 
nem Wolff. Elene minden pillanatban attól félt, hogy Wolff 
otthagyja őket, és elmegy a rádiójához. Miközben gépiesen 
folytatta Szonjával a szeretkezést, agyában azt a módozatot 
kereste, hogyan ébressze fel Wolffban is a kéjvágyat, hogy 
minden egyebet felejtsen. Csakhogy az egész jelenet olyan 
ostoba, olyan bohózatba illő volt, hogy akármi jutott az 
eszébe, mindent komikusnak érzett. 

Távol kell tartanom Wolffot attól a rádiótól. 

Mi az értelme ennek az egésznek? Mit akarnak valójában? 

Elfordította az arcát Szonjától, és megcsókolta Wolffot. A 
férfi Elene szájára tapasztotta a száját. Elene megkereste 
Wolff kezét, és a saját combjai közé nyomta. A férfi nehezen 
lélegzett, és Elene azt gondolta: Legalább érdekli. 

Szonja megpróbálta szétlökni őket. 

Wolff Szonjára nézett, aztán keményen pofon ütötte. 

Elene-nek elakadt a lélegzete a meglepetéstől. Ez volna a 
magyarázat? Nyilván ezt a játékot játsszák, csakis ezt 
játszhatják. 

Wolff ismét Elene-re fordította a figyelmét. Szonja ismét 
közéjük furakodott. 

Ezúttal Elene ütötte pofon. 

Szonja mélyen a torkából felnyögött. 

Elene azt gondolta: Sikerült, kitaláltam, mire megy ki a 
játék, ura vagyok a helyzetnek. 

Észrevette, hogy Wolff a karórájára néz. 

Elene hirtelen felállt. Mind a ketten rábámultak. Elene 
lassan felemelte a karjait, keresztülhúzta a ruháját a fején, 
félrehajította, és ott állt előttük fekete alsóneműben és 
harisnyában. Könnyedén megérintette önmagát, végighúzta a 
kezét a combja és a keble közt. Látta, hogy Wolff arckifejezése 
megváltozik: eltűnt róla a nyugalom, és tágra nyílt szemmel, 
sóváran bámult a lányra. Egész testében megfeszült, meg volt 
igézve. Megnyalta az ajkát. Elene felemelte a bal lábát, magas 
sarkú cipőjét Szonja keble közé dugta, és hátralökte Szonját. 
Aztán megragadta Wolff fejét, és a hasához húzta. 

Szonja elkezdte Elene lábát csókolgatni. 

Wolff olyan hangot hallatott, amely nyögés is volt, meg 
sóhaj is, és Elene combja közé temette az arcát. 


Elene az órájára nézett. 
Ejfél volt. 

Elene a hátán feküdt az ágyban, meztelenül. Teljesen 
mozdulatlan volt, merev, az izmai feszültek. Az üres 
mennyezetet bámulta. A jobb oldalán Szonja hason fekve, 
kezét-lábát szétvetve a lepedőn, horkolva aludt. A jobb keze 
ernyedten pihent Elene csípőjén. Wolff Elene bal oldalán 
feküdt, arccal Elene felé fordulva, és álmosan simogatta a 
lány testét. 

Elene azt gondolta: - Nem haltam bele. 

A játék az volt, hogy minduntalan csábítgatták és 
elutasították Szonját. És minél többször utasította el és 
pofozta meg őt Wolff és Elene, Szonja annál szenvedélyesebb 
lett, míg végül is Wolff ellökte magától Elene-t, és magáévá 
tette Szonját. Forgatókönyv szerint ment a dolog, amelyet 
Wolff és Szonja szemmel láthatóan jól ismert: máskor is 
játszhattak már ilyet. 

Elene-nek nem sok gyönyörűséget okozott a dolog, de nem 
lett rosszul, nem érezte megalázva magát, nem is undorodott. 
Csak azt érezte, hogy elárulták, éspedig önmaga árulta el 
magát. Mintha zálogba adott volna egy ékszert, amelyet a 
szeretőjétől kapott, vagy levágta volna hosszú haját, hogy 
pénzért eladja, vagy a malomba küldött volna dolgozni egy 
kisgyereket. Elárulta önmagát. És ami a legrosszabb, tette 
logikus következménye volt annak az életmódnak, amelyet 
eddig folytatott: az alatt a nyolc év alatt, amióta elhagyta az 
otthonát, egyre a prostitúcióhoz vezető csúszós talajon járt, és 
most úgy érezte, hogy elérkezett odáig. 

A simogatás megszűnt, és Elene oldalt pillantott Wolff 
arcára. A férfi szeme lecsukódott. Elaludt. 

Elene azon tűnődött, hogy mi történhetett Vandammel? 

Valami nem sikerült. Talán Vandam szem elől vesztette 
Wolff kocsiját Kairóban. Az is lehet, hogy karambolt szenvedett 
a nagy forgalomban. Akármi történt is, Vandam már nem 
vigyáz rá. Önmagára van utalva. 


Sikerült elfelejtetnie Wolff-fal, hogy éjfélkor rádióüzenetet 
akar küldeni Rommelnek - de hogy akadályozza meg azt, 
hogy másnap éjszaka elküldje? Elene-nek el kell mennie a 
főhadiszállásra, és megmondania Jakesnek, hogy hol találja 
meg Wolffot. El kell osonnia innen, most rögtön, és meg kell 
keresnie Jakest, hogy ugrassza ki az embereit az ágyból... 

Csakhogy a dolog nagyon sokáig tartana. Wolff felébredhet, 
rájöhet, hogy ő eltűnt, és ő is eltűnhet. 

Vajon itt van a rádiója, a bárkaházban, vagy valahol 
másutt? Minden ezen múlhat. 

Eszébe jutott valami, amit Vandam az este mondott - 
tényleg csak néhány órája ennek? "Ha sikerül megszereznem 
a kulcsot A Manderley-ház asszonyá-hoz, megjátszhatnám 
Wolffot a rádión... ez mindent tökéletesen a visszájára 
fordíthatna..." 

Hátha meg tudom találni a kulcsot - gondolta Elene. 

Vandam azt mondta, hogy a kulcs egy papírlap, amely az 
üzenet kódolásának a módját tartalmazza a könyv alapján. 

Elene rájött, hogy most alkalma van megkeresni a rádiót és 
a kód kulcsát. 

Át kell kutatnia a bárkaházat. 

Nem mozdult. Ismét megijedt. Ha Wolff észreveszi, hogy 
kutat... Eszébe jutott Wolff elmélete az emberiségről: a világ 
urakra és rabszolgákra oszlik. Egy rabszolga élete pedig nem 
ér semmit. 

Nem, gondolta Elene. Majd elmegyek innen reggel, mintha 
mi sem történt volna, aztán majd megmondom az 
angoloknak, hogy hol találják meg Wolffot, és azok majd 
rajtaütnek a bárkaházon, és... 

De mi lesz, ha Wolff addigra eltűnik? És mi van, ha a rádió 
nem itt van? 

Akkor nem volt semmi értelme az egésznek. 

Wolff lassan, egyenletesen lélegzett: mélyen aludt. Elene 
lenyúlt, óvatosan megfogta Szonja ernyedt kezét, és letette a 
combjáról a lepedőre. Szonja nem mozdult. 

Most már egyikük sem ért  Elene-hez. Nagy 
megkönnyebbülés volt. 

Elene lassan felült. 

Ahogy megmozdult a matrac, mind a ketten reagáltak rá. 
Szonja felnyögött, felemelte és oldalt fordította a fejét, aztán 


ismét horkolni kezdett. Wolff a hátára fordult, de nem 
nyitotta ki a szemét. 

Elene lassan mozogva, a matrac minden neszezésére 
összerezzenve addig ügyeskedett, amíg négykézlábra nem 
állt, arccal az ágy feje felé. Aztán óvatosan elkezdett 
hátrafelé kúszni: jobb térd, bal térd, bal kéz, jobb kéz. Közben 
figyelte a két alvó arcot. Az ágy lába mintha mérföldekre lett 
volna. A csend olyan hangosan csengett a fülében, mint a 
mennydörgés. A bárkaház elkezdett jobbra-balra ringatózni 
egy arra haladó hajó hullámverésétől, és Elene kihasználva 
hullámzást, gyorsan lemászott az ágyról. Aztán ott állt, 
mozdulatlanul, a másik kettőt figyelve, amíg a bárka 
ringatózása meg nem szűnt. Nem ébredtek fel. 

Hol kezdje, a kutatást? Elene elhatározta, hogy 
módszeresen fogja csinálni, elöl kezdi, és onnan halad 
hátrafelé. A bárka orrában volt a fürdőszoba. Hirtelen 
ráeszmélt, hogy különben is ki kell oda mennie. Lábujjhegyen 
végigment a  hálószobán, és belépett az aprócska 
fürdőszobába. 

A vécén ülve körülnézett. Hol lehet egy rádiót elrejteni? 
Tulajdonképpen azt sem tudta, mekkora lehet a rádió: bőrönd 
nagyságú?  Aktatáska nagyságú?  Retikül nagyságú? A 
fürdőszobában egy mosdókagyló, egy kis kád meg egy 
faliszekrény volt. Felállt, és kinyitotta a szekrényt. 
Borotvakészlet, tabletták meg egy tekercs géz volt benne. 

A rádió nem volt a fürdőszobában. 

A hálószobát átkutatni nem volt bátorsága, amíg azok 
aludtak; még nem. Keresztülment rajta, és a függönyön át 
belépett a nappaliba. Gyorsan körülnézett. Erezte, hogy 
sietnie kell, de kényszerítette magát, hogy nyugodtan és 
óvatosan dolgozzon. A kutatást a jobb oldalon kezdte. Ott egy 
heverő állt. Óvatosan megtapogatta az oldalát: üresen 
kongott. A rádió alatta is lehetett. Megpróbálta felemelni, de 
nem bírta. Mikor megnézte a heverő szélét, észrevette, hogy a 
padlóhoz van csavarozva. A csavarok szorosan tartották. A 
rádió nem lehetett alatta. A heverő mellett egy magas 
szekrény állt. Óvatosan kinyitotta. Egy kicsit megreccsent, 
Elene megdermedt. Nyögést hallott a hálószobából. Várta, 
hogy Wolff kirohan a függöny mögül, és rajtakapja őt. Nem 
történt semmi. 


Belenézett a szekrénybe. Volt benne egy seprű, néhány 
porrongy, tisztítószerek meg egy zseblámpa. Rádió nem. 
Becsukta a szekrény ajtaját. Megint megreccsent. 

Belépett a konyhatérségbe. Itt hat kisebb szekrényt kellett 
kinyitnia. A szekrényekben edények, konzervek, serpenyők, 
poharak, kávé rizs, tea meg törülközők voltak. A mosogató 
alatt egy szemétvödör állt, de csak szemét volt benne. Elene 
benézett a jégszekrénybe. Csak egy üveg pezsgőt látott 
benne. De volt még több fiók is. Vajon elfér a rádió egy 
fiókban? Kihúzta az egyiket. Az evőeszközök csörömpölése az 
idegeibe hasított. Rádió nem volt a fiókban. Kihúzott egy 
másikat: rengeteg fűszer és eszencia volt benne, a 
vaníliaeszenciától a curryig: itt valaki szeretett főzni. Kihúzott 
egy harmadik fiókot is: konyhakések voltak benne. 

A konyha mellett volt egy lehajtható tetejű kis szekreter. A 
szekreter alatt meg egy kis bőrönd. Elene felkapta a bőröndöt. 
Nehéz volt. Kinyitotta. Benne volt a rádió. 

Majd kiugrott a szíve. 

Közönséges, egyszerű bőrönd volt, két zárral, 
bőrfogantyúval és megerősített sarkokkal. A rádió pontosan 
beleillett, mintha eleve így tervezték volna. A bőrönd 
fedelében volt egy kis mélyedés a rádió fölött, és a 
mélyedésben egy könyv. Kemény táblája le volt szakítva, hogy 
beleférjen a fedélben levő mélyedésbe. Elene kivette a 
könyvet, és belenézett. Ezt olvasta: "Az éjszaka álmomban 
megint Manderleyben jártam." A Manderley-ház asszonya 
volt. 

Végigpörgette a könyv lapjait. A közepe táján volt valami a 
lapok közt. Megfordította a könyvet, mire egy papírlap hullott 
ki belőle a padlóra. Lehajolt, és fölvette. Egy csomó szám meg 
dátum volt rajta, és néhány német szó. Bizonyára ez volt a 
kulcs a kódhoz. 

A kezében tartotta azt, amire szüksége volt Vandamnek, 
hogy megfordítsa a háború menetét. 

Hirtelen majdnem összeroskadt a felelősség súlya alatt. 

Éneikül, gondolta, Wolff nem tud üzeneteket küldeni 
Rommelnek - vagy ha küld, csak sifrírozatlanul, németül 
teheti, ami gyanút kelt a hitelességüket illetően, meg aztán 
félő, hogy a szövetségesek is meghallják... E nélkül a papír 


nélkül Wolff tehetetlen. Vandam viszont megnyerheti vele a 
háborút. 

Azonnal el kell szaladnia, és magával kell vinni a kulcsot. 

Eszébe jutott, hogy anyaszült meztelen. 

Felébredt a transzból. A ruhája a díványon hevert, 
összegyűrve. Visszament a szalonba, letette a könyvet és a 
kód kulcsát, felkapta a ruháját, és keresztülhúzta a fején. 

Az ágy megreccsent. 

A függönyök mögül félreérthetetlen zaj hallatszott. Valaki 
felkelt, valaki, akinek súlya van. Csakis a férfi lehetett. Elene 
mozdulatlanul, bénultan állt. Hallotta, hogy Wolff a függöny 
felé indul, aztán visszafordul. Hallotta, hogy nyílik a 
fürdőszoba ajtaja. 

Nem volt ideje felvenni a bugyiját. Felkapta a táskáját, a 
cipőjét és a könyvet, benne a kulccsal. Hallotta, hogy Wolff 
kijön a fürdőszobából. A létrához ment, és felrohant rajta, 
összerezzenve, mikor meztelen lába nekiütközött a keskeny 
létrafokok élének. Lepillantott, és látta, hogy Wolff megjelenik 
a függönyök közt, és elképedve néz fel rá. Aztán a padlón 
heverő nyitott bőröndre tévedt a tekintete. Elene elfordította a 
fejét, és fölnézett a csapóajtóra. Két retesszel volt belülről 
bezárva. Mind a kettőt visszahúzta. A szeme sarkából látta, 
hogy Wolff a létrához rohan. Fellökte a csapóajtót, és 
kimászott. Miközben kiegyenesedett a fedélzeten, látta, hogy 
Wolff is felfelé kezd mászni a létrán. Gyorsan lehajolt, és 
fölemelte a nehéz csapóajtót. Amikor Wolff megmarkolta a 
jobb kezével a nyílás peremét, Elene teljes erejéből rávágta az 
ujjaira az ajtót. Wolff fájdalmasan felordított.  Elene 
keresztülszaladt a fedélzeten, és végigfutott a pallón. 

A palló csak egy szál deszka volt, mely a fedélzetről a folyó 
partjára vezetett. Elene lehajolt, a végénél fogva megfogta a 
deszkát, és belelökte a folyóba. 

Wolff kimászott a csapóajtón a fedélzetre, arca eltorzult a 
dühtől és a fájdalomtól. Elene pánikba esett, amikor meglátta, 
hogy a férfi keresztülrohan a fedélzeten. Azt gondolta: 
Meztelen, nem vehet űzőbe! Wolff ugrott egyet, és mintha 
repülne, átvetette magát a hajó korlátján. 

Mégis űzőbe veheti! 

Wolff a folyópart szélén ért földet, s szélmalomként 
kalimpált a karjaival, hogy visszanyerje az egyensúlyát. Elene 


hirtelen felbátorodott, nekirontott, és amikor még nem nyerte 
vissza az egyensúlyát, háttal belelökte a vízbe. 

Aztán megfordult, és rohanni kezdett a vontatóösvényen. 

Amikor az ösvény végére ért, amely az utcára vezetett, 
megállt és visszanézett. A szíve vadul dobogott, és nehezen, 
zihálva lélegzett. De ujjongó öröm töltötte el, mikor látta, hogy 
Wolff víztől csepegve, meztelenül mászik fel a sáros 
folyópartra. Már világosodott: ilyen állapotban nem kergetheti 
őt messzire. Gyorsan az utca felé fordult, szaladni kezdett, és 
beleütközött valakibe. 

Erős karok fogták le szorosan. Elene kétségbeesetten 
küzdött, ki is szabadította magát, de ismét elkapták. 
Legyőzötten megadta magát: szóval mégis, gondolta, mégis... 

Elene-t megfordították, és a karjait fogva elindították a 
bárkaház felé. Látta, hogy Wolff feléje indul. Ismét küszködni 
kezdett, és a férfi, aki fogta, megszorította a nyakát. Kinyitotta 
a száját, hogy segítségért kiáltson, de mielőtt még hangot 
tudott volna adni, a férfi ledugta az ujját a torkán, s Elene-nek 
hányingere támadt. 

Wolff odaért, és megkérdezte: - Ki maga? 

- Kemel vagyok. Maga meg nyilván Wolff. 

- Hála istennek, hogy itt volt. 

- Bajban van, Wolff - mondta Kemel. 

- Okosabb, ha feljön a hajóra. Ő, a fene enné meg, a lány 
beledobta azt a rohadt pallót a vízbe. - Wolff lenézett a 
folyóra, és meglátta a bárkaház mellett a víz színén lebegő 
deszkát. - Vizesebb már nem lehetek - mondta. Lecsúszott a 
parton, bele a vízbe, megfogta a deszkát, fellökte a partra, és 
utánamászott. Aztán felkapta a deszkát, és keresztülfektette a 
bárkaház és a part között. 

- Erre - mondta. 

Kemel végigvezette Elene-t a pallón, a fedélzeten, aztán le 
a létrán. 

- Tegye le oda - mutatott a díványra Wolff. Kemel 
gorombán a díványhoz lökte Elenett, és leültette. 

Wolff keresztülment a függönyön, s egy pillanat múlva egy 
hatalmas törülközővel a kezében tért vissza. Elkezdte 
szárazra dörgölni magát. Észrevehetően zavarta, hogy 
meztelen. 


Elene meglepődve látta, hogy Kemel alacsony férfi. Abból, 
ahogy megragadta, azt hitte, olyan termetű, mint Wolff. 
Jóképű, sötét bőrű arab volt. Feszélyezetten elfordította 
Wolffról a tekintetét. 

Wolff a dereka köré csavarta a törülközőt, és leült. 
Vizsgálgatni kezdte a kezét. - Majdnem eltörted az ujjaimat - 
mondta. Haraggal vegyes jókedvvel nézett Elene-re. 

Kemel megkérdezte: - Hol van Szonja? 

- Az ágyban - mondta Wolff, és a függöny felé intett a 
fejével. - Ő még egy földrengést is képes volna átaludni. 
Különösen egy buja éjszaka után. 

Elene észrevette, hogy Kemel kényelmetlenül érzi magát e 
szavak hallatán, és talán rossz néven is veszi Wolff 
szabadszájúságát. - Maga bajban van - mondta ismét Kemel. 

- Tudom - mondta Wolff. - Ez a lány valószínűleg 
Vandamnek dolgozik. 

- Erről nem tudok. De az éjszaka közepén kaptam egy 
telefont a vontatóösvényen őrködő emberemtől. Vandam 
idejött, és az én emberemet küldte el, hogy szerezzen 
segítséget. 

Wolff megdöbbent. - Közel kerültünk egymáshoz! - 
mondta. Nyugtalannak látszott. - Most hol van Vandam? 

- Odakint. Fejbe vertem és összekötöztem. Elene-nek 
összeszorult a szíve. Vandam tehát odakint van a bokrok közt, 
megsebesült és mozgásképtelen - és senki más nem tudja, 
hogy ő, Elene hol van. Tehát mégse volt semmi értelme az 
egésznek. 

Wolff bólintott. - Vandam a lányt követve jött ide. Csak ők 
ketten tudják, hogy itt lakom. Ha továbbra is itt akarok 
maradni, mind a kettejüket meg kell ölnöm. 

Elene megborzongott, olyan könnyedén beszélt Wolff két 
ember megöléséről. Urak és rabszolgák, jutott az eszébe. 

- Nem lesz jó - mondta Kemel. - Ha megöli Vandamét, a 
gyilkosságért végül is engem fognak hibáztatni. Maga 
elmehet innen, de nekem ebben a városban kell maradnom. - 
Szünetet tartott, összeszűkült szemmel figyelte Wolffot. az az 
emberem, aki az éjszaka felhívott. 

- Igaz... - Wolff a homlokát ráncolta, és dühös hangot 
hallatott. - Akkor nincs választásom. EI kell tűnnöm innen. A 
fene enné meg. 


Kemel bólintott. - Ha eltűnik, azt hiszem, fedezhetem. 
Csakhogy valamit szeretnék magától. Emlékezzék csak vissza, 
hogy miért segítünk magának. 

- Beszélni akarnak Romellel. 

- Igen. 

- Holnap éjszaka üzenetet küldök neki, azazhogy ma 
éjszaka, a szentségit, pedig alig aludtam. Mondja meg nekem, 
hogy mit akarnak üzenni, és én majd... 

- Az nem lesz jó - vágott a szavába Kemel. - Mi magunk 
szeretnénk üzenni. A rádióját akarjuk. 

Wolff a homlokát ráncolta. Elene rájött, hogy Kemel 
nacionalista lázadó, aki együttműködik vagy megpróbál 
együttműködni a németekkel. 

Kemel hozzátette: - A maga üzenetét is elküldhetjük mi... 

- Nem szükséges - mondta Wolff. Úgy látszott, hogy 
döntésre jutott. - Van még egy rádióm. 

- Akkor hát megegyeztünk. 

- Ott a rádió - mutatott Wolff a nyitott bőröndre, amely még 
mindig ott hevert a padlón, ahol Elene hagyta. - Már rá van 
hangolva a megfelelő hullámhosszra. Csak arra kell 
vigyázniuk, hogy minden éjszaka pontban éjfélkor adjanak le. 

Kemel a rádió fölé hajolt, és szemügyre vette. Elene 
csodálkozott, hogy miért nem szólt Wolff semmit A 
Manderley-ház kódjáról. Rájött, hogy Wolffot nem érdekli, 
sikerül-e Kemelnek érintkezésbe lépnie Rommellel. Ha 
odaadná neki a kódot, Kemel odaadhatná valaki másnak. 
Wolff semmit nem akar kockáztatni. 

Wolff megkérdezte: - Hol lakik Vandam? 

Kemel megmondta neki a címet. 

Most meg mit tervez? - gondolta Elene. 

Wolff azt mondta: - Gondolom, nős. 

- Nem. 

- Szóval agglegény. A szentségit. 

- Nem agglegény - mosolygott Kemel, még mindig a rádiót 
nézve. - Özvegy. A felesége tavaly halt meg Kréta szigetén. 

- Gyereke van? 

- Van - mondta Kemel. - Úgy tudom, egy Billy nevű kisfiú. 
Miért? 

Wolff vállat vont. - Csak érdekel. Minden érdekel arról az 
emberről, aki majdnem elkapott. 


Elene biztos volt benne, hogy hazudik. 

Kemel láthatólag elégedetten csukta be a bőröndöt. Wolff 
megkérdezte tőle: - Vigyázna egy percig erre a lányra? 

- Persze. 

Wolff elfordult, aztán visszafordult. Észrevette, hogy Elene- 
nek még mindig a kezében van A Manderley-ház asszonya. 
Odanyúlt, és elvette tőle. Aztán eltűnt a függöny mögött. 

Elene azt gondolta: Ha szólok Kemelnek a kódról, akkor 
talán Kemel rákényszeríti Wolffot, hogy adja oda neki, és akkor 
talán Vandam megkapja Kemeltől - de mi fog történni velem? 

Kemel odaszólt neki: - Mi a... - Hirtelen elhallgatott, mert 
Wolff visszajött kezében a ruháival, és öltözni kezdett. 

Kemel megkérdezte tőle: - Van hívójele? 

- Szfinx - felelte kurtán Wolff. 

- Kódja? 

- Kódom nincs. 

- Mi volt abban a könyvben? 

Wolff dühös képet vágott. - Egy kód - mondta. - De azt 
nem kaphatja meg. 

- Szükségünk van rá. 

- Nem adhatom oda - mondta Wolff. - Meg kell 
kockáztatniuk, hogy sifrírozás nélkül adjanak. 

Kemel bólintott. 

Wolffnak hirtelen megjelent a kés a kezében. - Ne 
vitatkozzon - mondta. - Tudom, hogy fegyver van a zsebében. 
Ne felejtse el, hogy ha lő, el kell számolnia a golyóval az 
angoloknak. Okosabb, ha elmegy. 

Kemel szó nélkül megfordult, felmászott a létrán és kibújt a 
csapóajtón. Elene hallotta a lépteit a fejük fölött. Wolff a 
kerek hajóablakhoz lépett, és Kemel után nézett, mikor 
végigment a vontatóösvényen. 

Wolff visszatette a kését a hüvelyébe, és begombolta az 
ingét. Felhúzta a cipőjét, és szorosan megkötötte a fűzőt. 
Kihozta a könyvet a másik szobából, kivette belőle a kód 
kulcsát tartalmazó papírlapot, összegyűrte, bedobta egy nagy 
üveg hamutartóba, kivett az egyik konyhafiókból egy doboz 
gyufát, és meggyújtotta a papírt. 

Nyilván van egy másik kulcsa a másik rádió mellett - 
gondolta Elene. 


Wolff figyelte a lángokat, biztos akart lenni benne, hogy 
tökéletesen elemésztik a papírt. Ránézett a könyvre, mintha 
arra gondolt volna, hogy azt is elégeti, aztán kinyitotta a 
hajóablakot, és bedobta a könyvet a folyóba. 

Az egyik szekrényből elővett egy kis bőröndöt, és 
beledobált néhány holmit. 

- Hová megy? - kérdezte Elene. 

- Majd meglátod, te is jössz. 

- Jaj, nem. - Mit akar vele csinálni? Rajtakapta, hogy 
rászedte őt - csak nem talált ki valamilyen méltó büntetést? 
Elene nagyon fáradt volt, és nagyon félt Wolfftól, hogy esetleg 
le kell feküdnie vele. Mennyivel több félnivalója volt most! 
Arra gondolt, hogy megpróbál ismét elszaladni - legutóbb 
majdnem sikerült -, de már nem volt hozzá bátorsága. 

Wolff tovább csomagolt. Elene észrevette, hogy a saját 
ruhadarabjai közül néhány a padlón hever, és eszébe jutott, 
hogy nincs tisztességesen felöltözve. Ott hevert a bugyija, a 
harisnyája és a melltartója. Elhatározta, hogy fölveszi őket. 
Felállt, és keresztülhúzta a fején a ruhát. Lehajolt, hogy 
felvegye az alsóneműjét. Amikor felegyenesedett, Wolff 
megölelte. Durván szájon csókolta, láthatólag nem törődve 
vele, hogy a lány nem viszonozza a csókot. Aztán benyúlt a 
lány lába közé, és mélyen bedugta az egyik ujját. 

Elene megfeszült. Wolff még mélyebbre dugta az ujját, a 
lány lihegett a fájdalomtól. 

Wolff a szemébe nézett. - Tudd meg, hogy akkor is 
magammal vinnélek, ha nem lenne rád szükségem. 

A lány megalázva behunyta a szemét. Wolff hirtelen 
elfordult tőle, és tovább csomagolt. 

Elene felöltözött. 

Amikor Wolff elkészült, még egyszer körülnézett, és azt 
mondta: - Gyerünk. 

Elene követte a férfit a fedélzetre, s közben azon tűnődött, 
hogy Wolff vajon mit tervez Szonjával. 

Wolff mintha tudta volna, hogy mit gondol, mert azt 
mondta: - Nem szeretném megzavarni Szonja édes álmát. - 
Elvigyorodott. - Mozgás. 

Elindultak a  vontatóösvényen. Mért hagyta Wolff a 
bárkaházban Szonját? - tűnődött Elene. Nem tudott rájönni, 
de azt tudta, hogy a dolog kegyetlenség. Rájött, hogy Wolff 


teljesen gátlástalan, és megborzongott a gondolatra, hogy 
Wolff hatalmában van. 

Azon tűnődött, nem tudná-e megölni Wolffot. 

Wolff a bal kezében vitte a bőröndjét, s a jobbjával szorosan 
fogta Elene karját. Ráfordultak a gyalogösvényre, aztán az 
utcára, és Wolff kocsijához mentek. A férfi kinyitotta a 
sofőrülés ajtaját, és kényszerítette a lányt, hogy másszon át az 
utasülésre. Aztán beült melléje, és indított. 

Csoda volt, hogy a kocsi még egy darabban volt, miután 
egész éjszaka kint állt az utcán: általában minden 
elmozdíthatót el szoktak lopni egy parkoló kocsiról, még a 
kerekeket is. Mindenben neki kedvez a szerencse, gondolta 
Elene. 

Elindultak. Elene kíváncsi volt, vajon hová mennek. 
Akárhova mennek is, Wolff másik rádiója ott van, A 
Manderley-ház asszonyá-nak egy másik példányával és a kód 
egy másik kulcsával együtt. Ha odaérünk, ismét meg kell 
próbálkoznom, gondolta Elene fáradtan. Most már minden 
csak rajta múlik. Wolff elhagyta a bárkaházat, vagyis Vandam 
már akkor sem tehet semmit, ha valaki megszabadítja a 
kötelékeitől. Elene-nek a saját erejéből kell megpróbálnia 
megakadályozni Wolffot, hogy kapcsolatba lépjen Rommellel, 
és ha lehet, el kell lopnia a kód kulcsát. A gondolat nevetséges 
volt, olyan, mintha a holdba akart volna röpülni. Igazában 
csak arra vágyott, hogy megszabaduljon ettől az ördögi, 
veszedelmes férfitól, — hazamenjen,  megfeledkezzen a 
kémekről, a kódokról és a háborúról, és ismét biztonságban 
érezze magát. 

Eszébe jutott az apja, aki gyalog megy Jeruzsálembe, és 
tudta, hogy igenis meg kell próbálkoznia. 

Wolff megállította a kocsit. Elene rájött, hogy hol vannak. 
Felkiáltott: - Ez Vandam háza! 

- Az. 

Elene Wolffra bámult, megpróbált olvasni az 
arckifejezéséből. Azt mondta: - De hát Vandam nincs itthon. 

- Nincs. - Wolff ádázul mosolygott. - "De Billy itthon van. 


24. 


Anvar el-Szadat nagyon örült a rádiónak. 

- Ez egy Hallicrafter/Skychallenger- magyarázta Kemelnek. 
- Amerikai. - Bedugta a konnektorba, hogy kipróbálja, és 
kijelentette, hogy nagyon erős készülék. 

Kemel elmagyarázta, hogy éjfélkor kell adniok a beállított 
hullámhosszon, és hogy a hívójel Szfinx. Azt is elmondta, 
hogy Wolff nem volt hajlandó odaadni neki a kódot, tehát meg 
kell kockáztatniuk sifrírozás nélkül adni. 

A rádiót eldugták a kis ház konyhájában a kemencébe. 

Kemel elhagyta Szadat házát, és Kubri al-Oubbahból 
visszahajtott Zamálekbe. Útközben azon töprengett, hogyan 
fogja leplezni az éjszaka eseményeiben játszott szerepét. 

A meséjének egyeznie kell annak az őrmesternek a 
meséjével, akit Vandam segítségért küldött, tehát be kell 
ismernie, hogy megkapta a telefonüzenetet. Talán azt kellene 
mondania, hogy mielőtt riasztotta volna az angolokat, ő maga 
ment el a bárkaházhoz megnézni, hogy "Vandam őrnagy" nem 
szélhámos-e. De aztán? Aztán átkutatta a vontatóösvényt 
meg a bokrokat Vandam után, és őt is fejbe verték. A bökkenő 
csak az, hogy órák hosszat nem maradhatott eszméletlen. 
Tehát azt kell majd mondania, hogy őt is összekötözték. Igen, 
őt is összekötözték, de valahogy sikerült megszabadulnia 
kötelékeitől. Aztán Vandammel együtt fölmegy a bárkára, és 
üresen fogják találni. 

Igen, így jó lesz. 

Leparkolt a kocsijával, és óvatosan elindult a 
vontatóösvényen. — Benézett / minden bokorba, miután 
megpróbálta nagyjából megsaccolni, hol hagyta Vandamét. 
Körülbelül harminc- vagy negyvenyardnyira attól a helytől 
bement a bokrok közé, lefeküdt a földre, és meghempergett 
rajta, hogy bepiszkítsa a ruháját, egy kis homokos földet 
dörzsölt az arcára, és  összekócolta a haját. Aztán 
megdörzsölte a csuklóit is, hogy az legyen a látszat, mintha 
fájna, és elindult megkeresni Vandamét. 

Pontosan ott találta, ahol hagyta. Vandam kötelékei nem 
lazultak meg, és a szája is még mindig be volt tömve. Vandam 
kerekre nyílt szemmel csodálkozva bámult Kemelre. 

Kemel azt mondta: - Úristen, hát magát is elintézték? 

Lehajolt, kivette Vandam szájából a tömést, és elkezdte 
kioldozni a kötelékeit. - Az őrmester felhívott - magyarázta. - 


Azonnal idejöttem, hogy megkeressem magát, és a 
legközelebbi, amire emlékszem, az, hogy arra ébredtem, hogy 
össze vagyok kötözve, a szám be van tömve és fáj a fejem. 
Ennek már több órája. Csak most sikerült kiszabadulnom. 

Vandam nem szólt semmit. 

Kemel eldobta a kötelet. Vandam mereven felállt. Kemel 
megkérdezte: - Hogy érzi magát? 

- Semmi bajom. 

- Menjünk fel a bárkaházba, és nézzük meg, mit találunk 
ott - mondta Kemel. És megfordult. 

Mihelyt Kemel hátat fordított neki, Vandam előrelépett, és 
a tenyere élével teljes erejéből tarkón ütötte. Az ütés meg is 
ölhette volna Kemelt, de Vandam ezzel most nem törődött. 
Vandam meg volt ugyan kötözve, és be volt tömve a szája, és 
nem láthatott ki az ösvényre, de hallani tisztán hallotta: - 
Kemel vagyok. Maga meg nyilván Wolff. - így tudta meg, hogy 
Kemel elárulta őt. Kemel nyilvánvalóan nem gondolt rá, hogy 
ő ezt megtudhatja. Amióta Vandam meghallotta ezeket a 
szavakat, forrt a méregtől, és most minden felgyülemlett 
mérgét beleadta az ütésbe. 

Kemel eszméletlenül hevert a földön. Vandam a hátára 
fordította, átkutatta, és megtalálta a fegyvert. Azzal a kötéllel, 
amellyel őt kötözték össze, hátrakötötte Kemel kezét. Aztán 
addig pofozta Kemelt, amíg az magához nem tért. 

- Felállni! - mondta Vandam. 

Kemel kifejezéstelen arccal bámult, aztán félelem jelent 
meg a tekintetében. - Mit csinál? 

Vandam belerúgott. - Rugdalom - mondta. - Felállni. 

Kemel nagy nehezen feltápászkodott. 

- Megfordulni! 

Kemel megfordult. Vandam a bal kezével megfogta Kemel 
gallérját, jobbjában a pisztolyt tartotta. 

- Indulás! 

A bárkaházhoz mentek. Vandam maga előtt lökdöste végig 
Kemelt a pallón, aztán keresztül a fedélzeten. 

- Csapóajtót kinyitni! 

Kemel bedugta a cipője orrát a csapóajtó fogantyújába, és 
fölemelte. 

- Lemenni! 


Kemel, akinek hátra volt kötve a keze, ügyetlenül mászott le 
a létrán. Vandam lehajolt, és benézett. Nem látott senkit. 
Gyorsan ő is lement a létrán. Félrelökte Kemelt, s fegyverét 
lövésre készen tartva félrerántotta a függönyt. 

Meglátta Szonját az ágyban. Aludt. 

- Bemenni! - parancsolt rá Kemelre. Kemel keresztülment 
a függönyön, és megállt az ágy feje mellett. 

- Ébressze fel! 

Kemel megérintette Szonját a lábával. Szonja a másik 
oldalára fordult, arrább gurult, de nem nyitotta ki a szemét. 
Vandam sejtette, hogy a nő meztelen. Odanyúlt, és 
megcsavarta az orrát. Szonja kinyitotta a szemét, és bosszús 
képpel azonnal felült. Megismerte Kemelt, aztán meglátta 
Vandamét is a fegyverrel. 

Megkérdezte: - Mi akar ez lenni? 

Aztán ő meg Vandam egyszerre szólalt meg: - Hol van 
Wolff? 

Vandam egészen biztos volt benne, hogy a nő nem tetteti 
magát. Most már világos volt, hogy Kemel figyelmeztette 
Wolffot, és Wolff elmenekült, anélkül hogy fölébresztette volna 
Szonját. Valószínűleg magával vitte Elene-t is, bár Vandam el 
sem tudta képzelni, hogy miért. 

Vandam Szonjának szegezte a fegyvert, közvetlenül a bal 
melle alatt. Odaszólt Kemelnek: - Kérdezni fogok valamit a 
nőtől, és ha hazudik, akkor meghal. Értette? 

Kemel feszülten bólintott. 

Vandam megkérdezte: - Adott le Wolff valamilyen 
rádióüzenetet éjfélkor? 

- Nem! - sikoltotta Szonja. - Nem, nem, nem adott! 

- Akkor mi történt itt? - kérdezte Vandam, de félt a 
felelettől. 

- Ágyba bújtunk. - Kik? 

- Wolff, Elene meg én. 

- Hármasban? 

- Igen. 

Szóval ez történt. És Vandam még azt hitte, hogy Elene 
biztonságban lesz, mert egy másik nő is van a hajón! Ez 
magyarázta meg Wolff kitartó érdeklődését Elene iránt: a 
hármas együttlétük számára kellett neki a lány. Vandam 
valósággal rosszul lett az undortól, nem amiatt, amit 


műveltek, hanem azért, mert ő kényszerítette Elene-t arra, 
hogy ilyesmiben részt vegyen. 

Elhessegette agyából a gondolatot. Vajon igazat mondott 
Szonja? Tényleg elmulasztott volna Wolff rádióüzenetet 
küldeni Rommelnek az éjjel? Vandam el sem tudta gondolni, 
hogy ezt milyen módon ellenőrizhetné. Csak reménykedett, 
hogy igaz. 

- Oltözzön fel! - parancsolt rá Szonjára. Szonja kibújt az 
ágyból, és gyorsan magára kapott egy ruhát. Vandam 
mindkettőjüket sakkban tartva a revolverrel, a hajó orrába 
ment, és benézett a kis ajtón. Egy aprócska fürdőszobát látott 
két kis kerek ablakkal. 

- Mars be ide, mind a ketten! 

Kemel és Szonja bement a fürdőszobába. Vandam rájuk 
zárta az ajtót, és nekiállt átkutatni a bárkaházat. Kinyitott 
minden szekrényt és kihúzott minden fiókot, tartalmukat 
ledobálta a padlóra. Lehúzta az ágyról a lepedőt. Egy éles 
konyhakéssel felhasogatta a matracot és a dívány kárpitját. 
Átnézett minden iratot a  szekreterben. Talált egy 
elszenesedett papírral teli nagy üveg hamutartót. Belekotort, 
de a papír teljesen elégett. Kiürítette a jégszekrényt. Felment 
a fedélzetre is, és kiürítette az ott található ládákat. Mindent 
átnézett- az egész hajótesten, sőt még azon kívül is: egy vízbe 
lógó kötelet keresett. 

Félóra múlva biztos volt benne, hogy a bárkaházon nincs se 
rádió, se egy példány A Manderley-ház asszonyá-ból, se 
kódkulcs. 

Kiengedte a két foglyot a fürdőszobából. Az egyik fedélzeti 
ládában talált egy hosszú kötelet, összekötötte Szonja kezét, 
aztán egymáshoz kötözte Szonját és Kemelt. 

Lelökdöste őket maga előtt a bárkaházról, végig a 
vontatóösvényen, aztán az utcán. Gyalog mentek a hídig, ahol 
Vandam leintett egy taxit. Szonját és Kemelt beültette a hátsó 
ülésre, aztán - a revolverét továbbra is rájuk szegezve - beült 
a kerekre nyílt szemű, rémült arab sofőr mellé. 

- A főhadiszállásra - adta ki az utasítást. 

A két foglyot nyilván alaposan ki fogják kérdezni, de 
tulajdonképpen csak két kérdést kellett föltenni nekik: 

Hol van Wolff? 

És hol van Elene? 


Wolff még a kocsiban ülve elkapta Elene csuklóját. A lány 
megpróbálta kiszabadítani, de a férfi nagyon erősen 
szorította. Wolff elővette a kését, és könnyedén végighúzta a 
pengéjét a lány keze fején. A kés nagyon éles volt. Elene 
borzadva bámult a kezére. Először csak egy vonalat látott 
rajta, olyan volt, mint egy ceruzanyom. Aztán vér serkent ki a 
vágásból, és éles fájdalom nyilallt a kezébe. Elene levegő után 
kapkodott. 

Wolff azt mondta: - Maradj a közelemben, és ne szólj 
semmit. 

Elene hirtelen meggyűlölte. A szemébe nézett: - Különben 
elvágja a nyakam? - kérdezte annyi megvetéssel a hangjában, 
amennyit csak bele tudott vinni. 

- Nem - mondta Wolff. - Különben elvágom Billy nyakát. 

Elengedte a lány csuklóját, és kiszállt a kocsiból. Elene 
mozdulatlanul, tehetetlenül ült. Mit tehet ez ellen az erős, 
könyörtelen férfi ellen? Elővett a táskájából egy kis 
zsebkendőt, és vérző keze köré csavarta. 

Wolff türelmetlenül megkerülte a kocsit, és kinyitotta Elene 
mellett az ajtót. Megragadta a felső karját, és kirángatta a 
kocsiból. . Aztán, még mindig  Elene karját fogva, 
keresztülvágott az úttesten Vandam házához. 

Végigmentek a rövid kocsifelhajtón, és Wolff megnyomta a 
csengőt. Elene-nek eszébe jutott, mikor először állt itt, ebben 
az oszlopos előcsarnokban, és várta, hogy kinyissák az ajtót. 
Mintha évekkel ezelőtt lett volna, pedig csak néhány napja 
volt. Azóta megtudta, hogy Vandam nős volt, és hogy a 
felesége meghalt; és utána szeretkezett Vandammel; és 
Vandam elfelejtett virágot küldeni neki - ugyan hogy 
csinálhatott ő ebből olyan nagy hűhót? -, és megtalálták 
Wolffot; és... 

Az ajtó kinyílt. Elene megismerte Gaafart. A szolga is 
emlékezett rá, és azt mondta: - Jó reggelt, Miss Fontana. 

- Hello, Gaafar. 

Wolff megszólalt. - Jó reggelt, Gaafar. Alexander százados 
vagyok. Az őrnagy úr kért meg, hogy jöjjek ide. Beengedne 
minket? 


- Természetesen, uram. - Gaafar félreállt. Wolff, még mindig 
Elene karját szorítva, belépett a házba. Gaafar becsukta az 
ajtót. Elene még emlékezett a mozaikpadlós hallra. Gaafar azt 
mondta: - Remélem, az őrnagy úrnak semmi baja... 

- Semmi, kitűnő egészségnek örvend - mondta Wolff. - De 
ma reggel nem tud hazajönni, így aztán engem kért meg, 
hogy jöjjek ide, mondjam meg magának, hogy jól van, és 
vigyem el Billyt az iskolába. 

Elene megrémült. Szörnyű: Wolff el akarja rabolni Billyt. Ezt 
rögtön sejthette volna, amikor Wolff kiejtette a fiú nevét. De 
hát ez lehetetlen! Ezt nem szabad megengednie! Mit 
tehetne? A legszívesebben kiabált volna, hogy: Nem, Gaafar, 
ez az ember hazudik, fogja Billyt, és szaladjon el vele, 
szaladjon, ahogy csak tud! Csakhogy Wolffnál volt a kés, 
Gaafar öreg volt, Billyt meg mindenképpen utolérte volna 
Wolff. 

Gaafaron látszott, hogy habozik. Wolff megszólalt: - 
Gyerünk, Gaafar, gyorsan! Nem érek rá egész nap. 

- Igenis, uram - mondta Gaafar, annak az egyiptomi 
szolgának az önkéntelen reflexével reagálva, akire 
ráparancsol egy európai. - Billy éppen most fejezi be a 
reggelijét. Tudnának itt várni egy pillanatig? - Kitárta a 
szalon ajtaját. 

Wolff beterelte Elene-t a szobába, és végre elengedte a 
karját. Elene ránézett a bútorok huzatára, a tapétára, a 
márvány kandallópárkányra és Angela Vandam fényképére: 
olyan kísértetiesen ismerősnek tűnt minden, mintha lidérces 
álmában látta volna. Angela nyilván tudná, hogy mit csináljon, 
gondolta boldogtalanul Elene. - Ne nevettesse ki magát! - 
mondaná, aztán parancsoló mozdulattal emelve fel a karját, 
kiutasítaná Wolffot a házából. Elene megrázta a fejét, hogy 
elűzze a fantáziaképet: Angela éppen olyan tehetetlen volna, 
mint ő. 

Wolff leült az íróasztalhoz. Kihúzott egy fiókot, kivett belőle 
egy blokkot meg egy ceruzát, és írni kezdett. 

Elene azon tűnődött, vajon mit csinálhat Gaafar. Lehetséges 
volna, hogy felhívja a főhadiszállást, és megpróbál beszélni 
Billy apjával? Elene tudta, hogy az egyiptomiak nem szívesen 
telefonálnak a brit főhadiszállásra: Gaafar nehezen tudna 
boldogulni a telefonkezelőkkel meg a titkárnőkkel. Elene 


körülnézett, és látta, hogy a telefon különben is ebben a 
szobában van, tehát ha Gaafar megpróbálna is telefonálni, 
Wolff észrevenné és megakadályozná. 

- Miért hozott ide? - kiáltotta. Éles volt a hangja a 
csalódottságtól meg a félelemtől. 

Wolff felnézett az írásból. - Hogy megnyugtasd a fiút. 
Hosszú útra megyünk. ői 

- Billyt hagyja itt - könyörgött Elene. - Ő csak gyerek. 

- De Vandam gyereke - mondta mosolyogva Wolff. 

- Őrá nincs szüksége. 

- Vandam kitalálhatja, hogy hová megyek - mondta Wolff. - 
Biztosítani akarom, hogy ne jöjjön utánam. 

- Tényleg azt gondolja, hogy itthon fog ülni, mikor a fia 
magával van? 

Wolff szemmel láthatólag fontolóra vette a kérdést. - 
Remélem, hogy igen - mondta végül is. - Különben is, van 
más választásom? Ha nem viszem magammal a fiút, az apja 
egészen biztosan utánam jön. 

Elene leküzdötte a könnyeit. - Hát nincs magában semmi 
szánalom? 

- A szánalom dekadens érzés - mondta Wolff, és 
megcsillant a szeme. Úgy hangzott, mintha idézne valakit. 

Elene azt mondta: - Nem hiszem, hogy maga ezt azért 
csinálja, hogy  Vandam itthon maradjon. Szerintem 
rosszindulatból csinálja. Tudja, hogy milyen fájdalmat fog 
vele okozni neki, és maga ezt élvezi. Maga kegyetlen, 
elvetemült, undorító alak. 

- Lehet, hogy igazad van. 

- Maga nem normális. 

- Elég! - Wolff kicsit elvörösödött. Láthatólag nagy 
erőfeszítéssel csillapodott le. - Hallgass, amíg írok. 

Elene kétségbeesetten próbált koncentrálni. Hosszú útra 
mennek. Wolff attól fél, hogy Vandam utánuk megy. A 
bárkaházban azt mondta Kemelnek, hogy van még egy 
adóvevője. Vandam kitalálhatja, hogy hova mennek. És az 
útjuk végén egészen biztosan ott van a tartalék rádió, A 
Manderley-ház asszonyá-nak egy másik példánya, és van egy 
másik példány a kód kulcsából is. Valahogyan segítenie kell 
Vandamnek, hogy követhesse őket, hogy megszabadíthassa 
őket, és hogy megszerezhesse a kód kulcsát. Ha Vandam 


kitalálhatja az úticéljukat, gondolta Elene, akkor én is 
kitalálhatom. Hol tartogathat Wolff egy tartalék rádiót? 
Hosszú útra mennek. Akkor rejtette el valahol, amikor még 
nem ért Kairóba. Talán valahol a sivatagban, vagy Kairó és 
Asyut között valahol. Talán... 

Bejött Billy. - Hello - köszönt Elene-nek. - Elhozta a 
könyvet? 

Elene hirtelenjében nem tudta, hogy a fiú miről beszél. - 
Milyen könyvet? - Rábámult, azt gondolta, hogy felnőttes 
viselkedése ellenére még nagyon gyerek. A fiún szürke flanel 
sortnadrág és feliéi ing volt, csupasz alsókarján a sima bőrön 
nem volt egy szőrszál sem. Iskolatáska volt a kezében, 
nyakában az iskola nyakkendője. 

- Szóval elfelejtette - mondta a fiú, és csalódott arcot 
vágott. - Azt mondta, hogy kölcsönadja Simenon egyik 
detektívregényét. 

- Elfelejtettem. Ne haragudj. 

- Legközelebb elhozza? 

- Természetesen. 

Wolff egész idő alatt úgy nézett Billyre, mint egy uzsorás a 
kincsesládájára. Felállt. - Hello, Billy - mondta mosolyogva. - 
Alexander százados vagyok. 

Billy kezet fogott vele, és azt mondta: - Jó reggelt, uram. 

- Az édesapád megkért, hogy mondjam meg neked, nagyon 
sok a dolga. 

- Reggelire mindig haza szokott jönni - mondta Billy. 

- Ma nem jön. Ugyanis rengeteget kell dolgoznia, hogy 
meg tudjunk birkózni Rommellel. 

- Csak nem verekedett megint össze valakivel? 

Wolff habozott. - Az igazság az, hogy tényleg 
összeverekedett, de nem történt komolyabb baja. Csak egy 
tiplit kapott a fejére. 

Elene észrevette, hogy Billy inkább büszke, mint 
nyugtalan. 

Gaafar bejött, és megkérdezte Wolfftól: - Biztos benne, 
uram, hogy az őrnagy úr azt mondta, hogy ön vigye a 
gyereket iskolába? 

Gyanakszik, gondolta Elene. 

- Persze - mondta Wolff. - Valami baj van? 


- Nincs, de Billyért én vagyok a felelős, és tulajdonképpen 
nem is ismerjük önt... , 

- De Miss Fontanát ismeri - mondta Wolff. - Ő velem volt, 
amikor Vandam őrnagy beszélt velem. Igaz, Elene? - Wolff 
rámeredt a lányra, és a bal hónára mutatott, ahol a kés volt a 
hüvelyben. 

- Igaz - mondta Elene szerencsétlenül. Wolff azt mondta: - 
Mindenesetre helyesen teszi, hogy óvatos, Gaafar. Talán hívja 
fel a főhadiszállást, és beszéljen magával az őrnagy úrral. - A 
telefonra mutatott. 

Elene azt gondolta: Ne, Gaafar, ne hívd fel, mert megöl, 
még mielőtt befejeznéd a tárcsázást. 

Gaafar egy kis tétovázás után azt mondta: - Biztos vagyok 
benne, hogy nem szükséges, uram. Mint mondta, Miss 
Fontanát ismerjük. 

Ez is az én hibám, gondolta Elene. 

Gaafar kiment. 

Wolff arabul gyorsan odaszólt Elene-nek: - Foglalkozz egy 
kicsit a fiúval. - És tovább írt. 

Elene ránézett Billy iskolatáskájára, és az agyába villant 
egy ötlet. - Mutasd csak meg a tankönyveidet. 

Billy úgy nézett rá, mintha bolondnak tartaná. 

- Mutasd - mondta Elene. Az iskolatáska nem volt 
becsukva, kiállt belőle egy atlasz. Elene utánanyúlt. - Hol 
tartotok földrajzból? 

- A norvég fjordoknál. 

Elene látta, hogy Wolff befejezte az írást, és beteszi a 
papírlapot egy borítékba. Megnyalta a boríték ragasztós 
hátsó részét, leragasztotta, és beletette a zsebébe. 

- Keressük meg Norvégiát - mondta Elene. Fellapozta az 
atlaszt. 

Wolff felvette a telefonkagylót, és tárcsázott. Ránézett 
Elene-re, aztán elfordította a fejét, és kinézett az ablakon. 

Elene megkereste Egyiptom térképét. 

Billy megszólalt: - De hát ez... 

Elene gyorsan a fiú ajkára tette az ujját. Billy elhallgatott, 
és a homlokát ráncolva ránézett. 

Elene azt gondolta: Légy szíves, kisfiam, maradj csendben, 
és bízd rám a dolgot. 


Hangosan azt mondta: - Igen, ez Skandinávia, de Norvégia 
Skandinávában van, látod? - Letekerte a kezéről a 
zsebkendőt. Billy rábámult a vágásra. Elene megkaparta a 
körmével, hogy vérezzen. Billy elsápadt. Ugy látszott, hogy 
mondani akar valamit, ezért Elene ismét az ajkára tette az 
ujját, és könyörgő tekintettel megrázta a fejét. 

Elene biztos volt benne, hogy Wolff Asyutba akar menni. Ez 
volt a legvalószínűbb, és Wolff is azt mondta, attól fél, hogy 
Vandam kitalálja útjuk célját. Miközben erre gondolt, 
hallotta, hogy Wolff azt mondja a telefonba: 

- Halló! Megtudhatnám, mikor indul a vonat Asyutba? 

Igazam volt! - gondolta Elene. Belemártotta az ujját a keze 
fején levő vérbe. Három vonallal egy nyilat rajzolt a vérrel 
Egyiptom térképére, a nyíl hegye a Kairótól 300 mérföldre 
délre fekvő Asyut városára mutatott. Aztán becsukta az 
atlaszt. Egy kis vért kent a zsebkendőjével az atlasz fedelére, 
aztán a háta mögé dugta az atlaszt. 

Wolff azt mondta: - Értem. És mikor érkezik oda? 

Elene azt mondta: - De miért vannak fjordok Norvégiában, 
és miért nincsenek Egyiptomban? 

Billy észrevehetőleg megdöbbent. Elene kezére bámult. A 
lány kénytelen volt észre téríteni, még mielőtt elárulja magát. 
Azt mondta: - Ide figyelj. Olvastad Agatha Christie-nek azt a 
regényét, amelyiknek az a címe, hogy A vérfoltos atlasz titka? 

- Nem, ilyen regénye... 

- Nagyon érdekes regény, mármint az az érdekes, hogy a 
detektív mindenre rájön annak a vérfoltnak az alapján. 

A fiú összeráncolt homlokkal nézett rá, de most már nem 
elképedve, hanem mint aki erősen próbál valamire rájönni. 

Wolff letette a kagylót, és felállt. - Gyerünk - mondta. - 
Nem szabad elkésned az iskolából, Billy. - Az ajtóhoz lépett, 
és kinyitotta. 

Billy felkapta az iskolatáskáját, és kiment. Elene is felállt, 
félve, nehogy Wolff észrevegye az atlaszt. 

- Siess már - mondta türelmetlenül Wolff. Elene is kiment 
az ajtón, a férfi utána. Billy már az előcsarnokban volt. A 
hallban egy vese alakú asztalon egy halom levél hevert. Elene 
Játtá, hogy Wolff a halom tetejére dobja az ő borítékját. 

Kiment a bejárati ajtón. 

Wolff megkérdezte Elene-t: - Tudsz vezetni? 


- Igen - felelte a lány, aztán rögtön el is átkozta magát, 
hogy ilyen lassan jár az esze: nemet kellett volna mondania. 

- Ti ketten üljetek előre - utasította Wolff. Ő meg beszállt 
hátra. 

Amikor Elene indított, észrevette, hogy Wolff előrehajol. A 
férfi azt mondta: - Látod ezt? 

Elene odanézett. Wolff a kést mutatta meg Billynek. 

- Igen - mondta Billy bizonytalan hangon. Wolff azt 
mondta: - Ha valami zűrt csinálsz, levágom a fejed. Billy sírni 
kezdett. 


25. 


- Vigyázzba állni! - vakkantotta Jakes a törzsőrmesteri 
hangján. 

Kemel vigyázzba vágta magát. 

A kihallgatószoba üres volt, csak egy asztal állt benne. 
Vandam is bejött Jakes. után, egyik kezében egy széket 
hozott, a másikban egy csésze teát. Leült. 

Vandam megkérdezte: - Hol van Alex Wolff? 

- Nem tudom - mondta Kemel, és lazított egy kicsit. 

- Vigyázz! - üvöltötte Jakes. - Állj egyenesen, fiú! 

Kemel ismét vigyázzba vágta magát. 

Vandam a teáját szürcsölgette. Ez is hozzátartozott a 
színjátékhoz, mintha azt mondta volna, hogy ő aztán igazán 
ráér, az égvilágon semmi sem izgatja, ugyanakkor a fogoly 
komoly bajban van. Pedig éppen a fordítottja volt az igaz. 

Folytatta: - Az éjszaka telefont kaptál a Jihan nevű 
bárkaházat figyelő rendőrtől. 

- Felelj az őrnagy úrnak! - ordította Jakes. 

- Igen - mondta Kemel. 

- Mit mondott? 

- Azt, hogy Vandam őrnagy megjelent a vontatóösvényen, 
és elküldte őt segítséget hívni. 

- Uram! - kiáltotta Jakes. - Segítséget hívni, uram! 

- Segítséget hívni, uram. 

Vandam folytatta: - És erre te mit csináltál? 

- Magam mentem körülnézni a vontatóösvényen, uram. 

- És aztán? 


- Fejbe vertek, és elvesztettem az eszméletemet. Amikor 
magamhoz tértem, meg volt kötözve a kezem és a lábam. 
Több óráig tartott, amíg kiszabadítottam magam. Aztán 
kiszabadítottam Vandam őrnagyot, mire ő megtámadott. 

Jakes közel lépett Kemelhez. - Te nyavalyás kis hazug wog! 

Kemel egy lépést hátralépett. - Vissza! - ordította Jakes. - 
Hazug kis wog vagy, igaz? - Kemel nem felelt rá semmit. 

Megszólalt Vandam: - Ide figyelj, Kemel. Ahogy a dolgok 
jelenleg állnak, téged agyon fognak lőni kémkedésért. De ha 
mindent elmondasz nekünk, amit csak tudsz, talán 
megúszhatod börtönbüntetéssel. Légy észnél. Ugye, odajöttél 
a vontatóösvényre, és leütöttél engem, igaz? 

- Nem, uram. 

Vandam sóhajtott egyet. Kemel már kitalálta, hogy mit 
mondjon, és ettől nem fog eltérni. Még ha tudja vagy sejti is, 
hogy hová ment Wolff, nem fogja elárulni, amíg kitart 
amellett, hogy ártatlan. 

Vandam megkérdezte: - Mi a feleséged szerepe a 
dologban? 

Kemel nem szólt semmit, de ijedtnek látszott. 

Vandam azt mondta: - Ha te nem felelsz a kérdéseimre, 
kénytelen leszek neki tenni fel őket. 

Kemel keményen összeszorította az ajkát. 

Vandam felállt. - Oké - mondta. - Jakes, hozza be a 
kémkedéssel gyanúsított feleséget. 

Kemel megszólalt: - Tipikus angol igazságszolgáltatás. 

Vandam ránézett. - Hol van Wolff? 

- Nem tudom. 

Vandam kiment. Az ajtó előtt megvárta Jakest. Amikor a 
százados is kijött, Vandam azt mondta: - Ez az ember rendőr, 
ismeri a módszereinket. Meg fog törni, de nem ma. - Márpedig 
Vandamnek még ma meg kellett találnia Wolffot. 

Jakes megkérdezte: - Tényleg azt akarja, hogy 
tartóztassam le a feleségét? £ 

- Még nem. Talán majd később. Es hol van Elene? 

Továbbmentek, a következő celláig. Vandam megkérdezte: - 
Itt minden készen áll? 

- Igen. 

- Akkor oké. - Vandam kinyitotta az ajtót, és bement. Ez a 
szoba nem volt olyan kopár. Szonja egy kemény széken ült, 


durva, szürke rabruhában. Egy katonai rendőrnő állt mellette, 
akitől Vandam ugyancsak félt volna, ha ő lett volna a fogoly. A 
nő alacsony volt és zömök, az arca kemény és férfias, ősz haja 
rövidre volt vágva. A cella egyik sarkában priccs állt, a 
másikban egy lavór hideg víz. 

Amikor Vandam belépett, a rendőrnő elkiáltotta magát: - 
Felállni! 

Vandam és Jakes leült. Vandam azt mondta: - Üljön csak le, 
Szonja. 

A rendőrnő rálökte Szonját a székre. 

Vandam tanulmányozta egy pillanatig a nőt. Egyszer már 
kihallgatta, és akkor a nő bizonyult erősebbnek. Ezúttal 
másképp lesz: Elene biztonsága forog kockán, és Vandamnek 
már nem volt semmi oka aggályoskodni. 

Megkérdezte: - Hol van Alex Wolff? 

- Nem tudom. 

- Hol van Elene Fon tana? 

- Nem tudom. 

- Wolff német kém, és maga segített neki. 

- Nevetséges. 

- Bajban van. 

A nő nem szólt rá semmit. Vandam az arcát figyelte. Gőgös 
volt, magabiztos, nyugodt. Vandam azon tűnődött, vajon 
pontosan mi is történhetett ma reggel a bárkaházban. 
Egészen biztos, hogy Wolff anélkül ment el, hogy 
figyelmeztette volna Szonját. Nem érzi a nő árvának magát? 

- Wolff elárulta magát - mondta Vandam. - Kemel, a rendőr, 
figyelmeztette Wolffot a veszélyre; de Wolff ott hagyta magát, 
hogy aludjon csak, és elment egy másik nővel. Még ezek után 
is védelmezi? 

Szonja nem szólt semmit. 

- Wolff a maga bárkaházában tartotta a rádióját. Éjfélkor 
üzenetet küldött Rommelnek. Maga ezt tudta, tehát bűntárs 
volt a kémkedésben. Agyon fogják lőni érte. 

- Azt nem merik megtenni! Egész Kairó fel fog lázadni! 

- Gondolja? Mit érdekel minket, ha Kairó fellázad is? A 
németek a kapuk előtt állnak - majd rájuk bízzuk, hogy verjék 
le a lázadást. 

- Maguk nem mernek hozzám nyúlni. 

- Hová ment Wolff? 


- Nem tudom. 

- Nem is sejti? - Nem. 

- Maga nem nagyon segítőkész, Szonja. Megnehezíthetem a 
dolgát. 

- Nem nyúlhat hozzám. 

- Azt hiszem, okosabb, ha bebizonyítom, hogy megtehetem. 
- Vandam intett a fejével a rendőrnőnek. 

A nő lefogta Szonját, míg Jakes a székhez kötözte. Szonja 
küzdött egy darabig, de hiába. Vandamre nézett, és első ízben 
jelent meg egy árnyalatnyi félelem a tekintetében. Azt 
kérdezte: - Mit akar csinálni, maga csirkefogó? 

A rendőrnő elővett a táskájából egy hatalmas ollót. Fölemelt 
egy tincset Szonja hosszú, dús hajából, és levágta. 

- Ezt nem tehetik velem! - sikoltotta Szonja. 

A rendőrnő ügyesen levágta Szonja egész haját. A nehéz 
fürtöket egymás után Szonja ölébe dobta. Szonja sikoltozott, 
és olyan trágár szavakkal átkozta Vandamét, Jakest és az 
angolokat, amilyeneket Vandam még sohasem hallott nőtől. 

A rendőrnő elővett egy kisebb ollót, és tövig levágta Szonja 
haját. 

Szonja sikoltozása könnyekbe fulladt. Amikor még hallani 
lehetett Vandam hangját, az őrnagy megszólalt: - Amint látja, 
már nem sokat törődünk a törvényességgel meg a 
méltányossággal, és nem törődünk az egyiptomi 
közvéleménnyel sem. Sarokba vagyunk szorítva. Lehet, hogy 
mindnyájunkat hamarosan megölnek. Mindenre el vagyunk 
szánva. 

A rendőrnő szappant és ecsetet vett elő, beszappanozta 
Szonja fejét, és elkezdte simára borotválni a koponyáját. 

Vandam folytatta: - Wolff információt szerzett valakitől a 
főhadiszállásról. Kitől? 

- Maga sátán! - mondta Szonja. 

A rendőrnő végül elővett a táskájából egy tükröt, és Szonja 
elé tartotta. Szonja először nem volt hajlandó belenézni a 
tükörbe, de egy pillanat múlva megadta magát. Lélegzet után 
kapkodott, mikor meglátta a tükörben teljesen kopasz fejét. - 
Nem - mondta. - Ez nem én vagyok. - Könnyekben tört ki. 

Már eltűnt belőle a gyűlölet, lelkileg teljesen tönkre volt 
téve. Vandam halkan megkérdezte: - Kitől szerezte Wolff az 
információt? 


- Smith őrnagytól - válaszolta Szonja. 

Vandam megkönnyebbülten felsóhajtott. Hála istennek, 
Szonja megtört. 

- A keresztneve? - kérdezte. 

- Sandy Smith. 

Vandam Jakesre pillantott. Ez volt a neve annak az 
őrnagynak az MI 6-tól, aki eltűnt. Ettől féltek. 

- Hogyan szerezte meg az információt? 

- . Sandy ebédidőben jött el a  bárkaházba, hogy 
meglátogasson. Miközben mi ágyban voltunk, Alex átnézte az 
aktatáskáját. ; 

Hát ilyen egyszerű az egész, gondolta Vandam. Uristen, 
milyen fáradt vagyok. Smith volt az összekötő az MI 6 néven 
ismert Titkosszolgálat és a főhadiszállás között, és ebben a 
szerepében szerzett tudomást valamennyi stratégiai tervről, 
mert az MI 6-nak tudnia kellett, mire készül a hadsereg, hogy 
tájékoztathassa a kémeit, milyen információkat keressenek. 
Smith a főhadiszálláson tartott délelőtti értekezletekről 
egyenesen a bárkaházba ment, és az aktatáskája tele volt 
titkokkal. Vandam már tudta, hogy Smith a főhadiszálláson azt 
mondta az embereknek, hogy az MI 6-ban lévő irodájában 
ebédel, az MI 6-ban levő feletteseinek meg azt, hogy a 
főhadiszálláson, így aztán senki sem tudhatta, hogy egy 
hastáncosnővel kefél. Vandam eddig azt hitte, hogy Wolff 
megvesztegetett vagy megzsarolt valakit: az soha még csak 
az eszébe sem jutott, hogy Wolff olyanvalakitől szerezhet 
információt, aki még csak nem is tud róla, hogy információt 
szolgáltat. Vandam megkérdezte: - Smith most hol van? 

- Rajtakapta Alexet, hogy az irattáskájában kutat, és Alex 
megölte. 

- Hol van a holttest? 

- A bárkaház mellett a folyóban. 

Vandam intett a fejével Jakesnek. Jakes kiment. 

Vandam azt mondta Szonjának: - Most meséljen Kemelről. 

Szonjából már áradt a szó, buzgón el akart mondani 
mindent, amit tudott, teljesen megtört az ellenállása. Bármit 
hajlandó lett volna megtenni, csak legyenek kedvesebbek 
hozzá. - Kemel eljött hozzám, és elmesélte, hogy maga 
felkérte, hogy figyeltesse a bárkaházat. Azt mondta, hogy 


hajlandó cenzúrázni a megfigyelésről készült jelentéseket, ha 
összehozok egy találkozót Alex és Szadat között. 

- Alex és kicsoda között? 

- Anvar el-Szadat. Százados a hadseregben. 

- Mért akart Szadat találkozni Wolff-fal? 

- Hogy a Szabad Tisztek Mozgalma üzenetet küldhessen 
Rommelnek. 

Vandam azt gondolta: Tehát olyan elemek is vannak a 
dologban, amelyekre sohasem gondoltam. Hangosan azt 
mondta: - Hol lakik Szadat? 

- Kubri al-Oubbahban. 

- A közelebbi címe? 

- Nem tudom. 

Vandam odaszólt a rendőrnőnek: - Menjen, és tudja meg 
Anvar el-Szadat százados pontos címét. 

- Igenis, uram. - A nő arcára meglepően bájos mosoly ült ki. 
Kiment. 

Vandam azt mondta: - Wolff a maga bárkaházában tartotta 
a rádióját. 

- Igen. 

- Sifrírozva adta le az üzeneteit? 

- Igen, volt neki egy angol regénye, annak az alapján 
kódolta az üzenetek szövegét. 

- A Manderley-ház asszonya? 

- Igen. 

- És kulcsa volt a kódhoz? 

- Kulcsa? Mi az? 

- Egy darab papír amelyen az áll, hogy a könyv melyik 
oldalát kell használnia. 

Szonja bólintott. - Igen, azt hiszem, az is volt neki. 

- A rádió, a könyv meg a kulcs eltűnt. Tudja, hová lettek? 

- , Nem - mondta Szonja. Ismét megijedt. — - 
Becsületszavamra, nem tudom. Az igazat mondom... 

- Rendben van, hiszek magának. Mit gondol, hová mehetett 
Wolff? 

- Háza van Kairóban... A Villa les Oliviers. 

- Nem rossz ötlet. Hová mehetett még? 

- Abdullahhoz. Mehetett Adullahhoz is. 

- Igen. És még kihez? 

- Az unokatestvéréhez, a sivatagba. 


- És azok hol találhatók meg? 

- Azt senki sem tudja. Nomádok. 

- Wolff tudhatta, hol vannak? 

- Azt hiszem. 

Vandam ült, és figyelte még egy darabig a nőt. Nem 
színészkedett: a nomádokat nem találhatta ki. Teljesen össze 
volt törve, nemcsak készséges volt, hanem buzgó is: el akarta 
árulni a barátait, és el akarta árulni minden titkát. Igazat 
mondott. 

- Még látjuk egymást - mondta Vandam, és kiment. 

Odakint a rendőrnő egy cédulát nyomott a kezébe Szadat 
címével, aztán bement a cellába. Vandam az eligazítóba 
sietett. Jakes már várta. - A haditengerészet kölcsönad 
néhány búvárt - mondta Jakes. - Pár perc múlva itt lesznek. 

- Helyes. - Vandam cigarettára gyújtott. - Szeretném, ha 
házkutatást tartana Abdullah lakásán. En meg majd megyek, 
és letartóztatom azt a Szadat nevű fickót. Küldjön egy kisebb 
osztagot a Villa les Oliviers-be is. Bár nem hiszem, hogy ott 
bármit is találnának. Tájékoztatta már, akiket kellett? 

Jakes bólintott. - tudják, hogy egy drót nélküli adó-vevő 
készüléket keresünk, egy példányt A Manderley-ház asszonyá- 
ból és egy kódkulcsot. 

Vandam körülnézett, és csak most vette észre, hogy 
egyiptomi rendőrök is vannak a helyiségben. - Miért vannak 
ezek a nyavalyás arabok az osztagban? - kérdezte dühösen. 

- Protokoll, uram - válaszolta Jakes szertartásosan. - 
Bogge alezredes ötlete. 

Vandam lenyelte, amit mondani akart. - Miután végeztek 
Abdullahnál, találkozunk a bárkaháznál. 

- Igenis, uram. 

Vandam elnyomta a cigarettáját. - Gyerünk. 

Kiléptek a reggeli napsütésbe. Legalább egy tucat dzsip 
sorakozott az épület előtt, üresen járt a motorjuk. Jakes 
utasításokat adott a razziákat vezető őrmestereknek, aztán 
bólintott Vandamnek. A katonák felugráltak a dzsipekre, és az 
osztagok elindultak. 

Szadat Kairó egyik - Heliopolisz felé eső - külvárosában 
lakott, mintegy három mérföldnyire. Az otthona hétköznapi 
családi ház volt, kis kerttel körülvéve. Nagy dzsip állt meg a 
ház előtt, a katonák rögtön körülvették a házat, és elkezdték 


átkutatni a kertet. Vandam megdöngette a bejárati ajtót. Egy 
kutya hangosan ugatni kezdett. Vandam ismét kopogott. Az 
ajtó kinyílt. 

- Anvar el-Szadat százados? 

- Igen. 

Szadat sovány, középtermetű, komoly fiatalember volt. 
Barna haja volt, de elöl már kezdett kopaszodni. Századosi 
egyenruhában volt, fezzel a fején, mintha készülne valahova. 

- Le van tartóztatva - mondta Vandam, és berontott 
mellette a házba. Egy másik fiatalember jelent meg az egyik 
ajtóban. - Ez ki? - kérdezte Vandam. 

- A bátyám, Talat - mondta Szadat. Vandam Szadatra 
nézett. Az arab nyugodt volt és méltóságteljes, de szemmel 
láthatólag feszült. Fél, gondolta Vandam; de nem tőlem fél, és 
nem is attól fél, hogy börtönbe kerül; valami mástól fél. 

Miféle alkut köthetett Kemel ma reggel Wolff-fal? A 
lázadóknak szükségük volt Wolffra, hogy segítsen nekik 
érintkezésbe lépni Rommellel. Ők rejtették volna el Wolffot 
valahol? 

Vandam megkérdezte: - Melyik a maga szobája, százados? 

Szadat odamutatott. Vandam belépett a szobába. Egyszerű 
hálószoba volt, egy matrac hevert a padlón, és egy galabija 
lógott egy kampósszögön. Vandam rámutatott két angol 
katonára meg egy egyiptomi rendőrre, és azt mondta: - 
Rendben van, kezdhetik. - Azok nekiláttak átkutatni a szobát. 

- Hát ez meg mi? - kérdezte Szadat nyugodtan. 

- Maga ismeri Alex Wolffot - mondta Vandam. 

- Nem. 

- Wolff Ahmed Ramhának is nevezi magát, de európai. 

- Még sohasem hallottam róla. 

Szadat nyilvánvalóan elég kemény legény volt, nem az a 
fajta, aki megtörik és mindent bevall, csak mert néhány 
tagbaszakadt katona elkezdi feldúlni a házát. Vandam 
keresztülmutatott az előszobán. - Az milyen szoba? 

- A dolgozószobám... Vandam az ajtóhoz lépett. 

Szadat azt mondta: - De a család nőtagjai ott vannak benn, 
engedje meg, hogy figyelmeztessem őket... 

- Tudják, hogy itt vagyunk. Nyissa ki az ajtót. 

Vandam engedte, hogy Szadat elsőnek lépjen be a szobába. 
A szobában egyetlen nő sem volt, de egy hátsó ajtó nyitva 


állt, mintha valaki éppen most lépett volna ki rajta. Nem volt 
semmi vész: a kert tele volt katonákkal, senki sem szökhetett 
meg. Vandam látta, hogy egy katonai pisztoly hever az 
íróasztalon néhány arab betűkkel teleírt papírlap tetején. A 
könyvespolchoz lépett, és szemügyre vette a könyveket. A 
Manderley-ház asszonya nem volt köztük. 

Kiáltás hallatszott a ház másik részéből: - Vandam őrnagy! 

Vandam elindult a hang irányába, és a konyhába jutott. Egy 
tábori csendőr őrmester állt a kemence mellett, csizmás 
lábánál a házőrző kutya ugatott. A kemence ajtaja nyitva volt, 
s az őrmester egy bőröndbe épített rádiót emelt ki belőle. 

Vandam Szadatra nézett, aki utánajött a konyhába. Az arab 
arca eltorzult a keserűségtől és csalódottságtól. Tehát ez volt 
az alku, amelyet kötöttek: ők figyelmeztették Wolffot, és 
cserébe megkapták a rádióját. Vajon azt jelenti ez, hogy még 
egy rádiója van? Vagy Wolff talán úgy tervezte, hogy idejön 
Szadat házába, és innen fogja az üzeneteket leadni? 

Vandam odaszólt az őrmesternek: - Jól végezte a dolgát. 
Vigye Szadat századost a főhadiszállásra. 

- Tiltakozom - mondta Szadat. - A törvény kimondja, hogy 
az egyiptomi hadsereg tisztjeit csak a tiszti kaszinóban lehet 
őrizetben tartani, és egy tiszttársuknak kell őriznie őket. 

Az egyiptomi katonák közül a legmagasabb rangú ott állt a 
közelében. - Valóban így van - mondta. 

Vandam megint elátkozta magában  Bogge-ot, hogy 
belevonta az egyiptomiakat is a dologba. - A törvény azt is 
kimondja, hogy a kémeket agyon kell lőni - mondta 
Szadatnak. Aztán az őrmesterhez fordult. - Küldje utánam a 
sofőrömet. Fejezzék be a házkutatást. Aztán emeljenek vádat 
Szadat ellen kémkedésért. 

Ismét Szadatra nézett. Annak az arcáról már eltűnt a 
keserűség és a csalódottság, és számító kifejezés váltotta fel. 
Azon töri a fejét, hogyan húzhatná a legtöbb hasznot a 
dologból, gondolta Vandam; mártírt akar játszani. Nagy az 
alkalmazkodóképessége - nyilván politikus lesz belőle. 

Vandam elhagyta a házat, és kiment a dzsipjéhez. Néhány 
pillanat múlva a sofőrje is kirohant a házból, és beugrott 
melléje az ülésre. Vandam azt mondta: - Zamálekbe. 

- Igenis, uram. - A sofőr beindította a dzsipet, és 
elrobogtak. 


Mire Vandam a bárkaházhoz ért, a búvárok már elvégezték 

a feladatukat, és a vontatóösvényen álltak, a szerelésükből 
bújtak ki. Két katona valami rendkívül ocsmány dolgot húzott 
éppen a partra a Nílusból. A búvárok köteleket kötöttek a folyó 
fenekén talált hullára, aztán mosták a kezüket. 
, Jakes odalépett Vandamhez. - Ezt nézze meg, uram. - 
Átnyújtott neki egy vízzel átitatott könyvet. A könyv kemény 
fedele le volt szakítva. Vandam jobban megnézte: A 
Manderley-ház asszonya volt. 

A rádió Szadathoz került; a kódkönyv a folyóba. 
Vandamnek eszébe jutott az elszenesedett papírral teli 
hamutartó a bárkaházban: Wolff égette volna el a kód 
kulcsát? 

Vajon miért szabadult meg a rádiótól, a könyvtől és a kód 
kulcsától, mikor életbevágóan fontos üzenetet kellett küldenie 
Rommelnek? A következtetés elkerülhetetlen volt: még egy 
rádiója, még egy könyve és még egy kulcsa van eldugva 
valahol. 

A katonák végleg partra húzták a hullát, aztán hátraléptek, 
mintha mutatni akarnák, hogy többé semmi közük hozzá. 
Vandam megállt fölötte. A halottnak el volt vágva a torka, a 
feje majdnem külön volt a testétől. Egy aktatáska volt a 
derekára kötve. Vandam lehajolt, és óvatosan kinyitotta a 
táskát. Tele volt pezsgősüvegekkel. 

Jakes megszólalt: - Úristen! 

- Ronda, mi? - mondta Vandam. - Elvágták a torkát, aztán 
beledobták a folyóba egy táska pezsgővel, hogy lehúzza. 

- Hidegvérű csirkefogó. 

- Es átkozottul ügyesen bánik a késsel - mondta Vandam. 
Megérintette az arcát. A kötést már levették róla, és 
többnapos szakáll takarta el a sebet. Csak Elene-t ne, csak ne 
a késsel, könyörgök! - Gondolom, őt nem találták meg. 

- Nem találtunk semmit. Abdullahot mindenesetre 
bevitettem, de az ő házában sincs semmi. És idefelé jövet 
benéztem a Villa les Oliviers-be, az eredmény ugyanaz. 

- Es ugyanaz Szadat százados házában is. - Vandam 
hirtelen végtelenül kimerültnek érezte magát. Úgy látszott, 
hogy Wolffnak minden egyes lépésénél sikerült öt kijátszania. 
Eszébe jutott, hogy talán nem is elég ügyes ahhoz, hogy 
elkapja ezt a ravasz kémet. - Lehet, hogy vesztettünk - 


mondta. Megdörzsölte az arcát. Huszonnégy órája nem aludt. 
Azon tűnődött, hogy mi a fenét csinál itt. miért áll Smith 
őrnagy undorító hullája fölött. Már nem tudhat meg tőle 
semmit. - Azt hiszem, hazamegyek, és alszom egy órát - 
mondta. Jakes meglepett arcot vágott. Vandam hozzátette: - 
Lehet, hogy utána tisztábban tudok majd gondolkozni. 
Délután ismét ki fogjuk hallgatni a foglyainkat. 

- Igenis, uram. 

Vandam visszatért a kocsijához. Miközben keresztülrobogtak 
a Zamálekből a szárazföldre vezető hídon, eszébe jutott, hogy 
Szonja említett még egy lehetőséget: Wolff nomád 
unokatestvéreit.  Lenézett a hajókra a széles, lassan 
hömpölygő folyón. Lefelé az ár vitte, ár ellen meg a szél fújta 
őket: óriási fontosságú volt ez Egyiptom számára. A hajósok 
még mindig azt a háromszögű vitorlát használják, amelyet 
mikor is tökéletesítettek? Talán több évezrede. Sok mindent 
még ma is úgy csinálnak ebben az országban, ahogy 
évezredekkel ezelőtt. Vandam behunyta a szemét, és maga 
előtt látta Wolffot, amint egy felukkával hajózik fölfelé a 
folyón, egyik kezével a háromszögű vitorlát kezelve, a 
másikkal meg üzeneteket kopogva le Rommelnek az 
adóvevőjén. A kocsi hirtelen megállt, Vandam kinyitotta a 
szemét, és rájött, hogy csak ábrándozott vagy elszunnyadt. 
Mért hajózna Wolff fölfelé a folyón? Hogy megkeresse nomád 
unokatestvéreit. De ki tudja, hol lehetnek? Wolff azonban 
bizonyára képes megtalálni őket, ha vándorlásaik során 
minden évben ugyanarra járnak. 

A dzsip Vandam háza előtt állt meg. Vandam kiszállt. - 
Várjon meg itt - szólt oda a sofőrnek. - Azazhogy inkább jöjjön 
be. - Előrement a házba, aztán a sofőrt a konyhába 
irányította. - Gaafar, a szolgám majd ad magának valamit 
enni, ha nem bánik vele úgy, mint egy woggal. 

- Nagyon köszönöm, uram - mondta a sofőr. 

Az előszobában egy csomó levél hevert az asztalon. A 
legfelül lévő borítékon nem volt bélyeg, és úgy rémlett, hogy 
ismerős kézírással van Vandamnek címezve. A bal felső 
sarkában oda volt írva, hogy "sürgős". Vandam a kezébe 
vette. 

Rájött, hogy sok mindent kell elintéznie. Lehetséges, hogy 
Wolff valóban dél felé tart. Úttorlaszokat kell felállítani 


valamennyi nagyobb városban. Őröket kell állítani valamennyi 
vasúti megállóhoz, hogy Wolffot figyeljék. És a folyó... a folyót 
is ellenőrizni kell valahogy, hátha Wolff valóban hajón indult 
útnak, ahogy azt az előbb maga elé képzelte. Vandam csak 
nehezen tudott koncentrálni. Miért ne tudnánk a folyón is 
ugyanúgy torlaszokat felállítani, mint az utakon? - gondolta. 
Persze egyikkel se érnek semmit, ha Wolff egyszerűen csak 
Kairóban bújt el. Hátha a temetőkben rejtőzik valahol? Sok 
muzulmán apró kis házakba temeti a halottait, és több 
négyzetmérföldnyi területen vannak a városban ilyen 
építmények: Vandamnek legalább ezer emberre volna 
szüksége ahhoz, hogy valamennyit átkutassák. Talán még 
akkor is meg kellene tennem, gondolta. Csakhogy Wolff 
mehetett észak, azaz Alexandria felé is, vagy keleti vagy 
nyugati irányba, a sivatagba... 

Bement a-szalonba, papírvágó kést keresett. Valahogyan le 
kellett szűkíteni a kutatást, mert Vandamnek nem állt több 
ezer ember a rendelkezésére - a katonák szinte valamennyien 
a sivatagban harcoltak. EI kellett döntenie, mi volna 
legokosabb. Eszébe jutott, hol kezdődött az egész dolog: 
Asyutban. Talán érintkezésbe kellene lépnie Newman 
századossal, aki ott dolgozik. Wolff" valószínűleg Asyutnál jött 
be a sivatagból Egyiptomba, lehetséges, hogy kimenni is ott 
akar. Lehet, hogy az unokatestvérei Asyut környékén vannak. 
Vandam határozatlanul nézett a telefonra. Hol van az a 
nyavalyás papírvágó kés? Az ajtóhoz lépett, és kiszólt: - 
Gaafar! - Visszatért a szobába, és meglátta Billy atlaszát egy 
széken. Mocskosnak látszott. A fiú talán beleejthette egy 
tócsába. Vandam a kezébe vette. Ragadós volt. Vandam 
rájött, hogy vér van rajta. Úgy érezte magát, mintha lidérces 
álomban lenne. Mi történik itt? Nem találja a papírvágó kést, 
véres az atlasz, nomádok vannak Asyut környékén... 

Bejött Gaafar. Vandam megkérdezte: - Mi ez itt az 
atlaszon? 

Gaafar csak bámult. - Sajnálom, uram, de nem tudom. 
Akkor nézegették, amikor Alexander százados volt itt... 

- Kik nézegették? És ki az az Alexander százados? 

- Az a tiszt, akit ön ideküldött, hogy vigye el az iskolába 
Billyt, uram. Az ő neve volt... 


- Állj! - Az iszonyú félelemtől Vandam agya egy pillanat 
alatt kitisztult. - Egy angol katonatiszt járt itt ma reggel, és 
vitte el Billyt? 

- Igenis, uram. az iskolába. Azt mondta, hogy ön küldte... 

- Gaafar, én nem küldtem senkit. 

A szolga barna arca hamuszürke lett. Vandam megkérdezte: 
- Nem ellenőrizte, hogy valóban igazi tiszt-e? 

- De hát, uram, vele volt Miss Fontana, és úgy látszott, 
hogy minden rendben van. 

- Úristen! - Vandam a kezében tartott borítékra nézett. 
Most már tudta, miért ismerős rajta a kézírás: ugyanaz az Írás 
volt, mint abban a levélben, amelyet Wolff küldött Elene-nek. 
Fellépte a borítékot. A borítékban ugyanazzal a kézírással írt 
üzenet volt. 


Kedves Vandam őrnagy, 
Billy velem van. Elene viseli a gondját. Nem lesz semmi baja, 
ameddig én biztonságban vagyok. Azt tanácsolom, hogy 
maradjon ott, ahol van, és ne csináljon semmit. Gyerekek 
ellen mi nem viselünk háborút, és én nem akarom bántani a 
fiút. Ugyanakkor egy gyermek élete semmi, ha a mi két 
nemzetünk, Egyiptom és Németország jövőjéről van SZÓ; 
tehát biztos lehet benne, hogy ha ezt kívánja meg a 
helyzetem, megölöm Billyt. 

Őszinte tisztelettel: 

Alex Wolfr 


Egy őrült levele volt: az udvariassági formák, a tökéletes 
angolság, a helyén való pontosvessző, a kísérlet, hogy igazolja 
egy ártatlan gyermek elrablását... Vandam most már tudta, 
hogy Wolff alapjában véve őrült. 

És Billy a hatalmában van. 

Vandam odaadta a levelet Gaafarnak, aki reszkető kézzel 
föltette a szemüvegét. Wolff magával vitte Elene-t, amikor 
elhagyta a bárkaházat. Nyilván nem volt nehéz 
rákényszerítenie a lányt, hogy segítsen neki: csak meg kellett 
fenyegetnie, hogy megöli Billyt, és a lány nem tehetett 
egyebet. De tulajdonképpen mi a célja a gyermekrablásnak? 
És hová mentek? És mi ez a vér az atlaszon? 


Gaafar nem is titkolta, hogy sír. Vandam megkérdezte: - Ki 
sebesült meg? Ki vérzett? 

- Erőszakra nem került sor - mondta Gaafar. - Talán Miss 
Fontana vágta meg a kezét. 

És ő kent vért Billy atlaszára, és hagyta az atlaszt a széken. 
Ez valami jeladás, valamiféle üzenet. Vandam kezébe vette az 
atlaszt, és hagyta, hogy magától kinyíljon. Azonnal meglátta 
Egyiptom térképén a vérrel rajzolt nyilat. A nyíl hegye Asyutra 
mutatott. 

Vandam fölkapta a telefonkagylót, és feltárcsázta a 
főhadiszállást. Amikor a központ jelentkezett, letette a 
kagylót. Azt gondolta: Mi fog történni, ha jelentem a dolgot? 
Bogge kirendel egy osztag gyalogost, hogy tartóztassák le 
Wolffot Asyutban. Küzdelemre kerül sor. Wolff tudni fogja, 
hogy vesztett, tudni fogja, hogy agyonlövik kémkedésért, nem 
is beszélve a gyermekrablásról meg a gyilkosságokról - és 
mit fog akkor csinálni? 

Wolff őrült, gondolta Vandam. Meg fogja ölni a fiamat. 

Valósággal megbénult a félelemtől. Persze hogy Wolff ezt 
akarta, ez volt a célja, amikor elvitte Billyt. Hogy megbénítsa 
Vandamét. És meg is lett az eredménye a gyermekrablásnak. 

Ha Vandam bevonja a dologba a hadsereget, lövöldözésre 
kerül sor. Az őrült Wolff bosszúból megölheti Billyt. 
Vandamnek tehát csak egyetlen lehetősége van. 

Egyedül kell utánuk mennie. 

- Tölts meg két üveget vízzel - utasította Gaafart. A szolga 
kiment. Vandam is kiment az előszobába, és föltette a 
motorosszemüvegét, aztán keresett egy sálat, és a nyaka meg 
a szája köré csavarta. Gaafar kihozta a konyhából a két üveg 
vizet. Vandam elhagyta a házat, és a motorbiciklijéhez sietett. 
A két üveget a csomagtartóba tette, és felült a biciklire. 
Berúgta és feltúráztatta a motort. A benzintank tele volt. 
Gaafar ott állt mellette, és még mindig sírt. Vandam 
megérintette az öregember vállát. - Visszahozom őket - 
mondta. Leemelte támasztékáról a motorbiciklit, kihajtott az 
utcára, és délnek kanyarodott. 


26. 


Úristen, micsoda káosz volt az állomáson. Valószínűleg 
mindenki menekülni akar Kairóból, mert fél, hogy bombázni 
fogják. Nincs első osztályú hely a Palesztinába induló 
vonatokon, még állóhely sincs. Az angolok feleségei meg 
gyerekei futnak, mint a patkányok. A dél felé induló vonatok 
szerencsére nem olyan kapósak. A jegypénztárban ugyan azt 
mondták, hogy azokon sincs ülőhely, de mindig azt mondják; 
néhány piaszter ide és néhány piaszter oda mindig megtette a 
magáét, kerül ülőhely akár három is. Féltem, hogy a peronon 
elveszíthetem Elene-t meg a fiút a parasztok százai közt, akik 
mezítláb, , mocskos  galabijában cipelik a  spárgával 
összekötözött dobozokat, a ketrecekben a csirkéket, vagy a 
peronon ülnek és zabálnak; egy fekete ruhás kövér asszony 
főtt tojást, agávékenyeret és főtt rizst ad a férjének meg a 
fiainak, az unokatestvéreinek, a lányainak meg a rokonainak; 
okos gondolat volt tőlem, hogy fogom a fiú kezét - ha öt 
magam mellett tartom, Elene is utánam jön; okos gondolat 
volt, nekem mindig okos gondolataim vannak, istenemre 
mondom, hogy okos vagyok, okosabb, mint Vandam; csak 
emészd magad, Vandam őrnagy, hatalmamban van a fiad. 
Valaki egy kecskét vezet kötélen. "Micsoda őrültség kecskével 
utazni a vonaton. Én még sohasem voltam kénytelen 
harmadik osztályon utazni a parasztokkal meg a kecskéikkel. 
Micsoda munka lehet kitakarítani egy harmadik osztályú kocsit 
az utazás végeztével, kíváncsi vagyok, hogy ki csinálja, valami 
szegény fellah, egy másik faj, egy született rabszolga, hála 
istennek, hogy sikerült az első osztályra kapnunk helyeket, én 
egész életemben első osztályon utaztam, utálom a mocskot, 
úristen, milyen mocskos volt az állomás! A peronon árusok: 
cigarettát, — újságot árultak, egy férfinak hatalmas 
kenyereskosár volt a fején. Nekem a nők tetszenek, amikor 
kosarakat cipelnek a fejükön, olyan kecsesen és büszkén 
lépkednek, hogy az embernek kedve támad ott helyben, állva 
megkefélni őket. Szeretem a nőket, amikor élveznek, amikor 
elveszítik az eszüket a gyönyörtől, amikor sikoltanak, 
Gesundheit! Nézd csak, Elene hogy ül ott a fiú mellett, hogy 
meg van ijedve, és milyen szép, szeretném ismét megkefélni, 
fütyülök Szonjára, szeretnék Elene-nel lefeküdni itt, most, a 
vonaton, mindenki szeme láttára, megalázni őt, hogy Vandam 
fia is lássa, és ijedjen meg, haha! Nézd csak a vályogházakkal 


teli külvárosokat, az egymásnak támaszkodó viskókat, a 
keskeny, poros utcákon tolongó juhokat meg teheneket, 
mindig szerettem volna tudni, hogy mit esznek, hol legelnek 
ezek a kövér fenekű juhok? Ezekben a sötét kis viskókban a 
vasút mellett még vízvezeték sincs. Nők ülnek az ajtók előtt, 
zöldséget pucolnak, lábukat maguk alá húzva ülnek a porban. 
Macskák. Milyen kecsesek a macskák. Az európai macskák 
mások, lassúbbak és sokkal kövérebbek; nem csoda, hogy a 
macska itt szent állat, hiszen olyan szép, s a macska mindig 
szerencsét hoz. Az angolok a kutyákat szeretik. A kutyák 
utálatos állatok: tisztátalanok, nem  méltóságteljesek, 
nyálasak, hízelgők, és mindig szimatolnak. A macska 
felsőbbrendű, és ezt tudja is. Fontos dolog a felsőbbrendűség. 
Az ember vagy úr, vagy szolga. En magasra tartom a fejem, 
mint a macska; fütyülök a csőcselékre, csak a saját titkos 
feladataimra gondolok, és úgy használom ki az embereket, 
mint a macska a gazdáját: nem hálás, és nem tart igényt 
szeretetre, elfogadja, amit kap, de nem úgy, mint valami 
ajándékot, hanem úgy, mint amihez joga van. En úr vagyok, 
német náci, egyiptomi beduin, született uralkodó. Hány óra 
hosszat tart az út Asyutig, nyolcig, tízig? Gyorsan ott kell 
lennem. Meg kell keresnem Ismaelt. A kútnál kell lennie, 
vagy nem messze a Rúttól. Magamhoz kel! vennem rádiót. 
Ma éjfélkor adnom kell. A teljes brit védelem, micsoda húzás 
lesz, ki fognak tüntetni. A németek lerohanják Kairót. 
Úristen, hogy gatyába rázzuk majd azt a városi! Micsoda 
kombináció: németek meg egyiptomiak, napközben 
dolgoznak, éjszaka meg az érzékiségnek élnek. Teuton 
technológia és beduin vadság, Beethoven és hasis. Ha sikerül 
életben maradnom, Asyutban megcsinálom a dolgot, 
kapcsolatba lépek Rommellel; aztán Rommel átkelhet az 
utolsó akadályon, elpusztíthatja az utolsó védelmi vonalat, 
megtámadhatja  Kairót, megsemmisítheti az angolokat, 
micsoda győzelem lesz! Ha meg tudom csinálni. Micsoda 
diadal! Micsoda diadal! Micsoda diadal! 


Nem akarok rosszul lenni, nem akarok rosszul lenni, nem 
akarok rosszul lenni, A vonat is ezt mondja nekem, ahogy a 
síneken kattog. Túlságosan idős vagyok már ahhoz, hogy 


hányjak a vonaton, ilyesmit akkor csináltam, amikor nyolcéves 
voltam. Papa elvitt Alexandriába, cukrot, narancsot meg 
limonádét vett nekem, túl sokat ettem, nem is jó rágondolni, 
már a gondolattól is rosszul vagyok, papa azt mondta, hogy 
nem én tehetek róla, hanem ő, de én mindig rosszul szoktam 
lenni, még olyankor is. ha nem ettem, Elene ma csokoládét 
vett nekem, de én azt mondtam, hogy nem, köszönöm, nem 
kérek. már elég felnőtt vagyok ahhoz, hogy nemet mondjak a 
csokoládéra, a gyerekek sohase mondanak nemet a 
csokoládéra, ni, már látom a piramisokat, egy, kettő, meg az a 
kicsi ott, az a harmadik, ez már nyilván Gizeh. Hová megyünk? 
Úgy volt, hogy ez az ember az iskolába visz. Aztán elővette a 
kést. A kés görbe. Le fogja vágni a fejem, hol van papa? Az 
iskolában kellene lennem, ma földrajz az első óránk, 
dolgozatot írunk a norvég fjordokból, én egész éjszaka 
tanultam, nem kellene drukkolnom, és én nem vagyok ott a 
dolgozatíráson. Talán már be is fejezték, Mr. Johnstone 
összeszedi a dolgozatokat. Ezt nevezed te térképnek, 
Higgins? Inkább úgy néz ki, mintha a füledet rajzoltad volna 
le, fiacskám. Mindenki röhög. Smythe nem tudja leírni azt, 
hogy Moskenstraumen. Büntetésből leírod ötvenszer, kölyök. 
Mindenki örül, hogy nem ő Smythe. Az öreg Johnstone kinyitja 
a könyvet. Következnek a sarki tundrák. Bárcsak az iskolában 
lennék. Bárcsak Elene átkarolna. Bárcsak az az ember ne 
nézne így rám, folyton csak engem néz, olyan önelégülten, 
azt hiszem, őrült. Hol van papa? Ha nem gondolok a késre, 
olyan, mintha nem is lennék itt. Nem szabad a késre 
gondolnom. Ha arra koncentrálok, hogy ne gondoljak a késre, 
éppen attól gondolok mindig a késre. Lehetetlenség 
szántszándékkal nem gondolni valamire. Hogy csinálja valaki 
azt, hogy nem gondol semmire? Véletlenül. A gondolatok 
véletlenek. Minden gondolat véletlen. Lám, most egy 
pillanatig nem gondoltam a késre. Ha meglátok egy rendőrt, 
odaszaladok hozzá, és kiabálok: Mentsen meg, mentsen meg! 
Olyan gyorsan fogok szaladni, hogy ez az ember nem fog 
utolérni. Olyan gyorsan tudok futni, mint a szél. Lehet, hogy 
meglátok egy katonatisztet. Az is lehet, hogy egy tábornokot 
látok meg. Azt fogom kiabálni: Jó reggelt, tábornok úr! Ő majd 
rám néz, meglepődik, és az mondja: Nahát, fiacskám, te aztán 
ügyes fiú vagy! Elnézést, uram, fogom mondani, én Vandam 


őrnagy fia vagyok, és ez az ember itt el akar engem rabolni, 
és az apám nem tud róla, sajnálom, hogy önt kell zavarnom, 
de segítségre van szükségem. Micsoda? - mondja majd a 
tábornok. Ide figyeljen, uram, maga nem tehet ilyet egy angol 
katonatiszt fiával! Tudja meg, hogy ez nem sportszerű! 
Azonnal tisztuljon innen, hallja? Ki a fenének képzeli magát? 
És hiába villogtatja azt a vacak kis kést, nálam revolver van! 
Bátor fiú vagy, Billy. Bátor fiú vagyok. Egész nap katonák 
esnek el a sivatagban, odahaza is bombák hullanak. Az 
Atlanti-óceánon  — hajókat  süllyesztenek el a német 
tengeralattjárók, katonák esnek a jeges vízbe és fulladnak 
meg. A RAF pilótáit lelövik Franciaország fölött. Mindenki 
bátor és hős. Fel a fejjel! Fene egye meg ezt a háborút. Aztán 
bemásznak a pilótafülkébe, lerohannak az óvóhelyekre, 
megtámadják a legközelebbi dűnét, torpedókat lőnek ki a 
tengeralattjárókra, leveleket írnak haza. Mindig azt hittem, 
hogy ez izgalmas. Most már jobban tudóm. Egyáltalán nem 
izgalmas. Rosszul érzem magam. 


Billy nagyon sápadt. Wolff látja. A fiú megpróbál bátor lenni. 
Nem volna szabad, úgy kellene viselkednie, mint egy 
gyereknek, sikoltoznia kellene, kiabálnia és hisztiznie, Wolff 
akkor nem tudna mit kezdeni; de Billy persze nem fog 
hisztizni, mert arra tanították, hogy legyen kemény fiú, hogy 
fojtsa vissza a könnyeit, uralkodjon magán. Tudja, hogyan 
viselkedne ilyen helyzetben az apja. és mi mást csinál egy fiú, 
mint hogy az apját utánozza? Nézzük csak Egyiptomot. 
Csatorna húzódik a vasútvonal mentén. Egy datolyapálma- 
liget. Egy ember kuporog a mezőn, a galabiját magasan 
felhúzta hosszú fehér alsónadrágja föle, a terméssel csinál 
valamit; egy szamár legelészik, sokkal kövérebb, mint azok a 
nyomorúságos szamarak, amelyeket a városban lát az ember 
a szekerekbe fogva; a csatorna mellett három nő kuporog, 
ruhát mos, hozzácsapkodja a kövekhez, hogy megtisztuljon; 
egy férfi lóháton nyargal, nyilván a helybeli efendi, lovuk csak 
a leggazdagabb parasztoknak van; a távolban a buja zöld 
vidék hirtelen egy poros, barna dombláncban végződik. 
Egyiptom tulajdonképpen csak harminc mérföld széles, a többi 
mind sivatag. Mit fogok csinálni? Az a borzongás ott belül a 


mellemben, valahányszor Wolffra nézek! Ahogy Billyre 
mered. Ahogy csillog a szeme. Nyugtalan: hol az ablakon néz 
ki, hol meg körülnéz a kocsiban, aztán Billyre néz, aztán rám. 
aztán megint Billyre, és a szemében mindig ott van az a 
csillogás, az a diadalmas tekintet. Meg kellene vigasztalnom 
Billyt. Bárcsak jobban értenék a fiúkhoz, nekem csak négy 
lánytestvérem volt. Milyen szánalmas mostohaanyja lennék 
én Billynek. Szeretném megérinteni, megsimogatni, átkarolni, 
gyorsan megszorítani, sőt magamhoz ölelni, de nem vagyok 
benne biztos, hogy ő szeretné-e, lehetséges, hogy csak még 
rosszabbul érezné magát. Talán el kellene terelnem a 
figyelmét a helyzetről, játszanom kellene vele valamit. 
Nevetséges ötlet. Talán nem is olyan nevetséges. Itt van az 
iskolatáskája. Itt van egy irka-. Billy kíváncsian néz rám. 
Milyen játékot játsszunk?  Hajócsatát. Vonalakat húzok 
hálónak; én majd középre teszem a keresztemet. Billy úgy néz 
rám, amikor kezébe veszi a ceruzát, mintha ő akarna engem 
megvigasztalni, amikor belemegy ebbe az őrült játékba! Ő a 
négyzet sarkába teszi a keresztjét. Wolff elkapja az irkát, 
ránéz, vállat von, és visszaadja. Billy kitalálta, hol van a 
keresztem. Ez nehéz hajócsata lesz. Hagynom kell, hogy az 
első játszmát ő nyerje meg. Nem lesz nehéz, én gondolkodás 
nélkül nem tudok játszani. Wolffnak tartalék rádiója van 
Asyutban. Talán sikerül — mellette — maradnom, — és 
megakadályozhatom, hogy használja. Hiú remény! Meg kell 
szöktetnem Billyt, aztán érintkezésbe lépnem Vandammel, és 
megmondanom neki, hol vagyok. Remélem,  Vandam 
észrevette az atlaszt. Az is lehet, hogy a szolga vette észre, és 
felhívta a főhadiszállást. De az is lehet, hogy egész nap ott fog 
heverni a széken észrevétlenül. Az is lehet, hogy Vandam ma 
nem is megy haza. Meg kell szöktetnem Billyt Wolfftól, minél 
messzebb attól a késtől. Billy egy keresztet rajzol a hálóba, én 
is rajzolok egyet, aztán gyorsan odafirkantom: Készülj fel, 
meg kell szöknünk. Billy ismét egy keresztet rajzol, és azt 
írja: Oké. Az én keresztem következik. Aztán Billyé, és az, 
hogy: Mikor? Az én keresztem, és az, hogy: A következő 
állomáson. Billy következő keresztje jön, és így tovább. A 
játszmát ő nyeri meg, és diadalmasan rám mosolyog. Hát 
persze, ő győzött! A vonat lassít. 


Vandam tudta, hogy a vonat még messze előtte van. A gizehi 
állomásnál, közel a piramisokhoz megállt, és megkérdezte, 
mikor haladt át a vonat az állomáson; aztán megállt, és 
feltette ugyanezt a kérdést a következő három állomáson is. 
Most, miután már egy órája robogott, nem kellett megállnia és 
kérdezősködnie, mert az országút és a vasútvonal 
párhuzamosan futott a csatorna két oldalán, és tudta, hogy 
azonnal meglátja a vonatot, mihelyt utoléri. 

Valahányszor megállt, ivott egy korty vizet. 
Egyensapkájában, motorosszemüvegével és a nyaka meg a 
szája körül a sállal védve volt a legrosszabbtól, a portól, de a 
nap borzasztóan forrón tűzött, és állandóan szomjas volt. 
Végül arra is rájött, hogy még egy kicsit lázas is. Eszébe jutott, 
hogy nyilván megfázott az éjszaka, amikor a folyó mellett 
órákig feküdt a földön. 

Az országúira kellett koncentrálnia. Ez volt az egyetlen 
országút, amely végigvezetett egész Egyiptomon, Kairótól 
Asszuánig, ennélfogva a legnagyobb része ki volt kövezve; és 
az utóbbi hónapokban a hadsereg kicsit meg is javította, de 
még mindig vigyáznia kellett a hepehupákra és a gödrökre. Az 
országút szerencsére nyílegyenesen haladt, így aztán 
messziről láthatta, ha rátévedt valamilyen jószág, szekér, 
tevekaraván vagy juhnyáj. Nagyon gyorsan robogott, csak a 
falvakban és a városokban lassított, ahol minden pillanatban 
leléphetett valaki az úttestre: nem akart megölni egy 
gyermeket csak azért, hogy megmentsen egy másik 
gyermeket, még akkor sem, ha az a másik a saját gyermeke 
volt. 

Eddig csak két autót előzött meg: egy hatalmas Rolls- 
Royce-ot és egy ütött kopott Fordot. 


A Rolls-Royce kormányánál egyenruhás sofőr ült, a hátsó 
ülésen meg egy idős angol házaspár; az ócska Fordon 
legalább egy tucat arab. Vandam most már majdnem biztos 
volt benne, hogy Wolff vonaton utazik. 

Hirtelen sípolást hallott a távolból. Előrenézett, és egy kicsit 
balra, körülbelül egy mérföldnyire fehér füstgomolyt látott, 


amely kétségtelenül egy mozdony kéményéből szállt fel. Billy! 
- gondolta. - Elene! - Gyorsított. 

A mozdony füstje érthetetlen módon Angliát juttatta az 
eszébe: a szelíd lejtőket, a végtelen zöld mezőket, a 
tölgyfaerdők fölött kikandikáló négyszögletes templomtornyot 
és a völgyet, amelyben a vasúti sínek, amelyeken egy pöfögő 
mozdony halad, eltűnnek a távolban. Egy pillanatig úgy 
érezte, hogy ott van abban az angol völgyben, érzi a reggel 
nyirkos leheletét, aztán a látomás elmúlt, ismét az acélkék 
afrikai eget, a rizsföldeket, a pálmafákat és a messzeségben a 
barna sziklákat látta. 


A vonat mindjárt beér egy városba. Vandam errefelé már nem 
ismerte a helységek nevét: a földrajzban nem volt túlságosan 
tájékozott, és a hosszú úton a távolságérzékét is elvesztette. 
Mindenesetre apró kis városka volt: téglaépület mindössze 
három vagy négy lehetett benne, meg egy piac. 

A vonat természetesen hamarabb ér a városba, mint ő. 
Vandamnek már megvolt a terve, tudta, hogy mit fog csinálni; 
de időre volt szüksége, lehetetlenség volt berontania egy 
vasútállomásra, és minden előkészület nélkül felugrania a 
vonatra. Elérte a várost, és lassított. Az utcát eltorlaszolta egy 
kis juhnyáj. Az egyik ajtóból nargilét szívó öregember bámulta 
Vandamét: egy motorbiciklis európai, ha nem is ismeretlen, de 
ritka látvány lehetett. Egy fához kötött szamár rávicsorított a 
motorbiciklire. Egy vödörből ivó bivaly még csak föl sem 
nézett. Két rongyos, mocskos gyerek rohant elő valahonnan, 
fogta a képzeletbeli kormányt, és a berregést utánozva 
szaladt Vandam mellett. Vandam már látta az állomást. A 
peront nem láthatta, mert azt eltakarta a hosszú, alacsony 
állomásépület. De a kijáratot láthatta, és azon senki se jött ki. 
Egy darabig még várnia kell, amíg a vonat el nem megy, 
hátha Wolff mégis leszállt. Aztán majd továbbindul, és bőven 
lesz ideje megelőzni a vonatot a legközelebbi állomáson. 
Megállította a motorbiciklit és kikapcsolta a motort. 


A vonat lassan gördült át egy vasúti kereszteződésen. Elene 
látta a sorompó mögött álló emberek türelmes arcát, akik arra 


vártak, hogy elmenjen a vonat, és ők átkelhessenek a 
síneken: egy kövér ember szamárháton ült, egy nagyon kis fiú 
egy tevét vezetett; látott egy ló vontatta taxit is meg egy 
csoport hallgatag öregasszonyt. A teve letérdelt, a fiú egy 
bottal elkezdte verni a fejét, aztán a jelenet eltűnt Elene 
szeme elől. A vonat egy pillanat múlva befut az állomásra. 
Elene-t hirtelen elhagyta a bátorsága. Ne most, gondolta. Még 
nem volt időm kigondolni a tervet. Majd a legközelebbi 
állomáson, hagyjuk a legközelebbi állomásra. Csakhogy azt 
Írta Billynek, hogy ezen az állomáson próbálnak meg 
megszökni. Ha nem csinál semmit, a fiú nem fog többé bízni 
benne. Most kell megpróbálnia. 

Megpróbált kigondolni egy tervet. Mi a legelső feladata? 
Megszöktetni Billyt Wolfftól. Ez volt az egyetlen dolog, ami 
számított. Lehetőséget kell adnia Billynek, hogy elszaladjon, 
aztán meg kell próbálnia megakadályozni Wolffot, hogy űzőbe 
vegye. Hirtelen élénken felidéződött az emlékezetében egy 
gyermekkori verekedés az alexandriai nyomornegyed egyik 
mocskos utcáján: egy nagy, durva fiú ütlegeli őt, egy másik fiú 
közbelép, és verekedni kezd a naggyal, a kisebbik odakiáltja 
neki, hogy: Fuss, fuss!, ő meg áll, és nézi a verekedőket, 
rémülten, de ugyanakkor lenyűgözve. Arra már nem 
emlékezett, hogyan végződött a dolog. 

Körülnézett. Gyorsan gondolkozz! A nyitott kocsiban tizenöt 
vagy húsz sor ülés volt. Ő meg Billy egymás mellett ültek, 
arccal menetirányban. Wolff szemközt ült velük. Mellette üres 
volt az egyik hely. Wolff mögött volt a peronra nyíló ajtó. A 
többi utas közt vegyesen voltak európaiak és gazdag 
egyiptomiak, azok is európai ruhában. Mindenkinek melege 
volt, mindenki fáradt volt és bágyadt. Többen aludtak. A kocsi 
túlsó végében a vonatkísérő teát szolgált fel poharakban egy 
csoport egyiptomi tisztnek. 

Az ablakon keresztül láthatott egy kis mecsetet, aztán egy 
francia kúriát, aztán meglátta az állomást. A kavicsbeton 
peron mellett néhány fa nőtt a poros talajban. Az egyik fa 
alatt öregember ült maga alá húzott lábakkal, és cigarettázott. 
Hat kisfiús képű arab katona ült az egyetlen kis padon. Egy 
terhes nő csecsemőt cipeli a karján. A vonat megállt. 

Ne még, gondolta Elene, ne még. Akkor kell majd 
megmozdulni, amikor a vonat ismét elindul - akkor kevesebb 


lehetősége lesz Wolffnak elcsípni őket. Elene mozdulatlanul, 
de felajzottan ült. A peronon óra is volt, rámai számjegyekkel 
a lapján. Öt óra öt perckor megállt. Egy ember lépett a vonat 
ablakához, gyümölcsitalokat kínált, Wolff egy kézlegyintéssel 
elküldte. 

Egy reverendás kopt pap szállt fel a vonatra, és elfoglalta a 
Wolff melletti üres helyet, miután udvariasan megkérdezte: - 
Vous permettez, m sieur? - Wolff nyájasan mosolygott, és azt 
felelte: - Jé vous én prie. - Elene odasúgta Billynek: - Ha 
fölhangzik a füttyszó, rohanj az ajtóhoz, és ugorj le a 
vonatról. - A szíve gyorsabban vert: most már nem lehetett 
visszakozni. 

Billy nem szólt semmit. Wolff megkérdezte: - Mi volt az? - 
Elene elfordította a fejét. A füttyszó elhangzott. 

Billy habozva Elene-re nézett. 

Wolff összeráncolta a homlokát. 

Elene rávetette magát Wolffra, mindkét kezével az arca 
után kapott. Hirtelen mérhetetlen düh és gyűlölet fogta el 
Wolff iránt mindazért a megaláztatásért, szorongásért és 
fájdalomért, amelyet a férfi okozott neki. Wolff védekezőn 
felemelte a karjait, de nem tudta Elene-t visszatartani. 
Elképesztette a lány ereje. A lány körmei végigszántottak az 
arcán, kiserkent belőle a vér. 

A pap meglepetten felkiáltott. 

Elene Wolff ülésének a háta fölött látta, hogy Billy már az 
ajtónál van, és kétségbeesetten próbálja kinyitni. 

Elene ráesett Wolffra, beleverte az arcát a homlokába. 
Aztán gyorsan felemelkedett, és megpróbálta kikaparni a 
szemét. 

Wolff végre megtalálta a hangját, és dühösen elbődült. 
Felugrott az ülésről, hátralódítva Elene-t. A lány mind a két 
kezével belekapaszkodott az inge elejébe, és megpróbálta 
visszatartani. Wolff erre megütötte. Alulról fölfelé, ökölbe 
szorított kézzel ütötte állón. Elene el sem tudta képzelni, hogy 
egy ökölcsapás ennyire fájhat. Egy pillanatig nem is látott. 
Önkéntelenül eleresztette Wolff ingét, és hátraesett az ülésre. 
Mikor a látása kitisztult, észrevette, hogy Wolff az ajtó felé 
rohan. Felugrott. 


Billynek sikerült kinyitnia az ajtót. Elene látta, hogy 
szélesre tárja, és leugrik a peronra. Wolff utánaugrott. Elene 
az ajtóhoz rohant. 

Billy úgy futott végig a peronon, mint a szél. Wolff meg 
rohant utána. A néhány ott álldogáló egyiptomi csak nézett, 
kicsit csodálkozott, de nem csinált semmit. Elene leugrott a 
vonatról, és Wolff után szaladt. A vonat megrándult, mintha el 
akarna indulni. Wolff gyorsított. Elene kiáltott: - Fuss, Billy, 
fuss! - Billy visszanézett a válla fölött. Már majdnem a 
kijáratnál volt. Ott egy esőkabátos jegyszedő állt, és szájtátva 
bámult. Nem fogják kiengedni, gondolta Elene, nincs jegye. 
Aztán rájött, hogy mindegy, mert a vonat már kezd elindulni, 
és Wolffnak vissza kell jutnia a vonatra. Wolff is a vonatra 
pillantott, de nem lassított. Elene látta, hogy Wolff már nem 
fogja tudni elfogni Billyt, és azt gondolta: Sikerült! És akkor 
Billy elesett. 

Megcsúszott valamin, egy homokfolton vagy egy falevélen. 
Teljesen elvesztette az egyensúlyát, és a futás lendületétől 
valósággal repült egyet a levegőben, mielőtt a kemény földre 
csapódott. Wolff villámgyorsan ott termett, és lehajolt, hogy 
felemelje a földről. Elene utolérte őket, és Wolff hátára ugrott. 
Wolff megtántorodott, elengedte Billyt. Elene 
belekapaszkodott Wolffba. A vonat lassan ugyan, de mozgott 
már. Wolff megragadta Elene karját, letépte magáról, aztán 
megrázta széles vállát, és Elene leesett a földre. 

Egy pillanatig kábultan feküdt. Amikor fölnézett, látta, 
hogy Wolff a vállára vetette Billyt. A fiú ordított, és Wolff 
hátát kalapálta, de eredménytelenül. Wolff néhány lépésnyit 
futott a mozgó vonat mellett, aztán egy nyitott ajtón keresztül 
felugrott rá. Elene szeretett volna ott maradni, ahol volt, 
hogy soha többé ne lássa Wolffot, de Billyt nem hagyhatta el. 
Feltápászkodott. 

Botladozva futni kezdett a vonat mellett. Valaki lenyújtotta 
neki a kezét. Elene megfogta, és ugrott. Fent volt a vonaton. 
Szánalmas kudarcot vallott. Ott volt, ahol az elején. Le volt 
sújtva. 

Követte Wolffot a kocsikon keresztül vissza az üléseikhez. 
Nem nézett az emberek arcába, mikor elhaladt mellettük. 
Látta, hogy Wolff dühösen ráver Billy fenekére, és rálöki az 
ülésre. A fiú hangtalanul sírt. 


Wolff Elene-hez fordult. - Te ostoba, őrült lány - mondta 
hangosan, hogy a többi utasok is hallják. Megragadta a karját, 
és magához rántotta. Pofon ütötte a tenyerével, aztán a keze 
fejével, aztán ismét a tenyerével, aztán megint a keze fejével. 
Fájt, de Elene-nek nem volt ereje ellenállni. Végül is a pap állt 
fel, megérintette Wolff vállát, és mondott neki valamit. 

Wolff elengedte a lányt, és leült. Elene körülnézett. 
Mindenki őt bámulta. De egyikük sem segített neki, mert ő 
csak egyiptomi volt, méghozzá egyiptomi nő, és a nőket 
időnként meg kell verni, akárcsak a tevéket. Amikor a 
tekintete találkozott a többiekével, azok zavartan elfordították 
a fejüket, és ismét az újságjaikba meg a könyveikbe 
temetkeztek, vagy kinéztek az ablakon. Senki sem szólt 
hozzá. 

Elene lerogyott az ülésre. Hiábavaló, tehetetlen düh forrt 
benne. Majdnem megmenekültek. De csak majdnem. 

Átkarolta a gyereket, és magához húzta. Simogatni kezdte 
a haját. A gyerek egy idő múlva elaludt. 


27. 


Vandam hallotta, hogy a vonat pöfékel, rándul egyet, és ismét 
pöfékel, aztán felgyorsít, és elhagyja az állomást. Vandam 
ivott még egy korty vizet. Az üveg kiürült. Visszatette a 
csomagtartójába. Szívott egyet a cigarettáján, és eldobta a 
csikket. A vonatról csak néhány paraszt szállt le. Vandam 
berúgta a motorbiciklit, és elrobogott. 

Néhány pillanat múlva már ki is ért a városkából, és ismét 
a nyílegyenes, keskeny országúton volt a csatorna mentén. 
Hamarosan maga mögött hagyta a vonatot. Dél volt, a nap 
olyan forrón tűzött, hogy a forróságot szinte tapintani lehetett. 
Vandam úgy érezte, hogy ha kinyújtaná a karját, úgy folyna 
rajta végig a hőség, mint valami nyúlós folyadék. Az országút 
csillogva nyúlt előtte a végtelenbe. Vandam azt gondolta: 
Milyen hűvös és üdítő lenne, ha egyenest belehajtanék a 
csatornába. 

Útközben valahol elhatározásra jutott. Amikor elindult 
Kairóból, nem volt semmi másra gondja, csak arra, hogy meg 
kell mentenie Billy t; de az út egy bizonyos pontján rájött, 


hogy nem ez az egyetlen kötelessége. Még mindig háború 
van. 

Vandam majdnem biztos volt benne, múlt éjfélkor Wolff 
túlságosan elfoglalt volt ahhoz, hogy a rádióját használja. 
Reggel meg elajándékozta a rádiót, a könyvet bedobta a 
folyóba és a kódkulcsát elégette. Valószínű, hogy van még egy 
rádiója, még egy példánya A Manderley-ház asszonyá-ból és 
még egy kulcsa a kódhoz; és mind a három valahol Asyutban 
van elrejtve. Ha Vandam átejtési tervét végre akarják hajtani, 
meg kell szerezni a rádiót és a kód kulcsát - ez pedig azt 
jelenti, hagynia kell, hogy Wolff Asyutba érjen, és magához 
vegye tartalék készülékét. 

Eléggé fájdalmas elhatározás volt, Vandam valahogy mégis 
egykedvűen beletörődött. Igen, meg kell mentenie Billyt meg 
Elene-t; de csak az után, hogy Wolff magához vette a tartalék 
rádiót. Nehéz lesz a fiának, átkozottul nehéz, de a 
legrosszabb - a gyermekrablás - már megtörtént és 
visszacsinálhatatlan. Es náci uralom alatt élni, mikor az apja 
koncentrációs táborban van, szintén átkozottul nehéz volna. 

Miután elhatározásra jutott és megkeményítette a szívét, 
Vandam úgy érezte, meg kell bizonyosodnia róla, hogy Wolff 
valóban a vonaton van-e. És amikor kigondolta, hogyan 
bizonyosodjon meg erről, azt is kigondolta, hogyan tegye egy 
kicsit könnyebbé a helyzetet Billy és Elene számára. 

Amikor beért a legközelebbi városkába, számítása szerint 
legalább tizenöt perc előnye volt a vonattal szemben. Ez a 
városka ugyanolyan volt, mint az előző: ugyanazok az állatok, 
ugyanolyan poros utcák, ugyanolyan lassan mozgó emberek, 
ugyanolyan kevés téglaépület. A rendőrőrszoba a város 
központjában levő téren volt, a vasútállomással szemközt, az 
egyik oldalán hatalmas mecset, a másikon egy kis templom 
állt. Vandam megállt a rendőrőrszoba előtt, és leadott néhány 
erélyes kürtjelet a motorbiciklije kürtjével. 

Két arab rendőr jött ki az épületből: egy ősz hajú férfi fehér 
egyenruhában, pisztollyal a derekán, meg egy tizennyolc-húsz 
éves fiatalember, akinek nem volt fegyvere. Az idősebbik az 
ingét gombolgatta. Vandam leugrott a motorról, és rájuk 
ordított: - Vigyázz! - Mind a két rendőr vigyázzba vágta magát 
és tisztelgett. Vandam viszonozta a tisztelgést, aztán 
megrázta az idősebbik rendőr kezét. - Egy veszedelmes 


bűnözőt üldözök, és szükségem van a segítségükre - mondta 
színpadiasan. A rendőr szeme megcsillant. - Menjünk be. 

Vandam ment előre. Ugy érezte, hogy szilárdan a maga 
kezében kell tartania a kezdeményezést. Egyáltalán nem volt 
biztos benne, hogy mit jelent itt az ő rangja, és tudta, hogy ha 
a rendőrök nem hajlandók együttműködni vele, nem sokat 
tehet ellene. Belépett az épületbe. Egy ajtón keresztül 
meglátott egy asztalt és rajta egy telefonkészüléket. Abba a 
szobába ment be, a rendőrök utána. 

Vandam odaszólt az idősebbik rendőrnek: - Hívja fel a kairói 
brit főhadiszállást. - Megadta neki a számot, és a rendőr 
felvette a telefonkagylót. Vandam odafordult a fiatalabbik 
rendőrhöz: - Láttad a motorbiciklit? 

- Igen, igen - bólogatott lelkesen a fiatalember. 

- Rá tudnál ülni? 

A fiatalember izgalomba jött. - Egészen biztos, hogy rajta 
tudnék maradni. 

- Akkor megj ki, és próbáld meg. 

A fiatalember habozva a felettesére nézett, aki a 
telefonkagylóba ordítozott. 

- Menj már! - mondta Vandam. A fiatalember kiment. 

Az idősebbik rendőr odanyújtotta a  telefonkagylót 
Vandamnek: - A főhadiszállás. 

Vandam beleszólt a kagylóba. - Kapcsolja Jakes 
századoshoz, de gyorsan. - Várt. 

Jakes hangja egy-két perc múlva szólalt meg a vonal másik 
végén. - Halló, tessék. 

- Itt Vandam. Délen vagyok, a szimatom hozott ide. 

- Itt valóságos pánik tört ki, amióta a fejesek meghallották, 
mi történt az éjszaka. A dandártábornok dühöng, Bogge meg 
fel-alá szaladgál, mint az őrült - hol a fenében van ön, uram? 

- Nem érdekes, hogy pontosan hol vagyok, mert nem 
maradok itt sokáig, és pillanatnyilag egyedül kell dolgoznom. 
De azt szeretném, hogy biztosítsa a helybeli bennszülött 
rendőrség maximális támogatását... - Ezt úgy mondta, hogy a 
mellette álló arab rendőr ne értse. - Szóval szeretném, ha 
megfelelően lépne fel. Értette? 

- Igenis, uram. 

Vandam átadta a kagylót az ősz hajú rendőrnek, és hátrább 
lépett. Körülbelül sejtette, mit mond Jakes. A rendőr 


önkéntelenül még feszesebb vigyázzba állt, és kihúzta magát, 
miközben Jakes utasításokat adott neki, természetesen 
ellentmondást nem tűrő hangon, hogy csináljon meg mindent, 
amit Vandam akar, méghozzá gyorsan. - Igenis, uram! - 
ismételte meg többször is a rendőr. Végül azt mondta: - 
Legyen nyugodt, uram, mindent megteszünk, ami csak telik 
tő... - Hirtelen abbahagyta. Vandam sejtette, hogy Jakes 
letette a kagylót. A rendőr Vandamre pillantott, aztán azt 
mondta a vonalba, amelyben már nem volt senki, hogy "Isten 
önnel", és letette a kagylót. 

Vandam az ablakhoz lépett, és kinézett. A fiatal rendőr 
körbe-körbe hajtott a motorbiciklin a téren, és egyfolytában 
nyomta a kürt gombját. Egész kis tömeg gyülekezett össze, 
hogy bámulja, egy csomó gyerek meg a motorbicikli után 
szaladt. A fiatalember szélesen vigyorgott. Meg tudja 
csinálni, gondolta Vandam. 

- Ide figyeljen - mondta az idősebbik rendőrnek. - Fel kell 
szállnom az asyuti vonatra, amikor pár perc múlva itt megáll. 
És a következő állomáson le kell szállnom róla. Szeretném, ha 
a beosztottja, az a fiatalember, a legközelebbi állomásra 
robogna a motorbiciklimen, és ott várna rám. Értette? 

- Igenis, uram - mondta a rendőr. - De hát meg fog állni itt 
a vonat? 

- Nem szokott? 

- Az asyuti vonat nem. 

- Akkor siessen gyorsan az állomásra, és mondja meg, hogy 
állítsák meg. 

- Igenis, uram! - A rendőr futólépésben távozott. 

Vandam nézte, ahogy átvág a téren. A vonatot még nem 
hallotta. Volt ideje még egyet telefonálni. Felvette a kagylót, 
kivárta a központot, aztán az asyuti katonai támaszpontot 
kérte. Csoda lett volna, ha a telefonkészülék kétszer egymás 
után tisztességesen működik. De működött.  Asyut 
jelentkezett, és Vandam Newman századost kérte. Sokáig 
kellett várakozni, amíg megtalálták. De végül is a telefonhoz 
jött. 

- Itt Vandam beszél. Azt hiszem, nyomában vagyok a 
maguk késes gyilkosának. 

- Nagyszerű, uram! - mondta Newman. - Segíthetek 
valamiben? 


- Igen, de ide figyeljen. Nagyon óvatosan kell eljárnunk. 
Többféle okból, amelyeket majd később magyarázok el önnek, 
teljesen a saját szakállamra dolgozom, és egy nagy csapat 
fegyveres katonával üldözni Wolffot nemcsak haszontalan 
volna, hanem ennél sokkal rosszabb. 

- Értettem. Mit kíván tőlem? 

- Két óra múlva Asyutba érkezem. Szükségem van egy 
taxira, egy bő galabijára meg egy kisfiúra. Elő tudná mindezt 
keríteni? 

- Természetesen, nem probléma. Az országúton jön? 

- A város határánál találkozunk, rendben van? 

- Rendben. 

Vandam hallotta a távoli pöfögést. - Mennem kell. 

- Várni fogom. 

Vandam letette a kagylót. Egy ötfontos bankjegyet tett az 
asztalra a telefon mellé: egy kis baksis sosem árt. Kiment a 
térre. Észak felé már látta a távolban a közeledő vonat füstjét. 
A fiatal rendőr odahajtott hozzá a motorbiciklin. Vandam azt 
mondta: - Én felszállók a vonatra. Te robogj a motorbiciklivel a 
legközelebbi állomásra, és várj meg ott. Rendben van? 

- De még mennyire. - A fiatalember sugárzott az örömtől. 

Vandam elővett egy egyfontos bankjegyet, és kettétépte. A 
fiatal rendőrnek tágra nyílt a szeme a csodálkozástól. Vandam 
odaadta neki a bankjegy egyik felét. - A másik felét 
megkapod, amikor találkozunk. 

- Igenis! 

A vonat már majdnem az állomásra ért. Vandam 
keresztülfutott a téren. Az idősebbik rendőr eléje jött. - Az 
állomásfőnök meg fogja állítani a vonatot. 

Vandam kezet rázott vele. - Köszönöm. Mi is a neve? 

- Nesbah őrmester. 

- Majd említést teszek magáról Kairóban. Isten vele. - 
Vandam az állomásra sietett. Déli irányban futott végig a 
peronon, hogy az elején szállhasson fel rá, anélkül hogy az 
utasok közül bárki is meglátná az ablakokon keresztül. 

A vonat befutott, a mozdony kéményéből gomolygott a füst. 
Az állomásfőnök végigjött a peronon, oda, ahol Vandam állt. 
Amikor a vonat megállt, az állomásfőnök mondott valamit a 
mozdonyvezetőnek meg a fűtőnek. Vandam mind a 
hármuknak adott baksist, és fölszállt a vonatra. 


Egy harmadosztályú kocsiban találta magát. Wolff nyilván 
első osztályon utazik. Elindult hátrafelé a vonaton, utat törve 
magának a padlón ülő emberek, a ládák, csomagok meg az 
állatok közt. Észrevette, hogy a padlón főleg asszonyok és 
gyermekek ülnek: a fapadokat a férfiak foglalták el, a 
sörösüvegeikkel meg a  cigarettájukkal. A kocsikban 
elviselhetetlen volt a forróság és a bűz. Némelyik asszony 
rögtönzött tűzhelyen főzött, pedig ez veszedelmes volt! 
Vandam majdnem rátaposott egy kisgyerekre, aki négykézláb 
mászkált a mocskos padlón. Az volt az érzése, hogy ha nem 
sikerül időben kikerülnie a gyereket, meglincselték volna. 

Végigment három harmadosztályú kocsin, aztán végre 
eljutott egy első osztályú kocsi ajtajához. Az ajtó előtt őr ült 
egy kis sámlin, teát ivott poharából. Az őr felállt. - Egy kis 
teát, tábornok? 

- Köszönöm, nem kérek. - Vandamnek.  ordítania kellett, 
hogy megértesse magát, akkora lármát csaptak alattuk a 
kerekek. - Ellenőriznem kell valamennyi első osztályú utas 
iratait. 

- Minden rendben, minden papír jó - mondta az őr, aki 
segíteni szeretett volna. 

- Hány első osztályú kocsi van? 

- Minden rendben... 

Vandam az őr füléhez hajolt, és ordított: - Hány első 
osztályú kocsi van? 

Az őr feltartotta két ujját. 

Vandam bólintott, és kiegyenesedett. Ránézett az ajtóra. 
Hirtelen elfogta a bizonytalanság, hogy lesz-e idege 
végigcsinálni a dolgot. Arra gondolt, hogy Wolffnak még 
sohasem volt módjában jól megnézni őt - a sikátorban 
sötétben dulakodtak -, de egészen biztos nem lehetett benne. 
Az arcán levő forradás elárulhatná, de azt már majdnem 
teljesen eltakarta a szakáll; mégis meg kell próbálnia úgy 
tartania a fejét, hogy arcának az a fele ne Wolff felé essék. Az 
igazi problémát azonban Billy jelentette. Valahogy 
figyelmeztetnie kell a fiát, hogy maradjon csendben, és 
tegyen úgy, mintha nem ismerné fel az apját. A baj csak az 
volt, hogy nem volt ideje kitervelni, hogyan figyelmeztesse. 
Be kellett mennie a kocsiba, és szerencsét próbálnia. 


Amikor belépett, gyorsan, idegesen végigpillantott az első 
néhány soron, és nem látott senki ismerőst. Amikor becsukta 
maga után az ajtót, hátat fordított a kocsinak, aztán ismét 
megfordult. Tekintete végigfutott a sorokon: Billy nem volt 
sehol. 

Odaszólt a legközelebb ülő utasoknak: - Kérem az irataikat, 
uraim. 

- Mit jelent ez, őrnagy? - kérdezte egy egyiptomi 
katonatiszt, egy ezredes. 

- Rutinellenőrzés, uram - válaszolta Vandam. 

Lassan haladt végig a járóközön, az utasok papírjait 
nézegetve. Mire eljutott körülbelül a kocsi feléig, már volt 
alkalma végignéznie valamennyi utason, és megállapítania, 
hogy Wolff, Elene és Billy nincs köztük. De úgy érezte, végig 
kell csinálnia a színjátékot, és valamennyi utas iratait meg 
kell néznie, vajon nem csapta-e be a megérzése. Talán 
nincsenek is a vonaton; talán nem Asyutba mennek; talán az 
az atlaszba rajzolt nyíl csak trükk volt... 

Elért a kocsi végébe, és kiment az ajtón a két kocsit 
összekötő térségbe. Ha Wolff a vonaton van, most fogom 
meglátni, gondolta. Ha Billy is itt van... Ha Billy is itt van... 

Kinyitotta az ajtót. 

Azonnal meglátta Billyt. Úgy nyilallt a szívébe a szorongás, 
mint egy kés. A fiú aludt az ülésen, a lába alig ért a padlóig, 
teste félredőlt, haja a homlokába lógott. A szája nyitva volt, és 
egy kicsit mozgott az álla: Vandam tudta, hiszen már sokszor 
látta ezt, hogy Billy álmában a fogát csikorgatja. 

A nő, aki átkarolta a fiút, és akinek a mellén a fiú feje 
pihent, Elene volt. Vandamnek az a zavarba ejtő érzése volt, 
hogy ezt a jelenetet már látta: azt az estét juttatta az eszébe, 
amikor arra ment haza, hogy Elene csókkal kíván jó éjszakát 
Billynek... 

Elene fölnézett. 

Elkapta Vandam tekintetét. Vandam látta, hogy a lány 
arckifejezése megváltozik: tágra nyílik a szeme, és kinyílik a 
szája is, mintha meglepetésében fel akarna kiáltani; de mivel 
fel volt készülve valami ilyesmire, sikerült gyorsan az ajkára 
tennie az ujját, jelezve, hogy hallgasson. A lány azonnal 
megértette, és lesütötte a szemét; de Wolff észrevette a 


tekintetét, és hátrafordította a fejét, hogy megnézze, mit 
látott a lány. 

Wolffék Vandam bal keze felé ültek, és Vandam bal arcán 
hagyta ott a nyomát Wolff kése: Vandam gyorsan úgy fordult, 
hogy háttal legyen neki, aztán odaszólt a járóköz Wolff-fal 
szemközti oldalán ülő utasoknak: - Kérem a papírjaikat. 

Nem számított rá, hogy Billy aludni fog. 

Felkészült rá, hogy gyorsan valamilyen jelet ad a fiúnak, 
mint ahogy Elene-nek is adott, és remélte, hogy Billy elég 
éber lesz, és leplezni fogja a meglepődését, mint ahogy Elene 
is tette, Így azonban más volt a helyzet. Ha Billy felébred és 
meglátja, hogy ott áll az apja, minden bizonnyal elárulja 
magát, még mielőtt alkalma volna összeszedni a gondolatait. 

Vandam Wolffhoz fordult, és azt mondta: - Kérem az 
iratokat. 

Ez volt az első eset, hogy szemtől szembe látta az 
ellenségét. Wolff jóképű csirkefogó volt. Hatalmas arca volt és 
erős vonásai: magas homloka, horgas orra, egyenletes, fehér 
fogsora, széles álla. Csak a szeme és a szája sarka körül volt 
némi nyoma  gyöngeségének, az  elpuhultságnak, a 
perverzitásnak. Átadta a papírjait, aztán unatkozva kinézett 
az ablakon. A papírok szerint Alex Wolff volt a neve, és a 
kairói Garden Cityben, a Villa les Oliviers-ben lakott. Ennek 
az embernek aztán igazán figyelemre méltó idegei voltak. 

Vandam megkérdezte: - Hová utazik, uram? 

- Asyutba. 

- Üzleti ügyben? 

- Rokonokat látogatni. - A hang mély volt és erős, és 
Vandam nem vett volna észre benne semmilyen akcentust, ha 
nem figyelt volna rá. ji 

Vandam megkérdezte: - Önök együtt vannak? 

- Ez a fiam meg a nevelőnője - mondta Wolff. 

Vandam elvette Elene iratait, és beléjük pillantott. A 
legszívesebben torkon ragadta volna Wolffot, és addig rázta 
volna, amíg zörögni nem kezdenek a csontjai. Ez a fiam meg 
a nevelőnője. Te csirkefogó. 

Visszaadta Elene-nek a papírjait. - A gyereket nem kell 
felébreszteni - mondta. Ránézett a Wolff mellett ülő papra, és 
elvette az eléje tartott irattárcát. 

Wolff megszólalt: - Mit jelent ez, őrnagy? 


Vandam ismét ránézett, és észrevette, hogy friss karmolás 
van az állán, méghozzá hosszú: talán Elene kísérelt meg némi 
ellenállást. - Biztonsági eljárás, uram - válaszolta Vandam. 

A pap megszólalt: - Én is Asyutba megyek. 

- Látom - mondta Vandam. - A kolostorba? 

- Igen. Tehát ön is hallott róla? 

- Ott szállt meg a Szent Család, miután a sivatagban 
időzött. 

- Pontosan. Járt már a kolostorban? 

- Még nem, talán most majd felkeresem. 

- Remélem - mondta a pap. 

Vandam visszaadta a papírjait. - Köszönöm. - Elhátrált 
tovább a járóközön a legközelebbi sorig, és folytatta a papírok 
ellenőrzését. Amikor felnézett, a tekintete találkozott 
Wolfféval. . Wolff  kifejezéstelenül nézte. Vandam azon 
gondolkodott, nem követett-e el valami gyanúsat. De amikor 
legközelebb odanézett, Wolff már ismét kifelé bámult az 
ablakon. 

Mit gondol Elene? Nyilván azon tűnődik, hogy miben 
mesterkedem, gondolta Vandam. Talán ki is találta a 
szándékaimat. Mégis nagyon nehéz lehet neki mozdulatlanul 
ülni, és nézni, hogyan sétálok szó nélkül tovább. De legalább 
már tudja, hogy nincs egyedül. 

És mit gondol Wolff? Talán türelmetlen, talán kárörvendő, 
talán fél, talán sóvár... Nem jött rá Vandam, egyik sem. Csak 
unatkozik. , 

Elért a kocsi végébe, és az utolsó iratokat nézte meg. Eppen 
visszaadta őket, és vissza akart indulni a járóközön, amikor 
meghallotta a szívébe hasító kiáltást: 

- ITT A PAPÁM! 

Felnézett. Billy rohant feléje a járóközön, kitárt karral, 
botladozva, tántorogva, bele-beleütközve az ülésekbe. 

Úristen! 

Vandam látta, hogy Billy mögött Wolff is, Elene is fölállt, és 
figyel; Wolff feszülten, Elene félve. Vandam kinyitotta maga 
mögött az ajtót, úgy tett, mintha nem venné észre Billyt, és 
kihátrált a kocsiból. Billy szinte röpült utána. Vandam 
becsapta az ajtót. A karjába ölelte Billyt. 

- Semmi baj - mondta Vandam. - Nincs semmi Daj. 

Biztos volt benne, hogy Wolff utánuk jön. 


- Elraboltak! - mondta Billy. - Elmulasztottam a 
földrajzórát, és nagyon, de nagyon meg voltam ijedve! 

- Már nincs semmi baj. - Vandam úgy érezte, most már 
nem hagyhatja el Billyt; magánál kell tartania a fiút, és meg 
kell ölnie Wolffot, le kell mondania az átejtési tervről, a 
rádióról és a kód kulcsáról... Nem, nem mondhat le róla, meg 
kell tennie... Leküzdötte ösztönéit. - Ide figyelj - mondta. - Itt 
vagyok és vigyázok rád, de el kell kapnom azt az embert, és 
nem akarom, hogy megtudja, ki vagyok. Ő az a német kém, 
akit üldözök, érted? 

- Igen, de... 

- Ide figyelj. Tudnál úgy csinálni, mintha tévedtél volna? 
Tudnál úgy csinálni, mintha nem én lennék az apád? Vissza 
tudnál menni hozzá? 

Billy tátott szájjal bámult rá. Nem szólt semmit, de az 
egész arckifejezése azt mondta: Nem, nem, nem! 

Vandam folytatta: - Ez egy igazi detektívtörténet, Billy, és 
mi vagyunk benne a szereplők, te meg én. Vissza kell menned 
ahhoz az emberhez, és úgy kell tenned, mintha tévedtél 
volna; de ne felejtsd el, hogy a közelben leszek, és együtt 
fogjuk elkapni a kémet. Rendben van? Rendben van így? 

Billy nem szólt semmit. 

Kinyílt az ajtó, és bejött Wolff. 

- Hát ez meg mi? - kérdezte Wolff. ; 

Vandam nyájas mosolyt kényszerített az arcára. - Ugy 
látszik, a gyerek felébredt álmából, és tévedésből engem 
nézett az apjának. Egyforma termetűek vagyunk, mármint ön 
meg én... Vagy nem azt mondta, hogy ön az apja? 

Wolff Billyre nézett. - Micsoda butaság ez? - mondta 
nyersen. - Azonnal takarodj vissza a helyedre! 

Billy csak állt. 

Vandam Billy vállára tette a kezét. - Indulás, fiatalember - 
mondta. - Gyerünk, és nyerjük meg a háborút. 

Az ismerős szólam megtette a hatását. Billy hősiesen 
elmosolyodott. - Bocsánat, uram - mondta. - Valószínűleg 
csak álmodtam. 

Vandam úgy érezte, hogy megszakad a szíve. 

Billy megfordult, és visszament a kocsiba. Wolff utánament, 
és Vandam követte. Miközben Billy és Wolff végighaladtak a 
járóközön, a vonat kezdett lassítani. Vandam rájött, hogy már 


közelednek a következő állomáshoz, ahol a motorbiciklije 
várja. Billy megérintette a lány karját, és azt mondta: - Nincs 
semmi baj, tévedtem, valószínűleg csak álmodtam. - A lány 
Billyre nézett, aztán Vandamre, és különös fény csillant meg a 
szemében: látszott rajta, hogy közel van a síráshoz. 

Vandam nem akart még egyszer elhaladni mellettük. A 
legszívesebben leült volna, hogy elbeszélgessen velük, hogy 
csináljon valamit, amivel húzza az időt, amelyet velük tölthet. 
Odakint már feltűnt egy újabb poros kisváros. Vandam 
engedett a kísértésnek, és megállt a kocsi ajtajában. - Jó utat 
- szólt vissza Billynek. 

- Köszönöm, uram. 

Vandam kiment. 

A vonat befutott az állomásra, és megállt. Vandam leszállt, 
és egy kicsit előbbre ment a peronon. Megállt egy ponyvatető 
árnyékában, és várt. Senki más nem szállt le, csak két-három 
utas szállt fel a harmadik osztályra. SÍpszó hangzott fel, és a 
vonat elindult. Vandam arra az ablakra szegezte a tekintetét, 
amelyik mögött Billy ülése volt. Amikor az ablak elhaladt 
mellette, meglátta Billy arcát. Billy felemelte a kezét, és alig 
észrevehetően intett. Vandam visszaintegetett. Az arc eltűnt. 

Vandam rájött, hogy egész testében remeg. 

Elnézte, hogyan tűnik el a vonat a párás távolságban. 

Amikor már majdnem elveszett a szeme elől, elhagyta az 
állomásépületet. Odakint már várta a motorbiciklije, a fiatal 
rendőrrel együtt, aki idáig jött vele a másik városkából. Még 
rajta ült, és a motorbicikli titkait magyarázta a bámészkodok 
kis csoportjának. Vandam odaadta neki az egyfontos bankjegy 
másik felét. A fiatal rendőr tisztelgett. 

Vandam felült a motorbiciklire, és elindította. Fogalma se 
volt, hogy a rendőr hogy fog hazajutni, de ez nem is érdekelte. 
Kirobogott a városból a dél felé vezető országúira. A nap már 
túljutott a delelőn, de még mindig iszonyú volt a hőség. 

Vandam hamarosan lehagyta a vonatot. Úgy számított, 
hogy ő körülbelül harminc vagy negyven perccel előbb fog 
Asyutba érni. Newman százados nyilván már ott lesz, és várni 
fogja. Vandam nagy körvonalakban tudta, hogy mit fog utána 
csinálni, de a részleteket menet közben kellett rögtönöznie. 

Messze maga mögött hagyta a vonatot, amelyen Billy és 
Elene, az a két ember ült, akit szeretett. Ismét megpróbálta 


megértetni magával, hogy amit csinált, helyes, mindenki 
számára így a legjobb. Billy számára mindenesetre az. De az 
agya egyik zugában folyton azt mondta egy hang: kegyetlen 
vagy, kegyetlen vagy. 


28. 


A vonat befutott az állomásra, és megállt. Elene látott egy 
táblát, amelyen arabul és angolul ez állt: Asyut. Rádöbbent, 
hogy megérkeztek. 

Mérhetetlen megkönnyebbülést jelentett Vandam nyájas, 
aggódó arcát látni a vonaton. Elene egy darabig azt sem 
tudta, hová legyen örömében: egészen biztosra vette, hogy a 
fenyegető veszély elmúlt. Elnézte, hogyan színészkedik 
Vandam a papírokkal, és minden pillanatban arra várt, hogy 
előránt egy revolvert, felfedi kilétét és megtámadja Wolffot. 
Aztán fokozatosan rájött, hogy a dolog nem ilyen egyszerű. 
Elképedt, vagyis inkább elborzadt annak a hidegvérnek a 
láttán, amellyel Vandam visszaküldte a fiát Wolffhoz, Billy 
bátorságát meg egyszerűen hihetetlennek találta. Öröme még 
inkább alábbhagyott, amikor meglátta Vandamét az állomás 
peronján, amint a kifutó vonat után integet. Mit tervez vajon? 

Persze neki még mindig A Manderley-ház aszszonyá-nak a 
kulcsa jár az eszében. Nyilván van valamilyen terve, hogy 
megmentse őt meg Billyt, és ugyanakkor a kód kulcsát is 
megszerezze. Bárcsak tudnám, mi az a terv, gondolta Elene. 
Billyn szerencsére nem látszott, hogy hasonló gondolatok 
gyötörnék: az apja ura már a helyzetnek, gondolja nyilván a 
fiú, és még csak eszébe sem jut, hogy apja terve esetleg nem 
sikerülhet. Billy felélénkült, érdekelni kezdte a vidék, 
amelyen a vonat áthaladt, és még azt is megkérdezte Wolfftól, 
hogy hol van a kése. Elene azt kívánta, hogy bárcsak volna 
benne is annyi bátorság és hit, mint a két William 
Vandamben. 

Wolff is különös hangulatban volt. A Billyvel történt 
incidens megijesztette, ellenségesen és szorongva figyelte 
Vandamét; de mikor Vandam leszállt a vonatról, szemmel 
láthatóan megnyugodott. Utána folyton változott a hangulata: 
hol unatkozni látszott, hol meg idegesnek és izgatottnak, de 


most, hogy megérkeztek Asyutba, végleg az izgalom lett rajta 
úrrá. Furcsa változás ment végbe Wolffban az utóbbi 
huszonnégy órában, gondolta Elene. Amikor először 
találkozott vele, Wolff nagyon kiegyensúlyozott, kellemes 
ember benyomását keltette. Ritkán tükröződött az arcán a 
gőgön kívül más érzelem, az arcvonásai rendszerint 
nyugodtak voltak, s a mozdulatai szinte bágyadtak. Most 
mindez eltűnt. Fészkelődött, nyugtalanul nézegetett maga 
körül, és szinte másodpercenként megrándult a szája sarka, 
mintha vigyorogni vagy talán fintorogni akarna a saját 
gondolatain. Arról a nyugalomról, amelyről annak idején úgy 
látszott, hogy vele született tulajdonsága, most kiderült, hogy 
csak álca volt. Elene sejtette, hogy azért, mert Vandammel 
folytatott küzdelme a végéhez közeledett. Abból, ami úgy 
kezdődött, mint egy félelmetes játék, életre-halálra menő 
ütközet lett. Érdekes volt, hogy Wolff, a könyörtelen, de 
hidegvérű ember nyugtalanabb lett, Vandam meg egyre 
nyugodtabb. 

Csak nehogy túlságosan nyugodt legyen, gondolta Elene. 

Wolff felállt, és leemelte a bőröndjét a poggyásztartóból. 
Elene és Billy vele együtt leszálltak a vonatról, és elindultak a 
peronon. Ez a város nagyobb és forgalmasabb volt, mint a 
többi, amelyen áthaladtak, az állomáson is nyüzsgött a 
tömeg. Amikor leszálltak a vonatról, beleütköztek azokba, 
akik megpróbáltak felszállni rá. Wolff, aki egy fejjel magasabb 
volt majdnem mindenkinél, körülnézett, hogy hol a kijárat, 
megtalálta, és utat tört feléje a tömegen keresztül. Hirtelen 
egy mezítlábas, zöld csíkos ruhás, piszkos fiú ragadta meg 
Wolff bőröndjét, és azt kiáltotta: - Kerítek taxit! Kerítek taxit! - 
Wolff nem akarta elengedni a bőröndöt, de a fiú sem. Wolff 
jókedvűen megvonta a vállát, egy kicsit zavarba is jött, és 
hagyta, hogy a fiú a kijárathoz vonszolja. 

Felmutatták a jegyeiket, és kiléptek az állomás előtti térre. 
Késő délután volt, de itt délen a nap még mindig forrón tűzött. 
A teret magas épületek szegélyezték, az egyiknek Grand 
Hotel volt a neve. Az állomás előtt egész sor ló vontatta taxi 
állt. Elene körülnézett, félig-meddig abban a reményben, hogy 
körülveszi őket egy szakasz katona, és letartóztatja Wolffot. 
Vandamnek nem volt semmi nyoma. Wolff odaszólt az arab 
fiúnak: - Motoros taxit! Motoros taxit akarok. - Motoros taxi 


csak egy volt: egy ócska Morris parkolt néhány yarddal a ló 
vontatta taxik mögött. A fiú ahhoz a taxihoz vezette őket. 

- Szállj be előre - utasította Wolff Elene-t. Adott az arab 
fiúnak egy pénzdarabot, és ő Billyvel együtt beült a kocsi 
hátsó ülésére. A sofőrön fekete szemüveg volt, és arab 
fejkendő védte a naptól. - Indulj délre, a kolostor felé - szólt 
oda Wolff arabul a sofőrnek. 

- Oké - mondta a sofőr. 

Elene-nek egy pillanatra elállt a szívverése. Ezt a hangot 
ismerte. Rábámult a soffőrre. Vandam volt. 


Vandam elhajtott az állomás elől, s közben ezt gondolta: Eddig 
minden rendben, kivéve az arab nyelvet. Az tudniillik eszébe 
sem jutott, hogy Wolff esetleg arabul fog szólni egy 
taxisofőrhöz. Vandam arab nyelvtudása nagyon kezdetleges 
volt, de bizonyos utasításokat ki tudott adni, tehát meg is 
tudott érteni. És mindig válaszolhatott egy szótagú szavakkal, 
vagy morgással, vagy akár angolul is, mert azok az arabok, 
akik csak egy kicsit is beszélték az angolt, mindig buzgón 
igyekeztek használni, még akkor is, ha arab nyelven szóltak 
egy európaihoz. Nem lesz semmi baj, hacsak Wolffnak nem 
támad kedve az időjárásról vagy a termésről beszélgetni. 

Newman százados mindent elintézett, amire Vandam kérte, 
méghozzá diszkréten. Még a revolverét - egy hatlövetű 380-as 
Enfieldet - is kölcsönadta Vandamnek, s a revolver most 
Vandam nadrágjának zsebében volt, a kölcsönzött galabija 
alatt. . Miközben a vonatra várt, Vandam alaposan 
áttanulmányozta Newman térképét Asyutról és a környékéről, 
így aztán volt némi fogalma arról, hogyan találja meg a 
városból dél felé kivezető utat. Keresztülhajtott a szuk-on, 
közben egyiptomi módra szinte egyfolytában  dudált, 
veszedelmesen közel hajtott a nagy kerekű szekerekhez, a 
taxi sárhányójával lökve félre útjából a juhokat. Az út mindkét 
oldalán üzletek, kávéházak és műhelyek voltak. A kövezetlen 
út felülete csupa por, szemét és trágya volt. Amikor Vandam 
belenézett a visszapillantó tükörbe, látta, hogy négy vagy öt 
gyerek is lovagol a hátsó ütközőn. 

Wolff mondott valamit, és Vandam ezúttal nem értette, 
hogy mit. Úgy tett, mintha nem hallotta volna. Wolff 


megismételte. Vandam megértette a benzint jelentő szót. 
Wolff egy garázsra mutatott. Vandam megkopogtatta a 
műszerfalon a szintmutatót, amely szerint a tank tele volt. - 
Kifaya - mondta. - Elég. - Úgy látszott, hogy Wolff ebbe 
belenyugszik. 

Vandam úgy tett, mintha a tükröt akarná megigazítani, és 
lopva egy pillantást vetett Billyre. Vajon megismerte-e az 
apját? Billy az elragadtatás kifejezésével az arcán bámult 
Vandam tarkójára. El ne árulj, az isten szerelmére! - gondolta 
Vandam. 

Maguk mögött hagyták a várost, és tovább robogtak dél 
felé az egyenes sivatagi úton. Bal felől öntözött mezők és 
pálmaligetek terültek el, jobb felől gránit sziklafalak 
meredeztek, barnás volt a színük a rájuk rakódott portól és 
homoktól. A kocsiban különös volt az atmoszféra. Vandam 
tisztán érezte Elene feszültségét, Billy örömét és Wolff 
türelmetlenségét. Ő maga mérhetetlenül ideges volt. Vajon 
mennyit érez meg ebből Wolff? A kémnek csak jól meg kellett 
volna néznie a taxisofőrt, hogy rájöjjön: ugyanaz az ember, aki 
az iratokat ellenőrizte a vonaton. Vandam remélte, hogy Wolff 
elsősorban a rádióval kapcsolatos gondolataival van 
elfoglalva. 

Wolff megszólalt: Ruh aljaminak. 

Vandam tudta, hogy ez azt jelenti: "Fordulj jobbra." Egy 
mellékutat látott maga előtt, amely látszólag egyenesen egy 
sziklához vezetett. Lassított, és  rákanyarodott, aztán 
észrevette, hogy egy hágó felé tartanak, amely keresztülvezet 
a dombokon. 

Vandam meglepődött. A délre vezető úton tovább menve 
Newman térképe szerint találtak volna néhány falut, és 
megtalálták volna a híres kolostort, a dombokon túl viszont 
nincs semmi, csak a Nyugati Sivatag. Ha Wolff a sivatag 
homokjában temette el a rádiót, soha nem fogja megtalálni. 
Ennél bizonyára több esze volt, legalábbis Vandam nagyon 
remélte, mert ha Wolffnak nem sikerül a terve, akkor az övé 
sem sikerül. 

Az út kezdett emelkedni, és az ócska kocsi küszködött, hogy 
venni tudja az emelkedőt. Vandam kisebb sebességre 
kapcsolt, aztán még kisebbre. A kocsi második sebességgel 
ért fel a domb tetejére. Vandam előtt ott volt a végtelennek 


látszó sivatag. Azt kívánta, bárcsak egy dzsipben ülnének. 
Szerette volna tudni, meddig akar Wolff elmenni. Az okos az 
lett volna, ha még alkonyat előtt visszatérnek Asyutba. De 
Wolffnak nem tehetett fel kérdéseket, mert félt, hogy elárulja, 
nem tud arabul. 

Az útból ösvény lett. Vandam olyan gyorsan hajtott 
keresztül a sivatagon, amilyen gyorsan csak mert, és várta 
Wolff utasításait. Előtte a nap már alábukott az ég peremére. 
Egy óra múlva elhaladtak egy kis juhnyáj mellett, amely a 
gyér tövises bokrok közt legelészett, egy férfi meg egy fiú 
őrizte. Wolff kiegyenesedett az ülésen, és minduntalan 
körülnézett. Az út nem sokkal később egy vádit keresztezett. 
Vandam óvatosan lehajtott a kiszáradt folyó partján a 
mederbe. 

Wolff megszólalt: - Ruh ashshimalak. 

Vandam balra fordult. A talaj szilárd volt. Elcsodálkozott, 
amikor a vádiban embereket, sátrakat és állatokat pillantott 
meg. Olyan volt, mintha egy rejtett faluba kerültek volna. Egy 
mérfölddel odébb meglátta a dolog magyarázatát is: egy 
forrást. 

A forrást, illetve a kutat alacsony vályogfal vette körül. A 
kút fölött négy durván megmunkált fatörzs volt egymáshoz 
hajlítva, és egy primitív csörlőszerkezetet tartott. Négy vagy 
öt férfi folyamatosan merte a vizet, és a vödrökből a sugaras 
irányban szétágazó négy vályúba öntötte. A vályú körül tevék 
és asszonyok tolongtak. 

Vandam közel hajtott a kúthoz. Wolff megszólalt: - Andak. - 
Vandam megállította a kocsit. A sivatagi emberek nem voltak 
kíváncsiak, noha bizonyára ritkán volt alkalmuk motoros 
járművet látni. Lehetséges, hogy olyan nehéz az életük, 
gondolta Vandam, hogy nem érnek rá az efféle furcsaságok 
iránt érdeklődni. Wolff sebesen pergő nyelven arabul néhány 
kérdést tett fel az egyik közelben levő férfinak. Rövid 
eszmecsere következett. A férfi előremutatott. Wolff odaszólt 
Vandamnak: - Dughri. - Vandam elindult. 

Végül elérkeztek egy nagy táborhelyhez, ahol Wolff 
megállásra szólította fel Vandamét. Itt több sátor állt egy 
csomóban, egy akolba zárva néhány juh és több 
megbéklyózott teve. Két tűz is égett, főztek rajtuk. Wolff 
hirtelen mozdulattal előrenyúlt a hátsó ülésről, kikapcsolta a 


motort, és kihúzta belőle a slusszkulcsot. Aztán szó nélkül 
kiszállt. 

Ismael a tűz mellett ült, teát főzött. Felnézett, és 
megszólalt: - Béke veled - olyan magától értetődően, mintha 
Wolff a szomszédos sátorból lépett volna ki. 

- Veled meg legyen a könyörületes isten áldása, és adjon 
neked egészséget - felelte szertartásosan Wolff. 

- A te egészséged hogy szolgál? 

- Istennek hála, jól vagyok. - Wolff lekuporodott a 
homokba. 

Ismael átnyújtott neki egy csészét. - Fogadd el. 

- Isten gyarapítsa a vagyonodat - mondta Wolff. 

- A tiedet is. 

Wolff megitta a teát. Forró volt, édes és nagyon erős. 
Eszébe jutott, milyen erőt adott neki ez az ital, amikor 
keresztülutazott a sivatagon... Csak két hónapja lett volna? 

Amikor Wolff megitta a teát, Ismael a fejéhez emelte a 
kezét, és azt mondta: - Egészségedre, uram. 

- Adja isten a te egészségedre is. 

Ezzel túljutottak a formaságokon. Ismael megkérdezte: - 
Kik a barátaid? - A taxi felé intett a fejével, amely a vádi 
közepén parkolt, és egyáltalán nem illett a sátrak és tevék 
közé. 

- Nem barátaim - mondta Wolff. 

Ismael bólintott. Nem volt kíváncsi. Hiába kérdezősködnek 
udvariasan az ember egészsége felől, gondolta Wolff, a 
nomádokat valójában egyáltalán nem érdekli, mit csinálnak a 
városi emberek. A városi emberek élete annyira más, hogy 
számukra szinte érthetetlen. 

Wolff megkérdezte: - Nálad van még a táskám? 

- Igen. 

Ismael mindenképpen igent mondott volna, akár nála van a 
táska, akár nincs, gondolta Wolff; ez az arab szokás. Ismael 
egy mozdulatot sem tett, hogy előhozza a bőröndöt. 
Egyszerűen képtelen volt sietni. Az araboknál a "gyorsan" azt 
jelenti, hogy "néhány napon belül", a "rögtön" pedig azt, hogy 
"holnap". 

Wolff azt mondta: - Még ma vissza kell térnem a városba. 

- De a sátramban fogsz aludni. 

- Sajnos nem. 


- Akkor legalább velünk eszel. 

- Sajnos azt sem tehetem. A nap már lement, és vissza kell 
érnem a városba, még mielőtt leszáll az éj. 

Ismael szomorúan megcsóválta a fejét, mint aki látja, hogy 
reménytelen esettel áll szemben. - Tehát csak a táskádért 
jöttél. 

- Igen. Kérlek, unokatestvérem, hozd elő. Ismael odaszólt 
egy mögötte álló férfinak, aki odaszólt egy fiatalabb 
embernek, aki meg odaszólt egy gyereknek, hogy hozza elő a 
táskát. Ismael cigarettával kínálta — Wolffot. — Wolff 
udvariasságból elfogadott egyet. Ismael a cigarettákat egy 
tűzből kivett ággal gyújtotta meg. Wolff kíváncsi volt, honnan 
lehet Ismaelnek cigarettája. A gyerek előhozta a táskát, és 
oda akarta adni Ismaelnek. Ismael Wolffra mutatott. 

Wolff elvette a bőröndöt, és kinyitotta. Mérhetetlen 
megkönnyebbülés öntötte el, amikor meglátta a rádiót, a 
könyvet és a kód kulcsát. A vonaton való hosszú, unalmas 
utazás közben csökkent a diadalérzete, de most ismét elfogta, 
és szinte elkábult a hatalom és a küszöbönálló győzelem 
tudatától. Mert ismét tudta, hogy mégiscsak ő fogja 
megnyerni a háborút. Becsukta a bőröndöt. Remegett a keze. 

Ismael összeszűkült szemmel nézett rá. - Nagyon fontos 
lehet neked ez a táska. 

- Fontos az egész világnak. 

Ismael kijelentette: - A nap felkel, és a nap lenyugszik. 
Néha esik. Élünk, azután meghalunk. - Vállat vont. 

Ő sohasem értené meg, gondolta Wolff, de mások meg 
fogják érteni. Felállt. - Köszönöm neked, unokatestvérem. 

- Érj vissza biztonságban a városba. 

- Téged meg isten oltalmazzon. 

Wolff megfordult, és elindult a taxi felé. 


Elene látta, hogy Wolff egy bőrönddel a kezében indul el a 
tűztől. - Visszajön - mondta. - Most mi lesz? 

- Vissza akar menni Asyutba - mondta Vandam, nem nézve 
a lányra. - Ez nem telepes rádió, be kell dugni egy 
konnektorba, hogy működjön, tehát olyan helyre kell mennie 
vele, ahol villany van, és az csakis Asyut lehet. 

Billy megkérdezte: - Előreülhetek? 


- Nem - mondta Vandam. - Maradj csendben. Már nem tart 
soká. 

- De én félek tőle. 

- Én is. 

Elene megborzongott. Wolff beszállt a kocsiba. - Asyut - 
mondta. Vandam eléje tartotta a tenyerét, Wolff beleejtette a 
slusszkulcsot. Vandam indított, és megfordult a kocsival. 

Elindultak a  vádin, elhaladtak a kút mellett, és 
felkapaszkodtak az útra. Elene a bőröndre gondolt, amelyet 
Wolff a térdén tartott. Abban van a rádió, a könyv meg a 
kulcs A Manderley-ház asszonyá-hoz; milyen abszurdum, 
hogy mennyi minden függ attól, kinek a kezében van ez a 
bőrönd, hogy ő is az életét kockáztatja, és Vandam a saját fia 
életét is képes kockára tenni érte. Nagyon fáradtnak érezte 
magát. A nap már nagyon alacsonyan volt mögöttük, és a 
legkisebb tárgyak - kövek, bokrok, fűcsomók - is hosszú 
árnyékot vetettek. Előttük esti felhők gyülekeztek a dombok 
fölött. 

- Gyorsan - mondta Wolff arabul. - Sötétedik. 

Úgy látszott, hogy Vandam megértette, mert növelte a 
sebességet. A kocsi nagyokat zökkent, és jobbra-balra billent 
az egyenetlen úton. Néhány perc múlva Billy megszólalt: - 
Rosszul vagyok. 

Elene hátrafordult, és ránézett. A gyereknek sápadt volt az 
arca és feszült, és olyan egyenesen ült, mintha nyársat nyelt 
volna. - Lassabban - szólt oda Elene Vandamnek, aztán arabul 
is megismételte, mintha eszébe jutott volna, hogy a sofőr nem 
tud angolul. 

Vandam lassított egy pillanatra, de Wolff megszólalt: - 
Gyorsabban. - Elene-nek meg azt mondta: - Ne törődj a 
gyerekkel. 

Vandam gyorsított. 

Elene ismét Billyre nézett. A fiú fehér volt, mint a fal, és 
látszott rajta, hogy a sírás szélén áll. - Gazember - mondta 
Elene Wolffnak. 

- Állítsd meg a kocsit - mondta a fiú. 

Wolff nem vett tudomást róla, Vandam meg úgy tett, 
mintha nem értene angolul. 

Egy kis domb következett az úton. Mivel a kocsi nagy 
sebességgel vette, utána néhány hüvelyknyire a levegőbe 


emelkedett, és nagy puffanással ért ismét földet. Billy 
kiabálni kezdett: - Papa, állítsd meg a kocsit! Papa! 

Vandam hirtelen lefékezett. 

Elene megkapaszkodott a műszerfalban, és hátranézett 
Wolffra. 

Wolff egy másodperc töredékére szinte elkábult a 
döbbenettől. Vandamre nézett, aztán Billyre, aztán ismét 
Vandamre, és Elene látta az arcán az értetlenséget, aztán a 
csodálkozást, aztán a félelmet. Tudta, hogy Wolffnak eszébe 
jutott az incidens a vonaton, az arab fiú a vasútállomáson 
meg a kaffijeh, amely a taxisofőr arcát takarta. Aztán azt is 
látta, hogy Wolff már mindent tud, hogy nyomban megértett 
mindent. 

A kocsi nyikorogva megállt, utasai előrebuktak. Wolff 
visszanyerte az egyensúlyát. Gyors mozdulattal átfogta a bal 
karjával Billyt, és magához rántotta. Elene látta, hogy a másik 
kezét bedugja az inge alá, és már elő is rántotta a kést. 

A kocsi állt. 

Vandam körülnézett. Ugyanabban a pillanatban - Elene ezt 
is látta - a galabija oldalsó hasítékához nyúlt, de 
mozdulatlanná dermedt a keze, mikor visszanézett a hátsó 
ülésre. Elene is hátrafordult. 

Wolff egy hüvelyknyire tartotta a kést Billy nyakától. A 
fiúnak eszelős volt a tekintete a félelemtől. Vandam is 
rémültnek látszott. Wolff szája sarkában egy árnyalatnyi dühös 
mosoly jelent meg. 

- A szentségit - mondta Wolff. - Majdnem elkapott. 

Némán meredtek rá mind a hárman. 

- Vegye le azt az ostoba fejfedőt - parancsolta Wolff 
Vandamnek. 

Vandam levette a kgffijjeh-et. 

- Hadd találjam ki, hogy kicsoda - mondta Wolff. - Vandam 
őrnagy. - Látszott rajta, hogy élvezi a pillanatot. - Milyen 
szerencse, hogy biztosításul magammal hoztam a fiát. 

- A játszmának vége, Wolff - mondta Vandam. - A fél brit 
hadsereg a nyomában van. Vagy engedi, hogy élve fogjam el, 
vagy megölik. 

- Nem hiszem, hogy igazat mond - mondta Wolff. - Nem 
mozgósíthatta a hadsereget, hogy keressék meg a fiát. Félt 
volna, hogy azok a cowboyok nem arra lőnek, akire kellene. 


Még azt sem hiszem, hogy a felettesei tudják, hogy maga hol 
van. 

Elene biztosra vette, hogy Wolffnak igaza van, és 
kétségbeesett. Fogalma se volt róla, hogy mit fog csinálni 
Wolff, de azt biztosan tudta, hogy Vandam elvesztette a 
játszmát. Vandamre nézett, és látta a tekintetében a 
vereséget. 

Wolff , megszólalt: - Vandam őrnagy galabijája alatt 
khakinadrág van. A nadrág egyik zsebében vagy a derékszíján 
találsz egy revolvert. Vedd ki. 

Elene benyúlt Vandam galabijájának oldalsó hasítékába, és 
megtalálta a zsebében a fegyvert. Honnan tudta Wolff? - 
gondolta, aztán: kitalálta. Elene kivette a fegyvert 

Wolffra nézett. Wolff nem vehette el tőle a fegyvert anélkül, 
hogy el ne engedné Billyt, és tudta, ha csak egy pillanatra is 
elengedi Billyt, Vandam csinálni fog valamit. 

Csakhogy Wolff erre is gondolt. - Nyisd ki a závárzatot, úgy. 
hogy a fegyver csöve előre álljon. Vigyázz, nehogy véletlenül 
meghúzd a ravaszt. 

Elene babrálni kezdett a fegyverrel. 

Wolff azt mondta: - Valószínűleg találsz egy csappantyút a 
dobja mellett. 

Elene megtalálta a csappantyút, és kinyitotta a závárzatot. 

- Vedd ki a töltényeket, és dobd ki őket a kocsiból. 

Elene megtette. 

- Tedd le a fegyvert a kocsi padlójára. Elene letette. 

Wolff szemmel láthatóan megkönnyebbült. Most ismét a 
kése volt az egyetlen használható fegyver a kocsiban. 
Odaszólt Vandamnek: - Szálljon ki. 

Vandam nem mozdult. 

- Szálljon ki - ismételte meg Wolff. Azzal hirtelen, pontos 
mozdulattal belevágott a késsel Billy fülcimpájába. Kiserkent 
belőle a vér. 

Vandam kiszállt. . 

Wolff odaszólt Elene-nek. - Ulj át a sofőrülésre. 

Elene átült. 

Vandam nyitva hagyta a kocsi ajtaját. Wolff azt mondta: - 
Csukd be azt ajtót. - Elene becsukta. Vandam a kocsi mellé 
állt, és mereven nézett. 

- Indíts - mondta Wolff. 


A kocsi nem indult. Elene üresbe állította a sebváltót, és 
fordított egyet a slusszkulcson. A motor köhögött és leállt. 
Elene remélte, hogy nem is fog elindulni. Ismét fordított 
egyet a slusszkulcson: a motor ismét bedöglött. 

Wolff azt mondta: - Taposs rá a gázpedálra, amikor 
megfordítod a kulcsot. 

Elene megtette, amit Wolff mondott. A motor kapcsolt és 
felbőgött. 

- Hajts - mondta Wolff. A lány indított. 

- Gyorsabban. 

A lány nagyobb sebességre kapcsolt. 

A visszapillantó tükörben látta, hogy Wolff elteszi a kést és 
elengedi Billyt. A kocsi mögött - már vagy ötven yardnyira - 
ott állt Vandam a sivatagi úton, sziluettje feketén rajzolódott ki 
a lemenő nap hátterében. Mozdulatlanul állt. 

Elene megszólalt: - Nincs vize! 

- Nincs - válaszolta Wolff. 

Aztán Billy megvadult. 

Elene hallotta, hogy a fiú ezt kiáltja: - Nem hagyhatja itt a 
papát. - Elene levette szemét az útról, és hátrafordult. Billy 
úgy vetette rá magát Wolffra, mint egy dühös vadmacska, 
öklözte, karmolta és rugdalta; összefüggéstelenül ordítozott, 
arca eltorzult a dühtől, a teste szinte görcsösen rángatózott. 
Wolffnak, aki már lazított, mivel azt hitte, hogy a nehezén túl 
van, pillanatnyilag nem volt annyi ereje, hogy ellenálljon. A 
szűk térségben Billy olyan közel volt hozzá, hogy képtelen volt 
igazában megütni, csak védekezve felemelte a karját, hogy 
ellökje magától a fiút. 

Elene visszanézett az útra. Miközben ő Hátrafordult, a kocsi 
letért az útról, és a bal oldali első kereke beleszántott az út 
melletti bozótos homokba. Küszködött, hogy fordítson egyet a 
kormánykeréken, de annak mintha önálló akarata lett volna. 
Rátaposott a fékre, mire a kocsi hátsó része kezdett oldalt 
csúszni. Túl későn vette észre, hogy egy mély bevágás fut 
keresztül az úton, közvetlenül a kocsi előtt. A megfarolt kocsi 
oldalvást csúszott bele a bevágásba, olyan erővel, hogy Elene- 
nek minden csontja belefájdult. Aztán a kocsi mintha felugrott 
volna. Elene egy pillanatra felemelkedett az ülésről, és amikor 
visszahuppant, önkéntelenül rátaposott a gázpedálra. A kocsi 
előreszökött, és elkezdett a másik irányba farolni. Elene a 


szeme sarkából látta, hogy Wolff és Billy tehetetlenül 
hánykolódnak ide-oda a hátsó ülésen, és még mindig 
verekednek. A kocsi végleg letért az útról a puha homokba. 
Hirtelen lelassult,  Elene  beleverte a homlokát a 
kormánykerékbe. Az egész kocsi oldalt billent, és úgy látszott, 
mintha repülne. Elene látta, hogy a sivatag függőlegessé válik 
mellette, és rájött, hogy a kocsi felborul. Azt hitte, hogy fejre 
fognak állni. Oldalt esett, elkapta a kormánykereket és a 
sebváltót. A kocsi nem állt fejre, hanem az oldalán feküdt, 
mint egy pénzérme, amelyet élével ejtettek a homokba. A 
sebváltó letört, és Elene kezében maradt. A lány nekivágódott 
az ajtónak, és ismét beverte a fejét. A kocsi nem mozdult 
többet. 

A lány négykézlábra állt, és kezében a letört sebváltókarral 
benézett a kocsi hátsó részébe. Wolff és Billy egymásra esett, 
Wolff volt fölül. Amikor Elene odanézett, Wolff megmozdult. 

Pedig Elene remélte, hogy meghalt. 

Egyik térde a kocsi ajtaján volt, a másik meg az ablakán. 
Jobb keze felől a kocsi teteje állt függőlegesen. Bal keze felől 
volt az ülés. Elene átnézett a résen a kocsi teteje és az ülés 
pereme közön. 

Wolff lábra állt. 

Billy eszméletlennek látszott. 

Elene zavartan és tehetetlenül térdelt a kocsi oldalsó 
ablakán. 

Wolff, aki a bal oldali hátsó ajtó mellett állt a kocsiban, 
teljes erejéből nekivetette magát a kocsi padlójának. A kocsi 
megbillent. Ismét nekivetette magát, a kocsi még jobban 
megbillent, majd egy nagy csattanással újból a kerekeire 
fordult. Elene szédült. Látta, hogy Wolff kinyitja az ajtót és 
kiszáll. Megállt a kocsi mellett, leguggolt, és előhúzta a kését. 
Elene látta, hogy Vandam közeledik. 

Elene feltérdelt az ülésen, és figyelt. Mozdulni nem tudott, 
mert még mindig forgott vele a világ. Látta, hogy Vandam is 
leguggol, mint Wolff, ugrásra készen, a kezét védekezőén 
maga elé emelve. Vörös volt az arca és lihegett: futva jöhetett 
a kocsi után. Körözni kezdtek. Wolff kicsit sántított. A nap 
olyan volt mögöttük, mint egy óriási narancs. 

Vandam előremozdult, aztán furcsamód mintha habozni 
kezdett volna. Wolff előredöfött a késsel, de meglepte Vandam 


habozása, és a döfés nem talált. Vandam ökle lecsapott. Wolff 
hátratántorodott. Elene észrevette, hogy Wolffnak vérzik az 
orra. 

Aztán ismét szembenéztek egymással, mint a bokszolok a 
ringben. Vandam ismét előreugrott. Wolff ezúttal hátraszökellt. 

Vandam kirúgott, de nem érte el Wolffot. Wolff előredöfött a 
késével. Elene látta, hogy a kés felhasítja Vandam nadrágját, 
és a hasadáson vér serken ki. Wolff ismét döfött, de Vandam 
oldalt ugrott. Sötét folt jelent meg a nadrágján. 

Elene Billyre nézett. A fiú ernyedten hevert a kocsi 
padlóján, a szeme be volt hunyva. Elene átmászott a kocsi 
hátsó részébe, és föltette a fiút az ülésre. Nem tudta 
megállapítani, hogy Billy él-e vagy halott. Megérintette az 
arcát. A fiú nem mozdult. - Billy - mondta a lány. - Ó, Billy. 

Ismét kinézett. Vandam fél térden állt. A bal karja ernyedten 
lógott, véres volt az álla. A jobb karját védekező mozdulattal 
maga elé tartotta. Wolff feléje indult. 

Elene kiugrott a kocsiból. Még mindig a kezében volt a 
letört sebváltó. Látta, hogy Wolff hátralendíti a karját, hogy 
még egyszer lesújtson Vandamre. Elene a homokban 
botladozva Wolff mögé rohant. Wolff lesújtott Vandamre. 
Vandam oldalt ugrott, kikerülte a döfést. Elene magasra 
emelte a sebváltót, és teljes erejéből lesújtott vele Wolff 
fejére. Wolff mozdulatlanul állt egy pillanatig. 

- Uristen - mondta Elene. Aztán ismét lesújtott. 

Es lesújtott harmadszor is. Wolff elesett. 

Elene még egyszer megütötte. Aztán eldobta a sebváltót, 
és letérdelt Vandam mellé. 

- Remekül csináltad - mondta erőtlenül Vandam, 

- Fel tudsz állni? 

Vandam a vállára tette a kezét, és nagy nehezen 
feltápászkodott. - Nem is olyan súlyos a sebem, mint 
amilyennek látszik. 

- Hadd nézzem. 

- Egy pillanat. Előbb ebben segíts. - Az ép karját használva 
megragadta Wolff lábát, és a kocsi felé húzta. Elene megfogta 
az eszméletlen ember karját, és ő is húzta. Amikor Wolff már a 
kocsi mellett feküdt, Vandam felemelte Wolff ernyedt karját, 
és tenyerével lefelé ráfektette a kezét a kocsi hágcsójára. 


Aztán felemelte a lábát, és rátaposott Wolff könyökére. Wolff 
karja eltört. Elene falfehér lett. Vandam azt mondta: 

- Csak biztosítani akartam, hogy ne csinálhasson semmi 
disznóságot, ha magához tér. 

Behajolt a kocsi hátsó részébe, és Billy mellére tette a 
kezét. 

- Él - mondta. - Hála istennek. Billy kinyitotta a szemét. 

- Vége - mondta Vandam. Billy behunyta a szemét. 

Vandam beszállt az első ülésre. - Hol a sebváltó? - 
kérdezte. 

- Letört. Azzal ütöttem fejbe. 

Vandam fordított egyet a slusszkulcson. A kocsi megugrott. 
- Nagyszerű, még mindig sebességben van - mondta Vandam. 
Lenyomta a kuplungot, és ismét fordított egyet a 
slusszkulcson. A motor begyulladt. Vandam elengedte a 
kuplungot, és a kocsi elindult. Kikapcsolta. - Tudunk mozogni 
- mondta. - Szerencsénk van. 

- Mit csinálunk Wolff-fal? 

- Berakjuk a csomagtartóba. 

Vandam ismét Billyre nézett. A fiú már eszméletnél volt, 
tágra nyitotta a szemét. - Hogy vagy, fiam? - kérdezte 
Vandam. 

- Sajnálom - mondta -, de nem tehetek róla, hánynom kell. 

Vandam Elene-re nézett. - Neked kell vezetned - mondta. 
Könnyek ültek a szemében. 


29. 


Hirtelen félelmetes dübörgés hangzott fel, repülőgépek 
közeledtek. Rommel felpillantott, és látta, hogy a brit 
bombázók alacsonyan bukkantak elő a legközelebbi dombsor 
mögül: a katonák "parádés" bombázóknak nevezték őket, 
mert pontosan olyan tökéletes alakzatban repültek, mint a 
díszbemutatókon a háború előtti nürnbergi parádékon. - 
Fedezékbe! - ordította Rommel. Egy keskeny lövészárokhoz 
rohant és hasra feküdt. 

Akkora volt a lárma, hogy már szinte csendnek tűnt. 
Rommel hunyt szemmel feküdt. Fájt a gyomra. Küldtek ugyan 
hozzá egy orvost Németországból, de Rommel tudta, hogy az 


egyetlen orvosság, amely meggyógyítaná, a győzelem. 
Nagyon lefogyott: lötyögött rajta az egyenruha, és az inge 
nyaka túlságosan bőnek látszott. A homloka fölött gyorsan 
ritkult a haja, és néhol meg is őszült. 

Ma szeptember elseje volt, és minden borzasztóan rosszul 
sikerült. Az, amiről úgy gondolták, hogy a szövetségesek 
védelmi vonalának a gyenge pontja, egyre inkább csapdának 
látszott. Az aknamező sűrű volt ott, ahol ritkának kellett volna 
lennie, a lábuk alatt futóhomok volt, ahol szilárd talajra 
számítottak, és az Alam Halfa-gerincet, amelyet a kém szerint 
könnyen be lehetett venni, nagy erőkkel védelmezték. 
Rommel stratégiája hibás volt, tévedett a hírszerzés, tévedett 
a kémje is. 

A bombázók elhúztak a fejük fölött. Rommel kimászott a 
lövészárokból. Az adjutánsai a többi tiszttel együtt szintén 
kibújtak fedezékeikből, és ismét köréje gyűltek. Rommel a 
szeméhez emelte a tábori látcsövét, és kinézett a sivatagba. 
Rengeteg jármű vesztegelt mozdulatlanul a homokban, sok 
közülük féktelenül lángolt. Ha az ellenség támadna, gondolta 
Rommel, még mindig meg tudnánk birkózni vele. Csakhogy a 
szövetségesek jól beásva, mozdulatlanul ültek, és úgy 
puffantották le a páncéloshadosztály tankjait, mint a bábokat 
a céllövöldében. 

Nem sikerült. Előretolt alakulatai tizenöt mérföldre voltak 
Alexandriától, de ők elakadtak. Tizenöt mérföld, gondolta 
Rommel. Még tizenöt mérföld, és Egyiptom az enyém lehetne. 
Végignézett a körülötte álló tiszteken. Az arckifejezésük, mint 
mindig, most is az övét tükrözte: azt látta az arcukon, amit ők 
láttak az övén. 

A vereséget. 


Tudta, hogy lidérces álom, de képtelen volt felébredni belőle. 

A cella hat láb hosszú volt és négy láb széles, és egy priccs 
foglalta el a felét. A priccs alatt éjjeli állt. A falak sima, szürke 
kőfalak voltak. Egy zsinóron apró villanykörte lógott a 
mennyezetről. A cella egyik végében ajtó volt. A másik 
végében, pontosan szemmagasságban négyszögletes kis 
ablak: kilátott rajta a tiszta kék égre. 


Álmában azt gondolta: hamarosan felébredek, aztán 
minden rendben lesz. Felébredek, és itt fog feküdni mellettem 
egy gyönyörű nő a selyemlepedőn, megérintem a keblét - 
már a gondolatra is mérhetetlen kéjvágy töltötte el -, és a nő 
is fel fog ébredni, meg fog csókolni, és pezsgőt fogunk inni... 
Csakhogy ez nem lehet álom, nem lehet az ő visszatérő álma 
a börtöncelláról. Valahol a közelben állandóan doboltak, és 
katonák masíroztak a ritmusára. Ijesztő volt a dobszó meg a 
trappolás, a bumm, bumm meg a trapp, trapp, a dob meg a 
katonák, a szűk cella négy szürke fala és az a távoli, 
szívfájdító négyszögletes darab a kék égből; úgy megijedt, 
úgy összeborzadt, hogy erőszakkal kinyitotta a szemét, és 
felébredt. 

Körülnézett, és nem értette a dolgot. Ébren volt, 
teljességgel ébren, de nem volt vitás, az álom elmúlt; és ő 
mégis még mindig egy börtöncellában volt. A cella hat láb 
hosszú volt és négy láb széles, és a felét egy priccs foglalta el. 
Felkelt a priccsről, és benézett alája. Ott volt az éjjeli. 

Kiegyenesedett. Aztán csöndesen, hang nélkül verni kezdte 
a fejét a falba. 


Jeruzsálem, 1942. szeptember 24. 


Drága Elene-em, 

ma elmentem a Nyugati Falhoz, amelyet Siratófalnak is 
neveznek. Ott álltam előtte sok másik zsidóval, és 
imádkoztam, írtam egy kvitlachot is, és bedugtam a fal egyik 
résébe. Remélem, lsten teljesíti a kérésemet. 

Jeruzsálem. Ez a legszebb hely a világon. Persze nincs 
rendes lakásom. Egy kis szobában alszom a padlóra fektetett 
matracon, öt másik emberrel együtt. Néha sikerül egy kis 
munkát kapnom, egy műhelyben söprögetek, ahol az egyik 
szobatársam, egy fiatalember, fát cipel az ácsoknak. Nagyon 
szegény vagyok, mint mindig de most legalább 
Jeruzsálemben vagyok szegényi ami sokkal jobb, mint 
gazdagnak lenni Egyiptomban. 

A sivatagon egy angol katonai teherautóval keltem át. A 
katonák megkérdezték tőlem, mit csináltam volna, ha nem 
vesznek fel, és amikor azt mondtam, hogy akkor gyalogoltam 


volna, azt hiszem, őrültnek néztek. Pedig ez a legésszerűbb 
dolog, amit életemben csináltam. 

El kell neked árulnom, hogy nemsokára meghalok. A 
betegségem gyógyíthatatlan, még akkor is az volna, ha 
megengedhetném magamnak, hogy orvosokkal kezeltessem, 
és már csak heteim vannak hátra, vagy talán egy-két 
hónapom. De ne légy szomorú. Soha életemben nem voltam 
ilyen boldog. 

Szeretném megmondani neked, mit írtam a kvitlachomban. 
Arra kértem Istent, engedje meg az én Elene lányomnak, hogy 
boldog legyen. Meg vagyok győződve róla, hogy teljesíti a 
kérésemet. Isten veled. 

Apád. 


A füstölt sonka papírvékonyra volt szeletelve, és takaros kis 
tekercsekbe göngyölve. A zsemle házilag, frissen sült aznap 
reggel. Volt egy üvegben krumplisaláta is, valódi majonézzel 
és ropogós vagdalt hagymával. Meg volt egy üveg bor, egy 
üveg szóda és egy zacskó narancs is. No meg egy csomag 
cigaretta. Vandam kedvenc márkája. 

Elene nekiállt berakni a holmit a piknikkosárba. 

Éppen lecsukta a fedelét, amikor meghallotta, hogy 
kopognak az ajtón. Levetette a kötényét, csak aztán nyitott 
ajtót. 

Vandam lépett be, becsukta maga mögött az ajtót, és 
megcsókolta Elene-t. Aztán átölelte, és úgy magához 
szorította, hogy szinte fájt. Mindig ezt csinálta, és az ölelés 
mindig fájt, de a lány sohasem panaszkodott, hiszen majdnem 
elvesztették egymást, és most, hogy ismét együtt voltak, csak 
hálás tudott lenni. 

Bementek a konyhába.  Vandam megemelte a 
piknikkosarat, és megkérdezte: - Úristen, mit tettél bele? A 
koronaékszereket? 

- Mi újság? - kérdezte Elene. 

Vandam tudta, hogy Elene a sivatagi háború híreire 
kíváncsi. Azt válaszolta: - A tengelyhatalmak visszavonulóban 
vannak, és én ezt most idéztem. - Elene arra gondolt, hogy 
Vandam milyen nyugodt mostanában. Még beszélni is 


másképp beszél. Egy kis szürkeség megjelent ugyan a 
hajában, de rengeteget nevetett. 

- Azt hiszem, te az a fajta férfi vagy, aki annál 
szemrevalóbb, minél idősebb lesz - mondta Elene. 

- Várj csak, amíg a fogam is kihullik. Kimentek a házból. Az 
égbolt furcsán fekete volt, és Elene azt mondta, hogy - Ó! -, 
úgy meglepődött, amikor kilépett az utcára. 

- Itt a világ vége - mondta Vandam. 

- Ilyennek még soha nem láttam az eget - mondta Elene. 

Felültek a motorbiciklire, és elindultak Billy iskolája felé. Az 
égbolt még sötétebb lett. Az első esőcsepp akkor hullott le, 
amikor elhaladtak a Shepheardss Hotel előtt. Elene látta, hogy 
egy egyiptomi zsebkendőt borít a fezére. Óriási esőcseppek 
hullottak, mindegyik azonnal a bőréig átáztatta a ruháját. 
Vandam visszafordult a motorbiciklivel, és leparkolt a szálloda 
előtt. Amikor leszálltak a bicikliről, szakadni kezdett az eső. 

Ott álltak a szálloda bejáratának védőteteje alatt, és nézték 
a vihart. Hihetetlen mennyiségű eső zúdult le. A csatornák 
percek alatt kiöntötték, és a víz elárasztotta a járdákat. A 
szállodával szemközt a boltosok bokáig érő vízben gázolva 
húzták le a rolóikat. Az autók kénytelenek voltak megállni ott, 
ahol voltak. 

- Ez a város nincs rendesen csatornázva - jegyezte meg 
Vandam. - A víz nem tud hová ömleni, csak a Nílusba. Nézd 
csak. - Az utca valóságos folyóvá változott. 

- Mi lesz a motorbicikliddel? - kérdezte Elene. - Ez a 
rohadt víz még képes elsodorni mondta Vandam. - Tető alá 
kell hoznom. - Habozott egy darabig, aztán végigrohant a 
járdán, megfogta a motorbicikli kormányát, és keresztülgázolt 
vele a vízen a szálloda lépcsőjéhez. Mire a védőtető alá ért, 
bőrig ázott, és a haja úgy tapadt a fejére, mint egy vödörből 
kilógó felmosórongy. Elene nevetett rajta. 

Az eső sokáig szakadt. Elene megkérdezte: - Mi lesz 
Billyvel? 

- A gyerekeket benn tartják az iskolában, amíg az eső el 
nem áll. 

Végül is betértek a szállodába egy pohár italra. Vandam 
sherryt rendelt: megfogadta, hogy lemond a ginről, és azt 
állította, hogy nem hiányzik neki. 


A vihar végre véget ért, ismét kimehettek az utcára. De 
egy darabig még várniok kellett, hogy az áradat elvonuljon. 
Végül már csak egykét ujjnyi víz állt a járdákon, és kisütött a 
nap is. Az autósok elkezdték megpróbálni beindítani a 
kocsijaikat. A motorbicikli nem nagyon ázott meg, és azonnal 
beindult. 

A nap sütött, és az utcák kezdtek gőzölögni, miközben az 
iskolához robogtak. Billy az iskola előtt várta őket. - Micsoda 
vihar volt! - kiáltotta izgatottan. Ő is felült a motorbiciklire, 
Elene és Vandam közé. 

Kihajtottak a sivatagba. Elene, aki félig hunyt szemmel, 
erősen kapaszkodott, nem látta a csodát, amíg Vandam meg 
nem állt a motorbiciklivel. Mind a hárman leszálltak róla, 
körülnéztek, és nem jutottak szóhoz. 

A sivatag virágba borult. 

- Nyilván az esőtől - mondta Vandam. - De hát... 

Milliónyi szárnyas rovar is megjelent a semmiből, lepkék és 
méhek röpködtek eszelősen virágról virágra, learatva a 
váratlan termést. 

Billy megszólalt: - A magok nyilván a homok alatt voltak, 
és vártak. 

- Úgy van - mondta Vandam. - A magok évek óta ott voltak, 
és csak erre az esőre vártak. 

A virágok kicsik voltak, szinte parányiak, de nagyon élénk 
színűek. Billy letért néhány lépésre az útról, és lehajolt, hogy 
közelebbről is megnézzen egyet. Vandam átkarolta Elene-t, és 
megcsókolta. Először csak az arcára nyomott egy puszit, de 
aztán egy hosszú, forró csók következett. 

Elene végül is kibontakozott Vandam karjából, és nevetett. 
- Zavarba hozod Billyt - mondta. 

- Kénytelen lesz hozzászokni - mondta Vandam. 

Elene abbahagyta a nevetést. - Igazán? - kérdezte. - 
Komolyan mondod? Vandam elmosolyodott, és ismét 
megcsókolta. 


